
I 
CUVINTELE SUNT ARME 


Căderea 


— Am pierdut, spuse Regele Fynn chiorându-se în cana cu bere. 


În timp ce privea prin sala pustie, Skara știa că n-avea cum să-l 
contrazică. Vara trecută, eroii adunaţi acolo fuseseră gata să arunce în 
aer grinzile acoperișului cu strigătele lor însetate de sânge, cu 
cântecele despre glorie și cu promisiunile de victorie în fața puhoiului 
de oameni strânși de Marele Rege. 


Dar, așa cum fac bărbaţii de multe ori, se dovediseră mai mult oratori 
înfocaţi decât luptători. După câteva luni lipsite de activitate, de 
glorie şi de câștig, se întorseseră acasă unul câte unul, lăsându-i pe cei 
mai puțin norocoși, nu prea mulți, în urmă, în jurul marelui foc ale 
cărui flăcări erau la fel de puțin impresionante ca și comorile 
Throvenlandului. Acolo unde pădurea de coloane vuise odată de 
războinici, acum nu mai rămăseseră decât umbrele și nenumăratele 
decepții. 


Pierduseră. Și nici măcar nu luptaseră cu adevărat. 
Mama Kyre, fireşte, avea un punct de vedere diferit. 


- Am ajuns la o înţelegere, regele meu, îl corectă ea, ciugulind din 
mâncare și strâmbând din nas ca o iapă bătrână la ieslea cu fân. 


- Înţelegere? 

Skara răscoli furioasă în mâncarea de care nici măcar nu se atinsese. 

- Tatăl meu a murit pentru a apăra Fortăreața lui Bail, iar tu i-ai oferit 
cheia Bunicii Wexen fără să fi reușit să dăm nici măcar o palmă. Le-ai 
promis războinicilor Marelui Rege că vor putea trece nestingheriți pe 


pământurile noastre! Cum crezi că ar fi arătat situația dacă am fi 
„pierdut“? 


Mama Kyre își întoarse privirea spre Skara cu obișnuitu-i calm 


enervant. 


- Bunicul tău mort în tumulul său, femeile din Yaletoft plângând 
deasupra cadavrelor propriilor fii, palatul ăsta făcut scrum, iar tu, 
prințeso, cu o zgardă de sclavă la gât, legată de jilțul Marelui Rege. 
Așa cred că s-ar fi prezentat situația dacă am fi „pierdut“. De aceea am 
folosit expresia am ajuns la o înţelegere. 


Lipsit de obișnuita-i mândrie, Regele Fynn se legăna precum o corabie 
fără catarg. Dintotdeauna Skara își considerase bunicul la fel de greu 
de cucerit precum Tatăl Pământ. Nu suporta să-l vadă în halul ăsta. 
Sau poate că nu suporta gândul că se purtase ca o copilă având astfel 
de idei. 


Îl privi cum înghite cu sete și mai multă bere, cum râgâie şi cum își 
împinge cana aurită în lateral pentru a-i fi umplută din nou. 


— Tu ce zici, Jenner cel Albastru? 


- În preajma unor oameni de viță nobilă, regele meu, cât de puţine 
pot. 


Jenner cel Albastru era un cerşetor bătrân și alunecos, mai degrabă 
pirat decât neguțător, cu o față dăltuită în piatră, bătută de vreme și 
crăpată precum galionul de la prova unei corăbii. Dacă Skara s-ar fi 
aflat la conducere, lui nici nu i s-ar fi permis să acosteze la docuri, ca 
să nu mai pomenim de prezența la masa regelui. 


Însă Mama Kyre vedea toată situaţia cu totul altfel. 


— Căpitanul trebuie privit ca un rege, numai că el nu este stăpânul 
unei țări, ci al unei corăbii. Experienţa ta i-ar fi de mare folos Prințesei 
Skara. 


În ce situație nedemnă ajunseseră, se gândi Skara. 


- Primim lecţii de la un pirat, murmură Skara ca pentru ea, și nici 
măcar de la unul care să fi realizat prea multe în viață. 


— Nu mai mormăi. Câte ore am petrecut împreună încercând să te 
învăţ cum se cuvine să se poarte o prințesă? Cum trebuie să vorbească 
o regină? 


Mama Kyre își ridică bărbia, făcându-și vocea să reverbereze în toată 
sala fără niciun efort. 


- Dacă tu consideri că vorbele tale au vreo valoare, atunci rostește-le 
cu voce tare, fă-le să răsune în toate colțurile, umple sala cu speranțe 
şi dorinţe şi fă ca fiecare martor al cuvântării tale să le împrăștie mai 
departe! Dacă ţi-e rușine de gândurile tale, atunci mai bine păstrează 
tăcerea. Un zâmbet nu te costă nimic. Şi ce aveai de gând să spui? 


- Fi bine... 


Jenner cel Albastru își scărpină scalpul pătat de vreme, pe care mai 
rămăseseră câteva fire răzlețe de păr, care evident că nu mai 
întâlniseră un pieptăn de mult timp. 


- Bunica Wexen a înăbușit revolta celor din Ținuturile de Jos. 


— Cu ajutorul câinelui ei credincios, Yilling cel Strălucitor, care 
consideră că singura zeitate demnă a fi venerată este Moartea, zise 
bunicul Skarei înhățând cana cu bere înainte ca sclavul să termine de 
turnat şi vărsându-i o parte din conținut pe masă. 


— Se spune că Yilling a mărginit tot drumul către Skekenhouse cu 
spânzurători în care a atârnat oameni. 


- Iar privirea Marelui Rege se îndreaptă spre nord, continuă Jenner. 
De-abia așteaptă să-i îngenuncheze pe Uthil şi pe Grom-gil-Gorm, 
după care urmează Throvenlandul... 


- Care-i stă în drum, încheie Mama Kyre în locul lui. Nu sta cocoșată, 
Skara, este lipsit de graţie. 


Skara îi aruncă o privire urâtă, dar își îndreptă umerii și-și corectă 
ținuta, stând mai ţeapănă în scaun, cu gâtul întins, în acea poziție 
groaznică pe care preoteasa tot insista să o adopte. Stai ca și cum 
cineva ti-ar ţine un cuţit la gât, spunea ea mereu. Menirea unei prințese 
nu este să se simtă în largul ei. 


— Sunt un bărbat căruia îi place să trăiască liber, n-o iubesc deloc pe 
Bunica Wexen sau pe Zeița ei Unică și nu-mi plac nici taxele, nici 
regulile ei, zise Jenner cel Albastru frecându-și supărat falca strâmbă. 
Dar când Marea Mamă dezlănţuie furtuna cu furie, căpitanul trebuie 
să facă tot ce-i stă-n putință să-și salveze corabia. Libertatea nu-ți este 
de niciun folos dacă ești mort. Iar mândria nu le servește la nimic 
celor rămași în viață. 


- ÎInţelepte vorbe, încuviință Mama Kyre, după care făcu un gest 
dojenitor către Skara. Cei învinși azi pot câștiga mâine. Insă cei morți 
au pierdut pentru totdeauna. 


- Înţelepciunea și lașitatea pot fi greu de deosebit între ele, se răsti 
Skara. 


Preoteasa strânse din dinți când o auzi. 


— Aş putea să jur că te-am învăţat să fii manierată cu oaspeţii, nu să-i 
insulți. Nobleţea este dată nu de respectul pe care îl primesc cei sus- 
puși, ci de respectul pe care cei sus-puși îl arată celor aflați în poziții 
inferioare. Cuvintele sunt arme. Așa că ar trebui mânuite cu mare 
atenţie. 


Jenner flutură din mână în semn că nu se simte insultat. 


- Prințesa Skara are tot dreptul să se poarte așa. Cunosc mulți bărbați 
mai viteji decât mine, zise zâmbind cu tristeţe și expunându-și dantura 
strâmbă și cu multe găuri, pe care însă i-am îngropat unul câte unul. 


- Vitejia și viaţa lungă rareori merg mână-n mână, spuse regele, 
golindu-și din nou cana cu bere. 


- Dar nici regii n-ar trebui să fie atât de atrași de bere, zise şi Skara. 


- Nu mi-a mai rămas decât berea, draga mea nepoată. Războinicii m- 
au abandonat. Aliaţii m-au trădat. Au făcut cu toții jurăminte sacre, în 
fața Soarelui Mamă, promițând să-mi stea alături când norii negri se 
vor aduna pe cer. 


Nu mai era niciun secret. Zi după zi, Skara privise docurile, 
nerăbdătoare să vadă câte corăbii va trimite Uthil, Regele de Fier al 
Gettlandului, și câți războinici vor sosi alături de faimosul Grom-gil- 
Gorm al Vansterlandului. Zi după zi, în timp ce mugurii se 
transformau în frunze, apoi frunzele începeau să se păteze, deveneau 
ruginii și cădeau la pământ. Și nimeni nu venise să-i ajute. 


— Loialitatea este un lucru firesc la câini, însă oamenii rareori au 
această însușire, observă Mama Kyre. Un plan care se bazează pe 
loialitate este mai rău decât lipsa unui plan. 


- Şi atunci ce facem? întrebă Skara. Un plan care se bazează pe 
lașitate? 


Bătrân, așa arăta bunicul ei când se întoarse către ea, privind-o cu 
ochi încețoșați și duhnind a bere. Bătrân și învins. 


- Tu ai fost întotdeauna vitează, Skara. Mai vitează decât mine. Fără 
discuţie, prin venele tale curge sângele lui Bail. 


- Și al tău, regele meu! Mi-ai spus mereu că doar jumătate de război 
se poartă cu ajutorul armelor. Și că jumătatea cealaltă se poartă aici. 


Şi Skara își apăsă tâmpla cu degetul până simţi durere. 

- Ai fost întotdeauna inteligentă, Skara. Mai inteligentă decât mine. Și 
zeii ştiu că poţi convinge o pasăre să coboare din văzduh și să te 
asculte, dacă asta ţi-e dorinţa. Ocupă-te tu de cealaltă jumătate de 
război, atunci. Pune-ţi şiretenia în slujba mea și gonește înapoi oștile 
Marelui Rege, salvează-ne pământurile și oamenii de sabia lui Yilling 


cel Strălucitor. lar asta mă va feri de rușinea acceptării condiţiilor 
puse de Bunica Wexen. 


Skara privea în podeaua acoperită cu paie, cu obrajii arzându-i. 
- Mi-aș dori să pot. 


Insă ea era doar o fată de șaptesprezece ierni și, cu sau fără sângele lui 
Bail curgându-i prin vene, prin minte nu-i treceau planuri eroice, care 
să-i salveze. 


- Imi pare rău, bunicule. 
- Și mie, copilă. 
Regele Fynn se prăbuși înapoi în scaun și ceru din nou bere. 


— Şi mie. 


— Skara! 


Cineva o smulse din coșmar, însă în jur era doar întuneric. Reuși să 
distingă chipul fantomatic al Mamei Kyre, luminat slab de flacără 
tremurătoare a unei făclii. 


- Skara, trezește-te! 


Bâjbâi după pături pentru a le da la o parte, buimacă de somn. Afară 
se auzeau zgomote ciudate. Strigăte și râsete. 


Se frecă la ochi. 
— Ce s-a întâmplat? 


- Trebuie să pleci cu Jenner cel Albastru. 


Atunci Skara abia reuși să-l zărească pe neguţător în cadrul ușii 
dormitorului ei. O siluetă întunecată, cu contur neclar, cu privirea în 
pământ. 


— Ce? 
Mama Kyre o apucă de braţ. 
— Trebuie să pleci chiar acum. 


Skara voia să se împotrivească. După aceea observă expresia de pe 
chipul preotesei și-și dădu seama că trebuie să se supună fără crâcnire. 
N-o mai văzuse niciodată pe Mama Kyre speriată. 


Iar zgomotele de afară nu mai sunau deloc a râsete. Ci a ţipete. Și a 
strigăte sălbatice. 


- Ce se întâmplă? reuși ea să îngâne. 
- Am făcut o greșeală îngrozitoare. 


Ochii Mamei Kyre fulgerară spre ușă, după care reveniră asupra 
Skarei. 


— Am avut încredere în Bunica Wexen. 


Începu să răsucească brăţara de aur de pe mâna Skarei. Cea pe care o 
purtase Bail Constructorul în bătălii, brățara al cărei rubin lucea 
întunecat ca sângele vărsat proaspăt în lumina făcliei. 


— Asta e pentru tine, zise întinzându-i-o lui Jenner cel Albastru. Dacă 
juri că o vei duce pe prințesă în siguranţă la Thorlby. 


- Jur. Jur în faţa soarelui şi-a lunii, rosti el cu o expresie de vinovăţie, 
dar întinzând totuși mâna pentru a lua brățara. 


Mama Kyre o apucă strâns, dureros, de mâini pe Skara. 


- Orice s-ar întâmpla, trebuie să rămâi în viaţă. Asta e datoria ta 
acum. Trebuie să rămâi în viaţă și să conduci ţara. Trebuie să lupți 
pentru Throvenland. Trebuie să reziști pentru poporul tău dacă... dacă 
nu va mai rămâne nimeni în afară de tine. 


Teama o sugruma atât de puternic pe fată, încât de-abia mai putea să 
vorbească. 


— Să lupt? Dar... 


- Te-am învăţat tot ce trebuie. Am încercat din greu. Cuvintele sunt 
arme. 


Preoteasa îi șterse lacrimile. Skara nici măcar nu-și dăduse seama că 
plânge. 


- Bunicul tău avea dreptate, ești o fată vitează și inteligentă. Dar acum 
trebuie să fii puternică. Nu mai eşti un copil. Și să-ți aduci mereu 
aminte: sângele lui Bail curge prin venele tale. Hai, pleacă! 


Skara alerga cu tălpile goale prin întuneric în urma lui Jenner cel 
Albastru, dârdâind în straiele ei subţiri. Lecţiile Mamei Kyre i se 
întipăriseră atât de bine în mine, încât își făcea griji dacă e îmbrăcată 
cum se cuvine, deși alerga ca să-și salveze viaţa. Prin ferestrele 
înguste, flăcările uriașe de afară aruncau umbre ascuţite ce se zbăteau 
pe podelele acoperite cu paie. Auzea strigăte de spaimă în timp ce 
străbătea în goană coridoarele. Un câine începu să latre, dar lătratul 
încetă brusc. Apoi răsună un bubuit puternic, asemănător cu cel făcut 
de un copac doborât la pământ. 


De parcă securi imense izbeau în ușă. 


Ajunseră în sala de oaspeţi, unde războinicii dormiseră lipiți unul de 
altul cu doar câteva luni înainte. Acum acolo nu se mai găsea decât 
pătura jerpelită a lui Jenner cel Albastru. 


- Ce s-a întâmplat? șopti ea, recunoscându-și cu greu vocea subţire și 
frântă. 


- Yilling cel Strălucitor a năvălit însoțit de Companionii săi, răspunse 
Jenner, ca să stabilească datoriile față de Bunica Wexen. Yaletoft e în 
flăcări. Imi pare rău, prințesă. 


Skara tresări când el îi petrecu ceva în jurul gâtului. O zgardă din fire 
de argint răsucite, un lanț fin, care se închise cu un clinchet ușor. 
Genul de lanţ pe care-l purta fata ingleză care obișnuia să-i lege părul. 


- Sunt sclavă? șopti ea, în timp ce Jenner își lega de mână celălalt 
capăt al lanţului. 


- Trebuie să pară că ești. 


Skara se făcu mică atunci când auzi din nou zgomotul luptei de afară, 
metal ciocnit de metal, iar Jenner o împinse în zid. Stinse făclia și fură 
astfel învăluiți de întuneric. Skara îl văzu scoțând un cuţit, în lama 
căruia se reflecta lumina palidă a Tatălui Lună. 


Prin ușă răzbăteau urlete ascuţite și îngrozite, răgetele unor monștri, 
nu voci familiare de oameni. Skara închise ochii strâns, lacrimile stând 
să se reverse, și începu să se roage. Rugăciuni murmurate, îngăimate, 
lipsite de sens. Rugăciuni către toți zeii și spre niciunul. 


E ușor să fii viteaz atunci când Ultima Poartă pare minusculă din 
cauza distanţei, un lucru tare îndepărtat, care să-i preocupe doar pe 
alții, nu și pe tine. Dar acum simţea suflarea îngheţată a Morţii chiar 
în ceafă, risipindu-i tot curajul. Cât de ușor vorbise aseară despre 
lașitate. Însă acum înţelegea și ea ce înseamnă de fapt lașitatea. 


Se auzi un ultim țipăt, după care se lăsă o tăcere mai înfricoșătoare 
decât zarva de dinainte. Jenner o trase înapoi și Skara îi simți 
respiraţia stătută pe obraz. 


— Trebuie să plecăm. 
- Mi-e frică, gâfâi ea. 


- Și mie. Dar, dacă avem curaj și îi înfruntăm, s-ar putea să scăpăm de 
aici. Însă dacă ne găsesc ascunși... 


Nu-ţi poţi învinge temerile decât înfruntându-le, obişnuia să-i spună 
bunicul ei. Ascunde-te de ele și atunci te vor înfrânge. 


Jenner întredeschise ușa și Skara se forță să îl urmeze, cu genunchii 
tremurându-i atât de tare încât aproape că se ciocneau unul de altul. 


Piciorul gol îi alunecă pe ceva. Un bărbat mort zăcea întins lângă ușă, 
înroşind paiele din jur cu sângele lui întunecat. 


Un bărbat pe nume Borid. Un războinic care luptase pentru tatăl ei. O 
cărase pe Skara pe umeri când era mică, ca ea să poată ajunge la 
piersicile din livada de la poalele zidurilor Fortăreţei lui Bail. 


Simţi cum o înțeapă ochii și-și mută privirea spre siluetele care 
vorbeau nu departe de ea. Unde se zăreau arme frânte și scuturi 
îndoite. Multe cadavre gheboşate, cu membrele rășchirate, zăceau 
împrăștiate printre coloanele sculptate din sala mare a bunicului ei, 
cele care-i dăduseră numele de Pădurea. 


Mai mulți oameni erau adunaţi în jurul unui foc imens. Războinici 
venerabili, acoperiți de zale strălucitoare și cu monede valoroase 
prinse-n plete, reflectând flăcările care aruncau umbre prelungi în 
toate părțile. 


Mama Kyre stătea acolo, între ei, alături de bunicul Skarei, în cămașa 
de zale atârnând aiurea pe el și cu păru-i cărunt ciufulit, așa cum se 
ridicase din așternut. Zâmbind mândru, un războinic înalt și suplu, 
chipeș, nepăsător ca un copil, îi domina pe cei doi prizonieri. În jurul 
lui se formase un cerc larg, în care nici măcar ceilalți ucigași nu 
îndrăzneau să pătrundă. 


Yilling cel Strălucitor, omul care venera doar Moartea și a cărui voce 
reverberă acum vioaie în spațiul vast al sălii. 


- Speram să am ocazia să-mi arăt respectul față de Prinţesa Skara. 
- A plecat în vizită la verișoara ei, Laithlin, spuse Mama Kyre. 


Aceeaşi voce studiată, calmă, care o biciuise pe Skara în fiecare zi, dar 
în care se simţea acum și altceva: groază pură. 


- Acolo unde nu vei reuși niciodată să o atingi, adăugă preoteasa. 


- Oho, o să ajungem noi și-acolo, spuse unul dintre războinicii lui 
Yilling, un bărbat imens, cu un gât ca de taur. 


— Destul de curând, Mamă Kyre, destul de curând, spuse un alt bărbat, 
care ținea în mână o suliță lungă și la centură purta un corn. 


- Regele Uthil va sosi aici, spuse ea. Vă va arde corăbiile și vă va 
arunca în apele mării. 


- Cum o să-mi ardă corăbiile, dacă ele stau în siguranță în spatele 
lanțurilor Fortăreței lui Bail? întrebă Yilling. Lanţuri a căror cheie o 
am chiar de la tine? 


- Și Grom-gil-Gorm va veni, spuse ea, însă vocea deja i se stinsese 
până la o șoaptă slabă. 


— Şi eu sper că va veni. 


Yilling întinse ambele mâini și-i dădu cu blândețe părul pe spate 
Mamei Kyre. 


- Dar pentru tine va fi prea târziu. 


Scoase din teacă sabia, cu un diamant mare prins într-o gheară de aur 
drept mâner, o sabie dintr-un oțel ce strălucea atât de tare în 
întuneric, încât lăsă o dâră luminoasă în ochii Skarei. 


— Moartea ne așteaptă pe toți. 


Regele Fynn trase adânc aer în piept și se ridică mândru în picioare. O 
amintire a bărbatului care fusese cândva. Se uită de jur împrejurul 
sălii sale și, printre coloane, îi prinse privirea Skarei, iar ei i se păru că 
îi zâmbește. Apoi Fynn se prăbuşi în genunchi. 


— Astăzi vei ucide un rege. 
Yilling ridică din umeri. 
- Regi sau țărani... Cu toții arătăm la fel în fața Mortii. 


Îşi înfipse sabia în carnea bunicului Skarei, chiar acolo unde gâtul i se 
unea cu umărul, lama pătrunzând până la mâner și ieșind în aceeași 
clipă, mortală și rapidă ca fulgerul. Regele Fynn nu scoase decât un 
sunet slab şi căzu mort cu fața în foc. Skara înlemni, respirând 
sacadat, cu mintea goală. 


Mama Kyre se holbă la cadavrul stăpânului ei. 

- Bunica Wexen mi-a promis ceva, se bâlbâi ea. 

Pic, pic, pic, pic... Sângele picura din vârful sabiei lui Yilling. 
- Promisiunile au valoare doar pentru cei slabi. 


Se răsuci elegant ca un dansator, făcând oţelul să sclipească în 
întuneric. Urmă un gâlgâit sinistru și capul Mamei Kyre se rostogoli pe 
podea, iar trupul se prăbuși de parcă nu mai avea niciun os întreg în 
el. 


Skara icni cutremurându-se. Trebuia să fie un coşmar. O nălucire din 
cauza febrei. Voia să se întindă la podea și să rămână acolo. Pleoapele 
îi tremurau, corpul îi zvâcnea, însă Jenner cel Albastru o strânse de 
braţ, dureros de tare. 


- Eşti o sclavă, șuieră el, scuturând-o cu brutalitate. Nu spui nimic. Nu 
înţelegi nimic. 

Skara încercă să-şi domolească respirația șuierătoare în timp ce pași 
ușori se apropiau de ei. Ceva mai departe, cineva începuse să țipe, un 
țipăt prelung, care parcă nu mai înceta. 


- Măi să fie, se auzi vocea liniștită a lui Yilling cel Strălucitor. 
Perechea asta parcă n-ar fi de pe-aici. 


— Nu, domnul meu. Mă numesc Jenner cel Albastru. 


Skara nu înțelegea cum reușea acesta să vorbească atât de prietenos, 
de sigur pe el și de calm. Dacă ei i s-ar fi cerut să spună ceva, n-ar fi 
putut scoate decât niște smiorcăituri. 


- Sunt un neguţător care a obținut permis de la Marele Rege şi m-am 
întors nu demult de pe Râul Divin. Ne îndreptam spre Skekenhouse, 
însă vântul de pe mare ne-a abătut din drum. 


- Probabil că v-aţi împrietenit foarte repede cu Regele Fynn, de v-a 
primit în palatul său. 


- Un neguțător înțelept își face repede prieteni, domnul meu. 

- Transpiri, Jenner cel Albastru. 

- Sincer vorbind, mă îngrozești pur și simplu. 

- Un neguțător înțelept, chiar așa. 

Skara simţi o atingere ușoară sub bărbie și capul îi fu împins pe spate. 
Privi în ochii omului care îi ucisese pe cei care-o crescuseră de mică, 


un bărbat cu zâmbetul brăzdat de sângele lor, care se afla suficient de 
aproape de ea încât să-i poată număra și pistruii de pe nas. 


Yilling își împinse buzele groase în afară și scoase un fluierat ascuţit și 
clar. 


- Și eşti și un neguţător cu gusturi alese. 

Îşi trecu mâna prin părul ei, înșfăcând o şuviță groasă și răsucind-o în 
jurul degetelor sale lungi, după care i-o dădu la o parte de pe față, 
atingându-i obrazul cu vârful degetului mare. 


Trebuie să rămâi în viaţă. Trebuie să conduci. 


Încercă să-şi înăbuşe teama. Să-și înfrâneze ura. Se sforță să-și 
împietrească trăsăturile. Un chip de sclavă, nimic altceva. 


- N-ai vrea să-mi dai la schimb asta, neguțătorule? întrebă Yilling. Și 
eu te voi lăsa, poate, în viață? 


— Cu mare bucurie, domnul meu, spuse Jenner cel Albastru. 


Știuse ea că Mama Kyre fusese o proastă să se încreadă în pungașul 
ăsta. Trase aer în piept pentru a-l blestema, însă degetele lui boante i 
se înfipseră și mai adânc în carnea braţului. 


- Dar mi-e imposibil. 

- Din experienţa mea, care este destul de bogată și însângerată... 
Yilling cel Strălucitor își ridică sabia și și-o lipi de obraz așa cum ar fi 
făcut o fetiță cu păpuşa, diamantul din mâner aruncând luciri roşii, 
portocalii și galbene. 


— Aș spune că o lamă ascuţită poate reteza o mulțime de imposibilități. 


Nodul din gâtul lui Jenner săltă în sus și-n jos când bătrânul înghiți în 
sec. 


- Nu-i sclava mea, ca s-o pot vinde. E un cadou. De la Prinţul Varoslaf 
al Kalyivului pentru Marele Rege. 


- Ah! 


Yilling își coborî încet sabia, care-i lăsă pe obraz o dungă roșie de 
sânge. 


— Am auzit că Varoslaf este un bărbat de care oricine are-un dram de 
minte trebuie să se teamă. 


- Are un simț al umorului tare bizar, recunosc asta. 


- Pe măsură ce puterile unui om sporesc, simțul umorului tinde să 
scadă. 


Yilling privi încruntat urmele de pași însângerate pe care le lăsase în 
urmă printre coloane. Şi printre cadavre. 


- Iar Marele Rege nu este nici el prea departe. N-ar fi prudent din 
partea mea să fur cadoul oferit de unul celuilalt. 


— Așa m-am gândit și eu tot drumul de la Kalyiv încoace, spuse Jenner. 


Yilling cel Strălucitor pocni din degete zgomotos ca un plesnet de bici, 
cu ochii scânteind de un entuziasm de băieţel. 


- Uite la ce m-am gândit! Vom da cu banul. Cap, și poţi lua 
frumuseţea asta cu tine la Skekenhouse, să spele picioarele Marelui 
Rege. Pajură, te omor şi-i găsesc eu o întrebuințare mai bună fetei. 


Îl pocni cu palma pe Jenner pe umăr. 


- Ce zici, prietene nou căpătat? 


— Zic că Bunica Wexen n-ar avea o părere prea bună despre asta, 
răspunse Jenner. 


- Ea n-are o părere bună despre nimic. 


Yilling zâmbi larg și pielea netedă din jurul ochilor săi se încreţi, 
făcându-l să pară chiar prietenos. 


- Însă eu nu mă înclin decât în faţa unei singure femei. Nu a Bunicii 
Wexen, nici a Mării Mame, nici a Soarelui Mamă, nici măcar în fața 
Mamei Război. 


Aruncă moneda în sus și aurul sclipi în întunecimea goală a Pădurii. 
- Doar în fața Morţii mă înclin eu. 
Prinse moneda în palmă din întuneric. 


- Rege sau ţăran, nobil sau nu, puternic sau slab, înțelept sau prost. 
Moartea ne așteaptă pe toţi. 


Şi desfăcu degetele, dând la iveală moneda lucioasă din palmă. 
— Uf! 
Jenner cel Albastru se chiorî în jos, cu sprâncenele ridicate. 


- Bănuiesc că pe mine mă mai poate aștepta niţel. 


Se grăbiră să iasă dintre ruinele Yaletoftului, aplecându-se pe sub 
paiele ce pluteau arzând duse de vântul fierbinte, lăsând în urmă 
noaptea clocotind de țipete, de implorări și de plânsete. Skara își ținu 
privirea în pământ, așa cum trebuia să se poarte o sclavă, din moment 
ce nu mai era nimeni care să-i spună să nu mai stea cocoşată, iar frica 
i se transforma încet-încet în vină. 


Săriră împreună la bordul corabiei lui Jenner, care se desprinseră de 
țărm. Bărbaţii din echipajul murmurau rugăciuni către Tatăl Pace, 
mulțumindu-i că nu fuseseră amestecați în acest măcel și făcând 
vâslele să scârțâie ritmic. Corabia alunecă pe lângă celelalte și ieşi pe 
mare. Skara se prăbuși printre baloții de mărfuri. Vina lăsa loc treptat 
tristeții, în timp ce privea cum vâlvătăile distrugeau minunatul palat 
al Regelui Fynn și fosta ei viață odată cu el, iar măreţul fronton 
sculptat în lemn, acum înnegrit de foc, căzu într-o jerbă de scântei 
învolburate. 


Incendiul care mistuia tot ce cunoscuse ea vreodată se pierdea în zare, 
iar Yaletoftul devenea o flacără enormă pălind în întuneric. Skara auzi 
pânza cea mare fâlfâind deasupra ei când Jenner dădu comandă 
echipajului să cârmească spre nord, în direcția Gettlandului. Ea 
rămase privind în urmă, spre trecut, cu lacrimile uscându-i-se pe 
obraji și tristețea transformându-i-se într-o furie grea, apăsătoare, 
rece, ca fierul. 


- O să fac tot posibilul să eliberez din nou Throvenlandul, șopti ea, cu 
pumnii strânși. Și voi construi din nou palatul bunicului, după care voi 
lăsa hoitul lui Yilling cel Strălucitor pradă corbilor. 


- Deocamdată trebuie să te ţinem în viață, prinţesă. 


Jenner îi desfăcu zgarda, apoi îi acoperi cu pelerina lui umerii 
scuturaţi de un tremur. 


Ea ridică privirea spre el, frecându-și ușor urmele lăsate pe gât de 
lanţul din argint. 


- Te-am judecat greșit, Jenner cel Albastru. 
- Ai judecat bine. Am făcut rele mult mai mari decât îți poţi închipui. 
— De ce să-ți riști viaţa pentru mine, atunci? 


El rămase pe gânduri o clipă, scărpinându-și falca. Apoi dădu din 
umeri. 


- Pentru că nu poţi schimba trecutul. Doar viitorul. 


li apăsă cu putere ceva în palmă. Brăţara lui Bail, al cărei rubin 
sclipea însângerat în lumina lunii. 


— Cred că asta-i a ta. 


Nu-i loc de pace 


- Când vor ajunge aici? 


Părintele Yarvi stătea rezemat de un copac, cu picioarele încrucișate și 
cu o carte veche pe genunchi. Ar fi părut că doarme dacă ochii ascunși 
de pleoape grele nu i s-ar fi mișcat cu rapiditate urmărind rândurile. 


— Sunt preot, Koll, nu profet. 


Koll privea încruntat ofrandele din luminiș. Păsări fără cap, cupe de 
bere goale și legături de oase care se legănau în vânt la capătul unor 
sfori împletite. Un câine, o vacă și patru oi, toate atârnate cu capul în 
jos, legate de ramuri groase acoperite cu șiruri de rune scrijelite. În 
jurul beregăţilor tăiate ale animalelor, muștele roiau. 


Mai era acolo și un bărbat. Un sclav, dacă te luai după urmele de pe 
gâtul lui, cu un cerc din rune mâzgălite în grabă pe spate și cu 
degetele atingând uşor pământul îmbibat de sânge. Un sacrificiu 
pentru Cel Care Împrăştie Sămânța din partea vreunei femei bogate 
dornice să rămână însărcinată. 


Pe Koll nu-l prea interesau locurile sacre. Îl făceau să se simtă 
supravegheat de ochi nevăzuţi. li plăcea să se considere un tânăr 
cinstit, însă toată lumea are secrete. Toată lumea are îndoieli. 


- Despre ce e cartea? întrebă el. 


— Un tratat despre relicvele elfilor, scris acum două sute de ani de Sora 
Slodd din Reerskoft. 


- Şi mai multă înțelepciune interzisă? 


- Dintr-o vreme când principalul scop al Preoteselor era să strângă 
înţelepciunea, nu să o distrugă. 


- Doar ce cunoşti poate fi controlat, murmură Koll. 


- Şi toată înțelepciunea, la fel ca și puterea, poate fi periculoasă în 
mâinile cui nu trebuie. Doar modul în care le controlezi le poate pune 
în valoare. 


Şi Părintele Yarvi își linse vârful degetului său strâmb de la mâna 
stângă schiloadă și întoarse pagina cu el. 


Koll privea în continuare încruntat spre pădurea nemișcată. 

— Chiar a fost necesar să venim atât de devreme? 

- Bătălia e de obicei câștigată de cel care ajunge acolo primul. 
— Credeam că am venit aici ca să vorbim despre pace. 

- Vorbitul despre pace este câmpul de bătălie al unui preot. 


Koll scoase un oftat. Se cocoță pe o buturugă de la marginea 
luminișului, la o distanţă sigură de ofrandele ce se legănau în vânt, și 
scoase din buzunar un cuţitaș și bucata din lemn de frasin cioplită 
grosolan, căreia de-abia îi dăduse un contur. O reprezenta pe Cea Care 
Izbește Nicovala, cu ciocanul ridicat. Un dar pentru Rin, atunci când 
se va întoarce în Thorlby. Dacă se va mai întoarce și nu va ajunge să 
atârne și el spânzurat de un copac în chip de ofrandă. Oftă din nou, 
spre a-şi exprima nerăbdarea. 


— Zeii te-au binecuvântat cu multe daruri, murmură Părintele Yarvi, 
fără a-și ridica privirea din carte. Mâini îndemânatice și reflexe rapide. 
Înfăţişare plăcută și păr nisipiu. Un simţ al umorului un pic cam 
exagerat. Dar îți dorești cu adevărat să devii preot și să stai alături de 
regi? 


Koll înghiţi în sec. 


- Ştii bine că asta îmi doresc, Părinte Yarvi. Mai mult decât orice pe 
lume. 


- Atunci mai ai multe de învăţat, iar primul lucru e răbdarea. 
Concentrează-te pe ce ai de făcut şi într-o zi vei putea schimba lumea, 
aşa cum și-a dorit şi mama ta să faci. 


Koll trase de șnurul de la gât, de care atârnau niște greutăți ce 
zornăiau lovindu-se una de alta. Greutățile pe care le folosise mama 
lui, Safrit, atunci când avea în grijă magazia, fiindcă era sigură că 
poate măsura totul corect cu ele. 


Să fii curajos, Koll. Și să te străduiești să fii un bărbat adevărat și bun la 
suflet. 


- Doar zeii știu cât de mult îmi lipsește, murmură el. 

- Şi eu îi simt lipsa. Acum stai liniștit și fii atent la ce fac eu. 

Koll dădu drumul greutăților, lăsându-le să cadă înapoi sub cămașă. 
- Sunt ochi și urechi, Părinte Yarvi. 

- Închide ochii. 


Preotul închise cartea cu un pocnet și se ridică în picioare, 
scuturându-și frunzele moarte de pe haină. 


- Şi ascultă cu atenţie. 


Auziră pași venind spre ei prin pădure. Koll lăsă bucata de lemn 
sculptată să-i cadă din mână, dar păstră cuțitul în mâna cealaltă, cu 
vârful ascuns sub mânecă, înțepând țesătura. Cuvintele alese cu grijă 
pot rezolva majoritatea problemelor- Koll știa asta din propria 
experiență, iar oţelul bine ascuţit se poate ocupa de restul 
problemelor, cele care nu pot fi rezolvate prin vorbă bună. 


O femeie ieși dintre copaci, îmbrăcată în haina neagră a preoteselor. 
Părțile laterale ale capului erau rase pentru a scoate în evidență runele 
tatuate în jurul urechilor, iar părul rămas, roșu ca focul, fusese uns cu 
grăsime și aranjat în sus într-o creastă scurtă, ascuţită. Avea o expresie 
dură, accentuată de mușchii maxilarului care îi jucau pe sub piele în 
timp ce mesteca o bucăţică de scoarță de copacul-visătorului, iar seva 
asemănătoare cu sângele îi pătase colțurile buzelor. 


- Ai ajuns mai devreme, Mamă Adwyn. 
— Nu la fel de devreme ca tine, Părinte Yarvi. 


- Mama Gundring îmi spunea mereu că acela care ajunge al doilea la 
o întâlnire pare lipsit de maniere. 


- Atunci sper că-mi vei ierta lipsa de politeţe. 
— Depinde de mesajul pe care îl aduci din partea Bunicii Wexen. 
Mama Adwyn ridică bărbia sfidătoare. 


- Stăpânul tău, Regele Uthil, și aliatul său, Grom-gil-Gorm, şi-au 


încălcat jurămintele față de Marele Rege. I-au mușcat mâna întinsă în 
semn de prietenie și şi-au scos săbiile din teci, provocându-l la luptă. 


— Prietenoasa lui mână atârnă greu deasupra noastră, spuse Yarvi. La 
doi ani după ce ne-am eliberat de sub ea, am început să ne dăm seama 
că respirăm mult mai ușor. Doi ani, iar de atunci Marele Rege n-a mai 
cucerit niciun oraș, n-a mai câștigat nicio bătălie... 


- Dar Uthil şi Grom-gil-Gorm în ce bătălii au luptat? Doar dacă nu pui 
la socoteală bătăliile pe care le poartă zilnic unul împotriva celuilalt. 


Adwyn scuipă seva din colțul gurii și Koll începu să tragă nervos de un 
fir care i se desprinsese din mânecă, gândindu-se că preoteasa atinsese 
un punct sensibil. 


- Aţi avut mare noroc, Părinte Yarvi, căci Marele Rege a trebuit să-și 
îndrepte atenția spre răscoala celor din Ținuturile de Jos. O răscoală la 
stârnirea căreia, din câte am auzit, ai pus și tu umărul. 


Yarvi clipi des, complet nevinovat. 


- Pot eu face să se răscoale oameni aflați la sute de mile distanță? Ce 
sunt eu, vreun mag? 


- Unii spun că ești, însă magia, norocul ori șiretenia nu vor mai 
schimba nimic acum. Răscoala a fost înăbușită. Yilling cel Strălucitor 
s-a duelat cu cei trei fii ai lui Hokon și i-a înfrânt unul câte unul. 
Măiestria lui în mânuirea sabiei este neîntrecută. 


Părintele Yarvi se zgâia la singura lui unghie de la mâna schiloadă, de 
parcă voia să verifice dacă e sau nu întreagă. 


— Regele Uthil ar putea să nu fie de acord cu asta. Fl i-ar fi înfrânt pe 
cei trei frați deodată. 


Mama Adwyn îi ignoră remarca jignitoare. 


- Yilling cel Strălucitor este un bărbat cu idei noi, care vede lucrurile 
altfel. Vrea să-i treacă prin sabie pe toți cei care încalcă jurămintele și 
Companionii săi dau foc la palate cu tot cu familii înăuntru. 


- Familii arse pe rug, rosti Koll înghițind în sec. Ce mai idei noi! 
- Probabil că n-ai auzit de ultima ispravă a lui Yilling cel Strălucitor. 


— Am auzit că e un dansator foarte priceput, spuse Koll. A dansat 
cumva? 


— Oho, cum să nu! Prin istmul către Yaletoft, acolo unde i-a făcut o 
vizită Regelui Fynn cel lipsit de credință. 


Se lăsă tăcerea, întreruptă doar de o adiere care împrăștie frunzele 
căzute la pământ și făcu funiile de care erau legate ofrandele să 
scârțâie, iar Koll simți cum un fior rece i se strecoară pe ceafă-n jos. 
Mestecatul Mamei Adwyn se transformă într-un clefăit zgomotos în 
timp ce buzele i se strâmbau într-un surâs. 


— Aha! Deci bufonul tău nu mai râde acum. Yaletoftul zace în ruine, 
palatul Regelui Fynn e un morman de cenușă, iar războinicii săi s-au 
risipit în cele patru zări. 


Yarvi se încruntă când o auzi. 
- Şi cu regele ce s-a întâmplat? 


- A ajuns de partea cealaltă a Ultimei Porţi, alături de preoteasa lui. 
Soarta le-a fost pecetluită atunci când i-ai atras în mica ta alianță. 


— Pe câmpul de luptă, murmură Părintele Yarvi, nu există reguli. Idei 
noi, chiar așa. 


— Yilling cel Strălucitor lasă totul pârjolit în urma lui pe tot cuprinsul 
Throvenlandului, pregătind terenul pentru oastea Marelui Rege. O 
oaste mai numeroasă decât firele de nisip de pe plajă. Cea mai mare 
oștire care a mărșăluit vreodată de când elfii i-au declarat război 
Zeiţei. Înainte de mijlocul verii, vor ajunge la porţile cetății Thorlby. 


- Viitorul e un tărâm învăluit în ceață, Mamă Adwyn. Ne-ar putea lua 
pe toţi prin surprindere. 


- Nu trebuie să fii profet ca să vezi ce va să vină. 


Scoase un sul din mânecă și desfăcu în fața lui Yarvi o hârtie pe care 
erau așternute șiruri înghesuite de rune. 


- Bunica Wexen v-a declarat pe tine şi pe Regina Laithlin vrăjitori și 
trădători. Consiliul Preoteselor a declarat că banii de hârtie ai reginei 
sunt magie de-a elfilor şi oricine îi va folosi va fi proscris și scos în 
afara legii. 


Koll tresări când o crenguță uscată pocni undeva în apropiere. 


- Veţi fi şterși de pe faţa pământului, la fel ca și Uthil, Grom și oricine 
vă va sta alături. 


Iar acum apărură și oamenii. Veniţi din Yutmark, dacă era să te iei 
după cataramele pătrate de la centurile lor și după scuturile ovale. 
Koll numără şase oameni și mai auzi încă doi în spatele său, dar se 
forță să nu se răsucească. 


— Săbii scoase din teci? întrebă Părintele Yarvi. Pe pământul sacru al 
Tatălui Pace? 


- Cu toții ne rugăm Zeiței Unice, mârâi căpitanul nou-veniţilor, un 
războinic cu un coif incrustat cu modele din aur. Pentru noi, aici e 
doar țărână. 


Koll privi cu atenţie chipurile cu trăsături ascuţite, apoi se uită la 
săbiile cu lame subțiri și tăioase ațintite spre el și palma asudată i se 
strânse pe mânerul cuțitului ascuns. 


- Ce mai întorsătură de situație, se minună el. 
Mama Adwyn lăsă hârtia să cadă. 


- Dar, chiar și acum, după ce ai complotat împotriva ei și ai trădat-o, 
Bunica Wexen este dispusă să facă o ofertă de pace. 


Umbre adânci îi alunecară pe față atunci când își înălță privirea către 
cer. 


- Zeița Unică e cu adevărat o zeiță iertătoare. 


Părintele Yarvi pufni când o auzi, iar lui Koll nici nu-i venea să creadă 
cât de lipsit de teamă părea. 


- Presupun că iertarea ei are și un preţ totuși, nu-i așa? 


- Statuile Zeilor Înalţi vor fi toate distruse și doar Zeița Unică va fi 
venerată pe tot cuprinsul și în jurul Mării Sfărâmate, spuse Adwyn. 
Fiecare vansterman și gettlander va trebui să plătească un tribut anual 
către Consiliul Preoteselor. Regele Uthil și Regele Grom-gil-Gorm își 
vor așeza săbiile la picioarele Marelui Rege în Skekenhouse, vor cerși 
iertare și vor face noi jurăminte. 


— Cele vechi n-au rezistat. 


- De aceea tu, Mama Scaer și tânărul Prinț Druin veţi rămâne ostatici 
acolo. 


- Hmmmmm! mormăi Părintele Yarvi şi-şi ridică degetul strâmb, 
bătând cu el în obraz. O ofertă într-adevăr remarcabilă, dar aerul din 


Skekenhouse mi se pare prea sufocant pe timpul verii. 


O săgeată fulgeră atât de aproape de obrazul lui Koll, încât acesta 
simți curentul de aer iscat de ea. Îl izbi pe conducătorul războinicilor 
în umăr fără să scoată niciun zgomot, trecându-i chiar pe deasupra 
ramei scutului. 


Și mai multe săgeți se avântară zbârnâind prin luminiș. Un bărbat 
urlă. Un altul își strânse mâna în jurul unei săgeți înfipte-n față. Koll 
țţâșni spre Părintele Yarvi și-l trase în spatele trunchiului gros al unui 
copac sacru. Reuși să vadă un războinic repezindu-se spre ei, cu sabia 
ridicată. Apoi Dosduvoi păși în lumină, mare cât o casă, și cu o 
răsucire a securii sale imense, îl smulse pe bărbat de pe picioare și-l 
aruncă rostogolindu-se într-o învolburare de frunze moarte. 


Peste tot se vedeau siluete neclare care se zbăteau, înjunghiau, 
hăcuiau și se izbeau de sacrificiile atârnate de crengi, făcându-le să se 
legene în toate părţile. În câteva clipe, toți cei care o însoţiseră pe 
Mama Adwyn i se alăturaseră Regelui Fynn de cealaltă parte a Ultimei 
Porți. Căpitanul războinicilor căzuse în genunchi și gâfâia, având șase 
săgeți înfipte în cămaşa de zale. Încercă să se ridice în picioare 
folosindu-se de sabie ca de o cârjă, dar vigoarea îi părăsea încet trupul 
odată cu sângele. 


Fror se strecură și el în luminiș, strângând într-o mână mânerul securii 
grele. Cu cealaltă îi desfăcu căpitanului catarama de la curelușa 
coifului cu șanțuri aurite. Era un coif de bună calitate, foarte valoros. 


— O să vă pară rău pentru asta, gâfâi căpitanul, cu sângele scurgându- 
i-se printre buze și părul cărunt lipit de frunte din cauza sudorii. 


Fror încuviință ușor din cap. 
- Deja îmi pare. 


Și-l izbi cu putere pe căpitan drept în creştet, trântindu-l la pământ cu 
faţa în jos și cu braţele larg desfăcute. 


- Poţi să mă lași să mă ridic acum, îi spuse Părintele Yarvi lui Koll, 
bătându-l uşor cu palma pe spate. 


Koll îşi dădu seama că-l acoperise pe preot cu trupul lui, la fel cum 
procedează o mamă cu pruncul pe timp de furtună. 


- Nu puteai să-mi dezvălui și mie planul tău? întrebă el săltându-se 
greoi în picioare. 


- Nu poți dezvălui ceva ce nici măcar tu însuţi nu cunoşti. 
- N-ai avut încredere că pot juca și eu un rol în toată această poveste? 


- Încrederea este la fel ca sticla, spuse Rulf aruncându-și neglijent pe 
umăr arcul său mare făcut din corn și întinzându-i lui Yarvi o mână 
imensă pentru a-l ajuta să se ridice. Este foarte utilă, însă numai 
proștii își sprijină toată greutatea pe ea. 


Războinicii căliți ai Gettlandului și Vansterlandului înconjuraseră 
luminișul, lăsând-o singură pe Mama Adwyn în mijlocul acestuia. Lui 
Koll aproape că-i părea rău pentru ea, însă știa că preoteasa nu avea 
gânduri bune pentru niciunul dintre ei. 


- Se pare că trădarea mea a fost mai reuşită decât a ta, spuse Yarvi. 
Deja stăpâna ta a încercat de două ori să mă șteargă de pe fața 
pământului și totuși iată-mă aici, întreg și nevătămat. 


- Doar pentru trădare ai devenit cunoscut, păianjen ce eşti, zise Mama 
Adwyn scuipând sevă de coajă de copac purpurie la picioarele lui. Şi 
cu pământul sacru al Tatălui Pace cum rămâne? 


Yarvi ridică din umeri. 


- Ei, el este cunoscut pentru îngăduința sa față de cei care fac bine. 
Dar ar fi înțelept din partea noastră dacă te-am spânzura cu capul în 
jos de copacii ăștia și ţi-am tăia gâtul, în semn de sacrificiu. 


— Fă-o, atunci, șuieră ea. 


- Îndurarea este simbolul celor puternici, nu crima. Întoarce-te la 
Bunica Wexen. Și mulțumește-i pentru informațiile pe care mi le-a 
dezvăluit, chiar îmi vor fi de folos pe viitor. 


Arătă spre cadavrele împrăștiate peste tot, care erau deja târâte de 
picioare spre a fi atârnate cu capetele în jos de copacii sacri. 


- Mulţumește-i pentru sacrificiile pe care le-a trimis Zeilor Inalţi, căci 
ei le vor aprecia cum se cuvine, fără îndoială. 


Părintele Yarvi veni mai aproape de ea și-și dezveli dinţii într-un 
rânjet, făcând-o pe Mama Adwyn să-și dea jos, în sfârșit, masca, sub 
care Koll reuși să vadă frică pură. 


- Dar spune-i Primei Preotese că mă piş pe oferta ei! Am jurat să mă 
răzbun pe ucigașii tatălui meu. Am făcut un jurământ în fața lunii și a 


soarelui. Spune-i Bunicii Wexen că atât timp cât eu și ea vom fi în 
viață, nu va putea fi pace pe pământ. 


Niciodată nu-i de-ajuns 


- Te omor, curvă fără păr ce ești! mârâi Raith, împrăștiind scuipat în 
toate părțile când se repezi la ea. 


Rakki îl înhăță de mâna stângă, iar Soryorn de cea dreaptă și 
împreună reușiră să-l tragă înapoi. La urma urmei, aveau antrenament 
din plin. 


Thorn Bathu nici nu se mișcă, asta dacă nu puneai la socoteală 
mușchii ce-i jucau pe sub pielea rasă a capului atunci când scrâșnea 
din dinți. 


- Hai să ne calmăm cu toții, spuse soţul ei, Brand, care își ridică 
palmele împăciuitor, încercând să potolească mulțimea. Se presupune 
că noi suntem aliați, nu? 

Era un bărbat mare cât un taur, fără pic de răutate în el. 


- Hai să... păşim în lumină pentru o clipă. 


Raith le aduse la cunoștință celorlalți ce credea el despre această idee 
reuşind să se elibereze din braţele fratelui său destul cât să-l scuipe pe 
Brand în față. Rată, însă gestul nu trecu neobservat. 


Thorn strânse din buze, furioasă: 

— Am impresia că acest câine trebuie pus cu botul pe labe. 

Toţi cei prezenţi îşi ocupară poziții cât mai bune, ceea ce-l enervă la 
culme pe Raith. Trupul i se înmuie, capul i se lăsă pe un umăr și-și 
dezveli dinții într-un rânjet când privirea îi alunecă spre Brand. 


- Mai bine ţi-aș omorî nevasta lașă în loc de asta. 


Se ştia despre el că-i place să pornească bătăi aiurea şi că se descurca 
destul de bine în ele, însă nimic nu l-ar fi putut pregăti pentru iuţeala 
cu care se repezi Thorn la el. 


- Eşti mort, nemernic cu păr lăptos! 


Raith sări într-o parte, aproape trăgându-i după el pe fratele său și pe 
Soryorn într-o încâlceală de membre pe docul alunecos. Trei 
gettlanderi se străduiră s-o scoată de acolo -— instructorul cel ursuz, 
Hunnan, cârmaciul chel și bătrân, Rulf, și Brand, care-şi ţinea brațul 
brăzdat de cicatrice în jurul gâtului ei. Cu toții bărbaţi puternici, 
gâfâind din cauza efortului, și chiar și așa ea tot mai reuși să-l 
pocnească pe Raith în vârful capului cu pumnul pe jumătate desfăcut. 


- Pace! mârâi Brand în timp ce se chinuia să-și tragă înapoi soția din 
îmbulzeală. Pe toți zeii, pace! 


Dar nimeni nu avea chef de-așa ceva. Deja se auzeau insulte de peste 
tot, de la vanstermani și de la gettlanderi deopotrivă. Raith reuși să 
vadă încheieturile albite ale degetelor strânse pe mânerele săbiilor și 
să audă șuierul cuţitului pe care Soryorn îl trase din teacă. Putea simţi 
mirosul violenței care stătea să izbucnească, o violență mult mai 
aprigă decât ce avusese el de gând să stârnească. Dar așa se întâmplă 
cu violența. Nu se comportă aşa cum ai plănuit tu. Altfel nu s-ar mai 
numi violență. 


Raith își dezveli dinţii — parțial mârâit, parţial zâmbet - și simți cum îl 
arde un foc în piept și îi urcă pe gât, înfierbântându-i răsuflarea. 
Fiecare mușchi din corp i se încordă. 


Și chiar acolo, pe docurile ude de ploaie ale Thorlby-ului, s-ar fi iscat 
o bătaie demnă de cele mai fanteziste cântece, dacă Grom-gil-Gorm nu 
şi-ar fi făcut apariţia, croindu-și drum cu forța prin mulțime, la fel ca 
un taur furios printr-o turmă de capre behăitoare. 


— Ajunge! răcni Regele Vansterlandului. Ce se petrece aici, nu vă e 
rușine obrazului? 


Conflictul se stinse imediat. Raith scăpă din braţele fratelui său, încă 
având pe față rânjetul său de lup, iar Thorn se eliberă și ea din brațele 
soțului ei, blestemând și mârâind. Pe Brand îl aștepta o noapte dificilă, 
fără discuţie, dar Raith obținuse de fapt ceea ce își propusese. Venise 
să se bată cu cineva și nu-l interesa prea tare cu cine anume. 


Gettlanderii cei încruntați se dădură la o parte pentru a-i face loc să 
treacă Regelui Uthil, care ținea în mână sabia scoasă din teacă în 
mână. Raith îl ura, fireşte. Un vansterman simte că e de datoria lui să-l 
urască pe Regele Gettlandului. Dar, trecând peste asta, Uthil părea un 
bărbat demn de tot respectul, dur și cenușiu ca o bară din fier și la fel 
de greu de îndoit, renumit pentru nenumăratele sale victorii și pentru 


cât de puţine cuvinte rostea, dar mai ales pentru strălucirea 
nebunească din ochii adânciţi în orbite, care arăta că acolo unde zeii îi 
binecuvântau pe unii cu darul îndurării, lui îi oferiseră doar un spațiu 
gol şi rece. 


- Sunt dezamăgit, Thorn Bathu, rosti el cu glas aspru ca scrâșnetul 
scos de două pietre de moară frecate între ele. Mă așteptam la ceva 
mai mult din partea ta. 


— Regret foarte tare, regele meu, mârâi ea, săgetându-i cu priviri 
otrăvite pe Raith și apoi pe Brand, care se strâmbă de parcă săgețile 
astea aruncate de soţia lui nu erau nicio noutate. 


— Ar trebui să-i lăsăm să ne insulte, regele meu? se repezi Raith. 


- O mică insultă merită îndurată dacă astfel se păstrează o alianță 
mult mai importantă, se auzi vocea uscată a Mamei Scaer. 


- Iar alianța noastră se aseamănă cu o corabie ce saltă pe valurile 
mării furioase, spuse Părintele Yarvi, cu surâsul lui mieros care cerea 
cu insistență un cap în gură. Scufundaţi-o cu ciorovăieli mărunte și ne 
vom scufunda și noi odată cu ea. 


Raith mârâi şi mai tare când îl auzi. Îi ura pe preoți şi vorbele lor cu 
dublu înțeles despre Tatăl Pace şi despre binele suprem. În ceea ce-l 
privea pe el, nu exista problemă care să nu poată fi rezolvată cu 
pumnii. 


— Un vansterman nu uită niciodată o insultă. 


Gorm își înfipse degetul mare între nenumăratele cuțite ascuţite prinse 
la centură. 


- Dar mie mi-e tare sete și, din moment ce noi suntem oaspeți... 


Se îndreptă de spate, făcând să zornăie lanțul de care atârnau 
mânerele săbiilor dușmanilor înfrânți în luptă și își umflă pieptul din 
cale-afară de mare. 


- Eu, Grom-gil-Gorm, Cel Care Frânge Săbiile și Cel Care Lasă Copiii 
Orfani, Regele Vansterlandului și fiul preferat al Mamei Război... voi 
intra al doilea în oraș. 


Războinicii săi mârâiră în semn de dezaprobare. Se certaseră timp de 
o oră cine să intre primul în oraș, iar acum pierduseră bătălia. Regele 
lor alesese poziția mai puțin onorabilă, așa că și ei urmau să 


primească aceeași poziţie și, pe toți zeii, pentru ei onoarea era un 
lucru tare important. 


- O alegere înţeleaptă, zise Uthil, mijind ochii. Dar să nu te aștepți la 
niciun dar, dacă faci asta. 


— Lupul n-are nevoie de daruri din partea oilor, spuse Gorm 
aruncându-i o privire chiorâșă. 


Războinicii aflați cel mai aproape de Regele Uthil se dădură câțiva 
pași înapoi, expunându-și astfel cataramele strălucitoare ale mantiilor 
şi mânerele săbiilor, în timp ce monedele valoroase din păr prinseră a 
sclipi orbitor în lumina soarelui, zbârlindu-se plini de o aroganță 
lipsită de temei, ceea ce-l făcu pe Raith să-și arate din nou colții și să 
scuipe la picioarele lor. 


- Un câine, chiar așa, scrâșni Hunnan, iar Raith ar fi sărit pe el și i-ar 
fi zdrobit căpățâna, dacă Rakki nu l-ar fi apucat strâns de braţe și n-ar 
fi încercat din nou să-l calmeze, șoptindu-i la ureche: 

- Liniștește-te, frate, liniştește-te! 


— Jenner cel Albastru! Ce surpriză! 


Raith aruncă o privire încruntată peste umăr și-l văzu pe Părintele 
Yarvi tras deoparte de un marinar bătrân cu o față plină de zbârcituri. 


- Sper că una plăcută, spuse Jenner, strângându-și mâinile cu Rulf de 
parcă erau vechi camarazi de vâsle. 


— Depinde, spuse preotul. Ai venit să-i iei aurul Reginei Laithlin? 


— Incerc să iau orice aur mi se oferă, răspunse Jenner privind în toate 
părțile, de parcă se pregătea să dezvăluie un mare secret. Dar am un 
motiv mult mai întemeiat să mă aflu aici. 


— Mai întemeiat decât aurul? întrebă Rulf, rânjind. Te-ai schimbat. 
— Mult mai întemeiat. 


Jenner se dădu într-o parte pentru a-i face loc cuiva, iar Raith se simţi 
de parcă i-ar fi înfipt cineva un cuţit în țeastă și cheful de a se mai 
lupta îi pieri pe loc. 


Căci în fața ochilor săi se afla o fată mică și subțirică, înghițită practic 
de o mantie decolorată. Părul îi atârna încâlcit și o șuvițţă neagră îi 
flutura pe față, bătută de briza sărată. Avea pielea foarte palidă și 


nările înconjurate de urme roșiatice, iar pomeţii erau atât de delicați, 
încât dădeau impresia că se pot frânge la cea mai mică vorbă rea. 


Îl privi pe Raith cu ochii ei mari, de un verde întunecat asemănător cu 
apa Mării Mame pe timp de furtună. Nu zâmbi deloc și nici nu spuse 
nimic. Părea o ființă tristă și solemnă, plină de secrete, și Raith simţi 
cum i se ridică fiecare fir de păr. Nici măcar o lovitură de secure în 
cap nu l-ar fi împietrit mai tare decât acea unică privire pe care i-o 
aruncase fata din faţa lui. 


Părintelui Yarvi o privi cu gura căscată prosteşte o clipă, după care 
reuși să-și revină: 


- Rulf, ia-i pe Jenner cel Albastru și pe prietena lui și du-i la Regina 
Laithlin. Acum! 


— Erai gata să faci moarte de om din cauză că voiai să intri tu primul, 
iar acum nu mai vrei să intri deloc? 


Rakki se holba la el, iar Raith își dădu seama că oamenii lui Gorm se 
grăbeau în urma gettlanderilor, pufăind mânioși fiindcă erau nevoiți 
să îndure o asemenea umilință. 


- Cine era fata aia? reuși Raith să croncăne, simțindu-se ameţit ca 
smuls din somnul provocat de mahmureala de după bere. 


— De când te interesează pe tine fetele? 
— De când am văzut-o pe asta. 


Clipi de mai multe ori, sperând să-și dovedească sieși și fratelui său că 
nu doar și-o imaginase, însă ea deja dispăruse. 


- Probabil că era într-adevăr o frumuseţe dacă a reușit să-ți abată 
atenţia de la o încăierare pe cale să înceapă. 


— N-am mai văzut niciodată ceva asemănător. 


- Iartă-mă, frate, dar când vine vorba de femei, experienţa ta chiar nu 
contează. Nu tu ești luptătorul, ia spune? 


Rakki rânji când ridică imensul scut al lui Grom-gil-Gorm de pe 
scândurile cheiului. 


— Iar eu sunt amantul. 


— Așa cum nu contenești să-mi tot reamintești. 


Raith îşi aruncă pe umăr sabia grea a regelui și porni în urma fratelui 
său către Thorlby. Dar imediat mâna grea a stăpânului său îl trase 
înapoi. 


- M-ai dezamăgit, Raith. 
Cel Care Frânge Săbiile îl trase mai aproape de el. 


- Locul ăsta colcăie de duşmani fioroși, dar mă tem că tu ţi l-ai ales pe 
cel mai rău dintre toți în persoana Păzitorului Ales al Reginei Laithlin. 


Raith se încruntă. 
— Nu mă tem eu de ea, regele meu. 


Gorm îi trase o palmă. Sau așa i se păru lui Gorm, că fusese doar o 
palmă. Lui Raith i se păru că fusese pocnit cu o vâslă peste faţă. Se 
dădu înapoi împleticindu-se, dar regele îl prinse de haină și-l smuci. 


— Ceea ce mă macină pe mine e faptul că ai încercat să-i faci rău, însă 
ai dat greş. 


Îi mai arse o palmă peste celălalt obraz, iar Raith simți cum i se umple 
gura de sânge. 


— N-am nevoie de un câine care doar hămăie. Am nevoie de un câine 
care-și folosește colții. Am nevoie de un ucigaș. 


Şi-i mai cârpi lui Raith o a treia palmă, care-l lăsă complet ameţit. 


- Mă tem că mai ai un dram de milă în tine, Raith. Zdrobește-o înainte 
să te zdrobească ea pe tine. 


Gorm îl frecă o dată scurt pe creștet, în semn de despărţire. Genul de 
gest pe care îl face un tată cu fiul său. Sau pe care un vânător îl face 
cu câinele său de vânătoare. 


- N-ai să fii niciodată suficient de aprig pentru gustul meu, băiete. Ştii 
asta. 


In siguranță 


Pieptănul din os de balenă lustruit trecea ușor prin părul Skarei. 


Sabia de jucărie a Prințului Druin zgâria tăblia unui dulap într-un colț 
al camerei. 


Glasul Reginei Laithlin se auzea ca de la mare depărtare, nedeslușit, 
necontenit. De parcă regina s-ar fi temut că, dacă înceta să vorbească, 
Skara ar fi început să urle și să tot urle, fără să se mai poată opri. 


- Dincolo de fereastra asta, în partea sudică a orașului, și-au ridicat 
tabăra oștenii soțului meu. 


- De ce nu ne-au venit în ajutor? îşi dorea Skara să strige în timp ce se 
uita amorțită la întinderea de corturi, însă din gură i se rostogoliră 
exact cuvintele necesare într-o astfel de situație, cuvintele ce se 
cuveneau rostite de cineva ca ea: 


- Probabil că sunt foarte mulți. 


- Două mii cinci sute de gettlanderi loiali regelui, veniţi din toate 
colțurile țării. 


Skara simţi cum Regina Laithlin îi prinde capul în mâini, blând, dar cu 
fermitate. Prințul Druin scoase un țipăt războinic lung și ascuţit şi se 
repezi asupra tapiseriei de pe perete. Pieptănul îşi începu iar mișcarea 
domoală prin părul ei, de parcă soluţia tuturor problemelor ar fi fost 
un păr aranjat așa cum trebuie. 


- Dincolo de fereastra asta, spre nord, se află tabăra lui Grom-gil- 
Gorm. 


Focurile pâlpâiau în înserarea ce se lăsa încet-încet, risipite pe 
dealurile întunecate ca stelele pe țesătura cerului. 


- Două mii de vanstermani strânși la poalele cetăţii Thorlby. Nu mi- 


am închipuit niciodată că voi apuca să văd așa ceva. 


— Nu cu săbiile băgate în teci, spuse Thorn Bathu din celălalt capăt al 
camerei pe un ton aspru ca o lovitură de secure. 


— Am văzut o încăierare la docuri, bălmăji Skara. 
— Mă tem că n-are să fie ultima. 


Laithlin pocni din limbă în timp ce strângea un nod. Părul Skarei 
fusese mereu un păr rebel, însă Regina Gettlandului nu era genul de 
femeie care să se lase învinsă de o şuviță ce nu voia să stea la locul ei. 


- Mâine va avea loc o discuţie foarte aprinsă. Cinci ore de discuţii, să 
sperăm că nu vor urma și mai multe încăierări. Dacă nu va muri 
nimeni, vom spune cu toții că am repurtat o victorie demnă de cele 
mai înălțătoare cântece. Gata! 


Și Laithlin o întoarse pe Skara cu fața spre oglindă. 


Sclavele tăcute ale reginei o îmbăiaseră, îi frecaseră conștiincioase 
pielea şi-i aruncaseră hainele murdare, apoi o îmbrăcaseră în veșminte 
de mătase verde aduse tocmai din Primul dintre Orașe și modificate cu 
îndemânare pentru a i se potrivi ei. Fuseseră cusute cu fir de aur, la fel 
de fin pe cât fusese obişnuită la ea acasă, unde avusese atât de multe 
veşminte și atât de grijuliu alese de Mama Kyre, încât de multe ori 
simțea că hainele o purtau pe ea, nu ea pe ele. 


Era înconjurată de ziduri groase, de războinici puternici, de sclavi și 
de lux. Ar fi trebuit să se simtă ușurată că scăpase. Dar, asemenea unui 
alergător care se oprește să se odihnească și descoperă că nu se mai 
poate ridica de jos, tot acest confort o făcea pe Skara să se simtă 
slăbită, ameţită și îndurerată, rănită și pe dinăuntru, și pe afară, trupul 
părând că-i devenise o rană imensă. Aproape că își dorea să se afle din 
nou la bordul corabiei lui Jenner cel Albastru, Câinele Negru, 
tremurând și holbându-se pierdută la ploaie, prăbușindu-se de trei ori 
pe oră în genunchi pentru a vomita peste parapet. 


- Ăsta i-a aparținut mamei mele, sora Regelui Fynn. 
Laithlin îi aranjă grijulie cercelul în formă de lănţișor la fel de fin 
precum pânza de păianjen, un lănțişor la capătul căruia atârna o 


piatră prețioasă roșie, care aproape că îi mângâia umărul. 


- E foarte frumos, reuși să îngâne Skara, temându-se să vomite peste 
oglindă. 


De-abia dacă se mai recunoștea în figura chinuită, cu ochii înroșiţi, o 
fată fragilă care o privea la rândul ei din oglindă. Arăta ca o fantomă. 
Probabil că nu va mai scăpa niciodată de imaginile pe care le văzuse 
în Yaletoft. Probabil că va rămâne prizoniera lor, sclava lui Yilling cel 
Strălucitor, la nesfârşit. 


În celălalt capăt al camerei o zări pe Thorn Bathu stând pe vine lângă 
prinț, strângându-i cu delicateţe degeţelele pe mânerul sabiei din 
lemn, murmurându-i instrucțiuni la ureche despre cum ar trebui să 
rotească sabia. Thorn rânji când băieţelul o izbi cu sabia peste picior, 
iar cicatricea în formă de stea de pe faţă i se înroși în timp ce-i 
ciufulea părul blond. 


- Isteţ băiat! 


Dar Skara nu se putea gândi decât la sabia lui Yilling cel Strălucitor și 
la mânerul cu diamant, care strălucise în întunericul Pădurii, iar 
pieptul fetei din oglindă începu să se ridice și să coboare cu iuțeală și 
un tremur greu de stăpânit îi cuprinse mâinile. 


— Skara! 


Regina Laithlin o prinse de umeri și-și aținti ochii verzi-cenușii într-ai 
ei, readucând-o în prezent. 


- Îmi poţi spune ce s-a întâmplat? 
- Bunicul meu a tot așteptat ajutor din partea aliaților săi. 
Cuvintele sunară sec și plat, ca bâzâitul enervant al unei albine. 


— Am așteptat să vină războinicii lui Uthil și ai lui Gorm, dar ei n-au 
mai venit. 


— Continuă! 


- În cele din urmă a renunțat. Mama Kyre l-a convins să cadă la pace. 
I-a trimis un porumbel Bunicii Wexen, iar ea i-a trimis un șoim cu un 
mesaj. Dacă va ceda Fortăreaţa lui Bail și îi va trimite acasă pe 
războinicii Throvenlandului, iar oștii Marelui Rege i se va permite să 
mărșăluiască liber pe pământurile noastre, atunci ea era dispusă să-l 
ierte. 


- Dar Bunica Wexen nu iartă pe nimeni niciodată, spuse Laithlin. 


- L-a trimis în Yaletoft pe Yilling cel Strălucitor ca să-l facă pe rege să- 


și plătească datoria. 


Skara își înghiți saliva amară, iar gâtul fetei palide din oglindă se 
încordă. Feţișoara Prințului Druin se schimonosise din cauza 
înverșunării războinice cu care o ataca pe Thorn cu sabia lui de 
jucărie, însă ea îl respingea cu degetele ei lungi. Strigătele războinice 
ale băiatului, alabe de altfel, sunau ca niște țipete de durere și de furie 
în întuneric, ţipete care veneau mai aproape, tot mai aproape. 


— Yilling cel Strălucitor i-a retezat capul Mamei Kyre. L-a străpuns pe 
bunicul cu sabia și el a căzut cu faţa în foc. 


Regina Laithlin o privea cu ochi mari. 
- Şi tu ai văzut... tot ce s-a întâmplat? 


Jerba de scântei, sclipirea din ochii războinicilor înveseliți, picăturile 
mari de sânge ce cădeau din vârful sabiei lui Yilling. Skara reuși să 
tragă aer în piept cu greutate, înfiorându-se, după care încuviință din 
cap. 


- Mă deghizasem în sclava lui Jenner cel Albastru. Yilling cel 
Strălucitor a dat cu banul, ca să decidă dacă îl va ucide și pe el sau 
nu... însă moneda... 


Încă o putea vedea rotindu-se în întuneric, sclipind în culorile focului. 
- Zeii au fost de partea ta în seara aceea, rosti cu greutate Laithlin. 


„Atunci de ce au permis să-mi fie ucisă familia?“ își dorea Skara să 
urle, însă fata din oglindă zâmbi gingaș şi murmură o rugăciune de 
mulțumire către Cea Care Aruncă Zarurile. 


- Te-au trimis la mine, iar eu sunt verişoara ta, spuse regina și o 
strânse tare pe Skara de umeri. Aici vei fi în siguranță. 


Pădurea, care îi fusese cămin de când se știa, sigură ca un munte, 
zăcea acum în ruine. Frontonul uriaș, care stătuse atârnat la intrare 
timp de două sute de ani, se prăbușise. Throvenlandul fusese trecut 
prin foc şi sabie. lar ea nu se va mai simţi nicăieri în siguranță, toată 
viaţa. 


Skara îşi dădu seama că se scărpina pe obraz. Incă mai putea simți 
acolo atingerea rece a degetelor lui Yilling cel Strălucitor. 


- Aţi fost foarte binevoitori cu toții, îngăimă ea din nou, încercând să- 


și înăbușe râgâiala care-i ardea gâtul. 


Avusese mereu un stomac sensibil, dar de când urcase la bordul 
Câinelui Negru, începuse să-și simtă intestinele la fel de răscolite ca 
propriile-i gânduri. 


- Faci parte din familie, iar familia este tot ce contează. 


Strângând-o încă o dată de umeri, ca de despărțire, Regina Laithlin 
făcu câţiva pași în spate. Trebuie să discut cu soțul și cu fiul meu... cu 
Părintele Yarvi, de fapt. 


- Poţi să-mi spui... dacă Jenner cel Albastru se mai află încă prin 
preajmă? 


Neplăcerea reginei era aproape palpabilă. 
— Omul nu e cu nimic mai breaz decât un pirat.. 
- Poţi să-l trimiți la mine? Te rog! 


O fi fost Laithlin dură precum cremenea, însă fără îndoială că simţise 
disperarea din glasul Skarei. 


— ÎI voi trimite. Thorn, prințesa a trecut prin multe greutăți. Să n-o lași 
singură! Druin, hai cu mine! 


Micul prinț, care-i ajungea mamei sale până la coapsă, o privi pe 
Skara cu solemnitate: 


— Pa... Pa! 


A 


Şi îşi aruncă sabia de lemn cât colo, luând-o la fugă după regină. 


Skara rămase cu privirea ațintită asupra lui Thorn Bathu. Privind-o de 
jos în sus, din moment ce era mult mai măruntă decât Păzitorul Ales. 
Evident, Thorn n-avea nevoie de pieptăn, întrucât o jumătate a 
capului îi era acoperită de fire scurte și aspre, iar pe cealaltă avea 
şuviţe înnodate și încurcate, în care îşi prinsese monede din aur și 
argint care probabil că valorau o avere. 


Iat-o în fața ei pe femeia despre care se spunea că se luptase cu șapte 
bărbați odată și îi învinsese, care avea la mână brăţara elfilor primită 
în dar, brățară ce-i strălucea acum gălbuie și amenințătoare la 
încheietură. O femeie care purta arme ascuţite în loc de mătăsuri și 
cicatrice în loc de bijuterii. O femeie care zdrobise buna-cuviinţă sub 
tocul cizmei și care nu-și cerea niciodată scuze pentru acest lucru. O 


femeie care mai degrabă ar fi sfărâmat o ușă cu capul decât să ciocăne 
în ea. 


— Sunt prizonieră? 


Skara intenționase să sune a provocare, dar se auzi mai degrabă un 
chițăit. 


Expresia de pe chipul lui Thorn era greu de descifrat. 

— Eşti prinţesă. 

- Din propria mea experiență, nu-i mare diferență. 

- Bănuiesc că n-ai fost niciodată cu adevărat prizonieră. 


Dispreţ, însă cine-ar fi putut s-o condamne? Skara abia dacă mai putea 
vorbi din cauza nodului din gât. 


- Probabil că mă consideri o prostănacă molatică, slabă și răsfăţată. 
Thorn trase adânc aer în piept. 


- De fapt... mă gândeam la cum m-am simţit eu când mi-am văzut 
tatăl mort. 


Blândeţea nu i se citea deloc pe chip, dar răzbătea clar din glas. 


- Mă gândeam la cum aș fi reacționat dacă aș fi văzut cum este ucis 
chiar în faţa ochilor mei, iar eu n-aş fi putut face nimic pentru a 
împiedica asta, ci doar aș fi privit. 


Skara deschise gura pentru a spune ceva, însă nu reuși să rostească 
niciun cuvânt. Nu era dispreţ, ci milă, ceea ce-o făcu să simtă că se 
îneacă de plâns mai mult chiar decât batjocura. 


— Știu cum te e când trebuie să te arăţi dârză, zise Thorn. Puţini știu 
asta mai bine decât mine. 


Skara își simţea capul gata să plesnească. 


- Mă gândeam... că dacă m-aș afla acum în locul tău... probabil aș 
vărsa râuri de lacrimi. 


Skara scoase un suspin prelung și prostesc. Ochii i se închiseră și 
începură s-o usture, apoi dintre pleoape se revărsară lacrimi amare. 
Trupul i se scutura de plâns. Gâfâi și se îneacă. Rămăsese acolo, în 


picioare, cu mâinile atârnând, cu faţa schimonosită de plânsul violent. 
Un glas în şoptea în minte că nu așa se comportă o prințesă adevărată, 
însă pur și simplu nu se putea abține. 


Auzi pași rapizi și simți cum este luată în braţe, ţinută strâns, foarte 
strâns, așa cum o ţinuse bunicul ei când își privise tatăl arzând pe 
rugul din bușteni. Se agăță de Thorn, hohotind cu faţa îngropată în 
cămașa ei, urlând jumătăţi de cuvinte pe care nici măcar ea nu le 
înţelegea. 


Thorn nu se clinti și nu scoase niciun sunet, ținând-o doar pe Skara în 
brațe multă vreme. Până când fata încetă să mai tremure. Până când 
hohotele de plâns se transformară în suspine, iar suspinele, într-o 
răsuflare sacadată. Apoi, cu blândeţe, Thorn se desprinse de ea, luă o 
bucată de pânză albă și, cu toate că propria ei cămașă era plină de 
bale, șterse o mică pată de pe piepţii rochiei Skarei, apoi îi întinse 
cârpa. 


- O folosesc la curățatul armelor, dar îmi închipui că fața ta e mult 
mai valoroasă. Poate că și mai periculoasă. 


- Îmi cer iertare, şopti Skara. 


- Nu-i nevoie, spuse Thorn mângâindu-și cheia de aur atârnată la gât. 
Eu plâng mult mai tare în fiecare dimineață când mă trezesc și văd cu 
cine m-am măritat. 


Și Skara începu să râdă și să suspine în același timp și la nas îi apăru 
un balon de muci. Pentru prima dată după acea noapte, reușea să se 
simtă din nou ea însăși. Poate că până la urmă reuşise să scape 
întreagă din Yaletoft. Când își ștergea faţa, în ușă se auzi un ciocănit 
ezitant. 


— Sunt Jenner cel Albastru. 


Îl văzu cum înaintează cu pași târșâiți și adus de spate prin cameră și- 
şi dădu seama că exista ceva liniștitor în înfățișarea lui sărăcăcioasă. 
La cârma unei corăbii ori în camera unei regine, era același om. Și 
Skara se simți mai puternică atunci când îl văzu acolo, în faţa ei. El 
era bărbatul de care avea nevoie. 


- Îți mai aduci aminte de mine? îl întrebă Thorn. 


- Eşti o femeie greu de uitat, răspunse Jenner aruncând o privire spre 
cheia din aur de la gâtul ei. Felicitări pentru căsătorie. 


Ea pufni: 


— Câtă vreme nu-l feliciți și pe soțul meu. El încă mai bocește din 
cauza asta. 


- Ai trimis după mine, prinţesă? 
- Da, am trimis. 


Skara se oprise din suspinat și încerca să-și rețină lacrimile, 
străduindu-se totodată să-și corecteze poziția umerilor. 


— Ce planuri ai? 


- Nu pot spune că am fost vreun mare susținător al planurilor bine 
puse la punct. Regina Laithlin mi-a oferit o sumă frumușică pentru a 
lupta alături de războinicii Gettlandului, dar, ei bine, războiul este 
pentru bărbaţi mai tineri. Poate că mă voi îndrepta spre Râul Divin 
din nou... 


O privi pe Skara și tresări. 


- l-am promis Mamei Kyre că te voi aduce în siguranţă la verișoara 
ta... 


- Şi ţi-ai ţinut promisiunea, în ciuda tuturor pericolelor. N-ar trebui 
să-ți cer mai multe. 


El tresări din nou. 
- Dar ai totuși de gând, nu? 
— Speram că vei rămâne alături de mine. 


- Prinţesă... Sunt un jefuitor bătrân, iar în putere nu mai sunt de peste 
douăzeci de ani. Și nici nu mă prea mândresc cu ce-am făcut în 
tinereţe. 


— Fără îndoială. Când te-am văzut prima oară, te-am considerat un fel 
de galion bun de așezat la prova unei corăbii. 


Jenner începu să-și scarpine falca acoperită de peri aspri. 
- Şi aveai dreptate, fără discuţie. 


- Dar a fost o idee prostească. 


Skara ezită, apoi îşi drese glasul, trase aer în piept și continuă: 


- Acum îmi dau seama de asta. Galionul așezat la prova corabiei dă 
piept primul cu cele mai îngrozitoare furtuni; totuși, aduce corabia 
înapoi la țărm, în siguranță. N-am nevoie să fii chipeș, am nevoie să- 
mi fii credincios. 
Jenner tresări iar. 


- Am fost un om liber toată viața, prinţesă. N-am simţit nevoia să mă 
stabilesc undeva, mereu am stat cu ochii ațintiți către următoarea 
destinaţie și nu m-am înclinat în fața nimănui, ci doar în fața 
vântului... 


- Și destinaţia următoare ţi-a mulțumit vreodată? Vântul te-a răsplătit 
vreodată, în vreun fel? 


— Nu prea mult, trebuie să recunosc. 


— Dar eu te voi răsplăti, spuse ea cuprinzându-i palma bătătorită cu 
ambele mâini. Ca să se simtă liber, un om are nevoie de un ţel în 
viaţă. 


El privi în jos, spre palma cuprinsă de mâinile ei mici, apoi se uită 
într-o parte, spre Thorn, care ridică din umeri. 


- Un războinic care nu luptă decât pentru el însuși nu este cu nimic 
mai presus de un bătăuș. 


- Te-am văzut trecând prin încercări grele și știu că pot avea încredere 
în tine. 


Skara cuprinse între palme fața bătrânului pirat și o întoarse spre ea. 
- Rămâi cu mine. Te rog! 


- O, zei! spuse Jenner și pielea aspră din jurul ochilor i se încreți când 
zâmbi. Cum să refuz eu așa ceva? 


- Nu poți. Spune doar că mă vei ajuta. 
- Sunt la dispoziţia ta, prințesă. Jur. Jur în fața soarelui și-a lunii! 
Se opri o clipă, apoi continuă: 


- Să te ajut să faci ce, totuşi? 


Skara reuși să înghită cu mare greutate. 


- Am promis că voi elibera Throvenlandul, că voi reconstrui palatul 
bunicului meu și că voi lăsa pradă corbilor hoitul lui Yilling cel 
Strălucitor, îți mai aduci aminte? 


Jenner cel Albastru ridică din sprâncenele-i stufoase, peste măsură de 
uimit. 


— Yilling cel Strălucitor are în spate toată oastea Marelui Rege care să-l 
sprijine. Se spune c-ar avea cincizeci de mii de săbii la dispoziţie. 


- Doar jumătate de război se poartă cu sabia, spuse ea apăsându-și 
tâmpla cu un deget. Cealaltă jumătate se dă aici. 


— Deci... ce plan ai? 
- Mă voi gândi eu la ceva. 


A A 


îşi îndreptă privirea spre Thorn. 

Îi dădu drumul lui Jenner și 
- Ai navigat alături de Părintele Yarvi spre Primul dintre Orașe. 


Thorn o privi încruntată pe Skara și cârni din nasul strâmb de la 
numeroasele lovituri primite, încercând să-și dea seama ce se 
ascundea în spatele acelei întrebări. 


- Da, am navigat alături de Părintele Yarvi. 
- Te-ai luptat cu Grom-gil-Gorm. 

— Şi asta. 

- Eşti Păzitorul Ales al Reginei Laithlin. 

- Ştii bine că sunt. 


- Și, stând alături de ea, probabil că ai văzut de multe ori de ce e-n 
stare Regele Uthil. 


- De foarte multe ori. 


Skara își şterse și ultimele urme de lacrimi de pe gene. Nu-și mai 
putea permite să plângă. Trebuia să fie dârză, inteligentă și puternică, 
indiferent cât de slabă și de îngrozită se simțea. Trebuia să lupte ea 
pentru Throvenland din moment ce nimeni nu mai era în stare s-o 
facă, iar cuvintele erau singura ei armă. 


- Povestește-mi despre ei, ceru ea. 
— Ce vrei să ştii? 


Cunoașterea înseamnă putere, obișnuia să-i spună Mama Kyre atunci 
când Skara se plângea din cauza lecţiilor nesfârșite. 


- Vreau să știu totul. 


Pentru amândoi 


Raith se trezi brusc, privind înnebunit în toate părțile și descoperind 
că cineva îl trăgea de haine. 


Îl apucă pe ticălos de gât și-l izbi cu putere de perete, mârâind în timp 
ce-şi scotea cuțitul. 


- Pe toți zeii, Raith! Eu sunt! Eu sunt! 


De-abia atunci izbuti și Raith să vadă, la lumina pâlpâitoare a făcliei, 
că cel pe care îl lipise de perete și căruia se pregătea să-i ia gâtul era 
fratele său. 


Inima îi bătea cu putere. li luă câteva secunde ca să-și aducă aminte 
că se află între zidurile cetății Thorlby. Şi că se afla pe coridorul din 
afara camerei lui Grom-gil-Gorm, înfofolit în pătură. Acolo unde îi era 
locul. 


- Să nu mă mai trezești aşa! se răsti el, forțându-se să-și descleșteze 
degetele pe care le simțea mereu amorţite când se trezea. 


- Să te trezesc? șopti Rakki. I-ai trezit pe toți din Thorlby la cum 
strigai. Ai visat iar? 


- Nu, mormăi Raith, rezemându-se de perete și scărpinându-se în cap. 
Poate. 


Vise bântuite de flăcări enorme. Fumul gros înălțându-se în văzduh și 
duhoarea distrugerii. Sclipirile nebunești din ochii războinicilor și 
privirile înfometate ale câinilor. Privirea femeii, umbrită de nebunie. 
Și vocea ei, ţipând că-și vrea copiii înapoi. 


Rakki îi întinse o ploscă. Raith i-o smulse din mână și își clăti gura 
plină de tăieturi și de zgârieturi pe dinăuntru după palmele încasate 
de la Grom, deși asta nu era ceva neobișnuit. Își vărsă în palmă puțină 
apă şi se stropi pe faţă. Simțea cum îngheață sudoarea pe el. 


- Nu-mi place ce se întâmplă, Raith. Îmi fac griji pentru tine. 
- Tu îţi faci griji pentru mine? 


Sabia lui Gorm probabil că-i căzuse din braţe când se încăierase cu 
fratele său, așa că Raith se grăbi s-o ridice de pe jos și s-o strângă la 
piept. Dacă regele ar fi văzut-o zăcând așa, pe jos, probabil că i-ar mai 
fi ars vreo palmă, dacă nu chiar mai multe. 


— Asta-i ceva nou pentru mine. 
- Nu, nu este. Îmi fac de mult timp griji pentru tine. 


Rakki aruncă o privire nervoasă înspre ușa de la camera regelui și 
continuă mai încet, pe un ton mult mai precaut, aplecându-se spre 
urechea fratelui său: 


- Am putea să plecăm, pur și simplu. Am putea găsi o corabie care să 
ne ducă pe Râul Divin și pe Râul Interzis, aşa cum spuneai mereu. Așa 
cum obișnuiam să spunem amândoi. 


Raith arătă cu capul spre ușă. 


- Crezi că ne va lăsa să plecăm? Crezi că Mama Scaer își va lua la 
revedere de la noi zâmbitoare, fluturând din mână? zise el, pufnind. 
Credeam că tu ești cel cu minte mai multă. E un vis frumos, dar nu 
mai putem da înapoi. Ai uitat cum stăteau lucrurile înainte? Cum ne 
era frig, foame și frică, tot timpul? 


- Ţie nu ţi-e frică tot timpul? 


Vocea lui Rakki se auzi atât de slab încât furia lui Raith începu să 
clocotească, amenințând să dea pe-afară, alungându-i brusc teroarea 
pe care o simțise ceva mai devreme. Furia era soluția tuturor 
problemelor, la asta se ajungea mereu. 


- Nu, nu mi-e frică! mârâi el, zăngănind sabia lui Gorm de podea și 
făcându-și fratele să tresară speriat. Sunt războinic și am de gând să- 
mi fac un nume luptând în acest război. Și mai vreau să câștig destui 


bani ca să nu ne mai fie foame niciodată. Aici e locul meu. Am luptat 
pentru el, da? 


— Da, ai luptat pentru el. 
- Slujim un rege! 


Raith încerca să simtă aceeași mândrie pe care o simţise dintotdeauna. 


- Cel mai mare războinic din jurul Mării Sfărâmate. Încă neînvins într- 
un duel sau într-o bătălie. Tie îți place să te rogi. Mulţumește-i Mamei 
Război că stăm alături de învingători! 


Rakki se uita la el nevenindu-i să creadă, cu spatele lipit de scutul plin 
de lovituri și de zgârieturi al lui Gorm, cu ochi mari și strălucitori de 
la lumina făcliei. Ciudat cât de mult semăna la chip cu Raith și totuși 
cât de diferite le erau expresiile. Câteodată păreau să sunt două 
galioane din lemn bune de așezat la prova și la pupa unei corăbii, 
asemănătoare, dar privind mereu în direcții opuse. 


- Vor fi uciși mulți oameni, murmură el. Mai mulți decât oricând. 

- Cred și eu, spuse Raith, după care se întinse din nou pe jos, 
întorcându-se cu spatele la fratele său și trăgându-și pătura pe umeri. 
Doar suntem la război, nu? 

— Numai că mie nu-mi place să ucid. 

Raith încercă să arate că nu-i pasă deloc, însă nu reuși: 

— Pot ucide eu pentru amândoi. 


Se lăsă tăcerea, întreruptă într-un târziu de Rakki: 


— Asta e ceea ce mă sperie cel mai tare. 


Mâini dibace 


Koll scrijeli și ultima rună şi zâmbi când suflă rumegușul, pentru a o 
scoate la iveală. Teaca era gata, iar el părea foarte mulțumit de 
rezultat. 


Îi plăcuse întotdeauna să lucreze lemnul, căci acesta nu avea secrete 
față de nimeni și nu minţea pe nimeni, iar odată ce era sculptat, așa 
rămânea. O mare diferență față de munca unui preot, doar fum și 
ghicitori. Cuvintele pot fi unelte mai înșelătoare decât dălțile, iar 
oamenii ajung să fie mai schimbători decât Marea Mamă. 


Simţi fiori reci pe spinare atunci când Rin întinse mâna peste umărul 
lui şi mângâie cu degetul șirul de rune. 


— Ce înseamnă? 
— Sunt cele cinci nume ale Mamei Război. 
- Pe toți zeii, câtă fineţe! 


Îşi plimbă degetele de-a lungul lemnului întunecat, zăbovind asupra 
siluetelor umane, asupra animalelor și asupra copacilor, care se 
întrețeseau cu delicateţe. 


— Ai mâini foarte dibace, Koll. Cred că nu există altele mai dibace 
decât ale tale. 


Pipăi atentă ornamentul pe care îl adăugase în vârful tecii, un cap de 
şarpe din metal modelat cu ciocanul, care se potrivea perfect cu 
obiectul ce ieşise din mâinile băiatului, întregindu-l. 


- Uite cât de bine putem lucra împreună și ce lucruri minunate 
realizăm, spuse ea lăsându-și degetele înnegrite să alunece între 
degetele lui care deveniseră maro după ce cioplise lemnul. Așa ne-a 
fost sortit, nu? Sabia mea, teaca ta. 


El îi simți cealaltă mână strecurându-i-se de-a lungul coapsei și un 
tremur involuntar îl cuprinse. 


- Şi e valabil și invers... 
- Rin... 
- Bine, mai degrabă pumnal decât sabie. 


El îi auzea inflexiunea jucăușă din voce, iar răsuflarea fetei îi gâdila 
gâtul. li plăcea enorm râsul ei plin de veselie. 


- Rin, nu pot. Brand e ca un frate pentru mine... 

- Nu mai sta în preajma lui Brand. Şi problema e rezolvată. 
- Sunt ucenicul Părintelui Yarvi. 

- Nu mai sta nici în preajma Părintelui Yarvi. 


Îi simţi buzele frecându-se de ceafă, iar fiorul de pe spate deveni de-a 
dreptul de nesuportat. 


- I-a salvat viața mamei mele. Mi-a salvat şi mie viaţa. Ne-a ajutat să 
ne eliberăm. 


Deja buzele ei îi mângâiau urechile și șopteau dulce, făcându-l să 
strângă involuntar din umeri, în timp ce greutăţile atârnate pe șnurul 
de la gât zornăiau lovindu-se una de alta. 


- Cum te-a ajutat să te eliberezi dacă ai ajuns să nu poți hotărî singur 
ce să faci și ce nu? 


— I-am rămas dator, Rin. 


Îi simţea pieptul lipit de spatele lui cu fiecare răsuflare. Degetele ei îi 
strângeau mâna cu putere. Era la fel de puternică precum el. Poate 
chiar mai puternică. Se văzu nevoit să închidă ochii pentru a putea 
gândi cu claritate. 


— Când se va termina războiul, eu voi da testul pentru a deveni preot 
şi apoi voi face jurământul de preot, după care voi deveni Fratele Koll 
și nu voi mai putea avea familie, soție... ah! 


Mâna ei i se strecurase între picioare. 


- Și până atunci ce te oprește? 


— Nimic. 


Se răsuci și-și înfipse mâna liberă în părul ei scurt, trăgând-o cu forță 
spre el. Râdeau și se sărutau în același timp, înfometați, 
neîndemânatici, împiedicându-se ca niște beţivi de o bancă și trântind 
câteva unelte pe podea. 


Așa se întâmpla de fiecare dată când el venea aici. Și de aceea și 
continua să vină. 


Alunecoasă ca un somon, ea reuși să scape din strânsoarea lui, apoi se 
repezi și înșfăcă tocila, apucându-se de treabă conștiincioasă și privind 
cu mare atenţia sabia lustruită din mână, de parcă nu se ocupase cu 
nimic altceva toată dimineaţa. 


Koll clipi, nevenindu-i să creadă. 
- Ce fa... 


Ușa se deschise încet și Brand păși înăuntru, găsindu-l pe Koll pironit 
în mijlocul camerei, cu o mare și vizibilă umflătură în partea din față 
a pantalonilor. 


— Salut, Koll, spuse Brand. Ce faci aici? 


- Am venit să termin de finisat teaca, îngăimă el, roșu la față, apoi se 
întorse grăbit la masa lui și mătura cu palma ultimele fire de rumeguș. 


— Arată-mi-o și mie. 


Brand își lăsă brațul masiv pe umărul lui Koll. O, zei, ce greu era, plin 
de mușchi și străbătut de cicatrice în formă de funii. Koll își aduse 
aminte de ziua în care Brand susținuse pe umerii săi întreaga greutate 
a corabiei, care fusese gata să-l strivească pe Koll dacă el nu s-ar fi 
mișcat atât de repede. Iar acum Koll se întreba cum ar fi fost ca acel 
braţ să-l izbească în față, dacă Brand ar fi aflat ce se petrecea între el 
și sora sa. Înghiţi în sec cu mare greutate, nedorind să se gândească la 
așa ceva. 


Însă Brand doar își dădu la o parte de pe frunte o șuviță de păr și 
zâmbi. 


- Minunată lucrare! Chiar ești binecuvântat, Koll. De către aceiași zei 
care au binecuvântat-o și pe sora mea. 


— Ea e... o fată foarte profundă, spuse Koll foindu-se stânjenit pentru a- 


şi aranja pantalonii, în timp ce Rin îşi ţuguie buzele supărată în 
spatele lui Brand, fără ca acesta s-o vadă. 


Pe toți zeii, ce orb părea Brand câteodată! Puternic și loial și cu la fel 
de mult simț al umorului ca un cal de povară, însă stabilise noi 
standarde în materie de ignoranță. Dar pesemne că n-ai putea să fii 
soțul lui Thorn Bathu fără a învăţa să lași foarte mult de la tine. 


— Thorn ce mai face? întrebă Koll, încercând să schimbe subiectul 
discuţiei. 


Brand se opri, dus pe gânduri, de parcă avea în față o enigmă greu de 
descifrat. 


- Thorn e Thorn. Dar ştiam asta când m-am însurat cu ea, zise el, 
arătându-i lui Koll acel zâmbet neajutorat al său. Oricum n-aş fi vrut 
să fie altfel. 


- Cred că nu e chiar ușor să trăieşti alături de ea. 


- În orice caz, o să te anunț când se va întâmpla asta. Jumătate din 
timp şi-o petrece lângă regină și cealaltă jumătate, antrenându-se din 
greu, așa că, atunci când ne întâlnim, ori e gata să adoarmă, ori e pusă 
pe harță, adăugă Brand scărpinându-se gânditor în cap. Dar știam 
toate astea atunci când m-am însurat cu ea. 


- Chiar că nu e ușor să trăieşti alături de ea. 
— Cam așa ceva. 


Brand rămase holbându-se în gol, de parcă era un veteran de război 
care încă se străduia să înțeleagă grozăviile prin care trecuse. 


- Oricum, are darul de a isca o bătaie chiar și din cele mai mărunte 
motive. Dar nicio situaţie cu adevărat importantă nu este ușor de 
rezolvat. Iar eu o iubesc în ciuda defectelor pe care le are. Poate 
tocmai de aceea o iubesc. O iubesc, pur și simplu, mai spuse el și 
zâmbi din nou. Cu siguranţă, fiecare zi reprezintă o nouă aventură. 


Se auzi un bubuit puternic în ușă și Brand scutură din cap, ca pentru a 
se trezi din reverie, după care se duse să deschidă. Rin îi trimise un 
sărut lui Koll, iar el îl prinse și-l duse la inimă, ceea ce-o făcu pe Rin 
să mimeze că vomită deasupra mesei de lucru. Iar lui îi plăcea la 
nebunie când ea făcea asta. 


- Îmi pare bine că te văd, Brand! 


Koll ridică privirea, surprins să-şi vadă maestrul intrând în fierăria lui 
Rin. 


- Şi mie la fel, Părinte Yarvi! 

Între două persoane care au călătorit mult împreună se stabileşte un 
soi de prietenie durabilă și, deși n-ai fi putut găsi două persoane care 
să semene mai puțin, Brand și Yarvi se îmbrăţișară strâns și preotul îl 
bătu afectuos pe fierar pe spate cu mâna sa schiloadă. 


- Cum merge negoţul cu săbii? o întrebă el pe Rin. 


- Bărbaţii vor avea întotdeauna nevoie de săbii bune, Părinte Yarvi, 
răspunse ea. Dar treburile care au nevoie de cuvinte iscusite? 


- Bărbaţii au nevoie și de cuvinte alese. 
Preotul se întoarse către Koll și-i zâmbi mai puțin afectuos: 
— Mă gândeam eu că te găsesc aici. E trecut de prânz. 


- Deja? spuse Koll, desfăcându-și şorțul şi încurcându-se în bretelele 
acestuia, după care reuși să se elibereze și-l aruncă pe podea, 
scuturându-și rumegușul de pe mâini. 


— De obicei, ucenicul este cel care vine la maestru. 


Vârful toiagului din fier făcut de elfi răsuna cu putere pe podeaua din 
piatră în timp ce preotul se învârtea de colo până colo. 


- Eşti ucenicul meu, nu-i așa? 
— Desigur, Părinte Yarvi, spuse Koll, îndepărtându-se vinovat de Rin. 


Yarvi se uită printre gene când la unul, când la celălalt. Evident că nu- 
i scăpa nimic. Puţini oameni erau atât de înzestrați ca el când venea 
vorba despre astfel de chestiuni. 


— Spune-mi că ai hrănit porumbeii. 


- Şi le-am curăţat și cotețele. Am sortat ierburile noi, am citit încă 
douăzeci de pagini din istoria Gettlandului scrisă de Mama Gundring 
şi am învăţat cincizeci de cuvinte din limba care se vorbește în Kalyiv. 


Koll își înnebunise mama cu nesfârșitele lui întrebări, însă acum avea 
parte de atât de multe răspunsuri — studiind pentru a intra în rândurile 
Preoțimii —, încât îşi simţea uneori capul pe cale să-i plesnească. 


- Teama este alimentată de neștiință, Koll. Și nu poate fi înfrântă 
decât prin cunoaştere. Și cum rămâne cu mișcările stelelor? Ai copiat 
hărțile pe care ţi le-am dat? 


Koll se luă cu mâinile de cap când își aduse aminte. 
- Pe toţi zeii, Părinte Yarvi! Le voi copia mai târziu. 


- Nu astăzi. Marea dezbatere începe peste o oră și avem și o 
încărcătură de care trebuie să te ocupi mai întâi. 


Koll îi aruncă o privire plină de speranță lui Brand. 
- Eu nu sunt chiar atât de bun la cărat cutii... 


- Sunt niște vase. Și trebuie mișcate cu mare băgare de seamă. Un dar 
de la Împărăteasa Vialine, adus cu o corabie pe Râul Divin și Râul 
Interzis. 


— Un dar de la Sumael, vrei să zici? întrebă Brand. 


- Un dar de la Sumael, zise Yarvi, zâmbind dus pe gânduri când 
pronunță numele. Ne-a trimis o armă pe care s-o folosim împotriva 
Marelui Rege... 


Se opri şi se așeză între Koll și Rin, ținându-și toiagul cu mâna 
schiloadă și ridicând teaca meșterită de Koll cu mâna sănătoasă. O 
răsuci în lumină pentru a vedea mai bine desenele săpate în lemn. 


— Mama Război, murmură el. Mama Corbilor. Cea Care Are Săbii în 
Loc de Pene. Cea Care Strânge Morţii. Cea Care Face un Pumn din 
Mâna Desfăcută. Tu ai gravat astea? 


- Cine altcineva s-ar pricepe mai bine? întrebă Rin. Teaca e la fel de 
importantă ca lama. Lama este scoasă mai rar la iveală. De aceea 
oamenii ajung să vadă mai ales asta. 


- Când îţi vei face, în sfârșit, Jurământul de Preot, Koll, meșteșugul 
cioplitului în lemn va pierde un mare maestru, zise Yarvi oftând 
adânc. Dar nu poţi schimba lumea cu o daltă. 


- O poţi schimba un pic, spuse Rin, încrucișându-și braţele și privindu- 
l pe preot. În bine. 


- Mama lui mi-a cerut să fac din el un bărbat de nădejde, să scot ce e 
mai bun din el. 


Koll scutură din cap în spatele maestrului său, însă Rin nu mai putea fi 
oprită. 


— Unii dintre noi îl plac pentru ceea ce este, spuse ea. 
- Şi asta îţi dorești și tu, Koll? Să cioplești lemnul? 


Părintele Yarvi aruncă teaca pe masa de lucru și-și așeză mâna 
schiloadă pe umărul lui Koll. 


- Sau vrei să stai alături de regi și să schimbi mersul istoriei? 


Koll se uita când la unul, când la celălalt. O, pe toți zeii! nu voia să 
renunțe la niciunul dintre ei, dar ce putea face? Părintele Yarvi îl 
eliberase. Şi ce fiu de sclav nu și-ar dori să stea lângă regi și să câștige 
respectul tuturor și putere pe deasupra? 


— Aleg să schimb istoria, murmură el, cu privirea în podea, vinovat. 
Așa cred... 


Cu prieteni ca ăștia... 


Raith se simţea teribil de plictisit. 


Te duci la război ca să lupţi, nu? Iar într-un război împotriva Marelui 
Rege se presupune că trebuie să lupți din greu. Însă acum afla un 
lucru: cu cât un război este mai mare, cu atât este dus mai mult cu 
ajutorul cuvintelor. Vorbă multă, așteptare și stat cu mâinile în sân cât 
e ziua de lungă. 


Persoanele cele mai importante şedeau în jurul a trei mese lungi 
aşezate în formă de potcoavă, rangul fiind scos în evidență de cupele 
valoroase cu care dădeau pe gât băutura - pe o latură se aflau 
vanstermanii, pe latură opusă erau așezați gettlanderii, iar în mijloc se 
aflau vreo douăsprezece scaune, pentru throvenmani. Scaune care 
rămăseseră goale, din moment ce aceştia nu veniseră, iar Raith regreta 
că nu le urmase şi el exemplul. 


Părintele Yarvi trăncănea în continuare: 
- Acum șapte zile m-am întâlnit cu un sol trimis de Bunica Wexen. 
- Ar fi trebuit să fiu și eu prezentă! se repezi Mama Scaer. 


- Mi-aș fi dorit să poţi veni și tu, dar din păcate n-a fost timp, zise 
Yarvi ridicând împăciuitor mâna sănătoasă, cu palma întoarsă în 
afară, de parcă n-ai fi putut găsi un om mai cinstit decât el. Dar n-ai 
pierdut nimic. Mama Adwyn a încercat să mă omoare. 


As 


- Deja o plac, îi șopti Raith fratelui său, făcându-l pe acesta să 
pufnească în râs. 


Raith ar fi preferat să doarmă cu un scorpion în pat decât să schimbe 
două vorbe cu ticălosul ăla fără o mână. Rakki îl poreclise Păianjenul 
și fără îndoială că Yarvi era la fel de slab, de ager și de otrăvitor. Dar 
păianjenul te-ar fi lăsat în pace, dacă nu erai o insectă bună de 
mâncat. Pe când Părintele Yarvi își ţesea pânzele doar pentru oameni 


şi nimeni nu putea spune cine se va prinde în ele. 


Ucenicul său nu părea nici el mai breaz. Un băiat subțire cu părul ca 
paiele din capul unei sperietori, cu un smoc de barbă ciufulit și de o 
culoare nedefinită și cu un mod ciudat de-a privi, ezitant, de parcă se 
ferea întruna, clipind foarte des. Zâmbea tot timpul, de parcă ar fi 
încercat să câștige simpatia tuturor, însă Raith ştia că nu poate avea 
încredere în el. Poţi avea încredere într-o privire furioasă, într-una 
îndurerată sau într-una plină de ură, însă în spatele unui zâmbet se 
poate ascunde orice. 


Raith își dădu capul pe spate în timp ce zgomotul glasurilor continua 
netulburat și își aţinti privirea spre domul înalt al Sălii Zeilor. O 
clădire impunătoare, însă pe el nu-l impresiona nicio clădire, decât 
dacă putea să-i dea foc. Statuile Zeilor Înalți îl priveau de sus în jos 
dezaprobator, iar Raith, la rândul său, îi sfidă cu un rânjet. În afară de 
o rugăciune rostită cu o jumătate de gură către Mama Război, el nu 
vedea ce mare folos pot aduce zeii. 


- Bunica Wexen a spus că suntem vrăjitori și trădători și că de-acum 
suntem scoși în afara legii, zise Părintele Yarvi aruncând pe masă un 
pergament și făcându-l pe Raith să mârâie, căci nu vedea rostul 
acestor hârtii, aşa cum nu vedea rostul zeilor ori al clădirilor. S-a 
hotărât că a venit momentul să ne zdrobească. 


- N-a mai făcut nicio ofertă de pace? întrebă Regina Laithlin. 


Părintele Yarvi se uită pieziș spre ucenicul său, după care clătină din 
cap. 


— Niciuna. 
Regina oftă cu amărăciune. 


- Am sperat că ne va face o propunere și ne vom putea târgui cu ea. 
Nimeni nu poate obține vreun câștig din vărsarea de sânge. 


- Asta depinde de al cui sânge este vărsat și pentru ce, bubui Gorm, 
privind încruntat spre scaunele rămase goale. Când ne va binecuvânta 
Regele Fynn cu vorbele sale pline de înţelepciune? 


- Nici într-o mie de ani, răspunse Yarvi. Fynn este mort. 


Ecoul cuvintelor sale se stinse în vastitatea Sălii Zeilor, lăsându-i pe 
cei prezenți muţi de uimire. Chiar și Raith ciuli urechile. 


- Mama Kyre i-a oferit cheia Fortăreţei lui Bail în schimbul păcii, însă 
Bunica Wexen a trădat-o. L-a trimis pe Yilling cel Strălucitor să le 
ceară socoteală celor din Yaletoft şi l-a ucis pe Regele Fynn, după care 
a ars orașul din temelii. 


- Așadar, nu mai avem de ce să așteptăm ajutor dinspre Throvenland. 


Sora Owd, ucenica bucălată a Mamei Scaer, părea gata să izbucnească 
în plâns la auzul acestor vești, dar Raith rânjea. Poate că acum va 
avea în sfârșit și el ceva de făcut. 


- Există un singur supraviețuitor, spuse Regina Laithlin, care trosni 
din degete și ușile Sălii Zeilor se deschiseră larg. Nepoata Regelui 
Fynn, Prinţesa Skara. 


În cadrul ușilor stăteau două siluete întunecate, ale căror umbre se 
alungeau până departe pe podeaua lustruită. Una dintre ele era Jenner 
cel Albastru, arătând la fel de jerpelit și de bătut de vreme ca pe 
cheiuri. Cealaltă se străduise să se arate mult mai prezentabil. 


Purta o rochie dintr-o țesătură verde foarte fin, care sclipea în lumina 
făcliilor, şi-şi ţinea spatele drept, iar umbrele cădeau în scobiturile 
claviculelor ei subțiri. Cercelul îi cobora de-a lungul gâtului foarte 
lung, iar la o mână avea prinsă o brățară strălucitoare, cu un rubin 
roşu ca sângele. Părul nu-i mai era ciufulit şi murdar, ci uns cu ulei și 
împletit într-o coadă groasă și strălucitoare. 


Pe toți zeii! Ce mult se schimbase, însă Raith o recunoscu imediat. 


— Uite-o! spuse el cu răsuflarea tăiată. Fata pe care am zărit-o la 
docuri. 


Rakki se aplecă spre urechea lui și-i șopti: 

- Te iubesc, frate, dar cred că pretenţiile tale sunt niţel prea mari. 

- Trebuie să vă mulțumesc. 

Skara arăta la fel de lipsită de culoare și de fragilă precum coaja unui 
ou, însă glasul îi răsună clar când își îndreptă ochii mari și verzi spre 


statuile enorme ale Zeilor Înalți. 


- Trebuie să le mulțumesc zeilor pentru că m-au scăpat din ghearele 
lui Yilling cel Strălucitor și pentru că m-au adus în siguranţă în brațele 
gazdelor mele, care mi-au oferit adăpost. Îi mulțumesc verișoarei 
mele, Regina Laithlin, despre a cărei iscusință aflasem de mult, dar 


care, am descoperit acum, poate fi și plină de bunătate. Şi mai trebuie 
să-i mulțumesc Regelui Uthil, despre a cărui voință de fier se vorbește 
pe tot cuprinsul Mării Sfărâmate, fiind totodată cunoscut și pentru 
dorinţa sa de a face dreptate. 


Regele Uthil ridică uşor o sprânceană. Un gest ce vădea plăcerea, 
vizibilă pe fața ascuţită ca o capcană pentru urși. 


- Eşti bine-venită printre noi, prințesă! 
Skara se înclină adânc și grațios în fața vanstermanilor. 


— Grom-gil-Gorm, Rege al Vansterlandului, Cel Care Frânge Săbiile, 
mă simt onorată să mă aflu în faţa unui bărbat atât de impunător! Aș 
putea povesti mult despre forța ta extraordinară și despre 
îndemânarea cu care mânuiești sabia, însuşiri despre care se vorbea 
adesea în Yaletoft, însă lanţul pe care-l porţi la gât spune multe despre 
faptele tale. 


- Şi eu credeam că spune multe. 


Gorm își plimbă un deget pe lanţul de care atârnau mânerele săbiilor 
rupte de la vrăjmașii învinși în luptă, un lanţ petrecut de patru ori în 
jurul gâtului său gros ca un trunchi de copac. 


— Asta până te-am auzit pe tine vorbind, prințesă. Căci acum chiar mi- 
ai stârnit îndoieli. 


Nu era decât pălăvrăgeală. Dar chiar și Raith, care nu era mai bun la 
lingușit decât un câine, putea vedea cât de bine se potriveau toate 
acele complimente, precum cheia în lacăt, și cum fiecare compliment 
era menit să-i răscolească vanitatea celui căruia îi era adresat. Iar 
atmosfera din Sala Zeilor devenise dintr-odată mult mai prietenoasă. 
Căci până atunci se turnase destul oţet deasupra acestei alianțe și așa 
prea fragile. Skara turnase miere și toţi cei de față săriseră s-o lingă. 


- Regi măreţi, rosti ea, regine înțelepte, războinici faimoși și preoți 
iscusiți s-au strâns cu toții aici. 


Își coborî mâna fragilă ca o surcică și şi-o lipi de abdomen, iar lui 
Raith i se păru că tremură, însă fata își reveni imediat și-și cuprinse 
braţul cu celălalt, pentru a se linişti. 


- Sunt tânără și n-am niciun drept să stau aici, între voi, dar nu mai e 
nimeni care să vorbească în numele Throvenlandului. Nu vorbesc în 
numele meu, ci în numele supușilor mei, care au rămas neajutoraţi în 


fața războinicilor trimiși de Marele Rege, și vă rog să-mi permiteți să 
ocup eu locul lăsat gol de bunicul meu. 


Poate că de aceea ea nu se îndreptase către niciuna dintre cele două 
tabere. Poate că era o tânără umilă, rămasă fără niciun prieten. Poate 
că de vină fusese glasul său cel cristalin, însă atunci când vorbise, toți 
păruseră vrăjiți. Deşi se rostiseră vorbe grele și pătimașe și spiritele se 
încinseseră până la venirea ei, acum nimeni nu mai scotea un cuvânt, 
iar în sala plină de eroi și de viteji se lăsă o tăcere adâncă. 


Când Regele Uthil vorbi în sfârșit, vocea îi răsună precum croncănitul 
unei ciori după ciripitul unei privighetori. 


- Ar fi o grosolănie din partea noastră să refuzăm o cerere atât de 
graţioasă. 


Cei doi regi găsiseră în sfârșit un lucru asupra căruia să cadă de acord. 


- Noi ar trebui să te implorăm să iei loc alături de noi, Prințesă Skara, 
spuse Gorm. 


Raith o privi pe prinţesă cum se îndreaptă cu graţie spre jilțul pe care 
ar fi trebuit să stea Regele Fynn, păşind atât de uşor încât ai fi putut 
ţine în echilibru pe cap o carafă plină cu bere. Jenner cel Albastru 
strică toată impresia lăsată de ea trântindu-se greoi pe scaunul de 
alături, de parcă s-ar fi aşezat pe cufărul unui vâslaș de pe corabie. 


Gorm îi aruncă bătrânului pirat o privire încruntată. 


- Nu se cuvine ca o prințesă să se afle într-o companie atât de puţin 
selectă. 


- Nu te contrazic, zise Jenner cel Albastru cu un rânjet larg pe față, 
care-i expunea nenumărate găuri dintre dinți. Crede-mă, nimic din 
toate astea n-a fost ideea mea. 


— Un conducător ar trebui să aibă un preot care să-l sfătuiască, zise 
Mama Scaer. Unul care să-l ajute să aleagă răul cel mai mic. 


Yarvi se uită încruntat la ea, din partea cealaltă a meselor. 
- Și binele suprem. 
— Exact. Ucenica mea, Sora Owd, este o foarte bună cunoscătoare a 


graiurilor şi a legilor din preajma Mării Sfărâmate, șireată și, pe 
deasupra, o vindecătoare pricepută. 


Raith aproape că izbucni în râs. Clipind ca o prostănacă și privind-o 
pieziș pe maestra ei, Sora Owd arăta la fel de şireată ca un nap. 


- Foarte bine, atunci, zise Gorm, dar prinţesa trebuie să fie la fel de 
bine păzită, pe cât este de sfătuită. 


Laithlin rosti cu răceală: 
- Verişoara mea este apărată de cei mai capabili războinici. 
- Şi pe ea cine-o va păzi de ei? Ţi-l ofer pe purtătorul meu de sabie. 


Gorm își lăsă brusc mâna-i imensă pe umărul lui Raith, iute ca un 
fulger, făcându-l pe acesta să tresară și curmându-i râsul. 


— Pe cel care-mi umple cupa. Îi încredințez viața mea de fiecare dată 
când beau ceva, ceea ce se întâmplă foarte des. Raith va dormi pe 
coridor, în faţa ușii tale, prinţesă, şi te va păzi conştiincios ca un câine 
de vânătoare. 


- Mai degrabă aș lăsa un cuib de șerpi la ușa dormitorului ei, mârâi 
Thorn Bathu furioasă, iar Raith nu se arăta nici el prea mulțumit de 
ideea stăpânului său. 


I-ar fi plăcut să o privească toată ziua pe Skara, dar gândul că urma să 
fie smuls de la locul pe care și-l câștigase cu trudă și pentru care se 
luptase cu îndârjire și faptul că pe ea ar fi transformat-o într-o sclavă 
nu-l atrăgeau mai deloc. 


- Regele meu... șuieră el, în timp ce din sală începeau să se audă 
murmure tot mai furioase. 


Ani în şir, Raith și fratele său își slujiseră regele mereu împreună. Iar 
gândul că acesta se descotorosea de el atât de ușor era ca un pumnal 
înfipt în spate. Și de Rakki cine va mai avea grijă? Raith era cel mai 
puternic, o ştiau amândoi. 


Mâna lui Gorm se lăsă și mai greu pe umărul lui. 


- E verișoara lui Laithlin, murmură el. Aproape că face și ea parte 
dintre gettlanderi. Să stai lipit de ea. 


— Dar eu ar trebui să lupt alături de tine, nu s-o fac pe dădaca pentru 
0... 


Degetele lui Gorm se strânseră cu atâta putere încât îl Raith icni. 


- Să nu mă mai pui niciodată să-ţi cer ceva de două ori! 


- Prieteni! Vă rog! strigă Skara. Avem prea mulți dușmani ca să ne 
mai și certăm între noi! Accept cu mare recunoștință sfaturile tale, 
Soră Owd. Şi protecţia ta, Raith. 


Raith privi de jur împrejurul sălii, simțind toţi acei ochi aţintiți asupra 
lui. Regele vorbise în locul său. Iar el nu avea mai multe de spus decât 
un câine în fața stăpânului aflat la vânătoare. 


Se ridică, făcând picioarele scaunului pe care șezuse să scârțâie pe 
podeaua lustruită, după care desprinse cu degete amorțite imensa 
sabie a lui Gorm, pe care o ţinea legată de umăr. Sabia pe care o 
curățase, o lustruise, o purtase cu el și dormise lipit de ea vreme de 
trei ani. Atât de mult timp, încât își imagina că de-acum înainte va 
merge strâmb, lipsit de greutatea ei. Voia s-o poată arunca nepăsător 
pe podea, însă nu se îndură. Așa că o așeză moale alături de scaunul 
său şi-şi bătu uşor pe spate fratele, care amuţise, în semn de 
despărțire, transformându-se brusc din purtătorul de sabie al regelui 
în câinele de pază al prinţesei. 


Pașii săi târşâiți reverberară în liniștea sălii, după care Raith se trânti 
amortit pe scaunul de lângă noua sa stăpână, complet învins, deși nici 
măcar nu avusese şansa să intre în luptă. 


— Acum ne putem întoarce la discuţia noastră despre război? scrâșni 
Regele Uthil, iar contrazicerile îşi reluară cursul firesc. 


Skara nu-i aruncă nici măcar o privire noului ei animal de companie. 
Și de ce-ar fi făcut-o? La fel de bine ar fi putut proveni din două lumi 
complet diferite. Lui Raith i se părea strălucitoare și perfectă ca o 
relicvă de-a elfilor. La fel de calmă, de încrezătoare și de senină în 
această companie selectă ca un lac de munte sub lumina stelelor. 


O fată — sau o femeie — complet lipsită de teamă. 


Sângele lui Bail 


Skara fusese aproape la fel de înspăimântată ca atunci când se aflase 
față-n față cu Yilling cel Strălucitor. 


Nu dormise aproape deloc cu o noapte înainte. Se gândise și iar se 
gândise ce să le spună celor prezenţi în Sala Zeilor și cum anume, 
amintindu-și lecţiile Mamei Kyre și exemplele bunicului său, apoi 
murmurase rugăciuni în întuneric către Cea Care Rosteşte Primul 
Cuvânt. 


Nu reușise să înghită nici măcar o firimitură din cauza stomacului ce 
se tot frământa. Simţea de parcă fundul era pe cale s-o trădeze și se 
întreba ce s-ar întâmpla dacă i-ar scăpa vreun vânt răsunător în 
mijlocul mulțimii prezente acolo. 


Strânse braţele jilțului atât de tare, încât încheieturile i se albiră, 
parcă era un naufragiat pierdut pe marea cuprinsă de furtună. Chipuri 
care mai de care mai mânioase îi lunecau prin fața ochilor în 
penumbra din Sala Zeilor și ea se străduia să le studieze aşa cum o 
învățase Mama Kyre. Se străduia să le citească, să deslușească 
enigmele, îndoielile, speranţele și secretele din spatele acelor priviri, 
să afle cum le-ar fi putut folosi în avantajul ei. 


Închise ochii, repetând în gând la nesfârşit cuvintele dragi ale 
bunicului său: 


Ai fost întotdeauna vitează Skara. Întotdeauna ai fost vitează. 
Intotdeauna ai fost vitează. 


Tânărul vansterman, Raith, nu-i prea inspira încredere. Într-adevăr, 
era impresionant. Înfricoșător ca o secure lipită de gâtul cuiva, palid şi 
cu fața dură ca argintul modelat cu dalta, cu o ureche din care lipsea o 
bucată zdravănă, cu părul tăiat scurt și cu privire aspră, cu gene albe 
şi sprâncene la fel, a căror linie era străbătută de cicatrice, artăta de 
parcă orice urmă de sentiment dispăruse din el și lăsase în loc doar un 
dispreț care te îngheţa. 


La fel de bine ar fi putut proveni din lumi diferite. El arăta 
încăpățânat și sălbatic ca un câine de luptă, calm și disprețuitor în 
mijlocul acestor oameni periculoși ca un lup în fruntea haitei. Și-ar fi 
găsit locul printre Companionii lui Yilling cel Strălucitor, iar acest 
gând o făcu pe Skara să înghită în sec și să încerce să pretindă că, de 
fapt, el nu se afla acolo, lângă ea. 


— Moartea ne așteaptă pe toți! 


Glasul scrâșnit al Regelui Uthil reverberă prin sală către ea, dându-i 
impresia că el s-ar afla pe marginea unei fântâni, iar ea se zbătea să nu 
se înece pe fundul acesteia. 


- Războinicul înţelept are sabia de partea sa. Încearcă mereu să 
nimerească inima, încearcă să-și amețească adversarul și să-l ia prin 
surprindere. Oţelul e răspunsul, mereu oţelul! Trebuie să atacăm! 


Un zăngănit de aprobare deloc surprinzător veni ca răspuns dinspre 
partea de sală în care se aflau oamenii lui Uthil, în timp ce dinspre 
partea lui Gorm se auzi un mormăit plin de dezgust, o reacţie deloc 
neașteptată. 


- Războinicul înţelept nu se-avântă drept în braţele Morţii. El trebuie 
să se ascundă în spatele scutului, în primul rând, pentru a fi protejat, 
rosti Gorm, aşezându-și afectuos mâna pe imensul scut negru pe care-l 
purta fratele geamăn al lui Raith. Își atrage dușmanii pe terenul său, 
pentru a-i zdrobi așa cum știe el s-o facă cel mai bine. 


Regele Uthil pufni dispreţuitor când îl auzi. 


- Şi ce câștig ţi-a adus scutul în spatele căruia te-ai ascuns? Te-am 
provocat la luptă chiar în mijlocul acestei săli și ai plecat de aici ca un 
câine cu coada între picioare. 


Sora Owd se pregătea să intervină. Chipul ei îi amintea Skarei de 
piersicile ce creşteau dincolo de zidurile Fortăreței lui Bail: moi, 
rotunde, pline de pete roz și acoperite de puf mărunt. 


- Regii mei, asta nu ne ajută cu nimic... 


Dar vocea lui Gorm-gil-Gorm bubui în sală ca un tunet, acoperind cu 
totul glasul ei firav: 


- Ultima oară când gettlanderii și vanstermanii s-au înfruntat, 
faimoasa ta sabie n-a fost prezentă în careu, Rege de Fier. Ai trimis în 
schimb o femeie să lupte în locul tău și am învins-o, dar am ales s-o 


las în viaţă... 


- Am putea oricând încerca din nou, dacă-ţi face plăcere, rahat uriaș 
ce ești, mârâi Thorn Bathu. 


Skara îl văzu pe Raith cum strânge cu putere brațul scaunului pe care 
şedea. O mână mare, cu piele albă, cu încheieturile degetelor masive 
brăzdate de cicatrice. O mână care părea făcută pentru a fi strânsă 
pumn. Skara îl apucă de încheietură și reuși să se ridice ea prima în 
picioare. 


- Trebuie să găsim o cale de mijloc! strigă ea. 


Era mai degrabă un strigăt plin de disperare. Înghiți în sec când toate 
privirile se întoarseră spre ea, ostile ca un șir de sulițe ascuţite. 


- Cu siguranță că războinicii cei mai de seamă sunt cei care știu să se 
folosească și de sabie, și de scut în același timp. 


O afirmaţie greu de contrazis, dar cele două tabere tot găsiră un mod 
de a-i întoarce spusele: 


- Cei care aduc corăbiile ar trebui să vină ei cu o strategie, spuse 
Regele Uthil, șuierând disprețuitor. 


- Iar tu nu aduci decât un singur membru pentru a susține alianța 
noastră, zise Regele Gorm, zornăindu-și lanțul mândru. 


— Dar e unul de calitate, observă Jenner. Însă nu pot spune că este mai 
mult de unu. 


Sora Owd își încercă și ea puterile: 


- Regulile unei discuţii de acest fel, consemnate pentru prima oară de 
Ashenleer tocmai în negurile istoriei, spun că ambele părți care poartă 
discuția au dreptul să-și susțină punctul de vedere, indiferent de... 
indiferent... 


Se întrerupse când surprinse privirea maestrei sale, Mama Scaer, care 
o fixa cu ochi de gheaţă, iar vocea i se pierdu în spaţiul vast și 
întunecos al Sălii Zeilor. 


Skarei îi trebui un uriaș efort de voință pentru a-și păstra vocea calmă. 


- Aș fi adus mai multe corăbii cu mine dacă bunicul ar mai fi fost în 
viaţă. 


- Însă el e mort, îi răspunse Uthil, fără a se deranja să-și îmblânzească 
tonul. 


Gorm se uită încruntat peste masă la rivalul său. 

- Şi ne-a trădat în fața Bunicii Wexen. 

- Și voi ce alegeri i-ați lăsat? se răsti Skara, furia ei luându-i pe toți 
prin surprindere, pe ea cel mai mult chiar. Aliaţii săi l-au abandonat 


acolo, fără ajutor și, în timp ce ei se ciondăneau care ce poziție să 
ocupe, el murea singur! 


Dacă vorbele ar fi fost arme, spusele Skarei nimeriseră ținta. Ea își 
dădu seama că trebuie să profite de liniștea așternută, așa că se aplecă 
înainte, în ciuda staturii sale firave, și își sprijini pumnii de masă așa 
cum obișnuia bunicul ei să facă. 


— Yilling cel Strălucitor e ocupat acum să treacă Throvenlandul prin 
foc și sabie! Să înfrângă puţina rezistență rămasă. Netezeşte drumul 
pentru oastea cea mare a Marelui Rege. Se crede el însuși invincibil! 


Și, dorind ca întregul dispreț afişat de Yilling la adresa tuturor celor 
prezenţi în această sală să le răscolească mândria, adăugă: 


- Dar și-a lăsat corăbiile în urmă. 

Uthil miji ochii neîncrezător și spuse: 

- Dar corabia unui războinic reprezintă arma lui cea mai de preţ, calea 
prin care poate primi provizii și mijlocul prin care poate scăpa atunci 


când este încolțit. 


- Casa lui și inima lui! tună Gorm, trecându-și gânditor degetele prin 
barbă. Unde se află aceste corăbii ale lui Yilling cel Strălucitor? 


Skara își trecu limba peste buze şi se întoarse cu faţa spre el. 
- În golful de lângă Fortăreaţa lui Bail. 
- Aha! 


Brățările elfilor de la încheietura brațului plin de tatuaje al Mamei 
Scaer începură să zornăie în timp ce ea gesticula nervoasă, vrând 
astfel să dea de înţeles că ideea asta era pur și simplu ridicolă. 


- Stau la adăpostul lanțurilor imense. 


- Iar locul acela a fost construit de elfi, adăugă Părintele Yarvi. Și nu 
poate fi cucerit. 


— Nu! reverberă glasul Skarei până în vârful domului, de parcă ar fi 
bătut din palme. M-am născut acolo și-i cunosc toate punctele slabe. 


Uthil se foia pe scaun enervat, însă Laithlin își așeză uşor palma peste 
pumnul lui încleștat, încercând să-l calmeze. 


- Las-o să vorbească, îi șopti ea la ureche. 


Regele se uită la regină și încruntarea îi dispăru o clipă, făcând-o pe 
Skara să se întrebe dacă el chiar era un om de fier ori doar un un om 
obișnuit, din carne și oase, prins în capcana de fier a propriei faime. 


- Vorbește, prinţesă! spuse el, desfăcându-și pumnul și prinzând mâna 
reginei în palmă în timp ce se lăsa pe spate în jilțul său. 


Skara se aplecă și mai mult în față, încercând să-și facă auzite 
cuvintele chiar și în cele mai îndepărtate unghere ale încăperii, 
dorindu-și cu ardoare să umple acea sală măreaţă cu speranţele și cu 
năzuințele sale și să-i convingă pe toţi cei care o ascultau să i le 
împărtășească la rândul lor, aşa cum o învățase Mama Kyre. 


- Zidurile construite de elfi nu pot fi dărâmate, însă anumite porțiuni 
din ele au fost distruse când Zeița a fost sfărâmată și acele porțiuni au 
fost astupate de către oameni. lar Marea Mamă sapă întruna cu 
valurile ei furioase la baza lor. Pentru a le întări, bunicul a construit 
doi contraforți imenși pe stâncile din colțul de nord-vest. lar acei 
contraforți sunt atât de masivi încât aproape că se ating unul pe 
celălalt. Un om îndemânatic s-ar putea cățăra printre ei și ar putea 
deschide drumul și pentru alții. 


— Un nebun îndemânatic, murmură Gorm. 


- Chiar dacă o mână de oameni ar trece de ziduri, spuse Uthil, Yilling 
cel Strălucitor e un conducător cu mare experiență. N-ar fi atât de 
prost încât să lase acele porți nepăzite... 


- Mai există o poartă ascunsă, prin care se poate strecura un om, care 
le-ar permite războinicilor rămași afară să pătrundă în fortăreață. 


Vocea Skarei deveni șovăitoare din cauza disperării cu care încerca să- 
i convingă, însă Jenner cel Albastru se afla alături și se dovedi un 
diplomat mult mai abil decât păruse la prima vedere. 


- Poate că nu știu eu prea multe, rosti el, dar cunosc Marea Sfărâmată 
ca pe propriile buzunare, iar Fortăreața lui Bail reprezintă 
încuietoarea care o poate bloca, dar și cheia care o poate deschide. 
Fortăreața controlează Istmurile Skekenhouse-ului. De aceea dorea 
atât de mult Bunica Wexen să o cucerească. Atâta vreme cât Yilling cel 
Strălucitor deține controlul asupra ei, el poate ataca oriunde, dar dacă 
noi reușim s-o recucerim... 


Şi se întoarse cu fața către Skara, făcându-i cu ochiul. 


- Am câştiga o bătălie despre care se vor compune multe ode, strigă 
ea, şi vom putea apoi amenința însuși tronul Marelui Rege. 


Bărbaţi începură să murmure cântărind alternativele. Skara le captase 
atenţia, însă cei doi regi păreau doi tauri furioși, greu de convins să se 
alieze spre realizarea unui ţel comun. 


- Și dacă Yilling a mutat corăbiile? scrâșni Uthil. Dacă tu nu-ți mai 
aduci aminte cu exactitate care sunt slăbiciunile Fortăreţei lui Bail? 
Dacă Yilling a aflat despre ele și deja a decis să le întărească, 
ajutându-se de oamenii săi? 


- Atunci Moartea ne așteaptă pe toţi, Rege Uthil! 


Skara n-ar fi reușit în veci să câștige o bătălie împotriva acestor 
oameni dacă s-ar fi arătat sfioasă. 


- Te-am auzit spunând că trebuie să ţintim inima vrăjmașului. Iar 
inima lui Yilling este mândria lui. Corăbiile sale. 


— Va fi un pariu riscant, murmură Gorm. Atât de multe lucruri ar 
putea merge prost... 


- Ca să câştigi în fața unui inamic mai puternic decât tine trebuie să 
risti, zise Skara bătând cu pumnul ei micuț în masă. Te-am auzit 
spunând că trebuie să-ți înfrunți adversarul pe terenul tău. Ce teren 
mai potrivit poţi găsi decât cea mai puternică fortăreață din jurul 
Mării Sfărâmate? 


— Acela nu e terenul meu, mormăi Gorm. 
— Dar e al meu! 


Vocea Skarei păru din nou că ezită, dar reuși până la urmă să 
continue: 


- Aţi uitat cu toţii! Sângele lui Bail însuși curge prin venele mele! 


Skara îi simţi pe toți cum ezită. Ura reciprocă, teama de Marele Rege 
și nevoia de a părea neînfricați, împreună cu setea de glorie, toate se 
clătinau periculos pe o margine nu mai lată decât tăișul unei săbii. 
Aproape că reușise să-i convingă, însă, așa cum porumbeii se întorc 
întotdeauna în cotețele din care au zburat, și bărbaţii din faţa ei ar fi 
fost în stare să revină la vechile metehne, iar ea ar fi scăpat cu totul 
ocazia. 


Când raţiunea este învinsă, îi spusese odată Mama Kyre, doar nebunia 
mai poate triumfa. 


- Poate că e nevoie să vedeți voi înșivă! spuse Skara, întinzând mâna 
pentru a înșfăca pumnalul de la brâul lui Raith. 


El încercă disperat să o oprească, însă ea se dovedi mai rapidă. Apăsă 
vârful pumnalului chiar la baza degetului mare de la mână și-și 
spintecă pielea palmei până la rădăcina degetului mic. 


Se așteptase să cadă doar câteva picături, dar își dădu seama că lui 
Raith îi plăcea să-și țină pumnalul foarte bine ascuţit. Sângele stropi 
masa, ajungând până pe pieptul lui Jenner cel Albastru și pe fața 
rotundă a Surorii Owd. Se auzi un icnet colectivt, Skara fiind cea mai 
şocată dintre toţi, însă acum nu mai exista nicio cale de întoarcere, ci 
doar un galop nebun înainte. 


- Ei bine? zise ea, ridicându-și pumnul în faţa Zeilor Înalți și lăsând 
sângele să i se scurgă în jos pe braţ, picurând de pe cot pe podeaua 
din piatră. Acum sunteţi dispuși, voi, războinicii, să vă scoateţi săbiile 
din teci și să vărsați sânge alături de mine? Sunteţi dispuși să vă 
aruncați în braţele Mamei Război şi să vă încredeți în măiestria 
voastră neîntrecută în mânuitul armelor? Sau veţi rămâne supăraţi 
aici, în întuneric, înțepându-vă unul pe altul cu vorbe goale? 


Scaunul lui Gorm-gil-Gorm se prăbuși pe spate când își sălță trupul 
enorm. Chipul i se schimonosise, iar Skara se făcu mică de tot, 
așteptând ca furia lui s-o zdrobească. După care îşi dădu seama că el 
își mușca limba. Apoi regele scuipă salivă roșie pe masă. 


- Bărbaţii Vansterlandului vor fi pe mare în cinci zile, răcni Cel Care 
Frânge Săbiile, cu sângele scurgându-i-se pe barbă. 


Regele Uthil se ridică și el. Sabia ascuţită îi alunecă pe braţ, apoi 
vârful rămase sprijinit de podea, în fața lui. Işi apucă sabia de sub 
mâner, încheieturile degetelor albindu-i-se în timp ce-o strângea cu 


putere. Un șuvoi de sânge începu să se scurgă pe șanțul din mijlocul 
lamei, împrăștiindu-se într-o baltă întunecată pe podea. 


- Bărbaţii Gettlandului vor fi pe mare în patru zile, rosti el. 


Războinicii din ambele colțuri ale încăperii începură să răpăie pe 
tăbliile meselor și să-și zăngănească armele, apoi scoaseră un răcnet 
de triumf la vederea sângelui vărsat în fața lor, chiar dacă era prea 
puţin pentru a câștiga o bătălie, iar cea mai mare parte a lui provenea 
de la o fată de șaptesprezece ani. 


Skara se aşeză la loc, simțindu-se dintr-odată foarte ameţită, abia 
băgând de seamă când cineva îi smulse cuțitul din mână. Sora Owd 
rupse o fâșie din mâneca hainei pe care o purta și începu să-i 
bandajeze palma, ţinând-o cu delicateţe de încheietură. 


- Va fi în regulă până voi putea să-ţi cos tăietura, îi spuse ea privind-o 
pe sub sprâncene. Te rog să nu mai faci niciodată așa ceva, prințesă. 


- Nu-ţi face griji... Au! 

Pe toți zeii, chiar începea s-o doară! 

- Cred că deja am învăţat lecţia. 

- E prea curând să ne-apucăm să sărbătorim victoria! strigă Părintele 
Yarvi pentru a se face liniște. Mai întâi trebuie să hotărâm cine se va 


cățăra printre contraforți. 


- Când vine vorba să stabilim cine este cel mai puternic și mai 
sprinten om, atunci categoric purtătorul meu de stindard, Soryorn, nu 
are pereche. 


Gorm își înfipse degetele pe sub zgarda metalică bătută cu rubine a 
înaltului sclav shend de lângă el. 


- A reuşit să alerge pe ramele vâslelor în afara corabiei de trei ori 
când veneam încoace dinspre Vansterland. Pe timp de furtună. 


- Nu vei găsi pe nimeni mai rapid şi mai sprinten decât ucenicul meu, 
Koll, zise Părintele Yarvi. lar despre asta poate depune mărturie 
oricine l-a văzut cățărându-se pe stânci în căutare de ouă. 


Toţi gettlanderii încuviinţară din cap. Cu toții, mai puțin ucenicul 
însuși, care arăta la fel de nefericit pe cât se simţea Skara de ameţită. 


- Atunci, să facem o întrecere ca între prieteni? sugeră regina Laithlin. 


Pentru a vedea care dintre cei doi e mai bun? 


Skara înţelese șiretlicul reginei. Un mod de a le abate atenția acestor 
berbeci îndărătnici și dornici să se bată cap în cap înainte de a se 
lupta cu inamicul. 


Sora Owd așeză cu blândeţe mâna Skarei pe masă. 


- Ca părtaş cu drepturi egale al acestei alianțe, strigă ea, potrivit 
legilor străvechi, Throvenlandul ar trebui să aibă și el un reprezentant 
la întrecere. 


De data asta, evită cu bună știință să o privească pe Mama Scaer și se 
lăsă pe spate mulțumită că vorbise. 


Skara era mai puţin mulțumită. Ea nu știa pe nimeni sprinten ori 
puternic, căci singurul om pe care îl avea alături era Jenner cel 
Albastru. 


Iar acesta ridică din sprâncenele stufoase când prințesa se uită la el și 
șopti: 


- Pentru mine şi scările sunt o încercare. 
— Voi participa eu pentru tine, spuse Raith. 


Skara nu-l mai văzuse până atunci zâmbind, însă acest zâmbet păru să 
aprindă o flacără pe chipul lui rece, o flacără ce-i strălucea în ochii, 
sugerând îndrăzneală și sfidare, ceea ce-l făcea și mai enigmatic decât 
de obicei. 


- Probabil că va fi mai plăcut decât să zac aici și să ascult întruna 
palavre, nu? 


Ocazii 


- Nu am prea avut ocazia să vorbim, zise Jenner cel Albastru. 
— Mie nu-mi prea place să vorbesc, mormăi Raith. 
— Îți place mai mult să lupţi, nu? 


Raith nu zise nimic. Prefera să răspundă cu pumnii atunci când era 
nevoit să dea un răspuns. 


- Siguranța prințesei depinde numai și numai de mine, spuse Raith 
făcând un gest cu capul înspre ușă. De-asta mă și aflu aici. 


- Am înțeles, zise Jenner mijindu-și ochii. Dar este în siguranță și față 
de tine? 


— De ce n-ar fi? 


Raith făcu un pas înainte apropiindu-se de bătrânul pirat, rânjind, 
aplecându-se spre el de parcă se pregătea să-i dea un cap în gură. 
Trebuia să-i arate că era un ticălos lipsit de scrupule și însetat de 
sânge. Căci, dacă-i laşi pe oameni să-ți vadă slăbiciunile, atunci ești 
sortit pieirii. 


- Şi cum ai să mă împiedici, bătrâne? 


Jenner cel Albastru nu dădu înapoi, ci doar ridică mâinile cu palmele 
la vedere. 


- Aş spune: „Hei, băiete, stai un pic, un prost bătrân ca mine nu s-ar 
pune cu un tânăr erou ca tine, nu? Nu, nu, în niciun caz!“ După care 
aş renunța și m-aș retrage, căutând să nu te supăr. 


- Ai dreptate, așa ar trebui să faci, mârâi Raith. 


- După care-aș da o fugă până la corabia mea și aş lua cu mine șase 
vlăjgani din echipaj. Vâslaşi din aceia care stau la mijloc, obișnuiți cu 


trasul, dar și sprinteni. Și, la ceas de seară, doi dintre ei te-ar lua pe 
sus cu tot cu pătură, când ţi-ar fi somnul mai dulce, zise Jenner 
periind ușor cu mâna pătura cu care Raith se învelise peste umeri. 
Ceilalți patru ar înhăța niște scânduri din lemn tare şi-ar bătuci 
pachetul ăsta înfăşurat până n-ar mai rămâne nimic întreg în el. După 
care i-am aduce lui Grom-gil-Gorm resturile moi și zemoase, 
înfășurate bineînţeles grijuliu în pătură, ca nu cumva să murdărească 
podeaua curată a prinţesei Skara, și i-am spune Celui Care Frânge 
Săbiile că, din nefericire, băiatul pe care ni l-a împrumutat era cam 
țâfnos și lucurile n-au prea mers între noi, așa că și-l poate lua înapoi. 


Jenner zâmbi, pielea de pe fața lui zbârcită încrețindu-se și mai tare. 


- Dar nu mi-aş pierde prea multe nopţi din cauza asta. Doar zeii știu 
câte am pe conștiință. Mai degrabă ţi-aș oferi ocazia să te arăţi demn 
de încredere. 


Un răspuns perfect, iar Raith n-avea cum să nu recunoască. Inteligent, 
dar şi dur ca fierul, totodată. Un răspuns care-l făcea să pară un bătăuş 
fără minte, iar lui nu-i plăcea să pară un astfel de om. Un bătăuș 
priceput mai mergea cum mai mergea. Se trase un pas în spate, 
oferindu-i lui Jenner ceva mai mult spațiu și mult mai mult respect. 


- Și dacă nu mă dovedesc demn de încredere? 


- Oferă-le oamenilor ocazia să fie mai buni și sunt sigur că majoritatea 
ar profita de ea. 


Raith nu era întru totul de acord cu el. 
- Eşti sigur, bătrâne? 


— Aș zice că ne-am putea da seama împreună dacă am dreptate sau nu, 
băiete. Mai vrei o pătură? S-ar putea răci peste noapte. 


- Sunt obişnuit cu frigul. 


Lui Raith i-ar fi prins tare bine încă o pătură, dar voia să arate că 
nimic nu-l afecta în astfel de situații. Așa că și-o înfășură mai strâns în 
jurul umerilor pe cea pe care o avea și se așeză pe podea, ascultând 
pașii târșâiți ai bătrânului care se îndepărtau. Îi lipsea sabia lui Gorm. 
Îi lipsea fratele său. Dar curentul de aer rece, pietrele reci și tăcerea 
rece păreau toate la fel. 


Şi se întrebă dacă nu cumva și visele urmau să fie la fel de reci. 


Cum să câștigi 


- Când sun din clopoțel, începeţi să vă cățărați. 
- Da, regina mea, murmură Koll. 


Puţini oameni pe lumea asta reușeau să-l impresioneze ca Regina 
Laithlin, iar cei mai mulţi se aflau aici, privind întrecerea. Lui i se 
părea că jumătate dintre locuitorii din jurul Mării Sfărâmate se 
înghesuiseră în curtea citadelei la umbra imensului cedru din mijlocul 
curții sau se lipiseră de ferestre ori se chiorau de pe acoperișuri și de 
pe parapeți. 


Regele Uthil stătea drept pe treptele Sălii Zeilor, Părintele Yarvi se 
sprijinea în toiagul său la dreapta regelui, avându-l alături pe Rulf, 
care se scărpina în părul scurt și cărunt de deasupra urechilor, 
oferindu-i lui Koll un zâmbet ce se voia, neîndoielnic, încurajator. În 
partea opusă, pe o platformă construită cu mare atenţie pentru a se 
afla exact la aceeași înălțime, stătea Grom-gil-Gorm, soarele 
reflectându-se orbitor în zigzagurile din aur ce-i brăzdau cămașa de 
zale, avându-l într-o parte pe purtătorul său de scut, bărbatul cu păr 
alb, care stătea sprijinit într-un genunchi, iar în partea cealaltă, pe 
Mama Scaer, cu ochii îngustaţi într-o privire înfricoșătoare. 


Rin reușise să-și facă și ea cu greu loc prin mulțime, așa cum reușea de 
fiecare dată, ocupând o poziţie sus pe un acoperiș, în partea stângă a 
lui Koll. Începu să-și agite braţele când el îşi ridică privirea și o zări, 
după care ea flutură din mână pentru a-i ura noroc. Of, zei, ce mult își 
dorea şi el să poată sta acolo, cu ea. Sau mai bine în fierăria ei, 
împreună. Sau şi mai bine în pat, împreună. Încercă să alunge ideea și 
să se concentreze la ce avea de făcut. La urma urmei, Brand era și el 
acolo, lângă ea, și probabil că nu va rămâne neștiutor la nesfârșit. 


Regina Laithlin arătă în sus cu mâna ei lungă și albă, spre vârful 
cedrului, unde se vedea strălucind o podoabă din aur. 


- Câștigătorul va fi cel care îi va aduce Prințesei Skara brăţara înapoi. 


Koll simţea cum se-nfioară din vârful degetelor de la picioare și până 
la rădăcina părului, încercând totodată să se elibereze de nervozitatea 
ce nu-i dădea pace. Aruncă o privire înspre catargul îngropat în 
pământul curții unde stătea Thorn, al cărui lemn fusese sculptat chiar 
de mâinile lui în timpul îndelungatei călătorii spre Primul dintre Oraşe 
și înapoi. 


Pe toți zeii. Chiar era mândru de ce realizase cu catargul. De munca 
pe care o depusese și de povestea pe care o spunea acesta. Fusese 
martor la multe realizări demne de povestit nepoților în acea 
călătorie, iar acum trebuia să se ridice și el la înălțimea acelor 
realizări. Era sigur că poate câștiga această întrecere. Însă nu era sigur 
că își dorea într-adevăr acest lucru. Pentru un bărbat considerat istet, 
era amestecat în prea multe acțiuni prosteşti. 


Oftă adânc. 
- Zei au un simţ al umorului cam stupid. 


— Chiar că au, zise fostul paharnic al lui Gorm, Raith, care privea 
mulțimea încruntat. Când am urcat la bordul corabiei în Vulsgard, nu 
mi-am imaginat că voi ajunge să mă caţăr în copaci. 


Se aplecă spre el, ca pentru a-i împărtăși un secret, iar Koll nu se putu 
abţine să nu se aplece la rândul său. 


— Nici să o fac pe dădaca pentru o fată slăbănoagă. 


Prințesa Skara şedea între Sora Owd cea cu ochi holbaţi și Jenner cel 
Albastru cu aspectul său neîngrijit, arătând perfectă și fragilă ca 
statuile din lut pe care le studiase Koll cu mare atenţie în Primul 
dintre Orașe, cu mult timp în urmă, încercând să-și dea seama cum 
fuseseră realizate. 


- Viaţa e prea uşoară pentru oamenii frumoși, spuse el. Tot timpul 
sunt avantajați de soartă. 


- Te asigur că și pentru noi, frumuseţile, este la fel de grea ca pentru 
toată lumea, zise Raith. 


Koll se zgâia la el, parcă nevenindu-i să creadă ce aude. 
- Nu ești chiar atât de ticălos pe cât te credeam la început. 


- Oho, să știi că încă nu mă cunoşti chiar atât de bine. Iar omul ăla de 
colo chiar ia treaba asta foarte în serios, nu crezi? 


Purtătorul obișnuit de stindard al lui Grom-gil-Gorm se dezbrăcase 
până la brâu, scoțând la iveală o rețea de cicatrice în formă de copac 
cu ramurile răsfirate ce-i brăzdau spatele lat. Era o adevărată 
priveliște pentru cei prezenţi, tot numai mușchi flexibili, pe care și-i 
scotea în evidență întinzându-şi membrele, răsucindu-se și atingându- 
şi degetele de la picioare cu cele de la mâini. 


Raith stătea locului, scărpinându-și tăietura de la ureche. 
- Deși trebuie să ne cățărăm, nu să dansăm. 


- Sunt de aceeași părere, spuse Koll, rânjind. Deși se poate să fi fost 
traşi pe sfoară. 


- Mă numesc Raith. 

Și Raith îi întinse o mână în semn de prietenie. 
Băiatul preotului îi zâmbi și el prietenos. 

- Koll. 


Şi dădu mâna cu el. Exact pe asta mizase Raith, întrucât cei slabi se 
arată întotdeauna dornici să le câștige prietenia celor puternici. Iar lui 
Koll începu să-i pălească zâmbetul când își dădu seama că nu-și poate 
smulge mâna din strânsoarea celuilalt. 


— Ce vrei... 
Regina Laithlin sună din clopoțel. 
Raith îl trase pe băiat brusc spre el şi-l izbi cu capul în față. 


Era și el destul de bun la cățărat, însă nu se îndoia că cei doi erau 
mult mai buni. Dacă-și dorea să câștige — și întotdeauna își dorea acest 
lucru —, trebuia să se asigure că-i poate atrage pe ceilalți pe un teren 
cunoscut doar lui. Iar la izbit oamenii cu capul în față era un adevărat 
maestru, așa cum descoperi și Koll imediat pe propria-i piele. 


Raith îl mai lovi de trei ori cu pumnul în coaste, îndoindu-l de la 
mijloc în timp ce sângele îi ţâșnea cu putere din gură, după care îl 
înșfăcă de cămașă și-l aruncă departe, trântindu-l cu fața în jos pe o 
masă la care ședeau câţiva gettlanderi. 


Auzi zgomote în spatele său dinspre mulțimea care răcnea blesteme, 
dar deja sângele îi năvălea cu putere în urechi și mintea îi era cu totul 


concentrată asupra copacului. Soryorn deja își agățase trupul lung și 
suplu de prima creangă și, dacă ar fi reușit să ia startul atât de repede, 
Raith era conștient că nu mai avea cum să-l întreacă. 


O rupse la fugă, ţâșni apoi în sus și se prinse de creanga cea mai de 
jos, după care sări și se prinse de următoarea, rupând în drumul său 
câteva crenguțe mai subțiri. Mai zvâcni o dată în sus, întinzându-și 
corpul la maximum, și reuși să-l prindă pe Soryorn de gleznă și să-l 
tragă în jos, sclavul își zgârie adânc spatele în cădere, când se frecă de 
ciotul unei ramuri. 


Soryorn dădu sălbatic din picioare și-l izbi pe Raith în gură, însă 
gustul propriului sânge nu-l făcuse niciodată pe acesta să dea înapoi. 
Mârâi și se împinse în sus, julindu-se în crengi, dar nu se sinchisi de 
zgârieturi ori de durerea din mâna stângă. Îl prinse din nou pe 
Soryorn de gleznă, apoi de centură și, în final, de zgarda de sclav de la 
gât. 


— Ce faci? răcni purtătorul de stindard, încercând să-l izbească în 
coaste cu cotul. 


- Câştig, șuieră Raith, ridicându-se cu totul și ajungând la aceeași 
înălțime cu Soryorn. 


- Gorm vrea ca eu să câștig! 
- Iar eu o servesc pe Skara, adu-ţi aminte! 


Raith îl lovi cu pumnul chiar între picioare, făcându-l pe sclav să 
deschidă ochii larg de durere. Îi arse și un pumn în gură, dându-i 
capul pe spate, apoi îl mușcă sălbatic de mâna cu care strângea 
creanga. Soryorn scăpă creanga și alunecă țipând printre ramuri, 
lovindu-se cu capul de una, îndoindu-se de mijloc peste alta, izbindu- 
se cu putere cu spatele de a treia și prăbușindu-se apoi pe pământ. 


Mare păcat de el, dar cineva trebuia să câștige, iar altcineva trebuia să 
cadă. 


Raith se strecură cu agilitate printre ramuri, ajungând imediat acolo 
unde acestea se răreau. De acolo putea vedea zidurile citadelei. Marea 
Mamă sclipea destul de aproape, acoperită de pădurea de catarge a 
zecilor de corăbii adunate în golful din Thorlby, iar briza sărată îi 
săruta fruntea brobonită de sudoare. 


Smulse brățara de pe ramura cea mai de sus și încercă să și-o prindă la 
mână, însă îşi dădu seama că aceasta fusese făcută pentru a se potrivi 


pe mânuţa subţire ca o crenguţă a Skarei, și pe-a lui nu încăpea. Așa 
că o băgă în săculețul prins la centură și începu să coboare. 


Vântul porni să bată cu putere, făcând copacul să se legene în toate 
părţile și crengile să scârțâie. Acele ascuţite i se frecau de piele lui 
Raith, care se prinsese strâns de trunchiul copacului. Surprinse ceva 
alb cu coada ochiului, dar, când reuși să privească în jos, îl văzu doar 
pe Soryorn, care încerca fără succes să se agațe de prima creangă. Iar 
băiatul preotului nu se zărea pe nicăieri. Fără îndoială că se târâse 
într-un colț pentru a-și linge rănile. O fi fost el un cățărător redutabil, 
însă n-avea pic de curaj în el, iar ca să te caţări singur pe zidurile 
Fortăreţei lui Bail îți trebuia curaj, nu glumă. 


Raith se desprinse de ramură și sări la pământ. 
- Ticălos mic ce ești! zbieră Soryorn, stând agăţat de o creangă mai 
joasă. Probabil că se rănise la picior când căzuse, căci se vedea că 


încearcă să și-l protejeze . 


Raith râse când trecu pe lângă el, apoi își înfipse umărul în coastele 
lui, izbindu-l cu atâta putere de trunchiul copacului, încât Soryorn 
rămase fără aer. 


- Ticălos mare ce ești, îi aruncă el sclavului, lăsându-l să geamă la 
pământ. 


Purtătorul de stindard fusese întotdeauna bun prieten cu Raith, tocmai 
de aceea n-ar fi trebuit să-și lase flancul descoperit așa cum o făcuse el 
sus, în copac. 


- Prințesă Skara. 


Fata îi aruncă lui Raith o privire mai mult decât dezaprobatoare sau 
cel puțin așa spera ea. 


- Cu greu aş putea spune că a fost o întrecere corectă. 
Fl ridică din umeri, privind-o drept în ochi. 


— Crezi că Yilling cel Strălucitor stă treaz vreo noapte gândindu-se la 
ce e corect și ce nu? 


Skara simți cum roşeşte, gândindu-se că tânărul din faţa ei n-avea pic 
de maniere și că nu-i acorda respectul cuvenit. Mama Kyre ar fi fost 
îngrozită. Probabil că de aceea nici nu se simțise Skara înainte în 


largul ei. Nu fusese obișnuită cu francheţea oamenilor, însă acum 
găsea că nu o deranjează mai deloc. Ba chiar îi făcea o oarecare 
plăcere. 


— Deci trebuie să trimit un câine ca să prindă alt câine? întrebă ea. 
Raith scoase un chicotit aspru când o auzi. 


- În orice caz, ca să ucizi un ucigaș, trebuie să trimiți tot un ucigaș, îi 
răspunse. 


Băgă mâna în săculeț și zâmbetul îi pieri. 


Abia atunci îl zări pe Koll împleticindu-se pe după trunchiul cedrului 
şi oprindu-se o secundă pentru a-l ajuta pe Soryorn să se ridice. Avea 
buza crăpată și nasul umflat și plin de sânge, dar, în același timp, 
zâmbea. 


- Ai pierdut ceva, prietene? întrebă el în timp ce Raith își pipăia 
hainele. 


Fluturând batjocoritor din degete, scoase la iveală, aparent de 
niciunde, brățara purtată odinioară în luptă de însuși Bail 
Constructorul. Apoi făcu o reverență ca la carte, adăugând: 


- Cred că asta îți aparține, prințesă. 

Raith rămăsese cu gura căscată. 

- Hoţ ticălos... 

Koll rânji larg, arătându-și dinţii plini de sânge. 


— Crezi că Yilling cel Strălucitor stă treaz vreo noapte gândindu-se la 
hoţi? 


Raith dădu să înhaţe brățara, însă Koll se mișcă mai rapid, aruncând-o 
în sus. 


— Ai pierdut întrecerea. 
Primse cu îndemânare brăţara chiar înainte ca degetele hrăpărețe ale 
lui Raith s-o înhaţe, apoi o plimbă dintr-o mână în alta, în timp ce 


Raith tot strângea degetele în gol. 


- Să nu care cumva să-ți pierzi acum și simțul umorului! 


Skara văzu cum Raith își încleștează pumnii când Koll îi flutura iar 
brăţara pe sub nas. 


— Ajunge! 


Făcu un pas în față şi se așeză între cei doi înainte să izbucnească o 
nouă ceartă, după care înșfăcă brăţara ce se răsucea în aer. 


- Gettlandul a ieșit câștigător! strigă ea, în timp ce-și lăsa brăţara să-i 
lunece pe mână. 


Iar gettlanderii izbucniră cu toţii în urale. Vanstermanii erau mult mai 
tăcuţi, uitându-se la Soryorn cum țopăie către ei şi cum se sprijină cu 
mare greutate de umărul Mamei Scaer. Cât despre micul alai al Skarei, 
Raith arăta de parcă tocmai ce înghiţise o secure, iar Jenner cel 
Albastru avea fața scăldată în lacrimi, deși se scutura de râs, nu bocea. 


Thorn Bathu îşi duse mâna pâlnie la gură pentru a acoperi vacarmul: 


- Văd că toate orele pe care l-ai petrecut cățărându-te pe catarg n-au 
fost chiar o pierdere de vreme! 


- Un om poate învăța mai multe de la un catarg decât într-o cameră 
preoțească! strigă Koll, plecându-se grațios în fața oamenilor ce-l 
ovaţionau și suflând săruturi către prietenii săi. 


Skara se aplecă pentru a-i șopti la ureche: 


- Sper că-ți dai seama că ai câștigat dreptul de-a te cățăra de unul 
singur într-o fortăreață de necucerit și plină de vrăjmași! 


Surâsul lui Koll începu să pălească atunci când ea îl apucă de 
încheietură şi-i ridică mâna moale pentru a sărbători victoria 
împreună. 


Cel care intră primul 


În lumina orbitoare a fulgerului zidurile Fortăreţei lui Bail păreau 
înghețate, iar parapeţii semănau cu niște colți negri și amenințători pe 
fundalul unui cer curat ca lacrima. O, zei, mult mai era până sus! 


- E cumva prea târziu să spun că nu-mi place planul ăsta? ţipă Koll ca 
să acopere vuietul vântului, șuieratul ploii și bubuitul Mării Mame ce 
se izbea cu furie de mica lor barcă fragilă. 


- O poți spune de câte ori vrei, răcni Rulf, pe a cărui chelie 
strălucitoare şiroia apa, dacă apoi te cațări printre contraforții ăia 
blestemaţi! 


Vântul bătea furios și le arunca stropi de apă în ochi vâslașilor. 
Tunetul bubuia atât de violent, încât lumea întreagă părea că se 
cutremură, dar cel mai tare tremura Koll, care se simțea din ce în ce 
mai înspăimântat pe măsură ce se apropiau de stâncile ascuţite. 


— Cerul ăsta nu-mi prea inspiră încredere, cred că ne va purta ghinion! 
strigă el. 


- Şi nici apele nu par prea prietenoase! urlă Dosduvoi, luptându-se cu 
vâsla de parcă aceasta ar fi fost un cal nărăvaş pe cale s-o ia la fugă. 
Ghinion din toate părțile! 


- Cum ţi-e soarta, potrivnică ori favorabilă! zise Thorn, cântărind în 
mână cârligul cu mai multe gheare care o ajuta la cățărat. Contează în 
ce fel ştii s-o întâmpini. 


- Are dreptate, spuse Fror, cu albul ochiului său saşiu strălucind pe 
fața înnegrită cu catran. Cel Care Trimite Tunetul e de partea noastră. 
Ploaia pe care a trimis-o îi va ţine înăuntru, la căldură, iar vuietul său 
va înăbuși zgomotele asaltului nostru. 


— Asta presupunând că fulgerul său nu te va transforma într-un 
morman de cenușă, adăugă Thorn, plesnindu-l atât de tare pe spate pe 


Koll încât mai că-l dărâmă peste bord. 


Baza zidului fusese construită de elfi cu mult timp în urmă, din piatră 
și bare de fier acum ruginite, ce se iveau prin crăpături, acoperite de 
melci, ierburi și lipitori. Rulf se îndoi și mai mult de şale, dezvelindu- 
şi dinţii în timp ce se opintea trăgând de cârmă și făcând barca să 
cârmească brusc şi să se apropie de stâncă. 


— Uşor! Ușor! 


Îi izbi încă un val, care îi răscoli stomacul lui Koll şi frecă barca de 
piatră, făcând lemnul să scârțâie și să geamă. Koll se agăţă cu mâinile 
de parapet, sigur fiind că barca lor se va frânge în două și că Marea 
Mamă va năvăli cu furie în interior, înfometată după trupuri calde pe 
care să le înghită în îmbrățişarea ei ca de gheață, dar scândurile tari 
rezistară și el îi mulțumi în gând copacului care se jertfise pentru ei. 


Thorn aruncă acel cârlig cu putere spre stânci, înţepenindu-l zdravăn. 
Se propti bine pe picioare, lipindu-se de filele de bordaj 1 de lângă 
Koll, şi, scrâșnind din dinți, începu să tragă barca mai aproape de 
stânci. 


Koll văzu cei doi contraforți de care vorbise Prinţesa Skara. Fuseseră 
construiți de oameni din blocuri de piatră imperfect îmbinate, iar 
mortarul începuse să se macine din cauza numeroșilor ani în care 
Marea Mamă mușcase din ei. Între contraforți se afla o crăpătură 
întunecată, care lăsa să se vadă piatra alunecoasă și umedă. 


- Închipuie-ţi doar că ai de-a face c-un catarg! răcni Rulf. 


— Catargele au deseori la bază ape furioase, zise Thorn, în timp ce 
tendoanele îi jucau pe sub pielea înnegrită de catran a umerilor pe 
măsură ce se lupta cu funia groasă. 


- Dar au rareori vrăjmași înfricoșători în vârf, murmură Koll uitându- 
se spre parapeți. 


- Eşti sigur că nu vrei să te mânjeşti și tu cu catran? întrebă Fror, 
oferindu-i ulciorul. Să știi că poți fi văzut de cei de sus... 


- Nu sunt războinic. Dacă mă vor prinde, voi avea o șansă dacă 
vorbesc, nu dacă mă lupt. 


- Eşti pregătit? strigă Rulf. 


— Nu! 


- Atunci n-ai decât să pornești nepregătit, altfel talazurile astea ne vor 
transforma curând barca în surcele! 


Koll se cățără peste parapetul bărcii, ţinându-se cu o mână de provă și 
cu cealaltă aruncând praf de cărbune pe funia al cărei capăt și-l legase 
în jurul pieptului şi care zăcea strânsă colac printre cuferele vâslașilor. 
Udă era destul de grea și urma să devină și mai grea pe măsură ce 
avea să urce. Barca se smuci brusc, frecându-se de baza contrafortului. 
Apa furioasă care clipocea între stâncă și lemn țâșni și l-ar fi udat 
până la piele pe bietul Koll, dacă ploaia și marea nu l-ar fi făcut deja 
fleaşcă. 


- Ţineţi barca nemișcată! strigă Rulf. 


- Am ţine-o, îi răspunse Dosduvoi, numai că Marea Mamă se 
împotriveşte! 


Cel înțelept așteaptă momentul potrivit, așa cum îi spunea mereu 
Părintele Yarvi, dar nu-l lasă niciodată să treacă. Un alt val săltă barca 
şi Koll murmură încă o rugăciune către Tatăl Pace ca să-l lase în viață 
s-o mai poată vedea pe Rin o dată, după care sări. 


Fusese sigur că va plonja dând din mâini și ţipând de frică drept prin 
Ultima Poartă, însă spaţiul dintre cei doi contraforți era mai adânc 
decât un stat de om și avea lărgimea necesară. Rămase acolo în 
picioare, aproape dezamăgit de cât de simplu fusese totul. 


- Ha! urlă el peste umăr, încântat că nu dăduse acolo peste cine știe ce 
pericol. 


— Nu râde! răcni Thorn, chinuindu-se în continuare cu cârligul metalic. 
Caţără-te! 


Bucăţile lipsă de mortar îi oferiră sprijin pentru mâini și pentru 
picioare, așa că se trezi că poate urca destul de ușor și începu să 
fluiere pe măsură ce înainta, imaginându-și cântecele pe care le vor 
compune barzii în onoarea lui Koll cel Isteţ, care a prăvălit la pământ 
zidurile de necucerit ale Fortăreței lui Bail la fel de ușor pe cât îi este 
unui pescăruș să zboare. Iar uralele pe care le auzise în curtea 
citadelei din Thorlby îl făcuseră să-și dorească să audă și mai multe. 
Voia să fie iubit și admirat, iar o petrecere în cinstea lui nu părea nici 
ea un lucru prea rău. Chiar deloc. 


Totuşi, zeilor le place să râdă de un om prea fericit. La fel ca un 
catarg, cei doi contraforți se îngustau spre vârf. Spaţiul dintre ei 
deveni din ce în ce mai larg, permițându-i vântului să pătrundă și să-l 


biciuie pe Koll cu răsuflarea-i îngheţată și să urle cu o asemenea 
putere încât nici nu-şi mai putea auzi propriul fluierat. Ba, mai rău, 
distanța se mărea, astfel încât Koll se văzu nevoit să se desprindă de 
unul dintre contraforți și să încerce să se cațăre folosindu-se de spațiul 
dintre celălalt contrafort și zid, un zid îngheţat și alunecos din cauza 
mușchiului crescut pe el, care i se lipea de față și-l obliga să se 
oprească din când în când pentru a-l îndepărta și pentru a sufla în 
mâinile periculos de amorțţite. 


Ultima bucată de zid construit de om îi luă mai mult decât întreaga 
bucată de la bază și până acolo. Deja de umăr îi atârna o funie mult 
prea grea, care-i punea în pericol echilibrul și așa precar, o funie care i 
se părea mai cumplită decât armura unui oștean și care îl biciuia și se 
tot lovea de contrafort, bătută de vânt. Era cea mai grea încercare din 
viaţa sa, iar mușchii i se răsuceau și-i tremurau, făcându-l să îndure 
dureri greu de imaginat. Până și dinţii îl dureau, dar să se întoarcă 
acum părea chiar mai periculos decât să continue să urce. 


Koll pipăia cu mare atenţie locul următor care avea să-i susțină 
greutatea, grijuliu ca un constructor de corăbii atunci când finisează o 
chilă, căci știa că o singură greșeală l-ar fi trântit de-acolo de sus și l- 
ar fi făcut să plonjeze peste stâncile ascuţite de dedesubt, lăsându-l 
hrană peștilor. Așa că urcă mai departe, aruncând din când în când 
câte o privire înspre discul rotund al lunii și mijind ochii din cauza 
fulgerelor, în timp ce smulgea cu unghiile firele de mușchi dintre 
pietrele la fel de sfărâmicioase ca brânza veche. Încerca să nu se 
gândească la hăul care se căsca sub el ori la oamenii furioși care l-ar fi 
putut aștepta sus sau la... 


O piatră i se fărâmiță între degetele amorţite și își pierdu echilibrul. 
Rămase agăţat doar într-o mână, scâncind, cu tendoanele în flăcări de 
durere, în timp ce cu cealaltă scurmă și râcâi în iedera veche, până 
când reuși din nou să se prindă de zid. 


Se lipi de piatră, privind la bucăţile de mortar care se prăbușeau în 
întuneric, pe lângă funia sa care se legăna, până pe bolovanii cu colți 
ascuțiți lăsaţi de elfi și până în barca zgâlțâită de valurile înspumate 
ale mării. 

Simţi greutăţile rămase de la mama lui cum îl apasă pe piept și își 
aduse aminte cum se uita ea încruntată în sus când el se cățăra pe 
catarg, fluturând din degete. 


Dă-te jos de-acolo înainte să-ți spargi căpățâna! 


- Dar nu pot rămâne toată viața înfășurat într-o pătură călduroasă! 
şopti el ca să-şi acopere bătăile năvalnice ale inimii. 


Nu se poate descrie ușurarea pe care o simți când ajunse să privească 
peste vârful parapetului la zidul mai lat decât un drum, pe care nu se 
zărea nici ţipenie de om. Gemu când reuși să se urce cu totul pe el, 
smucind de funie pentru a o trage după el, apoi se rostogoli pe spate și 
rămase acolo întins, gâfâind și încercând să-și readucă la viață 
degetele complet amorțite. 


- Ce mai aventură, murmură el, reușind într-un final să se ridice în 
patru labe pentru a studia mai atent interiorul Fortăreței lui Bail. O, 
zei... 


De aici de sus nu era greu de crezut că avea în față cea mai puternică 
fortăreață din lume, cheia unică spre Marea Sfărâmată. 


În interior se aflau şapte turnuri de supraveghere enorme, legate între 
ele de ziduri groase. Şase din acestea fuseseră construite de elfi din 
piatră strălucitoare și îmbinată perfect, în timp ce al șaptelea, pătrăţos 
şi urât, fusese înălțat de oameni pentru a astupa gaura lăsată în urmă 
de Sfărâmarea Zeiței. Din Tatăl Pământ se ridicau cinci turnuri în 
stânga lui Koll, însă celelalte două, din partea dreaptă, se aflau 
dincolo de stânci, cu temelia ascunsă de apele Mării Mame, legate 
între ele cu lanţuri pe sub valuri și zăvorând astfel golful. 


- O, zei! şopti el din nou. 


Iar golful era plin de corăbii, exact cum spusese şi Prințesa Skara că va 
fi. Cel puţin cincizeci, unele mici, altele enorme. Flota lui Yilling cel 
Strălucitor, ţinută la adăpost ca niște bebeluşi în interiorul 
giganticelor brațe ale fortăreței construite de elfi, cu pădurea de 
catarge de-abia legănându-se pe valurile uriașe, în ciuda furiei Mării 
Mame de dincolo de ele. 


O platformă lungă lega cheiurile, trecând peste faleză, de imensa curte 
din interiorul fortăreței. Clădiri de diferite dimensiuni și construite în 
cine știe care perioade din trecut se îngrămădeau una într-alta de-a 
lungul platformei, ițindu-şi acoperișurile în culori dintre cele mai 
variate și mai nepotrivite, care din ţiglă crăpată, care din ardezie 
lucioasă, cu jgheaburi sparte ce împroșcau apă murdară pe dalele de 
piatră ale pavajului de dedesubt. O fortăreață aproape cât un oraș, 
înghesuit în interiorul zidurilor uriașe, un oraș din case cu ferestre 
acoperite de storuri din lemn pentru ca ploaia să nu pătrundă 
înăuntru, prin care răzbăteau ici și colo lumini pâlpâitoare. 


Koll reuși să se elibereze de funie- blestemându-și în gând degetele 
înghețate și amorţite în timp ce o înfășura în jurul colților de piatră 
din vârful parapetului —, apoi trase cu putere de ea pentru a verifica 
dacă nodurile erau suficient de strânse, și numai după aceea își 
permise și el să surâdă oarecum ușurat. 


— Acum ar trebui să fie de-ajuns. 


Însă zeilor le place să râdă de un om fericit, iar surâsul îi dispăru 
brusc când se întoarse în cealaltă direcţie. 


Un războinic venea cu pași mari pe coama zidului chiar spre el, ţinând 
un felinar într-o mână și o suliță în cealaltă, în timp ce mantia 
îngreunată de ploaie îi flutura în jurul umerilor cocoșați. 


Instinctul îl îndemna pe Koll s-o rupă la fugă, dar se strădui să rămână 
cu spatele la războinic, proptindu-şi nepăsător o cizmă pe un colț de 
piatră din vârful zidului şi prefăcându-se că privește marea, de parcă 
aici ar fi fost cel mai potrivit loc în care să se afle un om la ora asta 
din noapte, în timp ce în gând spunea o rugăciune către Cea Care Ţese 
Minciunile. Într-un fel sau altul, zeiţa primea o mulțime de rugăciuni 
de la Koll. 


Când auzi scrâșnetul cizmelor pe piatră foarte aproape de el, Koll se 
întoarse cu un zâmbet larg pe faţă. 


- Salut, salut! O seară potrivită pentru o plimbare pe ziduri. 


- Mă-ndoiesc, zise omul mijindu-și ochii și ridicând felinarul pentru a- 
l vedea mai bine pe cel din fața sa. Te cunosc cumva? 


Părea a fi din Yutmark după accent, așa că ucenicul preotului Yarvi își 
încercă norocul și aruncă la nimereală: 


— Nu, nu, eu sunt unul dintre inglezi. 


Servește-i unui om o minciună bine plasată și el îți va oferi adevărul 
pe tavă. 


- Unul dintre băieţii lui Lufta? 
- Da, chiar așa. Lufta m-a trimis să verific zidurile. 
— Nu mai spune! 


Dacă nu ai la îndemână o minciună potrivită, la fel de bine te poți 
servi și de adevăr. 


- Da, e adevărat. Vezi tu, avem aici doi contraforți și Lufta era 
îngrijorat că cineva s-ar putea cățăra printre ei până sus. 


— Într-o noapte ca asta? 

Koll chicoti, de parcă ideea era chiar prostească. 

- Ce-i drept, pare o nebunie, dar ştii și tu cum e Lufta... 

- Şi aia ce e? întrebă bărbatul, arătând cu capul înspre funie. 


- Ce anume? întrebă şi Koll, încercând să acopere funia cu trupul său 
şi rămânând acum și fără minciuni, și fără adevăruri. Ce? 


— Aia... 


Se holbă mirat când o mână neagră îi acoperi gura şi lama neagră a 
unui cuțit i se înfipse în gât până la plăsele. Lângă chipul lui se ivi al 
lui Thorn, de-abia vizibil în ploaia înghețată, căci numai ochii i se mai 
distingeau pe pielea mânjită cu catran. 


Thorn dădu drumul ușor trupului moale al războinicului pe parapet. 


- Ce facem cu cadavrul? întrebă în șoaptă Koll, prinzând felinarul 
înainte să cadă pe piatră. Nu-l putem lăsa... 


Thorn îl înșfăcă de cizme și-l azvârli în hăul de dincolo de zid. Koll se 
zgâi peste marginea zidului, cu gura căscată, la trupul ce se prăbușea 
în întuneric, până când acesta se izbi de zid aproape de bază și se 
rostogoli apoi în valurile furioase. 


- Asta facem cu el, zise ea în timp ce Fror aluneca și el peste zid în 
spatele ei, smulgându-și securea prinsă la spate și sfâșiind în bucăţi 
cârpa pe care o folosise pentru a înveli în ea lama unsă cu catran. Să 
mergem! 


Koll înghiți în sec, apoi porni după ei. O iubea pe Thorn, dar pur și 
simplu îl îngrozea cu ușurința cu care ea putea omorî un om. 


Treptele care duceau către curte se aflau exact în poziția pe care le-o 
indicase Skara, pline de băltoace de apă în mijloc, acolo unde păşeau 
oamenii de obicei. Koll începu iar să viseze la gloria pe care i-o va 
aduce acest plan nebunesc dacă va funcționa până la capăt, când auzi 
o voce reverberând de sub el, făcându-l să se lipească de zid, în 
întuneric. 


- Hai să mergem înăuntru, Lufta! Aici bate vântul ca nebunul! 


Un glas mult mai gros îi răspunse: 


- Dunverk a spus că trebuie să păzim poarta cea mică. Așa că 
încetează cu văicăreala aia afurisită a ta! 


Koll aruncă o privire dincolo de marginea treptelor. O pânză groasă 
flutura bătută de vânt chiar sub ei, iar de sub ea se vedea lumina unui 
foc. 


- Poarta asta micuță nu e chiar atât de secretă pe cât am sperat noi, îi 
şopti Thorn la ureche. 


- La fel ca omizile din mere, îi șopti el drept răspuns, secretele au 
prostul obicei de a-şi croi drum spre lumină. 


- Luptăm? murmură Thorn. 
Ăsta era mereu primul ei gând. 


Koll încercă să netezească abil calea pentru Tatăl Pace, așa cum se și 
cuvenea din partea unui preot. 


- I-am putea trezi pe toți cei din fortăreață. 


- Eu n-am de gând să cobor înapoi în hăul ăla dintre contraforți, spuse 
Fror. De asta să fiți siguri. 


- Împrumută-mi mantia ta, şopti Koll. Am o idee. 


- Eşti sigur că e cel mai bun moment pentru idei? șuieră Thorn înspre 
el. 


Koll ridică din umeri în timp ce-şi trăgea gluga peste cap și încercă să- 
şi dezmorțească mușchii ce încă îi tremurau de la efortul de dinainte. 


— Ideile vin când trebuie să vină. 


Îi lăsă acolo pe trepte și coborî nepăsător spre cei de dedesubt, după 
care trecu pe lângă un grajd pe jumătate dărâmat, în care apa 
pătrundea prin acoperișul de paie putred. 


În cele din urmă, reuși să-i vadă. Șapte războinici îngrămădiți în jurul 
focului, un foc firav, cu flăcări pâlpâinde în vântul ce se strecura pe 
sub pânza ferfenițită care le ţinea loc de adăpost. Observă cum lumina 
flăcărilor cădea pe poarta grea din spatele lor, zăvorâtă acum cu un 
drug gros din lemn, pe care era săpat cu litere groase numele Celei 
Care Păzeşte Încuietorile. Koll suflă ușor un norişor de abur, 


adunându-și tot curajul, apoi flutură vesel din mână apropiindu-se de 
ei. 


— Of, ce vreme scârboasă! 

Se aplecă pe sub pânza șiroind de apă, își dădu gluga la o parte și 
trecu mâinile prin părul umed. 


- Nu m-aș fi udat mai tare nici dacă eram în mare, înotând! 


Bărbații îl priviră încruntaţi, însă el zâmbi, ca și cum era normal să se 
afle acolo. 


- Totuşi, bănuiesc că aici nu-i mai rău decât vara în Inglefold, nu? 
adaugă el, plesnindu-l pe unul dintre bărbați pe umăr și înaintând 
încet-încet spre ușă, însoțit de chicotelile celorlalți. 


- Te cunosc? întrebă tipul imens de lângă foc. 


Koll își dădu seama că el e conducătorul după brățările din aur și după 
atitudinea ursuză. 


- Nu, nu, eu sunt unul dintre luptătorii veniți din Yutmark. M-a trimis 
Dunverk încoace. Am un mesaj pentru tine, Lufta. 


Uriașul scuipă pe jos și Koll simţi un fior de satisfacție pentru că 
ghicise corect. 


- Spune-l atunci, înainte să surzesc din cauza bătrâneţii. Să ştii că-i 
moștenire de familie! 


Acum trebuia să-și încerce norocul. 


- Dunverk a auzit un zvon cum că s-ar pregăti un atac. Vanstermanii și 
gettlanderii laolaltă, încercând să pătrundă în fortăreață și să ne 
incendieze corăbiile. 


- Să atace cineva fortăreața? spuse unul dintre bărbaţi, pufnind. 
Probabil că sunt niște idioţi. 


Koll încuviință din cap, arătându-se de acord. 


- Aşa m-am gândit şi eu când am auzit pentru prima dată de acest 
plan și să știți că nu m-am răzgândit. 


- Şi a auzit totul de la iscoada aia? întrebă Lufta. 


Koll clipi, nevenindu-i să creadă. Asta da surpriză. 
— Mda, de la iscoada aia. Cum îi zicea...? 


- Numai Yilling cel Strălucitor îi știe numele. De ce nu-l întrebi tu cum 
se numește? 


— Am un respect atât de mare pentru acest om, încât nu mă îndur să-l 
deranjez cu așa ceva. Iar atacatorii vor încerca să pătrundă pe poarta 
cea mare. 


- Idioţi doar? Sunt complet nebuni! 
Lutfa își trecu limba peste dinți, părând foarte iritat. 


- Voi patru haideţi cu mine, trebuie să mergem să vedem care-i treaba 
cu poarta cea mare! Voi rămâneţi aici! 


- Stau eu de pază, nu-ți fă griji! strigă Koll în timp ce bărbaţii se 
îndepărtau cu pași mari, unul dintre ei ținându-și scutul deasupra 
capului pentru a se feri de ploaie. Niciun gettlander nu va apuca să 
treacă de mine! 


Cei doi care rămăseseră cu greu puteau fi considerați paznici de 
nădejde. Unul dintre ei era tânăr, dar deja începea să chelească pe ici, 
pe colo, celălalt avea pe față o pată roşie, asemănătoare cu o picătură 
mare de vin. Avea un pumnal de calitate, cu plăsele din argint 
strălucitor, care i se itea de sub centură și de care era tare mândru, 
deși fără îndoială că-l șterpelise de la vreun throvenman mort. 


De îndată ce Lufta ajunsese suficient de departe pentru a nu-l mai 
putea auzi, acesta și începu să se vaite: 


- Majoritatea băieţilor lui Yilling se ocupă acum cu jafurile prin tot 
Throvenlandul și noi am stăm aici, înțepeniți. 


- O mare nedreptate, fără discuţie. Totuși, adăugă Koll în timp ce-şi 
scutura de apă mantia împrumutată de la Fror, am impresia că aici e 
cel mai sigur loc din jurul Mării Sfărâmate pentru orice om. 


- Ai grijă cu aia! mormăi Față-Roșie, atât de preocupat să se ferească 
de stropii împrăștiați de mantie încât nici nu simți când Koll îi șterpeli 
pumnalul de la centură cu cealaltă mână. 


Remarcabil cât de neatent poate deveni un om atunci când i se 
distrage atenţia. 


- Îmi pare foarte rău, regele meu! zise Koll, dând înapoi și 
împungându-l amical pe Pete-Chele în coaste. Ce aere îşi dă și omu’ 
ăsta, așa-i? 


Şi, fluturându-și mantia în continuare, îi strecură pumnalul la centură 
celuilalt. 


- Staţi să vă arăt ceva extraordinar! 

Şi până să apuce să spună ceva cei doi, Koll întinse mâna în față și 
începu să-și miște degetele cu iuțeală, plimbând o monedă din cupru 
pe încheieturi, captându-le amândurora atenţia. 


- Cupru, murmură Koll, cupru, cupru și... argint! 


Răsuci mâna cu palma în sus, ascunzând cu mare dibăcie moneda din 
cupru și scoțând la iveală o monedă din argint cu chipul Reginei 
Laithlin ștanțat pe o parte, ţinând-o între degetul mare și arătător și 
făcând-o să strălucească în lumina flăcărilor. 

Pete-Chele îl privea suspicios, aplecat în față. 

- Cum ai făcut asta? 

- Ha! Îţi arăt imediat trucul. Împrumută-mi pumnalul tău o clipă. 


— Care pumnal? 


- Pumnalul tău, cum care? îl întrebă Koll mirat, arătând cu degetul 
spre centura bărbatului. 


— Ăla. 

Faţă-Roșie sări imediat în picioare. 

- Ce faci cu cuțitul meu, nenorocitule? 

— Ce? 

Pete-Chele se holba cu gura căscată la propria centură. 
— Cum... 


- Zeița Unică nu priveşte cu ochi buni furatul, zise Koll ridicând pios 
ambele mâini în sus. E un lucru știut de toată lumea. 


Palma neagră a lui Thorn îi astupă gura lui Faţă-Roșie și pumnalul ei 


întunecat i se înfipse în gât. Aproape în același timp, țeasta lui Pete- 
Chele țâșni în față când Fror își împlântă securea în ceafa lui, apoi își 
dădu ochii peste cap și începu să murmure ceva de neînțeles, cu balele 
curgându-i, după care se prăbuşi pe-o parte. 


- Mișcaţi-vă, șuieră Thorn, lăsându-l pe cel înjunghiat la pământ, 
înainte să vină ceilalți și să-şi dea seama și ei ce nevăstuică prefăcută 
ești! 


— Sunt întru totul de acord cu tine, Păzitorule Ales! spuse Koll, după 
care smulse drugul plin de rune din suporturi și deschise poarta. 


Ucigașul 


De-abia dacă se zărea vreo rază de lumină din cauza furtunii, dar 
Raith, la fel ca un câine însetat de sânge scăpat din lesă, ieșise la 
vânătoare. 


Alerga prin iarba udă, cu scutul într-o mână și cu cealaltă strângând 
coada de lemn a securii atât de puternic, încât degetele îl dureau. 


Săbiile sunt arme mai frumoase, fără discuţie, însă armele frumoase, 
la fel ca şi oamenii frumoși, au tendința să se supere. Săbiile au nevoie 
de finețe din partea omului, iar când Raith era cuprins de fiorul 
bătăliei, fineţea nu era prima lui grijă. Odată, îl bătuse pe un tip cu 
latul sabiei în cap până când nici capul, nici sabia nu mai fuseseră 
bune de nimic. Dar securile nu necesită fineţe. 


Fulgerul lumină cerul încă o dată, lăsând să se vadă umbra 
amenințătoare a Fortăreței lui Bail înălțându-se deasupra mării și 
picăturile de ploaie purtate de vânt îngheţate o clipă înainte de a fi 
înghițite iar de întuneric. Cel Care Trimite Fulgerul își urla furia la 
adresa lumii atât de aproape, încât inima lui Raith se zbătea de te 
teamă. 


Încă mai putea simți în gură gustul ultimei felii de pâine, o pâine 
preparată cu sânge, pe care-l simțea acum sărat pe limbă. 
Vanstermanii chiar credeau în norocul de arme bune, însă Raith 
considerase norocul mai puţin folositor decât furia. Mușcă furios din 
dopul moale pe care-l ţinea strâns între dinți. Aproape că-și retezase 
vârful limbii cândva, într-un moment de furie ucigașă, așa că acum se 
asigura mereu că ţine ceva între dinți înainte de începerea unei 
bătălii. 


Nimic nu se compară cu goana către locul unei bătălii. Când mizezi 
totul pe şiretenie, pe voință și pe rezistență. Când dansezi în pragul 
Ultimei Porți. Și când scuipi Moartea în față. 


Îi lăsase mult în urmă pe Grom-gil-Gorm, pe Soryorn și chiar şi pe 


fratele său, Rakki, în graba lui de a se avânta în luptă, iar acum se 
apropia în viteză de zidurile construite de elfi, alunecoase din cauza 
ploii, și de lumina ce licărea la baza lor, pregătită să-i iasă în 
întâmpinare. 


— Sunt aici! 


Ucenicul Părintelui Yarvi ţinea în mână un felinar ce arunca umbre 
lungi pe față. li arătă cu degetul lui Raith locul în care se afla poarta 
ascunsă în umbra impunătorului turn de deasupra ei. 


Raith ţâșni imediat pe-acolo, lovindu-se de ziduri, sărind câte trei 
trepte odată, gâfâind și mârâind prin tunelul foarte îngust, frecându-și 
lama securii de piatră și stârnind ecouri înfricoșătoare, înjurând și 
blestemând, până ce pătrunse ca un taur furios în curtea la prima 
vedere pustie. 


Zări cu coada ochiului o învălmășeală de trupuri prinse în luptă, apoi 
tăișul săbiilor sclipind în lumina lunii și pe Thorn Bathu mârâind și 
scuipând sălbatic, făcând să sară așchii în toate părțile. Se năpusti și el 
într-acolo, aruncându-se în vârtejul luptei. 


Scutul izbi în dinţii unui războinic, aruncându-l pe acesta pe spate și 
zburându-i sabia din mână. Un altul se retrase clătinându-se, cu sulița 
încă aţintind spre flancul descoperit al lui Thorn. 


Raith înfipse lama securii în trupul unui războinic, făcându-l pe acesta 
să urle din toți rărunchii, un sunet asurzitor, asemănător cu scrâșnetul 
metalului pe metal. Smuci brusc de scut și acesta se frecă de cineva, în 
timp ce el şuiera și împroșca bale în toate părțile, mușcând nestăpânit 
din dopul ţinut între dinți, apoi continuă să împingă înainte, sălbatic, 
ca un animal înfuriat. Omul din fața lui se dădu înapoi năuc și-l stropi 
pe Raith cu sânge. Chipurile lor erau atât de aproape, încât mai că s-ar 
fi putut săruta. Raith se opinti cu toată forța, apoi îi puse piedică. 
Sabia lui Thorn se înfipse adânc în gâtul bărbatului, scoțând un 
zgomot surd, dar rămase înțepenită și Thorn o abandonă, apoi își lovi 
victima cu piciorul, trântind-o la pământ. 


Un trup căzu grămadă, încurcat într-o pânză fluturândă. Cineva urla 
în urechea lui Raith. Altcineva îi izbi coiful cu un ţiuit ascuţit și totul 
se lumină orbitor, prea orbitor pentru a mai putea vedea ceva, dar el 
lovi sălbatic pe deasupra scutului, mârâind și tușind. 


Un bărbat se prinse de Raith și el îl izbi puternic cu capătul din lemn 
al securii, apoi îl mai pocni o dată în timp ce cădea, după care își 
trânti piciorul peste mâna acestuia, alunecând și aproape căzând pe 


spate din cauza pietrelor ude de ploaie și sânge. 


Brusc, se trezi că nu mai știe în ce direcţie trebuie să apuce. Curtea se 
clătina şi se legăna precum o corabie pe timp de furtună. Îl văzu pe 
Rakki cu părul năclăit de sânge înfigându-și sabia în cineva și Raith 
începu iar să clocotească de furie. Se izbi de bărbat, apoi se lipi de 
fratele său și-și uniră scuturile, împungând în față, lovind cu frunțile 
în fețe necunoscute, ciopârțind în stânga și-n dreapta cu lamele lor 
ascuțite. Ceva îl nimeni din lateral și Raith se clatină ca un beţiv, 
călcând în foc și stârnind un nor de scântei. 


Văzu o străfulgerare de metal și reuși să se ferească. Simțind o arsură 
pe față, apoi ceva i se frecă de coif, îndoindu-l și strâmbându-l, 
împiedicându-l astfel pe Raith să mai vadă ceva. Reuși să se ferească 
de o suliță și încercă să lovească apoi cu scutul, dar se încurcă în scut 
și-și dădu seama că din acesta nu mai rămăseseră decât niște 
sfărâmături, care atârnau prinse în rama deformată. 


- Mori, nenorocitule! răcni el, cuvinte greu de deslușit din cauza 
dopului strâns între dinți. Izbi ca nebunul într-un coif și-l transformă 
într-o bucată de metal strâmb. Era împins spre un zid din piatră plină 
de găuri cenușii, dar izbuti să se ferească la timp, proptindu-și în el 
braţul ce-i zvâcnea de la atâtea lovituri. 


Cineva trăgea de el. Thorn, cu faţa ei neagră acum plină de stropi de 
diferite culori. Arăta spre ceva cu vârful cuțitului plin de sânge și-i 
șopti câteva cuvinte lui Raith, însă el nu reuși să le înţeleagă. 


O sabie enormă tăie aerul umed, despicând un scut și aruncându-l 
într-un zid pe cel care-l ținea, lăsând în urmă o perdea de sânge. Raith 
ştia despre cine e vorba. Cărase sabia aia după el timp de trei ani de 
zile, o ţinuse în braţe ca pe o amantă și o făcuse să cânte lustruind-o 
cu tocila. 


Grom-gil-Gorm păși în lumină, mare cât un munte, făcând să 
sclipească în lumina focului zecile de mânere aurite și incrustate cu 
pietre prețioase ce-i atârnau de lanţul lung, cu scutul negru ca noaptea 
într-o mână și cu sabia strălucitoare precum Tatăl Lună în cealaltă. 


- Moartea vine pentru voi! răcni el atât de puternic, încât chiar și 
colții de stâncă adânc înfipți în pământ ai Fortăreţei lui Bail păreau că 
se cutremură. 


Curajul poate fi o noțiune vagă uneori. Odată ce panica îl înșfacă pe 
om, ea se răspândește mai iute decât o molimă, mai rapid decât focul. 
Războinicii Marelui Rege stătuseră la adăpostul zidurilor puternice, 


feriți de pericole, așteptându-se doar ca un vânt ceva mai aspru să se 
abată asupra lor. Însă acum însuși Cel Care Frânge Săbiile se năpustea 
asupra lor ca o furtună dezlănțuită și toţi își pierdură avântul și o 
rupseră la fugă. 


Thorn îl doborî pe unul cu securea, Gorm îl înșfăcă pe altul de ceafă 
şi-i zdrobi faţa de un zid. Raith își smulse cuțitul de la centură și se 
aruncă în spatele unui bărbat, împungând, împungând, împungând. 
Ţâșni după altul, însă piciorul îi alunecă și el se împletici un pas sau 
doi, apoi se lovi de un zid și căzu. 


Totul părea înceţoșat. Încercă să se ridice, dar picioarele i se înmuiară 
sub el, așa că rămase pe loc. Dopul îi căzuse dintre dinţi și gura îl 
durea, iar pe limbă simțea gust de lemn și de metal. Auzi pași 
bubuitori în preajmă. Un bărbat stătea întins pe jos și râdea de el. 
Fusese izbit de o cizmă și căzuse cu faţa în sus și cu mâinile desfăcute 
în lateral. Un bărbat mort, care râdea de nimeni și de toți. 


Raith închise ochii brusc, apoi îi deschise la fel de brusc. 


Soryorn îi înţepa pe cei răniți cu o suliță, calm, de parcă ar fi semănat 
semințe. Prin poarta cea mică încă mai năvăleau oameni tropăind, cu 
armele în mâini, păşind peste cadavre. 


- Mereu trebuie să fii primul în luptă, așa-i, frate? zise Rakki. 


Îi desfăcu lui Raith catarama de la curelușă şi-i scoase coiful, 
întorcându-l cu fața la el pentru a-i examina tăietura proaspăt 
căpătată. 


- Te străduiești în continuare să rămân eu cel frumos la chip, da? 
Raith își simţea cuvintele străine pe limba umflată. 
- Ai nevoie de tot ajutorul de care poți face rost. 


Se smulse din mâinile fratelui său și se chinui să se ridice în picioare, 
încercând să se descotorosească de scutul acum inutil și să-și 
limpezească mintea. 


Fortăreaţa lui Bail era imensă, un talmeș-balmeşș de construcţii cu 
acoperișuri din paie sau țiglă îngrămădite la adăpostul zidurilor 
construite de elfi. Din toate părțile răsunau izbituri și ţipete, 
gettlanderii și vanstermanii scotocind prin fortăreață precum dihorii 
într-o crescătorie de iepuri, scoțându-i pe oamenii Marelui Rege din 
ascunzișuri, alergând de-a lungul rampei lungi care ducea spre golf, 


adunându-se într-un semicerc în jurul ușilor din lemn duble, cu Regele 
Gorm și Regele Uthil în mijlocul lor. 


- Te vom afuma și tot te vom scoate afară, dacă trebuie! strigă 
Părintele Yarvi către construcția din lemn. 


La fel precum corbii, preoții ajung întotdeauna la sfârșitul bătăliei, ca 
să ciugulească ce-a mai rămas. 


- Ai avut ocazia să lupţi! 
De dincolo de ușă se auzi un glas înfundat: 
- Îmi îmbrăcam armura. Are multe catarame migăloase. 


— Alea mici, mai ales, le pot da mult de furcă celor cu degete mari, 
recunoscu Gorm. 


- Gata, mi-am pus armura! se auzi glasul din nou. Aveţi ceva 
războinici faimoși printre voi? 


Părintele Yarvi rosti, oftând: 


- O avem cu noi pe Thorn Bathu, îl mai avem pe Regele de Fier, Uthil, 
şi pe Grom-gil-Gorm, Cel Care Frânge Săbiile. 


Un mormăit mulțumit răzbătu de dincolo de uși: 


- Atunci nu mă supăr dacă pierd în faţa unor nume atât de vestite. Are 
vreunul de gând să se lupte cu mine? 


Thorn, care stătea așezată pe niște trepte din apropiere, tresări când 
Mama Scaer o strânse de tăietura de pe umăr, făcând sângele să se 
prelingă pe piele. 


- Eu am luptat de-ajuns pentru o seară. 

- Şi eu, zise Gorm înmânându-i scutul său lui Rakki. Lăsaţi flăcările să- 
l mistuie pe prostul ăsta luat prin surprindere și cu cataramele lui 
micuţe de la armură neîncheiate. 

Raith ieși în față, cu degetele ridicate în sus, strigând: 


— O să lupt eu cu... 


Rakki îşi prinse fratele de braţ și i-l trase în jos. 


- Nu, n-ai să te lupti tu, frate! 


- Unicul lucru sigur în viață este moartea, rosti Regele Uthil, ridicând 
din umeri. Mă voi lupta eu cu tine! 


Părintele Yarvi avea o expresie îngrozită. 
— Regele meu... 
Uthil îl reduse la tăcere privindu-l cu ochii scânteindu-i. 


— Cei care au putut să alerge mai repede au avut parte de momentele 
lor de glorie, acum a venit și rândul meu. 


— Bun! răsună vocea. les acum! 


Raith auzi cum drugul este tras zăngănind, după care ușile se 
deschiseră larg, iar scuturile de afară se ciocniră unele de altele când 
semicercul războinicilor se strânse pentru a întâmpina un atac. Însă 
doar un bărbat păși în curte. 


Era uriaș, cu un tatuaj ce i se răsucea pe o parte a gâtului plin de 
mușchi. Purta o armură groasă, cu plăcuţe gravate în jurul umerilor, și 
avea mai multe brățări din aur în jurul antebrațelor musculoase, iar 
Raith mormăi aprobator când îl văzu pe acest bărbat cu care chiar ar 
fi meritat să se bată. Nepăsător, uriașul își făcu degetul mare cârlig în 
jurul cataramei din aur care-i ţinea centura pentru sabie pe trupul 
masiv și pufni disprețuitor când văzu semicercul de scuturi din fața 
lui. 


- Tu ești Regele Uthil, zise bărbatul suflându-și nasul mare și lat în 
burnița rece care tot cădea peste ei. Eşti mai bătrân decât se vorbește 
în cântece. 


- Cântecele alea au fost scrise acum mult timp, scrâșni Regele de Fier. 
Pe atunci eram mai tânăr. 


Câţiva râseră, însă nu și bărbatul din fața sa. 


- Eu sunt Dunverk, mârâi el, cel pe care lumea îl numește Taurul, 
credincios Zeiţei Unice și loial Marelui Rege, Companion al lui Yilling 
cel Strălucitor. 


- Asta dovedește doar că nu prea știi să-ți alegi prietenii, regii și zeii, 
spuse Părintele Yarvi. 


Râsetele răsunară mai tare de data asta, și chiar și Raith recunoscu că 


fusese o glumă bună. 


Dar înfrângerea cam are darul de a împuțina simțul umorului, așa că 
Dunverk rămase ca de piatră. 


- Vom vedea noi când Yilling se va întoarce şi va aduce Moartea 
asupra celor care şi-au încălcat jurămintele. 


- Noi vom vedea, spuse și Thorn cu dispreţ, hlizindu-se chiar și în timp 
ce Mama Scaer îi înfigea acul în carnea umărului. Tu ai să fii mort și 
n-ai să mai vezi nimic. 


Dunverk își trase încet sabia cu rune gravate de-a lungul tăișului, o 
sabie cu mâner de aur înfățișând un cap de cerb ale cărui coarne 
formau garda. 


- Dacă înving, îmi veţi cruța oamenii? 


Uthil părea pirpiriu ca o găină bătrână pe lângă musculosul Dunverk, 
însă nu arăta niciun dram de teamă. 


- N-ai să învingi. 
- Eşti prea încrezător. 


- Dacă toţi cei peste o sută de dușmani morți înfrânți în luptă ar mai 
putea vorbi, atunci ți-ar spunea că încrederea mea e cât se poate de 
meritată. 


— Trebuie să te avertizez, bătrâne, că am luptat peste tot prin 
Ținuturile de Jos și că nimeni nu m-a putut înfrânge. 


Un surâs vag apăru pe faţa brăzdată de cicatrice a lui Uthil. 
- Ar fi trebuit să rămâi în Ținuturile de Jos. 


Dunverk ţâșni brusc în față, rotindu-și sabia cu putere, peste capul lui 
Uthil, care se feri lăsându-se în jos, ușor ca vântul, strângându-și încă 
sabia la subraț. Dunverk împunse cu vârful înainte, însă regele păși 
indiferent într-o parte, lăsându-și oţelul să-i alunece paralel cu corpul. 


— Taurul, îl zeflemisi Thorn. Luptă mai degrabă ca o vacă nebună. 


Dunverk răcnea în timp ce izbea cu sabia în dreapta și în stânga, cu 
fruntea brobonită de sudoare de la mânuirea acelei arme foarte grele, 
iar bărbaţii din jur se adăposteau în spatele scuturilor pentru a se feri 
de vreo lovitură prea puternică, ce i-ar fi putut trimite prin Ultima 


Poartă. Însă Regele de Fier al Gettlandului păși în lateral, ferindu-se 
de prima lovitură, și se aplecă pe sub a doua, astfel încât sabia lui 
Dunverk îi atinse doar părul, oţelul scânteind atunci când Uthil se 
retrase la locul său. 


— Luptă-te cu mine! zbieră Dunverk, răsucindu-se. 


- M-am luptat, zise Uthil, prinzând un colţ al mantiei și ștergând tăișul 
sabiei, după care își lipi iar sabia de corp, ținând-o la subraţ. 


Dunverk mârâi, încercând iar să facă un pas în față, însă piciorul i se 
îndoi și căzu într-un genunchi. Sângele îi șiroia pe deasupra cizmei și 
se împrăștia pe dalele de piatră. Atunci își dădu seama și Raith că 
Uthil îi retezase lui Dunverk vena cea mare de pe interiorul piciorului. 


Un murmur de uimire se ridică din rândurile războinicilor, iar Raith 
nu se putu împiedica nici el să li se alăture. 


- Faima Regelui de Fier este binemeritată, murmură Rakki. 


— Sper ca sabia lui Yilling cel Strălucitor să fie mai bună decât a ta, 
Dunverk, zis și Taurul, spuse Uthil. De-abia dacă l-ai făcut pe bătrânul 
ăsta să simtă că se antrenează. 


Dunverk surâse, cu o expresie pierdută în ochii ce deja începeau să-i 
sticlească. 


- Veţi vedea cu toții cum se descurcă Yilling cel Strălucitor cu sabia, 
şopti el, cu fața ca de ceară. Veţi vedea cu toții. 


Şi se prăbuşi pe o parte, în balta din ce în ce mai mare a propriului 
sânge. 


Cu toţii erau de acord că murise într-un mod spectaculos. 


Pământul meu 


Soarele Mamă se zărea ca o pată ștearsă spre est, ascunzându-și copiii, 
stelele, în spatele draperiei de un cenușiu metalic a cerului în amurg. 
Fortăreaţa se înălța amenințătoare în fața lor, sumbră ca un tumul 
funerar în crepusculul lipsit de culoare, iar pe deasupra ei se roteau 
corbi în căutare de hrană. 


- Cel puţin s-a oprit ploaia, murmură Skara, trăgându-și gluga de pe 
cap. 


- Cel Care Trimite Tunetul și-a luat furia cu el și a abătut-o asupra 
uscatului, departe de noi, zise Regina Laithlin. Ca toți băieţii, și lui îi 
place să stârnească apele, dar se stinge repede, adăugă ea, întinzând 
mâna și mângâindu-l pe Prinţul Druin. Vrei să-l iau eu? 


- Nu, spuse Skara, strângându-l mai tare. Pot să-l țin și eu. 


Mânuţele lui strânse în jurul gâtului ei o făceau să se simtă mai 
puternică. Și numai zeii știau ce nevoie avea ea în astfel de momente 
să se simtă puternică. 


Fortăreaţa lui Bail, simbolul strălucitor al Throvenlandului unit, nu 
mai arăta așa cum și-o amintea ea. Satul de la poalele fortăreței ce 
stătuse mereu ascuns în umbra ei, acolo unde Skara obișnuia să 
danseze la sărbătoarea din timpul verii, ajunsese o ruină, cu casele 
făcute scrum sau abandonate. Livada din faţa zidului făcut de oameni, 
acum aproape prăbușit, era năpădită de iederă, iar fructele neadunate 
de anul trecut zăceau putrezind printre bălării. Marea poartă dintre 
cele două turnuri construite de elfi fusese cândva împodobită cu 
steaguri mândre. lar acum, de o frânghie legată de creasta unui zid, se 
legăna atârnat un om spânzurat, cu picioarele bălăngănindu-i-se 
încolo şi-ncoace. 


Brățările din aur de pe braţe, armura strălucitoare și armele aurite îi 
fuseseră luate, însă Skara îi știa fața prea bine. 


— Unul dintre Companionii lui Yilling cel Strălucitor, spuse ea, 
cutremurându-se în ciuda hainei de blană de pe umeri. Unul dintre cei 
care au incendiat Yaletoftul. 


- Şi totuşi, iată-l aici, legănându-se, zise Laithlin. Se pare că a te ruga 
Morţii nu-i totuna cu a te feri de ea. 


- Nimeni nu se poate feri de acea întâlnire, şopti Skara. 


Probabil că ar fi trebuit să se simtă satisfăcută văzându-l atârnat acolo, 
poate chiar să-i scuipe hoitul și să-i mulțumească Mamei Război că 
măcar fâșia asta mică din Throvenland fusese în sfârșit eliberată, însă 
nu simţea decât un ușor fior ce-i amintea de spaima care o cuprinsese 
ultima oară când îl văzuse și de teama că n-o să mai scape niciodată 
de acele imagini. 


Cineva doborâse imensul stejar din mijlocul curții fortăreței și clădirile 
adăpostite în interiorul zidurilor construite de elfi păreau dezgolite și 
urâţite fără umbra lui. Războinicii stăteau tolăniți pe pietrele cubice 
neregulate din jurul buturugii, majoritatea beți sau bând și mai vârtos, 
comparându-și prăzile sau rănile, curățându-și armele sau depănând 
povești despre războaie. 


Cineva care se credea bard încerca să compună un cântec, zbierând 
același vers la nesfârșit, în timp ce alţii îi sugerau următorul cuvânt 
care să se potrivească în poveste și râdeau ca idioţii. Un urzitor de 
rugăciuni îngâna mulțumiri complicate către zei pentru victoria de 
mai devreme. Cineva, undeva, urla de durere. 


Skara strâmbă din nas. 
— Ce-i cu mirosul ăsta? 


— Tot ce se află în interiorul unui om, murmură Sora Owd, privind 
cum o pereche de sclavi cărau ceva, trecând în grabă pe lângă ele. 


Skara îşi dădu seama, uimită, că era vorba despre un cadavru pe care 
sclavii îl aruncară peste o grămadă de alte cadavre. O îngrămădire de 
membre dezgolite, pătate şi stropite, trupuri cu guri căscate și 
încremenite, cu ochi lipsiți de vedere. Un morman de carne, care 
noaptea trecută fusese trupuri de oameni. Oameni cărora le-au trebuit 
ani întregi să crească, să înveţe să meargă, să vorbească, să lupte. 
Skara îl strânse și mai tare de ea pe Prințul Druin, încercând să-i 
ferească ochii de privelişte. 


- Oare ar trebui să vadă și el așa ceva? întreabă în șoaptă, dorindu-și 


ca nici ea să nu fi văzut. 
- Va fi regele Gettlandului. Ăsta e destinul lui. 


Laithlin aruncă trupurilor neînsuflețite o privire lipsită de interes, iar 
Skara se întrebă dacă mai întâlnise vreodată o femeie atât de 
impunătoare. 


- Va trebui să înveţe să-i placă. Și același lucru ar trebui să faci și tu. 
Doar e victoria ta, la urma urmei. 


Skara înghiţi în sec și zise: 
— A mea? 


- Bărbaţii se vor contrazice cu privire la cine a avut cel mai păros 
piept sau cel mai puternic răget. Barzii vor cânta despre oţelul ascuţit 
şi despre sângele vărsat. Dar planul a fost al tău. A ta a fost voința. Ale 
tale au fost cuvintele care i-au stârnit pe acești bărbați și i-au urnit. 


Cuvintele sunt arme, îi spusese Mama Kyre. Skara rămase privind morții 
din curtea Fortăreţei lui Bail și îşi aduse aminte de morţii din palatul 
bunicului său, dar, în loc să vadă o crimă răzbunată, ea vedea mai 
degrabă două crime asemănătoare, simțind cum vina pentru comiterea 
uneia atârna greu peste cealaltă. 


- Nu mă simt ca și cum aș fi învins, șopti ea. 

- Ai văzut cum este și să fii înfrânt. Ce preferi? 

Skara își aminti cum stătuse la pupa Câinelui Negru, privind frontonul 
palatului bunicului său prăbușindu-se în flăcările până la cer și se văzu 
nevoită să admită că regina avea dreptate. 

- Am fost foarte impresionată de cuvântarea ta, spuse Laithlin. 


— Chiar? Am crezut... că o să fii furioasă pe mine. 


- Pentru că ai vorbit pentru tine și pentru țara ta? La fel de bine m-aș 
fi putut înfuria pe zăpadă pentru că vine din cer. Ai optsprezece ierni, 
aşa-i? 


— Voi împlini anul acesta... 
Laithlin clătină ușor din cap. 


- Șaptesprezece. Ai un har. 


- Mama Kyre şi bunicul... au încercat toată viaţa lor să mă înveţe cum 
să conduc o ţară. Cum să vorbesc și ce să rostesc. Cum să-mi susțin 
punctul de vedere, cum să citesc expresiile de pe chipurile oamenilor, 
cum să îndoi voințe... Iar eu m-am considerat întotdeauna un învățăcel 
demn de dispreţ. 


- Mă îndoiesc că ai fost așa, însă războiul ne poate scoate la iveală 
puteri nebănuite. Regele Fynn și preoteasa lui te-au învăţat foarte 
bine, însă nimeni nu te poate învăța ceva ce deja ai. Ai fost atinsă de 
Cea Care Rosteşte Primul Cuvânt. Ai acea lumină în tine, care-i face pe 
oameni să te asculte, zise regina, privindu-l încruntată pe Druin, care 
se uita la măcelul din fața lui cu ochii căscați de uimire. Am senzația 
că viitorul fiului meu va depinde de acest har. 


Skara clipi, neîncrezătoare. 


- Harurile mele, prin comparaţie cu ale tale, sunt ca o făclie pe lângă 
Soarele Mamă. Tu ești Regina de Aur... 


- A Gettlandului. 
Ochii îi fulgerară spre Skara, scânteietori și aspri. 


- Doar zeii ştiu cât de mult m-am străduit să pecetluiesc această 
alianță, mai întâi propovăduind pacea și după aceea trecând direct la 
acțiune, dar pentru Regele Uthil sunt soţie și pentru Regele Gorm sunt 
inamic, spuse ea, dându-i Skarei la o parte din ochi o șuviţă de păr. Tu 
nu ești nici una, nici alta. Soarta te-a transformat în balanța dintre 
cele două forțe. Acul care menține echilibrul de care atârnă aceste 
două forţe. 


Skara se uita la ea, gânditoare. 

- Eu n-am puterea necesară unui asemenea lucru. 

- Atunci va trebui să o găseşti, rosti Laithlin, apropiindu-se de ea și 
luându-i-l pe Prințul Druin din braţe. Puterea este o povară. Eşti 
tânără, dragă verișoară, ştiu asta, dar va trebui să înveţi s-o mânuiești, 
altminteri te va zdrobi. 

Sora Owd pufăi zgomotos, făcându-şi obrajii bucălaţi să pară și mai 
rotunzi decât de obicei, în timp ce o privea pe regină îndepărtându-se, 


cu suita de sclavi, de servitoare și de gărzi tropăind în urma ei. 


- Regina Laithlin a fost mereu un izvor de bună dispoziţie. 


- O bună dispoziţie fără de care aș putea trăi foarte bine, Soră Owd. 
Dar eu de sfaturi înțelepte am nevoie. 


O surprindea cât de bucuroasă se simțea să-l vadă pe Raith încă în 
viață, dar, deși obosit și murdar, cel care era al treilea membru al 
suitei sale arăta cel mai bine dintre toți. Stătea alături de fratele său în 
jurul unui foc, râzând amândoi, iar Skara încercă un fior de gelozie, 
văzându-i acolo unul lângă celălalt, simțindu-se atât de bine 
împreună. Deși erau rodul aceluiași pântec, diferențele dintre ei nu 
treceau neobservate. Raith era cel cu buzele strânse și cu o tăietură 
proaspătă pe față. Cel cu privirea provocatoare, chiar și atunci când o 
întâlni pe a Skarei, care nu-și putea lua ochii de la el. Rakki era cel 
care evită să-i întâlnească privirea și care se ridică grăbit în picioare 
pentru a-i arăta respectul cuvenit atunci când se apropie de ei. 


- Ţi-ai câștigat dreptul la odihnă, spuse ea făcându-i semn să se așeze 
la loc. Eu chiar nu merit să stau printre asemenea războinici de seamă. 


- Ţi-ai câștigat și tu dreptul atunci când ţi-ai vărsat sângele în timpul 
acelei discuţii, spuse Raith, uitându-se la mâna bandajată a Skarei, pe 
care ea se și grăbi să și-o ascundă cu cealaltă. 

— Doar pe-al meu, însă. 

- E nevoie de curaj să-ți verşi propriul sânge. 

Raith tresări când împunse cu degetul tăietura lungă ce-i şerpuia în jos 
pe falca nerasă. Chiar n-arăta deloc rău cu acel semn. Ba chiar arăta 
mai bine. 

— Am auzit că ai luptat cu mult curaj, zise ea. 

- Așa luptă mereu, prințesă, spuse Rakki, rânjind în timp ce-și lovea în 
joacă fratele cu pumnul în braț. Primul intrat pe poartă! Fără el, 
probabil că încă am mai zgrepțăna pe-afară. 

Raith ridică din umeri. 


- Lupta nu mai e la fel de grea dacă îţi place să lupți. 


- Chiar și așa. Bunicul îmi zicea mereu că aceia care se luptă cu vitejie 
merită răsplătiți de cei pentru care luptă. 


Şi Skara începu să răsucească una dintre brățările din argint pe care i 
le dăduse Laithlin, apoi şi-o scoase de pe braţ și i-o întinse lui Raith. 


Rakki și Raith se holbară la ea. Brăţara fusese adânc înțepată cu un 
cuțit, cu mult timp în urmă, pentru a i se verifica puritatea, însă 
prințesa cunoștea bine valoarea adevărată a obiectelor de acest fel. 
Văzu că niciunul dintre frați nu purta brățări valoroase și-și dădu 
seama că gestul ei avea o mare importanţă pentru ei. Raith înghiți cu 
greu când întinse mâna pentru a o lua, însă Skara o tinu strâns. 


- Lupţi pentru mine, da? 


Simţi o senzaţie de gâdilătură când ochii li se întâlniră și degetele lor 
aproape că se atinseră. După care el încuviință din cap. 


— Lupt pentru tine. 


Era dur și grosolan, dar dintr-un motiv ciudat, ea se trezi întrebându- 
se cum ar fi să-l sărute. O auzi pe Sora Owd dregându-și glasul și simți 
cum se îmbujorează, așa că dădu repede drumul brățării și făcu un pas 
în spate. 


Raith își strânse brățara pe încheietura sa groasă, dar capetele acesteia 
abia dacă se atingeau. O răsplată pentru o izbândă măreaţă. Dar și un 
simbol al faptului că servea pe cineva și un însemn al celui pe care îl 
servea. 


— Ar fi trebuit să vin să te caut după ce s-a terminat lupta, dar... 
- Aveam nevoie ca tu să lupţi. 


Skara păru să se dezmeticească dintr-odată și alungă din minte 
gândurile la sărut, vorbindu-i ceva mai aspru. 


— Dar acum am nevoie să vii cu mine. 


ÎI privi cum își îmbrățișează fratele în semn de despărțire, după care 
Raith se ridică în picioare şi o urmă, cu brățara din argint scânteindu-i 
la mână. Poate că încă nu-l putea numi omul ei, însă acum Skara 
începea să înțeleagă de ce reginele au nevoie de Păzitori Aleși. Nimic 
nu-ți inspiră mai multă încredere decât faptul că ai un ucigaș care să-ți 
păzească spatele. 


Pe când, copilă fiind, se juca aici, marea sală a Fortăreței lui Bail i se 
părea că are nişte dimensiuni dincolo de orice închipuire. Însă acum o 
găsea îngustă, prost luminată și mirosind a putreziciune, cu acoperișul 
plin de găuri prin care intra apa și cu zidurile pline de igrasie, 
luminată doar de trei raze de soare colbuite pătrunzând prin ferestrele 
ce dădeau spre Marea Mamă cea cenușie, raze care ajungeau departe 


pe podeaua rece. Ashenleer, în uriașa pictură care o înfățișa ca regină 
războinică, avea o pată de mucegai pe armură și expresiile de adorare 
de pe chipurile celor o sută de gărzi ale sale erau reduse acum la 
simple pete. O imagine potrivită pentru comorile distruse ale 
Throvenlandului. 


Totuși, jilțul lui Bail încă stătea pe postamentul său, un jilț enorm, 
tăiat din lemn de stejar smuls din chila unei corăbii, acum tocit și 
lipsit de strălucire după anii îndelungaţi de folosință. Odinioară, în 
acest jilt stătuseră regii. Până când stră-stră-străbunicul Skarei se 
hotărâse că jilțul e prea îngust pentru dosul său lat, iar palatul prea 
strâmt pentru a-i susține mândria, așa că poruncise să i se facă un nou 
jilt în Yaletoft, în jurul căruia începuse să ridice un nou palat, mai 
impunător, unul care urma să reprezinte o adevărată minune pentru 
lumea întreagă. Construcţia Pădurii durase douăzeci și opt de ani, 
timp în care el murise și fiul său îmbătrânise la rândul lui. 


După care Yilling cel Strălucitor o transformase peste noapte într-un 
morman de cenușă. 


- S-ar părea că bătălia încă nu s-a sfârşit. 


Gorm și Uthil își aruncau priviri crâncene pe deasupra Jilțului lui Bail, 
în timp ce în jurul lor roiau preoții și războinicii, toți gata să sară la 
gâturile celorlalți. Înfrățirea din timpul luptei nu durase decât până în 
clipa în care și ultimul vrăjmaș căzuse răpus. 


- Am putea trage la sorți, mârâi Regele Uthil. 


- Ai avut partea ta de glorie, omorându-l pe Dunverk, spuse Gorm, așa 
că eu ar trebui să fiu cel care se așază în jilt. 


Părintele Yarvi se scărpina la tâmplă cu încheieturile mâinii sale 
schiloade. 


- Pe toți zeii, e doar un scaun! Ucenicul meu poate sculpta imediat 
unul la fel. 


- Nu-i doar un scaun, spuse Skara, încercând să se calmeze și să pară 
mai puţin nervoasă în timp ce urca treptele postamentului. Odinioară, 
în el a stat însuși Bail Constructorul. 


Regele Uthil și preotul său stăteau în stânga, privind-o încruntați, iar 
Gorm și preoteasa lui stăteau în dreapta ei, la fel de posomorâţi. Ea 
era echilibrul dintre cele două forțe. Trebuia să fie, n-avea ce face. 


— Câte corăbii am capturat? 


- Șaizeci și șase, spuse Mama Scaer. Printre ele se află și un monstru 
aurit cu treizeci de vâsle pe fiecare parte, despre care am auzit c-ar fi 
chiar corabia lui Yilling cel Strălucitor. 


Părintele Yarvi încuviință admirativ, privind-o pe Skara. 
- Un plan ce dovedește o mare şiretenie din partea ta, prințesă. 


- Eu doar am sădit sămânţa, spuse Skara, plecându-se în fața celor doi 
regi. Iar vitejia voastră a cules roadele. 


- Mama Război ne-a fost alături și norocul de arme bune de asemenea. 
Gorm își tot răsucea un mâner de sabie pe lanţ. 


- Dar fortăreaţa asta e departe de a fi în siguranță. Bunica Wexen știe 
foarte bine cât de importantă este, atât strategic, cât și ca simbol. 


- Va fi ca o aşchie înfiptă în carnea ei, spuse Uthil, și nu peste mult 
timp va încerca s-o smulgă din nou din ghearele noastre. Ar trebui să 
te întorci înapoi în Thorlby, alături de soția mea, prințesă. Acolo vei fi 
ferită de orice pericol. 


- Respectul pe care ţi-l port nu cunoaște margini, Rege Uthil, însă te 
înșeli. Și tatăl meu cunoștea importanţa acestei fortărețe. Atât de bine, 
încât a murit apărând-o, iar trupul său zace îngropat sub unul dintre 
tumulii de la poalele zidurilor, alături de trupul mamei mele. 


Skara se așeză în jilțul în care stătuseră odinioară și străbunii ei, 
dureros de dreaptă, așa cum o învățase Mama Kyre că trebuie să stea. 
Îşi simţea stomacul răscolit, dar trebuia să se arate puternică. Trebuia 
să conducă. Pentru că nu mai era nimeni altcineva să o facă. 


— Acesta este Throvenlandul. Acesta e pământul meu. Aici ar trebui să 
rămân. 


Părintele Yarvi zâmbi, obosit. 

- Prinţesă... 

- De fapt, sunt regină. 

Se lăsă tăcerea, apoi Sora Owd începu să urce treptele. 


- Regina Skara are dreptate. S-a așezat în Jilțul lui Bail ca unicul 


urmaș al Regelui Fynn. Au mai existat femei nemăritate care au fost 
nevoite să ocupe singure tronul unei țări. 


Vocea începu să-i tremure uşor sub privirea furioasă a Mamei Scaer, 
dar continuă, arătând cu bărbia spre pictura maiestuoasă din faţa lor. 


- Regina Ashenleer însăși, la urma urmei, era nemăritată atunci când 
i-a învins pe inglezi. 


- Şi-atunci, avem printre noi o altă Ashenleer? pufni disprețuitoare 
Mama Scaer. 


Sora Owd se așeză în stânga Skarei, acolo unde era locul unei 
preotese, și-și încrucișă braţele, hotărâtă. 


— Asta rămâne de văzut. 


- Indiferent că ești prințesă sau regină, asta nu va avea nicio 
importanță pentru Yilling cel Strălucitor, bubui Gorm, iar Skara simţi 
din nou acea teamă bine cunoscută la auzul numelui. El nu 
îngenunchează în fața niciunei femei, decât a Morții. 


- Probabil că e deja pe drum, spuse Uthil, mânat de gândul răzbunării. 
Nu-ţi poți învinge temerile decât înfruntându-le. Ascunde-te de ele și te vor 
copleși. Skara îi lăsă să aștepte, îngăduindu-și o clipă de răgaz pentru 


ca bătăile inimii să i se potolească, după care le răspunse: 


— Oh, chiar contez pe asta! 


II 
NOI SUNTEM SĂBII 


Dragoste de tineri 


Ea începu să-și plimbe mâna prin părul lui, trăgându-l în jos pentru ca 
frunţile să li se lipească una de cealaltă, mângâindu-l pe față cu 
răsuflarea ei fierbinte. Rămaseră așa mult timp, lipiți unul de celălalt, 
cu blănurile împinse în jurul gleznelor, înconjurați doar de tăcere. 


Niciun cuvânt nu fusese rostit de când Koll își luase la revedere de la 
Thorn pe docuri și o luase la fugă ca un hoţ în urmărirea unei pungi 
ademenitoare prin orașul întunecat. Rin îi deschisese ușa tăcută, 
primindu-l în casă, în brațe, în pat. 


Koll iubise mereu cuvintele, însă ucenicul unui preot trebuia să se 
înece pur şi simplu în ele. Cuvinte adevărate, cuvinte false, cuvinte 
rostite în multe limbi. Cuvinte corecte, cuvinte greșite, scrise, rostite, 
nerostite. Dar, pentru moment, tăcerea îi convenea de minune. Voia să 
uite o clipă ce-i datora Părintelui Yarvi, ce-i datora lui Rin și modul în 
care ar fi putut împăca armonios ce le datora amândurora. Orice ar fi 
rostit acum, lui tot i-ar fi sunat ca o minciună. 


Rin îi atinse cu o mână aspră obrazul, sărutându-l ca pentru ultima 
oară, după care se strecură de sub el. Îi plăcea foarte mult s-o 
urmărească  mișcându-se, puternică și sigură pe ea, umbrele 
alunecându-i peste coaste când culese cămașa de pe jos și și-o trecu 
peste umeri. Tare mult îi plăcea când ea îi purta hainele, fără să-l 
întrebe, fără să fie nevoie să-l întrebe. Cumva, îi făcea să se simtă 
foarte apropiaţi. Asta și felul în care tivul cămășii de-abia dacă-i 
acoperea o jumătate din fundul gol. 


Se ghemui pe podea — făcând cheia de la încuietori să i se legene liberă 
pe lanţ -, apoi aruncă un buștean în foc, stârnind o jerbă de scântei, în 
timp ce lumina flăcărilor îi dansa pe față. Nu rostiseră niciun cuvânt 
până acum, însă, ca orice lucru plăcut, nici tăcerea nu poate dura la 
nesfârșit. 


- Te-ai întors, până la urmă, spuse ea. 


- Doar pentru o seară, zise Koll, atingându-și ușor şaua nasului, care 
încă nu i se vindecase pe deplin după contactul dur cu fruntea lui 
Raith. Prințul Kalyivului a sosit în Roystock. Regina Laithlin va merge 
cu o corabie pentru a obţine o audienţă la el și are nevoie de un preot 
alături de ea. Părintele Yarvi e prea ocupat încercând să întărească 
alianțele fragile dintre noi și ceilalți, așa că... 


- L-a chemat la apel pe atotputernicul Koll! Vei schimba lumea, așa 
cum ţi-ai dorit. 


Rin își strânse cămașa în jurul trupului, în timp ce flăcările i se 
reflectau în ochi. 


- Preotul Reginei de Aur și nici măcar n-ai dat testul de Preot. 
- Nu, dar... Trebuie s-o fac. Şi trebuie să fac şi Jurământul de Preot. 


Iar asta căzu între ei ca un găinaț de pescăruș de la o mare înălțime. 
Insă, chiar dacă fusese rănită, Rin nu o arătă. Pentru că nu-i stătea în 
fire. Iar lui îi plăcea enorm acest lucru la ea. 


- Cum a fost în Fortăreaţa lui Bail? 


- Mi-a adus aminte de o altă fortăreață de-a elfilor ridicată la malul 
mării. 


- Eşti aproape la fel de amuzant pe cât te crezi. Mă refer la cum a fost 
când te-ai cățărat printre contraforți. 


- Eroii nu stau niciodată să cugete la pericol. 
Rin zâmbi răutăcios. 
- Așa-i că ai făcut pe tine? 


— Am încercat, dar vezica mi-era la fel de încordată ca pumnul Regelui 
Uthil. N-am mai scăpat o picătură timp de câteva zile după aia. 


— Koll războinicul, ai? 


- M-am gândit c-ar fi mai bine să las bătălia în seama celorlalți, zise 
Koll, ciocănindu-și fruntea cu degetul. Jumătate de război se dă aici, 
aşa cum spune mereu Regina Skara. 


- Regina Skara, mai nou, pufni Rin. Încă n-am întâlnit pe cineva care 
să nu fie impresionat de înţelepciunea acestei fete. 


- Cred că mulţi se lasă impresionați de... știi tu... zise Koll, fluturând 
nepăsător din mână. De bijuterii și de toate cele. 


Rin ridică din sprâncene, studiindu-l cu atenţie. 

— O! Așa crezi tu, nu? 

— Arată ca desprinsă din cântece, asta n-am cum s-o neg. 
Îşi împleti degetele la ceafă, încordându-și toți mușchii. 


- Dar am impresia că o briză mai puternică ar putea s-o smulgă de pe 
picioare. lar mie îmi plac femeile cu ambele picioare pe Pământul 
Tată. 


- Așa îţi închipui tu că sună un compliment? Cu picioarele pe pământ? 
Scuipă în foc, făcându-l să sfârâie. 
— Ce vorbă dulce are preotul nostru! 


Greutățile mamei sale se ciocniră una de cealaltă când Koll se 
rostogoli și se sprijini într-un cot. 


- Pentru mine, o femeie e frumoasă nu datorită sângelui sau hainelor, 
ci pentru ce poate face ea. Îmi place o femeie cu mâini puternice, care 
nu se fereşte să transpire ori să facă o muncă grea sau mai știu eu ce. 
Îmi place o femeie mândră, ambițioasă, curajoasă și înzestrată. 


Cuvinte doar, însă pentru el aveau însemnătate. Măcar în parte. 

- De aceea cred că nu o să mai întâlnesc niciodată o femeie la fel de 
minunată ca tine, Rin. Și asta a fost înainte să ajung să te mângâi pe 
fund, care-mi închipui că nu are egal nicăieri în jurul Mării Sfărâmate. 


Ea privea flăcările pierdută, cu buzele un pic ridicate la colțuri. 


— E mult mai bine, recunosc. Chiar dacă în mare măsură sunt doar 
baliverne. 


Koll era ceva mai mulțumit de sine însuși. Și se bucura enorm atunci 
când reușea s-o facă să zâmbească. 


- Cel puţin sper că vânturile care ies din el sunt parfumate. 


- Mai mult decât vânturile tale obișnuitele. Poate vrei să-i farmeci și 
Prințului Varoslaf nasul cu complimentele? 


Asta îi mai ştirbi un pic din mulțumire. Din ce își aducea el aminte, 
Prințul Kalyivului era mai puţin atras de bărbaţii amuzanţi, pe care 
avea tendința să-i atârne de stâlpi și să-i jupoaie. 


— Mă îndoiesc că voi îndrăzni să mă refer la fundul lui. Ba chiar mă 
gândesc serios să-mi țin gura închisă şi s-o las pe Regina Laithlin să 
vorbească. Cei tăcuţi rareori ajung să supere pe cineva. 


- Probabil că ai să găsești tu o cale. Ce vrea Varoslaf? 


- Ce vor cei puternici de obicei. Și mai multă putere. Sau așa zice 
Thorn. Iar călătoria asta spre Roystock nu-i face deloc plăcere. Ea vrea 
să lupte. 


Rin se ridică în picioare și zise: 
— De obicei, ea vrea să lupte. 


- Iar acum e într-o dispoziție extrem de neagră. Nu mi-aş dori să fiu în 
locul lui Brand diseară. 


— Se va descurca el. 


Se lăsă să alunece din nou lângă el, proptindu-se și ea într-un cot, 
mototolindu-și cămașa lui Koll la piept. 


— Doar se iubesc. 


Ochii lui Rin, fixaţi asupra lui, atât de aproape, îl stânjeneau oarecum 
pe Koll. Se simţea încolţit în acel pat îngust. Prins la înghesuială de 
căldura ei. 


— Poate că da. 


Se răsuci din nou, rămânând întins pe spate, privind încruntat tavanul. 
Avea de realizat lucruri măreţe. Trebuia să stea alături de rege și așa 
mai departe. Cum putea el să schimbe lumea dacă Rin voia să-l țină 
mereu lângă ea? 


- Nu cred că dragostea reprezintă răspunsul la orice întrebare, totuși, 
nu? 


Ea se întoarse cu spatele, învelindu-se în blănuri până la mijloc. 


— Așa s-ar părea. 


Din moment ce majoritatea bărbaților erau plecați la luptă, pe 
docurile din Thorlby se aflau mai multe femei decât în mod obișnuit, 
ocupate cu plasele de pescuit și cu sortarea prăzii de dimineaţă. Și 
numărul gărzilor se redusese simţitor — acum erau bătrâni, băieți de 
vârsta lui Koll care încă nu apucaseră să treacă probele pentru a 
deveni războinici, ba chiar și câteva dintre fetele alese de Thorn 
pentru a le antrena —, dar, altfel, nici nu ţi-ai fi dat seama că un război 
e în desfășurare. 


Șase corăbii prăpădite acostaseră cu o noapte înainte după o lungă 
călătorie pe Râul Divin, iar membrii echipajelor arși de soare 
descărcau pe cheiuri mătăsuri, vin și tot felul de alte rarități aduse din 
sud. Oamenii Reginei Laithlin îi încărcau cele patru corăbii cu care 
urma să călătorească spre Roystock și văzduhul răsuna de strigăte, de 
lătratul unui câine vagabond ce tot dădea târcoale peștelui, de râsetele 
copiilor ce alergau printre căruţe și de ţipetele pescărușilor ce se 
roteau în cercuri leneșe în căutare de grăunțe vărsate din vreun sac 
spart. 


Soarele Mamă era la fel de strălucitor spre est și Koll își puse mâna 
streașină la ochii ca să privească în direcția Roystockului, trăgând 
adânc în piept aerul sărat al mării. 


— Îmi miroase a noroc! 


- A noroc și a pește, spuse Rin, strâmbând din nas. Patru corăbii? 
Pentru a duce o singură femeie? 


- Şi pe preotul ei! 
Koll își umflă pieptul și ciocăni în el cu degetul mare. 


- Un bărbat de o asemenea importanță trebuie să aibă însoțitori de 
vază. 


- Vor trebui să lege două corăbii una de alta doar pentru a-ţi căra 
capul ăla mare, nu? 


- Pe el și temperamentul Păzitorului Ales, murmură el în timp ce 
ordinele furioase ale lui Thorn se tot auzeau printre celelalte zgomote. 
Îți poţi da seama de importanța unei femei după darurile pe care le 
oferă și după cei cu care se-nsoțeşte. lar Regina Laithlin vrea să-l 
impresioneze pe Varoslaf profitând din plin de amândouă. 


Rin îi aruncă o privire piezișă. 


- Şi despre mine ce se spune din moment ce stau alături de tine? 


Koll îi cuprinse mijlocul cu braţul și zâmbi când își dădu seama cât de 
bine se potrivea. 


- Că ești o femeie cu gusturi alese și rafinate, ca să nu mai pomenesc 
de norocul care a dat peste tine și... Of, zei! 


Prin mulțimea forfotitoare, Koll îl zărise pe Brand, care căra în spate o 
cutie imensă de parcă n-ar fi avut nimic în ea. Se ascunse sub un 
suport de care atârnau niște pești mari cât niște băieți, cu solzii 
strălucind în lumina soarelui. Unul care încă mai avea o scânteie de 
viaţă în el se zvârcoli și păru să-i arunce o privire dezaprobatoare. 


La fel păru că-l priveşte și Rin, care se uita la el de sus în jos, cu 
mâinile în șolduri. 


- Cuceritorul Fortăreţei lui Bail. 


Şi-şi strecură limba printre buze, scoțând un sunet ca de vânt 
zgomotos. 


- Există mulți bărbaţi puternici, însă nu la fel de mult înţelepţi. Ne-a 
văzut? 


- Dacă te-ai putea strecura în interiorul unuia dintre peştii ăștia, 
atunci chiar cred că ai reuși să scapi. 


- Eşti aproape la fel de amuzantă pe cât te crezi, zise el, împingând un 
peşte într-o parte pentru a se zgâi pe lângă el. Mai bine ne-am despărți 
acum. 


- Intotdeauna există un motiv de despărțire, nu? Tineri îndrăgostiți. 
Deşi nu-i chiar fericirea despre care se vorbește în cântece. 


Îl apucă de guler și-l trase în sus, sărutându-l rapid și lăsându-l 
încremenit acolo, cu buzele ţuguiate și cu ochii închiși. Când îi 
deschise, rămase dezamăgit văzând că ea deja se îndepărta, simţindu- 
se brusc vinovat că nu prelungise despărțirea de fata pe care o iubea. 


— Ne vedem peste o săptămână sau două! 


- Asta dacă ești mai norocos decât meriți! strigă ea, fără să se întoarcă 
pentru a-l privi. 


Koll îşi agăță nepăsător degetele mari de curea și se îndepărtă și el cu 
pași mari prin mulțime, trecând pe lângă o căruță încărcată cu pături 


din lână, însoţit de binecuvântările pentru o călătorie plăcută îngânate 
de bătrânul Brinyolf, Ţesătorul de Rugăciuni. 


Încremeni când un braţ greu i se lăsă pe umeri. 
— Trebuie să vorbesc ceva cu tine. 


Pentru un bărbat de o asemenea statură, Brand reușea să se strecoare 
destul de ușor aproape de cineva, dacă dorea. 


Koll se rugă în gând la Cea Care Face Judecăţile pentru îndurarea pe 
care știa că n-o merită. 


— Cu mine? Despre ce? 
- Despre Prinţul Kalyivului. 
- Ah! 


Ciudat cât de ușurat se simţea că subiectul discuţiei era, de fapt, un 
bărbat căruia îi făcea mare plăcere să jupoaie oamenii de vii. 


— Despre el! 


— E periculos să încerci să-l contrazici pe Varoslaf, spuse Brand, iar 
Thorn are prostul obicei să contrazică tocmai astfel de oameni. 


— Adevărat, deși e la fel de periculos să încerci să contrazici o femeie 
ca ea. 


Brand îl privi cu subînțeles. 

- Bun, deci iată rețeta pentru o baie de sânge în toată regula. 
Koll își drese glasul. 

- Înţeleg ce vrei să spui. 

- Doar ferește-o de probleme. 

- E cam greu să-o ferești pe ea de orice, mai ales de probleme. 


- Crede-mă că nu-mi spui absolut nimic nou. Ţine-o departe de 
necazuri măcar. 


Manevrarea unei corăbii pe furtună părea o treabă mai ușor de făcut, 
însă Koll oftă, în semn că renunță. 


- O să-mi dau toată silința. 
- Și încearcă să te ferești şi tu de probleme. 
- La asta am fost mereu foarte bun, zise Koll rânjind. 


Și aruncă o privire spre brațul plin de cicatrice și de mușchi al lui 
Brand. Insă replica lui nu-și atinse ţinta. 


- Nu sunt eu chiar cel mai istet om din Thorlby, Koll, recunosc asta. 
Dar cât de îngust la minte mă crezi, mai exact? 


Koll tresări puternic, apoi închise un ochi și se chiorî la Brand cu 
celălalt. 


— Nu în nas. Încă nu s-a vindecat cum trebuie după ce ticălosul ăla cu 
păr alb m-a lovit cu capul. 


— N-am de gând să te lovesc, Koll. Rin e liberă să aleagă pe cine vrea. 
Şi recunosc că a făcut o alegere foarte bună cu tine. 


— Chiar crezi asta? 
Brand îi aruncă o privire calmă și lipsită de expresie. 


- Doar că tu va trebui să faci Jurământul de Preot și să renunți la a-ți 
mai întemeia o familie. 


— Aha! Jurământul. 


De parcă de-abia dacă se mai gândise la asta până acum, când de fapt 
petrecea ore întregi repetând cuvintele, gândindu-se la cum să le 
rostească, visând la ce va face după aceea, la cum vor încuviința 
aprobator din cap nobilii din suita regală, la deciziile de mare 
importanță pe care le va lua, la binele suprem și la răul cel mai mic pe 
care le va alege... 


- Da, Jurământul, zise Brand. Mi se pare că ai rămas înțepenit între 
Rin și Părintele Yarvi. 


— Crede-mă că nu-mi spui absolut nimic nou, bălmăji Koll. M-am rugat 
la Cel Care Ghidează Săgeata să-mi arate direcţia corectă. 


- Şi răspunde foarte greu la o asemenea întrebare? 


— Părintele Yarvi spune că zeilor le plac cei care se descurcă pe cont 
propriu, zise Koll, apoi păru că se luminează. Nici tu n-ai un răspuns, 


nu? 

— Doar pe cel pe care cred că-l ai deja. 
- Ah! 

- Să alegi ori una, ori alta. 

- Aha! Ăsta nu îmi prea place. 


- Nu, n-are cum să-ți placă, însă deja ești bărbat, Koll. Nu te poți 
aştepta ca altcineva să îndrepte lucrurile pentru tine. 


- Sun bărbat, spuse Koll, încovoindu-și umerii. Când s-a întâmplat 
asta? 


- Se întâmplă pur și simplu. 
— Imi doresc să aflu ce înseamnă acest lucru, să fii bărbat. 


- Bănuiesc că pentru fiecare înseamnă ceva diferit. Doar zeii știu, nu 
sunt chiar foarte inteligent, dar mi-am dat seama de un lucru: nu poți 
face totul perfect în viață, zise Brand privind în direcția lui Thorn, 
care era ocupată să-și fluture pumnul prin fața ochilor unui războinic 
de-al reginei. Moartea ne așteaptă pe toți. Nimic nu durează o 
veşnicie. Iar scopul omului în viață e să încerce să facă totul cât mai 
bine. Un om care nu e mulțumit cu ceea ce a obținut, ei bine, cel mai 
probabil nu va fi împăcat nici cu ceea ce nu a făcut. 


Koll clipi nedumerit. 

- Eşti sigur că nu ești foarte inteligent? 

— Fii cinstit cu ea. Merită asta. 

- Știu că merită, murmură Koll, privind vinovat scândurile cheiului. 


- Ai să faci ceea ce se cuvine. Dacă nu, ei... zise Brand trăgându-l mai 
aproape de el, atunci o să te lovesc. 


— E bine că voi avea la ce să mă gândesc de-acum înainte, spuse Koll, 
oftând. 


- Ne vedem când vă întoarceţi, adăugă Brand, împingându-l și dându-i 
o palmă pe spate. Până atunci, să stai în lumină, Koll! 


- Şi tu, Brand. 


Urcând la bordul corabiei reginei, Koll se gândea la el însuși și, nu 
pentru prima oară, la faptul că nu era chiar atât de isteţ pe cât se 
credea. De ţinut minte: data viitoare va trebui să se gândească 
temeinic la cât de isteţ e cu adevărat. 


Zâmbi amintindu-și cuvintele pe care mama sa le rostea atât de des 
încât adesea îi răsunau în minte, ceea ce-l făcu acum să apuce între 
degete acele greutăți vechi de la gât și să privească înspre vârful 
catargului, auzind-o parcă aievea cum când striga la el să nu se mai 
urce acolo. Întotdeauna urâse cicăleala mamei sale. Iar acum ar fi dat 
orice să o mai audă o dată cum îl cicălește. 


Se întoarse ca s-o privească pe Regina Laithlin cum își cicălește fiul, 
moștenitorul tronului părând minuscul înconjurat de sclavi și de 
servitori, în timp ce aproape lipiți de el stăteau doi inglezi uriași, 
păzitorii săi, cu zgărzi din argint la gât. 


Regina îi așeză mai bine catarama micuță care-i strângea mantia, îi 
mângâie părul blond și-l sărută pe cap, după care se răsuci în direcția 
corabiei, pășind pe spatele unui sclav care îngenunchease în chip de 
treaptă. 


— Îţi urăm cu toții succes, regina mea! strigă Brinyolf, Ţesătorul de 
Rugăciuni, cu o mână așezată pe umărul lui Druin și cu cealaltă 
ridicată pentru o binecuvântare cum numai el știa să facă. Şi Cea Care 
Ghidează Cursul să vă aducă înapoi în siguranță acasă! 


- Pa! Pa! strigă și prințul şi, în timp ce mama sa ridica braţul în semn 
de rămas-bun, el se smulse din mâna lui Brinyolf și o luă la fugă 
râzând spre oraș, alaiul de servitori grăbindu-se în urma lui pentru a-l 
prinde. 


Laithlin lăsă mâna jos și se prinse strâns de parapetul corabiei. 


- Îmi doresc să fi putut să-l iau și pe el cu mine, dar am mai puțină 
încredere în Varoslaf decât într-un șarpe. Am pierdut un fiu răpus de 
sabie și unul răpit de Preotese. Nu-mi permit să-l pierd şi pe-al treilea. 


- Prințul Druin este foarte bine păzit aici, regina mea, spuse Koll, 
străduindu-se să rostească exact cuvintele pe care le-ar fi rostit și 
Părintele Yarvi. Thorlby se află departe de război și e bine apărat, iar 
zidurile sale n-au fost niciodată cucerite și citadela este de neînvins. 


- Şi Fortăreața lui Bail era de neînvins. Dar tu te-ai cățărat înăuntru. 


Koll îndrăzni să zâmbească. 


- Câţi bărbaţi la fel de norocoși și talentați ca mine cunoşti, regina 
mea? 


Laithlin pufni. 
- Văd că deja ai căpătat şi modestia preoților. 
Thorn urcă ultima la bord. 


- Ai grijă, strigă Brand în urma ei, în timp ce ea se îndepărta cu pași 
mari, lăsându-l singur pe chei. 


- O să am, mormăi ea, trecându-și un picior peste parapet. 


Încremeni acolo când simţi umbra Reginei Laithlin căzând asupra ei și 
rămase cu un picior la bord și cu unul atârnat în afară. 


- Iubirea din tinerețe este o comoară pe care tinerii o risipesc, zise 
regina dusă pe gânduri, privind încruntată spre oraş, cu mâinile 
încrucișate la spate. Scopul meu este să știu valoarea adevărată a 
lucrurilor, așa că, dacă îmi vei accepta sfaturile, n-o să ai nimic de 
pierdut, ci doar de câștigat. În curând, frunzele verzi vor rugini și vor 
cădea, zise ea, privindu-și cu severitate Păzitorul Ales. Cred că poți 
realiza ceva mai bun de-atât. 


Thorn tresări. 
- Crezi că pot, regina mea, sau îmi poruncești să o fac? 


— Pentru un Păzitor Ales, orice toană de-a reginei trebuie să fie privită 
ca o poruncă. 


Thorn trase adânc aer în piept, trecându-și iar piciorul dincolo de 
parapet și îndreptându-se tropăind spre Brand. 


- Din moment ce regina îmi poruncește, murmură ea, folosindu-se de 
degete ca de un pieptăn pentru a-i îndepărta lui Brand șuvița de păr 
din ochi. 


Îl prinse de ceafă şi-l trase lângă ea, sărutându-l lung și lacom, 
strângându-l atât de tare în brațe, încât el trebui să se ridice pe 


vârfuri, în timp ce vâslașii îi aclamau și râdeau, bătând cu palmele în 
vâsle. 


— Nu te credeam romantică, regina mea, murmură Koll. 


- Cred că m-am surprins și pe mine, nu doar pe tine, zise Laithlin. 


Thorn se smulse din îmbrățișare, apoi se șterse la gură, făcând brăţara 
elfilor de la încheietură să pâlpâie într-o lumină aurie. 


- Te iubesc, o auzi Koll mormăind peste strigătele scoase de echipaj. 
Şi-mi cer scuze. Pentru felul în care mă port. 


Brand se hlizi și el, mângâindu-i cu vârful degetelor cicatricea în 
formă de stea de pe obraz. 


- Iar eu te iubesc pentru ceea ce ești. Ai grijă de tine! 
- O să am! 


Thorn îl lovi ușor în umăr cu pumnul, apoi se întoarse pe chei și sări 
peste parapetul corabiei. 


— Mai bine? întrebă ea. 


- Mi-ai încântat inima, murmură Laithlin, zâmbind ușor, după care se 
mai întoarse încă o dată cu fața spre citadelă, apoi încuviință din cap 
spre cârmaci. Să-i dăm drumul! 


Regina fără nimic 


Pătrunseră cu toţii în sală, probabil vreo trei duzini de oameni, slabi 
ca niște cerșetori şi murdari ca niște hoți. Vreo doi aveau și săbii. Alții 
aveau securi din lemn, arcuri de vânătoare, cuțite de măcelari. O fată 
cu frunze în păru-i încâlcit strângea în mână o suliță făcută dintr-o 
coadă de sapă și o lamă de coasă veche. 


Raith oftă, simțindu-și obrajii în flăcări din cauza tăieturii proaspete. 
- lată-i şi pe eroi. 


- Unora dintre războinici li se pune o armă în mână încă din careul de 
antrenament, zise Jenner cel Albastru, aplecându-se apoi spre urechea 
lui. Sunt crescuți pentru a lupta așa, ca tine. Altora le pică-n braţe o 
secure atunci când Mama Război își desface aripile. 


Privi mulțimea zdrențăroasă adunată acolo, în timp ce toți 
îngenuncheau neîndemânatici într-un semicerc în jurul postamentului. 


- E nevoie de curaj ca să lupţi atunci când nu ţi-ai ales asta, când n-ai 
fost antrenat și nu ești pregătit pentru așa ceva. 


— Nimeni nu mi-a pus vreo sabie în mână, bătrâne, zise Raith. A 
trebuit s-o smulg de la alți o sută, trăgând-o de capătul ascuţit. Şi nu 
lipsa de curaj mă deranjează, ci lipsa de îndemânare. 


- Bine că ai tu o mie de războinici aleşi pe sprânceană care așteaptă 
după colț. Poţi să-i trimiți pe ei în locul ăstora. 


Raith se strâmbă fără să-l vadă Jenner, deși nu mai avea nimic de zis. 
Rakki era cel care știa ce să vorbească. 


- Nu pe cei curajoși sau pe cei îndemânatici îi răsplăteşte Mama 
Război, zise Jenner arătând cu capul înspre cerşetori. Ci pe cei care se 
străduiesc să dea ce-i mai bun din ei cu mijloacele pe care le au. 


Iar Skara era cea mai pricepută la astfel de lucruri. Le zâmbea 
recruților săi jerpeliți la fel de recunoscătoare de parcă în fața ei s-ar fi 
aflat Prințul Kalyivului, Împărăteasa din Sud și încă vreo zece duci ai 
Cataliei, rugând-o să-i lase s-o ajute. 


- Vă mulțumesc că ați venit, prieteni! 


Stătea cu toată seriozitatea în Jilțul lui Bail. Deși era micuță, părea că 
umple acel jilt. 


- Doar voi ați mai rămas alături de mine. 


lar ei nu s-ar fi putut arăta mai recunoscători nici dacă ar fi 
îngenuncheat în fața Reginei Ashenleer însăși. Conducătorul lor, un 
războinic bătrân, cu faţa plină de cicatrice ca buturuga unui măcelar, 
îşi drese glasul: 


- Prinţesă Skara... 
- Regină Skara, îl corectă Sora Owd, ţuguindu-și buzele afectată. 


Începea să-i placă din ce mai mult faptul că nu mai era nevoită să stea 
în umbra Mamei Scaer. Raith îşi dădu ochii peste cap, însă n-o prea 
putea învinovăți. Umbra Mamei Scaer putea fi într-adevăr teribil de 
rece. 


- Îmi cer scuze, regina mea... murmură războinicul. 
Dar Skara nu se arăta deranjată. 


- Eu sunt cea care ar trebui să-şi ceară scuze. Pentru că aţi luptat 
singuri. Eu ar trebui să fiu cea care vă mulțumește. Deoarece aţi venit 
să luptaţi pentru mine. 


— Am luptat pentru tatăl tău, spuse bărbatul cu un glas înecat. Am 
luptat pentru bunicul tău. Voi lupta până la moarte și pentru tine. 


Iar ceilalți îl aprobară dând din cap, ca unul. 


Una e să te oferi să mori și alta e să te arunci de bunăvoie în ascuţișul 
unei săbii, mai ales dacă singurul metal cu care ai umblat până atunci 
a fost găleata în care ai muls laptele. Nu cu mult timp în urmă, Raith 
ar fi râs de s-ar fi prăpădit alături de fratele său dacă ar fi văzut o 
asemenea dovadă de credință prostească. Dar Rakki se afla în altă 
parte, iar lui Raith nu-i prea ardea de râs. 


Fusese întotdeauna sigur pe ceea ce avea de făcut și de fiecare dată 


ținea o secure în mână. Așa se făceau lucrurile în Vansterland. Dar 
Skara avea propriul ei mod de-a face lucrurile, iar el se trezi că îi 
place s-o privească la treabă. Ii plăcea chiar foarte mult s-o privească. 


- De unde aţi venit? întreba ea. 


- Cei mai mulți din Ockenby, regina mea, sau de pe la fermele din 
împrejurimile acestuia. 


- O, ştiu unde e! Pe-acolo sunt niște stejari minunați... 


— Erau, înainte să le dea foc Yilling cel Strălucitor, scuipă o femeie cu 
o expresie la fel de dură ca securea pe care o ţinea la centură. A dat 
foc la tot. 


- Așa-i, dar i-am arătat și noi ce înseamnă un foc zdravăn. 


Războinicul din faţa ei își lăsă mâinile murdare pe umerii unui băiat 
de lângă el. 


- Am pus și noi foc nutrețului pentru animale. Și unui cort cu niște 
oameni înăuntru. 


- Ar fi trebuit să-i vedeţi cum dansau, zise printre dinți femeia. 

- Eu l-am prins pe unul când mergea să se pișe! zise băiatul cu glas 
gâtuit, după care se înroși la față și-și pironi privirea în podea. Regina 
mea, asta nu €... 


- Cu toţii ați făcut lucruri remarcabile. 


Raith văzu cum tendoanele mâinilor Skarei se încordează atunci când 
ea strânse şi mai tare braţele Jilțului lui Bail. 


— Unde se află Yilling acum? 


— A dispărut, zise băiatul. Aveau o tabără pe plaja din Harentoft, dar 
au strâns tot şi au dispărut peste noapte. 


— Când? întrebă Jenner. 
— Acum douăsprezece zile. 


- De-aia îmi făceam griji, zise bătrânul pirat, trăgându-se nefericit de 
barba rară. 


— Am pus mâna pe corăbiile lui, zise Raith. 


- Dar Marele Rege mai are încă multe. Yilling deja ar putea pune la 
cale alte mârșăvii pe vreo coastă de-a Mării Sfărâmate. 


- Prea găsești motive de îngrijorare peste tot, bătrâne, mormăi Raith. 
Ai fi mai fericit dacă încă ar mai da foc caselor? 


- Nu, tot îngrijorat aș fi şi-atunci. Așa se întâmplă când începi să 
îmbătrânești. 


Skara ridică mâna ca să se facă liniște. 


- Aveţi nevoie de hrană și de un loc în care să dormiţi. Dacă mai vreți 
să luptaţi, avem arme luate de la oștenii Marelui Rege. Și corăbii. 


- Vom lupta, regina mea, spuse bătrânul, iar ceilalți throvenlanderi, 
oricât de jalnic arătau ei, căutară să pară dintr-odată cât mai 
războinici. 


Aveau curaj, nimic de zis, însă, în timp ce Sora Owd îi conducea în 
altă încăpere pentru a li se da de mâncare, Raith nu se putu împiedica 
să şi-i închipuie înfruntând mulțimea de războinici adevărați a 
Marelui Rege. Și nu-i plăcu deloc ce văzu. 


În timp ce ușile se închideau în urma lor, Skara se lăsă pe spate în jilt 
gemând și apăsându-și abdomentul cu mâna. Toate acele zâmbete 
aveau și un preţ. 


- Avem deja șase oameni? 


- Care doresc cu ardoare să-și dea viața pentru tine, regina mea, spuse 
Jenner. 


Raith trase adânc aer în piept înainte de-a vorbi: 
- Dacă va sosi aici oastea Marelui Rege, exact asta se va întâmpla. 
Jenner deschise gura să spună ceva, însă Skara ridică mâna. 


- Are dreptate. Poate că ocup eu tronul reginei, dar, fără Gorm și Uthil 
cu oamenii lor în afara zidurilor fortăreței mele, sunt o regină fără 
nimic. 


Se ridică, făcând nestematele din cercel să sclipească. 
- Iar Gorm și Uthil, fără a-i uita pe războinicii lor rămași fără 


ocupaţie, sunt gata să-și sară iar la gât unul altuia. Ar trebui să merg 
să văd dacă s-a mai îmbunătățit situaţia. 


Raith nu avea speranțe prea mari. La îndemnul lui Jenner, Skara 
reuşise în cele din urmă să-i convingă pe cei doi regi că trebuie să 
colaboreze pentru a întări apărarea: să doboare copacii aflați prea 
aproape de tabere, să întărească zidul construit de oameni al fortăreței 
și să adâncească șanțul din jurul zidurilor. Însă fusese nevoită să 
apeleze la toate șiretlicurile sale, de care ar fi fost mândru și cel mai 
înzestrat preot. Skara își adună fustele într-o mână și, fluturând ușor 
din degete, îi făcu semn lui Raith s-o urmeze. 


Raith încă se mai înfiora gândindu-se că trebuie să primească porunci 
de la o fată și probabil că Jenner își dădea seama de asta. Așa că 
piratul cel bătrân îl prinse de braţ. 


- Ascultă, băiete! Eşti luptător, iar zeii ştiu prea bine că avem nevoie 
de toți luptătorii. Dar cel care se amestecă în orice bătaie, ei bine... la 
un moment dat se va trezi că e amestecat în prea multe. 

Raith își răsfrânse buza, sfidător. 

- Tot ce am obținut până acum, am obținut cu ajutorul pumnilor. 

- Te cred. Şi ce-ai obținut? 

Era nevoit să admită că bătrânul avea oarecum dreptate. 

- Ai grijă de ea, bine? 

Raith o luă din loc. 

- Tu fă-ţi griji în continuare, bătrâne. 


Ajunsă afară, la lumina soarelui, Skara clătină tristă din cap când văzu 
ciotul imens din curtea fortăreței. 


- Îmi aduc aminte de Marele Copac al Fortăreţei care se înălța aici. 
Sora Owd consideră că e semn rău doborârea lui. 


— Unii oamenii văd semne rele peste tot. 


Probabil că Raith ar fi trebuit să adauge regina mea de fiecare dată 
când îi vorbea, dar cuvintele păreau că nu-și găsesc locul pe buzele 
lui. El nu era curtean. 


- Și tu? 


— Am crezut mereu că zeii l-au binecuvântat cu noroc pe cel mereu 
gata de luptă şi mereu lipsit de îndurare. De asta mă loveam mereu în 


timp ce creșteam. 

— Unde ai crescut? Într-o haită de lupi? 

- Mai mult sau mai puţin, zise Raith, ridicând din sprâncene. 
- Câţi ani ai? 

— Nu sunt sigur. 

Skara se uita la el, clipind nedumerită, iar el ridică din umeri. 
- Lupii nu se prea pricep la numărat. 


Se îndreptară spre porți, urmaţi de sclava reginei, cu ochii pironiți în 
pământ. 


- Atunci cum ai ajuns purtătorul de sabie al regelui? 
- Ne-a ales Mama Scaer. Pe mine și pe fratele meu. 
- Așa că i-ați rămas datori. 


A A 


își încovoie umerii, 

Raith se gândi la privirile aspre și la lecţiile dure și 
aducându-și aminte de bicele primite pe spinare. 


— Mda, să zicem. 
- Şi-l admiri foarte mult pe Cel Care Frânge Săbiile. 


Raith se gândi la palmele, la poruncile și la treburile murdare pe care 
le făcuse pentru rege la hotar. 


- E cel mai mare războinic din jurul Mării Sfărâmate. 
Privirea atentă a Skarei se mută rapid asupra lui. 
— Așa că te-a trimis să mă păzeşti sau să mă iscodești? 


Îl prinsese pe picior greșit. Cinstit vorbind, se afla mereu pe picior 
greșit de când o slujea pe ea. 


— Aş zice puţin din amândouă. Dar sunt mult mai bun la luptat decât 
la iscodit. 


- Sau la minţit, s-ar părea. 


- Fratele meu e cel isteţ. 


— Deci Cel Care Frânge Săbiile n-are încredere în mine? 


- Mama Scaer spune că singurii care nu te pot trăda niciodată sunt 
dușmanii. 


Skara pufni în timp ce intrau în semiîntunericul tunelului săpat de elfi 
în piatră. 


- Preoţii, ce să spun! 


- Da, preoţii. Dar uite cum văd eu lucrurile: ca păzitor al tău, mi-aş da 
viaţa pentru tine. 


Ea clipi când îl auzi și înghiți în sec, făcând ca mușchii de la gât să i se 
zbată într-un anume fel, iar el se gândi că arăta minunat. 


— Cât despre iscodit, sunt prea greu de cap ca să-mi bag nasul în 
treburile tale. 


- Aha! Înţeleg, zise ea, studiindu-l cu atenţie. Eşti doar un prost foarte 
chipeș. 


Raith nu roşea prea des, însă acum simţi cum tot sângele îi năvălește 
în obraji. S-ar fi putut arunca cu capul înainte într-un zid solid din 
scuturi, însă o simplă privire a fetei ăsteia pirpirii îi făcea tot curajul 
să se năruie. 


- Eh... despre frumuseţe nu știu ce să spun. Insă la partea cu prostia n- 
am cum să te contrazic. 


- Mama Kyre spunea mereu că doar proștii se declară singuri deștepți. 
Era rândul lui Raith să pufnească. 
- Preoţii! 


Râsul Skarei reverberă în întuneric. Pentru o femeie așa de mică, avea 
un râs foarte bogat, sălbatic și puternic ca râsul unui războinic ce şade 
la o stacană de bere depănând povești, un râs care-i bucura inima lui 
Raith. 


- Mda, zise și ea, preoţii. Deci de ce te-a ales pe tine Cel Care Frânge 
Săbiile? 


Acum se simțea ca un înotător nu prea priceput ce e atras în ape mai 
adânci. 


— Ce? 
- De ce a trimis un prost cinstit ca să facă treaba unui mincinos isteţ? 


El se încruntă gândindu-se la întrebare și rămase așa, pe gânduri, până 
când ieșiră din nou la lumină. Din fericire, astfel reuși să evite un 
răspuns. 


O mulțime de oameni se strânsese în fața porților, dar nimeni nu făcea 
nimic. Asta dacă nu puneai la socoteală atitudinile lor războinice, 
privirile tăioase și insultele aruncate de ambele părți, deloc străine lui 
Raith, dacă era să fie cinstit. Vanstermani față în față cu gettlanderi, 
ca de obicei, o imagine atât de agasantă, încât până și el începuse să 
se sature de ea. Rakki și bătrânul gettlander cu față de fund înroșit, 
Hunnan, se înfruntau în mijlocul mulțimii, ambii zbârliți ca doi 
motani. Rakki avea în mână o sapă, Hunnan, o lopată și, după privirile 
lor aprige, amândoi intenționau să le înfigă în ceva cât de curând, iar 
Raith avea impresia că nu în pământ. 


- Hei! mugi Raith, repezindu-se la ei, iar capetele celor doi se răsuciră 
rapid în direcţia lui. 


Se strecură între ei și-l văzu pe Hunnan strângând din fălci și dând 
lopata într-o parte. Pe toţi zeii, ce-şi mai dorea să-i dea un cap în gură 
ori un pumn sau să-l înhaţe bine și să-l muște de față. Raith se pomeni 
rânjind, gata să se repeadă la el. Dar, în ciuda instinctelor sale adânc 
înrădăcinate, întinse brusc mâna și apucă lopata. Apoi, înainte ca 
bătrânul gettlander să poată reacționa, Raith sări în șanț. 


- Credeam că suntem aliați. 


Și începu să sape, azvârlind țărână peste Hunnan și Rakki și făcându-i 
să se îndepărteze unul de celălalt. 


- Eu sunt singurul care nu se fereşte de muncă? 


N-o fi fost Raith un mare gânditor, însă, din câte-și dădea seama acum 
şi după ce învățase câteva lucruri de la Skara, ajunsese și el la 
concluzia că obţii mai multe de la un războinic dacă-l faci să se 
rușineze în loc să-l lovești. 


Și alegerea lui se dovedi înțeleaptă. Mai întâi sări Rakki lângă el, în 
șanț şi începu să sape. Îl urmară câţiva vanstermani. Ca să nu se lase 
mai prejos, Hunnan își scuipă în palme, smulse o lopată din mâna 
unuia de lângă el și sări și el în şanţ, punându-se vârtos pe treabă. În 
curând tot șanțul era plin de oameni care se întreceau să-și înfigă 


uneltele în Tatăl Pământ. 

— Când a fost ultima oară când ai oprit o bătaie? murmură Rakki. 
— Am oprit câteva cu ajutorul pumnilor, răspunse Raith rânjind. 
- Să nu uiţi cine ești, frate! 


— Nu uit nimic, mormăi Raith, dându-se într-o parte pentru a-l lăsa pe 
Rakki să-și înfigă sapa în niște rădăcini mai îndărătnice. 


Aruncă o privire spre poartă şi o văzu pe Skara surâzând, așa că nu se 
putu abține și zâmbi și el. 


- Dar în fiecare zi te mai schimbi un pic, așa-i? zise Rakki, clătinând 
din cap. Fata aia ţi-a legat o lesă foarte scurtă de gât. 


- Poate că da, spuse Raith. Dar îmi vin în minte niște lese mult mai 
strânse. 


Puterea 


Sora Owd privea încruntată în oala de noapte. 
- Sorţii ne vor fi favorabili. 
— Cum poate fi un rahat mai favorabil decât altul? întrebă Skara. 


- Oamenii suficient de norocoși încât să facă rahaţi favorabili pun 
mereu această întrebare, regina mea. Sângerezi regulat? 


- Am înţeles că e normal o dată pe lună. 
- Și pântecul ţi-e în continuare neatins? 
Skara îi aruncă Surorii Owd cea mai aspră privire de care era în stare. 


- Pântecul meu s-a purtat mereu așa cum trebuie. Poţi sta liniștită. 
Până acum nici măcar n-am sărutat vreun bărbat. Mama Kyre a ţinut 
să fie mereu sigură de asta. 


Owd își drese glasul cu delicateţe. 


- Îmi pare rău dacă sunt prea insistentă, dar eu răspund acum de 
sănătatea ta. Sângele tău e mai valoros pentru Throvenland decât 
aurul. 


- Atunci Throvenlandul poate sta liniștit! ţipă Skara în timp ce ieșea 
din cadă. Sângerez regulat! 


Sclava oferită de Regina Laithlin îi frecă pielea cu blândeţe pentru a o 
usca, după care luă o legăturică de crenguţe și-o stropi cu apă 
parfumată ce fusese binecuvântată în numele Celui Care Împrăştie 
Sămânţa. O fi fost el un zeu dintre cei mai neînsemnaţi, însă dintre 
responsabilitățile sale făcea parte și veghea asupra fetelor de sânge 
regal. 


Preoteasa se încruntă. Preoteasa Skarei, ce mai încolo și-ncoace. 


Servitoarea ei, deși nu se putea împiedica uneori s-o considere o 
stăpână gata să-i dezaprobe orice gest. 


- Mănânci, regina mea? 
— Ce altceva crezi că fac când stau la masă? 


Skara nu mai adaugă că se chinuia să înghită fiecare îmbucătură și că 
apoi se străduia din greu să n-o scuipe afară. 


- Am fost întotdeauna slabă, spuse ea, pocnind din degete pentru a o 
face pe sclavă să vină mai repede cu veșmântul aproape transparent. 
Şi nu-mi place să fiu examinată ca o sclavă în maghernița unui 
negustor de sclavi. 


- Cui i-ar plăcea, regina mea? spuse Sora Owd, ferindu-și ochii cu 
discreție. Dar mi-e teamă că intimitatea este un lux pe care cei 
puternici nu și-l pot permite. 


Blândeţea ei avea darul, nu-și dădea exact seama de ce, să o înfurie și 
mai mult decât atitudinea poruncitoare cu care o tratase mereu Mama 
Kyre. 


— Dar tu mănânci cât pentru amândouă, fără îndoială, i-o întoarse 
Skara. 


Sora Owd zâmbi doar, făcând gropiţe în obraji. 


— Am fost întotdeauna robustă, dar nu de sănătatea mea depinde 
soarta unei națiuni. Din fericire pentru toți cei implicați. Adu-i ceva 
reginei, zise ea, făcându-i un semn sclavei, iar fata îşi aruncă pe spate 
cosița lungă și ridică de pe masă o tavă cu mâncarea de dimineaţă. 


— Nu! mormăi Skara, când stomacul i se răzvrăti de la mirosul 
mâncării, după care strânse pumnul ca pentru a mătura cu el tot ce se 
afla pe tavă. Ia-o de-aici! 


Sclava tresări puternic, de parcă furia reginei era un bici ridicat, gata 
să se abată asupra ei, iar Skara se simți imediat vinovată. Apoi își 
aduse aminte de cuvintele Mamei Kyre, după ce bunicul ei o vânduse 
pe doica Skarei și fetița plânsese câteva zile. Sentimentele pentru un 
sclav sunt sentimente irosite. Așa că flutură din mână nerăbdătoare către 
fată, gonind-o de lângă ea, așa cum își imagina că procedează și 
Regina Laithlin. Că doar și ea era regină, la urma urmei. 


O, zei! Era regină. Stomacul începu din nou să o doară, îi era greață, 


iar gâtul iritat o făcu să scoată un sunet strangulat, jumătate râgâit, 
jumătate mârâit de exasperare. Strânse din pumni, de parcă ar fi vrut 
să se lovească în pântec, pentru a-şi calma intestinele revoltate. Cum 
să-și închipuie că-i poate convinge regii s-o urmeze, dacă nici măcar 
propriul stomac n-o asculta? 


- Bun, deci avem o mulțime de făcut înainte de întâlnirea de azi, 
spuse Sora Owd, întorcându-se spre ușă. Te pot lăsa singură, regina 
mea? 


- De-abia aştept! 


Preoteasa se opri, iar Skara o văzu cum îşi îndreaptă spatele în timp ce 
trăgea aer în piept. După care se răsuci cu fața spre ea, încrucișându-și 
braţele. 


- Îmi poţi vorbi oricum ţi-ar fi dorința. 


Sora Owd i se păruse moale ca o piersică atunci când o întâlnise prima 
oară, dar Skara începea să-și aducă aminte că în interiorul unei 
piersici de află un miez dur, în care cei neatenţi își pot rupe dinţii. 


— Însă nu se cade ca o regină să se comporte în acest fel. Poartă-te așa 
în faţa lui Uthil şi a lui Gorm și vei strica tot ce-ai realizat până acum. 
Poziţia ta încă nu-ţi permite astfel de slăbiciuni. 


Skara își simţea toți mușchii încordați, deja pregătită să-și abată toată 
furia asupra ei, însă își dădu imediat seama că Owd avea dreptate. Se 
purta acum așa cum obișnuia să se poarte cu Mama Kyre. Se purta ca 
un copil răsfățat. Bunicul său, generos cu toată lumea când venea 
vorba de bani sau de cuvinte blânde, ar fi fost mai puţin impresionat. 


Skara închise ochii simțind că i se umplu de lacrimi, așa că inspiră și 
expiră, înfiorându-se. 


— Ai dreptate, rosti ea. Purtarea mea nu i-ar face cinste nici măcar 
unui cerșetor, nu mai spun unei regine. Imi cer scuze pentru asta. 


Sora Owd își desfăcu braţele încet-încet. 


- O regină nu trebuie niciodată să-și ceară scuze, mai ales față de 
preoteasa ei. 


- Lasă-mă cel puţin să-mi arăt recunoştinţa, atunci. Ştiu că n-ai cerut 
tu asta, dar până acum mi-ai fost un ajutor de nădejde. Mereu mi-am 
închipuit că într-o bună zi voi ajunge regină, că voi vorbi în palate 


impunătoare, stând la masă alături de regi măreţi, că voi pecetlui 
înțelegeri în numele supușilor mei... Însă n-am visat că se va întâmpla 
atât de repede, că totul va avea o miză atât de importantă și că nu-l 
voi avea pe bunicul alături, să mă sprijine, adăugă ea, ștergându-se la 
ochi cu dosul palmei. Mama Kyre a încercat să mă pregătească pentru 
povara puterii, însă... Dar acum îmi dau seama că greutatea ce m- 
apasă e mult prea greu de îndurat. 


Preoteasa își găsi cu greu cuvintele. 
- Având în vedere împrejurările, cred că te descurci chiar foarte bine. 


- Voi încerca s-o fac și mai bine, zise Skara, încercând să zâmbească. 
Dacă făgăduieşti să mă corectezi în continuare atunci când va fi cazul. 


Sora Owd îi întoarse zâmbetul. 
— Va fi o onoare, regina mea. Sincer. 


După care făcu o plecăciune ceremonioasă și ieși închizând ușor ușa în 
urma ei. Skara îi aruncă o privire sclavei, dându-și seama că nici 
măcar nu știa numele fetei. 


- Şi ţie trebuie să-ţi cer scuze, se trezi ea că murmură. 


Sclava avea o expresie îngrozită şi Skara pricepu de ce. Dacă o sclavă 
este un lucru folositor pentru stăpâna ei, atunci e în siguranță. Dacă 
ajunge să fie văzută ca o persoană, atunci poate fi favorizată. Poate fi 
iubită, aşa cum ajunsese Skara să-și iubească doica. Dar o persoană 
poate fi și blamată, pizmuită, urâtă. 


Așa că-i mai bine să fie considerată doar un obiect. 

Skara pocni din degete. 

— Adu-mi pieptănul! 

Un bubuit puternic răsună în ușă, urmat de mormăitul lui Raith. 
- Părintele Yarvi a venit în vizită. Vrea să-ţi vorbească. 


- Urgent, Regină Skara, se auzi și vocea preotului. Despre o chestiune 
care e în avantajul amândurora. 


Skara își lipi mâna de abdomen, încercând în zadar să-și liniștească 
măruntaiele care tot bolboroseau. Părintele Yarvi fusese destul de 
înțelegător, dar privirea lui o neliniștea, parcă știa întotdeauna ce- 


avea ea să zică și deja își pregătise răspunsul. 


- Sângele lui Bail curge prin venele mele, murmură ea. Sângele lui 
Bail, sângele lui Bail. 


După care își strânse pumnul încă bandajat, simțind arsura tăieturii. 
- Lasă-l să intre! 


Nici măcar Mama Kyre n-ar fi avut ce să-i reproşeze Părintelui Yarvi 
în privinţa atitudinii. Păși înăuntru cu capul ușor plecat, în semn de 
respect, ținând în mâna sănătoasă toiagul din metal răsucit făcut de 
elfi și pe cealaltă ascunzând-o la spate, în caz că vederea ei ar fi putut 
s-o deranjeze pe regină. Raith se strecură după el, cu veșnica lui 
încruntare și cu părul alb lipit de o parte a capului, după cum dormise 
rezemat de ușa ei, în timp ce-și ţinea o mână proptită pe mânerul 
securii. 


Skara încetase să se mai gândească la cum ar fi fost să-l sărute. Acum 
era preocupată să-şi închipuie ce ar fi urmat să facă după acel sărut... 
Încercă să-și ferească privirea, însă tot continua să și-o îndrepte spre 
el. La urma urmei, n-are nimic dacă doar te gândești la ceva, nu? 


Preotul Gettlandului se înclină cu demnitate. 
- Regina mea, sunt onorat să mă aflu în prezenţa ta. 


- Vom avea o întâlnire mai târziu. Nu putem discuta după ce mă 
îmbrac? spuse ea, strângându-și veșmântul subțire în jurul trupului. 


Acum își ridică şi el privirea. Ochii aceia reci ca o ploaie de 
primăvară, cenușiu-albăstrui. 


- Nu trebuie să-ți faci griji pentru asta. Am făcut Jurământul Preoților. 
Din acest punct de vedere, nu mai sunt bărbat, zise el, aruncând o 
privire piezişă spre Raith. 


Era clar ce voia să spună. Raith era, din toate punctele de vedere, un 
bărbat adevărat. Skara îi simţea cum se uită la ea pe sub genele albe, 
fără să-i pese absolut deloc ce se cuvenea și ce nu. Sau poate că nici 
nu știa ce se cuvenea şi ce nu. lar singurul lucru ce se aștepta acum de 
la ea era să-i poruncească să iasă. 


- Puteți rămâne amândoi, spuse ea. 


Se simțea mult mai puternică cu Raith și securea lui aproape de 


umărul Părintelui Yarvi. Buna-cuviință era un aspect foarte important 
pentru o prințesă, însă, pentru o regină, puterea era încă și mai 
importantă. Pe deasupra, o părticică din ea, bine ascunsă, găsea 
plăcerea în a se ști astfel privită de către Raith. Iar felul în care o 
privea el era departe de a fi cuviincios. 


- Spune-mi ce poate fi atât de urgent! 


Chiar dacă tânărul preot al Gettlandului fusese luat prin surprindere, 
masca sa zâmbitoare nici măcar nu se clinti. 


- Adesea bătăliile sunt câștigate de cei care ajung primii pe câmpul de 
luptă, regina mea. 


Skara îi făcu semn nervoasă sclavei sale și aceasta alergă să-i aducă 
pieptănul și uleiul, dându-i astfel de înţeles Părintelui Yarvi că nu era 
atât de important încât din cauza lui regina să-și întrerupă rutina de 
dimineaţă. 


- Iar eu reprezint un câmp de bătălie? 


- Eşti preţuită şi reprezinți un aliat vital pentru ambele părți. Un aliat 
de al cărui sprijin am o nevoie disperată. 


- Așa cum ai avut nevoie și de bunicul meu asasinat mișelește? îl 
repezi ea. 


Prea dur, prea dur, iar asta reprezenta o dovadă de slăbiciune. Așa că 
se strădui să-și mai îmblânzească tonul. 


— Mama Kyre considera că tu l-ai păcălit pe Regele Fynn să se alieze 
cu tine. 


- Eu aș spune că l-am convins, regina mea. 
Ea ridică o sprânceană când îl privi pe Yarvi în oglindă. 
- Convinge-mă şi pe mine, atunci, dacă poţi! 


Toiagul preotului bocăni discret în podea când el se aproapie, atât de 
lent și de uşor, că abia părea că se mișcă. 


- In curând, oastea Marelui Rege va sosi aici. 
- Asta nu denotă o mare șiretenie din partea ta, Părinte Yarvi. 


- Dar eu ştiu când și unde. 


Skara o prinse pe sclavă de mână înainte ca pieptănul să-i atingă părul 
şi i-o împinse într-o parte, răsucindu-se apoi pentru a-l putea privi pe 
preot printre gene. 


- Peste șase nopți, va încerca să-și strecoare oastea prin istmurile din 
Yutmark, încercând să pătrundă prin cel mai îngust punct de acolo, la 
vest de Yaletoft... adică de ruinele Yaletoftului. 


Ea icni auzindu-l. Își aducea aminte de oraşul în flăcări. De focul care 
luminase cerul nopţii. De duhoarea de fum, în timp ce viaţa ei de până 
atunci ardea odată cu orașul. Nu se îndoia că și intenţia lui fusese să-i 
aducă aminte de acele clipe, să-i alimenteze ura față de cei vinovați. 
Iar el reuși pe deplin ceea ce-și propusese. 


Așa că vocea ei sună mult mai hotărâtă de această dată. 
- De unde știi? 


- Treaba unui preot este să afle astfel de lucruri. O fi alianţa mult 
depășită ca număr pe uscat, însă avem echipaje de nădejde și corăbii 
zdravene, pe când corăbiile cele mai bune ale Marelui Rege zac 
capturate în golful de dedesubt. Așa că pe mare suntem în avantaj. 
Trebuie să atacăm în timp ce ei încearcă să pătrundă prin istmuri. 


- Cu cei șase oameni ai mei? zise Skara, după care se întoarse cu fața 
la oglindă și-i făcu semn sclavei să-și continue treaba, așa că fata își 
azvârli lănțişorul de sclavă făcut din argint peste umăr și se apropie de 
ea cu pieptănul în mână. 


- Cu cei șase oameni, regina mea... zise Yarvi, apropiindu-se și mai 
mult. Și cu votul tău. 


— Înţeleg. 


Skara bănuise asta încă din momentul în care fusese anunțată că 
preotul aștepta la ușă. Avea un titlu de complezență, cei șase oameni 
ai săi erau aproape toţi bandiți și pământurile ei nu se întindeau mai 
departe de Fortăreaţa lui Bail. Tot ce avea era împrumutat - sclava, 
păzitorul, preoteasa, oglinda, chiar și hainele de pe ea. Dar votul era 
al ei. 


Părintele Yarvi îşi cobori vocea până la o şoaptă caldă. Genul de 
şoaptă care te obligă să te apropii, ca să fii și tu parte din secret. Dar 
Skara se forță să rămână nemișcată și să-şi păstreze mintea limpede, 
silindu-l astfel pe preot să vină el mai aproape. 


- Mama Scaer se împotriveşte la tot ce spun tocmai pentru că e spus 
de mine. Mă tem că Grom-gil-Gorm va fi prea precaut ca să profite de 
această ocazie și s-ar putea să nu mai avem alta. Dar dacă vei fi tu cea 
care va propune această strategie... 


- Aha! șopti Skara. 


Să nu iei niciodată o decizie în pripă, obişnuia să-i spună Mama Kyre. 
Chiar dacă știi răspunsul dinainte, faptul că întârzii să-l dai denotă putere 
din partea ta. Așa că mai aşteptă un pic, în timp ce sclava împrumutată 
de Regina Laithlin se așeză cu grijă pe un taburet pentru a-i strânge 
părul Skarei în cosițe, după care începu să i-l împletească și să i-l 
prindă cu multă îndemânare. 


— Împrejurările ti-au dat putere, regina mea, zise Părintele Yarvi, 
venind și mai aproape și, atunci când gulerul i se mișcă un pic, Skara 
reuşi să zărească o reţea de cicatrice de jur împrejurul gâtului. Și ai 
înfipt gheara în ea ca un șoim care-și înhaţă prada. Pot conta pe 
sprijinul tău? 

Regina se privea în oglindă. Tată Pace, cine-i femeia asta cu privire 
aprigă şi chip supt şi mândru, insensibilă la cei din jur? Un șoim, 
fireşte. Căci nu poate fi Skara cea cu stomac răscolit din cauza 
îndoielilor. 


Învață să pari puternică și atunci vei fi puternică, obișnuia s-o 
povăţuiască Mama Kyre. 


Işi îndreptă spatele în timp ce sclava îi așeza cercelul, și inspiră adânc. 
După care încuviință uşor din cap. 


- De data asta. 
Yarvi zâmbi și se înclină. 
- Eşti la fel de înţeleaptă pe cât eşti de frumoasă, regina mea. 


Raith se întoarse înapoi în cameră după ce închise ușa în urma 
preotului. 


— N-am încredere în ticălosul ăla! 


Era atât de lipsit de bună-cuviință, încât Skara nu se putu abţine și 
izbucni în râs. Nu mai cunoscuse pe nimeni care să-şi ascundă atât de 
bine intenţiile ca Părintele Yarvi și pe nimeni care să și le trădeze atât 
de ușor ca Raith. Tot ce gândea i se citea pe chipul dur, frumos și plin 


de cicatrice. 


- De ce? întrebă ea. Doar pentru că mă consideră frumoasă și 
înţeleaptă? 


Raith încă o mai privea cu atenţie. 


- Doar pentru că un om reuşeşte să rostească adevărul de două ori nu 
înseamnă că nu are o mulțime de minciuni gata pregătite. 


Deci și Raith o considera frumoasă și înțeleaptă. Iar acest lucru o 
încânta peste măsură, dar nu se cuvenea să o arate în mod deschis. 


— Părintele Yarvi ne-a oferit ocazia să-l lovim pe Marele Rege exact 
acolo unde-l doare, spuse ea. N-am de gând să ratez o astfel de ocazie. 


— Deci ai încredere în el, până la urmă? 


— Nu trebuie să ai încredere într-un om pentru a te folosi de el. Doar 
ușierul meu obișnuia să-i umple paharul lui Grom-gil-Gorm, nu-i așa? 


Raith se încruntă și mai tare în timp ce-și făcea de lucru cu tăietura de 
la ureche. 


- Ar fi bine să n-ai încredere în nimeni. 
- Bun sfat, zise Skara, întâlnindu-i privirea în oglindă. Acum poți ieși! 


Și pocni din degete spre sclavă pentru a-i fi aduse hainele. 


Părerile porcilor 


Koll nu mai fusese în Roystock de doi ani și orașul se întinsese în sus 
și-n lateral peste insula cea mlăștinoasă ca o tumoare. 


Tentacule de lemn se arcuiseră peste ape, sprijinite pe catalige 
nesigure, case cu pereții strâmbi porneau în sus din scândurile 
pontoanelor și se sprijineau una de alta, barăci șubrede stăteau lipite 
de bordeie înghesuite, iar printre toate acestea țâșneau tot felul de 
stâlpi strâmbi și sute de hornuri ce scuipau fum negru și greu în aerul 
îmbâcsit. Felurite de cocioabe care mai de care mai dărăpănată erau 
risipite pe orice bucată de teren suficient de uscată ca să susțină un 
pic de greutate în mijlocul mlaștinii din faţa întinsei guri a Râului 
Divin. 

Koll nu mai văzuse niciodată o asemenea risipă de lemn într-un singur 


loc. 


— S-a întins, zise el, strâmbând din nas. Bănuiesc că pentru ei asta 
înseamnă progres. 


Thorn se apucă strâns de nas, încercând să respire doar pe gură. 
- Mirosul a făcut un oarecare progres, fără îndoială. 


Un amestec de duhori oribile, de bălegar vechi amestecat și sare, pește 
afumat și nu foarte proaspăt, înălbitor de rufe și piele argăsită, îl făcea 
pe Koll să-și simtă gâtul înhățat strâns de-o gheară, care nu voia să-i 
mai dea drumul. 


Totuşi, Regina Laithlin nu era genul de femeie care să fie deranjată de 
un simplu miros. 


- Cei care conduc Roystockul au profitat din plin de comerțul care se 
desfășoară de-a lungul Râului Divin, zise ea. lar orașul lor se 
mândrește cu asta. 


- Varoslaf a sosit și el, cerându-și partea, spuse Koll, privind încruntat 
cheiurile în timp ce corabia lor se apropia de ele. Și a adus cu el o 
mulțime de corăbii. 


Thorn își mijise ochii până deveniseră niște crăpături înguste și privea 
curioasă acele vase lungi și elegante. 


— Am numărat treisprezece. 


- E mai mult decât o etalare a forței de care dispune, murmură Regina 
Laithlin. Cred că Prinţul Kalyivului vrea să rămână aici. 


Soarele Mamă reușea să încălzească aerul de afară, însă în sală era 
destul de rece. Prințul Varoslaf şedea în capul unei mese lungi, cu 
tăblia atât de lustruită, încât se mai putea zări încă un prinţ, ce-i drept 
niţel încețoșat, în luciul ei. lar unul singur părea mai mult decât 
suficient ca să-l tulbure pe Koll. 


Nu era un bărbat masiv, nici nu purta vreo armă, nici n-avea păr pe 
cap sau pe față și nici sprâncene. Nu părea nici mânios, nici 
disprețuitor, nici ameninţător, ci doar calm, ca o statuie, un calm mai 
înspăimântător decât orice altă expresie de furie sau de amenințare. În 
spatele lui, stăteau în semicerc războinici fioroși, iar în spatele 
acestora îngenuncheaseră, tot într-un semicerc, o mulțime de sclavi cu 
lanţuri grele la gât. Lângă el se afla o servitoare slabă ca o coadă se 
suliță, cu un șir de monede lucitoare agățate de o eșarfă prinsă în jurul 
frunții. 


Cei nouă conducători ai Roystockului ședeau pe o latură a mesei, între 
Varoslaf și Laithlin, împăunându-se cu cele mai fine mătăsuri ale lor și 
cu cele mai scumpe pietre preţioase, însă pe chipuri li se citea cu 
ușurință nervozitatea ce-i stăpânea pe toţi. Semănau cu oamenii de pe 
o corabie rămasă fără cârmă în apele înghețate ale Nordului, sperând 
că nu vor rămâne înțepeniți între două blocuri de gheață uriașe. Koll 
avea senzația că nu putea ieși nimic bun din această întâlnire. 


- Regină Laithlin, Bijuterie a Nordului! 


Glasul lui Varoslaf era uscat și șoptit ca foșnetul frunzelor căzute la 
pământ toamna. 


- Mă simt încă o dată răsfăţat de zei că mă pot scălda în strălucirea 
orbitoare a prezenței tale. 


- Mărite prinţ, răspunse Laithlin, înconjurată la rândul ei de supuși cu 
capete plecate, întreaga Mare Sfărâmată s-a cutremurat la venirea ta. 


Te felicit din toată inima pentru victoria răsunătoare asupra celor din 
Neamul Călăreţilor. 


— Asta, dacă cineva se poate declara învingător atunci când calul său 
dă din coadă ca să gonească muștele. Căci ele se întorc mereu pentru 
a-l bâzâi. 

— Am adus daruri pentru tine. 

Două dintre sclavele lui Laithlin, gemene, cu cosițe împletite atât de 
lungi încât le purtau răsucite în jurul braţului, se apropiară pășind 
uşor, ținând fiecare o cutie din lemn incrustat, adus la un preţ colosal 


tocmai din îndepărtata Catalie. 


Dar prințul ridică mâna, iar Koll văzu pe degetele lui bătătorite 
șanțurile adânci lăsate de antrenamentul îndelungat cu arcul. 


- Și eu ţi-am adus daruri. Dar va fi mai încolo timp pentru daruri. Hai 
mai bine să discutăm despre ce contează cu adevărat. 


- Şi anume? întrebă Regina de Aur, ridicând o sprânceană aurie. 


- Marele Râu Divin, banii care curg odată cu el și felul în care i-am 
putea împărți între noi. 


Laithlin flutură din mâna pentru a le goni pe sclave. 


- Dar nu avem deja stabilite niște înţelegeri suficient de mulțumitoare 
pentru ambele părți? 


- Ca să mă exprim direct, mie mi-ar plăcea să obțin un câștig și mai 
mare, spuse Varoslaf. Preoteasa mea a născocit câteva modalități noi 
pentru acest lucru. 

Urmă o pauză, întreruptă în cele din urmă de Koll: 


— Ai o preoteasă, mărite prinț? 


Varoslaf îşi mută privirea rece asupra lui Koll, iar acesta aproape cum 
i se strâng boașele. 


- Conducătorii naţiunilor din jurul Mării Sfărâmate par că nu se pot 
lipsi de ele. Așa că m-am gândit că mi-ar prinde bine și mie una. 


Făcu un semn scurt cu capu-i chel și unul dintre sclavi se ridică în 
picioare, dându-și gluga pe spate, iar Koll o auzi pe Thorn mormăind 
ceva. 


În afară de o cosiță subțire deasupra urechii, părul blond al femeii 
fusese tăiat foarte scurt. Avea la gâtul subțire și lung o zgardă din fire 
de argint împletite, iar la încheietura mâinii purta una asemănătoare, 
cele două fiind legate între ele de un lanţ subțire, dar prea scurt 
pentru a-i îngădui să stea într-o poziție comodă. Pe un obraz avea 
tatuat un cal cabrat- semn că era proprietatea prințului Varoslaf-, 
însă ura ei nemărginită părea că încă nu se stinsese. Ochii cu 
marginile pleoapelor rozalii şi înfundați în orbite străluceau de răutate 
şi de ură. 


- O, zei! murmură Koll abia auzit. Asta înseamnă ghinion. 


Cunoștea acel chip. Era al lui Isriun, fiica fratelui trădător al lui Uthil, 
Odem, care fusese cândva logodnica Părintelui Yarvi, apoi Preoteasa 
Vansterlandului, dar care îl mâniase pe Cel Care Frânge Săbiile și 
fusese vândută ca sclavă. 


- Vlăstarul răsfățat al lui Odem încearcă să mă vâneze din nou, șuieră 
Regina Laithlin. 


Cel mai de seamă dintre cei nouă conducători ai orașului Roystock, un 
negustor cu privire hulpavă și cu pieptul plin de lănțișoare din argint, 
își drese glasul: 


- Mărite prinţ, ești un om temut de toată lumea, rosti el cu voce 
tremurătoare atunci când privirea leneșă a lui Varoslaf catadicsi să se 
mute doar o clipită spre el. Și mărită și respectată Regină Laithlin, 
aceste chestiuni ne privesc pe toți. Dacă mi s-ar permite... 


- Se obișnuiește ca fermierul și măcelarul să-și împartă carnea fără a 
le cere părerea porcilor, spuse Varoslaf. 


O clipă se așternu tăcerea, apoi slujitoarea cea slăbănoagă a Prințului 
Kalyivului se întoarse cu încetineală spre conducătorii orașului 
Roystock și scoase un guițat ce răsună în toată încăperea. Cei aflați 
mai aproape se dădură brusc în spate. Alţii tresăriră. Cu toţii se albiră 
la față. Probabil că încheiaseră multe înțelegeri avantajoase la acea 
masă lustruită, însă tuturor le era clar ca lumina zilei că astăzi urmau 
să rămână cu buzele umflate. 


- Ce doreşti, de fapt, mărite prinț? întrebă Laithlin. 


Isriun se aplecă pentru a șopti la urechea lui Varoslaf, cosița 
alunecându-i de umăr. Când și când o fulgera cu privirea pe Laithlin. 


Chipul stăpânului său rămase o mască de nepătruns. 


— Doar ceea ce mi se cuvine. 


- Întotdeauna există o cale, spuse regina, sec. Ţi-am putea oferi în plus 
o zecime dintr-a zecea parte a fiecărui transport... 


Isriun se aplecă din nou, șoptind și iar șoptind, frecându-și tatuajul de 
pe obraz cu unghiile roase din carne. 


— Patru zecimi din a zecea parte, fornăi Varoslaf. 


- Patru zecimi este la fel de exagerat pe cât este de exagerată diferența 
dintre Roystock și Kalyiv. 


De data aceasta, Isriun nici măcar nu se mai deranjă să vorbească prin 
intermediul stăpânului său, ci își scuipă răspunsul direct: 


— Câmpul de bătălie nu e corect. 
- Deci ai venit pentru o înfruntare? zise regina, privind-o printre gene. 


- Suntem pregătiți pentru asta, rosti Isriun, cu buzele răsfrânte a 
sfidare. 


Cât timp continua să-şi picure otrava în urechea prințului, cărarea pe 
care pășeau avea să fie extrem de alunecoasă. Koll își aduse aminte de 
oamenii jupuiți de pe docurile din Kalyiv şi înghiți în sec. Varoslaf n- 
avea să se lase intimidat și nici păcălit ca să-și piardă cumpătul ori 
înșelat prin flatări, amenințări deșarte sau glume. Pentru că el era un 
bărbat pe care nimeni n-ar fi îndrăznit să-l provoace. Un bărbat a 
cărui putere fusese clădită cu ajutorul fricii. 


Laithlin și Isriun porniseră un duel al cuvintelor la fel de neîndurător 
ca o confruntare cu arme adevărate dintr-un careu de antrenament. Se 
biciuiau una pe cealaltă cu cifre și preţuri, se înțepau cu zecimi și își 
aruncau una alteia împărțeli, în timp ce Varoslaf stătea rezemat de 
spătar, cu chipu-i lipsit de păr ca o mască neclintită. 


Koll își dădu seama că n-aveau decât o singură șansă, așa că-și strânse 
degetele în jurul greutăților atârnate la gât. Se gândi la mama sa când 
tipa la el să se dea jos de pe catarg. Fără îndoială că ești mai în 
siguranță pe punte. Dar, dacă vrei să schimbi lumea, trebuie să-ți 
asumi niște riscuri. 


- O, mărite prinţ! 


Se miră să-și audă vocea atât de senină și de firească, de parcă Rin 


însăși i-ar fi modelat-o în fierăria sa. 


- Poate c-ar fi cazul să te retragi la somn și să-ți lași preoteasa să 
stabilească înțelegeri în locul tău. 


Poate că lașii se descurcă mai ușor în fața temerilor decât eroii, căci ei 
sunt siliți să se teamă zi de zi. Koll se strădui să mai facă în față câțiva 
pași şi să zâmbească, fluturând din mâini cu o lipsă de respect mai 
mult decât evidentă. 


— Văd că toate deciziile sunt luate de nepoata Regelui Uthil. De un 
şarpe care s-a răzvrătit împotriva propriei familii. De un șarpe care 
încă mai picură venin chiar și cu zgarda strânsă în jurul gâtului și 
legat cu lanţ. De ce să mai pierdem timpul și să ne prefacem că nu-i 
adevărat? La urma urmei, zise el, așezându-și o mână pe piept, se 
obișnuiește ca fermierul, adăugă el, luând mâna de la piept și 
întizând-o spre Isriun, și măcelarul... să împartă carnea fără a le cere 
părerea... 


Întinse mâinile spre Regina Laithlin și spre Prințul Varoslaf: 
- Porcilor. 


Toţi încremeniră, uluiți. Apoi gărzile lui Varoslaf începură să se 
foiască furioase. Una dintre ele mormăi un blestem în limba celor din 
Neamul Călăreţilor. Un bărbat făcu un pas înainte, cu mâna strânsă pe 
mânerul sabiei curbate. Apoi se auzi un plesnet ascuţit, când Thorn îl 
cârpi pe Koll cu dosul palmei peste față. 


Lui i-ar fi plăcut să pretindă că se trântise la pământ în mod special, 
însă în realitate se simţise de parcă ar fi fost pocnit cu un baros. Se 
chinui să se ridice într-un cot, cu fața arzându-i, ameţit, ca s-o vadă pe 
Laithlin cum îl țintuiește cu o privire severă. 


— Am să pun să fii biciuit pentru asta! 

Varoslaf își întinsese leneș mâna cu piele bătătorită pentru a-și ține în 
frâu războinicii, cu o expresie atât de rece, încât Koll simți că până și 
urina îi îngheaţă în vezică. Și doar își spusese în urmă cu câteva zile 


că nu e chiar atât de deştept pe cât se crede. Dar unii nu se învață 
minte niciodată. 


Isriun se aplecă din nou pentru a-i șopti la ureche lui Varoslaf: 


- Trebuie să ceri să fie jupuit pentru asta... 


Glasul i se frânse într-un guițat când lanţul o smuci în jos. 

— Să nu-mi spui niciodată mie ce trebuie să fac! 

Şi o azvârli în direcţia ușii, făcând-o să se împiedice, în timp ce Thorn 
îl înșfăcă pe Koll de braţ cu o forță înfiorătoare, trăgându-l după ea pe 
aceeași ușă. 


- Bună treabă, îi şopti ea. Nu te-a durut, nu? 


- Lovești ca o fată, cârâi el, când Thorn îl azvârli fără delicateţe în 
încăperea de alături și trânti ușa în urma lui. 


- Probabil că ești foarte încântat, mârâi Isriun. 


Koll se ridică încet în capul oaselor, atingându-și ușor buza cu 
degetele și văzând că i se umplu de sânge. 


- Aș fi mai încântat dacă nu aș avea gura plină de sânge. 
- Râzi tu! zise Isriun, dezvelindu-și dinții, mai mult o grimasă de 
agonie decât un zâmbet. Doar zeii știu că și eu aș râde dacă aș fi în 


locul tău. Am fost fiica unui rege! Am fost preoteasă, am stat alături 
de Bunica Wexen! lar acum... 


Îşi smuci mâna, trăgând cu putere de lanţ și făcând ca zgarda să-i 
muște din carnea gâtului, însă, oricât s-ar fi străduit, tot nu reușea să- 
și întindă brațul cum trebuie. 

- Şi eu aş râde, dacă aș fi în locul tău! 

Koll clătină din cap în timp ce se chinuia să se ridice în picioare. 


- Nu-mi arde de râs. Ştiu cum e să fii sclav. 


Îşi aduse aminte de pivnița în care fusese ținut captiv împreună cu 
mama sa. De bezna de acolo. De duhoarea ei. Își aduse aminte de 
zgarda de la gât şi de ușurarea pe care o simţise când Părintele Yarvi 
poruncise să-i fie scoasă. Lucruri care nu se uită așa ușor. 


- Îmi pare rău! Ştiu că n-are nicio valoare, dar tot îmi pare rău! 


Calul tatuat pe obrazul lui Isriun se mișcă atunci când ea strânse din 
dinți. 


— N-am făcut decât ceea ce trebuia. Am fost alături de cei care au fost 
alături de mine. Am încercat să-mi fac datoria. Să mă ţin de cuvânt. 


— Ştiu. 


Koll se holba la podea, simțindu-se departe de bărbatul care ar fi putut 
să fie. 


- Dar şi eu a trebuit să fac același lucru. 
După o vreme, ușile se deschiseră și Regina Laithlin păși în încăpere. 
- Aţi ajuns la o înţelegere, regina mea? întrebă Koll. 


— Imediat ce otrava a fost extrasă din rană. Ai dovedit agerime în 
gândire. Cred că vei deveni un preot capabil în cele din urmă. 


O căldură atât de plăcută îl învălui pe Koll, încât cu greu reuși să-și 
ascundă un surâs. Laudele din partea cuiva puternic chiar au darul de 
a te face să te simți minunat. Se înclină adânc. 


- Eşti prea bună. 


- Nu mai e nevoie să adaug că, dacă îndrăznești să mai spui așa ceva 
vreodată, chiar voi pune să fii biciuit. 


- Chiar ești mult prea bună, zise Koll, înclinându-se și mai adânc. 


- A existat un singur lucru asupra căruia eu și prințul n-am reușit să 
ne punem de acord. 


- Preţul tău, zise Thorn, uitându-se la Isriun și rânjind. 
— Al meu? îngăimă ea, cu ochii căscați de uimire. 


- I-am oferit o piatră prețioasă roşie foarte scumpă și pe fata care-mi 
unge părul cu ulei, zise Laithlin, ridicând din umeri. Dar Varoslaf a 
mai vrut și o sută de monede de argint pe deasupra. 


Isriun făcea fețe-fețe, prinsă undeva între teamă și sfidare. 
- Şi ai plătit? 


- Cu banii ăștia aș putea cumpăra o corabie bună, cu tot cu echipaj și 
echipament. De ce să plătesc o asemenea sumă doar pentru a obţine o 
sclavă pe care s-o înec în groapa cu rahat? Stăpânul tău te-așteaptă. Și 
să știi că nu e în cele mai bune toane. 


- Mă voi răzbuna pe tine! răcni Isriun. Pe tine și pe fiul ăla al tău 
schilod! Am jurat! 


Laithlin zâmbi, un zâmbet la fel de rece ca Nordul cel îndepărtat, unde 
zăpada nu se topește niciodată, iar Koll se întrebă care dintre cei doi e 
mai nemilos: ea sau Varoslaf? 


- Dușmanii sunt prețul succesului, sclavo. Am mai auzit o mie de 
asemenea jurăminte. Și încă dorm profund. 


După care pocni din degete. 
— Vino, Koll! 


El îi aruncă o ultimă privire lui Isriun, care se holba la ușa deschisă și 
strângea lanţul atât de tare, încât zalele i se înfipseseră în degete, 
făcându-i pielea să se albească. Însă Părintele Yarvi spunea mereu că 
un preot bun trebuie să înfrunte soarta și să salveze ceea ce se poate. 
Koll se grăbi să o ajungă din urmă pe Laithlin. 


- Ce i-ai oferit, regina mea? întrebă el, în timp ce străbăteau un 
coridor șerpuitor, ascultând cum Marea Mamă se agita dincolo de 
ferestrele înguste. 


- Varoslaf nu e prost și șerpoaica aia de Isriun l-a sfătuit foarte bine. 
Ştie că suntem slăbiți din cauza luptei. Vrea să-și extindă puterea spre 
nord, de-a lungul Râului Divin, până pe țărmurile Mării Sfărâmate. 


Și adăugă în șoaptă: 
— A trebuit să-i cedez Roystockul. 


Koll înghiți în sec, căci nimic din toate acestea nu-i sugerau că stătea 
în lumină, aşa cum îi spusese Brand. 


- Un dar demn de un prinţ. Dar e al nostru, ca să-l dăm? 


— Lui Varoslaf nu-i rămâne decât să-l ia, spuse Laithlin, dacă nici noi, 
nici Marele Rege nu suntem în stare să-l împiedicăm. 


- Noi şi Marele Rege suntem niţel cam ocupați unii cu ceilalți zilele 
astea, mormăi Thorn. 


- Cel înțelept nu luptă în niciun război, însă doar un prost luptă în 
două războaie odată. 


Thorn făcu un semn din cap spre războinicii care așteptau în fața 
camerelor reginei, apoi împinse ușa, deschizând-o. 


— Am impresia că Varoslaf nu se va opri la Roystock. 


Când păși peste prag, Koll își aminti expresia ca de mort de pe chipul 
prințului și se cutremură. 


— Am impresia că Varoslaf se va opri doar la capătul lumii. 


- Treci înapoi! strigă Thorn, împingând-o brusc pe regină în perete și 
scoțându-și securea atât de repede, încât aproape că-i reteză o 
sprânceană lui Koll. 


În întunericul din capătul opus al încăperii, șezând cu picioarele 
încrucișate pe o masă, se afla cineva înfășurat în zdrențe, cu gluga 
acoperindu-i complet capul. Koll aproape că-și scăpă pumnalul pe 
picior atât de tare îi bubuia inima. Chiar și degetele cele mai dibace te 
pot lăsa baltă atunci când Moartea îţi suflă rece în ceafă. 


Din fericire, Thorn era mai greu de clintit. 


- Vorbeşte acum! mârâi ea, adoptând deja o poziţie de luptă şi 
așezându-se între regină și oasptele nepoftit. Altminteri aici mori. 


- Ai de gând să mă loveşti chiar cu propria-mi secure, Thorn Bathu? 
Gluga se mișcă, lăsând să se vadă sclipirea unui ochi în întuneric. 


— Ai crescut, Koll. Imi amintesc cum atârnai de vârful catargului 
Vântului din Sud, în timp ce mama ta ţipa la tine să te dai jos. Imi 
amintesc cum mă implorai să-ți arăt cum se face magie. 


Thorn coborî puţin securea. 
— Skifr? 


- Ai fi putut să ciocăni la ușă, pur și simplu, zise Laithlin, dând-o pe 
Thorn la o parte și netezindu-și rochia, ca să arate din nou perfect. 


- Ciocănitul nu garantează neapărat obţinerea unei audienţe, Regină 
de Aur. Și am străbătut cale lungă din ţinutul alyukilor, pe Râul Divin 
şi pe Râul Interzis, alături de Prințul Varoslaf. Nu că el ar fi avut 
cunoștință de acest lucru. 


Skifr își dădu gluga complet pe spate și Koll icni îngrozit. Chiar și în 
întunericul acela, reuși să vadă că jumătate din față îi era brăzdată de 
arsuri, că-i lipsea o jumătate de sprânceană și că părul cărunt era 
presărat cu pete chele. 


— Ce s-a întâmplat? întrebă Thorn. 


Skifr surâse. Sau măcar surâse cu o jumătate de față. Cealaltă jumătate 
se încreți și se răsuci ca pielea pentru pingele. 


- Bunica Wexen a trimis oameni în sud, porumbița mea. Ca să mă 
pedepsească pentru că am furat relicve din ruinele interzise din 
Strokom, spuse ea, aruncând o privire spre brățara elfilor de la mâna 
lui Thorn, care acum pulsa albastru-alburiu. Mi-au dat foc la casă. Mi- 
au ucis fiul și pe soţia lui. I-au ucis pe fiii fiului meu. Dar au aflat pe 
pielea lor că și eu sunt greu de ucis. 


— Bunica Wexen are o memorie foarte bună când vine vorba de 
răzbunare, murmură Laithlin. 


- Va descoperi că nu e singura, rosti Skifr, lăsându-și capul pe spate și 
făcând ca arsurile de pe față să pară că strălucesc. Bunica Wexen a 
abătut Moartea asupra mea. Bunele maniere cer ca eu să-i întorc 
favoarea. Am citit semnele. Am privit păsările zburând pe cer. Am 


descifrat undele apelor și mă veţi lua cu voi pe Marea Sfărâmată și mă 
veţi duce în Thorlby. Incă vrei să vezi magie, Koll? 


— Nu? 


Adesea oamenilor le plăcea să-i pună întrebări fără să-i intereseze 
răspunsul lui. 


— Trebuie să vorbesc cu Părintele Yarvi. 
Apoi Skifr își dezveli dinţii și lătră cuvintele: 


- După care voi merge şi eu la război! 


Cenușă 


Flota lui Uthil era pregătită să scuipe în obrazul Marelui Rege. 


Un throvenlander cu păr roșcat stătea în picioare pe o stâncă și răcnea 
versuri din Cântecul lui Ashenleer pe un ritm greșit, dar cu multă 
însuflețire, partea favorită a războinicilor mai în vârstă, cea în care 
apropiații reginei sunt pregătiți să moară în luptă acoperiţi de glorie. 
Toţi bărbaţii din jurul său murmurau neauziți aceleași cuvinte odată 
cu el, în timp ce-și mai treceau pentru o ultimă dată tocilele peste 
ascuțișurile săbiilor ori trăgeau de corzile arcurilor sau își strângeau 
cataramele mai bine. 


Ai putea crede că războinicii preferă să audă cântece despre eroi care 
au supraviețui unor bătălii glorioase și au ajuns să moară bătrâni, 
grași şi bogaţi, însă așa sunt războinicii, nu tot ce fac și spun ei are 
neapărat şi sens, dacă stai să te gândești mai bine. Iar acesta era unul 
dintre motivele pentru care Raith încerca mereu să nu gândească, mai 
ales dacă putea să evite. 


Desfăcură orice greutate inutilă de pe corăbii, lăsând proviziile 
abandonate în grămezi pe țărm ca să facă mai mult loc pentru 
luptători. Unii aleseseră să-și poarte armurile, de teama săbiilor sau a 
săgeților. Alții le abandonaseră de teamă să nu fie trași în adâncurile 
reci ale Mării Mamă. Alegeri sumbre, pariul unui nebun cu tot ce 
întâlnește-n viață. Dar războiul constă tocmai în astfel de alegeri. 


Toţi bărbaţii își adunară curajul așa cum știau ei mai bine. Unii și-l 
găsiră spunând glume forțate și râzând nu chiar plini de veselie la 
auzul lor, alţii făcând pariuri cu privire la cine va lăsa în urmă mai 
multe hoituri, iar alţii încercară a stabili cui să-i rămână bunurile lor 
în caz că urmau să treacă prin Ultima Poartă înainte de căderea nopții. 
Unii strângeau în mâini simboluri sfinte și talismane primite de la 
femei, alții se îmbrăţțișau, se băteau reciproc cu palmele pe spate, 
răcneau sfidători la cer sau își făceau jurăminte de credință unii față 
de ceilalți. Alţii rămâneau tăcuţi, holbându-se la luciul Mării Mamă, 


acolo unde mulți dintre ei își vor găsi curând sfârșitul. 


Raith era pregătit. Era pregătit deja de câteva ore. De zile întregi. De 
când avusese loc acea discuţie și Skara se arătase de partea Regelui 
Uthil, pentru a intra în luptă. 


Așa că se întoarse cu spatele la oameni, privind încruntat ruinele 
făcute scrum ale orașului de deasupra plajei și trăgând cu nesaţ în 
piept mirosul de sare și de fum. Ciudat cum nu te bucuri de fiecare 
dată când inspiri, însă o faci atunci când simţi că poate e pentru 
ultima oară. 


- Se numea Valso. 
— Ce? întrebă Raith, privind de jur împrejur. 
- Orașul. 


Jenner cel Albastru își pieptăna barba cu degetele înspre stânga, apoi 
înspre dreapta, după care iar înapoi. 


- Aici se afla o piață foarte bună. Primăvara se vindeau și se cumpărau 
miei. Toamna, sclavi. Era amortit în rest, dar începea să freamăte când 
veneau piraţii. Am avut parte de ceva nopți agitate pe-aici, într-o 
bodegă. 


Arătă cu capul înspre un coș de fum enorm, care încă mai stătea drept 
în învălmășeala de grinzi carbonizate. 


— Cred că acolo se afla. Acolo am îngânat cântece cu oameni dintre 
care cei mai mulți sunt morți acum. 


- Aveai un glas pe cinste, nu-i așa? 
- Când sunt beat, aşa cred, pufni el. 
— Bănuiesc că acum nu vom mai avea parte de cântece. 


Raith se întreba câte familii își găsiseră adăpost în casele acelea arse 
din temelii. Adică în cele pe care le văzuse de-a lungul coastelor 
Throvenlandului, pe măsură ce navigau spre vest. Gospodărie după 
gospodărie, sat după sat, oraș după oraș, toate transformate în scrum 
și bântuite de fantome. 


Raith își îndoi degetele mâinii stângi, simțind vechea durere 
fulgerându-i prin încheieturi. Zeii îi erau martori, dăduse și el foc la 
nişte case de-a lungul timpului. Se uitase la ele pătruns de o bucurie 


nebună, în timp ce flăcările se înălțau până la cer și-l făceau să se 
simtă puternic ca un zeu. Se împăunase cu astfel de fapte, știind că-l 
face astfel mândru pe Gorm. Cenușa era unul dintre lucrurile la care 
alegea să nu se gândească prea des. Cenușa și oamenii care pierduseră 
totul, care pieriseră în flăcări sau tăiați de săbii. Nu-ţi poți alege 
visele, totuşi. Se spune că zeii ți le trimit pe-alea pe care le meriti. 


- Yilling cel Strălucitor sigur găsește o mare plăcere în a da foc la tot, 
zise Jenner. 


- La ce te aștepți? mormăi Raith. Doar venerează Moartea, nu? 
- Ar fi un lucru bun dacă am reuși să-l trimitem s-o întâlnească. 
- Ăsta e războiul. E mai bine să lași deoparte părțile bune. 

- Asta și faci, de obicei. 


Zâmbi când auzi acel glas, atât de asemănător cu al său, și se răsuci 
pentru a-și vedea fratele fălindu-se printre membrii echipajului 
Câinelui Negru. 


- Dar ăsta-i chiar marele Rakki, purtătorul de scut al lui Gorm-gil- 
Gorm. Acum cine-i poartă sabia regelui? 


Rakki avea acel rânjet strâmb pe care Raith nu reușea niciodată să-l 
imite, oricât le-ar fi fost chipurile de asemănătoare. 


- A găsit și el în sfârșit un om care nu se împiedică de povara pe care 
trebuie s-o poarte. 


- Deci nu tu? 

Rakki pufni. 

- Ar trebui să lași glumele în seama unora mai amuzanţi decât tine. 

- Iar tu ar trebui să lași lupta în seama unora mai duri decât tine. 
Raith îl prinse în brațe- pe jumătate îmbrățișându-l, pe jumătate 
strângându-l ca un urs-, apoi îl lipi de el. Intotdeauna el fusese cel 


puternic. 


- Nu-l lăsa pe Gorm să te calce în picioare, da, frate? Toate speranţele 
mele se leagă de tine. 


— Nu-l lăsa pe Uthil să te impresioneze prea tare, zise Rakki, scăpând 


din braţele fratelui său. i-am adus ceva, adăugă el, după care îi 
întinse un colț de pâine roșcată. Din moment ce throvenladerii ăștia 
care nu cred în zei nu vor să mănânce ultima felie. 


- Ştii bine că eu nu prea cred în noroc, spuse Raith, mușcând din 
pâine și simțind gustul sângelui cu care fusese amestecată. 


- Însă eu cred, spuse Rakki, mergând cu spatele. Ne vedem după ce 
terminăm, ca să te poți minuna de prada pe care voi pune mâna! 


- Mă voi minuna dacă vei reuși să pui mâna pe ceva, tu, care 
întotdeauna ajungi ultimul! 


Și Raith azvârli în el ultima bucată de pâine rămasă, împrăștiind 
firimituri în toate părțile. 


- Cei din urmă vor fi cei dintâi, frate! strigă Rakki, ferindu-se de 
pâinea aruncată de fratele său. Oamenilor le place să cânte despre 
eroi, însă nu le place deloc să se învârtă printre ei! 


Și se pierdu printre ceilalți membri ai echipajului, pregătit să lupte în 
bătălie alături de Cel Care Frânge Săbiile. Să lupte alături de Soryon și 
de ceilalți apropiaţi ai lui Gorm, oameni de care Raith avusese grijă în 
cea mai mare parte a vieţii lui, iar acest gând îl făcu să-și încleșteze 
pumnii, dorind să-și poată urma fratele. Dorind să poată avea grijă de 
el. La urma urmei, el fusese întotdeauna cel puternic. 


— Ţi-e dor de el? 


Ai fi putut crede că, odată cu trecerea timpului, el s-a obișnuit cu 
prezența ei, însă vederea acelor oase ascuţite ce i se conturau pe sub 
pielea palidă a feţei îl făcea pe Raith să se piardă cu totul. Skara îl 
urmări cu privirea pe Rakki care-și croia drum printre războinici. 


- Cred că v-aţi petrecut toată viaţa unul lângă celălalt. 
- Mda. M-am săturat de el, să știi. 


Skara nu părea prea convinsă. Chiar avea un adevărat talent în a ghici 
ce se întâmpla de fapt în mintea lui. Sau poate că mintea lui nu era o 
enigmă tocmai greu de descifrat. 


- Dacă vom învinge astăzi, poate că Tatăl Pace va avea și el parte de 
un pic de liniște. 


— Mda, poate. 


Deşi Mama Război e de obicei de o altă părere. 


- Atunci ai fi din nou alături de fratele tău și i-ai umple din nou cupa 
lui Gorm. 


— Mda. 


Deși acest gând nu-l mai încânta la fel de mult ca odinioară. Să fie 
câinele de pază al Reginei Skara poate că nu era o onoare atât de 
mare, însă ea era mult mai frumoasă decât Cel Care Frânge Săbiile. Şi 
mai era ceva: nu mai trebuia clipă de clipă să-și dovedească lui însuși 
că e ticălosul cel mai dur dintre toți. Și nici nu mai trebuia să îndure 
palme după ceafă de câte ori nu reușea s-o facă. 


Bijuteriile din cercelul Skarei sclipiră când razele soarelui la apus 
căzură pe ele și ea se răsuci spre Jenner cel Albastru: 


- Cât mai avem de așteptat? 


- Nu prea mult, regina mea. Marele Rege are prea mulți oameni și 
prea puține corăbii. 


Făcu un semn din cap spre promontoriul care deocamdată era doar un 
contur neclar și întunecat la poalele căruia apa clipocea liniștită. 


— Ei se strecoară unul câte unul pe plaja din spatele acelei stânci. Când 
Gorm va considera că e momentul potrivit, o să sune din corn și-i va 
zdrobi pe cei care au pătruns deja acolo. Noi vom vâsli cu toată viteza 
şi să sperăm că vom prinde corăbiile doldora de războinici în 
interiorul istmului. În orice caz, ăsta e planul lui Uthil. 


— Sau al Părintelui Yarvi, murmură Skara, privind marea încruntată. 
Pare destul de simplu. 


- Planificarea e întotdeauna mai simplă decât executarea, din păcate. 


— Părintele Yarvi are o nouă armă, spuse Sora Owd. Un dar primit de 
la Impărăteasa din Sud. 


— Părintele Yarvi are întotdeauna la îndemână câte ceva... 


Skara tresări, ducându-și mâna la obraz și observând că degetele i se 
înroșiseră. 


Printre războinici își făcea loc cu greu un ţesător de rugăciuni, cu 
sângele adus ca jertfă Mamei Război, binecuvântându-i cu glas spart, 
înmuindu-și degetele înroșite în castron și împrăștiind noroc de arme 


bune printre oameni. 
— Ăsta e semn de noroc în bătălie, zise Raith. 


— Eu n-am să fiu acolo, spuse Skara, privind ce mai rămăsese din 
orașul Valso, cu buzele strânse, lăsând să se ghicească furia care 
mocnea. 


— O să lovesc eu cu sabia în numele tău. 


Și, înainte să-și dea seama ce face, Raith îngenunche pe stânci și îi 
oferi securea ținând-o în palme, așa cum procedase și Hordru, 
Păzitorul Ales, în cântece. 


Skara îl privi de sus în jos, ridicând o sprânceană. 

— Asta-i o secure. 

- Săbiile sunt pentru cei inteligenți și chipeși. 

- Să ai una dintre cele două calități nu-i chiar așa de rău. 


Regina își purta părul împletit într-o cosiță groasă și neagră, pe care 
şi-o aruncă peste umăr, după care, la fel cum făcuse și Ashenleer în 
cântec, se aplecă și sărută lama. Raith nu s-ar fi simţit mai înfierbântat 
de-atât nici dacă ea l-ar fi sărutat direct pe gură. O prostie, desigur, 
însă bărbaţilor li se poate ierta o prostie neînsemnată atunci când 
Ultima Poartă se cască larg în fața lor. 


— Dacă vezi moartea pe apă, zise ea, încearcă să-i faci loc. 


— Locul unui războinic e alături de Moarte, spuse Raith, ridicându-se 
în picioare. Ca să-i poată face cunoștință cu vrăjmașii lui. 


În jos, deci, spre Marea Mamă, pe apele căreia se reflectau razele 
soarelui la apus. În jos, spre sutele de corăbii ce se legănau odată cu 
talazurile, cu monștrii de la prove mârâind tăcuțţi, șuierând, scrâșnind. 
În jos, prin mulțimea de războinici nerăbdători, pe care doar 
îndemânarea, curajul şi furia îi despărțeau de Ultima Poartă, o mare 
de oameni clocotitoare grăbindu-se să întâmpine o altă mare, mult 
mai furioasă. 


Raith începu să simtă acel amestec de senzaţii de teamă și nerăbdare 
în timp ce-şi ocupa locul în apropierea provei, întotdeauna pregătit să 
fie printre primii care se-avântă în luptă, apropierea bătăliei dându-i o 
senzație de gâdilătură în adâncul gâtlejului, pe care o cunoștea bine. 


- Îți dorești să te fi aflat alături de Cel Care Frânge Săbiile? întrebă 
Jenner. 


- Nu, răspunse Raith și îşi dădu seama că vorbea serios. Un om 
înțelept mi-a spus odată că importanţa războiului constă în a obține 
maximum din ceea ce ţi se oferă. Nu există pe Tatăl Pământ un 
războinic mai înfricoșător decât Cel Care Frânge Săbiile. Dar cred că și 
tu ești un ticălos bătrân care știe cum să se descurce cu o corabie, 
adăugă el rânjind. 


- Pot spune care-i faţa și care-i coada, spuse Jenner plesnindu-l cu 
palma pe umăr. Mă bucur să te am la bord, băiete! 


— Voi încerca să nu te dezamăgesc, bătrâne! 


Raith încercase să strecoare o notă de dispreţ în glas, genul de glumă 
aspră cu care-și necăjea fratele, însă cuvintele îi răsunară firesc. Ba 
poate chiar un pic sugrumat. 


Jenner surâse și pielea de pe fața-i bătrână se încreți. 
- N-o să mă dezamăgești. Vorbeşte regele. 


Uthil se cocoțase pe platforma cârmei corabiei sale, cu sabia la subraţ 
şi cu o cizmă proptită pe parapetul curbat, în timp ce cu cealaltă mână 
ţinea strâns lemnul pupei, pe care-l apucase chiar de sub galionul din 
fier forjat ce înfățișa un lup cu dinții dezveliți. N-avea nici zale, nici 
scut, nici coif, doar Cercul Regelui îi sclipea în părul cărunt. Avea 
încredere în îndemânarea și-n norocul său de arme bune, iar disprețul 
la adresa Morţii îi făcea pe dușmanii săi să se teamă de el și pe cei 
care-l urmau să îl admire, iar asta preţuia mai mult decât orice armură 
pentru un conducător. 


- Prieteni dragi! strigă el cu vocea-i scrâșnită, liniștind murmurele 
nervoase ale celor de pe corăbii. Prieteni îndrăzneţi! Războinici ai 
Gettlandului și-ai Throvenlandului! Aţi așteptat destul. Astăzi îi vom 
oferi Mamei Război ceea ce i se cuvine. Astăzi vom avea parte de o zi 
roșie, de o zi însângerată, de o zi care-i va mulțumi pe corbi. Astăzi 
vom lupta! 


Raith scoase un mârâit adânc din gât și toţi cei din jurul lui îl imitară. 


- Astăzi e o zi despre care preoții vor scrie în marile lor cărți, urlă 
Uthil, iar barzii vor cânta despre ea în jurul focurilor. O zi despre care 
le veți povesti strănepoțţilor voştri și vă veți împăuna de mândrie că aţi 
fost și voi aici. Noi suntem sabia care-i va tăia în două zâmbetul lui 


Yilling cel Strălucitor, mâna care o va plesni peste față pe Bunica 
Wexen. Grom-gil-Gorm și vanstermanii săi îi vor zdrobi și-i vor 
îngropa pe oamenii Marelui Rege în Pământul Tată. Noi îi vom mâna 
pe toți și-i vom arunca în brațele reci ale Mării Mame. 


Regele se îndreptă de spate, ațintindu-și privirea arzătoare asupra lor, 
în timp ce părul cărunt îi flutura pe faţa brăzdată de cicatrice. 


- Moartea ne așteaptă pe toți, frații mei. Veţi trece încruntați și spăsiți 
pe lângă ea prin Ultima Poartă? Sau o veţi privi în ochi cu capul 
ridicat și cu săbiile în mâini? 


- Cu săbiile în mâini! Cu săbiile în mâini! 

Şi toți cei aflați acolo își scoaseră săbiile din teci făcându-le să șuiere. 
Uthil încuviință sumbru din cap. 

— Nu sunt preot. Am rămas fără cuvinte. 

Îşi trase sabia de la subraţ și împunse cu ea cerul. 

- Sabia mea va grăi pentru mine! Oţelul e răspunsul! 

Un cor de aclamații începu să vuiască, oamenii bubuind cu pumnii în 
vâsle, stricându-și tăișurile ascuţite cu grijă în timp ce le izbeau de 
ramele scuturilor, ridicând săbiile în aer într-o pădure de vârfuri 


sclipitoare ce se întindea peste toate corăbiile, iar Raith răcnea cel mai 
tare dintre toți. 


— Nu mi-am închipuit că te voi vedea vreodată aclamându-l pe Regele 
Gettlandului, murmură Jenner. 


Raith încercă să-și curețe gâtlejul iritat. 


- Ei bine... Cei mai aprigi dușmani se pot transforma în cei mai 
destoinici aliați. 


— Ha! Incepi să pricepi, băiete. 


Se lăsă brusc o tăcere adâncă. Chiar și cel mai neînsemnat zgomot 
părea un bubuit de tunet. Scârţâitul discret al lemnului de sub 
picioarele lui Raith și clipocitul ușor al valurilor ce urcau pe plajă. 
Zgomotul scos de Jenner cel Albastru când își freca palmele cu piele 
bătătorită și îngânarea unei ultime rugăciuni către Mama Război. 
Zăngănitul vâslelor în furcheţi și cârâitul pescărușilor rotindu-se pe 
deasupra corăbiilor, nu prea sus, luându-și apoi zborul către sud. 


— Un semn bun, rosti Regele Uthil, după care lovi în jos cu sabia, ca 
pentru a spinteca ceva. 


— Vâsliţi! răcni Jenner. 


Oamenii se opintiră la vâsle, cu sângele bubuindu-le năvalnic în 
urechi, plini de teamă, de ură, de foame după pradă și sete de glorie. 
Ca un copoi scăpat din lesă se avânta pe valuri Câinele Negru, în fața 
corabiei cu vele cenușii a lui Uthil, împrăștiind picuri mărunți în toate 
părțile şi făcând briza sărată să-i ciufulească pletele lui Raith. Lemnul 
gemea și apa se izbea cu furie de flancurile corabiei, însă printre toate 
aceste zgomote, el reuși să distingă zbieretele celorlalți cârmaci ce-și 
îndemnau echipajele să tragă mai tare, pentru a intra primii în luptă. 


Pentru asta era făcut. Și Raith își dădu capul pe spate și scoase un 
urlet de lup, bucuros că tocmai asta urma să facă. 


Supraveghind 


Inima Skarei bătea năvalnic când se prinse de creanga unui copac lipit 
de zid, trăgându-se înspre creasta acestuia cu mari eforturi. Cu greu se 
putea spune că se purta ca o regină, așa cum ţinuse să precizeze Sora 
Owd de nenumărate ori, dar Skara nu putea să rămână pur și simplu 
pe plajă, rozându-și unghiile în timp ce soarta Throvenlandului era 
decisă de alții. 


Chiar dacă nu avea cum să participe ea însăși la luptă, putea cel puţin 
să supravegheze. 


Panta deveni mult mai blândă și ea reuși să ajungă în vârf, stând 
cocoșată pentru a nu fi văzută. Coastele zdrențuite ale Yutmarkului îi 
răsăriră în faţa ochilor, spre sud. Dealurile încețoșate, apoi plajele 
cenușii, apa învolburată și agitată ce pătrundea prin istmuri și, în 
sfârșit, intrate aproape pe jumătate, corăbiile. 


- Flota Marelui Rege, șopti Sora Owd, cu chipul și mai asemănător cu 
o piersică după ce urcase anevoie pe urmele Skarei. 


Zeci de corăbii, cu vâslele șiroind de apă. Unele joase și iuți, 
construite pentru luptă, altele late și umflate, corăbii de negustori 
trimise de Bunica Wexen ca să care cât mai mulți războinici pentru a-i 
înfrunta pe nordici. Războinici hotărâți să treacă peste vechea alianță 
şi să zdrobească micuțul teritoriu al Skarei așa cum ar zdrobi un 
băiețel neastâmpărat o biată gâză. 


O cuprinse furia și strânse pumnii, făcând apoi câţiva pași până în 
vârful promontoriului. Apoi se opri între Părintele Yarvi și Mama 
Scaer, privind spre vest, unde o plajă lungă se întindea spre Soarele 
Mamă care tocmai se pregătea să apună. 


- Zei atotputernici! icni Skara. 


Oamenii forfoteau pe prundiș ca furnicile ce ies dintr-un cuib 
sfărâmat, cu scuturile ce păreau micuțe puncte colorate de la 


depărtare și cu oțel sclipitor în mâini. Stindardele fâlfâiau în vânt 
pentru a le indica războinicilor de pe fiecare corabie unde să se adune. 
Erau cei din oastea Marelui Rege care apucaseră deja să debarce. Două 
grupuri enorme, poate chiar trei. Sute de războinici. Mii. Nici nu părea 
real câți erau acolo. 


— Atât de mulți, şopti Skara. 


— Cu cât permitem mai multora să treacă prin istmuri, spuse Mama 
Scaer, cu atât mai mulți va prinde Grom-gil-Gorm pe plajă și cu atât 
mai mulți vom omorî. 


Ultimul cuvânt semănase cu un pumnal înfipt în trupul cuiva, iar 
Skara se simțea încordată ca un arc și-și încleștă o mână pe cealaltă 
făcută pumn. 


- Credeţi că... 


Vocea i se frânse și scoase un sunet ca un cârâit când se forță să 
pronunțe numele: 


- Yilling cel Strălucitor se află acolo jos? 


Văzu din nou acel chip calm și neted, auzi iarăși acel glas calm și își 
aminti iar groaza pe care o simţise în acea noapte, furioasă pe propria- 
i lașitate. Era regină, afurisit să fie nemernicul ăla. Iar o regină n-are 
de ce să se teamă. 


- Orice erou adevărat stă în fața oștii sale, spuse Părintele Yarvi, 
aruncându-i Skarei o privire piezișă. 


— El nu este erou. 
— Orice erou reprezintă un răufăcător pentru altcineva. 


- Erou sau răufăcător, spuse Mama Scaer, cu ochii ei foarte albaștri 
aţintiți asupra bărbaţilor de dedesubt, el nu și-a pregătit războinicii 
pentru ce va urma. 


Avea dreptate. Formară un zid din scuturi pe dunele de deasupra 
plajei, orientat cu fața către pădurea cea întunecată, păstrând în 
interiorul acelui zid un stâlp din lemn în vârful căruia flutura 
stindardul pe care era pictat soarele cu șapte raze al Zeiţei Unice, însă 
chiar și Skara, a cărei experiență de luptă nu depășea privitul băieților 
în careul de antrenament din spatele cetății bunicului său, îşi putea da 
seama că zidul era de fapt o linie neregulată, strâmbă și cu multe 


goluri. 


- Bunica Wexen a strâns oameni din toate colțurile lumii, spuse 
Părintele Yarvi. Iar ei nu sunt obișnuiți să lupte unul lângă celălalt. 
Nici măcar nu vorbesc aceeași limbă. 


Flota Regelui Uthil înconjurase promontoriul, iar acum se îndrepta 
spre plajă într-o formaţie ca o săgeată, în timp ce păsările mării se 
roteau deasupra valurilor înspumate ce loveau cu furie stâncile de la 
baza ruinelor înnegrite ale orașului Valso. Probabil că flota Marelui 
Rege o văzuse, căci unele corăbii cârmiră spre noua ameninţare, în 
timp ce altele o luară în alte direcţii sau spre plajă, înainte, lovindu-se 
unele de celelalte și încurcându-și vâslele între ele. 


- Surpriza e de partea noastră, spuse Sora Owd, care în sfârșit reușise 
să-și recapete suflul. Iar surpriza reprezintă jumătate din luptă. 


— Tu la câte bătălii ai participat? o repezi Skara încruntată, privind-o 
pieziș. 


- Am încredere în alianța noastră, regina mea, spuse preoteasa 
încrucișându-și braţele. Am încredere în Cel Care Frânge Săbiile, în 
Regele Uthil și în Jenner cel Albastru. 


- Şi în Raith, se trezi Skara că adaugă. 


Nici măcar nu-și dăduse seama până atunci că are încredere în el, 
darămite s-o și spună cu voce tare, iar Sora Owd ridică o sprânceană. 


— În el am ceva mai puţin. 


Un vuiet prelung din corn răsună de la mare depărtare, un sunet atât 
de adânc încât Skara aproape că-şi simți măruntaiele vibrând. 


Mama Scaer se îndreptă de spate. 
— Cel Care Frânge Săbiile vine să se ospăteze! 


În același moment oamenii începură să se reverse dintre copaci, 
năvălind pe dunele de deasupra plajei. Skara presupunea că alergau 
cât puteau de repede, însă de acolo, de la distanță, păreau că se mișcă 
precum mierea pe timp de iarnă. 


Se trezi că întinde mâna încă bandajată pentru a o strânge pe Sora 
Owd de umăr. Nu se mai simţise atât de înfricoșată din noaptea în 
care privise arzând Pădurea, însă frica de acum părea mai mult un 


freamăt de nesuportat. Soarta ei, soarta Throvenlandului, soarta 
alianţei, ba chiar soarta întregii Mări Sfărâmate atârnau de un fir de 
păr foarte subţire. De-abia dacă suporta să privească, însă nici nu-și 
putea feri privirea avidă. 


Un războinic se desprinsese din zidul făcut de oamenii Marelui Rege și 
flutura din mâini frenetic, încercând să pregătească zidul pentru a 
întâmpina asaltul. Skara îi putea auzi țipetele disperate, slab, foarte 
slab, din cauza vântului, însă era deja prea târziu. 


Cel Care Frânge Săbiile deja năvălea peste ei. Ea-i văzu stindardul 
negru fâlfâind în vânt și oţelul sclipitor de dedesubt precum picăturile 
mărunte de apă din vârful valurilor. 


— Moartea a venit pentru voi, șopti ea. 


O durea faţa de cât se încrunta, iar pieptul o ardea tot icnind și 
gâfâind în aerul rece. Se rugă scurt la Mama Război, o rugăciune rece 
şi malefică pentru ca invadatorii să fie azvârliți de pe pământurile ei 
în marea zbuciumată. Se rugă să-i poată scuipa hoitul lui Yilling cel 
Strălucitor înainte de apusul Soarelui Mamă și să-și recapete astfel 
curajul pe care-l pierduse înfruntându-l în acea noapte de groază. 


Iar rugăciunile sale păreau că-și primesc răspunsurile chiar sub ochii 
ei. 


Vanstermanii se prelinseră pe dunele pline de iarbă ca un val negru, 
scoțând țipete războinice înfiorătoare ce erau purtate de vânt, și, la fel 
ca un perete din nisip ce stă în calea unui val puternic, centrul zidului 
strâmb al oamenilor Marelui Rege zbură în țăndări. Skara simți cum 
Sora Owd o strânge tot mai tare de mână. 


Războinicii lui Gorm se izbiră de linia din scuturi care cedase în mai 
multe locuri și Mama Război își întinse aripile pe coasta 
Throvenlandului, surâzând la vederea acelui măcel. Glasul ei părea 
făurit din metal. O ciocnire ce răsună de parcă o mie de fierari lucrau 
în același timp într-o sută de fierării. Din când în când, vântul purta 
cu el câte un cuvânt sau câte o frază ori un urlet de agonie, de furie, 
de durere sau de groază, ce-i străpungea urechile Skarei și-o făcea să 
tresară de parcă ar fi fost șoptit de cineva lipit de umărul ei. 


Părintele Yarvi făcu un pas înainte, cu încheieturile degetelor albite 
strânse pe toiagul său din metal făurit de elfi, cu privirea-i ageră fixată 
asupra plajei. 


- Da, șuieră el. Da! 


Acum flancul drept al oamenilor Marelui Rege se arcui ușor și cedă 
apoi dintr-odată, bărbații năpustindu-se pe prundiș și aruncându-și 
armele cât colo. Dar nu aveau unde fugi decât în brațele Mării Mame, 
însă acea îmbrăţișare nu era ceea ce sperau ei să găsească. 


Câteva pâlcuri de oameni ai Marelui Rege încă rezistau pe dunele mai 
înalte, în încercarea de-a alcătui o ultimă redută demnă de cântecele 
barzilor, însă ei erau doar insulițe singuratice în calea unui puhoi 
copleşitor. lar Skara își dădu seama de amploarea dezastrului provocat 
de panică până și în rândurile unei oști numeroase. Află astfel cum 
soarta unei bătălii se poate schimba într-o clipită, fiind martora 
momentului în care simbolul aurit al Zeiței Unice se prăbuși la 
pământ, zdrobit de picioarele celor ce se încrezuseră în Mama Război. 


În urma asaltului oamenilor lui Gorm, plaja rămase punctată cu pete 
întunecate, la fel cum rămâne presărată cu resturi după o furtună 
puternică. Scuturi sfărâmate, arme rupte în bucăţi. Oameni zdrobiți. 
Skara își plimba ochii măriți de uimire pe deasupra acelor rămășițe, 
încercând să calculeze numărul morților, și se chinuia să înghită nodul 
greu ce i se pusese în gât. 


- Eu am cauzat asta, șopti ea. Cuvintele mele. Votul meu. 
Sora Owd o strânse de mână, ca pentru a o linişti. 


- Şi ai procedat corect, regina mea. Vieţile irosite aici ar fi costat alte 
vieți mai încolo. Ai ales binele suprem. 


- Şi răul cel mai mic, murmură Skara, aducându-și aminte de lecţiile 
Mamei Kyre. 


Însă preoteasa ei de împrumut îi înţelesese greșit cuvinte. Nu vină 
simțea Skara, ci uimire pentru ce realizase cu puterea ei. În sfârşit, se 
simțea regină adevărată. 


- Cei care ridică ruguri vor fi foarte ocupați la noapte, spuse Părintele 
Yarvi. 


- Și, nu peste mult timp, la fel de ocupați vor fi și negustorii de sclavi 
din Vulsgard. 


Pentru prima dată, Mama Scaer păru să fie şi ea de acord cu ceva, deşi 
îi venea tare greu s-o recunoască. 


— Până acum, totul a mers conform planurilor tale. 


Părintele Yarvi privea marea dus pe gânduri, cu mușchii fâlcilor 
jucându-i pe sub piele. 


— Până acum. 


Bătălia dusă pe Tatăl Pământ se sfârșise cu bine pentru ei, însă, între 
istmuri, vârful de suliță reprezentat de flota Regelui Uthil de-abia 
acum se întâlnea cu învălmășeala de corăbii ale Marelui Rege. În 
fruntea flotei Gettlandului, Skara putu vedea o velă albastră umflată 
în vânt și îşi mușcă până la sânge pielița din vârful degetului mare de 
la mână. 


Ucigașul 


— Să nu faci ceva prostesc, da? spuse Jenner cel Albastru. 


Raith se gândea la careul de antrenament din Vulsgard. La cum 
trântise un băiat de două ori mai masiv decât el, pe care-l lovise tare 
şi rapid. La cum îl privise după aceea, strâns ghem la pământ. La urma 
pe care cizma sa o lăsase pe fața plină de sânge a băiatului. Își aduse 
aminte de mâna enormă a lui Gorm-gil-Gorm așezându-i-se pe umăr. 


Ce mai aștepți? 


A 


Își aţinti privirea asupra flotei Marelui Rege, care acum părea o 

învălmăşeală de funii întinse, de vâsle avântate în apă, de vele biciuite 
de vânt și de oameni opintindu-se să-și facă treaba. 


- Singurul lucru prostesc pe care-l poţi face într-o bătălie este să dai 
înapoi, scrâșni el, după care își vârî în gură acel dop plin de urme, 
dinții potrivindu-i-se în adânciturile făcute anume, ca două jumătăți 
ale unui castron spart. 


Chila suplă a Câinelui Negru tăie un val împrăștiind stropi mărunți și 
udându-i până la piele pe vâslași și pe războinicii ghemuiți printre ei. 


Raith aruncă o privire spre uscat, studiind coasta ce sălta în sus şi-n 
jos odată cu Marea Mamă ce ridica și cobora într-un ritm monoton 
Câinele Negru pe valurile sale, întrebându-se dacă și Skara îi privea și 
gândindu-se la acei ochi mari și verzi care păreau că-l pot înghiți cu 
totul. Apoi se gândi la Rakki, singur în luptă, neavând pe nimeni care 
să-i păzească spatele, și strânse mânerul scutului atât de tare, încât 
simți că-i ard încheieturile de durere. 


Corăbiile Marelui Rege veneau în viteză spre ei, iar el reuși să 
zărească scuturile pictate: o poartă verde, un cap de mistreț, patru 
săbii încrucișate într-un pătrat. Vedea fețele schimonosite de efort ale 
vâslașilor lipiți de parapeţi. Reuși să vadă arcuri încordate când botul 
unei corăbii se lăsă brusc în jos, iar săgețile zburară zbârnâind pe 


deasupra apei. 


Raith se ascunse imediat în spatele scutului, apoi simți cum o săgeată 
se izbeşte de acesta și-i ricoșează peste umăr. O alta se înfipse în 
parapetul de lângă el. Respirația i se înfierbântă și mișcă dopul cu 
limba, mușcând și mai tare din el. 


Auzi corzile arcurilor încordându-se în spatele său, apoi văzu săgețile 
arcuindu-se în direcția opusă, purtate de vânt și avântându-se printre 
corăbiile Marelui Rege. Îi auzi pe cârmacii Regelui Uthil răcnind 
comenzi pentru a spori viteza. Auzi bubuitul armelor lovite de scuturi, 
de parapeţi şi de vâsle în timp ce oamenii căutau să-și adune tot 
curajul și se pregăteau să ucidă sau să moară, iar Raith trase din nou 
aer în piept, la fel ca și ceilalți, lovindu-și securea de parapet în același 
ritm cu bubuiturile inimii. 


- Cârmiţi spre stânga! răcni Jenner cel Albastru, alegându-și ținta. 
Probabil că era o corabie a celor din Ținuturile de Jos — fără galion la 
provă, doar cu un stâlp sculptat în spirală. Echipajul acesteia se 
chinuia să facă o manevră pentru a se lovi cu prova de a Câinelui 
Negru, cârmaciul forțându-se să ţină cârma, însă vântul nu era de 
partea lor. 


- Inimă de fier! veni un muget. Cap de fier! Braţ de fier! 
- Moartea a venit pentru voi! răcni cineva, iar ceilalți îl imitară. 


Raith încercă și el să-i imite, însă nu reuși să scoată decât mârâit 
înfundat. 


Respirația îi devenise mai fierbinte și începu să lovească în parapet cu 
securea din ce în ce mai apăsat, împrăștiind așchii în toate părțile. 


Tot mai multe săgeți zburau amenințătoare pe deasupra apei şi peste 
zgomotul scos de ele se suprapunea un cor de rugăciuni și de strigăte 
războinice, în timp ce Câinele Negru îşi croia drum printre valuri 
apropiindu-se de corabia celor din Ținuturile de Jos, ai cărei oameni 
căscaseră ochii larg și căutau să se îndepărteze cât mai repede de 
parapeţi, iar Raith, stând drept și urlând din toți rărunchii, simțea 
miros de frică și de sânge. 


Chila lor izbi scândurile cu un bubuit cutremurător, rupând vâsle, 
făcând lemnul să pârâie și să se fărâme în așchii mărunte, zburând în 
jurul provei Câinelui Negru ca niște vârfuri de suliță. Lemnul vibra, 
războinicii se clătinau și căutau să se prindă de ceva, corabia celor din 
Ținuturile de Jos se aplecase pe o parte în urma impactului, 


aruncându-şi oamenii de pe cuferele lor și trimițându-i de-a 
rostogolul. Un arcaș se prăbuși pe spate și slobozi o săgeată în văzduh, 
spre Soarele Mamă care se cufunda în ape. 


Cârligele șerpuiră către gaura clocotitoare, ghearele din fier ale 
acestora înfigându-se în lemn. Unul dintre ele îl agăță pe un războinic 
de braț și-l smulse de pe punte, trimițându-l urlând în apă. 


- Impingeţi! răcni Jenner, iar corăbiile se apropiară și mai mult, 
prinzând între ele vâsle și funii laolaltă, iar Raith își dezveli dinții într- 
un rânjet dinții și-și sprijini cizma pe parapet. 


O piatră se prăbuși din cer, izbindu-l în cap pe bărbatul de lângă Raith 
şi aruncându-l pe spate cu gura căscată, căci în coif avea o adâncitură 
enormă, iar marginea însângerată a acestuia i se sprijinea acum pe 
nas. 


Ce mai aștepți? 


Țâșni pe deasupra apei înspumate și căzu în mijlocul oamenilor, scutul 
aproape fiindu-i smuls din mână de o suliță ce se frecă de el. 


Raith lovi cu securea, mârâind, apoi lovi din nou, împroșcând bale în 
toate părţile. Împinse un om cu spatele, apoi îl văzu pe altul cum își 
ridică securea. Avea o aripă de stăncuță atârnată de un șnur la gât, un 
talisman pentru a-i spori iuțeala. Însă nu i-o sporise destul. O săgeată i 
se înfipse chiar sub ochi, iar el începu să pipăie cu degetele în jurul 
cozii acesteia. 


Raith îl lovi cu putere în cap, smulgându-l de pe picioare. Un val izbi 
corabia din lateral, udând prieteni şi dușmani deopotrivă. Jeturi de 
apă, jeturi de sânge, oameni împingând, zdrobind, izbind, urlând. Un 
amestec clocotitor de chipuri înnebunite. Un alt val ridică partea din 
spate a corabiei și odată cu ea pe Raith, care-i împinse cu scutul pe cei 
din fața lui, mârâind și urlând precum un lup. 


Totul era o furtună de lemn sfărâmat și transformat în așchii, de metal 
zăngănind şi de glasuri frânte ce reverberau în capul lui Raith, 
făcându-i ţeasta să vibreze în același ritm cu ele, să se umple de ele, să 
plesnească din cauza lor. Puntea devenise alunecoasă din cauza apei și 
a sângelui. Oamenii se clătinau în timp ce corabia se legăna tot mai 
tare și se freca de cealaltă, iar galionul era atât de înţesat de săgeți 
încât semăna acum cu un arici. 


Un bărbat încercă să-nfigă în el o suliță, însă panica îi cuprinsese deja 
pe cei din Ținuturile de Jos și lovitura acestuia nu avu nici pic de 


vlagă. Rapid, şiret, Raith se răsuci și evită vârful ascuţit al suliței, 
trăgându-și securea după el într-un cerc strălucitor și izbindu-l pe 
bărbat în umăr cu atât putere, încât îl trimise în parapet, peste care se 
prăbuși direct în marea furioasă. 


Îndurarea e o slăbiciune, îi obliga Mama Scaer să spună înainte să le 
ofere pâine. Indurarea înseamnă eșec. 


Raith își împinse brusc braţul înainte și în sus, iar rama scutului său îl 
nimeri pe un vâslaş în gură, făcându-l să-și piardă echilibrul, să 
tușească și să se înece cu sfărâmăturile propriilor dinți. 


Îl văzu pe Jenner cel Albastru agățându-se de provă, cu cizma pe 
parapet și cu sabia sa ciobită într-o mână, cu vârful aţintit spre el. 
Striga ceva, însă Raith era acum un câine furios și, dacă știuse 
vreodată limba oamenilor, asta se întâmplase cu mult timp în urmă, 
într-un alt loc. 


Corăbiile se ciocniră, prinzând între ele un bărbat căzut în apă și 
zdrobindu-l. Toţi văzură o flacără strălucitoare ce li se reflectă în 
tăișurile armelor și se răsuciră îngroziți în direcția ei. 


Arma Părintelui Yarvi primită din sud. Un vas în flăcări se rostogoli 
prin aer şi se zdrobi de o ladă de pe punte, împrăștiind flăcări pe 
scândurile acesteia. Bărbaţii din jur zburară peste bord, arzând, 
scheunând, parâmele se transformară în flăcări vii şi Marea Mamă 
însăși deveni o baltă de văpăi clocotitoare. 


Raith simţi mâna lui Gorm strângându-i umărul. 
Ce mai aștepți? 


Lovi un războinic cu securea, trântindu-l și călcându-l în picioare, apoi 
își înfipse lama ascuţită a securii în spatele altuia, când acesta se 
pregătea să fugă. Îşi croia drum pe punte, către un războinic înalt ce-l 
aștepta țeapăn, cu obrăzarul strălucindu-i auriu pe față și cu monedele 
de aur de pe braţe reflectând lumina soarelui roșu la apus. 


Raith se ghemui brusc, stropind puntea cu salivă și privindu-i pe 
bărbați și umbrele ce jucau în jurul lor, luminaţi de flăcările jucăușe. 


Ţâșniră amândoi în același timp, securea și sabia izbindu-se cu un țiuit 
prelung, apoi sabia se lovi de scut, după care urmă o lovitură cu 
piciorul și un salt și, în final, o izbitură ce găuri puntea în timp ce 
Raith se rostogoli în lateral. 


Îşi recăpătă echilibrul, își cântări securea în mână și începu să meargă 
în cerc, cu buzele umede tremurându-i, până când își văzu umbra 
întinzându-se pe punte în fața sa, în direcţia căpitanului. Ştia că 
Soarele Mamă se afla foarte jos, ştia că-l va orbi pe adversarul său, iar 


când acest lucru se petrecu, el se repezi înainte. 


Agăţă scutul căpitanului și i-l smulse din mână. Adversarul avea 
braţele mai lungi, însă Raith se lipi de el, apoi îl izbi cu capul în gură, 
chiar sub obrăzarul poleit cu aur. 


Bărbatul căzu pe spate- prinzându-se cu mâna de parapet-—, apoi 
securea lui Raith bubui în lemn și degetele căpitanului săriră prin aer 
răsucindu-se, iar acesta scăpă sabia peste bord, în apă. Raith mârâi, cu 
saliva rozalie scurgându-i-se pe barbă, apoi lovi cu sabia în jos și-l 
atinse pe căpitan chiar sub zale, când acesta încerca să se ridice. Un 
pocnet, și genunchiul i se arcui în direcţia greșită, făcându-l să se 
prăbușească în mâini. 


Raith simţi palma fierbinte a lui Gorm pe obraz. Eşti un ucigaș! 


Molfăi dopul în timp ce izbea cu securea, ciopârțind și iar ciopârțind, 
pufăind și împroşcând cu bale până când nu mai putu să lovească 
deloc. Se îndreptă împleticindu-se spre parapetul corabiei și se sprijini 
de el, cu fața şi gura pline de sânge. 


Fumul se rostogolea pe deasupra apei. Ochii lui Raith se umplură de 
lacrimi și gâtul începu să-l ardă. 


Aici, cel puţin, lupta se sfârșise. Oameni morți și oameni care încă mai 
urlau. Apa era plină de trupuri care se loveau uşor de chilă, 
legănându-se în același ritm cu corabia. Lui Raith îi tremurau 
genunchii, așa că se lăsă să cadă în fund la umbra provei în spirală. 


Mai multe corăbii de-ale lui Uthil tăiau valurile. Săgeţile zburau, 
cârligele se înfigeau în parapeti, oamenii sărea de pe o corabie pe alta, 
se luptau și mureau, umbre negre în lumina tot mai slabă. Flăcările se 
întinseseră până la enormele corăbii comerciale și urlau în crepuscul, 
iar vâslele deveniseră o încâlceală de foc nimicitor și de torţe uriașe 
suspendate deasupra apei. 


— Ce mai luptă, băiete! 


Cineva îi aruncă lui Raith în poală coiful aurit al căpitanului și-l bătu 
ușor pe spate. 


- Nu simţi deloc teama, nu? 


Raith trebui să se străduiască din răsputeri ca să-și descleșteze fălcile, 
apoi să scuipe dopul năclăit de salivă. 


Câteodată i se părea că singurul sentiment pe care-l mai încerca era 
teama. Teamă că-și va pierde locul. Teamă că va rămâne singur. 
Teamă din cauza a tot ceea ce făcuse. Sau de lucrurile pe care era în 
stare să le facă. 


Lupta era singurul lucru de care nu se temea. 


Victorie 


Uscatul era un tărâm misterios și întunecat atunci când corăbiile 
începură să tragă la mal, iar cerul, o pânză de un albastru-închis, 
pătată de nori albi și presărată cu mii de stele strălucitoare. În larg, pe 
marea cea întunecată, rămășițele împrăștiate ale flotei Bunicii Wexen 
încă ardeau. 


Echipajele începură să sară jos, iar oamenii alergau veseli prin apa 
puţin adâncă, cu victoria strălucindu-le în ochii în care se reflectau 
sutele de focuri aprinse pe plajă. 


Skara îi privea cu atenţie, disperată să știe cine mai trăieşte, cine e 
rănit sau cine a murit și arzând de dorinţă să se arunce ea însăși în apă 
pentru a afla totul cât mai repede. 


— Acolo! spuse Sora Owd, arătând cu degetul, iar Skara văzu galionul 
de la prova Câinelui Negru, al cărei echipaj venea agale pe prundiș. 
Simţi un fior de uşurare atunci când zări chipul surâzător al lui Jenner 
cel Albastru, apoi războinicul de lângă el își ridică puţin coiful aurit și 
îl văzu pe Raith rânjind la ea. Indiferent că Mama Kyre ar fi fost sau 
nu de acord, Skara o rupse la fugă pe plajă pentru a-i întâmpina. 


- Victorie, regina mea! strigă Jenner, iar Skara îl cuprinse în braţe — 
îmbrățișându-l strâns-, apoi îl apucă de urechi și-i trase capul în jos 
pentru a-i putea săruta chelia din creștet. 

- Ştiam eu că nu mă veţi dezamăgi! 


Jenner se înroși şi arătă cu capul într-o parte. 


- Mulţumește-i lui. El l-a ucis pe căpitan, luptându-se de unul singur 
cu el. N-am mai văzut niciodată pe cineva luptând atât de aprig. 


Raith avea ochii strălucitori, iar Skara, înainte să-și dea seama ce face, 
îl îmbrățișă și pe el, inspirând adânc mirosul lui acrișor de 
transpirație, un miros departe de a fi neplăcut. El o ridică în aer 


ridicol de ușor, răsucind-o apoi cu ușurință, de parcă ar fi fost doar un 
pai, râzând amândoi, beţi de victorie. 


— Avem un premiu pentru tine, spuse el, desfăcând un sac de pânză 
din care se revărsară zornăind în nisip monede valoroase. 


Sora Owd se ghemui și începu să răscolească printre monedele din 
argint şi aur, pe fața-i rotundă făcându-și apariția și gropiţele când 
zâmbi satisfăcută. 


- Să ştii că astea vor prinde foarte bine vistieriei Throvenlandului, 
regina mea. 


- Iar acum are și Throvenlandul o vistierie, spuse Skara lăsându-și 
mâna pe umărul preotesei. 


Cu aceste monedele ar putea să-şi hrănească oamenii, poate chiar să 
reconstruiască ceea ce arsese Yilling cel Strălucitor și să fie astfel 
regină, nu doar o fată cu un titlu de fațadă. Ridică dintr-o sprânceană 
spre Raith. 


— Trebuie să mărturisesc că n-am avut niciun pic de încredere în tine 
când te-ai așezat pentru prima oară lângă mine. 


— Nici măcar eu nu aveam, spuse el. 
Jenner îl înhăță de-o mână, ciufulindu-i cu cealaltă părul alb. 


- Cine te-ar putea învinovăţi? E un ticălos cu o înfăţişare ce nu 
trezește deloc încrederea! 


- Tu vorbeşti, bătrâne? i-o întoarse Raith, plesnindu-l pe Jenner cel 
Albastru peste mână, pentru a i-o da la o parte. 


- Aţi dovedit amândoi că sunteți luptători de nădejde, zise Skara și 
alese două brățări din aur dintre monede, apoi îi întinse una lui 
Jenner, gândindu-se cât de mândru ar fi fost bunicul ei s-o vadă că le 
oferă daruri războinicilor săi. Şi prieteni credincioşi totodată. 


Îl apucă pe Raith de încheietura-i groasă și îi prinse cealaltă brățară pe 
mână, apoi, ascunsă de întunericul dintre ei, îşi lăsă degetul să 
alunece pe dosul palmei lui. El își răsuci mâna pentru ca ea să-i atingă 
palma, iar ea i-o mângâie de-a curmezișul de două ori, întâi într-o 
direcție, apoi în cealaltă. 


Skara își ridică privirea și-i întâlni ochii pironiți asupra ei. De parcă n- 


ar mai fi avut la ce altceva să privească pe lumea asta. Cu siguranță, 
Mama Kyre n-ar fi găsit că așa ceva se cuvine. Nimeni n-ar fi făcut-o și 
probabil că de aceea se și simțea Skara atât de tulburată. 


- Oţelul a fost răspunsul nostru! Răcni cineva, iar ea tresări și-i eliberă 
numaidecât mâna, întorcându-se apoi pentru a-l vedea pe Regele Uthil 
străbătând plaja cu pași repezi, urmat de Părinte Yarvi tot numai un 
zâmbet. 


În jurul lor, toți războinicii își înălțaseră săbiile, securile, sulițele, 
aclamându-i, expunându-și tăișurile ciobite după o zi de lupte, armele 
reflectând lumina focurilor și arzând în culorile flăcărilor, creând 
impresia că Regele de Fier și însoțitorii săi pășeau printr-o mare de 
foc. 


- Mama Război ne-a fost alături! bubui Grom-gil-Gorm ieșind din 
întunericul dunelor, cu o cicatrice nouă adăugată la noianul de 
cicatrice de pe față și cu barba încâlcită și plină de sânge uscat. Rakki 
păşea repede alături de el, cărându-i scutul enorm și purtând la rândul 
său urme proaspete după luptă. De partea cealaltă a regelui se afla 
Soryorn, cu brațele încărcate de săbii capturate. Mama Scaer venea în 
după ei, mișcându-și buzele subțiri ca o linie pentru a îngâna o 
rugăciune de mulțumire către Mama Corbilor. 


Cei doi mari regi, cei doi războinici faimoși, cei doi dușmani de-o 
viață ajunseră față în faţă şi se priviră ochi pe deasupra unui foc pe 
cale să se stingă. Pe plajă amuţiseră toate râsetele şi toate aclamaţiile, 
iar Cea Care Îngână Vântul cântă cu jale şi împrăștie o jerbă de scântei 
învolburate peste prundișului, apoi departe, spre mare. 


Apoi Cel Care Frânge Săbiile își umflă pieptul enorm pe care atârna 
lanțul strălucitor făcut din mânerele săbiilor inamicilor învinși în 
luptă, apoi vorbi cu o voce ca un tunet: 


- Am privit marea și am văzut o corabie înaintând cu iuțeală, zburând 
pe apă ca un pescăruș cenușiu, împrăștiind corăbiile Marelui Rege ca 
pe grauri. O corabie cu catarg din fier, în mâinile războinicilor săi. Iar 
fierul sclipea în ochii căpitanului său cel fără de-ndurare. Şi de fier a 
fost şi măcelul ce s-a întins peste mare. lar în urma lui au rămas 
hoituri ce vor putea hrăni chiar și foamea Mării Mame. 


Un murmur se răspândi printre războinici. Erau mândri că fuseseră 
puternici, că avuseseră conducători pe măsură. Erau mândri la gândul 
că se vor compune cântece despre faptele lor și că fiii lor le vor 
asculta, ceea ce valora mai mult decât aurul. Uthil căscă ochii de 


uimire, lăsându-și sabia să-i alunece de la subraț și vârful să i se înfigă 
în pământ. Glasul îi răsună la fel de aspru ca scrâșnetul tocilei ce 
alunecă pe-o lamă. 


- Am privit uscatul și am văzut o oaste cum se adună. Iar deasupra ei 
flutura un stindard negru. Și neagră a fost și urgia care s-a abătut 
asupra vrăjmașilor săi. lar oamenii Marelui Rege au fost mânați direct 
în mare, într-un tunet de oțel, de coifuri despicate şi de scuturi 
sfărâmate. Şi roșii au fost talazurile ce s-au năpustit asupra rămășițelor 
lor. Iar în urma sa au rămas hoituri ce vor putea hrăni chiar și foamea 
Mamei Război. 


Cei doi regi își strânseră mâinile deasupra focului și un cor de urale 
asurzitoare umplu văzduhul, apoi un bubuit de metal răsună când 
bărbaţii începură să izbească lamele ciobite de scuturile găurite sau să 
bată cu pumnii în umerii acoperiți de zale ai camarazilor de alături, în 
timp ce Skara bătea din palme și râdea alături de ei. 


Jenner cel Albastru ridică din sprâncene. 


— Versuri destul de acceptabile, având în vedere timpul scurt acordat 
compunerii lor. 


- Dar barzii le vor putea cizela mai încolo, fără îndoială! 


Skara ştia cum e să obţii o mare victorie, iar despre acea senzaţie chiar 
trebuia să se cânte. Marele Rege fusese izgonit de pe pământurile 
străbunilor ei, și-și simțea inima ușoară pentru prima dată de când 
fugise din Pădurea în flăcări... 


Apoi își aduse aminte de acel zâmbet amabil, stropit de sângele 
bunicului său, și se cutremură. 


- S-a numărat și Yilling cel Strălucitor printre cei căzuţi în luptă? 
strigă ea. 


Grom-gil-Gorm își întoarse privirea spre ea. 

— N-am văzut nicio urmă de-a câinelui ăluia ce venerează Moartea, 
nici de-a Companionilor săi. Oastea pe care-am căsăpit-o noi pe plajă 
era alcătuită din pleavă, din oameni prost înarmaţi și prost conduși. 


— Părinte Yarvi! 


Un băiat se strecură pe lângă Skara, înhățându-l pe preot de mânecă. 


— A sosit un porumbel. 


Fără voia ei, regina se înfioră de teamă când Părintele Yarvi își prinse 
toiagul din metal la subraţ și întoarse bucata de hârtie spre foc. 


- De unde-a sosit? 
- Din josul coastei, de dincolo de Yaletoft. 


— Aveam acolo oameni care supravegheau marea... spuse el, în timp 
ce-şi plimba rapid ochii peste cuvintele mâzgălite pe foaie. 


-— Ai primit vești? întrebă Regele Uthil. 


Yarvi înghiţi în sec. Un vânticel iscat din senin făcea hârtia dintre 
mâini lui să fluture. 


— Oastea Marelui Rege a trecut prin istmuri, prin partea de vest, 
murmură el. Zece mii de războinici au ajuns pe pământurile 
Throvenlandului și deja mărşăluiesc spre noi. 


- Ce? întrebă Raith, cu gura încă zâmbind, dar cu fruntea încreţită de 
nedumerire. 


Nu departe de ei, oamenii încă mai dansau în timp ce cineva cânta la 
fluier și râdeau, beau și sărbătoreau, însă chipurile din jurul celor doi 
regi deja începeau să devină sumbre. 


- Eşti sigur? întrebă Skara cu o voce aproape imploratoare, de parcă 
ar fi fost un prizonier căruia i se iertase fapta și acum aflase că va 
muri din cauza alteia, mai grave. 


— Sunt sigur. 
Şi Yarvi mototoli hârtia și o azvârli în foc. 
Mama Scaer scoase un râs ca un lătrat, plin de amărăciune. 


- Totul a fost o înscenare! O fluturare din degete de-a Bunicii Wexen, 
ca să ne abată atenția în timp ce ea dădea adevărata lovitură cu 
celălalt pumn. 


- O păcăleală, șopti Jenner cel albastru. 
- A sacrificat toţi acești oameni? zise Skara. Pentru a ne păcăli pe noi? 


- Pentru binele suprem, regina mea, murmură Sora Owd. 


Ceva mai jos, pe plajă, câteva focuri sfârâiră și se stinseră atunci când 
un val rece se năpusti pe prundiș. 


- Și-a aruncat în luptă corăbiile de care s-a putut lipsi. Cei mai slabi 
luptători. Bărbaţi pe care nu mai trebuie să-i hrănească, să-i înarmeze 
sau să-și bată capul cu soarta lor, zise Regele Uthil încuviințând 
admirativ din cap. Trebuie să-i privim cu respect lipsa de scrupule. 


— Am crezut că Mama Război ne surâde, rosti Grom-gil-Gorm privind 
încruntat cerul negru. Se pare că bunăvoința ei s-a îndreptat în altă 
parte. 


Vestea se răspândi cu repeziciune, muzica se opri și, odată cu ea, 
încetă și sărbătoarea. Mama Scaer îl privea pe Yarvi furioasă. 


— Ai crezut că o vei păcăli pe Bunica Wexen, însă ea e cea care te-a 
păcălit pe tine. Şi pe noi toți odată cu tine. Prost îngâmfat ce ești! 


- Dar nici înțelepciunea ta n-a ieșit la iveală! mormăi drept răspuns și 
Părintele Yarvi, pe fața căruia jucau umbre amenințătoare. 


- Opriţi-vă! încercă să-i potolească Skara, păşind între ei. Trebuie să 
rămânem uniți, mai ales acum! 


Insă murmurul creştea. Un zgomot neîntrerupt, asemănător cu cel pe 
care Skara auzise venind de dincolo de uși în noaptea în care 
războinicii Marelui Rege sosiseră în Yaletoft. 


- Zece mii de oameni? Asta ar însemna probabil de trei ori mai mulți 
decât ce-am înfruntat noi astăzi! 


- De două ori mai mulți decât am înfruntat noi! 

- Ar putea pătrunde şi mai mulți prin acele istmuri! 

- Sigur Marele Rege a făcut rost de şi mai multe corăbii. 
- Trebuie să-i lovim chiar acum, se răsti Uthil. 


— Trebuie să ne retragem, mârâi Gorm. Să-i atragem pe pământul 
nostru. 


- Opriţi-vă! strigă cu glas gâtuit Skara, însă nici ea nu se simțea în 
stare să le țină piept. 


Sângele îi zvâcnea în urechi. Ceva clămpăni pe deasupra și ea icni, 
surprinsă. Raith o apucă de braţ și o trase în spatele său, scoțându-și 


apoi pumnalul. 


O pasăre ţâșni din noapte și se aşeză pe umărul Mamei Scaer. Un corb, 
care își strânse aripile şi apoi rămase nemișcat holbându-se la ei cu 
din ochii săi galbeni. 


- Yilling cel Strălucitor a sosit! ţipă el. 


Și Skara se trezi din nou în întuneric, înconjurată de lumina 
înnebunitoare a flăcărilor ce se zăreau prin ferestre, în timp ce o mâna 
albă se întindea pentru a-i atinge faţa. Stomacul i se strânse, genunchii 
începură să-i tremure și trebui să-l apuce pe Raith de braţ ca să nu se 


prăbușească. 


Mama Scaer desfăcu în tăcere peticul de hârtie prins de piciorul 
corbului. In tăcere citi cele câteva rânduri, cu chipu-i dăltuit în piatră 
parcă și mai imobil. În tăcere îndură și Skara frica ce-i pătrundea din 
trup ca răceala gheții, ca o piatră grea ce o împiedica să respire, în 
timp ce senzația de arsură îi urca din nou spre gât. 

Îşi aduse aminte de vorbele pe care i le spunea uneori bunicul său. 
Victoria este un sentiment plăcut. Insă întotdeauna trecător. 

Glasul ei sună slab în noapte. 


— Ce mai e? 


- Alte vești proaste, spuse Mama Scaer. Știu unde s-a aflat de fapt 
Yilling cel Strălucitor. 


Preţul 


Rulf spunea mereu că locul cel mai potrivit în care poți uita de 
probleme este prova unei corăbii sub o velă umflată de vânt, acolo 
unde cel mai aprig dușman ţi-e vântul și grija cea mai mare e valul 
următor. Lui Koll i se părea, fireşte, o probă de înțelepciune în timp ce 
se prindea hlizindu-se de galionul de la provă, bucurându-se de stropii 
mărunți ce-i udau faţa și de sarea pe care-o simţea pe buze. 


Însă zeilor le place să-și râdă de un om fericit. 


Un braţ i se încolăci în jurul umerilor ca un șarpe. Poate că nu era la 
fel de gros ca al lui Brand, însă forța lui era înspăimântătoare, iar 
degetele ce-i fluturau prin faţa ochilor erau pline de julituri și de 
cicatrice, în timp ce la încheietura brațului sclipea într-un portocaliu- 
deschis brăţara elfilor câștigată după o luptă contra a șapte bărbați 
odată. 


— Aproape am ajuns acasă. 


Thorn trase adânc aer în piept prin nasu-i strâmb și arătă cu capul 
înspre linia şerpuită a dealurilor Gettlandului ce tocmai răsăreau la 
orizont. 


— Bănuiesc că ai să te duci din nou s-o vezi pe Rin. 


- Poţi să-ți păstrezi amenințările pentru tine, oftă Koll. Brand mi-a 
ţinut deja o predică... 


- Brand nu vorbeşte destul de tare. Fl e obișnuit să renunțe ușor. Zeii 
îmi sunt martori, chiar trebuie să fie aşa ca să se poată înțelege cu 
mine. Dar eu m-am măritat cu Brand, zise Thorn, mângâindu-și cheia 
din aur roșu de la gât și plimbând-o de-a lungul lanțului de care era 
atârnată. Așa că Rin e ca și sora mea. Iar cu mine nu cazi ușor la pace. 
Mi-ai plăcut mereu și mie de obicei nu-mi prea plac oamenii, dar 
înţelegi ce vreau să spun? 


- Nu-i prea greu de înţeles, încuviință Koll. Mă simt de parcă sunt 
prizonier într-o cameră care se micşorează. Nu reușesc să-mi dau 
seama cum să fac ce-i corect și față de Rin, și față de Părintele Yarvi. 


- Vrei să spui că nu reușești să-ți dai seama cum să obţii ce-ţi dorești 
de la amândoi? 


Koll se uită în sus, spre ea cu o privire vinovată. 
- Vreau să fiu iubit în timp ce schimb lumea. Greșesc foarte mult? 


- Doar dacă totul se termină prin a nu obține nimic din ceea ce-ţi 
dorești și lași și un dezastru în urma ta, oftă Thorn, după care îl bătu 
pe umăr, înțelegătoare. Dacă te consolează cu ceva, știu cum te simți. 
Am făcut un jurământ faţă de Regina Laithlin să-i fiu Păzitor Ales și i- 
am jurat lui Brand că-i voi fi soţie... se pare că amândoi merită mai 
mult de-atât. 


Koll ridică din sprâncene, căci se simţea tare ciudat acum, când își 
dăduse seama că până și Thorn cea mereu sigură pe sine putea avea 
îndoieli serioase uneori. 


— Nu sunt convins că ei ar fi de acord cu tine. 
— Nu sunt convinsă nici că n-ar fi de acord, pufni ea. Mi se pare că nu 
mă pot împărți suficient de mult între ei doi și nici nu pot ghici mereu 


ce vor de fapt de la mine. N-am avut niciodată intenţia să devin... of... 


Ridică un pumn strâns în fața ochilor și îl privi încruntată, ridicând 
din umeri. 


- O ticăloasă mereu pusă pe hartă. 

— N-ai vrut asta? 

— Nu, Koll, n-am vrut asta. 

— Atunci ce-ai de gând să faci? întrebă el. 


— Să mă străduiesc mai mult, bănuiesc, spuse ea, oftând. Dar tu ce-ai 
de gând să faci? 


A A 


își întoarse privirea spre casă. 

Koll oftă și el și 


— N-am nicio afurisită de idee, răspunse, apoi se încruntă când văzu 
pete cenușii pe cer. Ala e fum? 


Se strecură pe sub brațul lui Thorn, sări pe un butoi, iar de acolo, pe 
catarg. Regina venise și ea lângă parapet, privind încruntată spre vest, 
în timp ce vântul îi flutura părul lung și auriu. 


- O prevestire de rău augur, murmură Skifr de sub glugă, uitându-se la 
păsările ce dădeau târcoale pe deasupra siajului. O prevestire tare, 
tare întunecată. 


Koll se târî pe vergă și-și încolăci picioarele în jurul ei, ținându-se cu o 
mână de vârful catargului și pe cealaltă ducând-o streașină la ochi ca 
să vadă mai clar ce se întâmplă în Thorlby. La început, nu zări prea 
multe din cauza legănatului corabiei în sus și-n jos, apoi Marea Mamă 
se linişti câteva clipe și Koll reuși să distingă totul cu claritate. 
Docurile, zidurile, citadela... 


- O, zei! şopti el. 


O cicatrice întunecată străbătea coasta dealului și împărțea inima 
orașului în două. 


- Ce vezi acolo? se răsti Regina Laithlin. 


- Foc, spuse Koll, simțind cum i se zbârlește părul de pe ceafă. Thorlby 
e în flăcări. 


Flăcările cuprinseseră docurile cu totul. Acolo unde înainte mulțimile 
de oameni forfoteau cât era ziua de lungă, iar pescarii îşi descărcau 
năvoadele și neguțătorii strigau preţul mărfurilor, pluteau acum, peste 
ruinele, nori de praf învolburaţi. În picioare nu mai rămăsese decât un 
chei, celelalte zăceau sfărâmate în apă. Catargul înnegrit al unei 
corăbii scufundate se ițea dintre valurile agitate, iar mai încolo se 
zărea galionul de la prova altei corăbii. 


- Ce s-a întâmplat? întrebă cineva, căci în aer se simțea deja duhoare 
de lemn ars. 


- Duceţi-ne la țărm! strigă Thorn, strângând atât de tare parapetul din 
lemn, încât încheieturile i se albiră. 


Vâsliră tăcuţi cu toţii, privind orașul cu clădiri în care se căscau acum 
găuri mari ce le făceau să semene cu niște dinți stricați și rupți pe 
pantele abrupte ale dealurilor. Case arse din temelii, ferestre goale ca 
ochii stârvurilor, schelete de grinzi înnegrite ce ieșeau prin 
acoperișuri, alcătuind o priveliște dezgustătoare. Casele încă mai 
trimiteau în văzduh rotocoale de fum negru, iar pe deasupra lor 


pluteau în cercuri corbii, croncănind recunoscători către mama lor de 
fier. 


— Of, zei! murmură Koll. 


Strada a Şasea - pe care se aflase înainte fierăria lui Rin, acolo unde 
munciseră împreună, unde râseseră împreună și zăcuseră lungiţi 
împreună -, era acum un talmeş-balmeș de dărâmături înnegrite, la 
umbra citadelei. Se înfioră de teamă până în vârful degetelor, o teamă 
care își înfipse ghearele în pieptul lui ca o fiară, abia lăsându-l să 
respire. 


Chiar în clipa în care chila se înfipse în prundiș, Thorn ţâșni de la 
provă. Koll o urmă imediat, de-abia băgând în seamă frigul și aproape 
înghițind nisipul aruncat de tălpile ei. 


- Nu, o auzi Koll șoptind, după care Thorn își duse dosul mâinii 
tremurânde la gură. 


El se uită în sus pe plajă, spre șirul de tumuli ai regilor morți de mult. 
Acolo, pe un petic de iarbă cu fire subțiri, se aflau câteva zeci de 
persoane, cu umerii lăsați și cu capetele plecate. 


Oameni adunaţi pentru o înmormântare, iar Koll simți din nou teama 
strângându-l ca o gheară. 


Încercă s-o cuprindă de umeri pe Thorn ca s-o liniştească sau ca să se 
liniştească pe el însuși- nu era sigur-, însă ea se scutură brusc și o 
rupse iar la fugă, aruncând nisip în spate cu tocurile cizmelor, iar Koll 
o porni după ea. 


Putea auzi glasuri îngânând ceva. Brinyolf, Ţesătorul de Rugăciuni, 
intona un cântec pentru Tatăl Pace, pentru Cea Care Scrie și pentru 
Cea Care Judecă, pentru Moartea care veghează Ultima Poartă. 


— Nu, o auzi pe Thorn murmurând în timp ce se chinuia să urce prin 
nisipul de pe dune. 


Atunci se opri și Brinyolf din cântat. Doar foşnetul vântului prin iarbă 
și țipătul îndepărtat al unui corb plutind pe curenţii de aer tulburau 
liniştea. Chipuri palide, trase, șocate, scăldate în lacrimi, încordate de 
furie se întoarseră spre ei. 


Koll o văzu pe Rin și oftă ușurat, însă rugăciunea lui de mulțumire se 
stinse imediat când îi văzu buzele strâmbate de durere și lacrimile ce-i 
şiroiau pe obraji. O urmă pe Thorn care deja ajunsese lângă ea, cu 


genunchii tremurând, disperat să afle, dar şi temându-se de ce-ar fi 
putut afla. 


Văzu rugul cel mare din bușteni, înalt până la brâu. 


Văzu trupurile întinse pe el. Pe toți zeii, oare câte erau acolo? Vreo 
douăzeci? Treizeci? 


- Nu, nu, nu! şopti Thorn, apropiindu-se de un trup întins pe rug. 


Koll zări părul negru răsfirat de vânt și mâinile palide încrucișate pe 
pieptul masiv, ale căror încheieturi groase erau acoperite de cicatrice 
șerpuitoare. Însemnele unui erou. Însemnele unei fapte măreţe. Ale 
unei fapte care-i salvase viaţa lui Koll. Se apropie de Rin pentru a 
vedea acel chip mai clar. Chipul lui Brand, palid și rece, cu o mică 
tăietură curată și întunecată chiar sub ochi. 


- Oh, zei! murmură el, nevenindu-i să-și creadă ochilor. 


Brand păruse întotdeauna atât de liniștit şi de puternic, solid ca una 
dintre stâncile pe care se sprijinea Thorlby-ul. N-avea cum să fie mort. 
Nu era posibil. 


Koll închise ochii strâns, apoi îi deschise, însă el era tot acolo, pe rug. 


Brand trecuse prin Ultima Poartă și gata, povestea lui se terminase. Se 
terminase totul. 


Şi Koll scoase un fornăit ciudat- din cauza nasului care-l durea —, apoi 
lacrimile începură să-i curgă pe obraz. 


Thorn se aplecă deasupra lui Brand, apropiindu-și de el mâna pe care 
brăţara elfilor devenise neagră și moartă, apoi încetișor, cu blândețe, 
îi dădu la o parte şuvița de păr de pe față. Îşi scoase lanţul de la gât, îl 
apucă uşor pe Brand de ceafă şi-i strecură lanţul în jurul gâtului, 
împingând cheia din aur sub cămașă. Era cea mai bună cămașă a lui, 
păstrată pentru ocazii speciale care nu mai apucaseră să vină, iar ea îi 
netezi mica umflătură creată de cheie, ușor, cu degete tremurătoare, 
din nou și din nou. 


Rin se agăță strâns de Koll, iar el o cuprinse cu brațul, moale, slab și 
inutil. O simți tremurând și suspinând în tăcere și deschise gura 
pentru a-i spune ceva, însă nu reuși să rostească nimic. Trebuia să se 
comporte ca un ucenic de preot. Trebuia să aibă mereu cuvintele 
potrivite. Însă ce cuvinte putea găsi acum? 


Rămase acolo la fel de neajutorat cum fusese când murise mama sa, 
când stătuse cu ochii ațintiți asupra trupului ei întins pe rugul din 
bușteni, iar Părintele Yarvi vorbise pentru că el nu fusese în stare. Nu 
fusese în stare decât să se uite la ea și să se gândească la ce pierduse. 


Mulțimea amuţită se despărți în două și-i făcu loc Reginei Laithlin să 
treacă. Vântul îi biciuia părul şi i-l flutura în jurul feţei, iar rochia 
atârna pe ea, udă de la apă mării prin care trecuse când sărise de pe 
corabie. 


- Unde e Prințul Druin? se răsti ea. Unde e fiul meu? 


- E în siguranță, în camerele tale, regina mea, spuse Brinyolf, 
Ţesătorul de Rugăciuni, a cărui bărbie dispăruse cu totul în faldurile 
de grăsime de la gât în timp ce privea trist rugul. Mulțumită lui Brand. 
El a început să tragă de clopote, ca să ne avertizeze. Gărzile care-l 
păzeau pe Druin nu și-au asumat niciun risc. Au închis Poarta 
Urlătoare şi au izolat citadela de restul lumii. 


— Cine-a făcut asta? întrebă Laithlin, privind grămada de cadavre cu 
ochii mijiți. 


Edni, una dintre fetele antrenate de Thorn, care avea un bandaj pătat 
în jurul capului, scuipă dezgustată. 


- Yilling cel Strălucitor și Companionii săi. 


- Yilling cel Strălucitor, murmură Laithlin. Un nume pe care l-am 
auzit pomenit mult prea des în ultimul timp. 


Thorn se îndreptă de spate încet. Nicio lacrimă nu-i curgea pe față, 
însă Koll putea distinge câte un geamăt sugrumat de fiecare dată când 
expira. Rin o strânse cu blândeţe de umăr, însă Thorn nu se întoarse, 
nu se mișcă deloc, de parcă se afla într-un vis. 


- Au sosit cu două corăbii, spunea Edni. Poate trei. În timpul nopții. 
Nu erau atât de mulți încât să cucerească orașul, dar au fost destui ca 
să-i dea foc. Câţiva throvenlanderi sosiseră cu o zi înainte, spunând că 
sunt negustori. Credem că ei le-au dat drumul înăuntru. Apoi Yilling și 
Companionii săi s-au răspândit prin oraș și au început să dea foc. 


- Brand i-a auzit, bălmăji Rin. A plecat să sune clopotul, spunând că 
trebuie să avertizeze lumea. Spunea că trebuie să facă bine. 


- Ar fi fost mult mai rău dacă nu era el, adăugă un războinic bătrân, 
cu o mână prinsă într-un bandaj cu atelă, iar când clipi, un șuvoi de 


lacrimi începu să i se scurgă pe obraji. Întâi am auzit clopotul. Apoi 
pretutindeni am văzut focuri. Totul era un haos, iar Yilling cel 
Strălucitor hohotea în mijlocul lui. 


- Hohotea și ucidea, spuse Edni. Bărbaţi, femei, copii. 
Brinyolf clătină din cap, scârbit. 


- La ce te poți aștepta din partea unuia care nu se închină decât 
Morţii? 


- Ştiau unde se află gărzile, rosti Edni, strângând pumnii. Pe ce străzi 
să apuce. La ce clădiri să dea foc. Ne știau punctele tari și punctele 
slabe. Știau absolut totul! 


- Ne-am luptat totuși, regina mea! zise Ţesătorul de Rugăciuni, 
lăsându-și mâna grăsună pe umărul subțire al lui Edni. Ai fi fost 
mândră văzând cum s-au luptat oamenii tăi! Mulțumită zeilor noștri, i- 
am alungat din oraș, însă... Mama Corbilor și-a luat tributu-i greu... 


- Asta e mâna Bunicii Wexen, murmură Koll, ștergându-se la nas. Doar 
a ei, a nimănui altcuiva. 


- Thorn, spuse Regina Laithlin, făcând un pas în față. Thorn. 
O apucă de umeri și o strânse cu putere. 

- Thorn! 

Thorn clipi des, de parcă atunci s-ar fi trezit dintr-un vis. 


— Eu trebuie să rămân aici, îi spuse regina, să încerc să vindec rănile 
Thorlby-ului și să mă îngrijesc de cei care au scăpat. 


Gâfâitul sugrumat al lui Thorn se transformase într-un mârâit 
neîntrerupt, iar mușchii fălcilor de sub pielea feţei pline de cicatrice îi 
jucau sălbatic. 


— Eu trebuie să lupt. 
- Da. Şi nu te-aș împiedica nici dacă aș putea, zise regina, ridicând 
bărbia. Te eliberez de sub jurământ, Thorn Bathu. Nu mai ești 
Păzitorul meu Ales. 


Se aplecă și mai aproape de ea, cu glasul tăios ca o lamă de pumnal: 


- Acum trebuie să fii o sabie. Sabia care-și va croi drum până la 


Yilling cel Strălucitor, sabia care va aduce răzbunare! 

Thorn încuviință încet din cap, cu pumnii strânși, tremurători. 

— Jur! 

— Regina mea, zise Edni, l-am prins pe unul de-al lor. 

- Unde e? întrebă Laithlin mijind ochii. 

- E legat și păzit în citadelă. N-a rostit nici măcar o vorbă. Dar după 
armură şi după brățările de pe mâini, nu încape îndoială că este unul 
dintre Companionii lui Yilling cel Strălucitor. 

Thorn rânji arătându-și dinții. Brățara elfilor începuse să pâlpâie din 
nou, însă acum era fierbinte ca un cărbune încins, aruncând o umbră 
purpurie pe fața ei suptă și palidă și o sclipire sângerie în ochii săi 


strălucitori. 


- Cu mine va vorbi, şopti ea. 


III 
NOI SUNTEM PAVĂZA 


Monștri 


- Aliați, începu Skara. Prieteni! 


De parcă numindu-i prieteni putea să se convingă în sinea ei că nu-i 
sunt dușmani. 


- Am considerat că e mai bine dacă ne strângem doar noi șase, astfel 
încât să putem stabili ce putem face mai departe fără prea multe... 
întreruperi. 


Se referea la permanentele contraziceri mărunte, la insultele și la 
amenințările ce sufocau o discuţie la care participa toată lumea. 


Regele Uthil și Regele Gorm se priveau încruntaţi. Părintele Yarvi și 
Mama Scaer se uitau la fel de încruntaţi unul la celălalt. Sora Owd 
stătea rezemată de spătarul scaunului, cu braţele încrucișate la piept, 
cu o privire ursuză. Un vânticel sărat dinspre mare răscoli iarba înaltă 
de pe tumuli, făcând-o pe Skara să tremure chiar dacă afară era foarte 
cald. 


O întâlnire ferită de ochii celorlalți, în timp ce fluturii zburau printre 
florile plantate pe mormintele părinților pe care Skara abia dacă 
apucase să-i cunoască așa cum trebuie. O întâlnire discretă, cu doi 
regi, trei preoți şi ea. Și cu ameninţarea că furia Bunicii Wexen se va 
dezlănțui asupra lor. 


- Bun, deci asta e situația noastră, zise Mama Scaer, răsucindu-și una 
dintre brățările elfilor în jurul încheieturii sale subțiri. Am intrat într- 
un bucluc destul de mare. 


- Zece mii de războinici de-ai Marelui Rege se îndreaptă spre noi, 
spuse Uthil. Iar printre ei flutură stindardele multor eroi faimoși. 


- Şi mai mulți continuă să se strecoare prin istmurile de lângă 
Yutmark în fiecare zi, spuse Gorm. Trebuie să ne retragem. Trebuie să 
părăsim Throvenlandul. 


Skara tresări. Să abandoneze Fortăreața lui Bail. Să-și abandoneze 
oamenii și pământul. Să abandoneze moștenirea lăsată de bunicul său. 
Numai acest gând, și tot o făcea să se simtă rău. Foarte rău. 


Uthil își lăsă sabia scoasă din teacă să-i alunece dintre mâini, până ce 
vârful ajunse să i se sprijine în iarbă. 


- Nu văd cum am putea ieşi câștigători în acest mod. 


- Dar cum crezi că am putea câștiga? încercă Skara, străduindu-se să 
stea dreaptă și să afişeze o expresie demnă de o regină, chiar dacă ar fi 
preferat să se târască plângând și să se ghemuiască sub jilțul său. Însă 
Uthil își răsuci încet sabia, cu o expresie la fel de dură ca stâncile de 
sub ei. 


— Am fost mereu gata să mă încred în norocul meu în luptă, însă nu 
sunt singur pe lume. Trebuie să mă gândesc la soția și la fiul meu. 
Trebuie să mă gândesc la ce urmează să le las moștenire. 


Skara simți cum mâncarea din stomac încearcă să-i urce înapoi pe gât 
şi se luptă să o păstreze acolo. Atunci când nici măcar Regele de Fier 
nu mai spune că oţelul e răspunsul, înseamnă că lucrurile chiar sunt 
grave. 


Mama Scaer își răsuci capul chel și scuipă peste umăr. 
- Poate că a sosit vremea să-i trimitem un porumbel Bunicii Wexen. 
Părintele Yarvi pufni. 


- Mama Adwyn a ţinut să precizeze că nu va face în veci pace cu 
mine. 


— Așa zici tu. 
— Crezi că mint? o întrebă Yarvi, aruncându-i o privire furioasă. 
— De obicei, da! zise Scaer, privindu-l la fel de furioasă. 


- Regele Fynn a făcut pace cu Bunica Wexen, rosti Skara cu un glas 
şovăielnic. Și ce bine i-a făcut! 


Cei doi regi stăteau acolo tăcuţi. Scaer se aplecă în față, sprijinindu-și 
mâinile tatuate pe genunchi. 


— Fiecare război reprezintă un preludiu pentru pace. O negociere cu 
ajutorul armelor, nu al cuvintelor. Hai să mergem la Bunica Wexen cât 


încă mai avem ceva cu care putem negocia... 
— Nu vom negocia nimic! lătră o voce. N-o să facem nicio pace! 


Thorn Bathu se ivi de după cel mai apropiat tumul. La început, Skara 
se bucură foarte tare când o văzu. Singura femeie de care poți avea 
nevoie când sorții îți sunt împotrivă. Apoi Thorn smuci de un lanţ. Un 
prizonier veni împleticindu-se după ea, cu mâinile legate în față și cu 
un sac pătat de sânge pe cap. În urma lor, Skara zări o siluetă 
înfofolită într-o mantie din petice pestrițe, cu chipul ascuns sub glugă. 
În sfârşit, Skara întâlni ochii lui Thorn, care ardeau în orbitele 
întunecate cu o furie aproape dureros de privit. 


- Yilling cel Strălucitor a atacat orașul Thorlby azi-noapte, mormăi ea, 
lovindu-l pe prizonier cu piciorul și trântindu-l în genunchi înaintea 
celor trei conducători și a celor trei preoți. A ars jumătate de oraș. 
Regina Laithlin încă se mai află acolo, îngrijindu-se de răniți. A ucis 
bărbați femei, copii. L-a ucis... 


Tuşi scurt, înecându-se, dar reuși să se adune și ridică bărbia, cu ochii 
strălucitori și umezi. 


— L-a ucis pe Brand. 


Gorm îi aruncă o privire încruntată preotesei sale. Pumnul lui Uthil se 
încleștă pe mânerul sabiei. Părintele Yarvi făcu ochii mari, părând 
gata să cadă de pe scaun. 


- O, zei, șopti el, cu chipul golit de sânge. 
- Îmi pare... foarte rău... se bâlbâi Skara. 


Îşi aminti cum o susținuse și o îmbărbătase Thorn când sosise pentru 
prima oară în Thorlby. Își dorea să o poată îmbărbăta şi ea la fel 
acum. Însă chipul ei părea atât de plin de furie acum, încât Skara de- 
abia îndrăznea să o privească, darămite să o mai și atingă. 


Necunoscuta își cobori jos gluga zdrențăroasă. O femeie din sud cu 
piele întunecată, suplă ca un bici și plină de arsuri pe partea stângă a 
feţei. Mai demult, Skara s-ar fi cutremurat la vederea ei, însă acum 
începea deja să se obișnuiască. 


- Salutări, regi măreţi, regine măreţe și preoți măreţi, zise ea 
înclinându-se, expunându-şi astfel petele chele din părul cărunt tăiat 
foarte scurt. În Ținutul Alyukilor, mi se spune Sun-nara-Skun. În 
Kalyiv, mi se spune Scarayoi, Cea Care Pășește Printre Ruine. 


- lar aici cum ţi se spune? o repezi Mama Scaer. 
— Ea e Skifr, murmură Yarvi. 


- Vrăjitoarea Skifr? zise Scaer strâmbându-și buzele a dezgust. Hoaţa 
de relicve ale elfilor? Cea pe capul căreia a pus recompensă Bunica 
Wexen? 


- Chiar ea, porumbiţa mea, zise Skifr zâmbind. Bunica Wexen mi-a ars 
casa şi mi-a ucis neamurile, așa că sunt și eu vrăjmașul cel mai aprig 
al celui mai aprig vrăjmaș al tău. 


- Cel mai potrivit dintre toţi, bubui Gorm, privindu-l încruntat pe cel 
înlănțuit. Și trebuie să ne jucăm de-a ghicitul cu privire la cine-i 
oaspetele nostru? 


Thorn pufni, apoi îi smulse acestuia sacul de pe cap. 


Skarei aproape că i se făcu rău când îi văzu fața. Pocită de lovituri, 
năpădită de vânătăi, cu un ochi umflat și închis, iar cu celălalt doar o 
pată roșie. Apoi îşi dădu seama că-l cunoștea. Era unul dintre cei aflați 
în Pădure în noaptea când fusese incendiată. Unul dintre cei care 
râsese când Regele Fynn se prăbușise mort în flăcări. Ştia că trebuie 
să-l urască, însă când îi văzu chipul desfigurat nu simți milă. Milă și 
dezgust pentru ce i se întâmplase. 


Fii la fel de generoasă cu dușmanii ca și cu prietenii tăi, obișnuia să-i 
spună mereu bunicul său. Nu pentru ei, ci pentru tine. 


Însă Thorn era departe de-a se simți generoasă. 


— El e Asborn cel Făr”- de-Teamă, Companion al lui Yilling cel 
Strălucitor, zise ea, după care își înfipse degetele în părul năclăit de 
sânge al bărbatului și-i smuci capul mai aproape de ea. A fost capturat 
în atacul asupra Thorlby-ului și până la urmă s-a dovedit că poate 
simți și el teama. Spune-le și lor ce mi-ai spus mie, vierme! 


Din gura distrusă a lui Asborn ieșiră printre dinţii sparți câteva 
cuvinte greu de deslușit, asemănătoare cu un cârâit: 


— Un mesaj... pentru Yilling cel Strălucitor. Ca să atace Thorlby-ul. 
Când... și unde... și cum să atace. 


Skara tresărea de fiecare dată când prizonierul scuipa câte un cuvânt 
odată cu sfărâmături de dinți și salivă amestecată cu sânge. 


- Aveţi... un trădător printre voi. 


Părintele Yarvi sări în picioare, strângându-și mâna schiloadă într-o 
imitație jalnică de pumn. 


— Cine e? 


- Doar Yilling îl cunoaște, spuse bărbatul, aţintindu-și ochiul injectat 
asupra Skarei. Poate că şade chiar acum printre voi, adăugă el, rânjind 
cu buzele pline de sânge. Poate că... 


Thorn îl plesni peste fața distrusă, trântindu-l pe o parte, apoi ridică 
mâna pentru a-l mai lovi o dată. 


- Thorn! strigă Skara, agățându-se de ea. Nu! 
Thorn o privea cu chipul schimonosit de furie și de durere. 


- Te rog, dacă vei continua să-l rănești, te vei răni pe tine însăţi. Ne 
vei răni pe noi toți. Te implor, arată-i îndurare! 


- Îndurare? șuieră Thorn, cu lacrimile şiroindu-i pe obrazul brăzdat de 
cicatrice. Dar ei i-au arătat îndurare lui Brand? 


- Nu mai multă decât i-au arătat şi bunicului meu, spuse Skara, 
simțind cum lacrimile o podidesc. Dar noi trebuie să fim mai buni 
decât ei! 


— Nu! Trebuie să fim mai răi! 


Thorn îl smuci sălbatic pe Asborn de lanţ, ridicând din nou pumnul 
încleştat, însă rânjetul bărbatului se lăți. 


- Yilling cel Strălucitor va veni după voi! hârâi el. Yilling cel 
Strălucitor va veni și va aduce și Moartea cu el! 


— O, Moartea e deja aici. 


Skifr se răsuci şi ridică un braţ. În pumnul strâns avea un obiect din 
metal negru. Urmă un pocnet asurzitor care o făcu pe Skara să tresară 
şi o ceață roșie ţâșni din capului lui Asborn, care prăbuși într-o rână, 
cu părul în flăcări. 


Skara se uita la el, cu ochii căscaţi, plini de groază. 


- Mamă Război, apără-ne, şopti Gorm. 


- Ce-ai făcut? ţipă Mama Scaer, ridicându-se cu o asemenea grabă de 
pe scaun, încât acesta se rostogoli în iarbă. 


- Bucură-te, porumbița mea, căci te-am făcut să simţi gustul victoriei! 


Skifr ţinea în sus obiectul acela mortal, din a cărui gură aflată la capăt 
ieşea un fir de fum. 


- Știu unde mai putem găsi din astea. Relicve puternice, pe lângă ele 
cea din mâna mea pare o bagatelă. Arme de-ale elfilor, făcute înainte 
de Sfărâmarea Zeiţei! 


— Unde? întrebă Yarvi, iar Skara descoperi uluită că ochii preotului 
străluceau de dorință. 


— În Strokom, spuse Skifr, privindu-l pe Yarvi cu capul plecat pe un 
umăr. 


- Nebunie! zbieră Mama Scaer. Strokomul este interzis de Consiliul 
Preoteselor. Oricine pătrunde acolo se îmbolnăvește și moare! 


- Eu am pătruns acolo, zise Skifr ridicând un braţ lung pentru a indica 
brăţara elfilor ce pâlpâia la încheietura lui Thorn într-o lumină 
portocalie. Am adus fleacul acela și uite că încă mai fac umbră 
pământului. Niciun tărâm nu mi-e interzis. Eu sunt Cea Care Pășește 
Printre Ruine și cunosc toate intrările. Chiar și pe cele care ne pot feri 
să ne îmbolnăvim dacă pătrundem în Strokom. Rostiți cuvântul și vă 
voi pune-n mâini arme cărora niciun om, niciun erou, nicio oaste nu li 
se va putea împotrivi. 


- Şi să fim blestemaţi cu toţii? răcni Mama Scaer. Ţi-ai pierdut 
mințile? 


— Se vede că încă nu mi le-am pierdut. 


Regele Uthil se ridică în picioare calm, tot şi calm se îndreptă spre 
trupul lui Asborn, și la fel de calm se ghemui lângă el. 


— Războinicul destoinic e cel care încă mai răsuflă atunci când corbii 
se ospătează. Regele adevărat e cel care priveşte hoiturile arzând ale 
vrăjmașilor săi. 


Își înfipse degetul mic în gaura curată din fruntea lui Asborn și în 
ochii lui strălucitori păru să se aprindă iarăși acel foc nebun. 


- Oţelul trebuie să fie răspunsul, zise el scoțându-și degetul mânjit de 


sânge din rană, după care și-l privi ridicând o sprânceană. Iar ăsta e 
doar un alt fel de oțel. 


Skara închise ochii, strângând cu putere braţele scaunului pe care 
şedea. Încercă să se liniștească, să răsufle din ce în ce mai ușor, să-și 
potolească stomacul răzvrătit şi să-şi înăbușe groaza ce-o cuprinsese. 
Groaza de a vedea cum se face magie. Groaza de-a fi martoră la 
uciderea unui prizonier. Groaza de-a înțelege că dintre cei prezenţi ea 
părea singura căreia îi păsa. Trebuia să fie dârză. Trebuia să fie 
inteligentă. Trebuia să fie puternică. 


- Eu zic că ar trebui să rămână ascuns până nu ne taie pe toți în 
bucăţi, rosti Gorm. 


- Eu zic că ar trebui împlântat în inima lui Yilling cel Strălucitor! 
mormăi Thorn. 


- Ne putem da seama cu toţii că durerea te-a înnebunit, se răsti Mama 
Scaer la ea. Magie de-a elfilor? Gândiţi-vă la ce spuneţi! Riscăm o 
nouă Sfărâmare a Zeiţei! Şi mai avem și-un trădător printre noi! 


- Un trădător responsabil de arderea Thorlby-ului, lătră Thorn, așa 
cum ai visat că se va întâmpla atâţia ani la rând! Un trădător în slujba 
Marelui Rege, cu care acum vrei să cazi la pace! 


- Ai grijă ce acuzaţii îmi arunci, sălbatico... 

Skara se sili să deschidă ochii. 

- Toţi am făcut sacrificii! strigă ea. Toţi am pierduţi prieteni, cămine, 
familii. Trebuie să rămânem uniți, altfel Bunica Wexen ne va zdrobi 


unul câte unul! 


— Am sfidat autoritatea Marelui Rege, spuse Părintele Yarvi, iar asta e 
tot e are. Tot ce-l reprezintă. Nu poate da înapoi și nici noi n-o putem 
face. Ne-am ales cu toţii calea de urmat. 


— Tu ai ales-o pentru noi, se repezi Mama Scaer. Un pas însângerat 
după altul! Şi asta ne-a dus la pieire. 


Skifr scoase un râs ca un lătrat. 
- O să bâjbâiți mult și bine fără ajutorul meu, porumbeilor. 


Intotdeauna vom avea riscuri de înfruntat. Intotdeauna vor fi pierderi. 
Dar eu v-am arătat magie interzisă și Soarele Mamă încă mai răsare. 


— Conducem pentru că oamenii se încred în noi, spuse Gorm. Ce ne 
vom face fără încrederea lor? 


— Conduci pentru că oamenii se tem de tine, zise Părintele Yarvi. Cu 
arme ca asta, teama lor va creşte şi mai mult. 


- E ceva malefic, Părinte Yarvi, şuieră Scaer. 


— Mă tem că e răul cel mai mic, Mamă Scaer. Victoriile glorioase duc 
la cântece de slavă, iar cele lipsite de glorie nu sunt mai puțin 
folositoare odată ce barzii se apleacă asupra lor. Însă înfrângerile 
glorioase sunt doar înfrângeri. 


— Avem nevoie de timp de gândire, spuse Skara ridicând palmele de 
parcă ar fi încercat să liniștească niște câini turbați. 


- Nu prea mult. 

Skifr întinse mâna brusc și prinse o frunză ce plutea rotindu-se în aer. 
- Nisipul se scurge prin clepsidră și Yilling cel Strălucitor se apropie. 
Aveţi de gând să faceţi ce e necesar pentru a-l înfrânge? Sau îl lăsați 


pe el să vă înfrângă? 


Zdrobi frunza ce degetele, se răsuci cu spatele la ei și, ținând palma 
ridicată, lăsă rămășițele acesteia să fie suflate de vânt. 


- Dacă mă întrebaţi pe mine, porumbeilor, asta nu poate fi în niciun 
caz o cale! 


- N-o să fie pace, mârâi Thorn Bathu, smucind de lanţ și săltându-l pe 
umăr. Nu cât timp Yilling cel Strălucitor și cu mine suntem încă în 
viață. Asta vă promit! 


Şi se întoarse, urmând-o pe Skifr, târând după ea trupul lui Asborn ale 
cărui picioare lăsau dâre în iarbă. 


Gorm se ridică încet, încruntat peste măsură. 


- Să ne întâlnim din nou mâine-dimineaţă cu toții și să decidem soarta 
alianţei noastre. Și poate chiar soarta întregii Mări Sfărâmate. 


Regele Uthil se ridică și el de pe scaun. 
— Avem multe de discutat, Părinte Yarvi! 


— Avem, regele meu, dar mai întâi trebuie să discut cu Regina Skara. 


- Foarte bine, rosti Uthil, smulgându-şi sabia din iarbă și așezând-o la 
loc, la subraț. Cât timp încerc s-o opresc pe Thorn să ucidă toți 
vanstermanii în căutarea unui trădător, trimite-i un porumbel Reginei 
Laithlin. Spune-i să-mi sărute fiul din partea mea. 


Apoi se răsuci cu fața spre Fortăreaţa lui Bail. 

— Spune-i că mi-e teamă că am să întârzii la cină. 

Skara aşteptă până când Regele Uthil dispăru, iar Mama Scaer se 
îndepărtă și ea cu pași lenți, clătinând amărâtă din capul chel, apoi 
vorbi: 


- Ştiai că va sosi clipa asta. 


Întoarse faptele pe toate părțile în minte, până când se potriviră toate 
la locul lor. 


- De aceea ţi-ai dorit să vă adun pe toți șase aici. Pentru ca problema 
relicvelor să nu răsufle către ceilalți. 


— Nu toată lumea stă să reflecteze la fel de... mult ca tine, regina mea. 


Vorbe, flatări, lingușiri, lucruri care nu trebuiau s-o abată din drumul 
ei. 


- Ar fi înțelept din partea noastră să menţinem cercul cât mai restrâns, 
mai ales dacă avem cu-adevărat un trădător printre noi. 


Totul se lega acum, însă chiar și așa, Skara tot îl privea încruntată. 


- În cele din urmă aş putea obosi tot jucând după cântecul tău, Părinte 
Yarvi. 


- Cu toții jucăm după cum ne cântă Bunica Wexen, iar eu am jurat că 
voi zdrobi fluierul ăla până la urmă. Ai de luat o hotărâre tare dificilă, 
regina mea. 


— Una după alta, din ce în ce mai dificile. 
— Ăsta e preţul puterii. 


Yarvi privea în jos la petele de sânge de pe iarbă, iar pentru câteva 
clipe păru copleșit de propriile griji. 


- Iartă-mă. Doar ce-am aflat că omul cel mai bun pe care l-am 
cunoscut vreodată a murit. Uneori e greu... să faci alegerea corectă. 


— Uneori nu există o alegere corectă. 


Skara încerca să-și imagineze ce-ar fi făcut bunicul în locul ei. Ce sfat 
i-ar fi dat Mama Kyre. Însă pentru o astfel de situație nu fusese 
pregătită în niciun fel. Navigase mult prea departe pe mări 
necunoscute, iar de ea se apropia o furtună ce-i acoperea stelele după 
care se putea ghida. 


— Ce-ar trebui să fac, Părinte Yarvi? 


- Un înțelept mi-a spus cândva că un rege trebuie să învingă, restul e 
țărână. Iar pentru o regină e valabil același lucru. Acceptă propunerea 
lui Skifr. Fără ceva care să ne ajute să înclinăm balanţa, Marele Rege 
ne va mătura cu totul din calea lui. Bunica Wexen nu-ți va arăta 
îndurare. Poporul tău, al Throvenlandului, nu va fi cruțat. Iar Yilling 
cel Strălucitor n-o să-ţi mulțumească pentru îngăduință. Întreabă-te 
ce-ar face el în locul tău. 


Skara se înfioră fără să vrea când îl auzi. 
— Așa că trebuie să devin și eu un fel de Yilling cel Strălucitor? 


- Lasă-l pe Tatăl Pace să verse lacrimi din cauza metodelor. Mama 
Război va surâde când va vedea rezultatele. 


- Şi când războiul se va sfârși? șopti ea. La ce fel de pace vom ajunge? 


- Vrei să fii îndurătoare. Să pășești în lumină. Te înțeleg. Te admir. 
Dar, regina mea... 


Părintele Yarvi veni mai aproape și se uită ţintă în ochii ei, spunându-i 
cu blândeţe: 


— Doar învingătorii pot arăta îndurare. 


Deci nu avea de ales. O știuse încă de când Skifr le arătase magia ei. 
Uitându-se în ochii Părintelui Yarvi, știa că și el gândise același lucru. 
El își dăduse seama mult mai devreme, dar știuse să manevreze 
evenimentele atât de dibaci, încât Skara își închipuise gândise tot 
timpul că ea ţinea cârma în mâini. Dar mai știa și că, pe măsură ce 
oastea Marelui Rege se apropia, puterea ei luată cu împrumut îi 
aluneca printre degete. Poate asta era ultima ocazie când votul ei 
conta. Trebuia să câștige ceva pentru bunicul ei, pentru poporul ei, 
pentru Throvenland. Și pentru ea însăși. 


- Îţi cer ceva totuși, zise ea privind parapeţii Fortăreţei lui Bail 


profilându-se negri pe cerul decolorat. Trebuie să-l convingi pe Regele 
Uthil să se lupte cu Yilling cel Strălucitor aici. 


Părintele Yarvi se uită iscoditor la ea. De parcă ar fi încercat să-i 
ghicească intențiile doar privind-o. Poate chiar ar fi reușit, în cele din 
urmă. 


— Nu va dori să lupte atât de departe de casă. Iar Gorm, nici atât. 


— Atunci voi vorbi cu Mama Scaer, să văd ce-mi poate oferi pentru un 
vot împotriva ta, zise Skara, apoi flutură din mână spre zidurile elfilor 
ce se înălțau amenințătoare deasupra tumulului mamei sale. Nu mai 
există nicăieri în lume o fortăreață mai puternică decât asta. Dacă ne 
vom apăra în interiorul ei, Yilling cel Strălucitor va fi nevoit să vină 
după noi. Pentru că e mândru. Pentru că nu poate trece nepăsător pe 
lângă noi, știind că vom rămâne liberi. Vom aduna toți oamenii 
Marelui Rege într-un singur loc, aici. Vom fi pavăza de care se va 
frânge puterea Bunicii Wexen. Iar tu vei avea mână liberă să-ți cauţi 
armele... 


Incercă să-și ascundă greața când privi spre petele de sânge din iarba 
pe care căzuse Ashborn. 


- Când te vei întoarce, vom putea zdrobi oastea lui Yilling cel 
Strălucitor dintr-o singură lovitură. 


Yarvi reflecta la tot ce spusese regina. 


- Cuvintele tale dovedesc înţelepciune, însă rareori războinicii sunt 
interesați de înțelepciune. 


- Războinicilor le plac metalul lustruit, poveştile glorioase și cântecele 
în care oţelul e răspunsul. Presupun că le poți cânta celor doi regi 
despre una dintre astea. Ai o voce potrivită pentru așa ceva, Părinte 
Yarvi? 


— Se întâmplă să am, zise el, ridicând o sprânceană. 


- Nu voi abandona fortăreața pentru care a murit bunicul meu. Și nu 
voi abandona pământul pentru care a murit bunicul meu. 


— Atunci voi lupta pentru el alături de tine, regina mea, zise Yarvi, 
după care îi aruncă o privire Surorii Owd: Ai ceva de adăugat? 


- Vorbesc atunci când Regina Skara are nevoie de sfatul meu. 


Zâmbi, calmă. 
- Simt că a ştiut cum să te manipuleze și fără ajutorul meu. 


Părintele Yarvi pufni, după care se îndepărtă cu pași mari printre 
tumuli, către tabăra Regelui Uthil. 


- Un om foarte șiret, murmură Sora Owd, venind mai aproape și 
așezându-se lângă Skara. Un om care poate face orice cale să pară 
potrivită. 


Skara îi aruncă o privire piezișă. 


- N-am nevoie să citesc în stele ca să-mi dau seama că va urma și un 

„dar“. 


- Planul său e unul disperat. E în stare să pășească pe un tărâm 
interzis alături de vrăjitoarea Skifr, ca să-i ghideze pașii, spuse Sora 
Owd, apoi adăugă mai încet: Ar pătrunde și în infern, convingând un 
demon să-i călăuzească pașii, și ne-ar face şi pe noi să-l urmăm. Dacă 
nu vor găsi relicvele elfilor? Vom rămâne blocaţi în Fortăreața lui Bail, 
înconjurați de zece mii de războinici. Și dacă vor reuși? 

Vocea îi era acum doar o șoaptă plină de teamă. 

- Vom risca să distrugem lumea? 


Skara se gândea la gospodăriile incendiate, la satele făcute scrum și la 
cetatea bunicului său zăcând în ruine. 


- Lumea este deja distrusă. Fără acele arme, Marele Rege ne va 
învinge. Bunica Wexen va învinge. 


Simţi iar greaţa în gât și se forță să înghită. 
- Yilling cel Strălucitor va învinge. 
Umerii Surorii Owd se lăsară brusc în jos. 


- Nu te invidiez pentru alegerea pe care trebuie s-o faci, regina mea, 
spuse ea privind încruntată în urma Părintelui Yarvi. Dar mă tem că 
vei distruge un monstru creând altul în locul lui. 


Skara mai privi o dată tumulul tatălui său. 


— Inainte credeam că lumea e plină de eroi. Dar lumea e plină de 
monștri, Soră Owd. 


Îşi mută privirea de la morți, aţintind-o asupra Fortăreţei lui Bail. 


— Poate cel mai bun lucru e să sperăm că îl vom avea de partea 
noastră pe cel mai înfricoşător dintre toți. 


Minciuni 


Rin nu lăsa niciodată lucrurile făcute doar pe jumătate, iar lui Koll îi 
plăcuse mereu asta la ea. 


Imediat ce ajunseră în Fortăreaţa lui Bail, își desfăcu forja, găsi un loc 
potrivit într-o pivniță, îşi rândui uneltele ca să le aibă la îndemână și 
se puse pe treabă. 


Un fierar are mereu de lucru în aceste vremuri, îi spusese ea lui Koll. 


Îşi petrecea tot timpul acolo jos, în bezna mirosind a cărbuni, izbind 
cu ciocanul, ascuţind, nituind. Iar el începea să-și facă griji pentru ea. 
Chiar mai mult decât îşi făcea pentru el însuși, ceea ce nu se întâmpla 
prea des. 


Își așeză ușor mâna peste a ei, pentru a o linişti. 
- Nu-ţi va reproşa nimeni dacă te oprești și tu niţel. 
Ea își smulse mâna dintr-a lui, continuând să lustruiască. 


- Dacă mă opresc, încep să mă gândesc. Și nu vreau deloc să mă 
gândesc. 


El întinse mâna din nou, pentru a o atinge. 
- Știu, Rin, dar... 

Ea îi îndepărtă din nou mâna. 

— N-am chef de joacă. 

- Îmi pare rău. 

— Nu mai spune că-ţi pare rău. 


- Bine, nu-mi pare rău. 


Ea se opri din ce făcea, pentru a-i arunca o privire încruntată. 
- Lasă gluma, vorbesc serios! 
- Îmi pare rău, spuse el, încumetându-se să zâmbească. 


Zâmbi și ea, vag, doar o clipă, apoi se încruntă din nou. Lui îi plăcea 
foarte mult să o facă să zâmbească, dar se îndoia că va reuși asta încă 
o dată, cel puţin azi. Ea își propti pumnii de bancul de lucru, cu capul 
înfundat între umeri, privind fix lemnul plin de zgârieturi. 


- Mă tot gândesc la lucruri pe care vreau să i le spun. Deschid gura ca 
să vorbesc. Mă întorc să-l strig. 


Strânse din dinți, gata să izbucnească în plâns, dar se stăpâni. 


— A dispărut. A dispărut și nu se va mai întoarce niciodată. De fiecare 
dată când îmi aduc aminte, nu-mi vine-a crede. 


Scutură din cap, amărâtă. 


- Avea mereu un cuvânt cald și era mereu blând cu toată lumea. Și lui 
ce bine i-a făcut? 


- Le-a făcut bine celorlalți, răspunse Koll. Nu-l vor uita. Eu nu-l voi 
uita. 


Brand îi salvase viața și îi ceruse un singur lucru în schimb: să se 
poarte frumos cu Rin. 


- Am fost și eu în locul tău, să știi... 
Vocea i se frânse, dar reuși să continue: 
- Am pierdut și eu pe cineva. 


- Şi eu am fost în situaţia ta de acum, încercând să alin pe cineva. 
Atunci când a murit mama ta. 


Așa începuse totul între ei. Nu fusese un fulger orbitor, ci ceva care 
crescuse încet, așa cum crește un copac cu rădăcinile adânc înfipte în 
pământ. Întâi braţul lui Rin în jurul umerilor săi atunci când Părintele 
Yarvi rostise cuvintele potrivite la înmormântarea mamei sale. Apoi 
mâna lui Rin într-a sa când ridicaseră tumulul deasupra ei. Râsul lui 
Rin atunci când el intrase în fierărie, doar pentru a avea pe cineva 
alături. Iar ea fusese alături de el. Singurul lucru pe care putea să-l 
facă era să rămână și el alături de ea. Chiar dacă simţea că se sufocă. 


- Cu ce te pot ajuta? o întrebă. 

Rin se linişti, apoi apucă iar piatra de lustruit. Pe toţi zeii! Ce dură 
era. O fi fost ea doar cu un an mai mare decât el, însă uneori părea că 
e mai în vârstă cu vreo zece. 

- Rămâi alături de mine. 

Se apucă din nou de lustruit, cu fruntea brobonită de sudoare. 


— Am nevoie să spui că vei fi alături de mine. 


- Voi fi alături de tine, se forță el să spună, chiar dacă voia cu 
disperare să iasă la aer curat și îl dezgustau propriile gânduri. 
Promit... 


Auzi pași grei coborând pe scări și se simţi ridicol de bucuros pentru 
această mică distragere a atenţiei. Până când văzu cine se cocoșa 
pentru a încăpea pe ușa joasă. Nimeni altul decât paharnicul cu păr 
alb al lui Grom-gil-Gorm, Raith, a cărui frunte luase contact cu atâta 
grosolănie cu nasul lui Koll sub cedrul din Thorlby. 


- Tu, rosti el, strângând pumnii. 
Raith tresări auzindu-l. 
- Da. Eu. Scuze. Ce-ţi mai face nasul? 


Poate că intenţionase să sune ca o scuză, însă Koll simți în acea 
remarcă doar propria durere. 


- Un pic suferind, se răsti el. Dar un pic mai puțin decât mândria ta, 
îmi închipui. 


Raith ridică din umeri. 


- Deja era distrusă. Ştiam că eşti un cățărător de două ori mai bun 
decât mine, altfel nu te-aș fi pocnit cu capul în nas. Doar tu ai fost cel 
care s-a cățărat şi a pătruns în fortăreață, nu? Măi să fie, ce mai 
aventură! 


Și complimentul ăsta, menit să dreagă mândria rănită a lui Koll, 
ajunse drept la țintă, ceea ce-l înfurie și mai tare. 


— Afurisitule, ce vrei de la mine? 


Vocea i se frânse la sfârşit și ultimele cuvinte ieșiră pe un ton foarte 


ascuţit, de parcă era un căţeluș care vrea să se ia la trântă cu un lup 
mare și rău. 


— Nimic. 


Raith îi aruncă o privire lui Rin, ochii zăbovindu-i pe picăturile de 
sudoare de pe umerii goi, iar lui Koll nu-i plăcu deloc felul în care se 
uita la iubita lui. 


- Tu ești făuritoarea de săbii de pe Strada a Şasea? 


Rin îşi şterse fruntea cu șorțul și-l măsură și ea cu privirea pe Raith. 
Iar lui Koll nu-i plăcu nici felul în care ea se uita la Raith, dacă era să 
spună lucrurilor pe nume. 


- Yilling cel Strălucitor mi-a dat foc la fierărie și totul a ars, odată cu 
toată Strada a Șasea. Acum cred că sunt făuritoarea de săbii din beciul 
Fortăreţei lui Bail. 


- Fortăreaţa lui Bail e un loc mai potrivit pentru așa ceva. 


Se auziră pași mult mai ușori pe scări și Regina Skara se strecură și ea 
în fierărie. Arăta și mai slabă decât atunci când o văzuse Koll ultima 
oară, căci oasele umerilor îi înțepau pielea, dar părea la fel de 
nelalocul ei în mizeria și duhoarea dintr-o fierărie ca o lebădă într-o 
cocină. 


Koll ridică din sprâncene odată cu Rin. 
— Regina mea, murmură el. 
Ochii mari și verzi ai Skarei erau ațintiți asupra lui Rin. 


- Îmi pare foarte rău pentru moartea fratelui tău. Toţi spun că a fost 
un om foarte bun. 


- Da, a fost, zise Rin, privind bancul de lucru încruntată. Pe ei îi ia 
Mama Război mai întâi. 


- Ne putem ruga cu toţii să-i vină rândul cât mai curând și Tatălui 
Pace, spuse Koll. 


A 


Regina Skara își feri privirea, dovedind același dispreț pentru 
cuvintele pioase ca Thorn Bathu însăși. 


— Câtă vreme vom vedea mai întâi stârvul lui Yilling cel Strălucitor 
putrezind. 


— Nu mă rog prea des, însă pentru asta chiar mă voi ruga, zise Rin. 
— Am auzit că faci săbii. Cele mai bune săbii din jurul Mării Sfărâmate. 
- Am făcut-o pe cea a Regelui Uthil. Și pe cea a lui Thorn Bathu. 


Rin desfăcu cârpa de pe bancul de lucru pentru a le arăta la ce lucra. 
Sabia la care muncise împreună cu Koll. 


— Am făcut asta pentru un bărbat care a murit săptămâna trecută în 
Thorlby. 


- Tu ai sculptat și teaca? întrebă Raith, plimbându-și degetele groase 
pe deasupra lemnului. E minunată. 


— Eu am lucrat metalul, îi răspunse Rin. Koll s-a ocupat de lemn. 
Raith îi aruncă o privire admirativă. 


- Ai un adevărat har de care să fii mândru. Mi-aș dori să pot realiza și 
eu astfel de lucruri. 


Strânse pumnul și tresări. De parcă l-ar fi durut acest gest. 
— Întotdeauna am fost mai bun la distrus lucruri. 
- Cere mai puţin efort, murmură Koll. 


- Am nevoie de o sabie, spuse Skara. Și de o armură care să mi se 
potrivească. 


Rin o cântări din priviri pe regină, îndoindu-se de ce-ar fi putut ea 
face cu o armă. De-abia dacă părea în stare să stea în picioare în 
armură, ca să nu mai pomenim de o luptă. 

- Ai de gând să participi la vreo bătălie? 


Skara doar surâse. 


- O, zei! Sigur că nu. Dar vreau să arăt ca şi cum aș fi gata s-o fac. 


Prea mulți preoți 


— Mamă Scaer, ce plăcere! 


De cum o văzu, Skara înţelese că pentru preoteasa lui Gorm vizita nu 
reprezenta deloc o plăcere. Întotdeauna fusese o femeie numai piele și 
os, însă acum fața ei părea dură și ascuţită ca o daltă și la fel de lipsită 
de umor. 


- Îmi cer scuze pentru felul în care arată camerele mele, ne-am 
descurcat cum am putut. 


Mobilierul fusese adunat de ici, de colo, carpetele erau de fapt 
stindarde capturate în luptă, iar Jenner cel Albastru nu voise să spună 
de unde provenea salteaua umplută cu fulgi de gâscă. Însă în aceste 
camere se născuse Skara, iar ferestrele arcuite dădeau spre curtea 
fortăreței sale. Nu avea de ce să se ducă în altă parte. 


- Dorești puţin vin? 


Se întoarse pentru a-și chema sclava, însă Mama Scaer o opri cu 
privirea-i rece. 


- N-am venit pentru vin, regina mea. Am venit să vorbim despre votul 
pe care ai de gând să i-l acorzi Părintelui Yarvi. 


— Votul meu este în interesul Throvenlandului. 


— Dar va beneficia în vreun fel Throvenlandul de pe urma unei a doua 
Sfărâmări a Zeiţei? 


Vocea lui Scaer clocotea de furie. 


- Dacă Părintele Yarvi nu va putea struni această magie? Sau dacă o 
va putea struni, atunci ce va urma? Crezi că va renunţa la ea? 


— Dar va beneficia în vreun fel Throvenlandul dacă oastea Marelui 
Rege va mărșălui pe-aici netulburată? 


Vocea îi devenise stridentă și Skara se strădui să-și păstreze calmul, 
însă nu reuși. 


— Să-l lăsăm pe Yilling cel Strălucitor să dea foc la ce-a mai rămas? 
Ochii Mamei Scaer se îngustară până ajunseră ca niște crăpături. 
- Nu vrei să faci așa ceva, regina mea. 


- S-ar părea că toată lumea știe ce am de făcut, numai eu nu, zise 
Skara, ridicând o sprânceană spre Sora Owd. A mai fost vreodată o 
regină binecuvântată cu atât de mulți preoți? 


— Măcar lasă-mă să te eliberez de o povară, spuse Scaer. Dacă ai de 
gând să te alături nebuniei Părintelui Yarvi, atunci trebuie să-l țin sub 
o atentă supraveghere. Între timp, regele meu trebuie să aibă şi el o 
preoteasă care să-l sfătuiască. 


Întinse o mână lungă şi tatuată, fluturând din degetele sale strâmbe. 


- Joaca s-a terminat, Soră Owd. Treci la locul tău și ai grijă de corbii 
mei. 


Owd se albi la față, iar Skara făcu un efort serios ca să nu pățească la 
fel. Până atunci nu-şi dăduse deloc seama cât de mult ajunsese să 
depindă de preoteasa ei. Câtă încredere începuse să aibă în ea. Și o 
mai și plăcea pe deasupra. 


- N-am de gând să renunţ la ea... 


- N-ai de gând? pufni Scaer. E ucenica mea, împrumutată, nu dată de 
tot, și, în cazul în care ai fost prea orbită ca pricepi, regina mea, ea mi- 
a spus tot ce-ați vorbit până acum. Cu cine ai vorbit și ce i-ai spus. Tot 
ce-ai cerut până acum și tot ce ţi-ai dorit. Mărimea rahaților făcuți 
dimineața, dacă vrei să știi. Am înţeles că sunt la fel ca și cea care-i 
face, un pic cam... subțiri. 


Owd fixa îndurerată podeaua, cu fața mai roșie ca oricând. Skara ar fi 
trebuit să-şi dea seama. Poate chiar își dăduse. Însă tot o răni adânc. 
Rămase fără cuvinte o clipă, nu mai mult, fiindcă își imagină cum ar fi 
răspuns bunicul său, cum ar fi tratat o batjocură atât de mare pe 
pământul său, în propria-i fortăreață, în propriile camere. 


Sora Owd păşi nesigură spre ușă, dar Skara întinse braţul ca s-o 
oprească. 


- M-ai înţeles greșit! Nu am de gând să renunţ la ea, deoarece chiar în 
această dimineață a depus jurământul ca succesoare a Mamei Kyre. 
Mama Owd este noua Preoteasă a Throvenlandului, iar locul ei este 
aici, lângă mine. 


Îi făcea o mare plăcere s-o vadă pe Scaer rămânând perplexă la auzul 
unei asemenea veşti. Singura persoană care părea chiar mai perplexă 
decât ea era Owd însăși. 


Se uita când la fosta stăpână, când la cea nouă, cu ochii mari cât niște 
farfurioare. Dar era prea isteaţă ca să fie luată prin surprindere. 


— E adevărat. 


Owd își îndreptă spatele și își întinse gâtul. O ţinută de care până și 
Mama Kyre ar fi fost mândră. 


— Am jurat s-o servesc pe Regina Skara ca preoteasă. Aveam de gând 
să-ți spun... 


- Însă tu ne-ai stricat surpriza, continuă Skara, zâmbind dulce. 
La urma urmei, un zâmbet nu te costă nimic. 


- O, veţi plăti pentru asta, zise Mama Scaer, dând încet din cap. 
Ascultaţi-mă pe mine. 


Însă Skara îşi pierduse răbdarea. 


- Trezește-mă când va sosi vremea plăţii. Acuma, ai de gând să pleci 
singură din camerele mele sau trebuie să-l pun pe Raith să te-arunce 
de la fereastră? 


Preoteasa lui Gorm scoase un ultim plescăit dezgustat, apoi se năpusti 
afară din cameră, trântind ușa după ea. 


- Bun. 


Skara inspiră adânc și își duse o mână la piept, încercând să-și 
calmeze bătăile năvalnice ale inimii. 


- Încurajator! 


- Regina mea, şopti Sora Owd, cu ochii încă la ușă, împietrită acolo. 
Ştiu că nu merit să fiu iertată... 


- Nu ai de ce să fii iertată, rosti Skara punându-i o mână pe umăr și 


încercând s-o liniştească. Pentru că nu ai făcut nimic greşit. Am știut 
mereu că ești o persoană loială. Dar am știut și că loialitatea ta este 
împărțită între mai multe persoane. Mama Scaer era stăpâna ta. Acum 
m-ai ales pe mine și pentru asta îți sunt recunoscătoare. Foarte 
recunoscătoare. 


Și Skara o strânse mai tare de umăr, apropiindu-se de ea. 
- Însă acum loialitatea ta nu mai trebuie împărțită. 
Sora Owd îi întoarse privirea și câteva lacrimi i se iviră printre gene. 


- Jur în fața Lunii şi a Soarelui, regina mea! Voi fi o preoteasă loială 
ţie şi Throvenlandului. Voi avea mai mare grijă de trupul tău decât de 
al meu. Voi avea mai multă grijă de interesele tale decât de ale mele. 
Nu voi mai divulga nimănui secretele tale și nu voi mai avea secrete 
față de tine. Sunt a ta. Jur! 


- Mulţumesc, Mamă Owd! 
Skara o bătu ușor cu palma pe umăr, apoi de depărtă. 


— Zeii îmi sunt martori că niciodată n-am avut mai multă nevoie de un 
sfat bun. 


Loialitate 


Raith se tot învârtea printre focurile din tabără, printre corturi și 
printre războinicii Vansterlandului strânși unii într-alții. Şi el făcuse 
același lucru de sute de ori, înainte de dueluri, de atacuri sau de 
bătălii. Aici se simțea cel mai bine. Asta era casa lui. Sau asta ar fi 
trebuit să fie. Căci lucrurile nu mai stăteau la fel ca odinioară. 


Oamenii erau obosiţi, departe de casele lor și de familii, și știau ce-i 
aşteaptă. Raith le citea îndoiala pe chipuri la lumina focurilor. O 
auzea în glasurile lor, în râsul lor, în cântecele lor. Le adulmeca 
temerile. 


Nu doar el se învârtea prin tabără. Şi Moartea pășea printre ei, 
însemnându-i pe cei condamnați, și fiecare om de acolo îi putea simți 
răsuflarea îngheţată în ceafă. 


O luă spre dealul scund în vârful căruia ardea un singur foc, urcând 
apoi coasta cu pași mari și lăsând rumoarea taberei în spate. Rakki 
stătea în genunchi pe o pătură lângă foc, cu scutul lui Gorm între 
genunchi, și privea încruntat rama acestuia în timp ce-o lustruia cu o 
cârpă. O, zei, ce bine se simțea că-l vede! Ca un om ce-și revede casa 
după o lungă despărțire. 


— Salut, salut, frate! zise Raith. 
— Salut, salut! 


Când Rakki își plimbă privirea de jur împrejur, lui Raith i se păru că 
se privea într-o oglindă. În oglinda magică pe care Horald o adusese 
din îndelungata-i călătorie, oglinda care-i arăta celui care se privea în 
ea jumătatea lui mai bună. 


Să stea jos lângă el era la fel de confortabil ca încălțatul perechii 
favorite de cizme. Raith își privi o clipă fratele lucrând în tăcere, după 
care îşi mută privirea în jos, spre propriile mâini goale. 


— Lipsește ceva. 


- Dacă e creierul tău, înfățișarea plăcută sau simțul umorului, să știi 
că le găsești la mine. 


— Mă gândeam la o sabie pe care s-o lustruiesc eu însumi, pufni Raith. 
— Teaca Reginei Skara n-are nevoie să fie lustruită? 


Raith se uită la fratele său și zări acel zâmbet strâmb pe care Rakki îl 
afișa în astfel de momente. Pufni din nou. 


- Eu sunt pregătit, însă nicio invitație regală deocamdată. 


- Eu nu mi-aş face prea mari speranțe, frate. Cât timp aștepți, poți și 
mânca. 


Și Rakki arătă cu capul spre vechea lor oală neagră și unsuroasă ce 
fierbea deasupra focului. 


— Iepure? 


Raith închise ochii și trase în piept mirosul plăcut. Un miros care-l 
purtă înapoi, în vremuri mai fericite, când împărțeau aceeași masă, 
aceleași speranţe, același stăpân. 


- Îmi place iepurele. 
- Fireşte. Doar ne știm unul pe celălalt mai bine decât oricine, nu? 


- Ne știm, cum să nu, recunoscu Raith, aruncându-i o privire piezișă. 
Deci ce vrei de la mine? 


- Nu pot pregăti o cină pentru fratele meu? 

- Normal că poți, însă nu o faci niciodată. Ce doreşti? 

Rakki lăsă la o parte scutul lui Gorm și se uită fix la fratele său. 

- Te-am văzut alături de tânăra Regină a Throvenlandului, de piratul 
ăla bătrân și jerpelit și de amărâta aia de preoteasă bucălată și păreai 


fericit. Tu nu pari niciodată fericit. 


- Nu sunt oameni răi, zise Raith, încruntându-se. Și suntem cu toții în 
aceeaşi tabără, nu? 


— Chiar suntem? Lumea începe să se întrebe dacă mai ai de gând să te 


întorci la noi. 
Rakki știuse întotdeauna cum să-l înțepe. 


— Nu eu am ales ceea ce mi se întâmplă! Eu nu am încercat decât să 
obțin cele mai bune rezultate acolo unde am fost trimis. Aș face orice 
să mă întorc! 


— E bine că auzim asta, veni răspunsul din spatele lui. 


De mult nu mai era un copilaș neajutorat, însă glasul acela tot îl făcea 
să se chircească precum un cățeluş ce aşteaptă o lovitură de la 
stăpânul lui. Se strădui să se întoarcă și să privească direct în ochii 
albaștri și reci ai Mamei Scaer. 


- Ţi-am simțit lipsa, Raith. 


Se așeză pe vine în faţa lui, sprijinindu-și încheieturile osoase pe 
genunchi și lăsându-și palmele să atârne. 


— Cred că acum ar fi mai bine să te întorci acolo unde trebuie, la locul 
tău de drept. 


Raith înghiţi în sec, simțindu-și dintr-odată gura foarte uscată. Să se 
întoarcă la umplerea cupei regelui, la căratul sabiei, să înceapă iar să 
lupte alături de fratele său? Să devină iar cel mai înfricoșător, cel mai 
dur, cel mai însetat de sânge? Să se întoarcă la incendierea caselor, la 
omoruri și să ajungă într-o zi să stea împovărat de un lanţ făcut din 
mânere de sabie? 


— Asta-i tot ce-mi doresc, murmură el. Tot ce mi-am dorit vreodată. 


- Știu, zise preoteasa pe acel ton liniștitor ce-l făcea să se înfioare 
chiar mai tare decât vorbele aspre. Știu. 


Și întinse mâna ca să-l scarpine în cap așa cum ai scărpina un cățeluş 


E 
A 


între urechi. 

- Mai e o treabă pe care aş vrea s-o rezolvi pentru mine. 
Raith simţi un fior rece pe spate când îl atinse Scaer. 

— Spune! 


— Mă tem că Părintele Yarvi i-a prins un belciug Reginei Skara în nasul 
ei frumos. Mă tem că o duce în orice direcţie vrea el. Mă tem că o va 
duce spre pieire și că ne vor târî și pe noi odată cu ei. 


Raith îi aruncă o privire fratelui său, însă din partea lui nu primi 
niciun ajutor. Rareori primea, de fapt. 


— Imi închipui că știe și ea ce trebuie să aleagă și ce nu, murmură el. 
Mama Scaer pufni disprețuitoare. 


- Părintele Yarvi intenționează să încalce legile cele mai sacre ale 
Consiliului Preoteselor și să scoată arme de-ale elfilor din Strokom. 


— Arme de-ale elfilor? 

Ea se aplecă spre el sâsâind, iar Raith tresări și se dădu înapoi. 

- Am prevăzut asta! Orbit de propria-i aroganță, are de gând să 
dezlănțuie magia care a distrus Zeița. Știu că nu tu ești cel inteligent, 


Raith, dar înţelegi care sunt riscurile? 


- Credeam că nimeni nu poate să pătrundă în Strokom și să scape cu 
viaţă... 


- Vrăjitoarea Skifr e aici, iar ea poate și o va face. Dacă târfa aia mică 
îi oferă lui Yarvi votul ei. 


— Aș putea vorbi cu ea, zise Raith, trecându-și limba peste buze. 


Scaer întinse brusc mâna, făcându-l pe Raith să se chircească fără să 
vrea, însă ea doar își așeză palma rece pe obrazul lui, cu blândeţe. 


- Crezi că aş fi chiar atât de crudă cu tine încât să te arunc într-un 
duel al cuvintelor împotriva Părintelui Yarvi? Nu, Raith, nu prea cred. 
Tu nu știi să vorbești. 


— Atunci... 


- Tu eşti un ucigaș, continuă ea încruntându-se, de parcă nu i-ar fi 
convenit că el nu pricepuse de la început ce vrea de la el. Vreau s-o 
ucizi. 


Raith se holbă lung la preoteasă. Ce altceva ar fi putut face? Rămase 
cu ochii aţintiți într-ai ei, simțind cum îl ia cu frig. 


- Nu... șopti el, însă niciodată nu mai rostise un cuvânt atât de încet. 
Te rog... 


Rugatul nu rezolvase niciodată nimic cu Mama Scaer. Rugatul o făcea 
doar să se convingă de slăbiciunea lui. 


- Nu? întrebă ea, strângându-i dureros fața între palme. Te rog? 


El încercă să se smulgă din strânsoare, însă n-avea pic de forță și 
preoteasa îl trase spre ea, aproape atingându-i nasul cu al său. 


- Asta nu-i o rugăminte, băiete, șuieră ea, e porunca regelui tău. 


- Vor şti că eu am făcut-o, scheună el, bâjbâind după scuze așa cum 
scormonește un câine după un os îngropat. 


- M-am gândit eu la ceva în locul tău. 


Mama Scaer scoase dintre faldurile veșmântului o mică fiolă, cu un 
lichid ca apa, pe care o ţinu între degetele ei lungi. 


- Ai fost paharnicul regelui. Să torni asta în cupa reginei n-ar trebui să 
fie chiar atât de greu. Nu-i nevoie decât de o picătură. Nu va suferi 
deloc. Va cădea într-un somn adânc, din care nu se va mai trezi. Și 
toată nebunia asta se va sfârşi. Poate chiar vom cădea la pace cu 
Marele Rege. 


- Regele Fynn a crezut și el că vor putea cădea la pace... 

- Regele Fynn n-a ştiut ce să ofere. 

Raith înghiți în sec. 

— Şi tu ştii? 

- Aş începe cu Părintele Yarvi, într-o cutie, zise Mama Scaer, 
înclinându-și capul pe un umăr. Și poate, odată cu el, și jumătatea de 
sud a Gettlandului? Tot ce se află la nord de Thorlby va fi al nostru 


totuși, nu ești de acord? Am încredere că Bunica Wexen mă va asculta 
când voi veni cu o asemenea propunere... 


Mama Scaer luă mâna moale a lui Raith într-a sa și i-o răsuci, lăsând 
fiola să-i cadă în palmă. Ce lucru mărunt. Și atunci îi veniră în minte 
cuvintele Skarei: De ce a trimis un prost cinstit să facă treaba unui om 
mincinos istet? 


- M-aţi trimis la ea pentru că sunt un ucigaș, murmură el. 
- Nu, Raith, rosti Mama Scaer, prinzându-i din nou faţa în palme și 
trăgându-i-o iar aproape de a ei. Te-am trimis pentru că ești loial. 


Acum îți poți cere răsplata. 


Se ridică în picioare, părând că-l domină cu înălțimea ei. 


- Mâine, la aceeași oră, te vei întoarce la locul tău de drept. Alături de 
rege. 


Se răsuci, gata să plece. 

— Alături de fratele tău. 

Şi dispăru în noapte. 

Raith simți mâna fratelui său pe umăr. 

- Câţi oameni ai ucis până acum, frate? 

- Ştii bine că nu prea dau importanță numerelor. 
— Atunci ce mai contează unul în plus? 


- E o mare diferenţă între uciderea unui om care se pregăteşte să te 
omoare dacă n-o faci tu și uciderea cuiva... 


Cuiva care nu ţi-a făcut niciun rău. Cuiva care a fost bun cu tine. 
Cuiva pe care tu... 


Rakki îl smuci de cămașă, trăgându-l lângă el. 


- Singura diferență este că acum avem mult mai multe de câștigat şi 
mult mai multe de pierdut! Dacă nu vrei s-o faci... o să fii pe cont 
propriu. Amândoi o să fim pe cont propriu. 


- Ce s-a întâmplat cu fuga pe corabie și cu călătoria către sud, pe Râul 
Divin, împreună? 


- Mi-ai spus să-i mulțumesc Mamei Război că suntem amândoi în 
rândul învingătorilor, și ai avut dreptate! Hai să nu ne prefacem că 
ucidem doar războinici. De câte ori nu am fost alături de tine doar de 
dragul tău? Și cum rămâne cu femeia aia de la fermă, hm? Dar cu 
copiii ei... 


- Ştiu prea bine ce-am făcut! 


Furia clocotea în el și Raith strânse în jurul fiolei pumnul care-l durea 
tot timpul, apoi îl agită în ochii fratelui său. 


- Am făcut-o pentru noi doi, bine? 


Îl înşfăcă pe Rakki de guler, făcându-l să-și piardă echilibrul și să 
trântească oala de pe foc, vărsându-i conținutul. 


- Te rog, frate! 


Rakki îl apucă de umeri. Era mai degrabă o îmbrăţișare decât o 
strângere puternică. Cu cât Raith își întărea strânsoarea, cu atât se 
înmuia fratele său. Il cunoștea mai bine decât oricine, nu? 


- Dacă noi doi n-avem grijă unul de celălalt, atunci cine-o va face? Fă- 
o. Fă-o pentru mine! Pentru amândoi! 


Raith își privi fratele în ochi. În aceste clipe nu i se mai părea că 
seamănă. Trase cu nesaţ aer în piept, ca un înecat, după care îl dădu 
afară, odată cu toată pofta de luptă din el. 


— O s-o fac. 


Clătină din cap, apoi se uită cu atenţie la mica fiolă din mână. La 
urma urmei, câți oameni ucisese până atunci? 


— Am încercat să găsesc un motiv întemeiat să n-o fac, însă... tu ești 
cel inteligent. 


Apoi ridică pumnul strâns. 


- Iar eu sunt ucigașul. 


Rin ţinea tăcută între buze câteva fire de sârmă și privea încruntată 
obiectul muncii sale de până atunci. Poate de vină era faptul că avea 
în preajmă o fată de vârsta ei sau apropiata discuţie despre viitorul 
lor, cert e că Skara vorbea cât pentru amândouă. Despre tinerețea 
petrecută în Fortăreața lui Bail şi despre puţinele amintiri pe care le 
avea despre părinții săi. Despre Pădurea din Yaletoft, despre cum 
arsese aceasta și despre speranța ei că într-o zi va reuși să o 
reclădească. Despre Throvenland și despre poporul său și despre cum, 
cu ajutorul zeilor, va reuși să-i elibereze de sub jugul tiraniei Marelui 
Rege și să se răzbune apoi pe Yilling cel Strălucitor, protejând astfel 
moștenirea lăsată de bunicul său. Sora Owd, acum Mama Owd, 
încruntându-se așa cum cerea statul nou dobândit, dădea tot timpul 
din cap aprobatoare. 


Însă Raith nu se simţea în stare de așa ceva. I-ar fi plăcut și lui să facă 
parte din acel viitor glorios, însă el deja văzuse cum este viaţa de fapt. 
El nu se născuse într-o fortăreață sau într-un palat regal cu suita de 
sclavi după el, gata să-i îndeplinească orice capriciu. El își făcuse loc 
cu ghearele, avându-l alături doar pe fratele său. 


Îşi duse mâna la cămașă pentru a simți mica fiolă de sub țesătură. Ştia 
prea bine ce fel de om este. Știa ce are de făcut. 


Apoi Skara îi surâse, acel surâs al ei care-l făcea să se simtă de parcă 
Soarele Mamă îl alese pe el pentru a străluci tot timpul deasupra lui. 


- Tu cum poți lupta îmbrăcat cu așa ceva? îl întrebă ea, scuturându-se 
şi făcând zalele să zăngăne. Ce grea e! 


Hotărârea lui Raith se topi ca o bucată de unt pusă pe plită. 
- Ajungi să te obișnuiești, regina mea, mormăi el. 

- Te simţi rău? îl iscodi ea, privindu-l încruntată. 

- Eu? se bâlbâi Raith. De ce? 

- Unde ai deprins asemenea maniere? Pe toți zeii, ce cald e! 


Apucă strâns de gulerul cămășii de zale și de veșmântul acoperit cu 
plăcuţe metalice de dedesubt. Nu mai arătase niciodată așa de vioaie — 
roşie la față, cu ochii scânteietori și fața lucindu-i de sudoare. Pocni 
din degete către sclavă, chemând-o la ea. 


- Dă-mi niște vin, te rog! 
- Îţi torn eu, sări Raith, făcând câţiva paşi pentru a lua carafa cu vin. 


- De ce să nu fiu servită de cel mai bun dintre toți? spuse Skara, 
arătând cu capul spre Raith și zâmbindu-i lui Rin. Doar a fost 
paharnicul regelui. 


- Am fost, murmură Raith. Și voi fi din nou, dacă am să-mi duc la 
îndeplinire însărcinarea. 


Distingea cu greu cuvintele Skarei din cauza bubuiturilor propriei 
inimi. Grijuliu, atent, încercând să-și stăpânească tremurul mâinilor, 
reuși până la urmă să toarne în cupă vinul de culoarea sângelui. 


Voia să dovedească faptul că e războinic. Un bărbat care-și sprijină 
regele și care câștigă faimă pe câmpul de bătălie. Și în ce se 
transformase? Într-un om care incendiază ferme. Care trădează 
încrederea celorlalți. Care otrăvește femei. 


Îşi spuse în gând că trebuie s-o facă. Pentru regele său. Și pentru 
fratele său. 


Simţea în ceafă privirea Mamei Owd când înghiți gura de vin pe care 
trebuie s-o ia paharnicul pentru a fi sigur că băutura poate fi băută 
fără griji de buze mai fine decât ale sale. O auzi făcând un pas spre el, 
când Skara spuse: 


— Mamă Owd! Tu l-ai cunoscut pe Părintele Yarvi înainte să devină 
preot, nu? 


- L-am cunoscut, regina mea, dar foarte puţin. Chiar și pe atunci părea 
lipsit de orice scrupule... 


Raith o auzi pe preoteasă îndepărtându-se și, fără a îndrăzni să răsufle 
măcar, scoase iute fiola de sub cămașă, o destupă și lăsă o picătură să 
cadă în cupă. O singură picătură era de-ajuns. Văzu valuri micuţe cum 
se întind pe suprafaţa lichidului, apoi dispar, și ascunse repede fiola. 
Simţi că i se înmoaie genunchii și își sprijini pumnii de ei, pentru a se 
linişti. 

Işi spuse că nu avea încotro. 

Luă cupa cu ambele mâini și se întoarse cu fața la ele. 

Skara încuviința din cap privind-o pe Rin cum îi așază mai bine 
cămașa de zale în jurul taliei, potrivind-o cu degetele sale dibace, apoi 


îndesând la locul lui un fir ieșit. 


- Jur că eşti la fel de îndemânatică cu oţelul pe cât era croitoreasa 
mea cu mătăsurile. 


- Binecuvântată de Cea Care Izbeşte Nicovala, regina mea, murmură 
Rin dându-se un pas în spate pentru a-și examina rezultatul muncii. 
Deși în ultimul timp nu mă simt chiar binecuvântată. 


— Lucrurile se vor schimba, ai să vezi. 


- Vorbești cum vorbea fratele meu, spuse Rin, zâmbind slab în timp 
ce-i dădea roată Skarei. Cred că am terminat. O s-o desfac și o să mă 
ocup de modificări. 


Raith se apropia de ea cu vinul în mână. Skara își aşeză o mână pe 
pumnalul de la centură, răsucindu-se și făcând zalele să strălucească 
în lumina lămpii. 


— Ei bine? Acum pot trece drept războinică? 


Pe toți zeii! Abia dacă mai putea vorbi. Genunchii îi tremurau când 


îngenunche în faţa ei, aşa cum pățea mereu când îngenunchea în fața 
lui Gorm, după fiecare duel sau bătălie. Așa cum urma să se întâmple 
și de-acum încolo. 


- Dacă toate zidurile de scuturi ar arăta la fel, reuși el printr-un mare 
efort să rostească, n-ai avea nicio problemă să-ți convingi oamenii să-i 
atace pe ticăloși. 

Ţinând cupa cu ambele mâini, o ridică spre ea. 


Își spuse că nu avea de ales. 


- M-aş putea obişnui cu bărbaţi chipeși care să îngenuncheze la 
picioarele mele, spuse ea râzând. 


Râsul ei bogat şi sălbatic. Întinse mâna pentru a lua cupa. 


Aranjamente 


— Unde e? murmură Părintele Yarvi aruncând din nou o privire spre 


ușă. 


Koll nu era obișnuit să-și vadă maestrul pierzându-și răbdarea, iar asta 
îl făcea şi pe el să se îngrijoreze. De parcă nu avea și-așa destule griji 
acum, când trebuia decisă soarta lumii și toate celelalte. 


- Poate că se îmbracă, răspunse el. Mi se pare genul de om căruia îi 
trebuie mult timp să se îmbrace pentru un astfel de lucru. 


Părintele Yarvi se întoarse ca să-i arunce o privire aspră și Koll simți 
cum se face mic în scaun. 


- Mie mi se pare genul de om care îşi calculează bine timpul necesar 
ca să se îmbrace pentru un astfel de lucru, spuse el, apropiindu-se de 
Koll. Nu crezi? 


Koll își drese glasul, aruncând și el o privire spre ușă. 
- Unde e? 


În colțul opus al Sălii lui Bail, în spatele lui Grom-gil-Gorm, Mama 
Scaer se simţea din ce în ce mai mulțumită de ceea ce făcuse. Parcă ea 
și Yarvi s-ar fi aflat pe câte un taler al unei balanţe — niciunul nu putea 
să cadă fără a-l ridica pe celălalt. 


— Avem o bătălie de dat! strigă ea în timp ce războinicii vanstermani 
își mormăiau dezaprobarea. Yilling cel Strălucitor n-are de gând să 
aştepte venirea tinerei noastre regine, de asta să fiți siguri. Trebuie să 
ne alegem foarte repede calea de urmat, altminteri o vom lua la vale 
spre dezastru. 


- Suntem cu toţii conștienți de acest lucru, Mamă Scaer, scrâșni Regele 
Uthil, după care se aplecă pentru a-i șopti la ureche Părintelui Yarvi: 
Unde e? 


Una dintre ușile duble scârțâi și se întredeschise un pic şi Mama Owd 
se strecură înăuntru, încremenind când toate privirile se întoarseră 
spre ea, agitată ca o rață care tocmai ce și-a pierdut puii. 


- Ei bine? se răsti Yarvi. 
- Regina Skara... 

Gorm miji ochii. 

- Da? 

- Regina Skara... 


Mama Owd se rezemă de ușă pentru a privi înapoi, după care se 
retrase, evident ușurată. 


- E aici. 


Ușile se deschiseră larg și Soarele Mamă năvăli alungând penumbra, 
făcându-i pe cei dinăuntru să clipească des și să se holbeze la 
throvenlanderii care intrau ţanţoși în sală. 


Regina Skara mergea în fruntea lor, cu capul sus și cu părul negru 
lăsat liber pe spate. Lumina soarelui la asfinţit se răsfrângea în văpăi 
strălucitoare pe piatra roșie incrustată în brățara de la mână, pe 
nestematele din cercel și pe cămașa de zale pe care o îmbrăcase ca 
pentru luptă. La centură purta un pumnal, iar sub braţ strângea un 
coif aurit. Raith pășea în spatele ei cu capul plecat, ducând sabia 
făcută de Rin, acoperită de teaca sculptată de Koll, două obiecte 
lucrate cu rară măiestrie, trebuie spus. 


Rin se depășise pe ea însăși. Skara chiar arăta ca o regină războinică, 
deși era nefiresc de fragilă pentru așa ceva, iar părul lung și despletit 
ar fi încurcat-o serios într-o bătălie. Cu armura zăngănind, păși 
mândră printre reprezentanţii Vansterlandului și ai Gettlandului, fără 
a catadicsi să privească nici în stânga, nici în dreapta, în timp ce 
războinicii săi veneau tropăind în urmă. 


Zâmbetul Mamei Scaer pieri brusc, ceea ce-i produse Părintelui Yarvi 
o satisfacție cum nu se poate mai mare. Grom-gil-Gorm se zgâia la 
tânăra regină, cu fața plină de cicatrice încremenită. Regele Uthil 
ridică o clipă sprâncene. Koll nu-l mai văzuse niciodată atât de uimit. 


Sora Owd şi Jenner cel Albastru stăteau de o parte și de cealaltă a 
Reginei Skara, însă ea ignoră Jilțul lui Bail, își așeză coiful aurit pe 


masă, de care se sprijini cu pumnii îmbrăcaţi în fier, în timp ce 
războinicii formară un semicerc în spatele ei. Raith puse un genunchi 
la podea și ridică sabia, permițându-i reginei să o apuce de mâner. 


Știau cu toţii că Skara n-ar fi scos în veci sabia din teacă. Totul era o 
punere în scenă, aproape ridicolă. Aproape, dar nu complet ridicolă. 
Pentru că deasupra lor se înălța amenințătoare pictura cu Ashenleer 
cea victorioasă, îmbrăcată în armură şi cu părul desfăcut, avându-l 
alături pe purtătorul său de sabie îngenuncheat, iar Koll privi de la 
regina din legendă la regina de acum și observă că asemănarea era 
izbitoare. 


Surâsul Părintelui Yarvi se lăți. 

- Oh, ce drăguţ! 

Mama Scaer era mai puțin impresionată. 

- Cu certitudine, îţi place să-ți faci o intrare teatrală, pufni ea. 
- lertați-mă, spuse Skara. Mă pregăteam de luptă! 


O fi fost ea o femeie micuță, însă avea glasul unei eroine. Rosti ultimul 
cuvânt la fel de puternic cum ar fi făcut-o Thorn și până și Mama 
Scaer tresări auzind-o. 


Koll se aplecă spre Părintele Yarvi: 


— Cred că a sosit. 


- Sunteţi cu toții aliații mei! strigă Skara și glasul îi răsună în liniștea 
ce cuprinsese sala, un glas bogat și încrezător, de parcă ea se născuse 
pentru a se afla acolo. Sunteţi invitații mei. Regi, preoți și războinici ai 
Gettlandului și ai Vansterlandului! 


Raith cuteză să arunce o privire spre cei pe care-i considerase mereu 
prietenii săi. Cel Care Frânge Săbiile se uita ţintă la Skara, însă Mama 
Scaer se holba drept la el cu cea mai ucigătoare privire pe care i-o 
văzuse Raith vreodată, și văzuse ceva de felul ăsta la viața lui. Buzele 
lui Soryorn se strâmbase de cea mai pură ură. Însă privirea lui Rakki 
era cel mai greu de suportat. Nu furie, ci dezamăgire. Privirea unui 
om trădat de cel în care avusese cea mai mare încredere. Raith își 
pironi privirea în podea, simțind că se îneacă. 


— Avem de luat o decizie foarte importantă astăzi! spunea Skara. Dacă 


să ne folosim de arme interzise împotriva oștii Marelui Rege sau dacă 
să ne retragem din calea lui. 


Raith de-abia dacă asculta ce spunea regina. Se gândea la noaptea de 
dinainte. Îngenunchease în fața ei, pregătit să-și îndeplinească 
însărcinarea. Apoi o auzise râzând, iar degetele pur și simplu îl 
trădaseră. Cupa îi căzuse din mână, iar vinul otrăvit se împrăștiase pe 
podea, făcând-o pe Skara să glumească pe seama calităților sale de 
paharnic al regelui, după care el zăcuse toată noaptea dincolo de ușa 
ei, holbându-se în întuneric ca un câine credincios ce era. 


Zăcuse treaz, cugetând la cum se condamnase singur. 


- Eu sunt Regina Throvenlandului! strigă Skara. Sângele lui Bail curge 
prin venele mele. Unii poate ar prefera să fugă de Marele Rege, însă 
eu nu plănuiesc să fac asta. Am jurat să mă răzbun pe Yilling cel 
Strălucitor și am de gând să-i smulg carnea de pe oase ca să-mi 
îndeplinesc jurământul. Vreau să-mi urlu sfidarea chiar și cu prețul 
ultimei suflări! Am de gând să lupt cu orice armă voi avea la 
îndemână, rosti ea, aruncându-i o privire aspră Mamei Scaer. Cu orice 
armă. Şi am de gând să lupt aici. Nu voi abandona Throvenlandul. Nu 
voi abandona Fortăreaţa lui Bail. 


Raith nu-şi dorise decât să-și servească regele și să lupte alături de 
fratele său, însă dăduse cu piciorul acestor lucruri, fiind conștient că 
nu va exista cale de întoarcere. Era pe cont propriu, așa cum îi spusese 
şi Rakki. Purtătorul de sabie al unei fete care n-avea nici măcar vlaga 
necesară să-și scoată sabia din teacă. 


-— Tu ce crezi, Rege Uthil? strigă ea. 


— Cred că nu există luptător aici care să nu rămână impresionat de 
hotărârea ta, Regină Skara. 


Regele de Fier zâmbi, o imagine pe care Raith nu crezuse vreodată că 
va apuca s-o vadă. 


- Moartea ne așteaptă pe toți. Mă simt onorat să o înfrunt alături de 
tine. 


Raith o văzu pe Skara înghițind cu greutate în timp ce se întorcea spre 
vanstermani. 


— Dar tu ce zici, Rege Gorm? 


Greutatea armurii pur și simplu o strivea și se simțea în ea ca într-un 
cuptor. Skara trebuia să se străduiască să stea dreaptă, să-și păstreze 
atitudinea trufașă și expresia provocatoare și mândră. Era regină, 
blestemațţi să fie cu toții! Era regină, era regină, era regină... 


- Să rămânem impresionați de hotărârea ta? mârâi Mama Scaer. Nu-i 
războinic pe-aici care să nu fi rămas dezgustat de teatrul pe care l-ai 
jucat. De parcă ai fi scos vreodată o sabie din teacă, ce să mai zic de 
lovit pe cineva la mânie! Iar acum vrei să ne convingi pe toţi să ne 
jertfim vieţile pentru regatul tău gol, pentru mândria ta goală, 
pentru... 


- Ajunge! rosti Gorm încet. 

Ochii săi negri n-o părăsiseră pe Skara de când intrase în sală. 
- Dar, regele meu... 

- Stai jos! zise Cel Care Frânge Săbiile. 


Mama Scaer scrâșni din dinți furioasă, dar se lăsă să cadă pe scaunul 
ei. 


- Vrei să lupt pentru fortăreața ta, spuse Gorm calm, cu glas 
tărăgănat. Să mă joc cu viața mea și cu viețile războinicilor mei, 
departe de casă. Să înfrunt oastea fără de număr a Marelui Rege 


bizuindu-mă doar promisiunea magiei elfilor făcută de o vrăjitoare 
cheală și de un mincinos cu o singură mână. 


Zâmbi larg, prietenos. 
- Foarte bine. 


- Regele meu... şuieră Mama Scaer, însă el ridică o mână pentru a o 
face să tacă, păstrându-şi privirea ațintită asupra Skarei. 


- Voi lupta pentru tine. Fiecare vansterman va ucide pentru tine și va 
fi ucis pentru tine. Îţi voi fi pavăză, astăzi, mâine și pentru tot restul 
vieţii mele. Însă vreau și eu ceva în schimb. 

Se lăsase o tăcere de moarte în sală. Skara înghiţi în sec. 

- Spune prețul, mărite rege. 


— Tu. 


Ea simți cum îi îngheață sudoarea pe sub armură. Simţi că i se face 


greață și nu-și dorea decât să împroaște masa cu tot ce înghițise până 
atunci, deși se îndoia că Mama Kyre ar fi considerat asta un răspuns 
nimerit la o cerere în căsătorie din partea unui rege. 


- De mult timp caut o regină potrivită pentru mine, spuse Cel Care 
Frânge Săbiile. O femeie la fel de șireată și de curajoasă ca mine. O 
femeie care să-mi îmbogăţească vistieria. O femeie care să-mi 
dăruiască mulți copii de care să fiu mândru. 


Skara se trezi că se uită la Raith, care o priveşte la rândul său cu gura 
căscată, însă ce-i putea oferi el în afară de o sabie pe care ea de-abia 
dacă era în stare s-o ridice? 


Părintele Yarvi pălise. Era pur și simplu o întorsătură de situaţie pe 
care nici măcar el n-o prevăzuse. 


- Cineva care să-ţi poată oferi pe tavă Throvenlandul, mormăi el. 


Lanţul din mânerele săbiilor duşmanilor uciși în luptă dreaptă zornăi 
uşor în timp ce Gorm ridică din umerii masivi. 


- Cineva care poate uni Throvenlandul și Vansterlandul, pentru 
prosperitatea amândurora. Îmi doresc mâna ta și sângele, și curajul 
tău, Regină Skara, și în schimb ţi le voi oferi și eu pe ale mele. Cred că 
e un schimb cinstit. 


- Regina mea... șuieră Mama Owd. 
— Nu se cade... spuse Jenner cel Albastru. 
Venise rândul Skarei să-şi amuţească sfătuitorii cu un gest. 


Era un şoc, nimic de zis, însă o regină nu-și permite ca un șoc să 
dureze prea mult. Că doar nu mai era o copilă. 


Alături de Cel Care Frânge Săbiile ar putea apăra Fortăreaţa lui Bail. 
S-ar putea răzbuna pe ucigașii bunicului său. L-ar putea vedea mort pe 
Yilling cel Strălucitor. 


Având cheia Vansterlandului la gât, ar putea asigura liniștea poporului 
său, ar putea reconstrui Yaletoftul, ar putea croi un nou viitor pentru 
Throvenland. 


Era sătulă să flateze, să lingușească și să ațâțe un rival împotriva 
celuilalt. Era sătulă de faptul că titlul său atârna de un singur fir de 
păr. Skara nu era deloc nerăbdătoare să împartă patul cu Grom-gil- 


Gorm. Dar era cu totul altceva să împartă puterea cu el. 


Și ce dacă era de două ori cât ea? Şi ce dacă avea de două ori vârsta 
ei? Şi ce dacă era plin de cicatrice, înfricoșător, nemilos și foarte 
departe de soţul la care visase ea pe când era doar o fetiță? Visătorii 
trebuie treziți la realitate. Şi își închipuia că Mama Kyre ar fi fost întru 
totul de acord cu alegerea ei. La urma urmei, lumea e plină de 
monștri. Poate cel mai bun lucru posibil e să-l ai pe cel mai 
înfricoșător de partea ta. 


Şi nici nu se punea problema să aibă de ales. Așa că se sili să surâdă. 


— Accept. 


Alegeri 


- Eşti pregătit? întrebă Părintele Yarvi în timp ce-și rânduia cărțile în 
cufăr. Cărţile lui preferate, despre ruinele și relicvele interzise ale 
elfilor. Trebuie să plecăm la următorul reflux. 

— Pe de-a-ntregul, spuse Koll. 


Adică terminase de strâns bagajul, căci pentru o astfel de călătorie nu 
poți fi niciodată complet pregătit. 


- Vorbeşte cu Rulf. Să vă asiguraţi că vom avea cu noi suficientă bere 
pentru a-i face pe cei din echipaj gata de orice. Chiar de-am avea tot 
timpul vântul de partea noastră, tot vom petrece cinci zile de-a lungul 
coastei către Furfinge. 


- Nimeni nu se poate baza pe un vânt favorabil, murmură Koll. 

— Nu, nimeni. Mai ales când vom pătrunde în istmul spre Strokom. 
Koll înghiți în sec auzindu-l. Ar fi vrut să amâne lucrurile până la 
sfârșitul lumii, însă n-ar fi făcut decât să înrăutăţească o situaţie și așa 
destul de proastă. 

— Părinte Yarvi... 

O, zei, ce laş se simțea! 

- Poate că... ar fi mai bine dacă eu n-aş merge cu voi. 

Părintele Yarvi își ridică privirea spre el. 

— Ce? 

— Cât timp vei fi plecat, poate că Regele Uthil ar avea nevoie... 


- N-o să fie nevoie să facă negoţ, să arunce monede invizibile în aer 
sau să sculpteze vreun scaun. Va trebui să lupte. Crezi că Regele Uthil 


are nevoie să primească lecţii de la tine despre cum să lupte? 
- Ei, nu prea... 


— Mama Război conduce lucrurile aici, spuse Yarvi, clătinând din cap 
în timp ce se întorcea la cărțile sale. Noi, cei care ne ocupăm cu 
treburile care-l privesc pe Tatăl Pace, trebuie să găsim alte mijloace 
de-a fi de folos. 


Koll mai încercă o dată: 
— Sincer, mi-e teamă. 


În fond, un mincinos priceput amestecă bine adevărul cu minciuna, și 
chiar că nu exista vorbă mai înțeleaptă decât asta. 


Părintele Yarvi îl privi încruntat. 


- La fel ca un războinic, și preotul trebuie să-și stăpânească temerile. 
Trebuie să se folosească de ele pentru a-și ascuţi instinctele, nu să le 
lase să-i umbrească judecata și să fie orbit de ele în cele din urmă. 
Crezi că mie nu mi-e teamă? Sunt îngrozit. Tot timpul mă simt 
îngrozit. Dar trebuie să fac ceea ce trebuie. 


- Şi totuşi, cine decide ce trebuie făcut... 
- Eu! 
Părintele Yarvi trânti capacul cufărului și se apropie de el. 


- Avem o șansă importantă în față! Preotul este cel care caută 
cunoașterea, iar tu trebuie s-o faci cel mai îndârjit. N-am cunoscut pe 
nimeni cu o minte atât de curioasă ca a ta. Avem șansa de a învăța 
despre trecut! 


- Și să repetăm greșelile trecutului? murmură Koll, deşi își regretă 
imediat spusele când Părintele Yarvi îl înșfăcă strâns de umeri. 


- Credeam că vrei să schimbi lumea! Că vrei să stai alături de regi și 
să modelezi cursul istoriei! Iar eu îți ofer această șansă! 


O, zei, el nu-și dorea nimic din toate astea. Părintele Koll, temut și 
admirat, cel căruia nimeni nu-i vorbește de sus, cel pe care nu 
îndrăznește nimeni să nu-l ia în serios, cel pe care cu siguranță nu va 
îndrăzni să-l lovească în față un golan cu părul alb. Se strădui să 
alunge toate aceste gânduri. 


— Îţi sunt recunoscător, Părinte Yarvi, dar... 
- I-ai făcut o promisiune lui Rin. 

Koll clipi nedumerit, luat prin surprindere. 
- Eu... 

- Nu ești chiar atât de greu de citit, Koll. 


- I-am făcut o promisiune lui Brand! reuși el să îngaime. Ea are acum 
nevoie de mine! 


- Eu am nevoie de tine! îl repezi Părintele Yarvi strângându-l tare de 
umeri. 


O fi avut el o mână schiloadă, dar tot putea să-l strângă pe Koll și să-l 
facă să tresară de durere. 


- Gettlandul are nevoie de tine! 
Reuși să se stăpânească, apoi își luă mâinile de pe umerii lui. 


- Te înţeleg, Koll, crede-mă, nimeni nu te înțelege mai bine. Vrei să 
faci bine, să pășești în lumină. Dar acum ai devenit bărbat. Ştii că nu 
există răspunsuri uşoare, zise Yarvi ridicând din umeri, cu capul plecat 
în podea, de parcă și pe el l-ar fi durut. Când v-am eliberat pe tine și 
pe mama ta din sclavie, n-am așteptat nimic în schimb... 


- Și-atunci de ce ţii să-mi aduci aminte atât de des? se răsti Koll, 
făcându-l pe Yarvi să ridice brusc ochii. 


Părea surprins, ba chiar rănit. Suficient pentru ca băiatul să se simtă 
vinovat, ca de obicei. 


- Pentru că i-am făgăduit ceva lui Safrit: să fac din tine cel mai bun 
bărbat. Un bărbat de care să fie mândră. 


Un bărbat care face bine. Un bărbat care pășește în lumină. 


- Mă tot gândesc la toate lucrurile pe care le-aș fi putut face altfel. Mă 
tot gândesc la... oferta pe care a făcut-o Mama Adwyn... 


Yarvi căscă ochii, nevenindu-i să creadă ce aude. 


— Zi-mi că nu i-ai spus nimic mamei! 


- N-am suflat o vorbă. Dar... dacă am fi discutat cu ea, poate că ar fi 
găsit o cale să cadă la pace... 


Umerii Părintelui Yarvi păreau că tremură. 
- Prețul era prea mare, murmură el. Ştii asta. 
— Ştiu. 


- Nu puteam să risc să rup alianța noastră. Trebuia să rămânem uniți. 
Ştii prea bine. 


- Știu. 

- În Bunica Wexen nu poți avea încredere. Ştii asta... 
- Ştiu, dar... 

- Dar Brand ar fi în viață. 


Brusc, Părintele Yarvi păru mult mai bătrân decât în realitate. Bătrân, 
bolnav și copleșit de vină. 


- Crezi că eu nu cad pradă unor astfel de gânduri de o mie de ori pe 
zi? Rolul unui preot este să se îndoiască, dar, totodată, să pară sigur 
pe el. Nu trebuie să te lași copleșit de ceea ce s-ar fi putut întâmpla. 
Și, cu atât mai puţin, de ceea ce ai fi putut deveni. 


Strânse pumn mâna schiloadă, strâmbând din buze de parcă ar fi vrut 
să lovească pe cineva cu el. După care își lăsă brațul să cadă. 


- Trebuie să alegi binele suprem. Trebuie să încerci să găsești răul cel 
mai mic. Apoi trebuie să înveţi să-ți ignori regretele și să mergi mai 
departe. 

— Ştiu. 


Koll știa că fusese înfrânt. Ştia că fusese înfrânt chiar înainte să 
deschidă gura. Căci, în final, își dorise să se lase înfrânt. 


— Voi veni cu tine. 


Nu trebuise să-i spună nimic lui Rin, ceea ce era în regulă. Oricum se 
îndoia că ar fi avut curajul necesar. 


Rin îl privi doar și se lămuri pe loc. Se întoarse la treaba ei, strângând 


din dinţi. 
— Deci ai ales până la urmă. 


— Aş vrea să nu fi fost nevoit să aleg, murmură el, simțindu-se vinovat 
ca un tâlhar prins asupra faptei. 


- Dar a trebuit s-alegi și ai făcut-o. 


Ar fi preferat ca ea să izbucnească în plâns sau să sară la el furioasă 
ori să-l implore să se mai gândească. Îşi încropise un plan laș cu 
ajutorul căruia ar fi putut întoarce împotriva ei oricare dintre cele trei 
reacţii. Însă n-avea niciun răspuns la indiferența asta plină de răceală. 


Reuși să bălmăjească doar un „îmi pare rău“. Se întrebă ce-ar fi crezut 
mama lui despre un asemenea răspuns, însă descoperi că de fapt nici 
nu-i păsa. 


- N-ai de ce. Am irosit destul timp împreună. Și de vină nu sunt decât 
eu. Brand m-a avertizat că se va ajunge aici. Îmi spunea mereu că ești 
prea plin de propriile tale speranțe ca să-i mai poți ajuta și pe cei din 
jurul tău să și le împlinească pe ale lor. 


Pe toți zeii, simţi această replică de parcă l-ar fi lovit direct în boașe. 
Deschise gura să spună că nu-i drept, dar cum s-ar fi putut apăra în 
fața părerii unui om mort? Mai ales când tot ce făcea întărea părerea 
acelui om? 


- Am știut-o mereu, șuieră Rin printre dinții strânși. Bănuiesc că tot 
Brand a ajuns să aibă dreptate în cele din urmă, nu? 


Koll încercă să-şi miște picioarele ca să se mai apropie de ea. Poate că 
n-ar fi fost în stare să-i ofere ce-ar fi vrut ea și n-ar fi reușit să se 
dovedească a fi bărbatul pe care și-l dorea ea, dar măcar putea să aibă 
grijă de ea într-un fel. Măcar atâta îi datora. Ei și lui Brand. 


- E posibil ca Yilling cel Strălucitor să ajungă aici în câteva zile, 
murmură el. Și, odată cu el, vreo câteva mii de războinici de-ai 
Marelui Rege. 


Rin pufni doar. 


- Ţi-a plăcut mereu să-i lași pe alţii să creadă că rostești niște vorbe 
pline de înțelepciune, când, de fapt, nu faci decât să spui ceea ce știe 
deja toată lumea. Înainte îmi plăcea asta la tine, dar acum a început să 
devină obositor. 


— Ar trebui să te întorci în Thorlby... 
- Pentru ce? Fratele meu e mort şi casa mi-a ars din temelii. 
- Aici nu ești în siguranţă... 


- Dacă vom fi înfrânți aici, cât de sigur crezi e orașul Thorlby? Mai 
degrabă rămân aici și ajut și eu cum pot. Asta ar fi făcut și Brand. Și 
asta a şi făcut mereu. 


Pe zei, ce curajoasă era! Mult mai curajoasă decât el, şi pentru asta o 
şi plăcea. 


Se trezi că întinde mâna pentru a o prinde de umăr. 
- Rin... 


Ea-l plesni peste mână, cu cealaltă făcută pumn, de parcă s-ar fi 
pregătit să-l pocnească. Iar el ştia că o merită. Însă nici ea nu se afla în 
dispoziția necesară unei despărțiri uşoare. Se întoarse cu spatele la el, 
dezgustată. 


- Pleacă! Ţi-ai făcut alegerea, Frate Koll. Mergi mai departe și vezi-ți 
de treaba ta. 


Ce mai era de adăugat? Nu mai trebuia să-și facă griji din cauza ei, că 
va plânge sau altceva, căci el era cel nevoit să-și stăpânească lacrimile 
în timp ce ieșea bosumflat din fierărie, simțindu-se tare departe de 
bărbatul bun care-și dorise toată viaţa să fie. 


O bură stropea cheiul construit de elfi în apropierea Fortăreţei lui Bail. 
O burniță nesuferită ce părea să acopere întreaga lume cu o perdea 
încețoșată, potrivindu-se perfect cu dispoziţia lui Koll și atârnând 
precum roua de firele de păr din blana de pe umerii lui Rulf. Acesta 
stătea încruntat pe platforma cârmei și privea cum picăturile se 
preling pe părul oamenilor din echipaj și li se scurg pe feţe în timp ce 
încărcau proviziile pe corabie. Koll îşi dorea să-i aibă alături și pe Fror 
ori pe Dosduvoi, însă echipajul cu care navigase în josul Râului Divin 
se împrăștiase în cele patru zări. Așa că pe oamenii din faţa lui abia 
dacă îi cunoștea vag. 


— Ce-i cu mutra asta de înmormântare, porumbelul meu? întrebă Skifr, 
strecurându-și un deget afară de sub mantie pentru a se scobi în nas 
cu el. M-ai întrebat cândva dacă pot să-ți arăt magie. Sau mă înșel? 


- Nu te-nșeli. Mi-ai spus că sunt tânăr și pripit, că magia presupune 
riscuri uriașe și urmările sunt greu de prevăzut și că ar trebui să mă 
rog la toţi zeii pe care îi cunosc să nu ajung niciodată să o văd. 

- Ihî. 


Femeia ridică din sprâncene studiind cu atenție prada scoasă din nas, 
după care o azvârli înspre corăbiile capturate de la Yilling cel 
Strălucitor, care se legănau ușor pe valuri. 


— Ce ursuză eram pe-atunci. Şi te-ai rugat? 

- Nu suficient de mult, se pare, zise el aruncându-i o privire piezișă. 
Mi-ai spus că știi suficientă magie cât să faci rău, dar nu la fel de 
multă ca să faci bine. 

— Ăsta e războiul. Am venit aici ca să provoc rău. 

- Să ştii că răspunsul tău nu mă linişteşte. 

— Nu, n-are cum. 

- Unde ai învăţat să faci magie? 

— Nu pot să-ţi spun. 

- Nu poţi sau nu vrei? 

- Nici nu pot, nici nu vreau. 


Koll oftă. Cu cât obținea mai multe răspunsuri de la ea, cu atât căpăta 
impresia că știe mai puţine. 


- Chiar ne poți conduce în siguranță în Strokom? 
— Să vă duc în Strokom? Da. În siguranță? 

Ridică din umeri. 

- Nici asta nu are darul să mă liniștească. 

- Nu. 

- Vom găsi arme acolo? 

- Mai multe decât i-ar trebui Mamei Război înseși. 


- Şi dacă le vom folosi... vom risca o a doua Sfărâmare a Zeiţei? 


— Câtă vreme o vom distruge pe Bunica Wexen, eu mă declar 
mulțumită. 


- Asta mă linişteşte și mai puţin. 
Skifr însă doar privea marea cenușie. 


- Dacă tu crezi că am venit aici doar ca să te liniștesc pe tine, atunci 
să ştii că te înșeli amarnic. 


— De ce nimic nu e ușor? 


Părintele Yarvi privea încruntat rampa lungă din piatră făcută de elfi, 
acum plină de găuri, care ducea spre curtea fortăreței. O figură 
subțiratică venea spre ei. O siluetă înaltă, cu cap ras și cu brățări de- 
ale elfilor strânse una într-alta pe braţele lungi și tatuate. 


— Mamă Scaer, ce surpriză! Credeam că nu vrei să te amesteci deloc în 
această nebunie! 


Preoteasa Vansterlandului întoarse capul și scuipă. 


— Îmi doresc ca nimeni să nu se amestece în această nebunie, însă 
regele meu a ales această cale. Treaba mea este să mă asigur că îl va 
duce spre victorie. De aceea vin și eu cu tine. 


- Prezenţa ta ne face o adevărată plăcere, spuse Yarvi apropiindu-se 
de ea. Atâta timp cât ai de gând să mă ajuţi. Dacă îmi vei sta în cale, 
vei regreta amarnic. 


- Ce bine ne înţelegem noi doi, zise Mama Scaer răsfrângându-și buza. 
- Mereu ne-am înţeles bine. 


Koll oftă ca pentru sine. Ce temelie mai bună pentru o alianță există 
pe lumea asta decât ura reciprocă și suspiciunea? 


— La vâsle! răcni Rulf. Că nu întineresc! 


Exemplul lui Gudrun 


Era o minunată dimineaţă de vară târzie, iar Soarele Mamă făcea ca 
picăturile de ploaie din timpul nopţii să scânteieze ca niște nestemate 
în iarbă. 


— Ăsta-i cel mai slab punct al nostru, spuse Raith. 


Nu trebuia să fii mare războinic ca să-ți dai seama. Colţul din nord-est 
al fortăreței fusese despicat în două în timpul Sfărâmării Zeiţei ca de 
un cuţit uriaș, iar regii din trecutul îndepărtat ridicaseră un turn 
pentru a umple golul rămas. Era o construcţie de mântuială și 
neglijată de-a lungul timpului, cu acoperișul prăbușit înăuntru și cu 
grinzile acoperite de un strat gros de găinaț peste care forfoteau 
întruna păsările. Zidul care pornea din el se curba în afară și era 
sprijinit dinspre apă de bastioane pe cale de-a se prăbuși. 


— Turnul lui Gudrun, murmură Skara. 
— Cum de-a căpătat numele ăsta? întrebă Mama Owd. 


Skara fusese tare supărată când auzise povestea de la Mama Kyre, însă 
își dădu seama că, la fel cum se întâmpla cu toate poveştile depănate 
de preoteasă, și-o amintea perfect şi pe aceasta. 


- Prinţesa Gudrun a fost strănepoata unui rege de-al Throvenlandului. 
— Ce început jalnic, mormăi Mama Owd. 
Dimineaţa era adesea morocănoasă. 


- Totuşi, unele povești de felul ăsta chiar se dovedesc destul de 
reușite. 


- Nu și asta. Ea s-a îndrăgostit de-un tânăr grăjdar. 


- Ce nesăbuinţă! 


- Dragostea nu alege, loveşte oriunde. 
Mama Owd ridică o sprânceană. 


- În general, unul dintre cei doi își dă seama că lucrurile nu merg cum 
trebuie şi face ceea ce se cuvine, dându-se la o parte. 


- Ei bine, Gudrun n-a făcut-o. În acele vremuri, Throvenlandul avea 
trei regi, iar prințesa noastră fusese promisă de către bunicul său 
unuia dintre ei. Ea a încercat să fugă, așa că regele i-a spânzurat 
iubitul de acel turn și pe ea a încuiat-o în el până ce și-a învăţat lecţia. 


Mama Owd se scărpină în cocul lejer în care își strânsese părul. 


— Mă tem că nu pricep cum ar putea această poveste să aibă un final 
fericit. 


- N-are. Gudrun s-a aruncat de pe creasta zidului și a sfârşit în şanţ. 
- Să sperăm că nu-i vom urma cu toţii exemplul, spuse Raith. 

— Să ne sinucidem din dragoste? întrebă Skara. 

- Să sfârşim morți într-un şanţ. 


Raith părea într-o dispoziţie foarte proastă în ultimul timp și, deşi ea 
se gândea că probabil cauza era apropierea celor zece mii de 
războinici înarmaţi până-n dinţi, nu se putea abține să nu se întrebe 
dacă înțelegerea ei cu Gorm era de vină. Nu era nici ea deloc 
încântată de acest lucru, însă nimic nu mai putea fi schimbat. Avea 
griji mult mai mari pe cap decât sentimentele celor din jur și, mai 
ales, ale ei. 


Zgomotul de copite îi atrase atenţia reginei, care văzu apoi călăreții 
ieşind pe poartă. Două sute și ceva de cai strânși într-o coloană ce 
înainta cu repeziciune, azvârlind pământul în spate cu copitele, 
trecură pe lângă oamenii ce adânceau șanțul și ajunseră pe terenul 
clisos unde erau ridicate tabăra lui Gorm și a lui Uthil. 


Jenner cel Albastru suia panta lină cu paşi mari, îndreptându-se spre 
ei, iar Skara strigă spre el: 


- Cine nu mai are răbdare pentru ce ne așteaptă? 


- Thorn Bathu, răspunse Jenner, apoi se întoarse ca să se uite la 
călăreți. Insă numai pentru că Yilling cel Strălucitor nu vine aici mai 
repede spre a-i da satisfacție. A luat cu ea două sute dintre cei mai 


însetaţi de sânge gettlanderi pentru a-l lovi cum va putea mai bine. 


- Probabil că o să aibă ceva de furcă, murmură Skara privind călăreții 
care ieșeau cu repeziciune din umbra Fortăreţei lui Bail și treceau prin 
satul pustiu, îndreptându-se spre nord. 


— Oricum nu prea mai avem nutreţ pentru cai, regina mea. 
Jenner se opri lângă ei, proptindu-și mâinile în şolduri. 


- Nu prea mai avem hrană nici pentru oameni. Yilling cel Strălucitor a 
ars majoritatea fermelor de pe o rază de o sută de mile și le-a jefuit pe 
cele care au mai rămas în picioare. Uthil și Gorm cred că doar o mie 
de oameni pot rămâne aici. Cei care au familii de care trebuie să aibă 
grijă sau recolte de strâns vor pleca pe mare spre nord, către Thorlby 
sau chiar mai departe. 


Skara clipi nevenindu-i să creadă când îl auzi. 
- Vom fi depășiți numeric, cam zece la unu. 


— Cu cât ne sunt mai potrivnici sorții, cu atât ne este mai mare gloria, 
murmură Raith. Parcă așa am auzit... 


- li vor alege pe cei care rămân. 


Jenner încercă, aşa cum făcea de obicei, să vadă partea bună a 
lucrurilor. 


- Deci vor rămâne suficienți pentru a apăra zidurile până când se va 
întoarce Părintele Yarvi. Patru sute de vanstermani, patru sute de 
gettlanderi, o sută de fierari, bucătari și servitori. Şi o sută de-ai 
noștri. 


- Avem atât de mulți care vor să rămână? 
- De cinci ori mai mulți sunt dispuși să moară pentru tine, regina mea, 
dar eu voi alege o sută dintre cei în stare să și omoare câțiva oameni 


de-ai Marelui Rege. 


- Sunt sincer mișcată, zise Skara. Dar tu n-ar trebui să te numeri 
printre ei. Deja ai făcut mai multe decât... 


Jenner cel Albastru pufni. 


- Rămân și cu asta basta! Le-am promis celor din echipaj o răsplată 
mai mult decât generoasă după ce-l vei învinge pe Marele Rege. Dacă 


nu voi fi în stare să mă ţin de cuvânt, mă vor lua de prost. Tu, totuși, 
ar trebui să pleci. 


Skara pufni la rândul ei. 


- Cum să mă aştept ca alţii să-și rişte viața, dacă eu însămi nu sunt 
dispusă s-o fac? 


— Regina mea, zise Mama Owd, sângele tău valorează mai mult pentru 
Throvenland decât... 


- Sunt regină în fortăreața mea. Singurul care-mi poate porunci este 
Marele Rege și, din moment ce m-am răsculat împotriva sa, n-ai 
nimerit-o cu asta. Rămân și gata! 


- Atunci rămân și eu, oftă Mama Owd. Locul unui vindecător este 
printre cei răniți. Iar locul unei preotese este alături de regina sa. 


Skara simți o mulțumire care aproape că-i aduse lacrimi în ochi. Nu 
erau ei exact sfătuitorii pe care și i-ar fi ales, însă nu i-ar fi schimbat 
pentru nimic în lume. 


— Poate că zeii mi-au luat bunicul de lângă mine, rosti Skara, 
cuprinzând-o cu un braț pe Mama Owd și cu celălalt pe Jenner cel 
Albastru și strângându-i apoi lângă ea. Dar mi-au trimis în schimb doi 
stâlpi pe care mă pot bizui. 

Mama Owd se uită în jos, la propriul trup, încruntându-se. 

- Sunt niţel cam pătrăţoasă pentru un stâlp. 

- Chiar și așa, tot îţi îndeplinești admirabil sarcinile. Acum, plecați! 


Și Skara îi împinse în direcţia fortăreței. 


— Alege-mi-i pe cei o sută de războinici care-l vor lovi cel mai aprig pe 
Yilling cel Strălucitor în boașe. 


- Îi vom alege, regina mea, zise Jenner cel Albastru râzând. Și vom 
găsi cele mai grele cizme pentru ei. 


Skara rămase doar cu Raith pe pajiște. Strigătele muncitorilor din șanț 
pluteau pe deasupra lor. Păsările ciripeau fără oprire, iar iarba foșnea. 
Skara nu-și întoarse privirea, însă îi plăcea tare mult să-l știe acolo, 
alături de ea, mereu. 


- Poţi pleca și tu, spuse ea. Dacă vrei. 


- Am spus că mi-aş da viața pentru tine și am vorbit serios. 


Aceeaşi bravadă a lui, arătând la fel de îndrăzneţ şi de periculos, 
neştiutor în a-și cere iertare, ceea ce-o făcu să surâdă. 


— Încă nu e nevoie. Încă îmi trebuie cineva care să-mi sperie oaspeţii. 
- Pot face și asta. 


Surâse şi el. Un surâs dur și flămând, care-i dezvelea toți dinții. 
Suficient de lung încât să nu pară doar o întâmplare. Suficient de lung 
încât să reușească s-o furnice din nou pielea într-un mod foarte plăcut. 


O părticică din ea își dorea să urmeze exemplul lui Gudrun. Să uite de 
tot ce se cuvine și să se tăvălească în fân cu grăjdarul ei. Măcar să afle 
și ea cum e. 


Dar într-o mult mai mare măsură, râdea de toate aceste idei. Nu era o 
fire romantică. Nu-și permitea să fie așa. Era regină, o regină promisă 
lui Grom-gil-Gorm, Cel Care Frânge Săbiile. O întreagă națiune se baza 
pe ea. Oricât s-ar fi împotrivit și s-ar fi plâns de Mama Kyre, ajungea 
mereu să-şi facă datoria. 


Așa că, în loc să se agațe de Raith ca o fată căzută în apa de un 
buștean și să-l sărute de parcă însuși secretul vieţii s-ar fi aflat în gura 
lui, ea înghiți în sec și își mută privirea spre Turnul lui Gudrun. 


- Înseamnă foarte mult, zise ea. Faptul că lupţi pentru mine. 
— Nu-i mare lucru. 


Un nor acoperi soarele și, pentru o clipă, nestematele din iarbă se 
transformară în apă rece. 


- Orice ucigaș capabil are nevoie de cineva pentru care să ucidă. 


Cei o mie 


Soryorn era un arcaș deosebit de iscusit, iar silueta lui se profila ca a 
unui adevărat erou pe fondul apusului însângerat. Își proptise un 
picior pe zidul din vârful Turnului lui Gudrun și spatele i se curbă 
când întinse la maximum coarda imensului său arc în care pusese o 
săgeată în flăcări ce-i aruncau umbre mișcătoare pe față. 


— Dă-i foc, zise Gorm. 


Privirile celor o mie de războinici aleși din rândurile 
throvenlanderilor, ale vanstermanilor și ale gettlanderilor urmăriră 
fâșia de foc lăsată în urmă de săgeata ce se arcui prin văzduhul și apoi 
se înfipse în puntea corabiei lui Yilling cel Strălucitor. Vâlvătăi 
albastre izbucniră imediat ce uleiul din sud se aprinse cu un sfârâit 
uşor. Într-o clipă, flăcări uriașe cuprinseră întreaga corabie stârnind o 
căldură pe care până și Raith, aflat pe ziduri, o putea simţi. 


Aruncă o privire în lateral și văzu cum vâltoarea fierbinte lumina 
zâmbetul Skarei. Fa avusese ideea. La urma urmei, corabia reprezintă 
inima și căminul unui războinic. 


Fusese o sarcină istovitoare să fie scoasă din apele golfului și împinsă 
pe bușteni de-a lungul rampei, până-n curte. Pe Raith încă îl mai 
durea spatele și-și simțea palmele pline de bășici după efortul greu pe 
care-l depusese. Regina Skara îi dăruise lui Jenner cel Albastru girueta 
aurită, Regele Gorm smulsese podoabele din argint pentru a le topi și 
a face din ele cupe pentru băut, iar Regele Uthil luase vela cea mare și 
roşie pentru a le scuti pe femeile din Gettland să țeasă una nouă. 
Catargul fusese tăiat și dat jos pentru ca vasul să poată încăpea prin 
intrarea în fortăreață, însă se înțepenise între zidurile prea apropiate, 
aşa că au trebuit să smulgă de pe el sculpturile ce-l împodobeau, dar 
până la urmă reușiseră să-l introducă și pe acesta în curte pentru a 
arde odată cu corabia. 


Raith spera că Yilling cel Strălucitor le va fi recunoscător pentru 
efortul de a-i face o primire demnă în Fortăreața lui Bail. In orice caz, 


apărătorii fortăreței se bucurară ca nebunii la vederea corabiei sale 
cuprinse de flăcări. Urale, râsete, insulte proferate la adresa iscoadelor 
trimise de Yilling, care priviră calme tot acest spectacol stând în șeile 
cailor, departe de raza de acţiune a arcurilor de pe metereze. Dar toate 
acele râsete și strigăte se stinseră destul de repede. 


Oastea Bunicii Wexen începuse să sosească. 


Războinicii veneau tropăind pe drumul din nord într-o coloană 
ordonată, un șarpe de oţel având în frunte stindardul Marelui Rege, în 
timp ce soarele cu șapte raze al Zeiței Unice se zărea ici şi colo pe 
deasupra mulțimii de oameni, alături de o sută de alte stindarde mai 
mici ale eroilor ce atârnau nemișcate în aerul încremenit. Pas cu pas 
se apropiară de satul care zăcea în ruine și trecură prin el, un șarpe a 
cărei coadă se pierdea în ceața depărtării. 


- Or mai veni mulți? o auzi Raith șoptind pe Skara, care-şi ţinea o 
mână de-a curmezișul pieptului și-și răsucea nervoasă brățara. 


- Trăgeam nădejde că iscoadele noastre s-au înşelat cu privire la 
numărul lor, murmură Jenner cel Albastru. 


- Se pare că nu, mârâi Raith. De fapt, s-au înșelat, căci sunt mai mulți. 


Sus, pe ziduri, râsetele se transformaseră în zâmbete ursuze, apoi în 
încruntături şi mai ursuze când șarpele acela gigantic se răsfiră, 
revărsându-se în jurul fortăreței ca un puhoi de apă în jurul unei 
insule, iar războinicii din Ținuturile de Jos, din Inglefold și din 
Yutmark încercuiră Fortăreața lui Bail de la faleza din est și până la 
faleza din vest. 


Nu mai era nevoie să-și urle sfidarea în fața lor, căci numărul lor 
vorbea de la sine cu glas de tunet. 


- Mama Război și-a desfăcut aripile deasupra Fortăreţei lui Bail, 
murmură Owd. 


Un convoi de căruțe se hurduca pe drum, gemând de greutatea prăzii 
adunate, iar în urma sa se întindea puzderie de familii și sclavi, de 
servitori şi negustori, de preoţi și de speculanți, de săpători și de 
păstori ce mânau o turmă behăitoare de oi și cirezi de vaci atât de 
mari, încât ar fi făcut de rușine orice piață văzută vreodată de Raith. 


- Un adevărat oraș în mișcare, murmură el. 


Se lăsa întunericul și gărzile care închideau coloana de-abia soseau și 


ele într-un râu de făclii pâlpâitoare. Bărbaţi cu aspect sălbatic, cu 
drapelele pe care erau desenate oase în flăcări, cu piepturile dezgolite, 
brăzdate de cicatrice și mânjite cu însemne războinice. 


- Şendii, zise Raith. 


- Dar nu juraseră că vor lupta împotriva Marelui Rege? întrebă Skara 
cu o voce ceva mai subțire decât de obicei. 


Gura Mamei Owd arăta ca o linie subțire. 


- Probabil că Bunica Wexen i-a convins că mai bine ar jura să lupte 
împotriva noastră. 


- Am auzit că-și devorează vrăjmașii de vii, murmură cineva. 
Jenner cel Albastru îi aruncă omului o privire aspră. 
- Mai bine să nu ne lăsăm capturați. 


Raith își răsuci ușor palma asudată pe mânerul scutului și aruncă o 
privire înspre golf, acolo unde o mulțime de corăbii încă mai stăteau 
strânse unele în altele la adăpostul oferit de lanțuri, gata să-i ducă pe 
cei o mie de apărători departe... 


Îşi mușcă limba până simți gust de sânge și se sili să-și întoarcă 
privirea spre puhoiul de oameni strâns în faţa zidurilor. Nu se mai 
simțise niciodată înspăimântat de apropierea unei bătălii. Poate 
pentru că de fiecare dată şansele fuseseră de partea lui. Sau poate 
pentru că îşi pierduse locul, familia și orice șansă de a mai le recupera. 


Se spune că de cei care nu mai nimic de pierdut trebuie să te temi cel 
mai tare. Insă, de fapt, ei sunt cei care se tem cel mai tare. 


- Acolo, zise Skara, arătând cu degetul spre șirurile ordonate ale 
Marelui Rege. 


Cineva înainta în direcția fortăreței. Păşea domol, de parcă mergea 
spre palatul unui prieten, nu spre cetatea unui inamic. Un războinic 
îmbrăcat într-o armură ce reflecta lumina corabiei în flăcări, părând și 
ea că luase foc. Un războinic cu păr lung, răsfirat de briză, cu o față 
frumoasă și tânără, bizar de calm, care nu era apărat de scut și care-și 
ținea mâna stângă sprijinită lejer pe mânerul sabiei de la centură. 


- Yilling cel Strălucitor, mârâi Jenner, scrâșnind din toţi dinţii pe care- 
i mai avea. 


Yilling se opri nepăsător în interiorul razei de acţiune a arcurilor, 
rânjind spre mulțimea strânsă pe metereze, și vorbi clar și răspicat: 


- Presupun că Regele Uthil nu se află printre voi. 


Era totuși liniștitor să-l auzi pe Uthil vorbind cu aceeași nepăsare, 
indiferent dacă avea în faţă un singur dușman sau zece mii. 


- Tu ești cel căruia i se spune Yilling cel Strălucitor? 
Yilling ridică din umeri cu aroganță. 
- Cuiva trebuie să i se spună așa. 


- Cel care a omorât cincizeci de oameni în bătălia de la Fornholt? 
mugi Gorm de pe acoperișul Turnului lui Gudrun. 


- N-aş putea spune. Omoram fără să număr. 


- Cel care a retezat galionul de la prova Prințului Conmer dintr-o 
singură lovitură? întrebă Uthil. 


- Totul ţine de încheietura mâinii, zise Yilling. 


- Cel care i-a ucis pe Regele Fynn și pe preoteasa lui lipsită de 
apărare? se răsti Skara. 


Yilling continua să surâdă. 

- Aha, da, și aia. Şi-ar trebui să vedeţi cu toţii ce-am făcut mai 
devreme cu animalele de la cină, zise el, bătându-se fericit pe pântec. 
Ce mai măcel! 

- Eşti mai mărunt decât mă aşteptam, zise Gorm. 

- Iar tu, mai masiv decât aș fi îndrăznit să sper. 

Yilling își răsuci pe deget o șuviţă din păru-i lung. 


— Cei masivi scot un zgomot foarte puternic atunci când îi trântesc la 
pământ. Mă simt tare dezamăgit să-i găsesc pe Regele de Fier și pe Cel 
Care Frânge Săbiile bălăcindu-se ca doi vieri într-o cocină. Eram sigur 
că de-abia aşteptaţi să vă încrucișați săbiile cu a mea, unu la unu. 


— Răbdare, răbdare! rosti Gorm, stând aplecat peste parapet, cu 
mâinile atârnând. Poate te-aș putea ucide mai ușor dacă ne-am 
cunoaște mai bine. 


Uthil încuviință ţeapăn din cap. 


- O dușmănie, la fel ca o prietenie, are nevoie de timp pentru a deveni 
mai trainică. Nimeni nu începe cu sfârșitul poveștii. 


Rânjetul dezgustător al lui Yilling se lărți. 

- Atunci nu-mi rămâne decât să am răbdare și să sper sincer că voi 
ajunge să vă omor pe amândoi cât mai curând. Ar fi păcat să-i lipsesc 
pe barzi de o poveste atât de glorioasă cum ar fi asta. 

Gorm oftă. 

— Oricum, barzii vor avea despre ce cânta în ambele cazuri. 

- Unde e Thorn Bathu? întrebă Yilling, plimbându-și privirea de colo 
până colo, ca și cum s-ar fi așteptat să o găsească pitită-n șanț. Am 
ucis câteva femei, însă niciuna atât de faimoasă ca ea. 


- Fără îndoială că se va prezenta așa cum se cuvine, zise Uthil. 


— Fără îndoială. Soarta oricărui războinic puternic este ca într-o bună 
zi să dea peste cineva mai puternic. Asta-i marea noastră 
binecuvântare și marele blestem în același timp. 


Uthil încuviință din nou din cap. 

— Moartea ne așteaptă pe toți. 

- Ne așteaptă! rosti Yilling, desfăcându-și brațele larg și fluturând din 
degete. Am învățat demult să-mi îmbrăţișez stăpâna, însă n-am găsit 
până acum un războinic suficient de înzestrat pentru a ne face 
cunoștință. 

Se întoarse apoi către corabia în flăcări. 


- Mi-aţi dat foc la corabie? 


- O gazdă cumsecade le oferă oaspeţilor un loc la căldură, aproape de 
foc, strigă Gorm și un hohot de râs răsună de-a lungul zidurilor. Raith 
se sili și el să scoată un chiot lipsit de veselie, deși făcu un efort eroic 
pentru asta, fiindcă nu simţea nici pic de veselie. 


Însă Yilling doar ridică din umeri. 


- Sunteţi cam risipitori. Era o corabie bună. 


- Avem mai multe corăbii cu care nu știm ce să facem de când le-am 
capturat pe ale tale, mârâi Gorm. 


- Totuși, aveţi prea puţini oameni ca să le umplețţi, zise Yilling, oprind 
din nou râsetele. 


Oftă, cu ochii aţintiți asupra flăcărilor. 


- Eu însumi am sculptat galionul. Dar ce-i ars rămâne ars, zic eu, și nu 
mai poate fi făcut la loc. 


Skara se agăță cu mâinile de parapet. 
- Ai făcut scrum jumătate din Throvenland fără niciun motiv! 


- Aha! Tu trebuie să fii tânăra Skara, regina celor puține rămase 
nearse. 


Yilling își ţuguie buzele sale și îşi miji ochii. 

- Consideră-mă un răufăcător, dacă vrei, regina mea, dă vina pe mine 
pentru toate suferințele tale, însă eu nu am încălcat niciun jurământ și 
am avut un ţel nobil în minte când dădeam foc la tot ce întâlneam în 


cale. Acela de a te face să cazi în genunchi în fața Marelui Rege. 
Asta... și faptul că focul arată bine. 


— Îţi ia o clipă să arzi ce-a fost clădit într-o viaţă! 


- Și asta îl face să arate și mai bine. Oricum, curând vei sta în 
genunchi în fața Marelui Rege, orice-ar fi. 


— Niciodată, mârâi ea. 
Yilling o dojeni cu degetul. 


- Toţi spun asta până le sunt retezate tendoanele de la picioare. După 
care, crede-mă, cad cât ai clipi. 


- Vorbe goale, regina mea, zise Jenner cel Albastru, trăgând-o cu 
blândeţe pe Skara de lângă parapet. 


Însă, dacă vorbele ar fi arme, Raith credea că Yilling era cel mai 
priceput în această încleștare. 


— Ai de gând să rămâi acolo și să trăncănești în continuare? spuse 
Gorm desfăcându-și brațele larg și înăbușindu-și un căscat teatral. Sau 
ai de gând să-ncerci să te cațări pe zidurile noastre? Chiar și cei 


mărunței așa ca tine scot un bubuit destul de puternic atunci când îi 
azvârl de la o asemenea înălțime, și să știi că am ceva antrenament. 


- O, ce întrebare îndrăzneață! 


Yilling se uită la cerul care se întuneca, apoi își întoarse privirea spre 
oamenii săi, ocupați să prindă Fortăreţa lui Bail într-un cerc cât mai 
zdravăn de oţel bine ascuţit. 


- Mă simt cam nehotărât... hai să dăm cu banul și să lăsăm Moartea să 
hotărască, ei, ce zici, Regină Skara? 


Skara simțea cum îi zvâcnesc mușchii pe sub pielea feței și îl strânse 
cu putere tare pe Jenner de braț. 


- Cap, venim după voi, pajură, rămânem la locul nostru! 

Și Yilling aruncă o monedă în aer, care sclipi în lumina portocalie a 
corabiei arzânde, apoi o lăsă să cadă în iarbă. Își puse mâinile în 
şolduri și privi în jos. 

— Ei bine? strigă Gorm. Cap sau pajură? 


Yilling izbucni într-un hohot de râs. 


- Nu sunt sigur, s-a rostogolit prea departe! Ei, se mai întâmplă, nu, 
Gorm Cel Care Frânge Săbiile? 


— Mda, mormăi Gorm, oarecum iritat de acest lucru. Se mai întâmplă. 
- Hai s-o lăsăm pe mâine. Am senzaţia că veți rămâne tot aici! 
Campionul Marelui Rege se răsuci, cu un zâmbet larg pe faţa-i moale 
şi netedă, şi plecă țanțoş spre ai săi. Aceştia începuseră să bată pari 


groși în pământ, la două lungimi de săgeată de zidurile fortăreței. 


Un cerc de ghimpi, cu vârfurile îndreptate spre fortăreață. 


Orașul interzis 


Nici cea mai înfocată imaginaţie, nici cele mai înflăcărate visuri cu 
ochii deschişi, nici cel mai nebunesc coșmar nu s-ar fi putut apropia 
de grandoarea Strokomului. 


Vântul din Sud se târa pe o imensă întindere de apă liniștită. O mare 
ascunsă, de câteva mile în diametru, presărată cu mai multe insulițe, 
unele de-abia niște coli de stâncă ce înțepau suprafaţa apei, altele 
întinzându-se până departe, dispărând spre orizont, toate acoperite de 
clădiri de diferite forme și dimensiuni. Clădiri ce semănau cu niște 
cuburi contorsionate și turnuri prăbuşite, cu așchii de piatră de-a 
elfilor aproape complet sfărâmată și sticlă ce încă mai strălucea în 
lumina soarelui. Încă şi mai multe răsăreau ici şi colo din apele 
întunecate. Mii și mii și mii de ferestre pustii priveau amenințătoare în 
jos şi Koll încerca să-și imagineze câţi elfi trăiseră și muriseră în aceste 
ruine monstruoase, însă nici nu știa dacă există un număr atât de mare 
cu care să înceapă. 


- Ce mai priveliște, murmură Părintele Yarvi, deși amploarea a ceea ce 
se afla acolo depășea cu mult închipuirea oricui. 


Totul era tăcut. Pe deasupra nu zbura nicio pasăre. Niciun peşte nu se 
zărea în siajul corabiei. Doar scârțâitul furcheților și murmurul 
rugăciunilor echipajului se auzeau. Chiar și cei mai experimentați 
vâslași uitaseră că trebuie să tragă de vâsle și le încurcau cu ale 
celorlalți zgâindu-se uimiți și îngroziți în toate părțile, iar Koll nu se 
îndoia că, dintre toți, el era cel mai uimit și mai îngrozit. 


Zeii îi erau martori, niciodată nu pretinsese că e vreun viteaz. Insă 
acum i se părea că și laşitatea te poate face să dai de belea la fel de 
bine ca și curajul, poate chiar mai rău. 


- Cea Care Îngână Vântul e furioasă, murmură Mama Scaer în timp ce 
privea îngrijorată cerul răvășit, acoperit acum de o gigantică spirală 
de culori purpurii și roșii, întrețţesute cu puncte întunecate prin care 
probabil că nici stelele nu puteau fi zărite vreodată. O masă de nori 


grei, ce păreau că vor să strivească lumea. 
- Aici vântul este doar vânt. 


Skifr își strânse cu o mână încâlceala de simboluri sfinte, talismane, 
medalioane binecuvântate și dinți norocoşi pe care o purta mereu cu 
ea și le aruncă pe jos, nepăsătoare. 


— Aici nu există zei. 


Koll prefera să aibă parte de zei plini de furie decât să nu existe zei 
deloc. 


— Ce vrei să spui? 


Skifr stătea dreaptă la provă cu braţele întinse în lateral, iar zdreanța 
cu care era îmbrăcată flutura în toate direcţiile, făcând-o să semene cu 
o pasăre uriașă și bizară, un galion născocit de imaginaţia de coșmar a 
unui nebun ce-i conducea spre pieire. 


— Ăsta este Strokomul! ţipă ea. Cea mai mare ruină a elfilor! Vă puteți 
opri din rugat, căci aici chiar și zeii se tem să se aventureze! 


- Nuss chiar sigur că ne ești de ajutor, mârâi Părintele Yarvi. 


Membrii echipajului rămaseră cu ochii holbaţi la ea, cocoșându-se de 
parcă ar fi vrut să dispară ascunși de propriii umeri, deși erau cu toții 
războinici greu încercaţi, însă acum nu aveau împotriva cui să lupte 
sau împotriva cui să se opintească, deoarece nimic pe lumea asta nu i- 
ar fi putut pregăti pentru ceea ce se afla aici. 


- N-ar trebui să ne fim aici, mormăi un vâslaș bătrân, ce-ţi ţinea 
mereu un ochi întredeschis. 


- Locul ăsta e blestemat, zise altul. Cei care îndrăznesc să pătrundă în 
el se îmbolnăvesc și mor. 


Părintele Yarvi veni și se așeză în faţa lui Skifr, la fel de calm ca unul 
care se așază lângă soba lui, la căldură. 


- Trageţi pe rând, prieteni! Vă înţeleg grijile, dar să știți că sunt 
neîntemeiate! Pe de altă parte, grămezile de bani pe care vi le va da 
Regina Laithlin la întoarcere vor fi mai mult decât îndestulătoare. Elfii 
au dispărut de mii de ani, iar noi o avem alături pe Cea Care Pășește 
Printre Ruine, care să ne arate calea sigură de urmat. Nu-i niciun 
pericol. Aveţi încredere în mine. V-am convins eu vreodată să faceți 


ceva greșit? 


Avertismentele începură să se transforme în mormăituri, însă nici 
chiar promisiunea că vor câștiga averi nu le putea smulge vreun 
zâmbet. 


- Acolo! strigă Skifr, arătând cu degetul spre un șir de trepte înclinate 
ce ieșeau din apă, suficient de mari încât să pară făcute pentru 
picioarele unor uriași. Trageți la mal. 


Rulf le strigă oamenilor să mânuiască mai ușor vâslele, după care 
începu să tragă cu putere de cârmă, apropiindu-i încet de trepte, în 
timp ce chila se freca de pietrişul de pe fundul apei. 


- Cum de-or fi apele atât de liniștite? îl auzi Koll murmurând. 
- Pentru că totul e mort aici, răspunse Skifr. Chiar şi apele. 
Şi sări sprintenă pe trepte. 


Când Părintele Yarvi se apucă de parapetul corabiei cu mâna, Mama 
Scaer îl prinse de încheietură. 


- Nu-i prea târziu să renunțăm la toată această nebunie. Un singur pas 
pe pământul ăsta blestemat și vom încălca legea cea mai sacră a 
Preoţiei. 


Yarvi își smulse mâna din strânsoare. 


- Orice lege care nu poate fi ocolită pe timp de furtună este sortită să 
fie încălcată. 


După care sări şi el jos. 


Koll inspiră adânc și expiră abia după ce sări și el peste parapet. Se 
simți extrem de ușurat să descopere că nu-l trăsnise nimic când 
atinsese piatra. Părea la fel cu orice altă piatră. Departe, în față, prin 
văile umbrite dintre clădirile mari cât munții, nu mișca nimic, ci doar 
câte un panou desprins ori un fit atârnat se legănau din când în când 
în vântul ce sufla fără oprire. 


- Niciun pic de mușchi, spuse el ghemuindu-se și privind cu atenţie 
marginea apei. Nimic, nici buruieni, nici scoici. 


- În apele astea nu creşte nimic, doar visurile au loc aici, spuse Skifr, 
apoi scoase ceva din mantia sa zdrențuită. 


O sticluță ciudată, din care răsturnă în palma ei roz cinci obiecte mici. 
Arătau ca niște boabe de fasole găurite de viermi, fiecare având o 
jumătate albă şi o jumătate roșie, iar Koll văzu pe ele, privind mai de 
aproape, o inscripție aproape ștearsă, alcătuită din litere foarte mici. 
Literele de-ale elfilor, fireşte. Dădu să-și facă un semn sfânt în dreptul 
pieptului, însă își aduse aminte la timp că zeii aveau treabă în altă 
parte, așa că se mulțumi să-și pipăie greutățile de sub cămașă. Ceea ce 
însă nu prea avu darul să-l liniștească. 


- Fiecare dintre noi trebuie să înghită o boabă, zise Skifr, după care își 
dădu capul pe spate și-și aruncă una în gură, înghițind-o. 


Mama Scaer îi privea încruntată, părând şi mai disprețuitoare decât de 
obicei. 


- Şi ce se întâmplă dacă nu vreau? 
Skifr doar ridică din umeri. 


- Eu n-am fost niciodată atât de proastă încât să nu ascult sfaturile 
îndrumătorilor mei care îmi spuneau să înghit una de câte ori 
pătrundeam între ruinele elfilor. 


— Ar putea fi otravă. 

Skifr se aplecă, pentru a-i putea şopti la ureche: 

- Dacă aș vrea într-adevăr să te ucid, ți-aș tăia gâtul și ți-aș arunca 
hoitul ca ofrandă pentru Marea Mamă. Crede-mă pe cuvânt când îţi 


spun că de multe ori m-am gândit la acest lucru. Dacă totul în jurul 
nostru e otrăvit și ăsta e leacul? 


Părintele Yarvi înșfăcă o boabă din palma lui Skifr și o înghiți. 


- Nu te mai fandosi atâta și înghite-o, zise el privind încruntat uscatul 
nesfârșit. Ne-am ales calea de urmat și iat-o întinzându-se în fața 
noastră. Păstrează calmul în rândul oamenilor cât timp suntem plecați, 
Rulf! 


Bătrânul cârmaci terminase de înfăşurat parâma în jurul unui bolovan 
și acum înghițea boaba. 


— Poate calm e prea mult spus. 


- Atunci măcar ai grijă să-i ţii aici, spuse Skifr întinzând spre Koll 
palma în care ţinea ultima boabă. Sperăm să ne întoarcem în cinci 


zile. 
— Cinci zile acolo? întrebă Koll, încremenind cu boaba pe limbă. 


- Dacă avem noroc. Ruinele astea se întind cale de mile întregi și ce 
căutăm noi nu e chiar ușor de găsit. 


- Tu cum de le știi pe toate? întrebă Scaer. 

Skifr îşi lăsă capul pe un umăr. 

- Cum de știe cineva ceva? Ascultându-i pe cei care au fost acolo 
înaintea sa. Urmându-le pașii. După care, în timp, urmându-și propria 
cale. 

Scaer strâmbă din buze, auzind-o. 

- Ştii să mai zici şi altceva în afară de ghicitori și pilde, vrăjitoareo? 


- Poate că, atunci când va sosi momentul potrivit, îți voi mai arăta și 
altceva. N-ai de ce să te temi. Doar de Moarte, adăugă Skifr, apoi îi 
şopti la ureche: Și nu-i ea mereu alături de tine, suflându-ți în ceafă? 


Boaba îi aluneca greu pe gât lui Koll, însă nu avea niciun gust și nici 
nu-l făcea să se simtă diferit în vreun fel. Cu alte cuvinte, nu 
reprezenta leac nici pentru durere, nici pentru vină și nici pentru 
zdrobitorul sentiment că este blestemat. 


- Cum rămâne cu restul echipajului? șopti el privind încruntat peste 
umăr, către corabie. 


Skifr doar ridică din umeri. 
- N-am decât cinci boabe. 
Şi o luă spre ruine, urmată de preoţii din Gettland și Vansterland. 


Koll își dorea acum să fi rămas alături de Rin. Amintiri legate de tot 
ce-i plăcea la ea năvăliră peste el cu putere, copleşindu-l. Se simţea în 
stare mai degrabă să înfrunte zece oști de-ale Marelui Rege având-o 
doar pe ea alături, decât să pătrundă în tăcerea blestemată a 
Strokomului. 


Dar, așa cum spunea Brand de fiecare dată, nu poți realiza nimic doar 
cu dorinţe. 


Koll își aruncă bocceaua pe umăr și porni după ceilalți. 


Răni 


Pe podea erau întinși oameni ce scuipau și se zvârcoleau. Implorau să 
fie ajutați și gemeau, chemându-și mamele. Injurau printre dinții 
încleştați, mârâiau, urlau și sângerau. 


O, zei, cât sânge putea fi într-un om. Skarei de-abia dacă-i venea să 
creadă cât de mult era. 


Un ţesător de rugi şedea într-un colț, îngânând rugăminţi către Cel 
Care Oblojește Rănile și suflând în fumul dulce care se ridica dintr-un 
vas în care ardea mocnit scoarță de copac. Chiar și așa, duhoarea era 
sufocantă, un amestec de sudoare, urină și toate cele conținute de 
trupul omenesc, iar Skara era nevoită să-și acopere cu mâna gura, 
nasul și ochii, încercând să privească printre degete. 


Mama Owd nu era o femeie înaltă, însă acum părea o prezență 
impunătoare, semănând mai puţin cu o piersică şi mai mult cu copacul 
cu rădăcini puternice în care crește acest fruct. Era încruntată, avea 
părul ciufulit și sudoarea i-l lipise de obraji. Îşi suflecase mânecile și i 
se vedeau mușchii puternici, încordaţi de efort, jucând pe sub pielea 
brațelor. Bărbatul de care avea acum grijă încercă să-și arcuiască 
spinarea când ea îi cercetă rana din coapsă, apoi el începu să se zbată 
și să scâncească. 


- Să-l ţină cineva! mârâi Owd. 


Rin trecu repede pe lângă Skara, îl apucă pe bărbat de încheietură și-l 
împinse cu putere înapoi la pământ. Sora Owd înhăță un ac de os din 
cocul aproape desfăcut, îl prinse între dinți pentru a băga aţa în el, 
după care începu să coasă, în timp ce bărbatul pufnea, zbiera și-o 
împroșca pe Owd cu scuipat. 


Skara își aducea aminte cum numea Mama Kyre organele interne, 
descriindu-le totodată funcţiile și zeul care le era stăpân. O prințesă ar 
trebui să știe cum funcţionează oamenii, spunea ea. Dar poți să știi că 
pântecul unui un om e plin de maţe și totuși vederea lor să te tulbure 


și să te îngrozească. 


- Au adus scări cu ei, spunea Jenner cel Albastru. Destul de îndrăzneți, 
trebuie să recunosc. Eu, unul, nu m-aș fi încumetat. Bănuiesc că 
Yilling cel Strălucitor le-a promis destule monede celor care vor putea 
să urce pe ziduri. 


- N-au reușit prea mulți, spuse Raith. 


Skara privea cum un roi de muște bâzâia deasupra unui morman de 
bandaje pline de sânge. 


— Destui ca să provoace asta. 
— Asta? 
Nu prea înţelegea cum de Jenner era în stare să se bucure. 


- Ar trebui să fi văzut ce le-am făcut noi lor! Dacă asta-i tot ce vom 
păţi înainte să se întoarcă Părintele Yarvi, atunci pot spune că suntem 
norocoși. 


Probabil că Skara părea îngrozită, pentru că el ezită când îi surprinse 
privirea. 


- Ei... nu şi băieţii ăştia, probabil... 
— A vrut să ne pună la încercare. 


Raith avea chipul palid și obrajii plini de zgârieturi. Skara nici nu 
dorea să afle cum le căpătase. 


— Să afle care ne sunt punctele slabe. 


- Ei, atunci putem considera c-am trecut cu bine peste această 
încercare, spuse Jenner. De data asta, în orice caz. Ar trebui să ne 
întoarcem pe ziduri, regina mea. Yilling cel Strălucitor nu-i genul de 
om care să se descurajeze la primul obstacol întâlnit în cale. 


Deja trebuiau să urce un alt bărbat pe masa Surorii Owd, în timp ce 
preoteasa se spăla pe mâini într-un vas plin cu apă de trei ori 
binecuvântată, acum deja roșiatică de la sânge. Era un gettlander 
masiv, nu cu mult mai în vârstă decât Skara, ce avea o singură pată 
întunecată pe cămașa de zale. 


Owd avea la gât un șnur de care atârnau cuţitașe de diferite mărimi, 
iar acum folosea unul pentru a reteza curelușele ce ţineau laolaltă 


bucăţile de metal, în timp ce Rin scotea armura cu plăcuțele de 
dedesubt, lăsând astfel să se vadă o mică tăietură pe pântecul 
bărbatului. Mama Owd se aplecă deasupra lui, apăsă uşor, apoi privi 
sângele care se scurgea din rană. Bărbatul tresări şi deschise brusc 
gura, însă nu scoase decât un icnet înăbușit. Capul îi tremura. Sora 
Owd adulmecă rana, mormăi o înjurătură și se îndreptă de șale. 


- Nu mai pot face nimic. Să spună cineva o rugăciune pentru el. 


Skara rămase cu ochii holbați. Atât de ușor e condamnat la moarte un 
om! Însă acestea sunt alegerile pe care trebuie să le facă un 
vindecător. Cine poate fi salvat. Cine e doar o ciozvârtă de carne. 
Mama Owd trecuse mai departe, iar Skara se forță să se apropie de 
muribund. Simţea că e gata să vomite, dar îi luă mâna într-a sa. 


- Cum te numești? îl întrebă. 
Șoapta lui părea doar un gâfâit slab. 
- Sordaf. 


Și pentru a-l ajuta să aibă o trecere uşoară, Skara încercă să rostească 
o rugăciune spre Tatăl Pace. O rugăciune pe care Mama Kyre i-o cânta 
când era mică, după ce tatăl ei murise. Însă gâtul de-abia dacă voia să 
scoată un sunet. Auzise despre oameni uciși în luptă, însă până acum 
nu-și închipuise ce înseamnă asta cu adevărat. 


Bărbatul își ținea ochii larg deschişi îndreptaţi spre ea. Sau dincolo de 
ea. Poate către familia lui. Către lucrurile pe care nu mai apucase să le 
facă sau să le rostească. Spre întunericul de dincolo de Ultima Poartă. 


- Ce pot să fac pentru tine? șopti ea strângându-i mâna la fel de tare 
cum i-o strângea el. 


El încercă să pronunţe cuvintele, însă dintre buze nu-i ieși decât o 
spumă roșie, înăbușindu-i cuvintele. 


- Aduceţi puțină apă! ţipă Skara. 

— Nu-i nevoie, regina mea. 

Rin îi desfăcu ușor mâna dintr-a lui. 
- S-a terminat. 


Şi Skara îşi dădu și ea seama că mâna lui devenise moale într-a ei. 


Se ridică în picioare. 
Se simţea ameţită. Pielea îi ardea și o furnica. 


Cineva urla. Nişte țipete groase, bizare, gâlgâite, iar între ele Skara 
reuși să distingă bolboroselile celui ce alcătuia rugile, bolboroseli care 
implorau ajutor și îndurare. 


Se împletici până la ușă, se împiedică, dar reuși să iasă în curte și 
vomită, aproape căzând în propria vomă. Îşi prinse rochia pentru a o 
feri atunci când i se făcu iar rău, apoi reuși să-și șteargă dârele de 
salivă amestecată cu fiere ce i se prelingeau de pe buze. Se rezemă de 
zid, tremurând din toate încheieturile. 


- Eşti bine, regina mea? 
Mama Owd stătea în faţa ei curățându-și mâinile cu o cârpă. 
- Am avut mereu un stomac sensibil... 


Skara tuși, îi veni iar să vomite, însă din gură nu-i ieşi un scuipat 
amar. 


- Cu toţii trebuie să ne păstrăm temerile undeva. Mai ales dacă nu ne 
permitem ca alții să le vadă. Cred că tu le ţii pe ale tale ascunse în 
stomac, regina mea, spuse Owd lăsându-și cu blândețe mâna pe 
umărul Skarei. Un loc la fel de potrivit ca toate celelalte. 


Skara își întoarse privirea spre ușa din spatele căreia răzbăteau slab 
gemetele răniților. 


- Din cauza mea se întâmplă toate astea? șopti. 


- O regină are alegeri dificile de făcut. Însă înfruntă rezultatele cu 
demnitate. Cu cât fugi mai repede de trecut, cu atât acesta te prinde 
mai repede din urmă. Tot ce ai de făcut e să-l înfrunți. Să-l accepți. 
Așa că încearcă să-ți întâmpini viitorul cu mai multă înţelepciune. 


Apoi preoteasa destupă o ploscă și i-o întinse Skarei. 


- Războinicii se aşteaptă să le oferi un exemplu. Nu trebuie să lupți ca 
să le arăţi ce înseamnă curajul. 


— Nu mă simt ca o regină, murmură Skara. 


Luă o înghițitură și tresări când tăria alcoolului îi arse gâtlejul și așa 
iritat. 


- Mă simt ca o lașă. 


— Atunci poartă-te ca o vitează! Nimeni nu se simte niciodată pregătit. 
Nimeni nu se simte destul de matur. Fă ceea ce are de făcut o regină 
măreaţă. Apoi chiar vei fi una, oricum te-ai simți. 


Skara se îndreptă de spate, trăgându-și umerii înapoi. 
- Eşti o femeie înțeleaptă și o preoteasă capabilă, Mamă Owd. 


— Nu sunt nici una, nici alta, spuse preoteasa făcând un pas mai 
aproape de ea şi suflecându-și încă un pic mânecile. 


— Dar am devenit destul de bună imaginându-mi că sunt amândouă. 
Vrei să mai vomiți? 


Skara clătină din cap şi mai bău o gură din ploscă, după care i-o dădu 
înapoi, privind-o pe Owd cum ia o înghițitură zdravănă. 


- Am auzit că sângele lui Bail îmi curge prin vene... 


- Uită de sângele lui Bail, îi spuse Owd strângând-o de braţ. Și-al tău e 
la fel de bun pentru cei din jur. 


Așa că Skara inspiră prelung și-o urmă pe preoteasă înapoi, în 
întuneric. 


Un dram de conștiință 


Raith şedea pe zidul construit de oameni în apropierea Turnului lui 
Gudrun, privind întinderea de iarbă plină de brazde, de săgeți și de 
găuri de copite dintre zidurile fortăreței și şirurile de pari ascuţiţi din 
fața oștii Marelui Rege. 


De-abia reușise să doarmă. Aţipise un pic în fața ușii Skarei. Li visase 
întruna pe femeia aia şi pe copiii ei, apoi se trezise lac de sudoare, cu 
mâna pe pumnal. IÎnconjurat doar de tăcere. 


Asediul începuse de cinci zile și în fiecare zi încercau să se apropie de 
ziduri. Veneau cu scări și cu apărători din nuiele pentru a se feri de 
snopurile de săgeți și de potopul de bolovani. Veneau plini de curaj, 
cu fețe încrâncenate și cu rugăciuni disperate, însă erau respinși de 
fiecare dată. Nu reușiseră să ucidă prea mulți dintre cei o mie de 
apărători rămași, însă reușiseră să lase ceva urme. Toţi războinicii din 
Fortăreaţa lui Bail aveau cearcăne de nesomn și chipul cenușiu de 
teamă. Să înfrunți Moartea timp de câteva clipe înfricoșătoare e una. 
Răsuflarea ei rece în ceafă zi de zi e mai mult decât poate îndura un 
om. 


Mormane de pământ proaspăt apăruseră chiar la marginea razei de 
acțiune a săgeților. Tumuli pentru morții din oastea Marelui Rege. Iar 
oamenii acestuia săpau în continuare. Raith putea auzi scrâșnetul 
îndepărtat al lopeţilor și cântecul unui preot îngânat într-o limbă de-a 
sudicilor către Zeița lor Unică. Își ridică bărbia şi se scărpină pe gât cu 
unghiile strâmbându-se. Un războinic ar trebui să se bucure când vede 
cadavrele vrăjmașilor săi, însă Raith nu simțea niciun pic de bucurie. 


- Te deranjează barba? 


Jenner cel Albastru venea tacticos spre el căscând cu poftă și 
încercând să-şi așeze cele câteva fie de păr rămase, dar ciufulindu-le și 
mai tare. 


- Mă mănâncă. Ciudat cum unele chestii mărunte ajung să te sâcâie 


chiar și în mijlocul unor grozăvii ca asta. 


- Viaţa nu-i decât un șir de mici chestii enervante ce are la capăt 
Ultima Poartă. Ar trebui pur și simplu să te razi. 


Raith continua să se scarpine. 


- Mi-am imaginat întotdeauna că voi muri cu barbă. La fel ca 
majoritatea lucrurilor pe care le aștepți cu nerăbdare, se dovedește 
mai degrabă o dezamăgire. 


- O barbă e doar o barbă și-atât, spuse Jenner, scărpinându-și-o şi el 
pe-a sa. Îţi ține fața la căldură când afară e viscol și mai găseşti din 
când în când prin ea resturi de mâncare, deși cunosc un tip care și-a 
lăsat-o prea lungă și și-a prins-o în şaua calului. A fost târât până într- 
un gard și şi-a rupt gâtul. 

- Ucis de propria barbă? Ce ruşine! 


- Mortul nu simte nicio ruşine. 


- Mortul nu simte nimic, spuse Raith. Nu mai există cale de întoarcere 
odată ce-ai trecut prin Ultima Poartă, nu? 


- Poate că nu. Dar lăsăm mereu o părticică din noi înșine pe partea 
astălaltă. 


— Cum? murmură Raith, fără să pară că-l interesează prea mult 
chestiunea. 


— Spiritele noastre rămân în amintirea celor care ne-au cunoscut. A 
celor care ne-au iubit sau care ne-au urât. 


Raith se gândi la chipul acelei femei luminat de flăcări, cu lacrimile 
şiroindu-i pe obraji, atât de clar în mintea sa chiar și după atâta 
vreme, și îşi mișcă degetele simțind vechea durere. 

- Şi a celor care ne-au ucis. 


— Așa-i. 


Privirea lui Jenner cel Albastru rătăcea departe. Către lungul său șir 
de morți, probabil. 


- Mai ales a lor. Eşti bine? 


- Mi-am rupt mâna odată. Nu s-a vindecat niciodată pe deplin. 


— Nimic nu se vindecă pe deplin. 


Jenner cel Albastru își trase nasul, hârâi cu putere, își umflă fălcile și 
scuipă departe, dincolo de ziduri. 


- Mi se pare că Thorn Bathu și-a făcut simțită prezenţa în noapte. 
— Adevărat, spuse Raith. 


Într-un flanc al oșştii lui Yilling cel Strălucitor se vedea o cicatrice 
adâncă şi neagră, iar după mirosul de paie arse probabil că o cantitate 
destul de însemnată din nutreţ pierise mistuită de flăcări. 


- Bănuiesc că toţi cei care i-au ieșit în cale au suferit și mai tare decât 
am suferit eu după prima întâlnire cu ea. 


- Un prieten de nădejde, fata asta! Și un dușman pe care chiar nu ţi-ai 
dori să-l ai, chicoti Jenner. Mi-a plăcut de când am dat peste ea pe 
Râul Interzis. 


— Ai navigat pe Râul Interzis? întrebă Raith. 
- De trei ori. 

- Cum a fost? 

— E foarte mare, aproape cât un fluviu. 


Raith privea pe lângă Jenner cel Albastru, către intrarea aproape 
dărâmată dintr-o parte a Turnului lui Gudrun. Rakki tocmai ieșise de- 
acolo și vântul îi răsfira pletele albe în timp ce se uita încruntat la cei 
din tabăra lui Yilling care tot săpau morminte. 


Jenner îl privi cu o sprânceană ridicată. 

- Te pot ajuta cu ceva? 

— Am ceva de făcut singur. 

Și Raith îl bătu ușor cu palma pe umăr în timp ce trecea pe lângă el. 
— Frate. 


Rakki nu-i aruncă nicio privire, doar un mușchi de la tâmplă îi zvâcni 
când Raith se apropie de el. 


- Chiar îți sunt frate? 


- Dacă nu-mi ești, atunci să știi că semeni surprinzător de mult cu 
mine. 


Rakki nu zâmbi. 

— Ar trebui să pleci. 

— De ce? 

Însă chiar în timp ce o spunea, Raith simţi o prezență impunătoare. Se 
răsuci fără să vrea și-l zări pe Cel Care Frânge Săbiile aplecându-se 
prin intrarea joasă pentru a ieși afară, avându-l pe Soryorn imediat în 
spatele său. 

- Uite cine hoinărește pe-aici, șuieră Gorm. 

Soryorn își aşeză mai bine zgarda incrustată cu granate. 


- E Raith. 


Nu-i plăcea să vorbească prea mult, iar atunci când o făcea, de-abia 
dacă scotea două cuvinte. 


Gorm rămăsese acolo cu ochii închiși, ascultând cântecele îndepărtate 
ce-o preamăreau pe Zeița Unică. 


- Ce muzică mai plăcută poţi asculta dimineața decât a inamicului 
care-și plânge morţii? 


— O harpă? încercă Raith. Mie îmi place harpa. 

Gorm deschise ochii. 

- Chiar crezi că glumele vor repara ceea ce ai distrus? 

- Nu pot face nici rău, regele meu. Voiam să te felicit pentru logodnă. 
Deși puţine logodne i-ar fi încântat mai puţin. 


- Skara va fi invidiată de toată lumea și, odată cu ea, va aduce ca 
zestre întregul Throvenland... 


- Grozav premiu, într-adevăr, zise Gorm plimbându-și brațul enorm pe 
deasupra războinicilor care-i încercuiseră. Dar mai avem de trecut un 
mic obstacol înainte de-a putea spune că l-am câștigat: Marele Rege. 
Lipsa ta de loialitate m-a forțat să pariez totul pe șiretenia Părintelui 
Yarvi în loc să mă târguiesc cu Bunica Wexen pentru pace, așa cum 


plănuisem cu Mama Scaer. 


Raith îi aruncă rapid o privire lui Rakki, însă acesta își ţinea ochii 
plecați. 


— Nu m-am gândit... 


- Nu ţin câini ca să gândească singuri. Îi ţin ca să-mi dea ascultare. N- 
am ce face cu o javră care nu dă fuga la mine când fluier. Care nu 
mușcă ceea ce-i spun să muște. Nu-i loc pentru o asemenea ființă 
jalnică în gospodăria mea. Te-am avertizat că în tine există un strop 
de îndurare. Te-am avertizat că te-ar putea distruge. Și acum exact 
asta s-a-ntâmplat. 


Gorm clătină din cap în timp ce se întorcea cu spatele la el. 


- Dintre toţi acei băieți dornici să ucidă de-o mie de ori pentru a fi în 
locul tău, eu te-am ales pe tine. 


— Dezamăgitor, spuse Soryorn, după care, rânjind în semn de 
despărțire, o luă pe urmele stăpânului său, care se îndepărta. 


Raith rămase acolo tăcut. Fusese o vreme când îl admirase pe Grom- 
gil-Gorm mai presus de oricine. li admirase lipsa de îndurare. Forța. 
Obișnuia să viseze să fie la fel ca el. 


— Greu de crezut că l-am admirat cândva pe ticălosul ăsta. 


- Există o diferență între noi doi, murmură Rakki. Eu l-am urât 
întotdeauna. Totuși, mai există una: eu știu că încă am nevoie de el. 
Acum ce plănuiești? 


- Nu pot spune că m-am gândit până acum la ceva. 

Raith își privi fratele încruntat. 

- Nu-i chiar ușor să ucizi pe cineva care nu ţi-a făcut nimic rău. 
— Nimeni n-a spus că-i ușor. 


- E ușor de zis dacă nu ești tu cel care trebuie s-o facă. Mi se pare că 
tu eşti cel care vrea mereu ca lucrurile grele să fie înfăptuite, se răsti 
Raith încercând să-şi măsoare cuvintele și să-și strunească pumnii, 
însă eu sunt cel care trebuie să treacă la acțiune! 


- Ei bine, acum nu mă mai poţi ajuta în niciun fel, nu? spuse Rakki 
împungând cu un deget în direcția Fortăreţei lui Bail. Din moment ce- 


ai ales-o pe târfa aia mică în locul nostru... 


- Să nu vorbeşti așa despre ea! mârâi Raith, încleștându-și pumnii. Nu 
am ales decât să n-o ucid! 


- Și-acum uite unde-am ajuns! Ce moment i-ai găsit și tu să capeţi un 
dram de conștiință, rosti Rakki întorcându-și privirea spre morminte. 
O să mă rog pentru tine, frate. 

Raith pufni. 

- Oamenii ăia de la graniță... bănuiesc că și ei s-au rugat când am 
sărit pe ei în crucea nopții. Bănuiesc că s-au rugat cu aceeași ardoare 
ca oricine pe lumea asta. 


- Și? 


- Rugăciunile lor nu i-au salvat de mine, nu? Așa că de ce ale tale m- 
ar salva de alt ticălos? 


Și Raith se îndepărtă cu pași mari, înapoindu-se lângă Jenner cel 
Albastru. 


— Probleme? întrebă bătrânul pirat. 
— O grămadă. 


- Ei, familia-i familie. Îndrăznesc să sper că fratele tău se va linişti în 
cele din urmă. 


- S-ar putea. Mă îndoiesc însă că și Cel Care Frânge Săbiile va ierta la 
fel de uşor. 


- Nu-mi prea pare omul care să ierte ușor. 


- Eu am terminat-o cu el, spuse Raith scuipând dincolo de zid. Am 
terminat-o și cu mine, cel care eram cândva. 


- Îţi plăcea cum erai înainte? 


— Pe atunci, destul de mult. Acum mi se pare că eram un adevărat 
nemernic. 


Chipul femeii ăleia nu-i mai dădea pace, așa că înghiți în sec și privi la 
pietrele străvechi de sub picioare. 


- Cum știe un om ce se cade să facă și ce nu? 


Jenner expiră prelung. 


- Mi-am petrecut jumătate din viață făcând rău. Cea mai mare parte 
din jumătatea rămasă mi-a petrecut-o încercând să aflu care-i lucrul 
cel mai puţin rău pe lumea asta. În rarele cazuri în care am făcut ceva 
bine, totul s-a petrecut din întâmplare. 


- Şi eşti aproape cel mai bun om pe care-l cunosc. 
Sprâncenele lui Jenner cel Albastru se ridicară a mirare. 
- Mulţumesc pentru compliment. Și te compătimesc. 

- Şi eu, bătrâne. Și eu. 


Raith privi siluetele mărunte care se mișcau prin tabăra lui Yilling cel 
Strălucitor. Oamenii se târau afară din așternuturi, se strângeau în 
jurul focurilor, ciuguleau din mâncare, iar undeva, probabil, un bătrân 
și cineva mai tânăr stăteau și priveau la ei doi, aflați pe ziduri, și 
discutau despre nimicuri. 


- Bănuiesc că vor veni și astăzi peste noi. 
- Da, și asta mă îngrijorează oarecum. 


- N-o să reușească în veci să treacă de zidurile astea cățărându-se pe 
scări. Niciodată. 


- Nu, dar Yilling ar trebui să știe asta. Așa că de ce își irosește puterile 
tot încercând? 


- Ca să ne ţină vigilenţi. Ca să ne umple de griji. Doar e un asediu, 
nu? Probabil că tot caută o cale de intrare. 


- Și în felul ăsta îşi ştirbeşte onoarea, spuse Jenner arătând cu capul 
spre morminte. După o bătălie, și voi ridicați tumuli așa de mari 
pentru fiecare om? 


- Pe majoritatea îi ardem într-o grămadă mare, dar ăștia care-o adoră 
pe Zeița Unică au moduri mai ciudate de a-și îngropa morții. 


- De ce-i îngroapă totuși atât de aproape de zidurile noastre? Că doar 
se presupune că-ți ascunzi rănile de vrăjmaș. Nu-ţi expui în văzul 
lumii pierderile, nici măcar atunci când ţi le poți permite. 


Raith întinse mâna și își scărpină tăietura veche de la ureche. 


- Încep să cred că ai o explicaţie isteață pentru asta. 
- Văd că ai ajuns să mă cunoşti și să mă admiri. 
Jenner își ridică bărbia pentru a se scărpina pe gât. 


- Mi-a trecut prin cap că Yilling ar putea porunci toate aceste atacuri 
nebunești doar ca să facă rost de trupuri pe care să le îngroape. 


— Ce să facă? 
- Doar venerează Moartea, nu? Și are destui oameni la dispoziție. 
- Şi de ce să ucidă oameni doar ca să-i îngroape? 


- Pentru ca noi să credem că ei doar asta fac. Dar mă îndoiesc că 
Yilling cel Strălucitor doar sapă la morminte toată noaptea, în locul 
unde suntem cei mai slabi și chiar la marginea razei de acțiune a 
săgeților. 


Raith îl privi o clipă, după care își mută privirea spre mormanele de 
pământ și simţi un fior rece pe spate. 


— Sapă pe sub ziduri. 


Praf 


Pentru un băiat care începea încet-încet să se considere bărbat, Koll 
văzuse puţine orașe la viața lui. Vulsgardul cel sumbru în primăvară și 
Kalyivul întins ca plaga în timpul verii, maiestuosul Skekenhouse 
înconjurat de zidurile elfilor și frumosul Yaletoft înainte de-a fi fost 
făcut scrum. Călătorise de-a lungul sinuosului Râu Divin, peste 
Ținuturile Înalte și de-a lungul stepei întinse, pentru ca la final să 
rămână cu gura căscată de uimire când văzuse minunile Primului 
dintre Orașe, cea mai măreaţă. 


Dar, pe lângă ruinele elfilor din Strokom, toate păreau cât niște 
gămă.lii de ac. 


Îi urmă pe Skifr și pe cei doi preoţi de-a lungul unor alei late cât piaţa 
centrală din Thorlby, care înaintau prin tunele unde pașii să 
reverberau ori erau așezate unele peste altele pe stâlpi masivi din 
piatră, înfășurate și împletite în noduri parcă urzite de imaginația 
unui nebun, în timp ce ochiurile de geam sparte priveau cu tristeţe 
ruinele de dedesubt. Mergeau în tăcere, fiecare cu grijile sale. Griji 
pentru lume, pentru cei pe care îi cunoșteau, pentru ei înșiși. Nimic nu 
părea viu. Nicio plantă, nicio pasăre, nici măcar o insectă târâtoare. 
Doar tăcere și o descompunere lentă. Pretutindeni în jurul lor, milă 
după milă, minunile de neînchipuit din trecut se transformau încet în 
praf. 


- Oare cum arătau aceste locuri când trăiau elfii? şopti Koll. 


— Greu de cuprins cu mintea omenească grandoarea acestor 
dimensiuni, a luminilor și a zgomotelor, zise Skifr, care mergea în 
fruntea lor cu capul ridicat, greu de imaginat ce agitaţie era aici și ce 
activitate frenetică. Dar totul a amuţit acum mii de ani. 


Îşi plimbă mâna pe o balustradă, apoi o ridică și se chiorî la praful 
cenușiu ce o acoperise, îl gustă și-l frecă între degete, privind în tot 
acest timp încruntată drumul crăpat și întortocheat. 


— Ce vezi acolo? întrebă Koll. 
Skifr ridică o sprânceană arsă, privindu-l gânditoare. 


- Doar praf. Niciun semn de bun sau de rău augur, căci nu poți afla 
viitorul citind doar în praf. 


De pe un refugiu aflat la mare înălțime între două clădiri, un șarpe 
enorm de metal căzuse și zăcea răsucit pe drumul din fața lor. 


— Elfii s-au crezut atotputernici, spuse Skifr când se puseră din nou în 
mișcare. S-au crezut mai presus de Zeiţă. Și-au închipuit că pot reface 
totul după un plan mult mai amplu. Și uită-te la prostia lor! Indiferent 
cât ar fi planul de măreț și de glorios, timpul îl va distruge. Indiferent 
cât ar fi de puternic cuvântul, de măreață gândirea și de rezistentă 
legea, totul trebuie să se transforme din nou în haos. 


Skifr îşi dădu brusc capul pe spate și trimise un scuipat înalt, care se 
arcui elegant în jos și se împrăștie pe metalul ruginit. 


- Regele Uthil spune că oţelul e răspunsul. Eu zic că are o viziune 
îngustă. Praful e răspunsul final la orice întrebare, de-acum și până la 
sfârșitul veacurilor. 


Koll oftă auzind-o. 
- Eşti o cetate a veseliei, așa-i? 


Râsul înecat al lui Skifr sparse tăcerea, ricoșând din fațadele moarte 
ale clădirilor și făcându-l pe Koll să tresară. Un sunet bizar în aceste 
locuri. Îi veni gândul prostesc că femeia aducea o ofensă acestor locuri 
cu râsul ei, deși de sute și de sute de ani nu mai era nimeni aici care 
să se simtă ofensat. 


Bătrâna îl plesni cu palma pe umăr, apoi o luă pe urmele Părintelui 
Yarvi şi ale Mamei Scaer. 


- Depinde de ce consideri tu că este amuzant, băiete. 


Pe măsură ce lumina scădea începură să se strecoare printre clădiri 
atât de înalte încât strada părea un canion umbrit ce șerpuia printre 
ele. Fleșe care înțepau cerul chiar așa dărăpănate cum erau acum, 
întinderi nesfârşite de sticlă făcută de elfi ce sclipea în lumini roz, 
portocalii sau purpurii în apusul care arunca umbre prelungi pe ele, 
grinzi răsucite din metal ce ţâșneau prin acoperișurile prăbușite 


precum spinii dintr-un scaiete. 


Iar asta îi aduse aminte lui Koll de Thorn și începu să se roage pentru 
ea, chiar dacă zeii nu erau prin jur ca să-l asculte. Când murise Brand, 
păruse că a murit ceva și în ea. Probabil că nimeni nu scapă întreg 
dintr-un război. 


Drumul pavat cu dale urca şi cobora, iar din loc în loc era acoperit 
complet cu bucăți de metal răsucit, cu vopseaua scorojită. Catarge 
mari cât zece oameni atârnau între clădiri, iar din ele porneau în toate 
părțile zeci de fire metalice care atârnau prinse de clădiri precum 
pânzele unor păianjeni uriași. Peste tot se vedeau litere de-ale elfilor, 
semne mâzgălite pe drum, răsucite în jurul unor stâlpi metalici, iar 
bucăți mari de pânză ca niște stindarde fluturau cu mândrie în dreptul 
fiecărei ferestre sau uși. 


Koll rămase cu ochii căscaţi de uimire la un steag ce fusese agăţat de-a 
latul unei clădiri, căci ultima literă, mare cât un om, se desprinsese de 
pe el și atârna nemișcată de colțul acestuia, oferind o priveliște 
jalnică. 

- Peste tot e scris ceva, murmură el, cu gâtul înțepenit de la atâta 


privit în sus la el. 


- Elfii nu voiau să limiteze cunoașterea, spuse Skifr. Ei voiau ca toată 
lumea să posede cunoștințe, să se împrăștie ca focul. Ba chiar 
alimentau cu mare vioiciune acest foc. 


- Şi au sfârșit arşi de el, murmură Mama Scaer. Totul e scrum acum. 
Koll clipea des, uitându-se la simbolul enorm. 
- Înţelegi ce scrie acolo? 


- S-ar putea să știu literele, spuse Skifr. Ba s-ar putea să știu și 
cuvintele. Insă lumea despre care vorbesc ele e de mult pierdută. Cine 
le-ar mai putea descâlci înțelesul acum? 


Trecură pe lângă o fereastră sfărâmată, în tocul căreia încă mai erau 
prinse câteva cioburi de sticlă, iar Koll zări o femeie ce îi zâmbea din 
interior. 


Se sperie atât de tare că nici măcar nu reuși să țipe, ci doar se 
împletici câțiva pași în spate, până în braţele lui Skifr, arătând cu 
degetul înnebunit spre silueta fantomatică. Insă bătrâna doar chicotea. 


- Nu-ţi mai poate face rău, băiete. 


Şi Koll văzu că era doar o pictură extrem de detaliată, însă pătată și 
ştearsă. O femeie ce-și ținea mâna ridicată pentru a expune o brățară 
din aur făcută de elfi prinsă la încheietură și care zâmbea larg, părând 
în culmea fericirii că purta așa ceva. O femeie înaltă, subțirică și 
îmbrăcată ciudat, însă doar o femeie. 


— Elfii, murmură el. Semănau... cu noi? 


- Îngrozitor de asemănători și de diferiți totodată, spuse Skifr, în timp 
ce Yarvi şi Scaer veniseră și ei şi se holbau împietriți la acel chip 
aproape șters ce-i privea din negura îndepărtată a timpului. Erau mult 
mai inteligenți, mai numeroși și mai puternici decât noi. Dar, la fel ca 
noi, cu cât devii mai puternic, cu atât îţi dorești să devii și mai 
puternic. La fel ca oamenii, elfii aveau în ei găuri care nu puteau fi 
niciodată umplute. Și toate astea... 


Iar Skifr își desfăcu larg braţele, cuprinzând între ele ruinele mărețe, 
în timp ce mantia zdrențăroasă flutura în vântul ce sufla fără încetare. 


- Nici măcar toate astea nu-i puteau mulțumi. Erau la fel de invidioși, 
de nemiloși și de ambiţioși ca noi. La fel de lacomi. 


Ridică un braţ lung, cu palmă lungă și cu deget la fel de lung și arătă 
spre femeia cu zâmbet radios. 


— Lăcomia a fost cea care i-a distrus. Mă auzi, Părinte Yarvi? 
- Te aud, spuse el aruncându-și din nou bocceaua pe umăr și, ca și 
până atunci, pornind din nou înainte. Și aş putea trăi și cu mai puține 


învățăminte despre elfi, dar cu mai multe arme de-ale lor. 


Mama Scaer se uita încruntată, plimbându-și degetele peste mulțimea 
de brățări de-ale elfilor de pe braţe. 


- Eu aș zice că ar avea nevoie de exact opusul a ceea ce cere. 
- Şi după aia, ce facem? strigă Koll. 


Câteva clipe se așternu tăcerea, apoi Părintele Yarvi întoarse capul 
spre ei. 


- Vom folosi armele elfilor împotriva lui Yilling cel Strălucitor. Le vom 
lua cu noi în istmul care duce spre Skekenhouse. li vom găsi pe Bunica 
Wexen şi pe Marele Rege, zise el, apoi tonul vocii i se schimbă, 


căpătând o notă tăioasă: Şi-mi voi îndeplini jurământul făcut în faţa 
soarelui și-a lunii și mă voi răzbuna pe ucigașii tatălui meu. 


Koll înghiţi în sec auzindu-l. 

- După aia, vreau să zic. 

Maestrul își privi cu asprime ucenicul. 

- Putem trece vadul când ajungem la râu. 
Se răsuci și o luă din loc. 


De parcă nici nu i-ar fi trecut prin minte asemenea gânduri până 
acum. Însă Koll știa prea bine că Părintele Yarvi nu era omul care să 
nu arunce sămânța unui plan pe ogorul viitorului. 


Pe toţi zeii, oare Skifr să aibă dreptate? Să fie ei la fel ca elfii din 
vechime? Aceleaşi picioare mici urmând pașii unor uriași, dar pe 
aceeaşi cale? Se gândi la Thorlby transformat într-o ruină, un 
mormânt uriaș în care să încapă tot poporul Gettlandului, devenit 
cenușă împrăștiată de vânt, lăsând în urmă doar tăcere și praf, cu 
excepția poate a unei mici bucăţi din catargul sculptat de el, un ecou 
fantomatic pentru cei care vor veni peste multă vreme pentru a o lua 
de la capăt. 


Koll aruncă o ultimă privire înapoi, spre acel chip fericit ce pierise cu 
mii de ani în urmă și văzu ceva sclipind între cioburile de sticlă. O 
brățară de aur, exact precum cea din pictură, iar Koll se repezi, o 
înșfăcă și o strecură în buzunar. 


Se îndoia că femeia-elf îi va simți lipsa. 


Măruntaiele Tatălui Pământ 


- Va fi periculos, zise Skara cu o expresie sumbră pe faţă. 


Un moment propice pentru ca Raith să se împăuneze la fel ca un erou 
adevărat. La urma urmei, fusese o vreme când chiar părea un adevărat 
izvor de asemenea momente, cum se simțea acum. Pe asta contez sau 
mănânc război pe pâine sau poate pentru vrăjmașii noștri e periculos! Însă 
nu reuși să spună decât: 


- Așa-i. Dar va trebui să oprim acel tunel de mină înainte să treacă pe 
sub ziduri... 


Nici nu era nevoie să spună mai mult. Știau cu toţii care era miza. 
Totul. 


Raith le aruncă o privire voluntarilor, le privi chipurile, ramele 
scuturilor, armele mânjite cu cenușă pentru a nu fi vizibile pe timpul 
nopţii. Două duzini dintre cei mai iuți gettlanderi, două duzini dintre 
cei mai cumpliți vanstermani și el. 


Cel Care Frânge Săbiile trăsese la sorți cu Regele Uthil pentru onoarea 
de a-i conduce și câștigase. Acum stătea tot numai un zâmbet în timp 
ce așteptau momentul potrivit, trăgând cu nesaţ aer în piept de parcă 
noaptea se umpluse de parfumul florilor. Nu arăta nicio urmă de 
teamă, la fel ca întotdeauna, se gândi Raith, nevoit să-i recunoască 
meritele. Dar ceea ce înainte păruse vitejie acum părea mai degrabă 
nebunie. 


- Nimeni nu te va disprețui dacă rămâi, spuse Skara. 
- Eu mă voi disprețui. 


Dacă așa ceva ar fi fost posibil. Raith îi întâlni privirea fratelui său 
pentru o clipă înainte ca Rakki să se uite în altă parte, cu o expresie 
aspră pe chipul cenușiu. Era disperat să arate faptul că el era cel dur, 


chiar dacă știau amândoi că nu se poate. 

— Trebuie să-i păzesc spatele fratelui meu. 

— Chiar dacă el n-are nevoie de ajutorul tău? 
- Mai ales din cauza asta. 


Rakki ținea pe umăr unul dintre vasele mari din lut ce conțineau focul 
primit de Părintele Yarvi de la cei din sud, iar Soryorn ducea încă 
unul. Raith își aduse aminte cum explodase conținutul acestora și 
împrăștiase focul asupra corăbiilor Marelui Rege, arzând oameni și 
trimițându-i în mare, apoi se gândi că trebuie să mânjească niște 
scânduri cu el, să le înfigă adânc în pământ și să le dea foc cu o făclie, 
ceea ce îi puse la grea încercare curajul rămas. Se gândi la câte astfel 
de expediţii luase parte. La vremurile când nimic nu-i trezea teama. 
Sau se prefăcuse de fiecare dată? 


O, zei, ce mult își dorea să plece chiar acum. 
— Așteptarea e cea mai grea, murmură. 


- E mai rău decât să fii înjunghiat, ars sau îngropat de viu, în tunelul 
ăla? 


Raith înghiți în sec. 
— Nu. Nimic nu poate fi mai rău de-atât. 
- Nu-i nevoie să-ți faci griji pentru mine, regina mea. 


Gorm se plimba de colo până colo cu pași mari, cu degetele mari 
agățate de centura masivă, dornic să-și arate importanța. Așa sunt 
regii. Părerea lor bună despre ei înșiși îi ridică, dar îi și fac să se 
prăbușească. 


- Mama Război a suflat deasupra mea pe când eram în pătuţ, spuse el, 
un refren obositor, ba poate chiar lipsit de temei. S-a prezis că niciun 
bărbat nu mă va putea ucide. 


Skara ridică o sprânceană. 


— Dar o cantitate incredibilă de pământ ce se poate răsturna peste 
tine? 


— O, Tatăl Pământ m-a plămădit prea mare pentru a mă putea strecura 
în tunelul lui Yilling. Alţii vor intra acolo, în timp ce eu voi păzi 


intrarea. Dar trebuie să înveţi să te și bucuri când îţi asumi anumite 
riscuri. 


Skara nu părea chiar sigură că se poate bucura, ba din contră. 
— De ce? 

— Fără Moarte, războiul n-ar fi decât o treabă searbădă. 

Gorm îşi scoase lanţul imens de la gât și i-l întinse. 


— Vrei să-mi faci onoarea să ai grijă de el cât timp mă ocup de sarcina 
mea? Mi-ar displăcea profund să-mi zornăie la gât și să zgândăre auzul 
Mortii. 


În timp ce proprietarul lor se îndepărta țanțoş, Skara privea, clipind 
des, mânerele din argint, aur și pietre prețioase ce străluceau în 
lumina făcliilor. 


— Deci fiecare dintre ele reprezintă un om ucis în luptă, murmură ea, 
palidă de parcă i-ar fi privit pe toţi acei oameni drept în ochi. Zeci de 
oameni. 


- Şi asta, fără a-i pune la socoteală pe cei care nu erau înarmaţi cu 
săbii când i-a ucis. Ori n-aveau niciun fel de arme. 


Fuseseră vremuri când Raith privea acel lanţ și se umfla în pene de 
mândrie pentru că urma un războinic atât de viteaz. Vremuri când 
visa el însuși la un asemenea lanţ. Iar acum se întreba cât de lung ar fi 
ajuns lanţul său și gândul aproape că-i făcu greață când simţi privirea 
Skarei ațintită asupra sa. 


— Nu eu am ales asta. 


O, zei, ce frumoasă era! Parcă o lumină strălucea dinlăuntrul ei și cu 
cât lucrurile căpătau o nuanță mai întunecată, cu atât ea arăta mai 
luminoasă. Se întrebă, nu pentru prima dată, ce s-ar fi putut întâmpla 
dacă ar fi fost alți oameni, într-un alt loc, într-un alt moment al 
istoriei. Dacă ea n-ar fi fost regină, iar el, ucigaș. Dar nu poți alege 
cine să fii. 


- Cine-ar alege așa ceva? mormăi el. 
- A sosit momentul. 


Gorm ciuguli din ultima felie de pâine, apoi se aplecă pentru a se 
strecura prin intrarea joasă. 


Fiecare bărbat luă un dumicat și porni după Gorm, întrebându-se, fără 
îndoială, dacă avea să fie ultimul. Veni și rândul lui Raith să ia ultima 
îmbucătură și să zdrobească rămășițele între degete, aruncându-le 
apoi drept ofrandă pentru copiii Mamei Război, corbii. N-o fi crezut el 
prea mult în noroc, însă știa că aveau nevoie de fiecare fărâmă pe care 
o puteau obține. 


Apucară în josul pasajului ce ducea prin zidurile elfilor, respiraţia 
lovindu-li-se de ziduri în timp ce gâfâiau cu toții. Era același pasaj 
prin care Raith dăduse năvală cu câteva săptămâni în urmă, fără 
îndoieli sau temeri în minte, ci doar arzând de bucuria oferită de 
luptă. Jenner cel Albastru aștepta lângă ușa groasă cât palma, pregătit 
să tragă în urma lor cele trei zăvoare. Îl plesni pe fiecare pe spate când 
trecură pe lângă el. 


- Să vă întoarceţi teferi, șuieră bătrânul pirat. Asta-i tot ce contează. 
Și-l împinse pe Raith prin ieșirea boltită în aerul rece al nopții. 


Un giulgiu de pâclă plutea spre ei venind dinspre Marea Mamă și 
Raith mulțumi în gând pentru acest lucru. Îl considera un dar ce le 
tripla șansele de a rămâne în viaţă și după această noapte. Focurile 
oamenilor lui Yilling cel Strălucitor erau pete încețoșate în bezna din 
stânga lor. Zidurile Fortărețţei lui Bail erau o masă întunecată în partea 
dreaptă. 


Nu purtau niciun fel de armură ca să poată păși fără zgomot, cu toții 
îndoiți de mijloc și negri precum cărbunii, fantome în întuneric, rapizi 
şi tăcuți. Toate simţurile lui Raith păreau de două ori mai ascuţite de 
tocila pericolului, fiecare geamăt și fiecare pas părându-i-se puternic 
ca un răpăit de tobă, în timpul ce umezeala nopții și fumul scos de 
focurile ce ardeau departe, în tabără, îi copleșiră mirosul. 


Unul după altul se strecurară în şanţ, încercând să înainteze pe fundul 
mlăștinos. Raith lovi ceva cu cizma și își dădu seama că era un 
cadavru. Zăceau peste tot, necerute de nimeni, nearse, neîngropate, 
amestecate laolaltă cu bucăţi de scară, cu bolovani aruncați de pe 
metereze și cu scuturile morților prăbușiți de pe ziduri. 


Îl văzu pe Gorm rânjind în întuneric şi aplecându-se spre Soryorn 
penru a-i șopti: 


- Iată ce treabă bună a făcut Mama Război aici. 


Ultima felie de pâine îi lăsase un gust acru și Raith scuipă în timp ce 
se chinuiau să iasă din șanț, ajutați de mâinile celor care deja ieșiseră 


şi înjurând printre dinți când alunecau și cădeau în noroiul gros ce li 
se lipea de cizme. 


Trecură mai departe, pe lângă nenumăratele săgeți înfipte în pământ, 
recolta atacurilor lansate în van de Yilling cel Strălucitor, la fel de 
dese ca firele ascuţite din vârful tulpinilor de rogoz ce creșteau prin 
ţinuturile mai înalte ale Vansterlandului. Lăsară fortăreața în urmă. 
Raith auzea strigăte în depărtare și zgomotul oțelului lovindu-se de 
oțel. Regele Uthil ieșise în faţa porții mari, sperând să-i poată distrage 
atenţia lui Yilling cel Strălucitor de la tunel. 


Siluete neclare alunecau prin pâclă, părând de multe ori niște umbre 
înșelătoare, însă dovedindu-se a fi doar oameni grăbiţi să ajungă la 
destinaţie. Șerpi răsucindu-se unul în jurul celuilalt și desfăcându-se 
aproape imediat. Feţe de lupi. Fete de oameni. Feţele celor pe care-i 
ucisese, strigând acum neauzite, cerând răzbunare. Raith le împrăștie 
cu scutul, însă ele se formară la loc. Încercă să se convingă singur că 
morții rămân morți, dar știa că Jenner avea dreptate. Fantomele 
rămân în mintea celor care le-au cunoscut, care le-au iubit, care le-au 
urât. Și mai ales în a celor care le-au ucis. 


Parii ascuţiţi apărură brusc din pâclă și Raith se strecură într-o parte 
printre ei, apoi se ghemui în bezna, mijind ochii pentru a distinge 
ceva. 


Văzu tumulii proaspeţi sau mai degrabă praful în ochi pe care 
încercase Yilling să li-l arunce, la baza cărora ardeau focuri. Gorm 
făcu un gest cu vârful sabiei şi oamenii se despărțiră, îndreptându-se 
fără zgomot spre cel mai apropiat dâmb. Nimeni nu scotea o vorbă. 
Nici nu era nevoie. Știau cu toţii ce aveau de făcut. 


Doi bărbaţi ședeau lângă un foc. Așa cum obișnuia și Raith să stea cu 
Rakki. Unul cosea de zor la o centură, iar celălalt, cu o pătură pe 
umeri, privea încruntat în direcția zgomotelor iscate de diversiunea lui 
Uthil. Se întoarse brusc când Raith țâșni spre el. 


— Ce fa... 


Săgeata lui Soryorn îi pătrunse fără zgomot în gură. Celălalt dădu să 
se ridice în picioare, încurcându-se în propria centură. Sabia înnegrită 
cu cenușă a lui Gorm șuieră și capul războinicului se rostogoli departe 
în întuneric. 


Raith sări repede peste corpul ce se prăbușea și alunecă într-un șanț 
dintre două mormane de pământ moale, apoi se lăsă în jos în fața unei 
intrări întunecate flancate de torţe. 


- Du-te! șopti Gorm în timp ce războinicii săi se răsfirau în forma unui 
semicerc. 


Rakki murmură o rugăciune către Cea Care Iluminează Calea, după 
care pătrunse în adâncul măruntaielor Tatălui Pământ cu vasul ce 
conţinea focul din sud pe umăr, urmat îndată de Soryorn și de Raith. 


Doar beznă și umbrele tremurânde ale buștenilor strâmbi care 
susțineau pământul de deasupra, din care ieșeau rădăcini ce-i atingeau 
părul lui Raith. Nu era miner, însă își putea da seama că tunelul fusese 
săpat în pripă, aşa că bucăţi de pământ se desprindeau din tavan în 
timp ce ei înaintau prin tunel, cu ochii fixați asupra spatelui încovoiat 
al lui Soryorn. 


- Zei atotputernici, șopti el, ăsta se poate prăbuși și fără ajutorul 
nostru. 


Se făcea tot mai cald, iar Raith se chinuia să înainteze. Transpiraţia i 
se prelingea din sprâncene, îi lipea hainele de piele. Își strecură 
securea în gaica de la centură și-și scoase pumnalul. Dacă trebuiau să 
lupte aici, jos, nu era loc pentru mișcări mai ample cu securea, pereţii 
fiind destul de apropiaţi încât să-i poţi mirosi răsuflarea dușmanului. 


Ajunseră într-o încăpere luminată de un felinar spart. Pe podeaua din 
pământ zăceau împrăștiate cazmale, lopeţi și roabe. Tavanul era 
susținut de o încâlceală de grinzi și peste tot se zăreau grămezi de 
scânduri nefolosite. Încă două tunele întunecoase se întindeau în fața 
lor, spre temelia Turnului lui Gudrun, fără îndoială, iar Raith se repezi 
spre unul dintre ele, chiorându-se în întuneric. 


Oare se auzea un râcâit îndepărtat? Săpa cineva acolo? Rakki deja 
deșuruba capacul vasului său, apoi începu să-i verse conținutul peste 
tot ce era din lemn. 


- Ai grijă la flacăra aia! se răsti Raith la Soryorn, care atinsese 
felinarul, făcându-l să se legene în cârligul de care era prins. O singură 
neatenție și aici ne rămân oasele. 


- Ai dreptate, șopti purtătorul de stindard. 


Îndreptă periculosul vas cu gura în sus şi îl prinse la subraţ, după care 
își trecu mâna cealaltă peste față. O, zei, chestia aia dinăuntru puțea 
în aerul nemișcat și o duhoare înecăcioasă îi făcu pe toți să tușească. 
Raith se repezi în celălalt tunel, frecându-se la ochi pentru a-și șterge 
lacrimile, numai ca să găsească acolo doi bărbaţi ce se holbau la el. 
Unul avea în mână o cazma, celălalt o lopată, amândoi fiind despuiați 


până la brâu și mânjiţi de funingine. 


- Voi sunteți noii săpători? zise unul încruntându-se la scutul lui 
Raith. 


Cei mai buni luptători nu stau prea mult pe gânduri. Nici înainte de 
luptă, nici după și în niciun caz în timpul luptei. De obicei, cel care 
loveşte primul este cel rămas în picioare la sfârșit. Așa că Raith îi 
smulse cazmaua din mână cu scutul și-l înjunghie în gât, împrăștiindu- 
i sângele prin tunelul îngust. 


Celălalt miner se repezi cu lopata la el, însă Raith i-o luă înainte, 
izbindu-l cu scutul și primind lovitura în scut, apoi îl împinse pe 
bărbat în perete și se lipiră unul de altul mârâind, atât de apropiați 
încât Raith ar fi putut scoate limba ca să-l lingă pe față. Împunse 
sălbatic cu pumnalul pe sub scut, cu violență, lovituri puternice cu 
vârful pumnalului, făcându-l pe săpător să se înece și să împroaște 
sânge pe gură la fiecare lovitură, apoi îl lăsă să cadă la pământ 
ţinându-se de pântecul spintecat și acoperindu-i cu sângele său negru 
scutul, mâna și pumnalul lui Raith. 


Rakki se holba la el, cu gura larg deschisă, așa cum făcea de fiecare 
dată când Raith era pus pe ucis, însă vremea regretelor trebuia să mai 
aștepte. 


- Faceţi ce-aveţi de făcut! 


Raith se strecură înapoi în tunelul prin care veniseră, pentru a trage o 
gură de aer curat. Capul i se învârtea de la senzaţia de vomă. Putea 
distinge zgomot de luptă venind de afară. 


— Acum! 


Rakki vărsă lichidul din vas, tușind întruna și stropind stâlpii de 
sprijin, pereţii şi podeaua. Soryorn aruncă vasul la pământ, cu uleiul 
încă scurgându-se, și ţâșni lângă Raith în tunel, speriat poate de 
zgomotele din ce în ce mai puternice care se auzeau de deasupra lor. 


— Zei atotputernici! 

Raith îl auzi pe Rakki strigând și se întoarse. Unul dintre mineri se 
împleticea prin încăpere, cu ochi căscați de durere și ținându-și 
intestinele cu o mână. Il prinse pe Rakki cu cealaltă mână, mârâind 


printre dinţii încleștați și împroșcându-l cu sânge. 


În mod normal, deja ar fi trebuit să treacă prin Ultima Poartă. Însă 


Moartea e o doamnă schimbătoare și are propriile reguli. Doar ea 
putea spune de ce preferase să-i mai acorde omului câteva clipe în 
plus. 


Luptându-se să să se elibereze, Rakki scăpă din braţe vasul, care se 
sparse când lovi scândurile, stropindu-i pe amândoi cu ulei. 


Raith făcu un pas înainte, cu gura deschisă, îngrozit, însă era prea 
departe de ei. 


Se izbiră de un stâlp, iar Rakki își smuci braţul în spate pentru a lovi 
cu pumnul, însă atinse felinarul cu cotul și-l smulse din cârlig. 


Căzu atât de încet, lăsând o dâră strălucitoare în fața ochilor lui Raith, 
care îl privea neputincios. Simți cum răsuflarea i se oprește în piept. 
Văzu cum flacăra micuță se împrăştie pe podeaua îmbibată cu ulei. Îl 
văzu pe Rakki cum se răsucește, îi mai zări o dată chipul și ochii mari, 
căscați de spaimă. 


Raith se trânti la pământ, ascunzându-se în spatele scutului. Ce-ar mai 
fi putut face? 


Apoi încăperea îngustă se lumină mai tare decât ziua. 


O realizare măreață 


Fără discuţie, o femeie ar trebui să aibă lacrimi de ușurare în ochi 
atunci când logodnicul i se întoarce teafăr dintr-o bătălie, dar Skara 
avea ochii uscați atunci când Cel Care Frânge Săbiile intră țanţoș 
primul pe poarta cea mică a fortăreței. 


Scutul său imens avea o săgeată ruptă înfiptă aproape de ramă, dar 
altfel era nevătămat. Lovi săgeata cu palma și o rupse, apoi privi de 
jur împrejur după cineva căruia să-i înmâneze scutul și se încruntă 
nedumerit. 


-Ah! 

Îşi lăsă scutul jos, sprijinindu-l de zid. 

Skara se strădui să zâmbească timid. 

— Mă bucur să văd că te-ai întors, regele meu. 

Deși s-ar fi bucurat să-i vadă pe alții teferi și să-i felicite. 

- Și eu mă bucur din toată inima că m-am întors, Regină Skara. Lupta 
pe timpul nopţii nu prea e distractivă. Oricum, am reușit să le surpăm 
tunelul. 

- Slavă zeilor! Şi acum? 

Regele zâmbi, arătându-și dinţii albi pe faţa înnegrită de cenușă. 

— Acum vor săpa alta. 

Alţii se întorceau abătuți în fortăreață. Cu toţii obosiţi, unii dintre ei 
răniți. Mama Owd le ieși în întâmpinare pentru a-i ajuta, urmată de 
Rin, care ţinea în mâini niște clești grei, gata să taie o vestă găurită 


din care țâșnea sângele. 


— Unde-i Raith? 


- Era cu fratele său în tunel când uleiul a luat foc. 
Un sclav îi adusese apă lui Gorm și acesta își spălă cenușa de pe față. 


Skara de-abia dacă mai putea scoate vreun cuvânt din cauza gâtului ce 
i se strânsese dintr-odată. 


— A murit? 
Gorm dădu ursuz din cap. 


- L-am învăţat să lupte, să ucidă și să moară, iar acum a reușit să le 
facă pe toate trei. 


- Doar două i-au ieșit, văd, spuse ea atât de ușurată, încât simți că 
ameţește. 


Raith ieșea cu pași târșâiți din întuneric, cu părul plin de pământ şi cu 
dinții plini de sânge și încleștați, ținându-și un braț petrecut pe după 
gâtul lui Jenner cel Albastru. 


- Îhî! zise Gorm ridicând din sprâncene. El a fost mereu cel dur. 


Skara se repezi spre el și-l prinse de cot. Avea mâneca sfâșiată, arsă și, 
în mod bizar, plină de bășici. După care înțelese cu groază că nu era 
vorba despre mâneca lui, ci despre piele. 


- O, zei, uită-te la brațul tău! Mamă Owd! 
Raith părea că nici măcar nu-și dăduse seama. 
- Rakki e mort, șopti el. 


Un sclav tocmai ce-i adusese lui Gorm un castron plin cu carne 
proaspăt friptă. Asemănarea dintre aceasta și brațul lui Raith, de pe 
care Mama Owd tocmai dezlipea țesătura arsă a cămășii, îi întoarse 
Skarei stomacul pe dos. 


Însă, dacă pe Cel Care Frânge Săbiile îl încerca vreodată teama, 
aceasta cu siguranță nu-și avea sălașul în stomac. 


- Lupta îmi stârneşte mereu o poftă de mâncare teribilă, spuse el cu 
gura plină și cu barba strălucind de grăsime. Una peste alta, Mama 
Război a fost de partea noastră în noaptea asta. 


- Şi cu Rakki cum rămâne? mârâi Raith, făcând-o pe Owd să sâsâie 
nemulțumită atunci când își smuci brațul pe jumătate bandajat din 


mâinile ei. 


- O să-mi aduc aminte de el cu mândrie. Spre deosebire de alţii, el s-a 
dovedit loial. 


Skara văzu cum lui Raith i se încordează tendoanele pumnului strâns 
pe coada securii, așa că se grăbi să se așeze în faţa lui. 


- Lanţul, regele meu. 


Ridicarea greutății zornăitoare alcătuite din mânerele săbiilor 
inamicilor uciși în dueluri cerea un efort teribil pentru braţele ei 
tremurătoare. 


Gorm se aplecă pentru a-i fi petrecut după cap, un gest care-l aduse 
mai aproape ca oricând și care semăna izbitor cu o îmbrățișare, căci 
regina rămăsese cu braţele în jurul gâtului regelui. Mirosea a blană 
udă, așa cum miroseau mai demult câinii de vânătoare ai bunicului ei. 


— A tot crescut de-a lungul anilor, spuse el în timp ce se îndrepta de 
spate. 


Privit aşa de aproape, părea parcă şi mai masiv. Ea de-abia dacă-i 
ajungea cu creștetul în dreptul gâtului. Oare de-acum încolo urma să 
fie nevoită să poarte după ea un scăunel pentru a-și săruta soțul? Dar 
o să se amuze de această idee cu altă ocazie. Deocamdată nu se prea 
simțea în stare să râdă. 


— A fost o onoare pentru mine să-l păstrez. 

Îşi dorea din tot sufletul să se poată îndepărta cât mai repede de el, 
însă știa că nu se poate, așa că-și lăsă mâinile un pic mai jos, pentru a- 
i aranja cu stângăcie suvenirurile atârnate pe piept. 


- După ce ne vom căsători, voi tăia o bucată din el și pentru tine. 


Ea rămase cu privirea fixată într-a lui, clipind des. Un lanţ al morților, 
pe care să-l poarte după ea tot timpul. 


- N-am câștigat dreptul de a purta așa ceva, îngăimă ea cu voce slabă. 


— Fără falsă modestie, te rog! Doar jumătate de război se duce cu 
ajutorul armelor, regina mea, iar tu te-ai făcut remarcată prin curaj și 
îndemânare. 


Încă surâdea când se întoarse cu spatele la ea. 


- Munca ta va lăsa în urmă sute de morți. 


Skara se trezi brusc din somn, agățându-se cu mâinile de blănurile de 
pe pat, cu urechile ciulite, ascultând atentă. 


Nimic. 


Nu prea mai putea să doarmă în ultimul timp. Războinicii lui Yilling 
cel Strălucitor dădeau năvală de două sau de trei ori pe noapte. 


Încercaseră să înoate în apele golfului, probă de vitejie în lupta cu 
talazurile furioase în întuneric. Dar santinelele din turnuri îi 
întâmpinaseră cu săgeți și trupurile lor rămaseră încurcate în lanţurile 
ce blocau intrarea. 


Se repeziseră cu un copac doborât și îmbrăcat la un capăt într-o 
cămașă din metal pe post de berbec, dând dovadă de mare îndrăzneală 
în timp ce-și ţineau scuturile deasupra capului, și bubuitul izbiturii în 
porți fusese suficient de puternic încât să scoale şi morţii. Însă porţile 
de-abia dacă suferiseră câteva zgârieturi. 


Trimiseseră roiuri întregi de săgeți de foc peste ziduri pentru ca 
acestea să cadă în curte ca niște mici stele căzătoare în noapte. Dar 
săgețile se loviseră de lespezile din piatră sau de ţigle fără a face prea 
mare pagubă, cu excepția câtorva care se înfipseseră în niște 
acoperișuri din stuf. Skarei i se iritase gâtul de la fumul gros și 
răgușise tot strigând la oameni să arunce cu apă pe acoperișurile în 
flăcări și mâinile i se umpluseră de băşici tot cărând găleți de la 
fântână. Grajdurile în care pusese pentru prima oară șaua pe un ponei, 
pe când era doar fetiță, se transformaseră în ruine fumegânde, însă 
reușiseră în cele din urmă să împiedice focul să se răspândească. 


La sfârşit, Skara se cățărase pe ziduri, plină de funingine, dar 
triumfătoare, pentru a le striga „mulțumim pentru săgeți!“ arcașilor 
Marelui Rege care se retrăgeau. 


Foc sau apă, pe deasupra zidurilor sau pe dedesubt, nimic nu 
funcționase. Fortăreaţa lui Bail era cea mai puternică redută din jurul 
Mării Sfărâmate şi era apărată de războinici aleși pe sprânceană dintre 
vitejii a trei națiuni diferite. Yilling cel Strălucitor pierduse câte 
douăzeci de oameni pentru fiecare om ucis dintre cei rămași să apere 
fortăreaţa. 


Și totuși întăririle continuau să sosească. În fiecare dimineață, Soarele 
Mamă se înălța deasupra și mai multor războinici veniți din Yutmark, 
din Inglefold sau din Ținuturile de Jos. Și mai multe corăbii umpleau 


golful, gata să împiedice orice ajutor venit în sprijinul apărătorilor. 
Starea lor de spirit poate că se lumina cu fiecare mică victorie 
repurtată, însă matematica implacabilă nu făcea decât să le-o întunece 
până la urmă. Odăile Mamei Owd dădeau pe dinafară de răniți. Deja 
trimiseseră de două ori în apele golfului bărci pline cu morți pentru a 
fi incineraţi. 


Skarei i se părea că nu făceau decât să sape șanțuri pentru a împiedica 
mareea să vină peste ei. Te-ai putea apăra o dată. Te-ai putea apăra 
chiar de zece ori. Însă întotdeauna valurile sunt cele care câștigă. 


Simţea o arsură pe gât, așa că se sili să-l înghită și se ridică în șezut pe 
marginea patului, apoi își prinse capul în mâini și scoase un geamăt 
prelung. 


Era regină. Sângele ei era mai valoros decât aurul. Trebuia să-și 
ascundă teama și să arate lumii doar șiretenie. Nu se putea folosi de-o 
sabie, așa că trebuia să lupte cu cealaltă armă a războiului și s-o facă 
mai bine decât Yilling cel Strălucitor. Mai bine decât Părintele Yarvi și 
decât Mama Scaer. Avea oameni care să se îngrijească de ea. Oameni 
care își puseseră soarta în mâinile ei. Se sprijinea pe speranțele, pe 
nevoile și pe așteptările celor rămași în viaţă și ale celor morți deja, 
dar era nevoită să se strecoare printr-un labirint plin de spini. Avea 
de-a face cu zece păreri ce trebuiau luate în seamă, cu o sută de lecţii 
pe care să şi le-amintească, cu o mie de chestii ce se cuveneau făcute 
într-un singur fel și cu zece mii de alte chestii la care nici măcar nu se 
putea gândi cum trebuie... 


Privirea îi alunecă spre ușă. De partea cealaltă, nu se îndoia, dormea 
Raith. Sau zăcea treaz, cu privirea pironită în tavan. 


Nu știa prea bine ce simte pentru el. Dar cu siguranță că nu mai 
simțise pentru nimeni ceva asemănător. Își aduse aminte de șocul care 
o încremenise când îl crezuse mort. Și de uşurarea ce-i încălzise trupul 
atunci când îl văzuse teafăr. De scânteia aceea fierbinte atunci când 
privirile li se întâlniseră. De forța pe care o simțea când îl avea alături. 
Deși mintea îi spunea că era cea mai nepotrivită persoană alături de 
care să se afle. 


Însă restul trupului simţea cu totul altceva. 


Se ridică în picioare, cu inima bubuindu-i în piept în timp ce tălpile 
goale îi lipăiau pe podeaua rece din piatră. Aruncă rapid o privire spre 
cămăruța în care dormea sclava, însă nu credea că fata ar fi îndrăznit 
să se amestece în treburile stăpânei. 


Mâna îi înţepeni aproape de ușă și simți cum o furnică degetele. 


Fratele lui murise. Își spuse că are nevoie de ea, când de fapt ea avea 
nevoie de el. Nevoie să uite de îndatoririle ei. Nevoie să uite de ţară și 
de popor și să obțină ceva doar pentru ea. Avea nevoie să afle cum e 
să fii sărutată, ţinută în braţe și dorită de cineva ales de ea, înainte de 
a fi prea târziu. 


Mama Kyre i-ar fi smuls părul din cap numai dacă i-ar fi dat prin 
minte așa ceva, însă Mama Kyre trecuse prin Ultima Poartă. lar acum, 
la ceas de noapte, când Moartea râcâia la ziduri, ceea ce se cuvenea 
nu mai părea atât de important. 


Skara trase ușor zăvorul cu degete tremurânde, mușcându-și buzele 
pentru a nu scoate vreun sunet. 


Încet-încet, deschise ușa. 


Fără a fi iubit 


Raith rămase după aceea cu ochii închiși, respirând ușor. Nu voia 
decât să țină și să fie ţinut de cineva în braţe, așa că-și plimbă mâna 
bandajată pe spatele ei gol și-o strânse cu putere lângă el. 


Rakki murise. 


Tot continua să-și aducă aminte. Continua să-i vadă chipul din acea 
clipă, înainte de foc, când pământul se prăbușise. 


Ea îl sărută. Nu un sărut înfocat sau grăbit, însă el își dădu seama că 
era un sărut de despărțire şi se strădui să-l facă să dureze un pic mai 
mult. Nu-şi aducea aminte de prea multe săruturi. Probabil că nici nu 
vor mai urma prea multe de-acum încolo. Își irosise viața nefăcând 
nimic, iar acum fiecare clipă din trecut i se părea o pierdere 
dureroasă. Fata îşi lăsă mâna pe pieptul lui, împingându-l ușor. Îi 
venea atât de greu să-i dea drumul. 


Îşi înăbuşi un geamăt când atinse cu picioarele preșul din papură de 
lângă pat, ţinându-se în același timp de coaste și simțind cum toată 
acea parte îl înjunghie ca un pumnal. O privi cum se îmbracă, o 
siluetă întunecată ce contrasta cu draperia. Surprinse prea puţine 
detalii în lumina slabă. Mușchii spatelui într-o continuă mișcare, 
venele de pe picioare, o sclipire scurtă pe obraz atunci când se 
întorsese cu spatele la el. Nu-și putea da seama dacă zâmbea sau se 
încrunta. 


Rakki murise. 


Privi în jos, la braţul plin de bandaje. Uitase de durere pentru o clipă, 
însă acum venea în valuri, de două ori mai puternică. Tresări când și-l 
atinse, aducându-și aminte de ultima imagine cu chipul fratelui său, 
atât de asemănător și totuşi atât de diferit de al său. Precum două 
galioane prinse de o corabie, mereu privind în direcții opuse. Doar că 
acum rămăsese doar unul singur, iar corabia plutea în derivă, fără 
cârmaci, fără direcție. 


Ea se așeză lângă el. 

- Te doare? 

- De parcă încă ar fi în flăcări. 

Mișcă din degete și simți focul urcându-i până la cot. 
— Pot face ceva pentru tine? 

- Nimeni nu poate face nimic. 


Rămaseră tăcuți, unul lângă altul, în timp ce ea-l ținea uşor de mână. 
Avea braţe puternice, dar blânde în același timp. 


- Nu poți rămâne. Imi pare rău. 

- Ştiu. 

Iși adună hainele împrăștiate pe jos, dar, în timp ce se îmbrăca, începu 
să plângă. Acum se chinuia să-și încheie centura cu o mână prea 
neîndemânatică pentru a reuși să o strângă mai tare, și peste-o clipă 
vederea i se încețoșă de lacrimi, apoi umerii începură să i se zguduie 


de suspine înăbușite. 


Nu mai plânsese niciodată așa. În viaţa lui. Atâtea bătăi încasate, 
atâtea lucruri pierdute, atâtea speranțe năruite, însă îl avusese mereu 
pe Rakki alături de el. 


Insă acum Rakki era mort. 

Acum, că începuse să plângă, nu se mai putea stăpâni. La fel cum nu 
poți repara un dig când apa continuă să țâșnească prin spărturile din 
el. Asta e problema atunci când te transformi într-un dur. Odată ce-ai 
cedat, e greu să te mai aduni la loc. 


Ea îl luă cu blândeţe capul în mâini, îi lipi faţa de umărul ei și-l legănă 
ușor, ca pe un copil. 


- Gata! îi şopti ea la ureche. Gata! 
- Fratele meu era singura familie pe care o aveam, șopti el. 
- Știu, spuse ea. Și mie mi s-a întâmplat la fel. 


- Devine mai ușor cu timpul? 


- Probabil. Încetul cu încetul. 


Îi prinse ea centura, trecând pielea zgâriată prin catarama la fel de 
zgâriată, în timp ce el rămase în picioare în fața ei, cu mâinile 
atârnându-i. Până atunci nu mai stătuse nicio femeie în fața lui, 
încheindu-i cureaua, iar el își dădu seama că îi place. Până atunci nu 
mai avusese nimeni grijă de el în felul ăsta, cu excepţia lui Rakki, 
probabil. 


Însă Rakki murise. 


Când fata își ridică privirea, Raith văzu că și obrajii ei sunt brăzdați de 
lacrimi, aşa că întinse mâna ca să le șteargă, să-ncerce să fie şi el la fel 
de blând cu ea pe cât fusese ea cu el. I se părea că în degetele sale 
îndurerate, strâmbe și bătătorite nu mai rămăsese pic de alinare. I se 
părea că degetele sale nu mai sunt în stare de nimic, decât să ucidă. 
Fratele său îi spusese mereu că nu e priceput la iubit oameni, însă el 
încercase. 


- Nici măcar nu-ți știu numele, îi spuse. 
- Rin. Mai bine ai pleca. 
Și trase într-o parte draperia micului alcov în care-și avea aşezat patul. 


Raith se clătină în sus, pe scări, sprijinindu-se cu o mână de perete, și 
ieşi din fierărie. Trecu pe lângă o sobă în formă de dom în care trei 
femei coceau pâine, înconjurate de bărbați ce așteptau înfometați să le 
vină rândul. Străbătu curtea cu paşi șovăitori, scăldat în lumina 
argintie a Tatălui Lună, și trecu pe lângă grajdurile făcute scrum, 
acum la fel de distruse ca și el. 


Auzi pe cineva râzând și întoarse iute capul în acea direcție, începând 
să surâdă. Glasul lui Rakki, nu-i așa? 


Însă Rakki murise. 


Se zgribuli când trecu pe lângă buturuga moartă a Copacului 
Fortăreţei. Nu era o noapte friguroasă, însă pe el îl lua cu frig. De 
parcă hainele sale ferfenițite erau prea subțiri. Ori de parcă pielea lui 
ferfenițită era prea subțire. 


Urcă pe scările prea lungi, târşâindu-și picioarele prin întuneric, de-a 
lungul coridorului ale cărui ferestre dădeau înspre Marea Mamă cea 
sclipitoare. Pe mare se vedeau lumini într-o continuă mișcare. 
Felinarele de pe corăbiile lui Yilling cel Strălucitor, care vegheau ca 


niciun ajutor să nu ajungă la cei din Fortăreaţa lui Bail. 


Gemu când se lăsă anevoie în jos, ca un bătrânel, lângă ușa Skarei, 
simțind că-l dor toate încheieturile. Își trase pătura peste genunchi și 
își sprijini capul de piatra cea rece a elfilor. Niciodată nu-l preocupase 
prea mult confortul. Rakki fusese cel care visa la sclavi și la tapiserii 
fine. 


Însă Rakki murise. 
— Unde ai fost? 


Tresări speriat. Uşa era întredeschisă și Skara se uita la el, cu părul 
numai bucle întunecate, ciufulite și încurcate de cum dormise, arătând 
la fel ca în prima zi când o văzuse. 


- Scuze, se bâlbâi, dându-și repede pătura la o parte. Gemu de durere 
când se ridică în picioare și se sprijini cu mâna de perete pentru a-și 
ţine echilibrul. 


Ea se repezi la el pe coridor și-l apucă de cot. 
- Te simţi bine? 


El era un războinic vajnic, purtătorul de sabie al lui Gorm-gil-Gorm. 
Un ucigaș, clădit din piatra Vansterlandului. Nu simțea nici durere, 
nici milă. Dar cuvintele ieşeau cu mare greutate. Era prea rănit, rănit 
până în adâncul sufletului. 


- Nu, șopti el. 


Își ridică privirea și văzu că ea nu purta decât cămașa de noapte. Își 
dădu seama că-i putea zări silueta subţire prin materialul străveziu, 
luminat de făclie. 


Se strădui să-și îndrepte ochii spre chipul ei, însă nici acest lucru nu-l 
ajută prea mult. Era ceva-n privirea ei, în felul în care se uita la el, o 
privire înfricoșătoare și fixă, cam cum se uită un lup la o mortăciune, 
care-l făcu să-și simtă tot corpul înfierbântându-se. De-abia dacă mai 
putea vedea ceva din cauza privirii ei fixe. De-abia dacă mai putea 
simți vreun miros din cauza parfumului răspândit de trupul ei. Încercă 
fără convingere să-și elibereze braţul din strânsoarea ei, însă nu reuși 
decât s-o tragă și mai aproape de el, lipind-o de el. Ea își apăsă trupul 
de al lui, strecurându-și o mână în jurul coastelor sale îndurerate și 
făcându-l să icnească de durere, iar cu cealaltă îi atinse fața, 
aplecându-l spre ea. 


ÎI sărută nu cu prea mare blândeţe, sugându-i parcă buzele și 
frecându-şi dinţii de buza lui despicată. El deschise ochii și-o văzu 
cum îl priveşte, de parcă încerca să-și dea seama de efectul produs 
asupra lui, în timp ce cu degetul mare încă îi mai apăsa obrazul. 


- Căcat, șopti. Adică... regina mea... 

- Nu-mi spune așa. Nu acum. 

Îl prinse iar de ceafă, strângându-l cu putere, și îşi frecă nasul de-al 
lui, întâi pe o parte, apoi pe cealaltă, și-l sărută din nou, făcându-l să- 
şi simtă capul ușor, la fel ca un beţiv. 

- Hai cu mine, îi șopti mângâindu-i obrazul cu răsuflarea ei fierbinte, 
apoi îl trase spre ușă, aproape târându-l, cu pătura încă înfășurată în 


jurul picioarelor. 


Rakki îi spusese mereu că el nu era vreun amant de soi. Raith se 
întreba ce-ar mai fi avut acum fratele său de zis. 


Însă Rakki murise. 
Se opri dintr-odată. 
- Trebuie să-ți spun ceva... 


Că tocmai ce plânsese în patul altcuiva? Că ea îi era promisă lui Gorm- 
gil-Gorm? Că fusese aproape gata s-o omoare cu câteva nopți în urmă 
şi că încă mai purta otrava-n buzunar? 


— Chiar mai multe, de fapt... 
— Mai încolo. 
— Mai încolo s-ar putea să fie prea târziu. 


ÎI înșfăcă de cămașă și-l trase după ea. Se simțea neajutorat ca o 
păpușă de cârpe în mâinile ei. Era mult mai puternică decât se 
așteptase. Sau poate că el era mult mai slab. 


- Am vorbit destul, spuse ea sărutându-l. Am făcut destul ceea ce se 
cuvine. Poate că mâine vom fi cu toții morți. Acum hai cu mine! 


Poate că mâine vor fi cu toţii morți. Dacă Rakki i-ar fi putut preda o 
ultimă lecţie, atunci probabil că asta ar fi trebuit să fie. Și, la urma 
urmei, bărbaţii rareori câștigă lupte pe care vor să le piardă. Așa că își 
înfipse și el mâinile în părul ei și o sărută, îi mușcă buzele, îi simți 


limba. Nimic altceva nu mai părea să conteze. El era aici, ea era aici, 
acum, în întuneric. Mama Scaer, Cel Care Frânge Săbiile, Rin și chiar 
și Rakki, cu toții păreau la fel de îndepărtați ca zorile. 


Skara azvârli pătura de perete cu piciorul, după care îl trase la ea în 
cameră și puse zăvorul la ușă. 


Relicve 


— Ăsta-i locul, spuse Skifr. 


Era o sală încăpătoare, cu un balcon la mare înălțime. Pretutindeni se 
vedeau scaune rupte, iar ferestrele acoperite cu un strat gros de praf o 
făceau să pară destul de întunecoasă. Nu departe dce ușă, se afla o 
masă curbată, iar deasupra ei atârna un obiect asemănător cu o 
monedă, având ștanțate pe laturi litere de-ale elfilor. Acolo existase 
înainte un perete din sticlă, însă acum era spart în bucăţi și cioburile 
scrâșniră sub cizmele lui Koll când păși spre o arcadă ce avusese 
cândva două uși. Acum, una zăceau pe jos, iar cealaltă atârna în 
balamale rupte. Coridorul de dincolo de arcadă se pierdea în întuneric 
şi din beznă se auzea apa picurând. 


- Ne-ar prinde bine un pic de lumină, murmură el. 
— Desigur. 


Se auzi un clic și o lumină strălucitoare inundă brusc încăperea. 
Părintele Yarvi își trase iute sabia curbată de la brâu cu un șuierat, iar 
Koll se făcu mic lângă perete, pipăindu-se după cuţit. 


Însă Skifr doar chicoti. 


- Aici nu aveţi cu cine lupta în afară de voi înșivă, iar în acest război 
nesfârșit nu veţi avea nevoie de săbii. 


— De unde vine lumina? murmură Koll. 


Pe tavan ardeau tuburi cu o lumină prea strălucitoare ca să o poți 
privi, de parcă bucăţi din Soarele Mamă fuseseră închise în sticle. 


Skifr ridică din umeri în timp ce umbla de colo până colo prin sală. 
- Magie. 


Tavanele se prăbușiseră și mai multe tuburi atârnau de capătul unor 


fire încâlcite, iar lumina din ele licărea și se oprea, pâlpâind pe feţele 
încordate ale celor doi preoți ce veneau în spatele lui Skifr. Peste tot 
erau împrăștiate hârtii. Vrafuri de hârtii, înalte până la glezne, ude, 
dar încă neputrezite, cu şiruri după șiruri de cuvinte mâzgălite pe ele. 


- Elfii credeau că pot prinde esenţa lumii în scris, spuse Skifr. Că toată 
această cunoaștere îi poate ridica mai presus de Zeiţă. 


- Și uite unde i-a adus aroganţa lor, murmură Mama Scaer. 


Străbătură o sală ce stârnea ecouri, înțesată de bănci, fiecare având 
deasupra ei o cutie bizară din sticlă și metal. Pe pereți erau înșirate 
dulapuri cu sertare rupte, aruncate de-a valma, din care se revărsau 
de-a valma și mai multe hârtii. 


- Hoţii au trecut pe-aici înaintea noastră, zise Koll. 
- Alți hoți, spuse Scaer. 


- Nimic pe lumea asta nu poate fi într-atât de înfiorător încât să nu 
atragă pe cineva lacom după câștig. 


- Câtă înţelepciune din partea cuiva atât de tânăr, zise Skifr. Deși cred 
că tot ce-au furat hoţii ăștia a fost moartea. Pe aici. 


Alte trepte duceau în jos, luminate într-o pâlpâire roșie, iar de 
dedesubt, se auzea ceva ca un bâzâit. Un curent de aer rece îl izbi pe 
Koll în față când se aplecă peste balustradă și văzu că scările coborau 
în spirală mult, până dispăreau în beznă. Se trase brusc înapoi, cuprins 
de amețeală. 


- E cale lungă până jos, murmură el. 


— Atunci mai bine am începe, zise Părintele Yarvi, coborând câte două 
trepte odată, ținându-se cu mâna de balustradă. 


Nu scotea nimeni niciun cuvânt, căci fiecare era prea copleșit de 
propriile temeri ca să se mai gândească și la ale celorlalți. Cu cât 
coborau, cu atât paşii lor răsunau mai tare și cu atât mai puternic 
devenea acel zgomot bizar dinspre pereţi, din interiorul pământului 
însuși, făcându-i lui Koll dinţii să clănțăne. Coborâră și tot coborâră în 
măruntaiele Strokomului, trecând pe lângă avertismente pictate pe 
piatra netedă a elfilor cu litere lor roşii. Koll nu le putea înţelege, însă 
le putea ghici înţelesul. 


Întoarceţi-vă înapoi! Renunţaţi la nebunia asta! Încă nu e prea târziu! 


Cu greu și-ar fi putut da seama cât de adânc coborâseră, însă într-un 
final treptele se sfârșiră, așa cum trebuie să se întâmple cu orice lucru. 
Un alt coridor se întindea acolo jos, în semiîntuneric, rece și gol cu 
excepția unei săgeți roșii cu vârful îndreptat înspre podea. O săgeată 
ce indica spre o uşă. O ușă îngustă dintr-un metal mat, lângă care se 
afla un panou încastrat în perete, cu multe butoane. 


— Ce-i locul ăsta? bâigui Mama Scaer. 


Ceva din masivitatea și duritatea acelei uși îi aducea aminte lui Koll 
de ușa reședinței administrative a Reginei Laithlin, în spatele căreia se 
spunea că-și ţine averea ei nemăsurată. 


— O criptă, murmură el. 
— O sală de arme. 


Şi Skifr începu să cânte. Pe un ton ușor și jos, la început, în limba 
elfilor, după care din ce în ce mai înalt şi mai rapid, aşa cum o făcuse 
în stepa de deasupra Râului Divin, când cei din Neamul Călăreţilor 
veniseră să le verse sângele. Ochii Părintelui Yarvi erau înflăcărați de 
poftă. Mama Scaer întoarse capul și scuipă cu dezgust. Apoi Skifr făcu 
un gest deasupra panoului cu mâna stângă, iar cu dreapta începu să 
apese pe butoane după un anumit model, pe care nici măcar privirea 
ascuţită a lui Koll nu-l putea urmări. 


O nestemată verde de deasupra ușii începu să strălucească puternic. Se 
auzi un zgomot ca de zăvoare trase. Koll făcu un pas în spate, aproape 
împiedicându-se de Mama Scaer când ușa se întredeschise cu un 
şuierat, ca o sticlă sigilată de mult timp. Rânjind peste umăr, Skifr 
trase de ușă și o deschise larg. 


Dincolo de ea, pe zidurile coridorului, erau aliniate rafturi ce-i 
aminteau lui Koll de cele pe care le făcuse pentru sulițele în citadela 
din Thorlby. Pe rafturi, sclipind slab în penumbră, se găseau relicvele 
elfilor. Zeci de relicve. Sute. Sute și sute, ieșind din întuneric pe 
măsură ce luminile de deasupra se aprindeau una după alta. 


- Arme de-ale elfilor, spuse Skifr, așa cum v-am promis. 


- Suficiente pentru a înarma o oaste pentru război, gâfâi Părintele 
Yarvi. 


- Da. Au fost făurite pentru un război împotriva Zeiţei. 


În comparaţie cu măiestria acelor arme, eforturile lăudabile ale lui 


Koll și ale lui Rin păreau niște mâzgăleli în noroi ale unor primitivi. 
Fiecare armă era geamăna celei de-alături, minunată în simplitatea ei 
deplină. Fiecare armă era veche de mii de ani, însă părea perfectă ca 
în ziua în care fusese făurită. 


Koll se strecură înăuntru, holbându-se uimit la realizările elfilor, 
minunându-se şi temându-se în același timp. 


— Sunt la fel de puternice precum cea pe care-ai folosit-o lângă Râul 
Interzis? 


Skifr doar pufni. 


- Pe lângă cele de-aici, aia ar fi la fel ca acul unui copil pe lângă sulița 
unui erou. 


În câteva clipe, în stepa bătută de vânt, arma aceea făcuse bucăți și 
arsese șase oameni și pusese pe fugă alte câteva duzini. 


- Și astea ce-ar putea face? șopti Koll atingând ușor, ezitant una dintre 
ele cu degetele, gândindu-se că suprafaţa acesteia, nici aspră, nici 
netedă, nici rece, nici caldă, parcă ar fi crescut singură și nu ar fi fost 
făurită în vreun cuptor. 


- Cu astea, câțiva oameni aleși pe sprânceană ar putea mătura din cale 
toată oastea Bunicii Wexen, zise Skifr. Chiar zece oști ca a ei. Ba chiar 
poți găsi aici lucruri cu care toiagul ăla al tău ar putea scuipa moarte, 
mai spuse ea aruncându-i Părintelui Yarvi o cutie plată, pe care el o 
prinse în aer, auzind cum zăngăne ceva înăuntrul ei, cam ca niște 
monede. 


- Toiagul preotului Gettlandului? zise Koll nedumerit. E o armă? 
— Ah, ce ironie! 
Skifr râse cu amărăciune și apucă una dintre relicve de pe raft. 


- Ciudat cum chiar și celor mai șireți oameni le pot scăpa anumite 
lucruri evidente. 


— Acum sunt periculoase? întrebă Koll, făcând un semn din cap spre 
arme. 


— Trebuie mai întâi să te ocupi de ele, însă vă pot arăta cum se face, 
aşa cum am învăţat și eu la rândul meu și la fel cum a fost învăţat și 
maestrul meu, la rândul său. Într-o singură zi pot îi învăţa pe toți din 


echipajul Vântului din Sud. Ai nevoie de ani întregi de antrenament cu 
sabia, iar în toți acei ani învățăcelul deprinde respectul față de armă și 
constrângerile sale, dar cu astea... 


Skifr își propti capătul bont al relicvei în umăr astfel încât să poată 
privi de-a lungul ei, iar Koll văzu că acele crestături și găuri erau de 
fapt mânere, sculptate ca să se potrivească la fel de bine ca un mâner 
de sabie în palmă. 


- Cel care va ţine așa ceva în mână nu va mai fi niciodată un om slab, 
ci va deveni dintr-odată un războinic mai mare decât Regele Uthil, 
decât Grom-gil-Gorm sau decât Yilling cel Strălucitor însuși. 


— Asta înseamnă că va deveni un fel de semizeu, murmură Mama 
Scaer clătinând cu amărăciune din cap. Elfii n-au putut controla o 
asemenea putere. Oare unui om ar trebui să i se-ncredinţeze așa ceva? 


— Trebuie să le luăm cu noi, orice-ar fi. 


Părintele Yarvi ridică una dintre relicve de pe raft, de parcă n-ar mai 
avut de gând s-o pună la loc. 


Skifr îşi propti arma în șold. 


- Din moment ce numele Zeiței are doar șapte litere, nici noi n-ar 
trebui să luăm mai mult de șapte arme. 


Părintele Yarvi ridică relicva și-o aţinti spre rafturile acelea nesfârșite. 
- Adu-ţi aminte, aici nu se află nicio zeitate! 


Mâna lui schiloadă nu se potrivea la fel de bine cu mânerul ca mâna 
lui Skifr, însă tot reușea să țină nemișcată arma străveche din oțel. 


— Vom lua cu noi cât de multe putem duce. 


Ucigașul 


Tatăl Pământ se cutremură și Raith simţi un puternic fior de teamă, 
care-l făcu să sară brusc în picioare și să-și verse castronul cu supă pe 
piatra din curte. 


Yilling cel Strălucitor terminase de săpat cel de-al doilea tunel. 


Se așteptau cu toţii la asta. Incă de când Rakki sfârșise îngropat în 
primul tunel și oamenii Marelui Rege nu mai făcuseră niciun secret 
din faptul că sapă unul nou. 


Regele Uthil se asigurase că apărătorii rămași nu stau degeaba. 
Poruncise ridicarea unui nou zid în interiorul fortăreței. Un zid făcut 
din grinzi mâncate de carii, smulse din acoperișurile clădirilor mai 
joase, din file de bordaj și catarge smulse de pe corăbiile distruse, din 
scânduri pline de cochilii desprinse din cheiuri sfărâmate, din traverse 
de lemn smulse din acoperișuri și din roți de căruță, doage de butoi și 
scuturile celor uciși în luptă. O semilună nu mai înaltă decât un stat 
de om, legând zidurile elfilor unul de altul și suficient de lată încât 
apărătorii să poată sta în picioare pe ea, să lupte și să moară. Însă nu 
prea părea un zid capabil să ţină pe loc zece mii de războinici. 


Deși era mai bun decât nimic în cazul în care Turnul lui Gudrun ar fi 
căzut. 


Majoritatea celor o mie de apărători capabili încă să mai alerge se 
grăbeau spre acel zid acum, izbindu-se unul de altul, țipând unul la 
altul şi scoțându-și armele din mers, iar Raith se lăsă și el dus de val. 
Jenner cel Albastru îi întinse mâna și-l ajută să se salte pe coama 
zidului, iar Raith simţi încă o dată cum pământul se cutremură atunci 
când ajunse sus, de data asta și mai tare decât prima oară. 


Toţi priveau cu gurile căscate silueta masivă a Turnului lui Gudrun și 
zidul construit de oameni pe cale să se năruie, care se întindea în 
lateral pornind din el. Cu toţii își doreau să reziste. Cu toții se rugau 
să reziste. Raith își dorea acum să știe la ce zei trebuia să se roage, 


însă în lipsa lor își strânse pumnii, plin de speranță. Câteva păsări își 
luară zborul de pe acoperișul spart, dar, în rest, nicio mișcare. Apoi se 
lăsă o tăcere grea, așa cum Raith nu mai cunoscuse vreodată. 


— A rezistat! strigă cineva. 
- Linişte! răcni Gorm, ridicând sabia pe care obişnuia să i-o ţină Raith. 


De parcă acela fusese semnalul, se auzi un pârâit puternic şi oamenii 
se chirciră când un nor de praf se ridică și bucăţi de zid zburară din 
spatele Turnului lui Gudrun, iar o piatră mare cât capul unui om sări 
prin curte și se înfipse în zidul din lemn aproape de Raith. 


Un geamăt asurzitor, apoi și iedera ce acoperea turnul păru că se 
mișcă, iar în mortarul dintre pietre se căscară crăpături largi, în timp 
ce acoperișul se înclină pe o parte, gonind păsările în văzduh. 


- O, zei! şopti Raith, cu gura căscată de uimire. 
Cu o încetineală înspăimântătoare, întregul turn începu să se surpe. 


- La pământ! urlă Jenner cel Albastru, trăgându-l și pe Raith în jos 
odată cu el. 


Părea că lumea întreagă se spărgea-n bucăţi. Raith închise ochii strâns 
când bucăţi de piară începură să-i cadă pe spate precum grindina. Era 
pregătit să moară. Doar că își dorea să moară alături de Skara. 


Deschise ochii, însă totul părea înceţoşat. O corabie în negură. 


Cineva trăgea de el și Raith lovi slab cu palma peste umăr, pentru a-l 
face să înceteze. 


Apoi văzu chipul ridat al lui Jenner cel Albastru, palid acum și 
fantomatic, care îi striga ceva ce Raith nu reușea să deslușească, căci 
urechile încă îi țiuiau. 


ALA A 


Se târî în sus, de-a lungul parapetului, tușind și chiorându-se în pâclă. 
Reuși să distingă conturul neclar al turnului construit de elfi în stânga 
şi al celuilalt în dreapta, dar, între ele, acolo unde înainte se ridica 
Turnul lui Gudrun, acum se căsca o gaură uriașă. Un morman de 
bolovani și grinzi sfărâmate umplea locul dintre gaură și zidul din 
lemn cu resturi. 


- Cel puţin a căzut în afară, murmură el, deși nici propria voce nu și-o 
putea auzi. 


Îşi dădu seama că lăsase acel superb coif luat de la căpitanul corabiei 
lângă ușa Skarei, însă acum nu se mai putea întoarce după el. Trebuia 
doar să-i roage pe cei cu care urma să lupte ca nu cumva să-l lovească 
în cap. Ceva atât de prostesc, încât aproape că-i venea să râdă. 


Apoi văzu siluete prin norul de praf. Siluete umane. Războinicii 
Marelui Rege, care se strecurau printre ruinele prăbușite la pământ, 
prin spărtură, către ei. Zeci de oameni, cu scuturile acoperite de praf 
cenușiu, cu săbiile și securile mate în ceață, cu gurile înțepenite în 
urlete războinice mute. Sute de oameni dând năvală. 


Săgeţile începură să zboare spre oamenii aceia furioși. Trimise de 
apărătorii așezați în semicerc și de cei de pe zidurile elfilor de 
deasupra lor. Săgeţile veneau de pretutindeni, iar ei nu reușeau cu 
niciun chip să formeze un zid din scuturi trainic peste acele 
sfărâmături. Oamenii cădeau în curte, cădeau printre bolovani, se 
târau sau se rostogoleau și rămâneau întinși cu faţa în sus, uitându-se 
la cer. Văzu un războinic bătrân și masiv clătinându-se pe picioare din 
cauza celor patru sau cinci săgeți înfipte în cămașa de zale. Văzu cum 
un bărbat cu păr roșcat, care rămăsese cu piciorul înțepenit între două 
pietre, își smulge coiful și-l aruncă departe, învins. Văzu un războinic 
cu brațele acoperite de brățări din aur cum șchiopătează ajutându-se 
de sabie ca de o cârjă. 


Veneau întruna, scoțând strigăte războinice care în urechile lui Raith 
sunau ca un bolborosit înăbușit, repezindu-se spre baza zidului din 
lemn. Veneau întruna, în timp ce oamenii de deasupra loveau cu 
vârfurile sulițelor, aruncau cu bolovani peste ei, se aplecau spre a-i 
ciopârți cu securile. Veneau întruna, îngenunchind cu scuturile 
deasupra capului pe post de trepte pentru cei din spate, iar alţii se 
agățau de scândurile din zidul improvizat. Ar fi fost un efort demn de 
admirat dacă n-ar fi fost îndreptat într-o singură direcție: uciderea lui 
Raith. 


Închise ochii și strânse dopul între dinți, însă bucuria luptei nu-l mai 
copleși ca altă dată. Înainte, setea de violență părea de nepotolit. 
Acum simțea că deja se săturase, însă Mama Război continua să 
toarne. Se gândi la Skara, cu privirea ei plecată în pământ. Se gândi la 
râsul ei. Să i-l mai audă o dată părea un motiv suficient de întemeiat 
pentru a lupta. Se strădui să deschidă ochii. 


Războinicii Marelui Rege roiau pe creasta zidului, jumătate din 
aceasta fiind acoperită de oameni încleștați în luptă. Unul dintre ei 
ridică sabia pentru a-l lovi pe Jenner și Raith îl izbi într-o parte a a 
capului cu securea, despicându-i coiful și trântindu-l la pământ. O 


mână se apucă de parapet și Raith o reteză, apoi lovi un bărbat în 
gură cu rama scutului și-l împinse în spate, aruncându-i pumnalul din 
mână și trântindu-l de pe zid. 


Îl văzu pe Jenner căscând ochii, așa că se răsuci şi zări un bărbat din 
Ținuturile de Jos venind spre el cu o secure pe care o ținea cu ambele 
mâini, în timp ce la gât îi sălta soarele cu șapte raze al Zeiţei Unice, 
atârnat de un șnur. Câteodată, tot ce poți face e să te arunci direct în 
braţele pericolului, așa că Raith se repezi la el și coada securii îl lovi 
în umăr, dar lama îi trecu foarte aproape de spate, iar bărbatul scăpă 
din mâini securea, care căzu zăngănind în curtea de dedesubt. 


Se agățară unul de celălalt, clătinându-se ca doi beţivi, zgâriindu-se și 
scuipându-se unul pe altul. Raith dădu drumul securii și încercă să-și 
ducă mâna arsă la centură, pipăind după pumnal. Celălalt îl izbi cu 
capul în falcă, făcându-și astfel loc pentru a-l lovi cu pumnul, însă 
oferindu-i totodată spaţiu lui Raith ca să-și scoată pumnalul. 


N-o mai fi fost stăpânit de bucuria înfruntării, însă nici n-avea de gând 
să se predea fără luptă. 


Îşi aplecă brusc capul şi-l făcu pe celălalt să-l lovească în frunte cu 
pumnul, nu în nas, un truc pe care-l deprinsese când se bătea cu băieți 
mult mai mai mari decât el. Lovitura îi smulse dopul din gură și-i făcu 
urechile să-i ţiuie, însă simți totodată și degetele mâinii celuilalt 
pârâind. Raith încercă să-i înfigă pumnalul în coaste, însă vârful 
acestuia se frecă de zale, fără să pătrundă printre ele, dar lovitura se 
dovedi suficient de puternică pentru a-l îndoi de mijloc, lăsându-l fără 
aer. Se agăţă cu mâna ruptă de brațul lui Raith, însă acesta se eliberă 
din strânsoare și-și înfipse pumnalul sub marginea coifului bărbatului, 
chiar sub ureche. 


Omul păru surprins când sângele începu să-i curgă peste simbolul 
sfânt pe care-l purta la gât. Probabil că fusese sigur că-și alesese 
zeitatea potrivită, regele potrivit, tabăra potrivită. La urma urmei, toți 
găsesc o cale să se convingă că au ales partea corectă a baricadei. 
Acum, în timp ce se împleticea în spate ţinându-se cu mâna de gât, 
înţelese că nu alesese partea câștigătoare, căci numai cei care lovesc 
primii și cu putere ajung să câștige. 


Raith se lăsă pe vine, îl prinse de picioare și-l azvârli peste parapet, 
lovind totodată un bărbat ce încerca să urce și trântindu-i pe amândoi 
printre cadavrele de la baza zidului. Fără discuţie, toți consideraseră 
că au ales tabăra câștigătoare. 


Raith rămase privind după ei, încercând să-și recapete răsuflarea. O 
văzu pe Mama Owd în spatele zidului cum încearcă să tragă un bărbat 
rănit. ÎI văzu pe Jenner cel Albastru cum încearcă să-și desfacă sabia 
din părul plin de sânge al unui mort. Îl văzu pe Grom-gil-Gorm cum îl 
smulge pe un războinic de pe picioare cu o lovitură de scut. 
Războinicii Marelui Rege fuseseră împinși dincolo de zidul din lemn, 
însă mult mai mulți năvăleau prin gaura din zidul de piatră. 


Apoi Raith văzu ceva prăbușindu-se de pe zidul de deasupra și tresări 
când lichidul de foc îi scăldă pe bărbaţii înghesuiți în spaţiul acela 
îngust. Simţi căldura focului pe față și-și aduse aminte de aceeași 
căldură din subteran. Chiar și aproape asurzit cum era, tot putea 
discerne țipetele de durere. 


Mai căzu un vas de lut, urmară alte vâlvătăi și oamenii Marelui Rege 
se prăbuşiră la pământ sau o luară la goană. Nimeni nu poate rezista 
la nesfârșit, indiferent cât de dreaptă i se pare cauza pentru care luptă. 
Gettlanderii aclamau, vanstermanii se bucurau, iar throvenmanii 
chiuiau, scandând numele Regelui Uthil, al Regelui Gorm și al Reginei 
Skara. Raith însă rămase tăcut. Ştia că cei respinși se vor întoarce din 
nou. 


- Eşti bine? îl auzi întrebând pe Jenner cel Albastru. 


- Sunt, murmură Raith, dar adevărul era că se simțea rău. Se săturase 
de luptat și-acum nu-și mai dorea decât să se întoarcă în patul Skarei. 


Peste tot zăceau împrăștiate leșuri, iar duhoarea de ulei încins și de 
carne arsă era copleșitoare, în timp ce răniții se văitau și țipau după 
ajutorul care nu mai venea. Acum locul prafului fusese luat de fum, 
iar din pâclă se auzi un glas puternic: 


- Ei, ce mai început de zi! Cu siguranță că sângele a curs șuvoaie! 


Ceva se mișca în gaura din zid. O ușă smulsă din balamalele încă 
prinse de ea și cu un colț distrus. Trei ciocănituri scurte, apoi fața 
netedă a lui Yilling cel Strălucitor se ivi de după ea. 


— Aş putea intra ca să vorbim fără a fi umplut de săgeți? întrebă el 
afișând zâmbetul acela amar. La urma urmei, despre asta chiar s-ar 
compune un cântec lipsit de glorie. 


— Bănuiesc că Skara l-ar cânta cu mare bucurie, murmură Raith, care l- 
ar fi îngânat și el fără prea mari regrete. 


Însă pe Gorm îl preocupa mai mult gloria. 


- Hai încoace, Strălucitorule Yilling! Te vom asculta cu toții. 
— Ce frumos din partea voastră! 


Campionul Marelui Rege lăsă ușa să cadă pe grămada de lemne 
fumegânde și se cățără cu agilitatea pe ea, apoi sări în colțul acela de 
curte plin de pete, de săgeți și de resturi. 


- Ce te-aduce pe la noi? strigă Uthil. Doreşti să te predai? 


Se auziră câteva râsete răzlețe, însă Yilling doar le surâse războinicilor 
încruntați strânși într-un semicerc în fața lui. Se spunea despre el că 
venerează Moartea. În niciun caz nu se temea s-o întâlnească. 


— Îmi doresc ce mi-am dorit când am vorbit prima oară. Să lupt cu 
cineva. 


Yilling își scoase sabia apucând-o de gardă, apoi se lovi ușor peste 
buza de sus cu vârful mânerului. 


- Care dintre cei doi regi e de acord să-şi măsoare îndemânarea în 
mânuirea sabiei cu mine? 


După o clipă de liniște, murmure nervoase se răspândiră de-a lungul 
zidului din lemn. Uthil îl privi pe Gorm cu o sprânceană ridicată în 
timp ce vântul îi flutura pletele cărunte pe fața-i plină de cicatrice, iar 
Gorm îi răspunse cu aceeași ridicătură de sprânceană, răsucind încet 
un mâner în jurul lanțului de care era prins. După care căscă larg și 
dădu din mână nepăsător spre Yilling cel Strălucitor. 


- Am alte lucruri mai importante de făcut. Rahatul meu de dimineaţă 
nu iese singur. 


Rânjetul lui Yilling se lăți. 


- Deci mai avem de așteptat până să punem la încercare faimoasa ta 
profeție. Cel puţin până când oamenii mei vor călca în picioare zidul 
vostru din rămurele. Dar tu ce zici, Rege de Fier? Preferi să te ușurezi 
sau să te duelezi cu sabia? 


Uthil îl privi îndelung pe Yilling, încruntat. Îl privi până când 
murmurele se transformară în discuţii destul de aprinse. Înfruntarea 
dintre doi războinici de o asemenea valoare putea fi un lucru pe care 
să-l vezi o dată în viaţă. Însă Regele Gettlandului nu voia să fie zorit. 
Îşi cercetă sabia, își linse degetul mic și frecă apoi cu el o mică pată de 
pe tăiș. 


— A trecut ceva timp de când nu m-a mai pus nimeni la încercare, zise 
Yilling. Am fost în vizită în Thorlby pentru o luptă, dar acolo n-am 
avut de ucis decât femei și băieți. 


Uthil zâmbi ușor, cu tristeţe. De parcă și-ar fi dorit să-i ofere alt 
răspuns, însă doar unul exista, de fapt. 


— Nestemata aia pe care o ai prinsă de mâner îi va servi fiului meu 
drept jucărie. Mă voi lupta cu tine. 


Îi întinse sabia sa Maestrului Hunnan, apoi se cățără niţel cam ţeapăn 
peste parapet și se lăsă să alunece în partea cealaltă de curte. 


— Dar asta-i cea mai grozavă veste pe care-am primit-o în ultimele 
luni! zise Yilling ţopăind ca un copil. Să mă lupt cu tine cu mâna 
stângă sau cu dreapta? 


— Cu care te ajută să mori mai repede, zise Uthil, prinzând sabia pe 
care i-o aruncase Hunnan. Atacul tău mi-a întrerupt gustarea de 
dimineaţă și mi se adusese un cârnat pe care-abia aştept să-l înfulec. 


Yilling își răsuci sabia în mâna stângă la fel de îndemânatic ca o 
croitoreasă care mânuieşte acul. 


- E de înţeles, moșii au tabieturile lor când vine vorba de ora mesei. 


De parcă întreaga chestiune fusese aranjată cu ani întregi înainte, cei 
doi faimoşi războinici începură să se rotească unul în jurul celuilalt. 


— Vom avea parte de o luptă demnă de cele mai grozave cântece, zise 
Jenner gâfâind. 


Raith își plimbă încet limba prin gura care-l durea. 
— Nu mă mai simt la fel de atras de cântece ca odinioară. 


Yilling țţâșni înainte rapid ca un șarpe, cu sabia ca o dâră de lumină. 
Raith îşi mișcă braţul fără să vrea, încercând parcă să pareze lovitura, 
imaginându-și mișcarea de blocare și de respingere. După care își 
dădu seama că ar fi fost mort. 


Yilling cel Strălucitor se răsuci cu o viteză neomenească, făcând o 
mişcare joasă de biciuire cu sabia. Însă Uthil era un adversar pe 
măsură. Oţelul scrâșni când pară lovitura, apoi fandă, izbind brusc. Se 
depărtară la fel de repede cum se apropiaseră, Yilling rânjind cu 
braţele larg desfăcute, Uthil încruntat, cu sabia lipită de picior. 


- Oricine va învinge, mormăi Raith, cu ochii pironiți asupra celor doi, 
războiul va continua. 


- Așa-i, zise Jenner, mișcându-se și el odată cu luptătorii. Niciunul 
dintre noi nu are de ales. 


Se încleştară din nou, oţelul țâșnind mai repede decât îl putea Raith 
urmări cu privirea. O împunsătură, încă una, o lovitură piezișă și 
parare, apoi fiecare luptător se retrase, căutându-și o poziție cât mai 
bună printre leșuri, rămășițe şi gunoaie. 


- Şi toate astea doar pentru faimă? 
- Faima e mai importantă decât orice pentru bărbați. 


Îşi dădură roată în tăcere, încetișor, fără grabă, precauţi. Yilling se 
aplecă, unduindu-se ca Marea Mamă, adoptând diverse poziţii, 
mutându-se de colo până colo, chicotind de fiecare dată când își 
schimba poziția, de parcă ar fi făcut cine știe ce glumă plină de haz. 
Uthil rămăsese drept și nemișcat, la fel de solid ca Tatăl Pământ, 
încruntat de parcă ar fi asistat la o înmormântare. Se studiară unul pe 
altul, pândind momentul potrivit, cântărindu-și adversarul, iar tăcerea 
se prelungi până când deveni de nesuportat. Apoi, fără niciun 
avertisment, sunetul oțelului răsună iar, în timp ce Moartea le dădea 
târcoale și li se agăța de tăișuri, întrebări și răspunsuri croite din oțel, 
apoi se despărțiră din nou și o luară de la capăt, în liniște. 


— Ce păcat că unul dintre noi va trebui să piardă. 


Yilling se feri de o lovitură înaltă, uitându-se cruciș la vârful sabiei lui 
Uthil când îi trecu aproape de nas. 


- Aș fi avut ce învăţa de la tine. 


- Mă tem că n-avem timp decât pentru o singură lecție. Moartea ne 
așteaptă pe toți. 


Yilling țâșni în față în timp ce regele încă mai vorbea, însă Uthil era 
deja pregătit, respingându-i lovitura și răsucindu-și încheietura în așa 
fel încât sabia răzui de sus în jos mâneca armurii lui Yilling și se frecă 
de dosul palmei. 


Yilling sări în spate, cu sângele picurându-i pe pietrele deja pline de 
sânge ale curții. Cu un chicotit nepăsător, își aruncă sabia din mâna 
stângă în cea dreaptă. 


- Sângerează, ticălosule! ţipă cineva din vârful turnului de deasupra și 
dintr-odată toată lumea ţipa, huiduia, răcnea insulte și sfidări. Le 
mirosea a victorie. Le mirosea a sânge. 


Uthil atacă, metalul scânteind atunci când razele soarelui căzură pe 
lamă. Lovituri mortale, cărora nicio armură nu le-ar fi putut rezista. 
Yilling se feri, se răsuci, oţelul scrâșnind în timp ce-i respingea atacul 
lui Uthil prin împingere, sabia regelui alunecând pe lângă el și 
făcându-l să se clatine, prins pe picior greşit. 


Uthil se repezi înainte pentru lovitura finală, dar se împiedică de-o 
piatră. Un mic semn de ezitare înainte ca sabia să se repeadă în jos. 
Un mic semn de ezitare, dar suficient pentru ca Yilling să se lase într- 
un genunchi, smucindu-se într-o parte în așa fel încât sabia regelui îi 
făcu doar o tăietură pe obrazul neted și apoi lovi pietrele de lângă el 
zăngănind. 


Sabia lui Yilling era înfiptă complet în trupul lui Uthil, o mare parte 
din lamă ieșindu-i însângerată din spate. 


Uralele încetară brusc, lăsând locul unei tăceri stupefiate. 


- O piatră, gemu Uthil privind încruntat mânerul sabiei lipit de 
pieptul său. Ce ghinion. 


Şi se prăbuși în față, făcându-l pe Yilling cel Strălucitor să sară brusc 
ca să-l prindă și să-și elibereze sabia din trupul lui. 


- Nu! murmură Jenner, plesnind cu palma parapetul din fața sa. 


De peste tot de pe parapetul se auzeau blesteme, șuierături sau gemete 
de dezamăgire, în timp ce Yilling cel Strălucitor îl întinse pe Uthil pe 
pietrele pline de praf, așezându-i brațul în așa fel încât Regele de Fier 
al Gettlandului să-și strângă sabia la piept, oţelul fiind răspunsul și în 
moarte, așa cum îi fusese și în timpul vieții. 


— O moarte demnă, murmură Jenner cel Albastru. 
Raith își aruncă scutul zăngănind pe creasta zidului. 
— O moarte, totuși. 


Soarele Mamă răsări dintre nori tocmai când Yilling cel Strălucitor își 
ştergea sabia, făcând diamantul de pe mâner să scânteieze, iar sângele, 
să-i sclipească pe față. Chiar arăta precum cel ales de Moarte, 
surâzând în mijlocul acelei recolte de morţi, cu trupul lui Uthil la 


picioare. 
- O să mă întorc și pentru voi! strigă el întorcându-se spre spărtură. 


Şi așa se termină lanțul de omoruri pe ziua respectivă. 


Vise 


Skarei îi plăcea să împartă patul cu altcineva. 


Având în vedere agitația din jurul acestui subiect, nu-și prea dădea 
seama cât de mult îi plăcea acuplarea. I se părea murdară, ciudată și 
cumva neplăcută. Ba chiar niţel ridicolă. Poate chiar s-ar fi amuzat pe 
seama ei dacă el n-ar fi fost atât de serios. Câteva pipăieli lipicioase. 
Câteva gemete stânjenitoare. Piei lipite una de alta, dezlipite și apoi 
lipite iar, fără eleganță sau romantism. În visurile ei, știau amândoi ce 
au de făcut. În realitate, ea de-abia dacă ştia ce-și dorea, ca să nu mai 
pomenim de ce făcea el de fapt. 


Dar, după ce terminaseră, îi simţise trupul lipit de al său. Îi plăcuse 
forța, duritatea și căldura lui. Îi plăcuse cum pieptul i se potrivise 
perfect atunci când se lipise de spatele lui lat, modul în care picioarele 
i se încolăciseră în jurul picioarelor lui sau felul în care coastele lui se 
umflau atingându-le pe ale ei atunci când respira. Îi plăcuse felul în 
care tresărea sau se înfiora în somn, așa cum făceau și câinii bunicului 
său lângă sobă. Ba chiar îi plăcuse și mirosul lui acru de transpiraţie, 
deși n-ar fi trebuit să fie chiar plăcut, însă dintr-un motiv necunoscut, 
ea nu se mai sătura să inspire acel miros, din nou și din nou. 


Ii plăcuse pentru că nu mai era singură. 

li atinse umărul. li pipăi pielea întărită a unei cicatrice cu vârful 
degetului. O urmări în jos, acolo unde se unea cu alta, apoi cu încă 
una și cu încă una. 


— Atât de multe cicatrice, șopti ea. 


- În Vansterland le spunem recompensele războinicilor, îl auzi 
spunând. 


Deci nu dormea. Ar fi fost surprinsă dacă cineva reușea să doarmă în 
Fortăreaţa lui Bail. La urma urmei, de ce să dormi în ultima noapte de 
viață? 


- Se simt ca niște urme de bici. 


El nu zise nimic, făcând-o să se întrebe dacă nu cumva ar fi trebuit să- 
şi ţină gura. Nu-şi mai dădea seama care erau regulile dintre ei doi, 
însă începea să înveţe încet-încet că, deși poți să-ți împiedici trupul să 
simtă ceva pentru cineva, nu la fel de ușor este să-ți împiedici inima. 
Ba poate că e mult mai greu. 


Raith dădu din umeri în semn de nepăsare. 


— Înainte să devin servitorul lui Gorm, eram o persoană tare rea. După 
aceea, nu mai eram destul de rea. 


— Imi pare rău, murmură ea. 


Îi părea rău că fusese biciuit. Îi părea rău că nu știa ce să spună. Erau 
atât de diferiți, din atât de multe puncte de vedere. N-avea niciun sens 
faptul că ei doi s-ar potrivi. Dar când ea-l înconjură cu braţul și el își 
strecură degetele printre ale ei, părură că se potrivesc destul de bine. 
Poate că mâna oricărei ființe omenești se potriveşte cu a ta atunci 
când Moartea ţi-o oferă pe-a ei. 


— Ce facem? întrebă el. 
- Ne ţinem de mână. 
- În noaptea asta. Dar mâine? 


- Nu credeam că te vei gândi și la ziua de mâine. E unul dintre 
lucrurile care îmi plac la tine. 


— Ziua de mâine părea departe. Dar s-a apropiat dintr-odată. 


Adevărul era că ea habar n-avea ce făceau nici acum, nici mâine. 
Petrecuse mult timp tot întrebându-se cum ar fi fost să fie cu el. Dar 
nu se gândise absolut deloc la ce avea să facă după aceea. Era o 
situație asemănătoare cu acea cutie misterioasă adusă de un emisar 
din Catalia ca dar pentru bunicul său. Încercase timp de patru zile s-o 
desfacă, iar când reușise, dăduse peste o altă cutie înăuntru. 


Cu toată căldura degajată de trupul lui Raith, se înfioară atunci când îi 
şopti la urechea sfâșiată: 


- Crezi că Yilling cel Strălucitor ne va ataca din nou la noapte? 


- Nu se grăbeşte. Bănuiesc că va aștepta până dimineaţă. 


Stând așa, în întuneric, îi veni în minte sângele picurând din vârful 
sabiei lui Yilling și se lipi și mai strâns de spatele lui Raith. 


— Regele Uthil este mort, murmură ea. 


Îl considerase un om construit din oţel, indestructibil. Apoi îl văzuse 
întins lipsit de culoare și rece în fața Jilțului lui Bail. 


- Moartea ne așteaptă pe toți, zise Raith. E de-ajuns să te nimerească o 
piatră şi gata! Nici îndemânarea, nici numele și nici faima nu te mai 
pot apăra de ea. 


Skara aruncă o privire spre ușa pe la marginile căreia pătrundea 
lumina unei făclii. Trebuia să fie puternică. Nu trebuia să arate teamă 
sau îndoială. Dar nimeni nu poate fi puternic tot timpul. 


- Suntem condamnați, șopti ea. 


Într-un sfârşit, el se răsuci cu fața la ea, dar în întuneric nu se vedeau 
prea multe pe chipul lui. Doar scânteia din ochii ce-o priveau fix și 
conturul puternic al maxilarului. El nu zise nimic, n-o contrazise. 


- Am ratat ocazia de-a sări din Turnul lui Gudrun, oftă ea ușor 
abătută. 


- Recunosc că acum a devenit mult mai scund. 
Ea îi atinse pieptul, plimbându-și un deget printre firele de păr creţe. 
— Presupun c-ar trebui să mă pregătesc să sar dintr-altul. 


- Jenner cel Albastru te-ar putea scoate din nou de-aici. Ştii tu, la fel 
ca înainte, zise el prinzându-i mâna în mâna sa bandajată. 


- Și să devin cea care fuge mereu? O regină fără de ţară? Un obiect 
vrednic de dispreţ? 


- Nu și pentru mine. Cred că ești cel mai bun lucru care mi s-a 
întâmplat vreodată. 


Din puţinul pe care i-l spusese despre el pricepuse că viața lui fusese 
îngrozitoare. 


- Şi care-i al doilea? îl întrebă, apoi îl văzu zâmbind. 


- Tocana de iepure, probabil. 


- Lingușitorule. 
Zâmbetul lui începu să pălească. 
- Poate că Jenner cel Albastru ar reuși să ne scape pe-amândoi. 


- Gudrun și grăjdarul, trăindu-și vieţile lângă un pârâu de munte și 
crescând capre. 


El ridică din nou din umeri. 
- Întotdeauna mi-au plăcut caprele. 
- Aveţi o mulțime de lucruri în comun. 


ÎI strânse de mână privindu-l în ochi și încercă să-i explice. Să-și 
explice înseși. 


- Sunt regină, indiferent dacă mă simt sau nu ca o regină. Nu pot fi 
oricine mi-aş dori să fiu. Trebuie să conduc. Trebuie să rămân aici 
pentru Throvenland. Sângele lui Bail curge prin venele mele. 


- Da, o repeţi întruna, zise el frecându-i cicatricea palidă din palmă cu 
degetul mare. Mi-ar plăcea să știu că va continua să-ți curgă prin vene. 


- Şi mie. Însă tata a murit apărând aceste locuri, spuse ea smulgându- 
și mâna dintr-a lui. N-am de gând să fug. 


- Ştiu. Dar e plăcut totuși să visezi, spuse el gemând și dădu să se 
ridice din pat. Ar trebui să plec. 


Ea-l prinse în braţe, trăgându-l aproape și auzindu-l oftând, apoi simți 
cum toată rezistența lui dispare. li plăcea puterea pe care o avea 
asupra lui. Nu puterea unei regine, ci puterea ei, pur și simplu. 

- Nu vrei să rămâi? îi șopti la ureche. 

- Nu mă pot gândi la un alt pat de regină pe care l-aș prefera. 

Îşi suci capul pentru a o putea privi în ochi. 

- Ei, şi Laithlin este o femeie minunată... Au! 

Ea-l prinse de umăr și-l împinse înapoi, strecurându-și piciorul peste 
șoldurile lui şi încălecându-l. Începu să-l sărute, săruturi ușoare, 


tandre, căci încă aveau timp și erau plini de energie. Își uniră 
trupurile şi ea surâse când el se arcui ca s-o pătrundă... 


— Regina mea! 


N-ar fi sărit mai repede din pat nici dacă ar fi luat foc, căci în ușă 
răsunau niște bubuituri în stare să scoale și morții. 


- Ce s-a întâmplat? strigă ea, prinzându-și cotul în cămașa de noapte 
şi aproape sfâşiind-o în graba de-a se îmbrăca. 


— Regina mea! se auzi glasul lui Jenner cel Albastru. Au apărut corăbii 


lângă coastă! 


— Unde-i afurisitul de Raith? se răsti Jenner în timp ce-o urma de-a 
lungul zidurilor pe Skara, care-şi ţinea gluga trasă până peste ochi 
pentru a se feri de burniţă. 


„Se-ascunde în pat la mine“ probabil că nu era cel mai potrivit răspuns 
în această situație, însă un mincinos priceput strecoară și adevăruri ori 
de câte ori poate, iar Skara începea să devină o mincinoasă din ce în 
ce mai bună. 


- N-a stat tot timpul lipit de ușa mea în ultimele nopți, bălmăji ea. Am 
impresia că se simte destul de bine cu o fată alături. 


— Cred că n-am de ce să-l condamn, gemu Jenner. 
- Nu. 


Skara o luă repede în sus, pe scările ce duceau spre Turnul dinspre 
Mare. 


- Trebuie să încercăm să ne simțim bine ori de câte ori putem. 

— Sunt gettlanderi. 

Maestrul Hunnan stătea pe metereze, privind încruntat în noapte. 
- Șase corăbii. 

— Unde? sări Skara. 


Ajunsese lângă el şi privea concentrată Marea Mamă, încercând 
totodată să nu se gândească cât de lungă ar fi fost o eventuală cădere. 
Departe, spre nord, văzu lumini pe apă. Oricine-ar fi fost, aveau 
felinare aprinse, însă deja se îndepărtau în beznă. Simţi cum îi cad 
umerii. 


- Au încercat să spargă blocada și să se apropie de fortăreață, dar au 
fost respinse, mârâi Hunnan. Acum vâslesc cu toată viteza spre nord, 
căci o duzină de corăbii de-ale Marelui Rege le urmăresc precum 
dulăii de vânătoare o vulpe. 


Speranţa se stinse ca tăciunii acoperiţi cu gheață, iar Skara își propti 
pumnii pe creasta parapetului și rămase uitându-se posomorâtă la 
marea pe care luna presăra ici și colo puncte de lumină argintii. 


- Corăbiile Reginei Laithlin, presupun, zise Jenner cel Albastru 
mângâindu-şi barba gânditor. Dar, dacă scopul lor a fost să treacă de 
blocadă, de ce sunt luminate atât de puternic? 


Skara zări o umbră zburând pe apele întunecate și un crâmpei de 
speranță se aprinse mai strălucitor ca oricând. 


- Pentru că au fost menite doar să distragă atenţia. Acolo! 


Cu un braţ îl cuprinse de umeri pe Jenner și cu celălalt îi arătă ceva. 
Nişte vâsle despicau valurile, purtând o corabie ce înainta rapid drept 
spre golf. 


— Cred că are porumbei pe post de galioane, murmură Hunnan. 


- E Vântul din Sud! zise Skara îmbrăţișându-l strâns pe Jenner cel 
Albastru. Porunciţi să se coboare lanţurile! 


- Coborâţi lanţurile! răcni bătrânul marinar îmbrățișând-o și el pe 
regină. S-a întors Părintele Yarvi! 


IV 


JURĂMÂNT DE SOARE, 
JURĂMÂNT DE LUNĂ 


In zori 


Balamalele scârţâiră, iar porţile se întredeschiseră, lăsând să pătrundă 
o rază de lumină, după care se deschiseră larg. Lumina zorilor căzu pe 
fețele încordate ale celor care așteptau în pasajul de la intrare. Pe 
cicatricele lui Gorm. Pe obrajii bătuciți de vreme ai lui Rulf și ai lui 
Jenner. Pe fruntea încruntată și pe fața suptă a Părintelui Yarvi. Sclipi 
în colțul ochilor Skarei, în timp ce tendoanele gâtului îi jucară pe sub 
pielea subțire când înghiți în sec. 


- Ar trebui să rămâi aici, zise Raith, deși știa că ea n-ar fi fost în veci 
de acord cu asta. 


Şi nu se înșelă. 
- Dacă plănuim să ne predăm, atunci prefer să mă aflu și eu aici. 


Raith aruncă o privire înspre Mama Scaer, care stătea cocoşată în 
umbră și ţinea ceva masiv ascuns sub veșminte, un obiect ce aruncă o 
sclipire metalică atunci când ea se mută de pe un picior pe altul. 


— Nu avem de gând să ne predăm, zise el. 


- Dar trebuie să pară că avem de gând. Şi, oricum, zise Skara 
îndreptându-șşi umerii pe sub cămașa de zale grea și privind printre 
gene pentru a se feri de strălucirea soarelui, am de gând să mă uit în 
ochii lui Yilling cel Strălucitor atunci când moare. 


Raith i-ar fi putut spune că nu afli secrete bune de păstrat din privirea 
unui muribund, nici chiar din cea a vrăjmașului tău cel mai aprig, ci 
doar durere şi teamă. O străfulgerare ce te face să înţelegi durerea și 
teama pe care le vei simți și tu atunci când îți va veni rândul. Și 
tuturor le vine rândul, mai devreme sau mai târziu. Însă cei care ştiu 
deja acest lucru nu vor să-l audă din gura altora, iar cei care nu-l știu 
trebuie să-l înveţe pe propria piele. Așa că Raith rămase tăcut. 


Poarta stătea larg deschisă acum, lăsând să se vadă bucata de pământ 


călcată în picioare, răscolită și plină de săgeți, o fâşie ce se întindea 
până departe, rece și pustie, acoperită cu iarbă plină de rouă 
scânteietoare. Mult mai departe, de-abia zărindu-se în ceața dimineții, 
se aflau parii ascuţiţi ce marcau linia de începea oastea Marelui Rege. 


Jenner cel Albastru își drese glasul. 
- Suntem siguri că e un plan bun? 
- E niţel cam târziu să ne gândim la altul, zise Rulf. 


- Suntem în mocirlă până la gât, mârâi Mama Scaer printre dinții 
strânși, după care își roti capul, făcându-și oasele să trosnească. 
Singura cale de scăpare este să mergem înainte. 


— Suntem siguri. 


Părintele Yarvi nu dădea semne că s-ar răzgândi în timp ce înainta 
ciocănind cu toiagul în zidurile ridicate de elfi care mărgineau pasajul 
de la intrare. Se îndreptau cu pași mândri către Ultima Poartă, având 
drept unică speranță magia elfilor. Pariaseră totul pe o ultimă și 
nebunească aruncare a zarurilor. Zeii îi erau martori, Raith nu fusese 
niciodată un mare adept al rugăciunilor, însă acum murmură una la 
repezeală. 


- Stai lângă mine! mormăi el peste umăr. 
Privirea Skarei era aţintită drept în față. 
- Ştiu unde trebuie să stau. 


După ce ieșiră în lumina dimineţii, se răspândiră în ambele părți, 
pentru a alcătui un vârf de săgeată. Părintele Yarvi o luă înainte, cu 
capul sus. Raith, Jenner și Rulf o luară spre stânga, Gorm, Soryorn și 
Hunnan, în dreapta, toți șase purtând cu ei cele mai mari scuturi pe 
care le găsiseră și dorindu-și să fi avut unele și mai mari. Skara și 
Mama Scaer veneau în spatele lor. Dosduvoi era ultimul, ținând în 
mâini un stâlp subțire și lung din lemn, în vârful căruia fusese prins 
un porumbel pe post de galion, pentru a arăta că vin cu gânduri 
pașnice. 


Chiar dacă era o minciună gogonată. 


Koll rămase pe ziduri, deasupra porţii, privind încruntat în urma lor. 
Privind încruntat în urma celor zece siluete micuţe ce înaintau prin 


teritoriul nimănui. Privind încruntat la cei câțiva oameni din echipajul 
Vântului din Sud împrăștiați pe ziduri, strângând în mâini relicvele pe 
care le aduseseră cu ei din Strokom. Privind încruntat oastea Marelui 
Rege, care înconjura Fortăreaţa lui Bail ca fălcile unui lup mare cât 
lumea ce se pregătesc să se închidă clămpănind. 


Metalul scânteia pretutindeni, atins de razele soarelui de dimineață. 
Stindardele eroilor fâlfâiau în vânt. Erau strânși acolo cei mai 
importanţi războinici din Yutmark, din Inglefold și din Ținuturile de 
Jos. Cei mai înfricoșători shendi. Cei mai nemiloși mercenari, atrași 
din toate colțurile lumii de promisiunea unei prăzi bogate. Toată 
puterea de neegalat a Marelui Rege, strânsă de Bunica Wexen într-un 
singur loc, cu un singur scop. Cea mai mare oaste adunată vreodată de 
când elfii îi declaraseră război Zeiţei, pornită să-l distrugă pe Koll. 


Ei, nu pe el în special, dar dacă lucrurile ar fi mers prost pentru 
Părintele Yarvi, atunci nici viitorul ucenicului său nu ar fi fost mai 
roz. 


Koll își dădu seama că strângea cu putere creasta zidului și se sili să-și 
desfacă degetele care-l dureau. Nu se mai simțise atât de înfricoşat de 
când... de când se simţise ultima oară înfricoșat. Nu de mult, dacă se 
gândea mai bine. Fusese Strokomul, iar înainte de asta, fusese Prințul 
Varoslaf și, înainte de el, cățărarea aceea pe ziduri, nu departe de 
locul în care se afla acum. 


— O, zei, murmură ca pentru sine, privind cum siluetele mărunte se 
opriră pe o movilă de pământ în așteptarea inevitabilului. Trebuie să 
învăţ și eu cum să fiu curajos. 


- Sau, și mai bine, murmură Skifr, cum să te fereşti de pericole. 


Îi aruncă o privire bătrânei care stătea cu picioarele încrucișate pe zid, 
cu capul dat pe spate, rezemat de piatra aspră şi acoperit complet de 
gluga-i jerpelită, astfel încât nu i se vedea decât gura, acum deformată 
de un zâmbet bizar. 


- Oare chiar îi putem înfrânge pe toți acești oameni? șopti el 
frângându-și nervos degetele. 


Skifr îşi întinse membrele lungi și se ridică în picioare, apoi își dădu 
gluga pe spate. 


— Pe toţi ăștia? Ha! 


Se scobi în nas, apoi aruncă rezultatul cu îndemânare peste ziduri, 


spre războinicii Marelui Rege. 
- Mai că-mi doresc să fi fost mai mulți. 


Întinse mâna și aşteptă ca băiatul, care se temea ca de foc de obiectul 
din mână, să-i dea primul butoiaș. 


- Nicio oaste de-a oamenilor nu poate ţine piept forței elfilor. 


Skifr ciocăni butoiașul lovindu-se ușor cu el în cap, după care îl 
introduse în relicva cu aspect grosolan pe care o ţinea în mână, 
făcând-o să scoată un clincănit, apoi îl învârti. Se auzi un zornăit rapid 
și literele scrise deasupra deveniră o ceață neclară. 


- Vei vedea. 
- Oare îmi doresc să văd? 
- Cu toţii vor vedea, fie că vor, fie că nu. 


Și Skifr îşi propti bine piciorul pe zid, cu cotul sprijinit pe genunchi în 
așa fel încât arma elfilor să fie aţintită spre cerul cenușiu. Mult 
deasupra lor, se roteau păsări. Probabil simțeau că se apropie ora 
mesei. 


- Inveseleşte-te, băiete, dacă știi cum! 
Și Skifr inspiră adânc , zâmbi, apoi slobozi aerul cu putere. 
- Sorţii ne sunt favorabili. 


Incet, pe un ton jos, începu să cânte în limba elfilor. 


Skara îi putea vedea acum, iar inima începu să-i bată tot mai năvalnic. 
Un grup de războinici ce formau vârful unei săgeți ceva mai largi, 
asemănătoare cu a lor, se desprinsese din rândul oștii Marelui Rege și 
înainta spre ei pe teren deschis. Timpul parcă se târa. Skara ardea de 
dorința de-a o lua la fugă, de-a se lupta, de-a ţipa, de-a face orice 
altceva decât să stea nemișcată și să aștepte. 


Nu aveau de-a face cu orice fel de războinici. Faima lor era expusă în 
văzul tuturor prin podoabele scumpe de pe braţe și degete. Victoriile 
repurtate erau sugerate de mânerele din aur ale săbiilor, de 
chihlimbarul din ramele scuturilor și din modelele incrustate pe 
coifurile înalte. 


- Ticăloși mândri, mârâi Raith printre buzele strânse. 


- Au mai multe bijuterii decât vezi la o nuntă regală, mormăi Jenner 
cel Albastru. 


Cu toţii surâdeau. Așa cum surâseseră și când îi uciseseră pe oamenii 
pe care ea îi iubea. Așa cum surâseseră când dăduseră foc cetăţii, 
orașului și țării în care crescuse, iar Skara simți cum stomacul i se 
strânge dureros, umplând-o de sudori reci pe sub armura grea. 


— Câţi sunt? îl auzi murmurând pe Gorm. 
- Am numărat douăzeci și cinci, zise Rulf. Și o preoteasă. 
- Mama Adwyn, mârâi Scaer. Solul Bunicii Wexen. 


Undeva, în spatele lor, slab din cauza vântului, Skara auzea pe cineva 
cântând. 


- Douăzeci sau douăzeci de mii, zise Părintele Yarvi răsucindu-și mâna 
pe toiagul făcut de elfi, totul se va termina în același mod. 


Skara se întreba ce voia Yarvi să spună în timp ce-l privea pe Yilling 
cel Strălucitor pășind țanţoş în fața Companionilor săi. 


În afară de tăietura proaspătă pe care i-o făcuse Uthil, arăta la fel ca 
atunci când îl văzuse ucigându-i bunicul. Același zâmbet afabil pe 
care-l avusese când îi retezase capul Mamei Kyre. Aceeași ochi morți 
ca atunci când o privise pe Skara în întunecimea Pădurii. Simţi că i se 
face greață și strânse pumnii, își încleștă maxilarele, își încordă fesele 
şi-l privi pe Yilling cum se opreşte la câțiva pași de Părintele Yarvi. 


- Ce păcat, spuse el. De-abia aşteptam să vin eu la voi după tine. 
— Te-am scutit de-un deranj, îl repezi Skara. 
- Nicio problemă, Regină Skara. 


Simţi cum i se taie răsuflarea când li se întâlniră privirile, iar el se 
încruntă nedumerit. 


- Stai așa... ne-am mai întâlnit cumva? 
Incepu să țopăie ca un copil neastâmpărat. 


- Te cunosc! Sclava din palatul Regelui Fynn! zise el plesnindu-se cu 
mâna peste coapsă. Chiar că m-ai păcălit în noaptea aceea! 


- Şi o s-o fac din nou, spuse ea. 
— Mă tem că n-o să mai ai ocazia. 
Privirea lui Yilling se mută de la ea. 


- Ai venit să te lupţi cu mine, Gorm Cel Care Frânge Săbiile, așa cum a 
făcut-o și Uthil? 


Gorm clătină din cap în timp ce-i privea cu atenţie pe companionii lui 
Yilling, care-și ţineau liniștiți mâinile pe mânerele săbiilor, pe cozile 
securilor sau ale sulițelor, cu toții amenințători și încrezători. 


- Mă tem că a trecut vremea pentru așa ceva, zise el. 


- Ce păcat! Speram să-i pot trimite Morţii un alt războinic faimos și 
cântecul lui să-l însoţească pe al meu, făcându-mi-l și mai măreț. 


Yilling miji ochii peste umărul lui spre Soarele Mamă, apoi oftă 
scoțând un norișor de abur. 


- Sau poate că Thorn Bathu va ieși dintre umbre chiar acum. Mi-a 
omorât calul preferat într-unul dintre atacurile sale, să știți, zise el 
ridicând o sprânceană spre unul dintre bărbaţii de lângă el, un bărbat 
înalt, cu un corn prins la brâu. Urât din partea ei, nu, Vorenhold? 


Dinţii albi ai lui Vorenhold ieșiră la iveală printre firele de păr din 
barbă. 


— Asta-i reputaţia ei. 


- Războinicii! oftă Yilling . Obsedaţi de propria glorie. Tu trebuie să fii 
Părintele Yarvi. 


— El este. 
Adwyn își strâmbă a dezgust buzele mânjite cu purpuriu. 


- Și sunt surprinsă să te găsesc aici. Eram sigură că vei dispărea ca un 
vierme odată cu începerea luptei. 


Preotul Gettlandului doar ridică din umeri. 
— M-am întors. 


Skarei îi zvâcnea capul. Mama Scaer dădu din umeri, făcând astfel să 
se miște obiectul ascuns sub veșminte. 


Yilling cel Strălucitor surâdea în continuare. 


- Mă bucur că, în sfârșit, reuşim să stăm față în față. Ai cauzat destule 
probleme la o vârstă atât de fragedă. 


- Același lucru s-ar putea spune și despre tine, i-o întoarse Yarvi. 


Cântecul se auzea din ce în ce mai tare. Unul dintre Companioni 
privea încruntat spre poartă. 


— E-adevărat că, după ce l-ai ucis pe Regele Bratta, ai făcut o cupă din 
căpăţâna lui? 


— E-adevărat, zise Yilling ridicând fericit din umeri. Dar vinul se 
scurgea prin găurile nărilor. 


- Uite ceva de ţinut minte, spuse Yarvi și Skara îl văzu cum strânge 
mâna atât de tare pe toiag, încât tendoanele i se întinseră pe sub 
pielea palidă. Lucrurile nu merg întotdeauna așa cum ne dorim. 


- O lecţie pe care ar fi trebuit s-o înveţi și tu, se răsti Mama Adwyn. 
Nu cu mult timp în urmă, Bunica Wexen ţi-a mai oferit o șansă, însă tu 
i-ai dat peste mână. 


Skara strânse din dinți când o auzi. Nu-şi aducea aminte de șanse, ci 
de cadavrele răsfirate pe podeaua Pădurii. Și de Yaletoftul ce ardea în 
zare. 


— Acum nu ţi-a mai rămas nimic cu care să te târguiești. Veţi fi cu toții 
târâți în lanţuri până la Skekenhouse, unde veţi fi judecaţi în fața 
Zeiţei Unice. 

- Judecata va veni și ea! 

Skara își aduse aminte de bunicul ei prăbușindu-se cu fața în foc. De 
sângele picurând din vârful sabiei lui Yilling. Inima începu să-i bată 
atât de năvalnic, încât de-abia dacă-și mai auzi vocea. 


- Dar nu din partea Zeiţei Unice. Și nu noi vom fi cei judecați! 


Zâmbetele Companionilor începură să pălească, iar mâinile să se 
încordeze pe arme. Yilling cel Strălucitor îşi dădu o șuviță de păr după 
ureche. 


- Arată bine, dar vorbeşte prea mult. 


Și aruncă o privire spre zidurile fortăreței, dinspre care acum se auzea 


un vaiet prea puternic pentru a mai fi ignorat. 
Mama Adwyn se uita furioasă la Yarvi. 


- Tu și Regina Laithlin sunteţi acuzaţi de folosirea magiei elfilor și va 
trebui să dați socoteală pentru fărădelegile voastre! 


— Chiar trebuie? scoase Părintele Yarvi un râs ca un lătrat. Hai atunci 
să-ți arăt cum e de fapt magia elfilor. 


Săltă brusc toiagul, astfel încât acum i se odihnea în palma mâinii 
schiloade, și îi aținti vârful spre pieptul lui Yilling cel Strălucitor. 


Campionul Marelui Rege afișa o expresie de uimire și plictiseală. 
Ridică mâna înspre Yarvi, de parcă ar fi vrut să-l facă să înceteze cu 
flecăreala. 


- Salută-ți stăpâna! ţipă Skara. 


Se auzi un pocnet ascuţit. Ceva zbură din vârful toiagului lui Yarvi. 
Degetele lui Yilling dispărură şi sângele îi stropi faţa. 


Se dădu înapoi clătinându-se ca un beţiv, se uită în jos și se încruntă. 
Își duse la piept mâna zdrobită. Skara văzu o gaură mică în armura 
strălucitoare. O gaură din care deja începea să curgă sânge întunecat. 


- Oh! gemu el cu sprâncenele ridicate a surpriză, după care se prăbuși 
pe spate. 


Cineva spuse: 
- Zei atotputernici! 
Altcineva scoase cu un șuierat sabia din teacă. 


Rama unui scut scânteie când o rază de soare căzu pe ea, orbind-o pe 
Skara. 


Mama Scaer o lovi cu cotul, împingând-o în lături, apoi își aruncă 
haina care-i acoperea umărul. 


Se auzi un fâlfâit de aripi când o pasăre își luă zborul din iarbă. 
Vorenhold își ridică sulița, încrețindu-și nasul de furie. 


— Trădătorilor... 


În timp ce Gorm și Soryorn își ridicau scuturile, Mama Scaer păși 
printre ei, încordându-și brațul tatuat în care ținea impresionanta 
relicvă a elfilor, pe care o duse la umăr. 


- Nu! urlă Mama Adwyn. 


Un alt fel de oţel 


Raith se repezi să blocheze cu brațul sulița aurită, când scutul 
bărbatului care-o ţinea se rupse în bucăţi, ferfenițind și rama din fier 
totodată. Războinicul căzu pe spate de parcă fusese izbit de un baros 
uriaș, în timp ce mantia verde-deschis îi luă foc și sulița i se frânse în 
două și-i zbură din mână. 


După care izbucni furtuna. 


Un zgomot asemănător cu cel scos de Sfărâmarea Zeiţei, un bubuit 
asurzitor și rapid ca izbiturile cu ciocul ale unei ciocănitori. Arma 
elfilor pe care-o ținea Mama Scaer i se smuci în mână ca un lucru ce 
tocmai căpătase viaţă și întreg corpul i se cutremură de furie ucigașă, 
iar ţipătul i se transformă într-un bolborosit sacadat, în timp ce 
cioburi de metal țâșneau din vârful armei, însoţite de foc orbitor. 


În faţa ochilor lui Raith, Companionii lui Yilling cel Strălucitor, cu 
toții războinici neînfricați și faimoși, fură zdrobiți într-o clipită ca 
niște gâze pe o nicovală, doborâţi la pământ ca porumbul retezat de o 
coasă ascuţită, când sânge, așchii și zale desfăcute zburară în toate 
părțile, combinându-se într-o explozie de arme sfărâmate și membre 
sfâșiate aruncate care încotro, de parcă erau paie suflate de o pală de 
vânt iscată din senin. 


Raith încă se holba cu gura larg căscată de uimire când auzi și mai 
multe pârâituri în spatele său, urmate de un foc ce ţâșnea dinspre 
zidurile fortăreței. Tresări când văzu o vâlvătaie în rândurile oștii 
Marelui Rege, o uriașă bulă de foc ce aruncă în aer țăruși, pământ, 
armuri, oameni și bucăți de oameni laolaltă, amestecate, de 
nerecunoscut. Solul se zgudui, Tatăl Pământ însuși tremurând când 
forța eliberată a elfilor se abătu asupra lui. 


Securea i se părea cum un lucru neînsemnat și Raith o lăsă să cadă la 
pământ, apoi o prinse pe Skara de mână și o trase în jos, adăpostind-o 
în spatele scutului său pe care și-l unise cu al lui Jenner cel Albastru 
într-o parte și cu al lui Rulf în cealaltă parte, pentru a forma un zid 


şubred în calea urgiei care-i îngrozea, în timp ce preoţii trimiteau 
Moarea peste câmpurile distruse din fața Fortăreţei lui Bail. 


Urmă o altă bubuitură când arma săltă din nou în mâna lui Skifr și o 
dâră de ceaţă se arcui prin aer spre liniile oştii Marelui Rege. Atinse 
pământul în mijlocul unor cai cabraţi. Koll icni când focul explodă cu 
furie, răsfirându-se ca degetele unui uriaș, și își apăsă urechile cu 
palmele pentru a și le proteja de bubuitul asurzitor. 


Caii fură aruncaţi în aer ca jucăriile unui copil supărat, iar alții se 
dădură în spate, nimerind tot în flăcări, ori o luară la goană, trăgând 
după ei căruțe cuprinse de foc, un spectacol ce-l făcu pe Koll să scoată 
un fel de geamăt de oroare și de panică. Nu știuse până atunci de ce 
erau în stare mașinăriile elfilor, dar nici în cele mai urâte vise nu își 
imaginase așa ceva. 


Zeii știau prea bine că nu-i plăcea deloc să lupte, însă acum începea să 
înțeleagă de ce barzii cântă despre bătălii. Despre războinici care 
întâlnesc adversari pe măsură. Despre îndemânarea și despre curajul 
lor. Aici nu era nevoie de îndemânare sau de curaj. Nu era nimic nobil 
în această distrugere nebunească. 


Dar pe Skifr n-o preocupau astfel de lucruri, căci pe ea o mâna doar 
răzbunarea. Plesni cu palma arma într-o parte și butoiașul căzu, 
rostogolindu-se dincolo de parapet și aterizând în șanțul de la baza 
zidului. Întinse mâna spre el. 


- Încă unul. 


Peste tot în jur relicvele elfilor zăngăneau, urlau, loveau, asurzindu-l 
pe Koll și împiedicându-l să gândească limpede. 


- Eu... se bâlbâi. Eu... 

- Pfui! 

Skifr îşi îndesă mâna în sacul lui și scoase la iveală alt butoiaș. 

- Mi-ai spus odată că vrei magie! 

Potrivi butoiașul în lăcașul fumegând din care-l scosese pe celălalt. 
- M-am răzgândit. 


La urma urmei, nu la asta se pricepea el cel mai bine? Dar, din cauza 


armelor ce urlau întruna, a animalelor și oamenilor înnebuniți, nimeni 
nu-l putea auzi, iar de băgat în seamă nici nu mai putea fi vorba. 


Privi clipind des peste marginea parapetului, aproape atingând piatra 
cu nasul și încercând să găsească un sens în toată această distrugere. 
Departe, spre nord, părea că se desfășoară o luptă. Oţelul scânteia prin 
fumul ce se ridica în fuioare. Steaguri cu oase și piei de animale săltau 
peste mulțimea dezlănțuită. 


Koll căscă ochii și mai mult. 

- Shendii s-au întors împotriva Marelui Rege! 

- Așa cum le-a spus Părintele Yarvi că trebuie să facă, spuse Skifr. 
Koll rămase perplex când o auzi. 

— Mie nu mi-a spus nimic. 


- Dacă încă n-ai înţeles că Părintele Yarvi e omul care dezvăluie cât 
mai puțin posibil atunci ești fără scăpare. 


Spre est, oamenii Marelui Rege se străduiau să alcătuiască un zid din 
scuturi. Koll văzu un bărbat alergând încoace și-ncolo, cu sabia 
ridicată. Un act de bravură, dar zidul părea a fi făcut din pânză de 
păianjen. Dinspre micul grup de scuturi strânse în jurul galionului 
Vântului din Sud se auzi un fel de zăngănit metalic și așa-zisul erou 
căzu pe spate, odată cu el zburând și câteva scuturi din mâinile celor 
dinapoia sa, rotindu-se în aer ca niște monede. 


- Nu-i de-ajuns, spuse Skifr lipindu-și arma elfilor de obraz. 


O altă bubuitură. O altă dâră de ceață. Încă o dată pământul se 
cutremură și în rândul șirului de războinici apăru o gaură imensă. 
Oare câţi oameni dispăruseră într-o clipită? Împrăştiaţi în vânt de 
parcă nici nu existaseră vreodată sau arşi și aruncați cât colo ca 
scânteile în fierăria lui Rin? 


Cedară cu toţii, fireşte. Cum ar putea oamenii să se împotrivească unei 
puteri ce sfărâmase și Zeița? Săbiile și arcurile erau nefolositoare. 
Armurile și scuturile erau inutile. Curajul și faima, la fel. Oastea 
invincibilă a Marelui Rege se risipi pe drum și peste câmpuri într-un 
haos general. Oştenilor nu le păsa încotro se îndreptau câtă vreme se 
îndepărtau de Fortăreața lui Bail, călcând în picioare ce aduseseră cu 
ei în tabără și aruncându-și cât colo echipamentele, goniți de agresivii 
shendi și de nemiloasele arme ale elfilor și transformați din războinici 


disciplinaţi, cu un scop clar în minte, în animale mânate de panică. 


Mijind ochii prin pâcla de dimineață, Koll văzu și mai multă agitație 
în spatele lor — cai năpustindu-se dintre copacii aflați în apropierea 
satului abandonat. 


— Tâlhari, zise el arătând cu degetul. 
Skifr îşi lăsă arma jos și izbucni în râs. 


- Ha! Dacă nu cumva privirea mă înșală, ce vezi tu acolo e cel mai 
bun învățăcel al meu la lucru. Thorn nu ratează niciodată o luptă. 


— Nu-i o luptă, murmură Koll. E un măcel. 
- Thorn nu ratează niciun măcel. 


Skifr rămăsese dreaptă în picioare, în timp ce arsurile de pe gât i se 
încrețiră când își lungi gâtul ca s-o vadă pe Thorn mai bine. Peste tot, 
oastea atotputernică a Bunicii Wexen era împrăștiată precum pleava 
în vânt, iar războinicii îngroziți erau seceraţi de călăreţii lui Thorn și 
goniți printre ruinele înnegrite ale satului, apoi departe, către nord. 


Scoase butoiașul din arma elfilor și i-l aruncă înapoi lui Koll, care 
aproape că-l scăpă din mână încercând să-l apuce mai bine și să-l 
strângă la piept. 


— Pare că ziua e a noastră. 


Încet, fără vlagă, nesigură ca o molie ce se desprinde din cocon, Skara 
dădu la o parte braţul inert al lui Raith și, folosindu-se de rama 
scutului său ca de o cârjă, se ridică în picioare clătinându-se. 


Toate zgomotele pe care le auzea i se păreau străine. Strigăte, țipete și 
cârâituri scoase de păsări. Și, din când în când, urletul metalic al 
armelor elfilor. Dar toate veneau parcă de la o mare depărtare, ca și 
cum totul avea loc în alt spațiu, în alt timp. 


Mama Scaer stătea dreaptă, frecându-și umărul învineţit. Cu o grimasă 
de dezgust pe faţă, aruncă jos relicva elfilor care încă mai fumega. 


- Eşti rănită, regina mea? se auzi glasul lui Jenner cel Albastru. 


Skarei îi trebuiră câteva clipe ca să-și dea seama că vorbește cu ea. Se 


privi năucă, de parcă trupul acela nu-i aparţinea ei. Cămașa de zale 
era răsucită complet, așa că încercă să și-o îndrepte, înlăturând 
noroiul care i-o murdărise pe o parte. 


- Ce mizerie, bălmăji ea de parcă ar fi fost cel mai important lucru, 
simțindu-și limba cleioasă în gura uscată în timp ce privea nedumerită 
câmpul de luptă. Dacă se putea numi luptă. 


Şirul de țăruși ascuţiţi era distrus, mulți dintre ei fiind smulși și 
zăcând amestecați cu pământ, cu bucăţi de armură și cu mădulare 
omenești în grămezi fumegânde. Oastea Marelui Rege, atât de 
înspăimântătoare cu câteva momente înainte, era acum făcută pulbere 
și împrăștiată ca pâcla de dimineaţă în fața Soarelui Mamă. 


Părintele Yarvi privea lung la trupurile sfâșiate ale Companionilor lui 
Yilling, ținându-și la subraţ toiagul elfilor, care se dovedise până la 
urmă a fi o armă a elfilor. Nu era nici încruntat, nici zâmbitor. Nici nu 
plângea, nici nu râdea, ci afişa doar un calm studiat, ca un meșter 
satisfăcut de propria lucrare. 


— Ridică-te, Mamă Adwyn, zise el. 


Preoteasa își înălță dintre cadavre capul acoperit de păr roșu ce-i 
stătea acum lipit de scalp, plin de sânge închegat. 


— Ce-ai făcut? 


ÎI privea pe Yarvi cu gura căscată, perplexă, în timp ce lacrimile îi 
brăzdau obrajii murdari de noroi. 


- Ce-ai făcut? 
Yarvi o prinse cu mâna de haină și-o smuci în sus. 


- Exact ceea ce m-ai acuzat că fac! mârâi el. Unde ţi-e sala de 
judecată? Unde ţi-e juriul? Cine mă va mai judeca acum? 


Și-o izbi cu toiagul elfilor, acum devenit arma elfilor, peste față, 
trântind-o la loc printre cadavre. 


Cumva, în mod bizar, unul dintre cei căzuţi la pământ se ridică pe 
picioarele-i tremurătoare lângă preot, privindu-l și clipind ca un om 
abia trezit din somn. Vorenhold, deşi Skara cu greu îl mai putea 
recunoaște acum. Avea cămașa de zale ferfenițită ca zdreanța unui 
cerşetor, scutul îi atârna în fâşii spintecate de rama îndoită, o parte a 
feţei, de pe care dispăruse ochiul, îi era plină de tăieturi și de sânge, 


iar brațul în care ținuse sulița îi dispăruse, smuls de la cot. 


Pipăi după cornul de la brâu, apoi îl ridică de parcă ar fi dorit să sufle 
în el, după care văzu că muștiucul dispăruse cu totul. 


— Ce s-a întâmplat? bâigui el. 
— Moartea! 


Gorm îi puse o mână pe umăr și-l împinse cu blândeţe înapoi în 
genunchi, după care, cu o mișcare amplă a sabiei, îi zbură capul de pe 
umeri. 


- Unde-i Yilling? murmură Skara pășind printre cadavre. 


O, zei, nici nu mai putea deosebi oamenii între ei. Cei care stătuseră 
atât de mândri în faţa lor cu doar câteva clipe înainte fuseseră 
transformați acum în carne tocată. Poate c-ar fi trebuit să se simtă 
triumfătoare, însă tot ce simțea era groază. 


— Ăsta-i sfârșitul lumii, șopti ea. 


Sfârșitul lumii așa cum o cunoscuse ea, oricum. Tot ce fusese puternic 
cândva acum nu mai era deloc. Toate certitudinile erau învăluite 
acum în ceața îndoielii. 


- Ai grijă, regina mea, murmură Raith, însă ea de-abia dacă-l auzea, 
darămite să-i mai și distingă vorbele. 


Văzuse trupul lui Yilling cel Strălucitor prins între celelalte, cu braţele 
larg desfăcute, cu un picior prins sub el și cu armura plină de sânge 
întunecat. 


Se apropie de el. Îi văzu obrazul neted și tăietura lungă cu care-l 
binecuvântase Uthil. 


Privit de aproape, părea și mai înfricoșător, fascinând-o parcă. li văzu 
surâsul afabil încremenit pe buze chiar și în moarte. 


Se aplecă deasupra lui, privind în acei ochi goi ce-i bântuiseră visele 
după noaptea din Pădure. După noaptea în care jurase să se răzbune. 


Oare chiar i se mișcase obrazul? 
Icni surprinsă când ochii lui se fixară într-ai ei, apoi scoase un țipăt 


îngrozit când mâna lui o prinse de zale și o trase în jos, lipindu-i 
urechea de fața lui. Obligând-o să-i asculte răsuflarea gâfâitoare. Insă 


nu doar răsuflarea, ci și cuvintele. Iar cuvintele pot fi arme. 


Skara își ţinea mâna strânsă pe mânerul pumnalului. Pe care ar fi 
putut să-l scoată. Cu care ar fi putut să-l trimită prin Ultima Poartă cu 
o singură mișcare din încheietură. Doar visase atâta vreme la asta. Dar 
atunci îi veniră în minte vorbele bunicului. 


Fii la fel de generoasă cu dușmanii ca și cu prietenii. Nu de dragul lor, ci 
pentru propria ta mulțumire. 


Îl auzi mârâind pe Raith, îi văzu umbra căzând asupra lor şi ridică 
palma pentru a-l opri. Mâna lui Yilling cel Strălucitor căzu la loc și ea 
se trase puţin pentru a se uita la fața lui plină de sânge. 


EI îi apăsa, lipsit de vlagă, ceva în palmă. Un săculeț din piele, în care 
se aflau câteva fâşii de hârtie. Fâşii precum cele pe care obișnuia să le 
desfacă Mama Kyre din ghearele șoimilor Bunicii Wexen. 


Se aplecă din nou spre Yilling cel Strălucitor, teama evaporându-i-se și 
luând odată cu ea și ura toată. li cuprinse mâna într-a ei, apoi pe 
cealaltă și-o strecură pe după gâtul lui și-l ridică ușor spre ea. 


- Spune-mi numele, murmură ea, apoi îşi apropie urechea de buzele 
lui. 


Suficient încât să-i prindă ultima răsuflare. Ultimul cuvânt. 


Morţii 


Era o chestiune destul de serioasă. 


Multe persoane importante din Gettland, care nu apucaseră să ia parte 
la război, erau supărate că Regele Uthil era îngropat în Fortăreaţa lui 
Bail, lipsindu-le astfel de șansa de-a le fi remarcată prezența la un 
eveniment ce va dăinui mult timp de-acum încolo în memoria 
gettlanderilor. 


Însă Laithlin scrâşnise printre dinţii încleștați. 
- Furia lor e praf în vânt pentru mine. 


Moartea soțului o făcuse regină regentă, căci Regele Druin încă i se 
mai agăța de fuste, așa că toată puterea rămăsese în mâinile ei. Thorn 
Bathu aștepta tăcută în spatele ei, cu o privire atât de 
înspăimântătoare și de răzbunătoare, încât numai cei tari din fire ar fi 
îndrăznit să o privească în ochi. Odată ce Laithlin spunea ceva, era ca 
şi făcut. 


La urma urmei, la funeraliile Regelui de Fier asistau, chiar și așa, 
destul de multe nume importante. 


Se afla acolo tânăra Regină Skara a Throvenlandului, care sosise în 
Gettland ca o fugară vrednică de milă, iar acum ajunsese să fie lăudată 
de toată lumea pentru curajul, pentru compasiunea și, cel mai mult, 
pentru şiretenia ei ieșită din comun. În spatele ei stătea, tăcut și 
încruntat, păzitorul cu păr alb. 


Alături de ea, se afla logodnicul său, Grom-gil-Gorm, Cel Care Frânge 
Săbiile și Cel Care Lasă Copiii Orfani, al cărui lanţ din mânere de săbii 
se lungise şi mai mult, având-o lângă el pe temuta preoteasă Mama 
Scaer, posomorâtă și fioroasă. 


Mai era acolo faimoasa vrăjitoare Skifr, care ucisese în câteva clipe 
mai mulți războinici decât o făcuse Regele Uthil de-a lungul vieţii sale 


presărate cu crime și dueluri mortale, strângându-și mantia 
zdrențăroasă în jurul trupului și tălmăcind semnele pe care le vedea în 
noroiul de la picioarele sale. 


Se afla acolo și Svidur, una dintre cele mai importante preotese ale 
shendilor, ce avea prinsă cu un șnur la gât o tăbliță de-a elfilor. Se 
dovedise că, în urmă cu mult timp, după o furtună îngrozitoare, 
Părintele Yarvi venise lângă focul făcut de ea și-i cerșise dreptul de a-i 
fi oaspete, după care o convinsese să lege o alianță cu Bunica Wexen, 
apoi, când îi convenise lui, să o rupă. 


Se afla acolo, fireşte, și nemaipomenit de șiretul Preot al Gettlandului, 
care adusese armele elfilor din adâncimile interzise ale Strokomului și 
le folosise ca să distrugă oastea Marelui Rege, schimbând astfel Marea 
Sfărâmată pentru totdeauna. 


Alături, ucenicul său, Koll, a cărui haină era prea subţire pentru 
această perioadă a anului, îndura, zgribulit și trist, vântul rece dinspre 
mare și se întreba ce căuta el acolo. 


Corabia regelui, cea mai impunătoare din tot golful Fortăreței lui Bail, 
cu douăzeci și patru de vâsle pe o parte, fusese târâtă de cei mai de 
seamă războinici către locul ales, zgâriind adânc cu chila pietrele din 
curtea fortăreței. Corabia cu care Regele Uthil navigase pe Marea 
Sfărâmată în faimosul atac asupra insularilor. Corabia ce se adâncise 
mult în apă, îngreunată de sclavi și de prăzi, când se întorseseră 
triumfători acasă. 


Pe punte așezaseră trupul regelui, înfășurat în stindardul capturat de 
la Yilling cel Strălucitor, iar în jurul său fuseseră rânduite ofrande 
bogate, așa cum considerase Brinyolf că îi va mulțumi pe zei. 


Rulf depuse o singură săgeată lângă trupul regelui, iar Koll își dădu 
seama că îşi stăpânea cu greu lacrimile. 


- Din nimic, în nimic, murmură el. 

Părintele Yarvi îl apucă de mână cu blândeţe pe bătrânul cârmaci: 

- Dar ce aventură între ele! 

Regina Laithlin acoperi umerii regelui cu o blană neagră, apoi își ajută 
fiul cel mic să-i pună o cupă incrustată cu pietre preţioase în mâini, 
după care își lipi palma de pieptul soțului său și rămase privind în jos 


la el, cu maxilarele strânse, până când Koll îl auzi pe Părintele Yarvi 
şoptindu-i la ureche: 


— Mamă? 


Ea se întoarse fără a scoate un cuvânt și le lăsă pe bocitoare să-și facă 
treaba, în timp ce iarba, pe care se dăduseră lupte grele, foșnea în 
vânt și li se unduia în jurul picioarelor. 


Treizeci şi şase de cai capturați în luptă fură mânaţi pe corabie, 
tropăind pe scânduri, și li se tăiară gâturile pentru ca sângele lor să 
spele puntea. Cu toţii erau de acord că Moartea îl va primi pe Regele 
Uthil prin Ultima Poartă cu mare respect. 


- Morţii vor tremura de frică atunci când vor auzi că Uthil vine la ei, 
murmură Cel Care Frânge Săbiile, care apoi își trase nasul cu putere, 
lăsându-l pe Koll să-i vadă lacrimile ce-i sclipeau pe obrajii acoperiți 
de păr sur. 


— De ce plângi? îl întrebă Skara. 


- Plecarea unui vrăjmaș de seamă prin Ultima Poartă îmi provoacă 
aceeaşi tristeţe nemăsurată pe care mi-ar provoca-o plecarea unui 
prieten drag. Uthil îmi era și una, și alta. 


Părintele Yarvi îl ajută pe tânărul Rege Druin să apropie o torță de 
surcelele îmbibate în catran. Într-o clipă, flăcările cuprinseră întreaga 
corabie, făcându-i pe toți războinicii strânși acolo într-un semicerc să 
suspine îndurerați. Depănară trişti poveşti despre curajul lui Uthil și 
cântară împreună despre dibăcia sa în mânuirea armelor, apoi căzură 
de acord că o asemenea îndemânare nu se va mai pomeni vreodată. 


Moștenitorul său, care nu împlinise nici măcar trei ani, stătea într-un 
jilt impunător cu picioarele atârnate, ţinând pe genunchi sabia scoasă 
din teacă, pe care Rin o realizase pentru tatăl său și pe care acesta o 
purtase mereu cu el, şi privea radios procesiunea războinicilor ce se 
perindau prin fața lui pentru a-și exprima condoleanțele și a-i jura 
credință, oferindu-i totodată și daruri furate nu de mult de la 
războinicii morți ai Marelui Rege. Îi saluta pe toți şi mânca prăjiturile 
pe care i le dăduse mama lui, până când ajunse să se mânjească tot cu 
miere în jurul gurii. 


Părintele Yarvi îi aruncă micuţului o privire. 


- Are doar doi ani şi deja mânuiește sabia cu mai multă graţie decât 
mine. 


— Probabil. 


Regina Laithlin îi ciufuli lui Druin părul blond. 


— Stă mai drept decât tine, dar încă n-a apucat să facă un jurământ la 
fel de greu ca al tău. 


- Nici nu-i nevoie, zise Yarvi mutându-și din nou privirea asupra 
focului. Al meu încă mai apasă asupra noastră, a tuturor. 


Rămaseră acolo, înfrigurați și tăcuţi, în timp ce Tatăl Lună se ridica pe 
cer alături de copiii săi, stelele, iar vâlvătăile mistuiau corabia și 
bunurile strânse în jurul regelui cuprins de flăcări, aruncând lumini pe 
chipurile celor o mie de oameni cuprinși de tristețe. Rămaseră acolo 
până când procesiunea războinicilor se sfârși, iar regele-băiat începuse 
să sforăie ușor în braţele Reginei Skara. Rămaseră până când flăcările 
începură să pâlpâie ușor, iar chila se prăbuși, transformată în tăciuni 
și în scântei, iar primele raze tulburi ale dimineţii atinseră norii 
cenușii, făcând marea agitată să sclipească și trezind din somn 
păsărelele somnoroase din iarba plină de rouă. 


Regina Skara se întoarse către Regina Laithlin și îi puse cu blândețe 
mâna pe umăr, murmurând: 


- Îmi pare rău! 


- Să nu-ţi pară! A murit așa cum și-a dorit, ţinând oţelul în mâini. 
Regele de Fier! Și totuși... avea multe altele în el, nu doar fier. Imi 
doresc numai... să fi fost alături de el la sfârșit. 


Laithlin se înfioră și îi dădu la o parte mâna Skarei pentru a se șterge 
repede la ochi. 


- Însă ştiu cât valorează fiecare lucru în parte, verișoară, și nu poți 
obține nimic doar cu dorințe. 


Regina regentă bătu din palme și sclavii cu zgărzi zornăitoare se 
apucară să sape şi să arunce pământ peste rugul ce încă fumega, 
începând să ridice un tumul impunător, care să stea mândru alături de 
al tatălui Reginei Skara, ucis în bătălie, și alături de al străbunicului 
său, Horrenhod cel Roșu, și de ai celorlalți regi și regine ai 
Throvenlandului, urmașii lui Bail Constructorul însuși, al căror șir se 
pierdea în negura istoriei. 


Laithlin se ridică în picioare și își așeză mai bine la gât marea cheie a 
vistieriei Gettlandului, apoi rosti pe un ton din care nu răzbăteau nici 
îndoiala, nici tristețea: 


- Adunați oamenii! Pornim spre Skekenhouse! 


Mai departe, în josul drumului, războinicii capturați ai Marelui Rege 
încă mai așezau unul peste altul camarazii căzuți în luptă pentru a 
alcătui ruguri mai puțin impunătoare. Ruguri pentru zece, ruguri 
pentru o sută de oameni, al căror fum întuneca cerul pe o rază de 
câteva mile. 


Koll voia să devină preot pentru a învăţa lucruri noi, nu pentru a 
ucide. Pentru a schimba lumea, nu pentru a o distruge. 


- Când se vor termina toate astea? murmură el. 
- Când îmi voi duce la bun sfârșit jurământul. 
Părintele Yarvi privea cu ochi uscați apele cenușii ale Mării Mame. 


— Nici măcar cu o clipă mai devreme. 


Când atinse ultima treaptă, Koll încă stătea în cumpănă dacă să 
coboare sau nu acolo. 


Deja se auzea bubuitul ciocanului lui Rin și cântecul pe care ea îl 
îngâna încet, fără ritm, atunci când lucra. Odinioară, când intra la ea 
în fierărie, i se părea că acel cântec era anume pentru el. Acum simțea 
că se furișează ca să tragă cu urechea la o conversaţie între ea și 
nicovală care nu-l privea pe el. 


Muncea încruntată, cu chipul brăzdat de o rază de lumină galbenă și 
caldă, cu gura strânsă într-o linie subțire și cu cheia de la gât aruncată 
peste umăr, în așa fel încât lanţul îi apăsa cu putere pe gâtul asudat. 
Nu lăsa niciodată lucrurile făcute doar pe jumătate și lui îi plăcuse 
mereu asta la ea. 


- Ai început să prelucrezi și aur? o întrebă el. 


Ea ridică ochii, iar atunci când îi întâlni privirea, lui i se tăie 
răsuflarea. Se gândi la cât de mult îi dusese dorul. La cât de mult își 
dorise să o strângă în braţe. Și să fie strâns în braţe. Întotdeauna se 
gândise, și se urâse pentru un astfel de gând, că poată că ea nu era 
suficient de frumoasă. Că poate, în cele din urmă, o alta mai frumoasă 
se va împiedica și îi va cădea în brațe. Iar acum nu-i venea să creadă 
că se putuse gândi la aşa ceva. 


O, zei, ce prost era! 


— Capul Regelui Druin e mai mic decât al tatălui său. 


Rin ridică în clești Cercul Regelui pe care îl modificase, apoi se 
întoarse la ciocănitul ei. 


- Credeam că te interesează doar oţelul. 


Incercă să pășească prin fierărie cu aceeaşi naturaleţe ca odinioară, 
dar acum simţea că fiecare pas reprezintă o provocare. 


- Săbii pentru regi şi armuri pentru regine. 


- După ce-au făcut armele elfilor, am senzaţia că săbiile și armurile nu 
vor mai fi la mare căutare de-aici încolo. Va trebui să ne schimbăm. Să 
facem ce va fi necesar pentru a putea supravieţui. Și să ne înfruntăm 
soarta cu zâmbetul pe buze, nu? zise Rin pufnind. Asta ar fi spus 
Brand. 


Koll tresări când auzi numele. Tresări când își aduse aminte că-i 
promisese ceva celui care-l tratase ca pe un frate, iar el îl dezamăgise. 


— De ce-ai venit aici, Koll? 


Koll înghiți în sec. Lumea spunea mereu despre el că știe să găsească 
întotdeauna cuvintele potrivite. Dar adevărul era că se pricepea doar 
la cele care nu însemnau mare lucru. Dacă trebuia să spună ceea ce 
simțea cu adevărat, atunci era nevoit să recunoască faptul că nu avea 
niciun dar special. Băgă mâna în buzunar și simţi greutatea rece a 
brățării de aur pe care-o luase din Strokom. O ofertă de pace, dacă ea 
era dispusă s-o accepte. 


— Cred că mi-am închipuit că... poate... 


Iși drese vocea, simțindu-și gura uscată ca praful și îi aruncă o privire 
vinovată. 


- Că poate am făcut alegerea greşită? 


Intenţionase să sune ca o afirmaţie. Ca o mărturisire. Insă nu-i ieşise 
decât un scheunat ce suna a scuză. 


Rin nu părea prea interesată. 
- I-ai spus şi Părintelui Yarvi că ai făcut alegerea greşită? 


El ridică din umeri privind în pământ, însă pantofii săi nu aveau 
niciun răspuns, cum nu au de obicei pantofii. 


- Încă nu... 


Nu mai reuși să-și adune curajul ca să-i spună că voia s-o facă dacă ea 
îi va cere asta. 


Însă ea nu i-o ceru. 
— Ultimul lucru pe care mi-l doresc e să te supăr, Koll. 


Koll tresări și mai tare. Oamenii spun așa ceva doar atunci când 
urmăresc să te supere. 


- Bănuiesc că, orice ai alege, destul de repede o să consideri că ai 
făcut alegerea greșită. 


Ar fi vrut să-i spună că nu e drept. I-ar fi plăcut să-i spună că era atât 
de prins între ce voia Părintele Yarvi, ce voia Rin și ce-ar fi vrut Brand 


şi mama lui, Safrit, ca el să facă, încât nici nu se mai putea hotărî ce-și 
doreşte de fapt. Insă rosti cu totul alte cuvinte. 


- Așa-i. Nu sunt prea mândru de ce-am făcut. 
- Nici eu. 


Rin aruncă ciocanul jos și, atunci când el îi întâlni privirea, ea nu 
părea furioasă. Ci tristă. Ba chiar vinovată. Koll începea să creadă că 
asta ar putea însemna că îl va ierta. 


— M-am culcat cu altcineva. 


Avu nevoie de câteva clipe ca să priceapă, iar când reuși, îşi dori să nu 
fi reușit. Pumnul i se strânse cu putere pe brăţara elfilor din buzunar. 


— Tu... Cu cine? 

- Ce mai contează? Nu e vorba de el aici. 

Rămase aşa, privind-o, simțindu-se furios dintr-odată. Prins la 
înghesuială. Păcălit. Ştia că n-are niciun drept să se simtă așa, iar asta 
îl făcea să se simtă și mai rău. 

- Crezi că îmi doresc să aud asta? 

Ea îl privi lung, prinsă între vină și furie. 


— Sper că urăști să auzi asta. 


— De aceea ai făcut-o? 
Şi furia învinse. 


- Am făcut-o pentru că aveam nevoie de tine, ticălos egoist ce ești! se 
răsti ea. Nu totul se învârte în jurul tău sau al talentelor tale speciale 
ori al marilor tale alegeri și al afurisitului tău de viitor. 


Se împunse cu degetul în piept, din ce în ce mai furioasă. 


- Eu am avut nevoie de ceva și tu ai ales să pleci în altă parte! adăugă 
întorcându-se cu spatele la el. Nimeni n-o să se plângă dacă alegi să 
pleci din nou. 


Bubuitul ciocanului îl urmări tot drumul înapoi pe scări. Inapoi în 
curtea Fortăreţei lui Bail, înapoi la război și la fumul scos de focul ce 
mistuia morții. 


Săpături 


Pe Raith îl durea spatele și îl ustura pe gât, iar mâinile, una ruptă cu 
mult timp în urmă și cealaltă proaspăt arsă, îl înțepau fiecare în felul 
ei atunci când muncea. Săpase deja echivalentul a zece morminte în 
noroi și tot nu dăduse de Rakki, însă continua să sape. 


Întotdeauna se frământase gândindu-se la ce-ar fi făcut fratele său fără 
el. Însă nu se gândise niciodată ce s-ar fi făcut el fără fratele său. Poate 
că, în cele din urmă, nu el fusese cel mai puternic. 


Mișcarea lopeţii în sus și în jos, sunetul înfundat al lamei înfipte în 
solul moale și movilele de pământ ce creșteau de-o parte și de alta îl 
împiedicau să se gândească la altceva. 


— Cauţi comori? 

O siluetă înaltă și umbrită de lumina Soarelui Mamă stătea pe 
marginea gropii cu mâinile proptite în șolduri, în timp ce pe partea 
nerasă a capului îi sclipea aurul și argintul. Ultima persoană peste care 
şi-ar fi dorit s-o întâlnească aici. Insă așa rămâi mereu, doar cu 
speranțele. 

— Sap după trupul fratelui meu. 

— Ce importanţă mai are? 


— Are importanţă pentru mine. 


Aruncă pământul în așa fel încât îi căzu femeii pe cizme, însă Thorn 
Bathu nu era omul pe care să-l deranjeze un pic de murdărie. 


- N-ai să-l mai găsești niciodată. Și, chiar dacă ai să-l găsești, după aia 
ce urmează? 


- O să-i fac un rug așa cum se cuvine, o să-l ard așa cum se cuvine și o 
să-i ofer o înmormântare așa cum se cuvine. 


- Regina Skara se gândea că ar trebui să-l îngroape pe Yilling cel 
Strălucitor așa cum se cuvine. Spune că trebuie să fii generos cu 
dușmanii tăi. 


- Şi? 

- I-am rupt sabia în două și i-am îngropat-o. Apoi i-am tăiat stârvul în 
bucăţi și l-am lăsat corbilor să-l mănânce. Eu zic că și așa am fost mai 
generoasă cu el decât ar fi meritat. 

Raith înghiți în sec. 

- Incerc să nu mă gândesc la ce merită oamenii și ce nu. 


- Morţii nu mai pot fi ajutaţi în niciun fel, băiete. 


Thorn își apăsă o nară cu un deget și își suflă nasul prin cealaltă pe 
grămada de pământ aruncată de Raith din groapă. 


- Tot ce poţi face e să te răzbuni pe cei rămași în viață. De dimineață 
voi porni spre Skekenhouse. Voi încerca să-l fac pe Marele Rege să 
plătească pentru soțul meu. 


- Care va fi prețul? 


— Pentru început, capul său! mârâi ea aruncând stropi de scuipat 
printre buzele strâmbate de furie. 


Ca să fie sincer, furia ei îl cam înfricoșa. Și, ca să fie și mai sincer, îl și 
întărâta un pic. 


li aducea aminte de sine însuși. li aducea aminte de vremuri mai puțin 
complicate, când știa cine este. Când știa cine-i sunt dușmanii și când 
nu-și dorea decât să-i ucidă cât mai repede. 


- M-am gândit că vrei să vii cu mine, zise Thorn. 
— Nu credeam că mă placi prea mult. 


- Cred că ești un ticălos nenorocit, spuse ea lovind cu piciorul o 
piatră, care se rostogoli înapoi în groapă. Și exact un bărbat de felul 
ăsta caut. 


Raith își trecu limba peste buze, căci simțea vechea flacără 
aprinzându-se în el, de parcă Thorn ar fi fost bucata de cremene, iar 
el, iasca gata să ia foc. 


Femeia avea dreptate. Rakki era mort și nici tot săpatul din lume nu 1- 
ar mai fi putut ajuta. 


Așa că înfipse cu sete lopata în pământ. 


— Vin cu tine. 


Skara era schimbată. Sau poate că se schimbase puţin câte puţin, iar el 
nu-şi dăduse seama decât acum. 


Renunţase la armură și nu mai semăna la fel de mult cu Ashenleer, 
care se înălța în spatele ei. Însă tot mai purta acel pumnal lung la 
centură și acea brățară cu piatră roşie pe care o purtase odată în 
bătălie şi Bail Constructorul. Încă mai avea sabia făcută de Rin, dar, în 
locul lui Raith, o ţinea un băiat îngenuncheat în fața ei, un băiat 
rămas fără familie și gospodărie după un incendiu. 


O regină, ce mai, având alături sfătuitori de seamă. Jenner cel 
Albastru încă nu-şi pierduse de tot înfățișarea de pirat, însă își scurtase 
părul încâlcit, își tăiase barba foarte scurt și își petrecuse în jurul 
umerilor o haină de blană scumpă, peste care își atârnase un lanţ de 
aur. Owd se mai îngrășase un pic și căpătase ceva mai multă încredere 
de când scăpase de sub tutela Mamei Scaer, iar acum se uita 
dezaprobator cum Raith își târșâia picioarele prin camera de audiențe, 
cu coiful furat strâns la subraţ. 


Skara îl privi de sus în jos, cu bărbia ridicată și cu umerii trași în 
spate, astfel încât gâtul îi părea lung de o milă, simțindu-se perfect în 
enormul jilt al lui Bail și părând la fel de în largul ei ca Regina 
Laithlin. Oare era aceeași fată cu care împărţise patul cu doar câteva 
nopți în urmă? Ale cărei degete se plimbaseră pe cicatricele de pe 
spatele său? Ale cărei şoapte îi mângâiaseră urechea? Acum totul i se 
părea un vis îndepărtat. Sau poate că asta și fusese. 


Reuși să se încline stângaci. Se simţea ca un prost, dar ce altceva ar fi 
putut face? 


— M-am, ăăă, gândit... 


- Regina mea ar fi un început mult mai potrivit, spuse Mama Owd, iar 
Skara nu se osteni s-o facă să tacă. 


Raith tresări. 


- Regina mea... mi s-a oferit un loc în rândul oamenilor lui Thorn 


Bathu. Ca să lansăm un atac asupra Skekenhouse-ului. 
- Ai de gând să accepti? întrebă Jenner ridicându-şi sprâncenele dese. 


Raith se strădui să întâlnească privirea Skarei. De parcă ar fi încercat 
să rămână doar ei doi, singuri. Bărbat și femeie, nu ucigaș și regină. 


- Dacă te poţi lipsi de mine. 


I se păru că vede o umbră de durere în ochii ei. Sau poate că doar își 
dorea să o vadă. Oricum ar fi fost, vocea ei rămase la fel de egală ca 
suprafaţa sticlei netede. 


- Eşti vansterman. Nu mi-ai făcut mie niciun jurământ. Eşti liber să 
pleci. 


- Trebuie să plec, spuse Raith. Pentru fratele meu. 


El chiar simţea o durere în piept, căci sperase din toată inima că ea îi 
va spune: Nu, rămâi, am nevoie de tine, te iubesc! 


Însă Skara doar încuviință din cap. 
- Atunci îți mulțumesc pentru loialitatea pe care mi-ai arătat-o. 


Raith nu se putu abţine să nu tresară, surprins. Loialitate, asta fusese 
tot ce-i oferise. La fel ca orice câine. 


- O să ţi se simtă lipsa foarte mult. 


Încercă să zărească un semn mic pe chipul ei cum că îi va simţi lipsa, 
dar chipul ei era ca o mască. El aruncă o privire peste umăr și văzu 
așteptând o mesageră din partea Prințului Kalyivului, o femeie ce își 
frământa nervoasă căciula de blană în mâini, nerăbdătoare să-i vină 
rândul. 


Mama Owd îl privea încruntată și severă. 

- Mai ai și altceva de adăugat? 

Fără îndoială că ea pricepuse ce se întâmplase între el și regină și 
acum era mai mult decât dornică să-l vadă plecând. Iar Raith nici nu 


putea s-o învinuiască. 


Îi căzură umerii când se întoarse să plece. Se simțea de parcă se 
umflase prea mult în pene. Inainte, singurul lucru care-l făcea să 
meargă mai departe era ocazia de a-l pocni pe câte unul. Skara îi 


arătase o imagine scurtă a ceva mai bun, iar el o dăduse la schimb 
pentru o răzbunare pe care nici măcar nu și-o dorea. 


Jenner cel Albastru îl prinse din urmă chiar când să iasă pe ușă. 


- Fă ce ai de făcut. Dar să ştii că întotdeauna va fi loc și pentru tine 
aici. 


Raith nu era la fel de sigur. 


- Ia zi-mi, bătrâne... dacă ai făcut lucruri rele... asta te face și pe tine 
rău? 


Jenner clipi des când îl auzi. 


- Mi-aş dori să am toate răspunsurile, băiete. Tot ce știu e că nu poți 
schimba trecutul. Poți doar să-ți croiești un viitor mai bun. 


— Așa-i, cred. 


Raith își dorea să-l îmbrăţișeze de rămas-bun pe bătrânul pirat, însă 
lanţul acela mare îi dădea un aer intimidant. Așa că se mărgini doar să 
rânjească stingher, cu ochii la propriile cizme murdare de pământ, 
după care își luă picioarele la spinare. 


Minte și suflet 


Aerul dimineţii era rece și clar, făcând ca răsuflările Skarei, ale lui 
Laithlin și ale lui Druin, alături de care se aflau adunaţi gărzile lor și 
sclavii, să se ridice uşor într-un nor de abur când priveau în josul 
rampei ce ducea spre golf. 


Regele Uthil se transformase în scrum și Regele Druin era prea tânăr 
pentru această sarcină, așa că cel care trebuia să le conducă flota către 
Skekenhouse pentru a se răfui cu Marele Rege era nimeni altul decât 
Părintele Yarvi. Faptul că trebuia să-l servească pe Tatăl Pace nu 
însemna neapărat că nu poate îndeplini rolul impus de Mama Război 
în această dimineaţă, iar la asta se descurca la fel de bine ca orice alt 
războinic. 


Pe măsură ce se ridica semeț deasupra zidurilor Fortăreţei lui Bail, 
Soarele Mamă începea să arunce umbre lungi în spatele galioanelor de 
la provele aliniate precum capetele cailor la o paradă, în timp ce 
vâslașii așteptau pregătiți şi calmi să treacă la treabă. Părintele Yarvi 
îi făcu ursuz cu mâna Reginei Laithlin pentru ultima oară, după care 
strigătul său puternic răsună în golful liniștit și cele câteva sute de 
oameni se puseră în mișcare în același timp, urnind corăbiile din loc. 


— S-ar părea că Părintele Yarvi a devenit noul nostru conducător, spuse 
Skara. 


— Războiul are darul de-a scoate lucruri noi la iveală din oameni. 


Laithlin privea corăbiile Gettlandului alunecând pe apă, două câte 
două, iar din glasul ei răzbătea clar mândria. 


- Unii ştiu doar să se împăuneze, iar alţii ezită când trebuie să treacă 
la fapte. Dar am știut mereu că Yarvi are multă hotărâre în el. Insă a 
ta m-a surprins cel mai mult. 


— A mea? 


- Nu tu ai rezistat în fața oștii fără de număr a Marelui Rege? Te-ai 
schimbat foarte mult, verișoară, de la fata cu ochi umezi și plină de 
teamă care-a sosit cu multă vreme în urmă în palatul meu. 


- Cu toţii ne-am schimbat, murmură Skara. 


O văzu pe Thorn Bathu stând încruntată la prova corabiei sale, cu o 
cizmă proptită pe parapetul din lemn, de parcă voia să ajungă mai 
repede la  Skekenhouse. Corabia îi aparținuse unuia dintre 
Companionii lui Yilling cel Strălucitor și avusese un berbec din aur 
drept galion, însă Thorn îl înnegrise cu funingine pentru a se potrivi 
cu dispoziţia ei și, dacă te aflai de partea Marelui Rege, pentru a se 
potrivi și cu reputaţia ei. Privirea Skarei se îndreptă spre echipajul 
aşezat pe cufere, bărbați cu înfățișări periculoase, dornici de 
răzbunare, și se tot plimbă de la unul la altul până când zări un cap 
alb ridicându-se când bărbatul cu pricina trase de vâslă, ceea ce-o făcu 
să-și mute repede privirea în altă parte. 


Ieri, în Sala lui Bail, își dorise să-i ceară să rămână. Să-i poruncească 
să rămână. Deschisese gura pentru a-i spune, însă, în ultimul moment, 
renunțase la el. Fusese nevoită să renunțe la el. Și nici măcar nu fusese 
în stare să-și ia la revedere așa cum trebuia de la el, pentru că nu s-ar 
fi cuvenit din partea ei. 


Nu era sigură dacă ceea ce simţea ea se numea dragoste. Nu semăna 
cu acel sentiment despre care cântau barzii. Însă, orice ar fi fost, era 
mult prea periculos să-l știe dincolo de ușa ei, zi și noapte. Căci astfel 
ar fi trebuit să fie puternică în fiecare clipă și, mai devreme sau mai 
târziu, și-ar fi arătat slăbiciunea. Pe când așa, trebuise să se arate 
puternică doar o singură dată. 


O duruse să-l îndepărteze de ea. O duruse și mai tare când văzuse cât 
de adânc îl rănise pe el. Însă Mama Kyre îi spusese mereu că rănile 
sufleteşti fac parte din viaţa oricărui om. Tot ce trebuie să faci este să 
le reziști și să mergi mai departe. Trebuia să aibă grijă de oamenii și 
de pământul ei, avea datoria să se gândească la ei. Faptul că se culcase 
cu el fusese un lucru prostesc. Egoist. O greșeală de neiertat, iar ea nu- 
și mai putea permite să mai comită încă una. 


Jenner cel Albastru încuviință din cap spre Skara de pe puntea de 
comandă a Câinelui Negru, iar ea ridică mâna în semn de salut, 
făcându-i pe toți throvenlanderii din echipajul să aclame încântați. 
Oamenii năvăliseră de-a dreptul în Fortăreața lui Bail după ce alianța 
lor ieşise victorioasă, pentru a îngenunchea în faţa ei și a-i jura 
credință veşnică și, deşi corăbiile fuseseră capturate din flota Marelui 


Rege, războinicii erau ai ei. 


- Probabil că ai deja douăzeci de echipaje care să te aclame, spuse 
Laithlin. 


- Douăzeci şi două, spuse Skara în timp ce privea cum corăbiile sale le 
urmau în golf pe ale gettlanderilor. 


- Şi nu-i o forță de ignorat. 


- Când am venit la tine nu aveam nimic. N-am să uit niciodată cât îţi 
datorez. 


Dorind să facă un alt gest, Skara îşi chemă sclava la ea. 

- Ar trebui să-ți iei înapoi sclava pe care mi-ai împrumutat-o... 
- Te-a nemulțumit cu ceva? 

Skara zări teama din ochii fetei. 

— Nu. Nu, doar că.. 


— Păstreaz-o, zise Laithlin făcându-i semn sclavei că poate să plece. E 
un dar. Primul dintre multe altele. La urma urmei, curând vei fi Marea 
Regină ce va domni peste întreaga Mare Sfărâmată. 


Skara rămase holbându-se la ea. 
— Cum? 


- Dacă vântul va bate așa cum trebuie și sorții ne vor surâde, nu peste 
mult timp Bunica Wexen se va prăbuși din înaltul Turnului 
Preoteselor. Preoţii Zeiţei Unice vor fi goniți înapoi în sud. Marele 
Rege va cădea. Nu te-ai gândit deloc cine îi va lua locul? 


- Am fost cam ocupată să scap cu viaţă de-aici. 


Laithlin pufni de parcă acest lucru ar fi fost mult prea neînsemnat ca 
să te abată de la preluarea frâielor puterii. Ori poate chiar așa era. 


- Cel Care Frânge Săbiile este cel mai faimos războinic rămas în viață. 
Singurul rege care n-a fost niciodată înfrânt în vreo luptă sau în vreun 
duel. 


Arătă cu capul înspre cheiuri, iar Skara îl văzu urcând cu pași mari 
rampa spre ele, în timp ce oamenii se împrăștiau din calea lui ca 


porumbeii. 

- Grom-gil-Gorm va deveni Marele Rege. Iar tu vei fi soţia lui. 
Skara își duse o mână la stomacul ce începea să se strângă. 

- De-abia dacă mă simt pregătită să fiu regina Throvenlandului. 


— E vreodată cineva cu adevărat pregătit? Eu am devenit regină la 
vârsta de cincisprezece ani. Fiul meu e rege la doar doi ani. 


- Mă chinuie, scânci Druin, smulgându-și Cercul Regelui de pe cap. 


- Deja îi simte greutatea, murmură Laithlin potrivindu-i-o din nou cu 
blândeţe pe capul acoperit de păr blond și ciufulit. Am îngropat deja 
doi soți. Căsătoriile mele au început cu ceea ce era mai bine pentru 
Gettland, însă mi-au oferit și doi fii. Și, aproape fără să-ți dai seama, 
respectul poate crește. Apoi începi să-l apreciezi. Iar în cele din urmă, 
ajunge să-ți placă. 


Glasul lui Laithlin păru să se frângă dintr-odată. 
- Aproape... fără să-ți dai seama. 


Skara nu mai zise nimic. Să fie Marea Regină și să poarte cheia ce 
desfăcea întreaga Mare Sfărâmată. Să nu mai îngenuncheze niciodată, 
în fața nimănui. Să fie privită ca un exemplu de către toate națiunile 
de pe pământ. Ea, o fată ce de-abia împlinise optsprezece ani, care de- 
abia dacă era în stare să-și facă propriul stomac să-i dea ascultare. 
Încercă să-și potolească intestinele când Cel Care Frânge Săbiile se 
opri în faţa lor. Să vomite pe cizmele viitorului său soț n-ar fi fost un 
semn de bun augur. 


- Regină Laithlin, spuse el înclinându-se stânjenit. Regină Skara... aș 
dori să schimbăm câteva cuvinte înainte de-a porni spre Skekenhouse. 
Ne vom... 


Arătă cu capul înspre corăbiile gata de plecare, făcându-și totodată de 
lucru cu mânerele pumnalelor ascuţite prinse la centură. 


— Căsători în curând? termină Skara în locul lui. 


Știuse dintotdeauna că nu va putea să-şi aleagă singură soțul, însă, pe 
când era doar o fetiță, îi plăcea să-și imagineze că, atunci când îl va 
vedea pe prințul ales, mintea și sufletul ei vor cădea amândouă de 
acord că e alegerea potrivită. Iar acum își dădea seama cât de naivă 


fusese. Mintea îi spunea că Gorm este alegerea potrivită. Așa că inima 
urma să accepte această stare de fapt. 


- Iartă-mă, spuse el, dacă vorbele despre dragoste sună aiurea în gura 
mea. Mereu m-am priceput mai bine la luptă. 


— Ăsta nu-i un secret. 
Ciudat cum nervozitatea o făcea să se simtă mai calmă. 


- De lanţul tău nu atârnă cheile a zeci de domniţe cucerite de 
farmecul tău. 


- Nu, și nici de cel al soției mele nu va atârna. 


Cel Care Frânge Săbiile ținea în mână un lanţ ce reflecta lumina aurie 
şi argintie aruncată de soarele care încă nu urcase prea mult pe cer. 


- Pietrele preţioase din mânerele săbiilor lui Yilling cel Strălucitor și 
ale Companionilor săi, zise el în timp ce le ridica deasupra capului 
Skarei. Ai spus că te vei răzbuna pe ucigașii bunicului tău, zise el 
așezându-i lanțul pe blana din jurul umerilor. Așa că meriți să le porți 
cu mândrie, la fel ca și mine. 


Skara privea clipind des, nevenindu-i să creadă, nestemata 
strălucitoare de la jumătatea lanțului, un diamant de mărimea unei 
ghinde prins într-o gheară din aur. Îl ştia prea bine. Îl văzuse în fiecare 
noapte în vis. Scânteiase reflectând flăcările focului, prins de mânerul 
sabiei lui Yilling cel Strălucitor, atunci când îi ucisese pe Mama Kyre 
şi pe Regele Fynn. 


Simţi un fior de dezgust, apoi vru să smulgă lanțul de la gât și să-l 
azvârle în apele mării odată cu amintirile acelei nopți oribile. Însă, la 
bine și la rău, făcea parte din ea și nici nu putea să refuze un 
asemenea dar. Își îndreptă spatele, apoi se întrebă dacă nu cumva 
chiar începea să-i facă plăcere greutatea acestui lanț atârnat la gât. 


Pentru ea, arăta liniștitor. Trecuse prin foc şi, la fel ca oţelul de 
calitate, ieşise mai puternică. 


Pentru alții, arăta ca o amenințare. Indiferent de faima pe care o ai, 
fă-ţi un duşman din această femeie și vei sfârși ca o grămăjoară de 
metal prinsă de lanţul ei. 


— Un dar potrivit pentru Marea Regină a Mării Sfărâmate, rosti ea 
apăsându-și-l pe piept. 


- Voiam să te odihnești și să te gândești din moment ce... poate că nu 
sunt chiar bărbatul la care ai visat. Voiam să-ţi spun că doresc să-ți fiu 
un soț potrivit. Să țin cont de părerea ta când vine vorba de bani și de 
cheie. Să-ţi ofer fii. 


Skara înghiți în sec când auzi ultima parte, însă asta se și cuvenea să 
se spună într-o astfel de situație, iar Mama Kyre n-ar fi iertat-o dacă n- 
ar fi oferit un răspuns pe măsură. 


- Iar eu doresc la rândul meu să-ți fiu o soție credincioasă. Să ţin cont 
de părerea ta când vine vorba de plug și de sabie. Și să-ți ofer fiice. 


Pe fața boţită a lui Gorm apăru un rânjet bizar. 
— Sper din toată inima. 
Îi aruncă o privire lui Druin, care se uita stăruitor în sus, la el. 


- Oameni micuțţi la picioarele tale, cărora să le poţi oferi un viitor mai 
bun. Ce bine sună asta! 


Skara încercă să nu-și lase îndoielile să iasă la iveală, străduindu-se să 
afişeze un zâmbet de învingătoare, plin de hotărâre. 


— Ne vom croi drum împreună, mână în mână. 
Şi-i întinse mâna spre a-i fi strânsă. 


Părea mică, albă și netedă în palma lui mare și bătătorită. Părea o 
mână de copil. Insă strânsoarea ei era mai puternică, în timp ce mâna 
lui tremura. 


- Nu mă îndoiesc că voi fi o soţie la fel de bună pe cât ești tu un 
luptător, spuse ea aşezându-și cealaltă mână sub a lui pentru a-l linişti. 


- Vom fi la fel de redutabili împreună precum Marea Mamă și Tatăl 
Pământ. 


Se lumină la față, pășind pe un teren ceva mai cunoscut. 

- Şi voi începe prin a-ți aduce ca dar de nuntă capul Marelui Rege! 
Skara tresări auzindu-l. 

— Aș prefera pacea. 


- Pacea vine atunci când ţi-ai ucis toți dușmanii, regina mea. 


Gorm își smulse mâna din strânsoare, se înclină din nou și se îndreptă 
cu pași mari spre corabia sa. 


- Dacă lanţul acela de la gâtul lui l-a învăţat ceva, murmură Laithlin, 
atunci acel lucru e că întotdeauna vor urma și mai mulți dușmani. 


Câmpul de bătălie al preoţilor 


- Crezi că ai atât de mult timp la dispoziţie, spuse Skifr privind fix 
flăcările. Atât de multe premii de câștigat, atât de multe recolte de 
adunat. Fii atent la vorbele mele, porumbelule, înainte să-ți dai seama, 
viitorul tău glorios s-a transformat într-un șir de povești răsuflate și în 
fața ta n-a mai rămas decât țărâna. 


Koll oftă. Lumina aruncată de flăcări pe chipul lui Skifr îi amintea de 
lumina focului din fierăria lui Rin, ceea ce îl ducea cu gândul la ultima 
lor întâlnire, care-l umpluse de amărăciune. Două femei cum nu se 
poate mai diferite, însă, atunci când te afli în cea mai neagră 
dispoziţie, totul conspiră pentru a scoate la iveală o amintire tare 
neplăcută. 


- Vrei un pic de ceai? se aventură el, încercând și eșuând să pară 
nepăsător în timp ce lua oala de pe foc. Poate că lucrurile nu vor mai 
părea la fel întunecate după asta. 


- Înhaţă viața cu ambele mâini! îl repezi Skifr, făcându-l pe Koll să 
sară în sus și aproape să-şi verse oala în poală. Bucură-te de ceea ce ai. 
Puterea, averea, gloria, toate sunt niște iluzii! Sunt la fel ca briza, 
imposibil de apucat ferm în mâini. Nu există nicio destinație finală. 
Orice cale duce către Ultima Poartă. Te poți desfăta cu scânteile pe 
care le împrăștie ceilalți, zise ea ghemuindu-se în mantia ei zdrențuită. 
Căci doar ele luminează întunecimea timpului. 


Koll trânti oala la loc, făcând ceaiul să dea peste margini și să cadă în 
foc sfârâind. 


- Chiar nu vrei niște ceai? 
O lăsă pe Skifr singură cu întunecimile ei și, luându-le pe ale sale cu 
sine, ieși dintre ruine și porni în sus pe deal, privind cu atenţie 


Skekenhouse-ul, reşedinţa Marelui Rege. 


Turnul Preoteselor se înălța chiar în centru, piatră și sticlă perfectă 


aşezată de elfi până la înălțimi ameţitoare, retezată apoi de 
Sfărâmarea Zeiţei, peste care se ridica apoi un șir de ziduri, de turnuri, 
de domuri și de acoperișuri acoperind rana ca o coajă hidoasă. Niște 
pete întunecate se roteau în jurul turnuleţelor construite la o înălțime 
impresionantă. Porumbei, probabil, la fel cu cei de care obișnuia să 
aibă grijă Koll și care aduceau mesaje pline de spaimă de la preotesele 
împrăștiate prin toată lumea. Sau șoimi trimiși de Bunica Wexen să 
ducă ultimele sale porunci disperate. 


Impunătorul templu nou, clădit de Marele Rege în onoarea Zeiţei 
Unice, se ghemuia la umbra turnului elfilor, o construcție hidoasă, în 
ciuda eforturile celor care-o ridicaseră, înconjurată și acum de schele 
după mai bine de zece ani de la începerea lucrărilor, cu căpriorii de 
lemn încă dezgoliți precum coastele unui cadavru de mult intrat în 
putrefacție. Regele voise să arate că și oamenii puteau înălța clădiri 
impunătoare, însă nu reușise decât să dovedească încă o dată cât de 
nevolnice le erau eforturile pe lângă relicvele lăsate de elfi. 


Acoperișuri se întindeau în jurul turnului și al templului în toate 
direcțiile, un labirint de străzi înguste șerpuind printre clădiri din 
piatră sau din lemn ori din nuiele și blănuri de animale. În afara lor, 
se înșirau faimoasele ziduri ale elfilor. Mile întregi de ziduri. Prăbușite 
pe alocuri, întărite de bastioane de-ale oamenilor, cu parapeţi 
construiți tot de oameni. Zdravene, totuși. Foarte zdravene. 


— Trebuie să trecem de ziduri, mârâia Thorn, în timp ce la mână îi 
sclipea roșie brățara elfilor, căci privea lacomă orașul ca un lup 
înfometat un coteț plin cu găini. Koll n-ar fi fost deloc surprins dacă ar 
fi şi salivat, atât era ea de lacomă după răzbunare. 


- Fără discuţie, spuse Mama Scaer, care privea la rândul ei orașul, 
ținându-și pleoapele abia întredeschise, ca de obicei. Dar întrebarea 
este: cum? 


— Încă mai avem armele elfilor. Eu zic că am putea să spargem 
carapacea Bunicii Wexen, apoi s-o smulgem dintre dărâmături. 


- Chiar și cu ajutorul acestor arme ale elfilor, tot e nevoie de timp ca 
să dărâmăm zidurile, spuse Părintele Yarvi. Cine știe ce planuri ar 
putea coace până atunci Bunica Wexen, stând la adăpost? 


- Am putea trage cu săgeți de foc peste ele, sugeră Rulf mângâindu-și 
cu drag marele arc din corn negru. Armele oamenilor ar trebui să facă 
o treabă la fel de bună și destul de repede vom avea o pălălaie de 
toată frumusețea. 


— Acum ăsta e orașul meu, spuse Părintele Yarvi. N-am de gând să-l 
văd transformat într-un morman de cenușă. 


- Orașul tău? îl întrebă zeflemitor Mama Scaer. 

— Desigur. 

Yarvi își luă privirea de la Skekenhouse și și-o aţinti calm asupra ei. 
— La urma urmei, eu voi fi Bunicul Preoteselor. 

Scaer pufni, nevenindu-i să-și creadă urechilor. 

- Chiar vei fi? 


- Dacă Vansterlandul va obține tronul Marelui Rege și Throvenlandul, 
cheia Marii Regine, mi se pare corect ca Gettlandul să obțină Turnul 
Preoteselor. 


Mama Scaer își îngustă și mai mult privirea, prinsă stânjenitor la 
mijloc, între suspiciune la gândul ascensiunii lui Yarvi și ambiţie la 
gândul că Gorm va urca pe tron. 


- Va trebui să avem o discuţie serioasă despre asta. 


- Oare niște oameni aflaţi în asemenea poziţii ca noi chiar trebuie să 
discute despre ce este deja evident? Oare chiar trebuie să stăm și să 
cercetăm faptul că Soarele Mamă îi urmează pe cer Tatălui Lună? 


- Doar proștii se contrazic asupra unui lucru pe care încă nu-l posedă, 
murmură Koll. 


El părea singurul preot care încearcă să niveleze calea pentru Tatăl 
Pace și nici măcar nu-și depusese jurământul. 


Rulf își agăță degetul mare de centura jerpelită de care avea prinsă 
sabia. 


- Timp de săptămâni întregi au stat şi ne-au asediat zidurile. Acum 
stăm noi în afara zidurilor lor și-i asediem. 


- Yilling cel Strălucitor a făcut greșeala de-a încerca să se cațăre pe ele 
sau să sape pe sub ele, zise Yarvi. 


- Şi ce altceva ar fi trebuit să facă? se răsti Thorn. 


Koll știa deja răspunsul, chiar dacă nu-i plăcea deloc. 


— Să vorbească prin ele. 
— Exact. 
Părintele Yarvi își luă toiagul și începu să urce încet pe deal. 


- Războinicii pot rămâne aici. Acum vă aflați pe câmpul de bătălie al 
preoților. 


— Câtă vreme ne putem găsi răzbunarea acolo! mormăi Thorn în 
spatele lui. 


Yarvi se întoarse, cu un rânjet ce-i dezveli dinţi: 


— Oh, vom găsi destulă răzbunare pentru toată lumea, Thorn Bathu. 
Am jurat. 


Drumul din fața porților Skekenhouse-ului fusese transformat într-o 
mlaștină dezgustătoare, înțesată de gunoaie, corturi sfâșiate, mobilier 
dezmembrat şi animale moarte. Mărunţișurile cu care mulțimile de 
oameni încercaseră să pătrundă în Skekenhouse, în căutarea siguranței 
oferite de oraș. Sau poate erau ale celor care încercaseră s-o șteargă 
cât mai repede de acolo. Un pariu riscant, în orice caz. Atunci când 
Mama Război își deschide aripile, nu mai există niciun loc sigur. 


Lui Koll parcă i se înțepenise o piatră în gât. Nu se simţise atât de 
speriat nici când se apropiase de Strokom. Se tot înghesuia lângă Rulf 
şi scutul său, ascunzându-și capul între umeri și privind impunătoarele 
ziduri ale elfilor din fața lor, în vârful cărora fluturau stindardele 
Marelui Rege și ale Zeiței Unice. 


- Nu tu ești cel care s-a cățărat pe meterezele Fortăreţei lui Bail de 
unul singur pe o vreme câinoasă? mormăi cârmaciul în colțul gurii. 


- Ba da, și am tras o sperietură pe măsură. 


- Nebunii și proștii nu se tem de nimic. Eroii se tem și înfruntă 
pericolele, orice-ar fi. 


- Nu s-ar putea să nu mă număr nici printre unii, nici printre alții și să 
plec acasă? murmură Koll. 


- Nu mai există cale de întoarcere, se repezi Mama Scaer privindu-l 
peste umăr și potrivindu-și pe sub haină arma elfilor. 


— Nu te teme, prietene. 


Dosduvoi mai ridică puţin parul în vârful căruia era prins galionul de 
la prova Vântului din Sud. 


- Avem porumbelul preotului care să ne protejeze de săgeți. 


— O sculptură frumoasă, zise Koll, care tresări atunci când văzu o 
mișcare sus, pe parapet, deşi cred că-i un pic cam îngustă pentru a ne 
feri de săgeți. 


- Scopul porumbelului preotului, șuieră Părintele Yarvi peste umăr, 
este să-i oprească pe arcași să tragă. Acum, liniștește-te! 


- Staţi pe loc! se auzi o poruncă dată pe un ton ascuţit, care-i făcu să 
se oprească brusc. Trei duzini de arcuri sunt gata să tragă în voi! 


Părintele Yarvi își umflă pieptul ca pentru a oferi o ţintă cât mai 
generoasă săgeţilor, deşi Koll observă că-și ținea toiagul de metal 
strâns în mâna sănătoasă. 


- Lăsaţi armele deoparte! 


Glasul lui n-ar fi sunat mai poruncitor nici dacă Yarvi s-ar fi aflat sus, 
pe ziduri. 


- Suntem preoți, veniţi să discutăm în numele Tatălui Pace! 
- Aveţi oameni înarmaţi cu voi! 


- Vom vorbi și în numele Mamei Război, dacă trebuie, bubuind cu 
glas de tunet, zise Părintele Yarvi arătând spre oamenii răspândiți în 
jurul câmpurilor mlăștinoase care înconjurau orașul. Războinicii 
Gettlandului și ai Vansterlandului v-au împresurat zidurile. Însuşi Cel 
Care Care Frânge Săbiile se apropie pe mare. Și, pe dealul din spatele 
nostru, vrăjitoarea Skifr ne pândește pe toți. Cea a cărei magie a 
îngenuncheat oastea Marelui Rege. Nu aşteaptă decât porunca mea. 
Așa că trebuie să vă predați și vom face pace, adăugă Yarvi, după care 
își lăsă braţele să cadă. Însă, dacă nu vă supuneţi, veţi păți ce a pățit şi 
Yilling cel Strălucitor. 


De data aceasta, glasul de pe ziduri sună mai șovăielnic. 
- Eşti Părintele Yarvi. 


— Într-adevăr, eu sunt, iar alături de mine o am pe Mama Scaer a 
Vansterlandului. 


— Numele meu este Utnir. Am fost ales să vorbesc în numele celor din 


Skekenhouse. 


- Bine te-am găsit, Utnir! Sper că împreună vom putea salva câteva 
vieţi. Unde e Bunica Wexen? 


— S-a încuiat în Turnul Preoteselor. 
- Şi Marele Rege? 


— Nu l-am mai văzut de când am auzit vestea înfrângerii de la 
Fortăreaţa lui Bail. 


— Fiecare victorie reprezintă o înfrângere pentru altcineva, murmură 
Koll. 


- Aşa cum fiecare erou reprezintă un răufăcător pentru altcineva, zise 
Rulf. 


- Conducătorii voştri v-au lăsat de izbelişte! strigă Mama Scaer. 
- Așa că ar fi cel mai bine să faceţi și voi la fel, adăugă Părintele 
Yarvi, înainte să-i tragă după ei prin Ultima Poartă pe toţi cei care se 


adăpostesc în Skekenhouse. 


Urmă o pauză, probabil o scurtă discuţie între cei de pe ziduri, în timp 
ce briza rece șuieră dintr-odată și făcu stindardele imense să fluture 
lovindu-se de piatra elfilor. 


- Se zvoneşte că ați făcut o alianţă cu shendii, glăsui Utnir. 

- Așa este. Sunt un vechi prieten al marii lor preotese, Svidur. Dacă vă 
împotriviţi, îi voi oferi ei orașul pe tavă, iar când orașul va cădea, toți 
cei dinăuntru vor fi măcelăriți sau făcuţi sclavi. 

- Noi n-am luat parte la război! Nu noi suntem vrăjmașii voştri! 


- Atunci, dovediți că ne sunteți prieteni și fiți părtași la pace. 


- Am auzit că i-ai spus vorbe frumoase și lui Yilling cel Strălucitor. De 
ce ne-am încredere în tine? 


- Yilling cel Strălucitor a fost un câine turbat, care venera Moartea. I-a 
omorât pe Regele Fynn și pe preoteasa lui. A ars femei și copii în 
Thorlby. N-am să vărs nicio lacrimă din cauza morții sale și nici nu voi 
avea vreodată vreun regret. 


Părintele Yarvi își ridică mâna schiloadă, glăsuind sigur pe sine și 


senin: 

- Dar eu sunt și preotul care trebuie să se arate de partea Tatălui Pace. 
Dacă vreţi să-l urmaţi, voi fi alături de voi. Deschideţi-ne porţile și jur 
în fața Lunii și a Soarelui că mă voi strădui din răsputeri să salvez 
vieţile şi avuţia oamenilor din Skekenhouse. 


După tot sângele vărsat, Koll putea fi în sfârșit mândru că maestrul său 
făcea din pumn o palmă deschisă. Și mai multe șoapte se auziră de pe 
ziduri, însă Utnir păru în sfârșit mulțumit. Sau cel puţin mulțumit că 
nu avea încotro. 


- Foarte bine! Vom preda cheile orașului în mâinile oamenilor tăi! 

- Istoria vă va mulțumi! răsună strigătul Părintelui Yarvi. 

Koll își dădu seama că își ţinuse respirația până atunci, așa că lăsă să-i 
scape un oftat prelung. Mama Scaer scoase un mormăit și își strânse 
haina în jurul trupului. Dosduvoi se aplecă spre Koll pentru a-i şopti: 


- Ţi-am spus eu că porumbelul ne va feri de săgeți. 


— Cred că pavăza noastră a fost astăzi cuvântul Părintelui Yarvi, îi 
răspunse el. 


Preotul însuși îl trăgea pe Rulf aproape pentru a-l îmbrățișa. 
- Adună-ţi cei mai de soi oameni și preia controlul asupra porților. 


- Nu mi-au rămas mulți rămași, zise Rulf. Câţiva dintre cei care au 
navigat cu noi pe Vântul din Sud s-au îmbolnăvit. 


— Cei care ai vâslit spre Strokom? murmură Koll. 
Părintele Yarvi îl ignoră. 


- Foloseşte-i pe cei care poți și ai grijă ca apărătorii să fie dezarmaţi. 
Vreau să fie păstrată disciplina și toți cei din oraş să fie tratați corect. 


— Da, Părinte Yarvi, spuse bătrânul cârmaci, după care se răsuci pentru 
a-și îndemna oamenii să înainteze. 


- Apoi predă orașul în mâinile shendilor. 
Rulf făcu ochii mari. 


- Eşti sigur? 


— Cer răzbunare pentru toate atacurile Marelui Rege asupra lor. I-am 
dat cuvântul lui Svidur că va fi prima în oraș. Cu condiția însă ca și 
Thorn Bathu și Grom-gil-Gorm să obţină o bucată din el. Ăsta-i răul 
cel mai mic. 


— Ai făcut un jurământ, murmură Koll în timp ce Rulf se îndepărta 
pentru a împărți porunci clătinând din capu-i chel. 


— Am făcut un jurământ că mă voi strădui din răsputeri. Dar nu pot 
face nimic. 


- Dar toţi acești oameni... 
Yarvi îl prinse pe Koll de cămașă cu mâna schiloadă. 


- Oare toţi acești oameni s-au plâns când Yaletoftul a fost incendiat? 
mârâi el. Sau Thorlby-ul? Atunci când Regele Fynn a fost ucis? Sau 
Brand? Nu. L-au încurajat pe Yilling cel Strălucitor să continue. Așa că 
acum lasă-i să plătească pentru toate astea, spuse el netezindu-i cu 
blândețe cămașa lui Koll și dându-i drumul. Adu-ți aminte: puterea 
înseamnă să-ți ţii totdeauna un umăr în umbră. 


Capătul funiei 


Poate că Părintele Yarvi ceruse să nu se dea foc la nimic, însă undeva 
ardea ceva. 


Fumul părea o pâclă îndepărtată ce transforma lumina zilei într-un 
crepuscul noroios pe străzile Skekenhouse-ului. Îi ardea gâtlejul lui 
Raith. Fiecare răsuflare devenea un adevărat calvar. Siluete neclare se 
mișcau prin întuneric. Oameni alergând. Jefuitori sau jefuiţi, cine ştie. 


Ciudat cum mirosurile pot face ca amintirile să revină cu o claritate 
atât de mare. Duhoarea de ars îl purtă pe Raith înapoi, în satul de la 
granița dintre Vansterland și Gettland. Halleby parcă se numea. Satul 
pe care-l incendiaseră fără niciun motiv, în care Raith înecase un 
bărbat în troaca porcilor. În acel moment, i se păruse o mare realizare. 
Apoi se împăunase cu fapta sa şi Grom-gil-Gorm râsese alături de 
războinicii săi, numindu-l un ticălos însetat de sânge și bucurându-se 
că are alături un asemenea câine turbat pe care să-l asmută oricând ar 
avea nevoie. 


Acum Raith simţea în gură gustul acru al fricii și inima îi bubuia în 
pieptul care-l durea, în timp ce palma asudată îi aluneca întruna pe 
coada de lemn a securii. Tresări la auzul unei încăierării nu departe de 
el, după care auzi un țipăt ce părea că iese din gâtul unui animal, nu 
al unui om, apoi se răsuci pentru a privi mai cu atenţie prin pâcla 
deasă. 


Poate că ar fi trebuit să-i mulțumească Mamei Război că se află de 
partea învingătorilor. Nu asta-i repeta mereu fratelui său, când Rakki 
clătina din cap privind ruinele făcute scrum? Însă dacă exista o parte 
alături de care să se afle și el, cu greu își putea imagina că Thorn 
Bathu și trupa ei de ucigași ar fi putut face parte din ea. 


Se alăturase unui grup mult prea violent și lipsit de scrupule, oameni 
cu ochi strălucitori ca ai vulpilor, alunecoși precum lupii, care nu 
aveau prea mare grijă de propriile trupuri, dar care se îngrijeau cu 
mare atenţie de propriile arme. Cei mai mulți erau gettlanderi, însă 


Thorn îi primise cu braţele deschise pe toți cei care doriseră să o 
urmeze, pe toți cei care aveau motive întemeiate să ia parte la 
acțiunile sale și care nu se sinchiseau prea tare de ceea ce trebuie să 
facă pentru a-și atinge scopurile. Raith nici măcar nu le știa numele 
tuturor. Nu însemnau nimic unul pentru celălalt, doar ura îi unea. 
Oameni care îşi pierduseră familiile ori prietenii. Oameni care nu mai 
aveau pentru ce trăi, care nu mai aveau nimic de pierdut și care nu 
mai voiau decât să răpească ceea ce li se răpise și lor. 


Unii târau oameni afară din case, în timp ce alții se năpusteau 
înăuntru pentru a distruge cufere și a sfâșia saltele ori a întoarce 
mobilierul cu susul în jos, pretinzând că fac toate astea doar pentru a 
căuta averi ascunse, când de fapt ei doreau să distrugă. Victimele nu li 
se împotriveau mai mult decât ar fi făcut-o oile duse la tăiere. Înainte, 
acest lucru obișnuia să-l surprindă pe Raith. Ba chiar să-l dezguste. 
Însă acum înțelegea foarte bine. Căci în el nu mai rămăsese niciun pic 
din dorinţa de a lupta. 


Oamenii nu se împart doar în eroi și în lași. Sunt ambele lucruri și 
niciunul, totul depinde de cum stau lucrurile. Depinde de cine stă 
alături de ei sau de cine le stă împotrivă. Depinde de viața pe care au 
dus-o. De moartea pe care-o văd cum îi aşteaptă. 


Stăteau toți înșiruiți pe stradă, în genunchi. Unii erau împinși la 
pământ. Alţii erau îmbrânciți. Alţii se alăturau șirului de bunăvoie, 
îngenunchind supuşi. În afară de o palmă sau de un șut acolo unde era 
cazul pentru a-i face să se urnească, nu existau semne de violență. La 
urma urmei, un sclav bătut valorează mai puţin decât unul sănătos, iar 
dacă nu erau suficient de valoroși pentru a fi vânduți, de ce să te mai 
ostenești cu ei? 


Raith închise ochii. O, zei, se simţea sătul de toate. Atât de sătul încât 
de-abia dacă mai putea sta în picioare. Se gândi la chipul fratelui său, 
se gândi la chipul Skarei, însă nu și le putu aminti cum trebuie. 
Singurul chip care-i venea cu claritate în minte era al femeii aceleia 
care rămăsese holbându-se la ferma în flăcări, strigându-și copiii pe 
nume, cu glasul frânt de durerea pierderii lor. Simţi că îi dau lacrimile 
și căscă ochii brusc pentru a le alunga. 


Un vansterman cu un cercel din argint în nas trăgea după el o femeie 
ținând-o de subsuori și râzând întruna, deși râsul îi răsuna forțat, de 
parcă încerca să se convingă singur că ceea ce făcea el era amuzant. 


Thorn Bathu nu părea deloc în stare să râdă. Mușchii îi jucau pe sub 
pielea rasă a capului, cicatricele i se zăreau palide pe obraji, iar 


tendoanele îi stăteau încordate la mâna cu care strângea securea. 


- Majoritatea celor de aici de-abia dacă merită să fie luaţi sclavi, zise 
unul dintre războinici, un gettlander imens cu o falcă strâmbă, în timp 
ce împingea un bătrân pentru a-l face să îngenuncheze în capătul 
şirului. 


- Și-atunci, ce să facem cu ei? zise altul. 
Vocea lui Thorn sună rece și nepăsătoare. 
— Eu mă gândesc să-i omorâm. 


Una dintre femei începu să suspine şi să se roage, până când cineva îi 
închise gura c-o palmă. 


Ăsta era visul oricărui războinic. Să prăduiască un oraș mare. Să poată 
lua tot ce-i pofteşte inima. Să pășească țanțoș precum cea mai de 
seamă persoană din lume pe străzile celor care îți râdeau în față pe 
timp de pace. Să faci tot ce-ţi pofteşte inima doar pentru că ai o sabie 
şi eşti îndeajuns de ticălos s-o foloseşti. 


Raith își simţea ochii umezi. Poate din cauza fumului sau poate din 
cauză că plângea. Se gândea din nou la acea fermă în flăcări. Se 
simțea zdrobit, de parcă și el ar fi fost îngropat alături de fratele său și 
abia mai putea să respire. I se părea că tot ce mai merita a fi salvat în 
el pierise odată cu Rakki sau rămăsese în urmă, alături de Skara. 


Se chinui să-și dezlege curelușa de la coif, apoi și-l scoase și îl aruncă 
jos, privindu-l cum se răsucește pe pietrele cubice ale străzii, 
zăngănind a gol. Se scărpină cu furie în părul lins, de-abia simțind 
usturimea. 


Aruncă o privire piezișă înspre şirul de oameni ce stăteau 
îngenuncheați în mijlocul străzii. Văzu un băiat cum își strângea 
pumnul în care adunase o mână de noroi din șanț. Văzu cum o lacrimă 
cade din vârful nasului unei femei. Auzi cum bătrânul gâfâie speriat. 


Cizmele lui Thorn scrâșniră când trecu pe lângă el. 


Thorn nu se grăbea. Sau poate că-și făcea doar curaj. Ori poate că-i 
făcea plăcere să se afle aici. Lăsă să-i alunece ușor coada securii în 
palma asudată, până când ajunse s-o strângă de capătul lustruit de 
atâta folosinţă. 


Bătrânul tresări când ea se opri în spatele lui, ca un tăietor de lemne 


în fața unei buturugi gata de spart în bucăți. 


Thorn își roti umerii, apoi îşi drese glasul, iar în final întoarse capul și 
scuipă pe jos. 


Apoi ridică securea. 

Iar Raith lăsă să-i scape un oftat prelung, care-l cutremură, și făcu un 
pas în față, așezându-se între Thorn și bătrân, privind-o pe femeie 
drept în ochi. 

Nu spuse nimic. Nu era sigur că poate scoate vreun cuvânt, căci își 
simțea gâtul prea iritat și inima prea grea. Așa că rămase pur și simplu 
în fața ei. 

In tăcere. 

Războinicul cu falca strâmbă se apropie de el. 

- Mișcă-ţi fundul, prostule, înainte să te... 

Fără să-și ia ochii de la Raith, Thorn ridică un deget lung și zise: 


— Sst! 


Doar atât, dar se dovedi suficient ca bărbatul cel impunător să 
amuțească. Fa rămase privindu-l pe Raith, cu ochii ascunși de umbră, 
sclipind roșiatic în lumina produsă de brăţara elfilor. 


— Dă-te din calea mea! spuse ea. 
- Nu pot. 


Raith își desfăcu scutul de pe mână și-l lăsă să cadă, după care își 
aruncă și securea peste el. 


— Asta nu-i răzbunare. E doar crimă. 


Cicatricea de pe obrazul lui Thorn se mișcă atunci când ea vorbi cu 
furie, o furie aprigă, ce-o făcea să tremure: 


- N-o să-ți mai spun încă o dată, băiete. 


Raith își desfăcu larg braţele, cu palmele spre ea. Își simțea lacrimile 
curgându-i pe obraji, însă nu-i păsa. 


- Dacă eşti pusă pe ucis, ai putea începe cu mine. Eu o merit mai mult 


decât ei. 


Închise ochii și aşteptă. Nu se amăgea că asta compensa măcar a suta 
parte din tot ce făcuse de-a lungul vieții. Insă nu mai putea sta 
deoparte, fără să facă nimic. 


Se auzi un pârâit, urmat de o durere ca o arsură în mijlocul feţei. 
Se împiedică de ceva și capul i se izbi de piatră. 
Lumea începu să se învârtă în jurul lui. Simti gust de sare. 


Rămase întins pe jos o clipă, întrebându-se dacă sângerează în stradă, 
deși nu-i păsa nici cât negru sub unghie. 


Însă tot mai putea să respire, căci scotea bule de sânge pe o nară de 
fiecare dată când expira. Își duse o mână amorțită la nas, simțindu-l 
de două ori mai mare decât în mod normal. Rupt, fără îndoială, 
judecând după durerea care îl săgetă când îl atinse. Gemu când se 
rostogoli pe o parte, apoi se sprijini într-un cot. 


Chipuri dure, chipuri pline de cicatrice, toate plutind în jurul său, 
privindu-l de sus. Bătrânul încă stătea în genunchi, iar buzele i se 
mișcau murmurând o rugăciune. Thorn încă stătea deasupra lui, cu 
securea în mână, în timp ce brățara arunca sclipiri roşietice, ca de 
cărbune încins. După pata de sânge din fruntea ei, Raith își dădu 
seama că-l lovise cu capul în nas. 


— Pfui! mormăi el. 


Se strădui din toate puterile să se rostogolească încă o dată, în timp ce 
din nas îi picura sânge pe dosul palmei. Se ridică într-un genunchi și 
încercă să se salte în picioare, apoi întinse o mână în lateral, însă nu 
căzu. Ameţeala dispărea treptat, dar tot se mai clătina, însă în cele din 
urmă reuși să rămână drept. Apoi se așeză din nou între Thorn și 
bătrân. 


- Iată-ne din nou aici. 


Îşi linse sângele de pe dinţi și-l scuipă, după care își desfăcu iar 
braţele, apoi închise ochii și rămase acolo, în fața ei. 


- Blestemat să fii de zei! o auzi pe Thorn șuierând. 
- E nebun? zise altcineva. 


- Omoară-l și gata! mârâi cel cu falca strâmbă. 


Altă pauză. O pauză ce păru că se prelungește la nesfârşit, iar Raith 
tresări şi strânse pleoapele. Fiecare respiraţie chinuită suna ca un 
chițăit bizar din cauza nasului rupt, însă nu se putea abține. 


Auzi un hârşâit ușor și îndrăzni să deschidă un ochi. Thorn își agăță 
securea în gaica de la centură și rămăsese în picioare în fața lui, cu 
mâinile proptite în șolduri. Iar el o privea prostește, la rândul său. 
Deci încă nu-l omorâse. 

- Şi-acum ce facem? se răsti cel cu inel în nas. 

— Le dăm drumul, zise Thorn. 

— Așa, pur și simplu? 


Războinicul cu falca strâmbă împroșcă scuipat în toate părțile atunci 
când mârâi: 


- De ce-ar trebui să le dăm drumul? Ia zi, ei i-au dat drumul soției 
mele? 


Thorn întoarse capul pentru a-l privi în ochi. 


- Încă un cuvânt și tu ai să fii cel care va sta în genunchi în mijlocul 
străzii. Lăsaţi-i să plece. 


Și-l smuci pe bătrân de guler, împingându-l de la spate pentru a-l 
îndemna să se întoarcă la casa lui. 


Raith își lăsă încet mâinile să cadă pe lângă corp, simțindu-și toată 
fața umflată. 


Ceva lipicios îi lovi în obraz. Privi de jur împrejur și văzu că bărbatul 
cel masiv îl scuipase. 


— Ticălosule! Pe tine-ar trebui să te omorâm. 


Raith încuviință supus din cap în timp ce-și ştergea scuipatul de pe 
obraz. 


- Probabil că da. Însă nu pentru asta. 


Lacrimile tatălui pace 


Părintele Yarvi mergea cu pași mari în fruntea lor, iar toiagul elfilor 
care-l ucisese pe Yilling cel Strălucitor bocănea pe podeaua holului 
spaţios, stârnind ecouri. Păşea atât de ușor, încât Koll trebuia să alerge 
pentru a nu rămâne în urmă, în timp ce mantia zdrențăroasă a lui 
Skifr flutura în jurul armei elfilor pe care o ţinea lipită de trup, iar 
echipamentul purtat de Rulf și de războinicii săi zăngănea zgomotos. 
Mama Adwyn venea și ea greoaie la urmă, cu păru-i roșcat aranjat 
cândva cu grijă, crescut acum într-un ghem lipsit de formă. Tot trăgea 
de funia care i se freca de gât și-i rodea pielea. 


Pereţii holului erau decorați cu arme îndoite și pătate de rugină. 
Armele oștilor înfrânte de Marii Regi în ultimele sute de ani. Însă 
Marele Rege nu va ieși învingător și astăzi. Prin ferestrele înguste, Koll 
auzea zgomotul distrugerii Skekenhouse-ului. Simțea mirosul de ars. 
Simţea cum teama se răspândește ca o plagă. 


Lăsă capul în jos, încercând să nu-și imagineze ce se întâmplă acolo. 
Incercând să nu-și imagineze ce s-ar putea întâmpla aici, când 
Părintele Yarvi va ajunge în sfârșit față în față cu Bunica Wexen. 


— Dar dacă a fugit? întrebă Skifr din senin. 
— A rămas aici, spuse Yarvi. Bunica Wexen nu e omul care să fugă. 


În capătul holului se aflau uși înalte, din lemn închis la culoare, iar pe 
ele se vedeau sculptate scene din viața lui Bail Constructorul. Scene ce 
înfățișau cucerirea Throvenlandului. Cucerirea Yutmarkului. Scene 
care descriau cum se cățărase pe un morman de leșuri, pentru a cuceri 
întreaga Mare Sfărâmată. În orice altă zi, Koll ar fi admirat 
îndemânarea cu care fuseseră executate sculpturile, nu și cuceririle, 
însă astăzi nimeni nu se afla în dispoziția necesară admirării 
sculpturilor în lemn. 


O duzină de gărzi blocau intrarea, bărbaţi în armuri, cu chipuri 
încruntate și sulițe pregătite. 


- Daţi-vă la o parte! zise Părintele Yarvi, în timp ce Rulf și războinicii 
săi se răspândeau pe hol, înconjurându-i. Spune-le tu, Mamă Adwyn! 


- Lăsaţi-i să treacă, vă implor! 


Adwyn reuși să vorbească, deşi cuvintele păreau să o rănească mai 
mult decât funia. 


- Orașul s-a predat. Sângele vărsat acum e sânge irosit! 


Koll spera că o vor asculta. Dar se știe cu ce rămâi în cele din urmă: 
doar cu speranța. 


- Nu pot. 


Căpitanul gărzilor era un războinic de seamă, al cărui scut plin de 
ghinturi din argint avea pictat pe el șoimul Primei Preotese. 


- Bunica Wexen a poruncit ca aceste uși să rămână închise și am făcut 
un jurământ să-i respectăm porunca. 


- Jurămintele... murmură Koll. Nu aduc decât probleme. 


Skifr îl împinse într-o parte când trecu pe lângă el și ridică relicva 
elfilor în dreptul umărului. 


- Încălcaţi-vă jurământul sau veţi înfrunta moartea, spuse ea. 
— Vă rog! 


Mama Adwyn încercă să se strecoare în faţa lui Skifr, însă războinicul 
care-o ţinea de funie o trase înapoi. 


Căpitanul își ridică scutul, încercând să privească mândru pe deasupra 
ramei. 


— Nu mă tem de tine, vrăjitoareo! Eu... 


Arma lui Skifr lătră o singură dată, asurzitor în spaţiul acela îngust. O 
jumătate din scutul căpitanului dispăru și braţul îi zbură cât colo într- 
o vâlvătaie, care-l trânti la pământ pe omul de lângă el. Iar căpitanul 
fu aruncat și izbit de ușă, de unde ricoșă și căzu cu fața în jos. Un 
picior îi zvâcni pentru ultima oară și apoi rămase nemișcat, în timp ce 
sângele se împrăștia sub corpul fumegând. O pată însângerată se 
vedea și pe sculpturile măiestre de pe ușă. O bucăţică de metal căzu, 
sări, apoi se rostogoli într-un colț. 


— Mai vrea cineva să-i rămână loial Bunicii Wexen? întrebă Yarvi. 


De parcă ar fi căzut brusc de acord, gărzile își aruncară imediat 
armele pe podea. 


- Slavă zeilor îndurători! șopti Mama Adwyn. 


Rulf păși prompt peste conducătorul mort, după care apucă mânerele 
de fier și se opinti trăgând de ele, însă fără efect. 


- Încuiate, mârâi el. 
Skifr ridică din nou relicva elfilor. 
— Am eu cheia. 


Rulf se aruncă la podea. Koll își astupă urechile cu palmele în timp ce 
arma scuipă foc, smulgând bucăţi de lemn din ușile minunat sculptate 
acolo unde se întâlneau una cu alta și făcând așchiile să sară într-o 
jerbă de ţepi. Înainte ca ecoul să se stingă, Skifr păşi înainte, apoi 
ridică cizma și izbi ușile distruse, deschizându-le. 


Chiar și pentru cineva care văzuse minunile din Strokom, Sala 
Şoaptelor era ameţitoare, toată numai piatră și sticlă făcute de elfi 
întinzându-se până departe. În apropierea lor se zărea un balcon în 
formă de inel aflat la o înălțime egală cu de cinci ori statura unui om, 
iar deasupra lui, un altul la aceeași distanță, urmat de încă unul. Totul 
era luminat de o sclipire nebunesc de puternică, întrucât în centrul 
acelei întinderi colosale ardea un foc imens. Un rug din cărți, din 
hârtii şi din pergamente înalt cât tumulul unui rege, a cărui dogoare îi 
usca pur și simplu lui Koll sudoarea de pe frunte. 


Statuile celor șase Zei Înalți se ridicau mult deasupra lor, cu flăcările 
sclipindu-le în ochii din granate. Alături, era o statuie și mai înaltă, ce- 
o reprezenta pe Zeița Unică, nici bărbat, nici femeie, care privea cu 
indiferență rece distrugerea din fața ei. Câteva surori ce făceau parte 
dintre Preotese, îmbrăcate în robe cenușii, priveau îngrozite ușile 
distruse, în timp ce altele alimentau cu frenezie focul. Foi de hârtie pe 
jumătate arse pluteau în spațiul gol de deasupra lor sau cădeau ușor 
înapoi la podea, precum frunzele toamna. 


- Opriţi-le! răcni Yarvi ca să acopere trosnetul puternic al flăcărilor. 
Puneţi-le zgărzi! Legaţi-le în lanţuri! Vom alege mai târziu pe cine să 
cruțăm și pe cine să dăm vina! 


Războinicii lui Rulf deja se strecurau printre ușile distruse, cu armurile 


şi armele sclipind în lumina flăcărilor și uitându-se la preotese cu ochi 
nerăbdători. O fată rasă în cap era târâtă în timp ce dădea energic din 
picioare, plină de sânge pe dinţii încleştați. O ucenică la fel ca și Koll, 
care făcea doar ce i se poruncea. Koll își atinse urmele de rosături 
lăsate de zgarda pe care o purtase cu mult timp în urmă. 


Unii ar putea crede că un om care a suferit el însuși ca sclav n-ar 
trebui să se grăbească să-i facă sclavi pe alții, însă Koll știa mai bine. 
La urma urmei, cu toții predăm lecţiile care ne-au fost predate. 


- Unde-i Bunica Wexen? mârâi Skifr împrăştiind scuipat printre buzele 
arse. 


— Sus! scheună o preoteasă chircită la pământ. La al doilea balcon! 


Nu mai rămăsese pic de loialitate în Skekenhouse, ci doar foc, 
distrugere și haos. 


Merseră până în capătul podelei întinse, apoi printr-un coridor îngust, 
unde plutea cenușa, învăluindu-i ca niște fulgi de zăpadă negri. Urcară 
o scară curbată, gâfâind în întuneric, răspândind ecouri în beznă. 
Trecură de o ușă, apoi de alta, după care pășiră într-o lumină 
orbitoare. 


Sprijinită de o balustradă din metal făcut de elfi, stătea o bătrână cu 
părul alb, tăiat scurt, îmbrăcată într-un veșmânt ce mătura podeaua. 
Avea alături un teanc înalt de cărți, cu cotoare cu inscripții din aur, 
presărate cu nestemate. Tocmai ce înșfăcase un braț de cărți, pe care 
le azvârlise peste balustradă: ani lungi de muncă, decenii întregi de 
învățăminte, secole de înţelepciune mistuite de flăcări. Dar asta-i 
situația atunci când Mama Război își desface aripile. Sfâșie și distruge 
într-o clipită ceea ce-i ia soțului său, Tatăl Pace, vieți întregi să creeze. 


- Bunică Wexen! strigă Yarvi. 
Ea încremeni, cu umerii căzuţi, apoi se întoarse încet spre ei. 


Femeia care condusese Marea Sfărâmată, care hotărâse soarta a mii de 
oameni, care făcuse războinici să tremure și învârtise pe degete regi, 
folosindu-i ca pe niște marionete, nu se ridica deloc la înălțimea 
aşteptărilor lui Koll. Nu era un răufăcător care să chicotească malefic. 
Nu era răul întruchipat. Ci doar un chip matern, rotund și adânc ridat. 
O înfățișare de bătrână înțeleaptă. Prietenoasă. Nu purta însemne 
pompoase, care să-i arate importanța. Avea doar un lanț subțire la gât, 
de care erau agățate hârtii mâzgălite cu scris mărunt. Pilde, proverbe, 
datorii de plătit și porunci de urmat. 


Zâmbi. Nu părea deloc o pradă disperată, încolțită într-un ungher. 
Avea privirea unui mentor al cărui învățăcel răzvrătit a răspuns, în 
sfârșit, chemării. 


— Părinte Yarvi. 

Avea o voce adâncă, egală și calmă. 

- Bun venit în Skekenhouse! 

— Arzi cărți? 

Yarvi se apropie încet de fosta lui maestră. 

- Credeam că rolul unui preot este să păstreze cunoașterea. 


Bunica Wexen plescăi ușor. Dezamăgirea unui profesor plin de 
înţelepciune atunci când vede prostia făcută de un elev indisciplinat. 


- Ai ajuns să-mi dai lecţii despre ce trebuie și ce nu să facă o 
preoteasă, zise ea lăsând un ultim braţ de cărți să se prăbușească în 
gol de la balcon. N-o să te bucuri de înțelepciunea pe care am adunat- 
o. 


- Nici n-am nevoie, spuse el ridicând toiagul elfilor. Am ăsta. 

- Și elfii l-au avut și uite unde-au ajuns. 

- Eu am învăţat din exemplul lor. Nu mai spun dintr-al tău. 

- Mă tem că n-ai învăţat nimic. 

- Lasă învățatul la o parte, mârâi Skifr. Vei sângera pentru sângele 
copiilor mei pe care l-ai vărsat, al copiilor și al copiilor copiilor mei, 
zise ea ridicând arma elfilor. Singurul meu regret e că n-ai să poți 
sângera pe cât mi-aş dori. 


Bunica Wexen nici măcar nu tresări în faţa Morţii. 


- Te înșeli amarnic dacă tu crezi că mâinile mele sunt murdare de 
sângele copiilor tăi, vrăjitoareo. Am auzit că ai fost văzută în Kalyiv și 
tare mă bucuram că ai dispărut din jurul Mării Sfărâmate, 
îndeplinindu-mi în sfârșit visul de-a scăpa de tine pentru totdeauna. 


- Minţi întruna, preoteaso, mârâi Skifr, cu fruntea brobonită de 
sudoare. Ai trimis ucigași și tâlhari ca să-mi ia urma! 


Bunica Wexen oftă din rărunchi. 


- Aşadar asta o spune hoaţa și ucigașa care linge tălpile prinţului 
minciunilor. 


Îi mută privirea de la Koll la Skifr şi, în sfârșit, la Yarvi. 


- Din clipa în care m-ai sărutat pe obraz, după ce ai luat testul, am 
ştiu că ești un șarpe. Ar fi trebuit să te zdrobesc chiar atunci, dar am 
ales să fiu îndurătoare. 


- Indurătoare? zise Yarvi, scoțând un râs ca un lătrat. Ai sperat că voi 
putea mușca pe alții pentru tine, nu pe tine. 


- Poate, rosti Bunica Wexen uitându-se cu dezgust la arma elfilor pe 
care o strângea Skifr în brațe. Dar nu mi-am închipuit niciodată că ai 
să recurgi la așa ceva. Să încalci cele mai sacre legi ale Preoţiei? Să 
riști soarta lumii pentru propriile ambiţii? 


- Ştii ce se spune: lasă-l pe Tatăl Pace să verse lacrimi din cauza 
metodelor. Mama Război surâde când vede rezultatele. 


- Știu ce se spune, dar locul acestor cuvinte e în gura ucigașilor, nu al 
preoților. Eşti o otravă. 


- Hai să nu ne prefacem că doar unul dintre noi stă în umbră, zise 
Părintele Yarvi, în ai cărui ochi se reflectau flăcările în timp ce se 
apropia de ea. Eu sunt otrava pe care ai amestecat-o în urzelile tale. 
Otrava pe care ai fiert-o când ai poruncit să-mi fie uciși tatăl și fratele. 
Otrava pe care nu ţi-ai închipuit niciodată că ai s-ajungi s-o bei tu 
însăți. 


Umerii Bunicii Wexen tresăriră ușor. 


— Am și eu regretele mele. Că puterea te părăsește în cele din urmă. 
Însă, într-un final, aroganţa lui Laithlin ne-ar fi împins pe toți în 
braţele Mamei Război. Eu am încercat să ne păstrăm departe de 
stâncile ascuţite. Am încercat să aleg răul cel mai mic și binele 
suprem. Dar tu ai cerut haos în schimb. 


Prima dintre Preotese smulse o fâșie de hârtie ce fusese prinsă pe 
lanţul pe care-l purta la gât și-o azvârli spre Yarvi, iar hârtia pluti în 
jos, între ei. 


— Te blestem, trădătorule! 


Ridică braţul în a cărui palmă Koll văzu tatuate cercuri în interiorul 
altor cercuri de litere mărunte. 


- Te blestem în numele Zeiței Unice și al celorlalți zei. 


Vocea îi răsună cu putere, reverberând în spațiul imens al Sălii 
Șoaptelor. 


- Tot ce iubeşti să te trădeze! Tot ce-ai făcut să se transforme în 
putreziciune! Tot ce construieşti să se prăbușească! 


Însă Părintele Yarvi doar ridică din umeri. 


- Nimic nu contează mai puțin decât blestemele celor învinși. Dacă ai 
fi stat în mijlocul ruinelor interzise din Strokom, ai fi înțeles. Totul se 
prăbușește. 


Făcu brusc un pas în față şi-o împinse pe Bunica Wexen cu mâna lui 
cea schiloadă. 


Ochii preotesei se măriră de uimire. Probabil că, oricât de înţelepţi 
suntem și oricât de larg s-ar deschide Ultima Poartă, trecerea pragului 
vine întotdeauna ca o surpriză. 


Ea scoase un scheunat ascuţit în timp ce se prăbușea peste balustradă. 
Urmă o bubuitură răsunătoare și un țipăt prelung de groază. 


Koll se repezi spre balustradă și înghiți în sec când privi în gol. Focul 
încă ardea dedesubt, iar fumul se ridica în continuare în rotocoale, în 
timp ce căldura tremurătoare degajată de foc îl apăsa ca o greutate pe 
față. Atotputernica Primă Preoteasă zăcea cu mădularele rășchirate pe 
podea, cu corpul răsucit părând micuţ de la o asemenea înălțime. 
Totul se prăbușește. Mama Adwyn îngenunche alături de ea, 
apăsându-și palma peste gura murdară de sânge. 


- Şi astfel mi-am îndeplinit jurământul. 


Părintele Yarvi își privi încruntat mâna schiloadă, de parcă nici lui nu 
i-ar fi venit să creadă ce făcuse. 


— Da, spuse Skifr aruncând arma elfilor cu un zăngănit pe podeaua 
balconului. Ne-am obținut amândoi răzbunarea. Cum te simți? 


- Mă aşteptam la mai mult. 


- Răzbunarea e un mod de-a ne agăța de ceea ce-am pierdut. 


Skifr se rezemă de perete și se lăsă să alunece până când ajunse să 
şadă pe jos, cu picioarele încrucișate. 


— Împingem ușor Ultima Poartă și, prin acea crăpătură, putem vedea 
chipurile celor morți. Ne chinuim să înaintăm spre ea cu toată 
puterea, încălcăm orice regulă pentru a obține ceea ce ne dorim, dar, 
atunci când îl obținem, ne dăm seama că n-am obținut de fapt nimic. 
Doar suferință. 


- Trebuie să găsim ceva nou demn de obținut, spuse Părintele Yarvi, 
apoi se sprijini cu mâna schiloadă de balustradă și se aplecă peste ea. 
Mamă Adwyn! 


Preoteasa cu păr roşu se săltă în picioare și ridică privirea, cu 
lacrimile sclipindu-i pe obraji. 


- Trimite şoimi către Yutmark și Ținuturile de Jos, strigă Yarvi. 
Trimite șoimi către preotesele Inglefoldului și ale insularilor. Trimite 
șoimi către orice preoteasă ce-a îngenuncheat în fața Bunicii Wexen. 


Mama Adwyn privi clipind des cadavrul stăpânei sale, apoi își ridică 
din nou privirea. Își șterse lacrimile cu dosul palmei și lui Koll i se 
păru că revine încet-încet la realitate. Ce altă alegere avea la 
dispoziție? Ce alegere îi mai rămăsese oricăruia dintre ei? 


- Cu ce mesaj? întrebă ea schițând o plecăciune. 


- Spune-le că trebuie să îngenuncheze în fața Bunicului Yarvi chiar 
acum. 


Ucigașul 


Morţii zăceau grămezi în fața ușilor. Preoți ai Zeiţei Unice, bănuia 
Raith după robele lor cu soarele cu șapte raze cusut pe ele, fiecare 
având capul despicat la spate. Sângele se scurgea de sub trupurile lor, 
lăsând în urmă șiroaie întunecate pe treptele din marmură albă, care 
se transformau apoi în roz din cauza burniței ce cădea fără încetare. 


Poate că se așteptaseră la îndurare. Se ştia că Cel Care Frânge Săbiile 
preferă să ia sclavi decât să lase cadavre în urmă. La urma urmei, de 
ce să ucizi ceea ce poţi vinde? Dar se părea că Gorm fusese pus azi pe 
distrugere. 


Raith trase aer pe nasul spart, apoi păși pe așchiile mari ce scrâșneau 
sub tălpi și intră pe ușile sfărâmate în impunătorul templu al Marelui 
Rege. 


Acoperișul era pe jumătate terminat, căpriori dezgoliți împungând 
parcă cerul decolorat, în timp ce ploaia păta podeaua din mozaic și ea 
doar pe jumătate terminată. În interior se înşirau bănci lungi, probabil 
ca să aibă pe ce să șadă și să se roage credincioşii, însă acum nu se 
afla niciun credincios acolo, ci doar războinicii Vansterlandului ce 
beau, râdeau și distrugeau. 


Unul se tolănise pe o bancă, cu cizmele sprijinite de o alta și cu o fâşie 
de material cusut cu fir de aur înfășurată în jurul umerilor ca o 
mantie. Stătea cu capul pe spate și cu limba scoasă pentru a prinde 
picăturile de ploaie. Raith trecu de el, apoi ajunse între impunătorii 
stâlpi, înalți și subţiri ca trunchiurile de copaci, cu gâtul înţepenit de 
cât privise sculpturile lucrate cu măiestrie în piatră, ce se ridicau cu 
mult deasupra sa. 


Un trup zăcea întins pe masa din centrul acelei încăperi imense, 
acoperit cu o robă aurie cu roșu care se revărsa până pe podea, un 
trup ce ţinea o sabie incrustată cu nestemate între mâinile care se 
micșoraseră și se uscaseră de ajunseseră la dimensiunile unor gheare. 
Soryorn stătea alături de el, privindu-l încruntat. 


- E mic, zise purtătorul de steag, care părea că-și pierduse steagul pe- 
acolo, pe undeva. Pentru un Mare Rege. 


— El este? murmură Raith, privind incredul acel chip îngust. Cel mai 
mare dintre oameni, cel care şedea între zei și regi? 


Părea mai degrabă un neguţător de sclavi bătrân și scofâlcit decât 
conducătorul Mării Sfărâmate. 


— E mort de câteva zile. 


Soryorn smulse sabia dintre mâinile lipsite de viață ale Marelui Rege, 
lăsând una dintre ele să cadă înapoi pe masă. Așeză sabia pe podea și 
scoase din buzunar o daltă cu intenţia de-a smulge piatra prețioasă din 
vârful mânerului. Apoi se opri. 


— Ai un ciocan? 
- N-am nimic la mine, spuse Raith și chiar vorbea serios. 


Impunătoarele ziduri care se zăreau în depărtare fuseseră pictate în 
roz, în albastru și în auriu, cu scene înfățișând femei înaripate, al 
căror rost el, unul, chiar nu-l înțelegea, mai ales că pentru ele se 
muncise zile și săptămâni întregi. Războinicii lui Gorm chicoteau în 
timp ce-și exersau îndemânarea aruncându-și securile și smulgând 
bucăţi de tencuială care zăceau împrăștiate pe podea. Bărbaţi alături 
de care râsese şi Raith până nu demult, uitându-se împreună cum 
ardeau fermele de lângă graniță. Şi care acum de-abia dacă se 
deranjau să-i mai arunce vreo privire. 


În partea din spate a templului se afla un postament din marmură, iar 
pe acesta era așezat un imens bloc din piatră neagră. Grom-gil-Gorm 
stătea sprijinit cu pumnii pe el şi privea încruntat spre o fereastră 
acoperită de cioburi din sticlă colorată, potrivite în așa fel încât să 
alcătuiască o scenă: o siluetă care avea soarele în spate și care îi 
întindea ceva unui bărbat cu barbă. 


- Minunat, murmură Raith, admirând modul în care Soarele Mamă se 
răsfrângea prin sticlă și arunca cele mai ciudate culori pe podea, pe 
blocul de piatră, pe lumânări și pe cupa din aur plină cu vin care se 
afla pe el. 


- Îmi amintesc de vremurile când singurele lucruri care-ţi plăceau cu 
adevărat erau sângele și gloria, zise Gorm privindu-l pieziș. 


Raith nu putea să-l contrazică. 


— Bănuiesc că oamenii se pot schimba, regele meu. 

- Mai rar în bine. Ce-ai păţit la față? 

- I-am spus unei femei ce nu trebuia. 

- Contraargumentul ei este impresionant. 

— Cam așa ceva. 

Raith tresări când își atinse cu un deget nasul ce încă zvâcnea. 
- Thorn Bathu știe cum să-și impună punctul de vedere. 

- Ha! Nu poţi spune că n-ai fost avertizat în privinţa ei. 

- Mă tem că nu mă învăţ niciodată minte, regele meu. 


- Linia dintre îndrăzneală și prostie e greu de găsit chiar și pentru cei 
mai înţelepţi dintre oameni, spuse Gorm jucându-se gânditor cu unul 
dintre mânerele atârnate la gât, iar Raith se întrebă cărui războinic îi 
aparținuse. Am tot studiat fereastra asta în căutarea unui înțeles al 
poveștii pe care o spune, însă nu l-am găsit. 


- Bănuiesc că Zeița Unică îi oferă jilțul Marelui Rege. 


- Ai dreptate! spuse Gorm pocnind din degete. Dar totul nu e decât o 
minciună frumoasă. L-am întâlnit odată pe cel care a sculptat acel jilt 
şi n-a fost zeu, ci un sclav cu respirație împuţită din Sagenmark. Nu 1l- 
am considerat niciodată un mare meșter și nu mi-am schimbat 
părerea. Prea grăbit. Cred că am să pun să mi se sculpteze unul nou. 


— Unul nou, regele meu? întrebă Raith ridicând o sprânceană. 


- Curând voi fi încoronat în Sala Șoaptelor ca noul Mare Rege peste 
întreaga Mare Sfărâmată, zise Gorm privindu-l din nou pieziș, cu gura 
strâmbată într-un mic surâs poznaș. Niciun bărbat n-a mai avut parte 
de asemenea dușmani de seamă ca mine. Cei trei frați, Uthrik, Odem 
şi Uthil. Șireata Regină Laithlin. Yilling cel Strălucitor. Bunica Wexen. 
Marele Rege în persoană. Și i-am învins pe toți. Prin rezistență, 
şiretenie și noroc de arme bune. Cu ajutorul șanselor oferite de Mama 
Război și al trădării Părintelui Yarvi. 


- Războinicul adevărat e cel care la sfârşit încă mai răsuflă atunci 
când corbii se ospătează. Regele suprem e cel care priveşte cum ard 
hoiturile vrăjmașilor săi. 


Cât de goale i se păreau acum aceste cuvinte lui Raith, însă Gorm 
zâmbi auzindu-le. Oamenii zâmbesc întotdeauna când își aud repetate 
propriile lecţii. 


- Da, Raith, chiar așa! Poate că fratele tău era cel care vorbea mai 
mult, însă tu ai fost întotdeauna cel mai deștept. Cel care a înțeles 
totul! La fel cum ai spus și tu, Skara va fi invidiată de toată lumea ca 
regină și-mi va administra averea cu dibăcie, va aduce pe lume copii 
sănătoși şi va rosti ceea ce trebuie pentru a-mi face prieteni noi peste 
mări și țări. Cum s-a dovedit în cele din urmă, ai fost inspirat că n-ai 
ucis-o. 


Pe Raith îl durură încheieturile atunci când îşi încordă pumnul. 
— Chiar crezi asta, regele meu? 


Glasul mai că i se frânse, căci gelozia aproape că-l copleşise, simțindu- 
se totodată teribil de nedreptăţit, însă Gorm își închipui că lacrimile 
lui nu erau decât lacrimi de recunoștință. 


- Chiar cred și... te iert. 


Cel Care Frânge Săbiile surâse de parcă iertarea sa era cel mai de preț 
dar pe care-l putea obţine cineva, iar Raith trebuia să fie din cale afară 
de mulțumit că o obținuse. 


- Mamei Scaer îi plac lucrurile care nu se schimbă prea des. Însă mie 
îmi plac oamenii la fel ca mine, nu sclavii lipsiți de inițiativă. Un 
servitor cu adevărat loial trebuie ca uneori să-și protejeze stăpânul de 
luarea unor decizii pripite. 


- Zeii te-au binecuvântat cu adevărat, regele meu, și ți-au oferit mai 
mult decât poate visa cineva. 


Mai mult decât ar putea merita cineva, adăugă în sinea lui. Mai ales 
aşa ceva. Raith rămase privind fix chipul acela surâzător, brăzdat de 
cicatricele lăsate de sutele de lupte și luminat ca un curcubeu de 
razele ce străbăteau sticla colorată a ferestrei. Chipul omului pe care 
odinioară îl admirase. Chipul celui care-l transformase în ceea ce era 
acum. 


Un ucigaș. 
Înşfăcă de pe altar cupa din aur. 


— Permite-mi să ridic cupa în cinstea victoriei tale! 


Și înclină carafa, făcând vinul să se verse și să se împrăștie ca niște 
picături de sânge pe postamentul din marmură. Apoi sorbi gura de vin 
pe care paharnicul trebuie s-o înghită pentru a se încredința că 
băutura e sigură pentru buze mai fine decât ale sale. 


În spatele lor se auzi un bubuit puternic, apoi răcnete furioase, care-l 
făcură pe Gorm să se răsucească. Suficient pentru ca Raith să-și 
strecoare două degete în săculeţ și prindă sticluţa rece între ele. 


Trupul scofâlcit al Marelui Rege fusese trântit de pe masă funerară și 
zăcea acum pe podea, iar doi dintre războinicii lui Gorm se luptau 
pentru giulgiul din catifea, sfâşiind veșmântul fin în timp ce trăgeau 
de el ca niște câini ce se luptă pentru un os. 


- Există un anumit înţeles în toate astea, murmură Gorm privind 
trupul gol al celui care condusese Marea Sfărâmată, acum rășchirat și 
lipsit de demnitate pe podeaua încă neterminată a templului. Dar se 
vor compune multe cântece despre cele ce s-au întâmplat azi. 


- Se va cânta despre căderea orașelor și despre moartea regilor, spuse 
Raith îngenunchind și oferindu-i cupa stăpânului său. 


La fel cum obișnuia s-o facă după fiecare duel sau bătălie. După 
fiecare victorie. După fiecare fermă incendiată. După fiecare crimă 
lipsită de însemnătate. 


- Un toast în onoarea noului Mare Rege! strigă el. Care va bea din 
cupa înaintașilor! 


- Ţi-am simțit lipsa, Raith. 


Gorm surâse din nou întinzând mâna spre cupă, la fel cum făcuse și 
Skara când își potrivea armura, însă de data asta Raith nu mai ezită. 


- Am fost lipsit de generozitate cu tine și putem vedea cu toţii ce 
păţesc regii lipsiți de generozitate. Ar trebui să te întorci la mine și să- 
mi duci din nou sabia și cupa. 

Şi Grom-gil-Gorm duse cupa la buze. 

Raith trase adânc aer în piept și-i dădu drumul apoi, scoțând un oftat. 


— Asta-i tot ce mi-am dorit. 


— Pfui! se strâmbă Cel Care Frânge Săbiile. Vinul ăsta are o aromă 
ciudată. 


— Totul are o aromă ciudată aici. 
— Prea adevărat. 


Gorm miji ochii privindu-l pe Raith peste marginea cupei și mai luă o 
gură de vin. 


— Te-ai schimbat destul de mult. Timpul petrecut alături de viitoarea 
mea regină te-a învățat multe despre înțelegere și răbdare. 


- Regina Skara m-a făcut să văd lucrurile altfel, regele meu. Ar trebui 
să-i spun că am renunţat s-o mai slujesc pentru a mă întoarce la locul 
meu de drept. Așa s-ar cuveni. 


- Așa s-ar cuveni? Aproape că pot spune că ai învăţat ce e umorul! 


Gorm își goli cupa și-o aruncă zăngănind înapoi pe altar, ștergându-și 
picăturile căzute în barbă. 


— Du-te la regină, atunci! Ar trebui să fi tras la mal deja. La urma 
urmei, mâine-dimineaţă ne vom căsători. Mă gândesc că s-ar putea să- 
i pară rău că-și va pierde câinele de pază favorit. 


Şi Cel Care Frânge Săbiile întinse mâna pentru a-l scărpina viguros pe 
Raith pe cap. 


— Insă eu mă bucur că mi l-am căpătat înapoi. 


— Nici măcar pe jumătate la fel de mult pe cât se bucură câinele, 
regele meu, spuse Raith înclinându-se adânc. 


Apoi se întoarse și coborî de pe postament cu pasul său cam împleticit, 
salutându-l cu un semn din cap pe Soryorn, care tocmai se apropia din 
direcția opusă cu mânerul zgâriat al sabiei Marelui Rege. 


- Să dăm foc acestui loc, regele meu? îl auzi Raith pe purtătorul de 
steag întrebând. 


— De ce să dăm foc la ceva pe care-l putem folosi? spuse Gorm. Câteva 
lovituri de daltă și vom schimba aceste statui grotești în Mama Război, 
și, în același timp, vom ridica un templu măreț în cinstea sa! Un dar 
potrivit pentru cea care i-a oferit fiului său favorit întreaga Mare 
Sfărâmată... 


Raith ieși zâmbind în noapte. Pentru prima oară, simţea că nu mai are 
niciun regret. 


Cea mai fericită zi 


Skara își privea imaginea reflectată de oglindă. 


Îşi aduse aminte de momentul în care făcuse acelaşi lucru când venise 
pentru prima dată în Thorlby, în urmă cu o sută de ani parcă, după ce 
părăsise ruinele fumegânde ale palatului bunicului său. Acum aproape 
că nici n-o mai recunoaștea pe fata cu aspect firav care fusese odată. 
Şi poate că nici pe femeia cu trăsături ascuţite care devenise acum. O 
femeie cu privirea sfidătoare și cu o linie a gurii ce-i trăda îndârjirea, 
care părea mai mult decât hotărâtă să-și folosească pumnalul de la 
centura incrustată cu nestemate. 


Îşi răsuci în jurul încheieturii brățara a cărei piatră roşie scânteia în 
lumina slabă, cea pe care o purtase în vremuri imemoriale însuşi Bail 
Constructorul. Își aduse aminte de momentul în care i-o dăruise 
bunicul său și se gândi la cât de mândru ar fi fost el s-o vadă acum, 
imaginându-și surâsul lui plin de mândrie, apoi tresări când îi răsări în 
minte trupul lui prăbuşit în foc şi se văzu nevoită să-şi stăpânească 
obișnuitul val de greață, după care închise ochii și încercă să-și 
liniștească bătăile năvalnice ale inimii. 


Încercase să se convingă că atunci când va vedea cadavrul lui Yilling 
cel Strălucitor se va simţi în sfârșit eliberată. Sclava îi potrivi cu 
atenţie lanțul din mânere de sabie în jurul gâtului, lanţul de care 
curând va atârna și cheia Marii Regine, și Skara îi simți greutatea rece 
pe umerii goi, o greutate ce părea sporită de lucrurile făcute și de 
alegerile luate până atunci. 


În loc să alunge fantoma Mamei Kyre și pe cea a Regelui Fynn, ea 
adăugase și povara celei a lui Yilling cel Strălucitor și a Companionilor 
săi. În loc să se elibereze de atingerea rece a degetelor sale din 
întunecimea Pădurii, se trezise înlănțuită de strânsoarea lui mortală pe 
câmpiile din fața Fortăreţei lui Bail. 


Mama Owd avusese dreptate. Cu cât alergi mai tare ca să scapi de 
trecut, cu atât acesta te prinde mai repede din urmă. Tot ce poţi face e 


să te întorci cu faţa spre el și să-l înfrunți. Să-l primeşti cu braţele 
deschise. Și să încerci să-ți întâmpini viitorul mai pregătit ca oricând. 


Se auzi un bubuit puternic în ușă și Skara trase adânc aer în piept, 
după care deschise ochii. 


— Intră. 


Jenner cel Albastru se văzuse nevoit să preia locul tatălui ei în cadrul 
ceremoniei, căci părea cel mai în măsură să o facă, din moment ce era 
cea mai apropiată persoană de ea acum, cumva o rudă de sânge. Simţi 
că i se face rău când văzu legătura sacră din pânză ce atârna pe 
umărul lui. Legătura ce urma să-i fie înfășurată în jurul mâinii strânse 
pe cea a lui Gorm, pentru a-i uni pe vecie. 


Bătrânul pirat veni lângă ea- trăsăturile lui asprite de vreme părând și 
mai aspre în oglindă —, apoi încuviinţă din cap. 


- Chiar arăţi ca o Mare Regină. Cum te simţi? 

- De parcă aș fi gata să vomit. 

- Am auzit că exact așa trebuie să se simtă o fată în ziua nunții sale. 
— Totul e pregătit? 


Dacă sperase ca toți invitaţii să fie măturaţi de-o inundație și purtați 
până în valurile mării, urma să fie dezamăgită crunt. 


- Nici nu-ți imaginezi! Regina Laithlin a adus cu ea mile întregi de 
ţesături fine, iar Sala Șoaptelor e acum decorată cu flori de toamnă și 
podeaua, presărată cu frunze ruginii. Statuii Zeiţei Unice i-a fost 
retezat capul și curând își va pierde și trupul, așa că Zeii cei Înalți își 
vor recăpăta curând locul de drept. Orice s-ar spune despre Bunicul 
Yarvi, este totuşi un om care rezolvă orice sarcină care i se 
încredințează. 


Skara oftă cu zgomot. 
- Acum e Bunicul Yarvi. 
- O mulțime de oameni au avansat în ultimul timp. 


- Căţărându-se pe un morman de cadavre, spuse ea potrivindu-și mai 
bine în jurul gâtului lanţul din mânere de sabie, în centrul cărora se 
afla diamantul lui Yilling cel Strălucitor, ce-i sclipea pe piept. Iar al 
meu e mai înalt decât al tuturor. 


Jennner de-abia dacă o asculta. 


— A sosit lume de pe tot cuprinsul Mării Sfărâmate. Din Gettland, din 
Trovenland și din Vansterland. Din Inglefold, din Ținuturile de Jos și 
din Insule. Shendi și banyai și alții care doar zeii sau mai știu eu cine 
cunosc de unde se trag. Am văzut chiar și emisari sosiți din Catalia, 
porniţi la drum să vorbească în fața Marelui Rege și descoperind acum 
că un altul i-a luat locul pe tron. 


— Ce zic oamenii? 


— Au rămas urme adânci, mai ales în rândurile celor ce tind să ia totul 
prea în tragic, dar majoritatea sunt bucuroşi că Mama Război și-a 
strâns în sfârşit aripile, iar Tatăl Pace surâde din nou. Sunt mulți care-l 
urăsc pe Gorm, sunt și mai mulți cei care n-au încredere în Yarvi, dar 
dragostea pentru tine pare că înfrânge orice rezistență. 


— Pentru mine? 


- Faima ta s-a răspândit până departe! Regina-războinică, cea care a 
luptat pentru pământurile ei atunci când nimeni nu mai era în stare s- 
o facă. Femeia care l-a doborât la pământ pe Yilling cel Strălucitor, 
dar care i-a oferit și sprijin în clipele de pe urmă. Măreţie și îndurare, 
mână în mână, așa am auzit. Ashenleer s-a întors. 


Skara privea imaginea din oglindă. Nu-şi aducea aminte să-i fi oferit 
vreun sprijin lui Yilling. Își aducea aminte doar de acel săculeț plin cu 
hârtiuțe. Simţi iar un val de greață și își apăsă pântecul cu mâna, 
întrebându-se dacă și Ashenleer fusese chinuită de dureri de stomac. 


- Adevărul și cântecele rareori se potrivesc, nu-i așa? murmură ea. 


- Nici măcar dacă sunt rostite în aceeași încăpere, însă nu pentru 
depănarea adevărului sunt tocmiți barzii. 


Jenner cel Albastru tăcu câteva clipe, apoi îi mai aruncă o privire 
scurtă pe sub sprâncene. 


— Eşti sigură că vrei s-o faci? 


Era tare, tare departe de-a fi sigură, însă n-avea nevoie ca și îndoielile 
lui să se adune peste ale sale. 


- Am stabilit deja o înțelegere. Nu mai pot să dau înapoi nici dacă aș 
vrea. 


- Dar vrei să mergi până la capăt? Poate că există pe lumea asta și 
oameni mai răi decât Cel Care Frânge Săbiile, dar cred că am ajuns să 
te cunosc, regina mea. Dacă ai putea alege pe cineva, mă îndoiesc că 
pe el l-ai alege ca soţ... 


Skara înghiți în sec. Fata care fusese înainte ca focul să mistuie palatul 
bunicului său și-ar fi dorit să mai fi avut și o altă alegere la dispoziţie. 
La fel ar fi făcut și fata care se cuibărise la pieptul lui Raith în 
întuneric. Însă acum nu mai era o simplă fată. 


Îşi ridică bărbia şi îşi privi sfătuitorul prin fantele înguste ale ochilor, 
străduindu-se să pară sigură pe sine. 


- Atunci nu mă cunoşti atât de bine pe cât crezi, Jenner cel Albastru. 
Grom-gil-Gorm va fi înscăunat ca Mare Rege astăzi. E cel mai faimos 
războinic din jurul Mării Sfărâmate. O alianță între Vansterland și 
Throvenland ne va face mai puternici, ne va face popoarele mai 
puternice și nimeni nu va mai îndrăzni vreodată să aducă focul în 
Yaletoft la ceas de noapte! 


Îşi dădu seama că începuse să strige, așa că se strădui să-şi tempereze 
vocea. Se forță să-și amuțească inima și capul să vorbească în locul 
acesteia. 


- Gorm e soțul pe care l-aș alege. Soțul pe care mi l-am ales. 
Jenner cel Albastru își coborâse ochii și se uita acum ţintă la cizme. 


- N-am avut niciodată intenţia de-a te face să te îndoieşti de tine 
însăți... 


- Știu ce-ai vrut să zici, zise Skara punându-i cu blândeţe o mână pe 
umăr și făcându-l să-și ridice din nou privirea, care o întâlni pe-a sa, 
un pic înlăcrimată acum. Ai fost alături de mine atunci când nimeni n- 
a făcut-o și știu că încă îmi ești alături. Și mă rog să-mi fii mereu 
alături. Dar asta-i datoria mea, pe care vreau s-o îndeplinesc. 


Nici nu putea să facă altfel, oricât de mult ar fi durut-o. 


Jenner cel Albastru îi zâmbi, acel zâmbet al său care-i atăta dinţii 
lipsă, un zâmbet pe care ea ajunsese chiar să-l iubească. Chipul lui 
bătut de vreme se încrețţi și se lumină de bucurie. 


— Atunci hai să te căsătorim. 


Se întoarseră amândoi odată atunci când ușa se izbi de perete. Mama 


Owd rămăsese holbându-se în prag, îmbrăcată cu o rochie un pic cam 
lungă și cumva încurcând-o la mers, gâfâind din greu și cu fruntea 
acoperită de broboane de sudoare. Nu era nevoie să fii vreun mare 
învăţat ca să-ţi dai seama că aducea cu ea vești din cale afară de 
importante. 


- Spune mai repede, se răsti Skara la ea, simțind cum că i se face iar 
greață. 


- Regina mea... zise Mama Owd înghițind în sec și privind-o pe Skara 
cu ochi mari. Grom-gil-Gorm e mort. 


Schimbând lumea 


- Știu că a fost mâna ta! mârâi Mama Scaer, a cărei furie umpluse Sala 
Șoaptelor până în tavan, reverberând atât de sălbatic, încât îl făcu pe 
Koll să-și îndese capul între umeri. A ta sau a târfuliței tale... 


- Dacă vorbeşti despre Regina Skara, să știi că nu-i nici a mea, nici 
târfuliță. 


Surâsul Bunicului Yarvi părea la fel de afectat de furia lui Scaer pe cât 
părea piatra elfilor atunci când era lovită de săgeți. 


- Dacă ai fi fost sigură că sunt responsabil, ai fi adus cu tine și dovezi, 
dar știu că n-ai niciuna pentru că n-am nimic de-a face cu asta. 


Scaer deschise gura, însă Yarvi îi tăie avântul: 

- Vorbim despre Grom-gil-Gorm, Cel Care Frânge Săbiile și Care Lasă 
Copiii Orfani! Obișnuia să se laude că nimeni n-are mai mulți dușmani 
decât el! Fiecare mâner de pe lanţul ăla al lui atârnat la gât avea în 
spate pe cineva dornic de răzbunare. 

- Și, la urma urmei... 

Koll își desfăcu braţele și încercă să pară cel mai sincer om din lume. 

- Câteodată... oamenii mor pur și simplu. 

Mama Scaer îi aruncă o privire ucigătoare. 


- Oh, categoric vor muri oameni din cauza asta, vă promit! 


Gărzile lui Yarvi se foiră neliniștite, cu fețele ascunse în spatele unor 
măști aurite, dar cu armele elfilor la vedere, gata de luptă. Oamenii 
care vâsliseră pe Vântul din Sud spre Strokom se îmbolnăviseră. Trei 
dintre ei muriseră deja. Se părea că, fără pilulele magice ale lui Skifr, 
ruinele acelea erau la fel de periculoase pe cât se spunea. De acum 
încolo, nimeni nu avea să se mai aventureze acolo pentru a scoate 


relicve, însă Bunicul Yarvi găsise destui oameni dispuși să poarte acele 
arme periculoase. Căci, în definitv, în momentul în care le primeau, 
deveneau mai puternici decât orice războinic lăudat vreodată de 
cântecele barzilor. 


— Chiar n-ai altceva mai bun de făcut, Mamă Scaer, decât să arunci cu 
amenințări goale în ucenicul meu? spuse Bunicul Yarvi ridicând 
nepăsător din umeri. Gorm a murit fără a lăsa în urmă vreun 
moștenitor. Vansterlandul ar putea cădea pradă haosului, fiecare 
războinic arzând de dorința de-a se dovedi cel mai puternic dintre toți. 
Datoria ta e să păstrezi ordinea și să te asiguri că un nou rege va fi 
ales fără prea multă vărsare de sânge. 


- Oh, voi găsi eu un nou rege, mormări ea privindu-l pe Yarvi cu 
asprime. Apoi voi scurma peste tot după adevăr și atunci va sosi şi 
momentul răfuielii. 


Îndreptă un deget lung și ascuţit ca o gheară spre statuile Zeilor Înalți. 
- Zeii văd totul! Și sunt mereu pregătiți să judece! 
Yarvi se încruntă auzind-o. 


- Din ce ştiu eu, ei nu se grăbesc prea tare să judece pe cineva. 
Scurmă după orice adevăr dorești, dar deocamdată nu va mai fi niciun 
alt Mare Rege. Ultimul nu ne-a adus decât sânge, iar Marea Sfărâmată 
are nevoie de timp ca să se vindece, rosti el ducându-și la piept fără 
prea tragere de inimă mâna cea schiloadă. De acum încolo, puterea va 
rămâne în mâinile Preoțimii, iar Tatălui Pace i se va oferi în sfârșit o 
şansă. 


Mama Scaer scoase un șuierat plin de dezgust. 

— Nici măcar Bunica Wexen nu credea că se va putea ridica atât se sus. 
— Totul e pentru binele suprem, nu pentru mine. 

— Asta spun toți tiranii! 


- Dacă-mi dispreţuiești metodele, poate că ar trebui să renunțţi la acea 
armă a elfilor pe care-o tot porți după tine, nu? Ori poate nu e chiar 
atât de rea pe cât te temeai la început? 


- Uneori trebuie să lupți împotriva unui rău cu alt rău, zise Scaer 
privind în direcţia gărzilor lui Yarvi și ducându-și mâna la relicva pe 
care-o purta mereu sub haină. Şi asta-i lecţia pe care ai predat-o lumii 


întregi. 
Yarvi se încruntă și mai tare. 


— Ar trebui să arăţi mai mult respect, Mamă Scaer. Mai mult față de 
funcţia de Bunic al Preoţimii, dacă nu faţă de cel care o deţine. 


- Iată tot respectul pe care-l am față de tine. 

Și scuipă pe podea, chiar la picioarele lui. 

- Încă nu mi-am spus ultimul cuvânt. 

Şi se îndepărtă furioasă, călcând apăsat pe podeaua Sălii Șoaptelor. 


- Ce păcat, zise Yarvi ştergând calm scuipatul cu pantoful. Și tocmai 
când deveniserăm prieteni așa de-apropiați. In fine! 


Şi se întoarse către Koll, cu un început de zâmbet răutăcios în colțul 
gurii. 


- Duşmanii sunt preţul succesului, nu? 


- Aşa am auzit, Părinte Yarvi, spuse Koll, după care se corectă 
imediat: lartă-mă, Bunicule Yarvi. 


- Chiar așa. Hai cu mine. 


Deși Soarele Mamă urcase sus pe cer și strălucea cu putere, de 
dimineață plouase mult și printre pietrele cenușii ale Skekenhouse- 
ului erau băltoace de apă. Toate focurile fuseseră stinse, însă în aer 
încă se mai simțea miros de ars. Omorurile încetaseră, însă violența 
parcă plutea încă în aer. Strigătele vânzătorilor păreau cumva 
înăbușite, iar ochii tuturor priveau în jos. Chiar și lătratul unui câine 
în depărtare suna cumva temător. Poate că Mama Război își strânsese 
în sfârşit aripile, dar Tatăl Pace încă era departe de-a se instala comod 
pe aceste meleaguri. 


O mulțime de oameni cu atitudini umile se adunaseră la umbra lungă 
a Turnului Preoteselor. Oameni veniți probabil ca să ceară eliberarea 
vreunui prizonier sau vreo favoare. Îngenuncheaseră pe piatra udă și 
se chirciră când Bunicul Yarvi trecu pe lângă ei fără să-i bage în 
seamă, apoi îi mulțumiră fericiți pentru eliberarea orașului de shendi. 


Niciunul nu aminti de faptul că, în primul rând, el fusese cel care le 
oferise orașul shendilor. Cel puțin nu în față. 


- Oamenii obișnuiau să-şi plece capul în fața ta, murmură Koll. Sau să 
se încline dacă își doreau ceva. Acum îngenunchează. 


- Singurul lucru pe care se cuvine să-l facă e să îngenuncheze în faţa 
Bunicului Preoțimii, murmură Yarvi, răsplătind eforturile lor servile 
cu o fluturare generoasă a mâinii sale schiloade. 


— Aşa-i, dar ei îngenunchează în fața lui sau în fața armelor elfilor pe 
care le poartă gărzile sale? 


— Ceea ce contează e că îngenunchează. 
- Oare frica și respectul sunt unul și același lucru? 


- Sigur că nu, spuse Yarvi pornind mai departe și lăsându-și gărzile să 
împrăștie mulțimea rămasă în urmă. Respectul se risipește repede pe 
timp de furtună. Teama are rădăcini înfipte mult mai adânc. 


Echipe de sclavi se cățărau printre ruine, opintindu-se sub bicele 
mereu la pândă ale celor care aveau cheile de la lanţuri și muncind 
din greu pentru a reda orașului strălucirea dinainte de atac. Koll nu se 
îndoia că unii dintre ei se bucuraseră cândva de favorurile oferite de 
Bunica Wexen. lar acum descopereau că, cu cât te cațări mai sus, cu 
atât căderea e mai abruptă. 


Koll ajunsese să se întrebe dacă ei chiar schimbaseră lumea, din 
moment ce atâta sânge fusese vărsat pentru asta. Alți oameni, purtând 
aceleași zgărzi, probabil, în timp ce alții păstrau cheile de la lanţuri, 
însă viața rămăsese aceeași. Întrebările rămăseseră aceleași, la fel şi 
răspunsurile. 


- Eşti neobișnuit de tăcut, spuse Bunicul Yarvi în timp ce se îndreptau 
spre docuri. 


- Câteodată te străduieşti atât de mult să obţii un lucru, încât atunci 
când l-ai obținut nici nu mai știi ce să faci cu el. 


- Rareori victoria se simte la final ca o victorie, zise Yarvi aruncându-i 
o privire piezișă și părând, ca de obicei, că-i poate citi lui Koll chiar și 
cele mai ascunse gânduri. Asta-i tot? 


— Mai e ceva ce... ei bine... mă deranjează. 


De fapt, făcuse o adevărată gaură în mintea lui Koll încă din ziua în 
care se petrecuse. 


- N-ai fost niciodată omul care să-și țină grijile doar pentru el. 


Koll își răsuci gâtul și simţi zăngănitul liniștitor al greutăților mamei 
sale pe sub cămașă. 


- Mama mi-a spus mereu că sinceritatea e cea mai bună pavăză a 
cuiva. 


- Excelent sfat, așa cum au fost mereu sfaturile mamei tale. Fii sincer, 
atunci. 


- Bunica Wexen... zise el curățându-și cu atenție unghia unui deget. A 
spus că nu ea a trimis oameni să-i omoare familia lui Skifr. 


Yarvi îl privi pe Koll curios. Părea că privește totul de la o mare 
depărtare de când devenise Bunic al Preoţimii. 


- O minciună. Ca și cea conform căreia ar fi existat un trădător în 
cadrul alianței noastre. Bunica Wexen știa cum să semene discordie 
printre vrăjmașii săi. lar acum o face și de dincolo de Ultima Poartă. 


— Probabil... 


Koll își apăsă vârfurile degetelor arătătoare atât de tare unul de 
celălalt încât i se albiră. Fiecare cuvânt i se părea un efort. 


- Întreabă cine are de câștigat, așa mi-ai spus mereu. 


Bunicul Yarvi se opri brusc și Koll auzi și gărzile oprindu-se la fel de 
brusc. Le putea vedea umbrele lungindu-se către el pe pietrele cubice 
ale pavajului, purtând cu ele armele elfilor încredințate de Yarvi. 


- Şi cine are de câștigat? 


- Tu, zise răgușşit Koll fără a-și lua privirea de la degete, după care 
adăugă grăbit: Sau noi. Gettlandul. Noi toți. Fără acel incendiu, Skifr 
n-ar fi venit cu noi în nord. Fără Skifr, n-ar fi avut loc nicio călătorie 
spre Strokom. Fără călătoria spre Strokom, n-am fi avut nicio armă de- 
a elfilor. Fără armele elfilor, n-am fi obținut victoria de la Fortăreața 
lui Bail. Fără victoria de la Fortăreaţa lui Bail... 


Greutatea mâinii schiloade a Părintelui Yarvi pe umărul său îi opri 
bălmăjelile. 


- Viitorul e un tărâm învăluit în ceață. Chiar crezi că aş fi putut plănui 
toate astea? 


— Probabil... 


- Atunci mă flatezi și mă insulți în același timp. Am considerat mereu 
că puterea presupune să ai mereu un umăr în umbră. Dar nu amândoi, 
Koll. Skifr era prietena noastră. Chiar crezi că aș fi putut trimite pe 
cineva ca s-o omoare? Ca să-i ardă copiii? 


Privindu-l drept în ochii deschiși la culoare, Koll se întrebă dacă ar 
exista pe lumea asta un lucru pe care ce Primul dintre Preoţi să nu fie 
în stare să-l facă. Dar nu deținea mai multe dovezi decât Mama Scaer, 
iar şanse de reușită avea chiar mai puţine. Îşi dădu silința să afișeze un 
zâmbet firav și clătină din cap. 


— Sigur că nu. Doar că... gândul ăsta nu mi-a dat pace, atâta tot. 
Părintele Yarvi deja se pregătea să încheie discuţia. 


- Ei, să ştii că nu poți cădea prea ușor pradă îndoielilor dacă îmi vei 
lua locul ca Preot al Gettlandului, spuse el oarecum nepăsător, de 
parcă ar fi fost un dresor ce-i aruncă un os câinelui întruchipat de 
Koll, care porni după el precum un cățeluș ascultător. 


- Eu? zise el cu glas pițigăiat ca al unei fetițe, grăbindu-se în urma lui 
Yarvi. Preotul Gettlandului? 


- Ai aceeași vârstă pe care am avut-o eu atunci când am preluat 
toiagul Mamei Gundring. Ştiu că nu prea ai încredere în forțele tale, 
însă eu am încredere în tine. A sosit momentul să dai testul, să-ți 
depui jurământul și să devii preot. Vei sta alături de Jilțul Negru, vei 
deveni Părintele Koll și dreptul tău din naștere vor fi plantele, cărțile 
și cuvintele rostite cu iscusință de preot. 


Tot ce-şi dorise vreodată. Respect, autoritate și talent, puse la treabă. 
Părintele Koll. Cel mai capabil bărbat care-ar fi putut să devină 
vreodată. Dar de ce oare acest gând îl umplea de teamă? 


La  docuri domnea o mare agitație. Oamenii se târguiau, 
contrazicându-se și amenințând în șase limbi pe care le cunoștea Koll 
și în cel puțin alte şase pe care nu le cunoștea. Corăbiile se legănau la 
cheiuri, încurcându-se unele pe celelalte, sosind sau plecând, în timp 
ce vâslele se loveau sau se frecau unele de altele. 


Multe dintre ele părăseau Skekenhouse-ul ca urmare a morţii subite a 
lui Gorm, moarte ce crease prea multe suspiciuni și neînțelegeri. 
Shendii deja dispăruseră încărcați cu prăzi, mormăind nemulțumiți 
din cauză că obținuseră doar o parte din ce li se promisese. 


Throvenmanii se întorceau acasă pentru a-și reconstrui fermele 
distruse odată cu orașele și cu întreaga ţară. Fără legătura creată de 
faima lui Gorm, vanstermanii deja se împărțeau în facțiuni, alergând 
grăbiţi să-și pună la adăpost ce era al lor sau porniţi să pună mâna pe 
ce nu era al lor, înainte ca iarna să încătușeze nordul încă o dată. 


- O mulțime de oameni părăsesc orașul, spuse Koll. 
— Cam așa ceva. 


Părintele Yarvi scoase un mormăit satisfăcut în timp ce urmărea 
agitația. 


- Dar, în același timp, alții sosesc în oraș. 


Începuseră deja să apară negustorese cu priviri agere, venite tocmai 
din Gettland, servitoare ale Reginei de Aur sosite să perceapă dări 
corăbiilor ce urmau să treacă prin istmuri. Cei ce compuneau 
rugăciunile deja se străduiau din greu s-o alunge pe Zeița Unică, 
începând în schimb să cânte pe la fiecare colț de stradă din 
Skekenhouse cântecele nenumăraţilor zei ai lor. Şi în fiecare zi soseau 
din cei mai mulți războinici, tocmiți de Bunicul Yarvi de pe tot 
cuprinsul Mării Sfărâmate, purtând șoimul alb al Preoțimii proaspăt 
pictat pe scuturi. 


- Aduc cu ei și o mulțime de săbii, murmură Koll. 


- Într-adevăr. Trebuie să facem în așa fel încât Tatăl Pace să mai 
surâdă o vreme. 


— Dar de când surâde Tatăl Pace atunci când vede săbii? 


- Doar jumătate de război se poartă cu arme, Koll, însă, în același 
timp, doar jumătate de pace este câștigată cu pluguri, spuse Yarvi 
proptindu-și palma strâmbă pe mânerul sabiei sale curbate, pe care 
încă o mai purta la brâu. O sabie ținută de mâna care poate fi o 
unealtă potrivită. 


Koll se uita la un grup de războinici cu priviri aspre care tocmai ce 
treceau pe lângă ei, purtându-și armele cu aceeași mândrie cu care o 
soție proaspăt căsătorită își poartă cheia la gât. 


- Cine hotărăște ale cui mâini sunt cele potrivite? 


— Noi. Noi suntem cei care trebuie să hotărască. Este de datoria celui 
puternic să lase deoparte copilăriile și să aleagă răul cel mai mic. 


Altminteri lumea va cădea din nou pradă haosului. Sper că nu mai ai 
nicio îndoială, Koll. 


- Îndoieli? 
Pe toţi zeii, parcă era alcătuit doar din îndoieli. 


- Nu, nu, nu. Nu! îşi drese Koll glasul. Poate. Știu cât de multe îţi 
datorez. Doar că... nu vreau să te dezamăgesc. 


— Am nevoie de tine alături de mine, Koll. I-am promis tatălui tău că 
te voi elibera și te-am eliberat. I-am promis mamei tale că voi avea 
grijă de tine și am avut. 


Apoi vocea îi scăzu, transformându-se aproape într-o șoaptă: 
- Şi eu am îndoielile mele... ajută-mă să aleg ceea ce trebuie. 


În glasul lui se simţea o slăbiciune pe care Koll n-o mai auzise înainte 
şi la care nici nu se așteptase vreodată. Ba chiar aproape o disperare. 


- Rulf s-a întors în Thorlby pentru a fi aproape de soția sa. Am nevoie 
de cineva de încredere. De cineva care să-mi aducă aminte că pot face 
bine. Nu că pot alege mereu binele suprem, ci pur și simplu... binele. 
Te rog. Ajută-mă să stau în lumină. 


- Am atâtea de învăţat... bălmăji Koll, însă oricât de mult s-ar fi 
zvârcolit, nu exista cale de scăpare. 


- Vei învăţa lucrând. La fel cum am făcut și eu. La fel cum trebuie să 
procedeze orice om, spuse Yarvi pocnind din degete. Lasă deoparte 
testul. 


— Să-l las deoparte? zise Koll, clipind des. 


- Eu sunt Bunicul Preoţimii, cine m-ar refuza? Ţi-ai putea depune 
jurământul chiar acun. Poţi să îngenunchezi aici drept cioplitorul în 
lemn Koll și să te ridici în picioare drept Părintele Koll, Preotul 
Gettlandului! 


Nu și-ar fi imaginat că va îngenunchea pe un chei uitat de lume, însă 
Koll știuse dintotdeauna că acest moment va sosi. Visase la el, se 
umflase în pene de mândrie, învățase pe dinafară toate cuvintele. 


Îngenunche şovăind, simțind cum îi tremură picioarele, Koll, 
cioplitorul în lemn, udându-se până la piele prin pantalonii subțiri. 
Bunicul Yarvi stătea impunător în faţa sa, surâzând. Nu era nevoie să 


pară amenințător. Gărzile lipsite de chipuri ce zăboveau în spatele lui 
o făceau în locul său. 


Koll nu trebuia decât să rostească acele cuvinte ca să devină preot. Nu 
doar Fratele Koll, ci Părintele Koll. Cel care urma să stea alături de 
regi și să schimbe lumea. Să devină cel mai bun bărbat care-ar fi putut 
deveni, așa cum își dorise mama sa întotdeauna. Să nu mai fie 
niciodată un venetic. Un om slab. Să nu aibă niciodată o soție, iar 
singura familie să-i fie Preoțimea. Să părăsească lumina și să aibă tot 
timpul un umăr în întuneric. Cel puţin unul. 


Tot ce trebuia să facă era să rostească acele cuvinte și apoi să se 
ridice. 


Un vot 


În centrul casei pe care Skara o luase pentru ea însăși se afla o curte 
căzută în paragină. Fusese năpădită de buruieni și sufocată de iederă, 
deși se vedea că odată cineva se îngrijise de ea, căci florile târzii încă 
mai înfloreau și răspândeau un miros dulceag și puternic, acoperind 
aproape cu totul zidul pe care bătea soarele. 


Chiar dacă frunzele cădeau la pământ și vremea se răcea, Skarei îi 
plăcea foarte mult să șadă acolo, pe o bancă acoperită de licheni. Îi 
aducea aminte de grădina cu ziduri înalte din spatele Pădurii, acolo 
unde Mama Kyre o învățase numele tuturor ierburilor. Numai că aici 
nu se găsea niciun fel de ierburi. lar Mama Kyre murise deja de ceva 
timp. 


— Atmosfera din Skekenhouse e... 
— Otrăvitoare, termină Mama Owd în locul ei. 


Ca de obicei, preoteasa ei rostea cuvântul potrivit. Cetăţenii erau 
stăpâniți cu toţii de un sentiment de teamă amestecată cu ranchiună. 
Membrii fostei alianțe se repeziseră unii la gâtul celorlalți. Războinicii 
Bunicului Yarvi se găseau peste tot, purtând pictați pe veşminte 
obișnuiții porumbei ai Tatălui Pace, deşi degetele lor mereu pregătite 
se aflau mai tot timpul aproape de uneltele Mamei Război. 


- E momentul cel mai potrivit să pornim spre Throvenland, spuse 
Skara. Avem foarte multe de făcut acolo. 


— Corăbiile sunt aproape gata, regina mea, zise Jenner cel Albastru. 
Aveam de gând să-i ofer o vâslă și lui Raith... 


Skara îl privi aspru. 
- Ţi-a cerut el una? 


- El nu e omul care să ceară. Dar am auzit că nu s-a prea înţeles cu 


Thorn Bathu şi nu e ca și cum i-ar mai putea purta sabia lui Gorm... 


- Raith a făcut o alegere, se răsti Skara, însă apoi reuși să se 
stăpânească. Nu poate veni cu noi. 


Jenner clipi nedumerit când o auzi. 


- Dar... a luptat pentru tine în istmuri. Mi-a salvat viaţa în Fortăreața 
lui Bail. I-am spus că vom avea întotdeauna un loc pentru el... 


- N-ar fi trebuit să-i spui asta. Nu depinde de mine ca tu să-ți ţii 
promisiunile. 


O duru pe ea să vadă cât de mult îl dor pe el aceste vorbe. 


- Fireşte, regina mea, murmură el, după care se îndepărtă cu pași 
ţepeni, lăsând-o pe Skara singură, doar cu preoteasa. 


Bătea un vânt rece, care învolbura frunzele, făcându-le să se 
urmărească una pe alta pe pietrele străvechi. O pasăre ciripea undeva 
în iedera uscată. Mama Owd își drese glasul. 


- Regina mea, trebuie să-ţi pun o întrebare. Îţi curge sânge în mod 
regulat? 


Skara simți cum inima începe să-i bată năvalnic și cum faţa începe să-i 
ardă, așa că îşi lăsă privirea în pământ. 


- Regina mea? 
- Nu. 


- Și... asta ar putea fi... cauza pentru care șovăi să-i oferi o vâslă 
purtătorului de sabie al Regelui Gorm? 


Poate că reuşise să-l păcălească pe Jenner cel Albastru, însă Mama 
Owd nimerise drept la țintă. Problema cu sfătuitorii prea isteți e că 
reușesc să vadă printre minciunile tale la fel de ușor ca și printre ale 
dușmanilor tăi. 


- Se numeşte Raith, murmură Skara. Îi poţi folosi măcar numele. 


- Cel Care Răspândește Sămânţa te-a binecuvântat, spuse încet 
preoteasa. 


— M-a blestemat. 


Deşi Skara știa prea bine cine trebuie învinovățit pentru această 
situaţie. 


- Când te îndoiești că vei apuca ziua de mâine, ajungi să nu-ți mai faci 
griji prea mari pentru viitor. 


- Nimeni nu poate da dovadă de înţelepciune de fiecare dată, regina 
mea. Ce-ai de gând să faci în continuare? 


Skara își prinse capul în mâini. 

— Zeii să m-ajute, căci n-am nicio idee. 

Mama Owd se lăsă în genunchi în faţa ei. 

- Ai putea păstra copilul. Am putea chiar păstra secretul față de 
ceilalți. Dar riscăm foarte mult. Ai putea să-ți riști chiar și poziţia 
proaspăt dobândită. 

— Sau? zise Skara întâlnindu-i privirea. 

- Am putea face sângele să-ți curgă din nou. Există metode. 

Skara își simți limba cleioasă când vorbi. 

- Există riscuri și în această situație? 


- Câteva, spuse Mama Owd lipsită de expresie. Dar eu nu mi-aş face 
griji prea mari din cauza lor. 


Skar își duse palma la pântec. Nu simţea nicio diferență. Nu se simțea 
mai rău decât de obicei. Nu simţea nimic crescând înlăuntrul ei. Când 
se gândea la faptul că va pierde ce se afla înlăuntrul ei, nu simțea 
decât o mare ușurare şi doar o umbră vagă de vinovăţie, nimic mai 
mult. 


Deja începea să se obișnuiască să-și strunească regretele. 
- Vreau să dispară, șopti ea. 
Mama Owd o apucă de mâini cu blândeţe. 


- Când ne vom întoarce în Throvenland, mă voi ocupa eu de toate. Nu 
te mai gândi la asta. Ai destule lucruri pe cap. Lasă totul în grija mea. 


Skara trebui să-şi înghită lacrimile. Înfruntase amenințări, furia altora, 
chiar și Moartea, toate cu ochii uscați, însă puţină bunătate din partea 


cuiva o făcea să-și dorească să plângă. 
- Iţi mulțumesc, șopti ea. 
— Ce imagine mișcătoare! 


Mama Owd se ridică brusc în picioare şi se răsuci imediat când 
Bunicul Yarvi păși în mica lor grădină. 


Încă purta haina lui simplă. Iar la brâu avea aceeași sabie. Încă mai 
avea cu el toiagul elfilor, deși transmitea un cu totul alt mesaj de când 
îl ucisese pe Yilling cel Strălucitor. Dar la gât îi atârna lanţul pe care 
înainte obișnuia să-l poarte Bunica Wexen, de care acum își agățase 
propriile hârtii foşnitoare, cu inscripții noi pe ele. Și chipul i se 
schimbase. În ochi avea o strălucire amară, pe care Skara nu o mai 
zărise înainte. Poate că afișase o mască lipsită de îndurare de când se 
mutase în Turnul Preoțimii. Sau poate că, din moment ce nu mai avea 
nevoie de ea, o dăduse la o parte pe cea care sugera o fire ceva mai 
blândă. 


De prea multe ori, după ce înfrângem un vrăjmaș pe care l-am urât din 
tot sufletul, în loc să lăsăm totul în urmă și să o luăm de la capăt, 
ajungem să-i luăm locul și să devenim exact ca el. 


- Chiar și pietricica tocită ce-mi ţine loc de inimă se simte încălzită 
atunci când vede o asemenea apropiere între o regină și preoteasa ei, 
zise Yarvi cu un zâmbet fără pic de căldură. Ești o femeie care inspiră 
credință, Regină Skara. 


— Nimic magic, să știi. 


Se ridică și ea în picioare, îşi netezi cu atenţie partea din față a 
rochiei, apoi își trecu palmele peste obraji, nelăsând nimic să răzbată 
la suprafață, așa cum o învățase să procedeze Mama Kyre. Avea 
senzația că în următoarele clipe va trebui să-și reamintească toate 
lecţiile pe care i le predase Mama Kyre. 


- Încerc să-i tratez pe oameni așa cum mi-ar plăcea și mie să fiu 
tratată. Cei puternici nu trebuie să fie mereu lipsiți de îndurare, 
Bunicule Yarvi. Ei trebuie să fie şi generoși. Trebuie să arate și milă în 
același timp. 


Primul dintre Preoţi surâse de parcă asculta cuvintele unui copil 
inocent. 


- Ce sentimente înălțătoare, regina mea. Am auzit că vei pleca în 


curând spre Throvenland. Vreau să vorbesc mai întâi cu tine. 


— Să ne urezi noroc de vreme bună, onorate Bunic Yarvi? spuse Mama 
Owd încrucișându-și braţele la piept și privindu-l drept în ochi. Sau 
chestiuni legate de conducere? 


- Chestiuni ce-ar trebui discutate doar între patru ochi, zise el. Lasă-ne 
singuri! 


Owd îi aruncă o privire întrebătoare Skarei, însă aceasta încuviință 
din cap cu discreţie. Unele lucruri trebuie înfruntate de una singură. 


- Voi fi dincolo, spuse Mama Owd, ieșind pe ușă. Dacă ai nevoie de 
mine pentru orice. 


— Nu vom avea nevoie de nimic! 


Ochii deschişi la culoare ai Primului dintre Preoţi se ațintiră asupra 
Skarei, reci ca zăpada proaspăt așternută. Ochii unui om care știe că a 
câștigat dinainte ca jocul să înceapă. 


- Cum l-ai otrăvit pe Grom-gil-Gorm? 
Skara ridică din sprâncene. 


- De ce l-aș fi otrăvit? Mi-ar fi fost mult mai de folos dacă ar fi rămas 
de această parte a Ultimei Porţi. Cel care a avut cel mai mult de 
câștigat de pe urma morții lui ai fost tu. 


- Nu orice uneltire îmi aparține. Dar recunosc că zarurile au căzut 
cum nu se poate mai bine pentru mine. 


- Un om norocos e mult mai periculos decât unul șiret, nu-i așa, 
Bunicule Yarvi? 


- Atunci poți să tremuri, îi vezi pe amândoi în același timp, zise el 
zâmbind din nou, însă de data aceasta, zâmbetul său sugera un fel de 
foame ce-i dădu reginei fiori pe şira spinării. E adevărat că lucrurile s- 
au schimbat de când am negociat ultima oară, printre tumulii de lângă 
Fortăreața lui Bail. Totul e mult mai... simplu. Nu mai e nevoie să 
vorbim despre alianţe, despre compromisuri sau despre voturi. 


Nu-ţi poţi învinge temerile decât înfruntându-le, obişnuia să-i spună 
bunicul ei. Ascunde-te de ele și ele te vor învinge. Skara încercă să 
adopte o poziție mai demnă, așa cum o făcuse atunci când înfruntase 
Moartea. 


— Uthil și Gorm au trecut amândoi prin Ultima Poartă, rosti ea. Acum 
nu mai există decât un singur vot, iar acela... 


- E-al meu! lătră Yarvi, deschizând ochii foarte larg. Nici nu-ți poți da 
seama cât de reconfortant este să poţi vorbi cu cineva care vede drept 
în inima lucrurilor, așa că nu te voi insulta luând-o pe ocolite. Te vei 
căsători cu Regele Druin. 


Skara se pregătise pentru multe situaţii, însă un asemenea lucru nici 
măcar nu-i trecuse prin cap. 


— Regele Druin n-are decât trei ani. 


- Atunci îți dai seama că va fi un soţ mult mai puțin pretențios decât 
ar fi fost Cel Care Frânge Săbiile. Lumea s-a schimbat, regina mea. Și 
mi se pare că acum Throvenlandul... 


Yarvi ridică mâna schiloadă în sus și-o răsuci de câteva ori. 


- Nu prea mai servește la nimic, continuă el, apoi reuși cumva să 
scoată un pocnet ascuţit cu acel ciot de deget al său. Trebuie să facă 
parte din Gettland de-acum încolo, deşi sunt de părere că ar fi cel mai 
bine ca mama să continue să poarte cheia de la trezorerie. 


- Și eu? întrebă Skara încercând să-și păstreze vocea calmă, deși inima 
începuse să-i galopeze cu furie. 


- Regina mea, tu arăţi minunat oricum ai fi îmbrăcată. 
Și Bunicul Yarvi se răsuci în direcția ușii. 
- Nu! 


Nici ei nu-i venea să creadă cât de sigură pe ea fusese când rostise 
acest cuvânt. Un calm ciudat pusese stăpânire pe ea. Calmul pe care-l 
simțea Bail Constructorul de fiecare dată înainte de începerea unei 
bătălii, probabil. Poate că nu era ea o războinică adevărată, însă 
acesta era câmpul ei de luptă și se simțea pregătită. 


- Nu? repetă Yarvi întorcându-se din nou cu fața la ea, de data asta 
fără urmă de zâmbet. Am venit să-ți spun cum vor sta lucrurile, nu să- 
ţi cer o părere, dar probabil că te-am supraestimat... 


- Nu, spuse ea din nou, căci știa că armele ei vor fi cuvintele. Tatăl 
meu a murit pentru Throvenland. Bunicul meu a murit pentru 
Throvenland. Eu am renunţat la tot pentru Throvenland. Cât timp voi 


trăi, nu voi lăsa să fie sfâșiat de lupi în bucăţi ca un hoit. 


Primul dintre Preoţi făcu un pas spre ea, cu chipul supt încordat de 
furie. 


- Nici să nu te gândești să mă înfrunți, pribeagă zdrențăroasă ce ești! 
mârâi el bătându-se în piept cu degetul chircit de la mâna schiloadă. 
Nici n-ai idee câte sacrificii am făcut și cât am suferit! Nici n-ai idee 
prin câte focuri am trecut! N-ai nici aur, nici oameni, nici săbii... 


- Doar jumătate de război se poartă cu arme. 


Mama Kyre îi spunea mereu că un zâmbet nu te costă nimic, așa că 
Skara afișă cel mai dulce zâmbet de care simţea în stare în timp ce 
scoase la iveală o mică fâșie de hârtie, pe care o ținea împăturită între 
două degete, și i-o întinse. 


- Un dar pentru tine, Bunicule Yarvi, spuse ea. De la Yilling cel 
Strălucitor. 


Probabil că pe tot cuprinsul Mării Sfărâmate nu mai exista un om la 
fel de șiret ca el, însă Skara învățase cum să citească o expresie, așa că 
reuşi să-i surprindă tresărirea slabă a ochiului și își dădu seama că 
şoapta finală a lui Yilling de pe câmpul de bătălie din faţa Fortăreţei 
lui Bail fusese adevărată. 


- Recunosc fără să mă feresc că sunt o pribeagă zdrențăroasă, spuse ea 
când Bunicul Yarvi îi smulse hârtia dintre degete. Mi s-a spus că 
temerile mele își au sălașul în stomac. Dar s-ar zice că m-am mai 
liniștit în ultimele luni. Recunoști scrisul? 


El își ridică privirea, cu fălcile strânse. 


— Mă gândeam eu că da. Acum mi se pare că Mama Kyre a fost cu 
adevărat prevăzătoare atunci când m-a învăţat să citesc. 


Yarvi tresări şocat când o auzi. 


- Răspândind taina scrisului în afara lumii Preoțimii, n-a făcut nici pe 
departe ceea ce se cuvine. 


- Oh, Mama Kyre era în stare să facă mai mult decât se cuvenea atunci 
când soarta Throvenlandului era în balanță. 


După care își înăspri vocea, căci trebuia să se arate puternică. 


- Şi la fel pot proceda și eu. 


Părintele Yarvi mototoli bucata de hârtie în pumnu-i tremurător, însă 
zâmbetul Skarei se lărgi și mai mult. 


- Oricum, îl poți păstra pentru tine, zise ea. Yilling mi-a dat un săculeţ 
plin. De-a lungul Mării Sfărâmate se află șapte oameni, fiecare purtând 
acest mesaj. N-ai să ştii niciodată care sunt aceștia. Nici unde se află. 
Dar, dacă mi se întâmplă ceva, cum ar fi, de pildă, să mă împiedice 
într-o noapte și să cad prin Ultima Poartă, așa cum a păţit viitorul 
meu soţ, mesajele acestea vor fi trimise și se va răspândi pe fiecare 
coastă a Mării Sfărâmate povestea... 


Se aplecă mai aproape de el și murmură: 
— Că Părintele Yarvi a fost trădătorul din interiorul alianţei noastre. 
— Nimeni n-o va crede, spuse el, însă pălise deja. 


- Un mesaj va ajunge în cele din urmă și la Maestrul Hunnan și la 
războinicii Gettlandului, un mesaj care le va spune că tu ai fost cel 
care l-a trădat pe preaiubitul lor Rege Uthil. 


- Nu mi-e frică de Hunnan, spuse el, însă mâna care strângea toiagul 
începuse să-i tremure. 


- Un mesaj va ajunge la mama ta, Regina de Aur a Gettlandului, 
spunându-i că propriul fiu i-a vândut orașul dușmanilor. 


— Mama nu se va întoarce niciodată împotriva mea, zise el, însă ochii 
deja i se umeziseră. 


- Un mesaj va ajunge și la Thorn Bathu, al cărei soț, Brand, a fost ucis 
în atacul pe care tu l-ai provocat. 


Vocea Skarei era rece ca gheața și înceată, și de neoprit precum 
mareea. 


- Dar probabil că ea este mult mai iertătoare decât pare. Tu o cunoști 
mai bine decât mine. 


Așa cum un băț care este îndoit din ce în ce mai mult în cele din urmă 
cedează și se rupe, Bunicul Yarvi scoase un fel de icnet și puterea păru 
că-l părăsește dintr-odată. Se dădu în spate clătinându-se, după care se 
împiedică de banca din piatră şi se prăbuși pe ea, toiagul elfilor 
căzându-i zângănind la pământ în timp ce cu mâna sănătoasă căuta să 
se agaţe de ceva pentru a-şi recăpăta echilibrul. Îşi îndreptă apoi 
spatele și se uită cu ochi umezi și mari la Skara. Privind prin ea, de 


fapt, de parcă vedea fantomele mult prea îndepărtate. 


- Am crezut... că l-aș putea momi pe Yilling cel Strălucitor, șopti el. 
Am crezut că l-aș putea ademeni cu mici secrete, ca apoi să-l prind în 
capcană cu ajutorul unei minciuni gogonate. Dar eu am fost cel care a 
căzut în capcană în istmuri. 


O lacrimă i se rostogoli din ochii strălucitori, lăsând o dâră pe obrazul 
slab. 


- Alianţa se clătina. Hotărârea Regelui Uthil începea să se năruie. 
Mama începea să vadă profit în pace. Eu nu mai puteam avea 
încredere în Gorm și în Scaer, zise el strângându-și într-un pumn 
diform mâna stângă. Însă făcusem un jurământ. Un jurământ de soare 
şi un jurământ de lună. Jurasem că mă voi răzbuna pe ucigașii tatălui 
meu. Așa că nici nu putea fi vorba de pace. 


Clipi prostește, cu lacrimile rostogolindu-i-se pe fața palidă, și Skara 
își dădu seama, poate pentru prima oară, cât de tânăr era. Doar cu 
câțiva ani mai în vârstă decât ea. 


- Așa că i-am spus lui Yilling cel Strălucitor să atace orașul Thorlby, 
şopti el. Un act atât de revoltător, încât să nu mai existe cale de 
întoarcere. I-am spus când și cum. N-am vrut ca Brand să moară. Zeii 
îmi sunt martori că n-am vrut, însă... 


Înghiţi în sec, respiraţia hârâindu-i în gâtlej, în timp ce umerii îi 
căzuseră și capul i se aplecă, parcă împovărat de o greutate ce părea 
să-l zdrobească. 


- O sută de alegeri făcute, de fiecare dată alegând binele suprem și 
răul cel mai mic. O mie de pași făcuţi în anumite direcţii și fiecare la 
fel de necesar ca și celălalt dinainte. 


Rămase privind pierdut la toiagul căzut pe pietre, cu gura strâmbată 
de dezgust. 


- Și oare cum de m-au purtat până aici? 


Acum Skara nu mai simțea niciun pic de ură pentru el, ci doar 
compătimire. Era îngropată până la gât în propriile ei regrete, știa că 
n-avea cum să-l pedepsească mai aspru decât s-ar fi putut pedepsi el 
însuşi. Ba chiar nu-l putea pedepsi în niciun fel. Avea prea mare 
nevoie de el. 


Îngenunche în fața lui, făcându-și lanțul din mânere de la gât să 


zornăie, şi-i luă fața brăzdată de lacrimi în mâini. Venise momentul 
să-și arate compasiunea. Generozitatea. Indurarea. 


— Ascultă-mă cu atenţie! 


Şi-i scutură capul pentru a-l face să-și îndrepte privirea spre ea, ca să-i 
întâlnească ochii. 


- Nimic nu e pierdut. Nimic nu e distrus. Înţeleg. Ştiu care e greutatea 
puterii și nu te judec. Dar trebuie să trecem împreună peste asta. 


- La fel cum un sclav e înlănţuit de stăpâna sa? murmură el. 
- La fel cum aliații sunt legaţi unul de celălalt. 


Îi şterse lacrimile cu vârfurile degetelor mari. Acum trebuia să-și arate 
şiretenia şi să stabilească o înţelegere de care să fie mândră până și 
Regina de Aur în persoană. 


- Eu voi fi Regina Throvenlandului nu numai de fapt, ci și de drept. 
Nu voi îngenunchea în fața nimănui și mă voi bucura de sprijinul 
nemijlocit al Preoţimii. Eu voi fi cea care va lua toate deciziile pentru 
poporul meu. Eu îmi voi alege soțul la momentul potrivit. Istmurile 
aparțin atât Throvenlandului, cât și Yutmarkului. Jumătate din taxele 
încasate de mama ta de la corăbiile care trec prin ele vor ajunge în 
trezoreria mea. 


- Ea nu va fi... 
Skara îi scutură din nou fața, de data asta ceva mai aspru. 


- Un cuvânt potrivit retează toate piedicile, doar știi prea bine. 
Throvenlandul a avut cel mai mult de suferit de pe urma războiului 
tău. Am nevoie de aur ca să reconstruiesc ce-a ars Yilling cel 
Strălucitor. De argint ca să-mi tocmesc propriii războinicii și propriii 
aliați. După care tu vei rămâne Bunicul Preoțimii și secretele tale vor 
fi la fel de în siguranță în mâinile mele ca și în ale tale. 


Se aplecă și mai mult și îi ridică toiagul de jos, după care i-l oferi. 


- Eşti preot, deși te-ai aflat de partea Mamei Război. Am avut parte de 
prea mult sânge vărsat. Cineva trebuie să fie de partea Tatălui Pace. 


El își încleștă degetele pe toiagul din metal făcut de elfi, cu gura 
strâmbată de supărare. 


- Deci vom dansa ţinându-te de mână, croindu-ți un viitor strălucitor, 


şi vom menţine balanța puterii asupra Mării Sfărâmate între noi. 


- Ne-am putea distruge reciproc, dar la ce bun? Dacă Bunica Wexen 
m-a învăţat o lecţie, aceea a fost că ești un dușman cumplit. Aș prefera 
să-ți fiu aliat, spuse Skara ridicându-se în picioare, după care adăugă, 
privindu-l de sus: 


- Ai putea avea nevoie și tu de unul. Eu, una, știu că voi avea. 
Ochii deschiși la culoare ai Primului dintre Preoţi erau din nou uscați. 
- Cu greu s-ar putea spune că aș avea de ales, nu-i așa? 


- Nici nu-ți poţi da seama cât de reconfortant este să poți vorbi cu 
cineva care vede drept în inima lucrurilor, rosti ea scuturându-și 
câteva frunze de pe rochie și gândindu-se la cât de mândru ar fi fost 
bunicul său auzind-o. Există un singur vot, Bunicule Yarvi. Iar acela 
este al meu. 


Lovituri noi 


Raith auzi un râs. Râsul puternic al Skarei, bogat și sălbatic, și simplul 
sunet îl făcu să surâdă. 


Aruncă un ochi prin ușa de deasupra căreia cădeau picături de ploaie 
şi o văzu trecând prin fața lui, cu mantia din țesătură fină fluturându-i 
în urmă și cu gluga trasă peste cap pentru a o feri de burniță, având-o 
alături pe Mama Owd și fiind înconjurată de sclavi și de gărzi, un alai 
cum nu se putea mai potrivit pentru o regină. Așteptă până trecură de 
el înainte să iasă, netezindu-și pe spate părul ud. 


- Regina mea. 


Dorise să pară că vorbeşte degajat, însă cuvintele îi semănară mai 
mult cu un behăit speriat. 


Ea întoarse brusc capul, făcându-l să se cutremure la fel de tare ca 
atunci când îi văzuse chipul pentru prima oară, doar că totul i se păru 
mult mai intens acum, după care simți însă și o amărăciune 
copleșitoare. Căci ea nu afișă niciun surâs de încântare cum că l-ar 
recunoaște, ba nici măcar vreo fărâmă de vină, ci doar o strâmbătură 
îndurerată. De parcă își aducea aminte de ceva pe care dorea să-l lase 
cât mai repede în urmă. 


— O clipă, îi spuse ea Mamei Owd care îl privea încruntată pe Raith, de 
parcă acesta ar fi fost o roabă plină cu hoituri intrate în putrefacție. 


Regina se îndepărtă de servitori, privind cu atenţie în susul și în josul 
străzii. 


- Nu pot vorbi cu tine chiar aici. 
- Poate mai târziu... 


— Nu! Niciodată! 


Îi spusese cândva că vorbele pot tăia mai adânc decât o sabie şi îl 
făcuse să râdă, însă acest niciodată păru a fi o sabie împlântată direct 
în el. 


— Îmi pare rău, Raith. Nu te pot lăsa să te apropii de mine. 


Se simți de parcă pântecul i-ar fi fost sfâșiat și sângele i s-ar fi scurs 
şuvoi pe pietrele de pe stradă. 


— Nu s-ar cuveni, nu? mormăi el. 


- La naiba cu ce s-ar „cuveni“! şuieră ea. N-ar fi corect. Nici față de 
țara mea. Nici față de poporul meu. 


Vocea lui se transformă într-o șoaptă disperată. 
— Și cu tine cum rămâne? 

Ea tresări. Tristă. Sau poate doar vinovată. 

— Nici pentru mine. 


Se aplecă spre el, privindu-l pe sub sprâncene, însă cuvintele îi sunară 
dure ca fierul și, oricât şi-ar fi dorit el să se amăgească, nu lăsau loc de 
îndoială. 


— Cel mai bine ar fi să ne gândim că totul a fost doar un vis. Un vis 
plăcut. Dar a sosit vremea să ne trezim. 


Şi-ar fi dorit să spună ceva inteligent. Ceva nobil. Ceva care s-o 
rănească. Ceva, orice. Dar vorbele nu fuseseră niciodată punctul lui 
forte. N-avea nici cea mai vagă idee cum să răstoarne această situație 
în favoarea sa. Așa că o privi neajutorat cum îi întoarce spatele. O 
privi neajutorat, fără să scoată o vorbă, cum se îndepărtează cu pași 
mari de el. O privi cum se întoarce la sclavii ei, la gărzi și la preoteasa 
ei, care-l privea în continuare dezaprobatoare. 


Văzu totul cu claritate acum. Ar fi trebuit să vadă totul cu claritate 
încă de la început. Ei îi plăcuse suficient de mult căldura lui pe timpul 
iernii, dar cum venise vara, se descotorosise de el ca de o haină veche. 
Și cu greu ar fi putut să îi găsească vreo vină. La urma urmei, ea era 
regină, iar el era un ucigaș. Nimănui nu i s-ar fi părut potrivit, ci doar 
lui. S-ar fi putut simţi norocos pentru ceea ce avusese dacă n-ar fi 
rămas atât de îndurerat și de rănit, fără să aibă habar dacă se va simţi 
vreodată altfel. 


Poate că ar fi trebuit să facă vreo scenă urâtă în fața tuturor. Poate că 
ar fi trebuit să se îndepărteze cu pași ţanțoși, de parcă ar fi avut alte o 
sută de femei care să-i cerșească atenţia. Dar adevărul trist era că o 
iubea prea mult ca să facă așa ceva. O iubea prea mult ca să facă orice 
altceva decât să rămână acolo, în ploaie, îngrijindu-și mâna arsă și 
nasul spart, privind înfometat în urma ei, ca un câine lăsat afară, în 
frig. Sperând că ea se va opri. Sperând că se va răzgândi. Sperând să-i 
arunce măcar o ultimă privire. 


Insă ea n-o făcu. 


- Ce s-a petrecut între voi doi? auzi Raith în spatele său glasul lui 
Jenner cel Albastru. Şi să nu-mi spui că nimic, băiete. 


- Nimic, bătrâne, zise Raith încercând să zâmbească, însă nu reuși. 
Mulţumesc! 


— Pentru ce? 


- Pentru că mi-ai oferit posibilitatea de-a fi mai bun. De-a fi mai mult 
decât merit, îmi închipui. 


Apoi își îngropă capul între umeri și-o porni prin ploaie. 


Raith stătea pe stradă vizavi de fierărie şi privea lumina ce se zărea 
printre storuri, ascultând muzica nicovalei care se revărsa dinăuntru și 
întrebându-se dacă Rin era cea care mânuia ciocanul. 


Se părea că oriunde s-ar fi dus, întotdeauna se găsea un loc potrivit 
pentru ea. Însă în astfel de momente era exact persoana potrivită în 
preajma căreia să se afle. Căci era cineva care ştia prea bine ce își 
dorește și care făcea orice pentru a obține acel lucru. Era genul de 
persoană care face să apară lucruri din nimic, care știa să repare tot 
felul de lucruri stricate. Era exact tot ce nu era Raith. 


Ştia că n-are niciun drept să-i ceară ceva, însă reușise să-i aducă un pic 
de liniște sufletească după ce-i murise fratele. Doar zeii știau cât de 
mult avea nevoie să fie consolat pe atunci. Și acum era vorba de 
același lucru, un lucru pe care nu știa unde să-l caute în altă parte. 


Își trase nasul amărât- ștergându-și cu mâna bandajată mucii ce-i 
curgeau din nasul spart- și traversă strada oprindu-se în faţa ușii ei. 
Ridică pumnul pentru a bate în ușă. 


— Ce te aduce pe-aici? 


Era băiatul preotului, Koll, ce venea către el prin lumina slabă cu un 
rânjet strâmb pe faţă. Un rânjet care îi aduse pentru scurt timp aminte 
lui Raith de momentele petrecute alături de fratele său. Koll încă avea 
un fel al său de-a se comporta, însă parcă acum se simțea ceva mai în 
largul său. Era calm așa cum e cineva care a făcut pace cu el însuși. Și 
tot ce-și dorea Raith de la el era să afle cum reușise. 


Se gândi repede. 


— Ei... m-am gândit să-mi fac o sabie nouă. Aici lucrează acum 
făuritoarea de săbii, nu? 


- O cheamă Rin și, da, aici lucrează. 


Koll își lipi o ureche de ușă și surâse de parcă auzise un cântecel suav 
de dincolo de ea. 


— Nimeni nu face săbii mai bune decât Rin. Nimeni, nicăieri. 


- Dar tu? întrebă Raith. Nu te credeam omul care să-și dorească o 
sabie. 


- Nu, zise Koll rânjind și mai larg. Voiam să-i cer să se mărite cu mine. 
Sprâncenele lui Raith urcară până sus de tot auzindu-l. 
— Ce? 


— Ar fi trebuit s-o fac cu mult timp în urmă, dar nu m-am priceput 
niciodată la alegeri. Am făcut o mulțime de alegeri greșite. Am șovăit 
de prea multe ori. Am fost egoist şi slab. Încercând să nu rănesc pe 
nimeni, am ajuns să rănesc pe toată lumea. 


Trase adânc aer în piept, apoi continuă: 


- Dar moartea ne așteaptă pe toți. Viaţa constă din alegerile pe care le 
faci de-a lungul ei, căci trebuie să încerci să alegi ce-i mai bun din 
ceea ce ți se oferă. Un om care nu e mulțumit cu ceea ce a obținut, ei 
bine, cel mai probabil nu va fi împăcat nici cu ceea ce nu a făcut. 


- Inţelepte cuvinte, bănuiesc. 


- Da, chiar sunt. Așa că am de gând să-i cerșesc iertarea, chiar și în 
genunchi, dacă trebuie, ceea ce, cunoscând-o pe ea, chiar va fi 
necesar, după care îi voi cere să-mi poarte cheia la gât și sper din 
toată inima că va spune da. 


- Credeam că ai de gând să intri în cadrul Preoției. 
Koll își întinse gâtul într-o parte, scărpinându-și cu putere ceafa. 


- Mult timp chiar asta am vrut, dar sunt o mulțime de posibilități prin 
care un om poate să schimbe lumea, așa consider eu. Mama mi-a 
spus... să fiu cel mai bun bărbat, dacă pot. 


Ochii începură dintr-odată să-i înoate în lacrimi și începu să râdă, apoi 
trase de un șnur de la gât, de care era prins ceva ce începu să-i 
clincăne pe sub cămașă. 


- Ce păcat că mi-a luat atât de mult timp să înțeleg ce-a vrut să spună. 
Dar, până la urmă, am înţeles. Sper că nu prea târziu. Vrei să intri? 


Raith tresări și aruncă din nou o privire înspre ușă, apoi îşi drese 
glasul. 


— Nu. 


Înainte nu simţise pentru acest băiat decât dispreț. Acum descoperi că- 
l invidiază. 


— Cred că misiunea ta are întâietate. 

- Nu mai vrei să mă loveşti cu capul în gură, nu? 

Raith făcu un gest, arătându-i propriul nas spart. 

- Nu mai simt aceeași dorinţă ca înainte să sparg nasuri. Mult noroc! 
Şi-l plesni pe spate pe Koll când trecu pe lângă el. 

- Mă voi întoarce mâine. 


Însă ştia că nu se va mai întoarce. 


Se lăsa înserarea şi umbrele se alungeau pe docuri în timp ce Soarele 
Mamă aluneca în jos, dincolo de Skekenhouse. Ultima rază de lumină 
se răsfrângea în sticla din palma lui Raith. Fiola pe care i-o dăduse 
Mama Scaer, acum goală. Se prezisese că niciun bărbat nu-l va putea 
ucide pe Grom-gil-Gorm, însă doar câteva picături într-o cupă cu vin 
făcuseră treaba imediat. Koll avusese dreptate. Moartea ne așteaptă pe 
toți. 


Raith trase aer în piept şi strânse pumnul, simțind vechea durere 


săgetându-i încheieturile rupte. Ai crede că durerea se stinge cu 
timpul, dar cu cât o simți mai mult, cu atât devine mai puternică. Și 
Jenner avusese dreptate, nimic nu se vindecă pe deplin. 


Fusese purtătorul de sabie al unui rege și păzitorul unei regine, fusese 
primul războinic ce intra într-o bătălie și vâslașul de pe corabia unui 
erou. Însă acum nici nu mai era sigur ce este. De fapt, nu mai era sigur 
nici ce-și doreşte să devină. 


Lupta fusese tot ce știa. Crezuse că Mama Război îi va aduce glorie și- 
un purcoi de bani, plus căldura fraților strânși în zidul din scuturi. 
Însă ea îi răpise fratele şi în schimb nu-i oferise decât răni. Își strânse 
braţele pe lângă el și simţi că-l dor coastele, apoi își scărpină brațul 
ars pe sub bandajele murdare, încrețindu-și nasul spart și simțind cum 
durerea îi cuprinde toată fața. Aici ajungi dacă te lupţi, și asta dacă nu 
mori. Înfometat, îndurerat și singur, alături de-un morman de regrete 
mare cât tine. 


- N-a mers cum ţi-ai dorit, ai? 


Thorn Bathu îl privea de sus, cu mâinile proptite în şolduri, în timp ce 
strălucirea portocalie a Soarelui Mamă care apunea în spatele ei îl 
făcea să nu-i vadă decât silueta întunecată. 


- De unde ştii? o întrebă. 


- Orice-ar fi, nu prea arăţi ca unul căruia i-au ieșit toate cum și-a 
dorit. 


Raith scoase un oftat din adâncul sufletului. 


— Ai venit să mă iei în râs sau să mă ucizi? Orice-ai alege, n-am de 
gând să mă deranjez să te opresc. 


- Din întâmplare, nici una, nici alta. 

Thorn se așeză uşor jos, lăsându-și picioarele lungi să se legene 
dincolo de marginea cheiului, lângă el. Rămase tăcută pentru o vreme, 
cu o încruntătură pe chipul plin de cicatrice. O boare de vânt suflă 


două frunze uscate şi Raith le privi urmărindu-se una pe cealaltă pe 
chei. In sfârșit, deschise iar gura: 


- Viaţa nu-i prea ușoară pentru cei ca noi, nu? 


- Nu prea pare. 


- Cei care sunt atinși de Mama Război... spuse ea rămânând apoi cu 
ochii aţintiți către orizontul tremurător. Nu știm ce să facem cu noi 
înșine odată ce-i vine rândul Tatălui Pace. Cei ca noi, care am luptat o 
viață întreagă, atunci când rămânem fără vrăjmași... 


- Ajungem să ne luptăm cu noi înșine, spuse Raith. 

- Regina Laithlin mi-a oferit vechiul meu post de Păzitor Ales. 
- Bravo ţie! 

— Nu-i pot accepta. 

— Nu? 


— Dacă rămân, n-o să pot vedea decât ceea ce am pierdut, zise ea 
părând că priveşte în gol, cu un zâmbet firav și trist pe buze. Brand nu 
şi-ar fi dorit să stau și să mă plâng. Băiatul ăla n-avea niciun pic de 
gelozie în el. El și-ar fi dorit să caut lucruri noi. 


Plesni cu palma pietrele de lângă ea. 
- Așa că Părintele Yarvi îmi oferă mie Vântul din Sud. 
- Minunat dar. 


- Nu cred că el va naviga pe mare prea curând. Mă gândesc s-o duc 
înapoi de-a lungul Râului Divin și al Râului Interzis, către Primul 
dintre Orașe și, poate, chiar dincolo de el. Dacă o pornesc la drum 
peste câteva zile, cred că aș putea s-o iau înaintea gheții. Așa că vreau 
să-mi alcătuiesc un echipaj. Vechiul meu prieten, Fror, va fi cârmaci, 
vechiul meu prieten, Dosduvoi, va răspunde de provizii și vechea mea 
prietenă, Skifr, va alege drumul. 


- Cu siguranţă, ești binecuvântată cu destui prieteni pentru o femeie 
atât de neprietenoasă, zise Raith privind aurul ce scânteia pe apă în 
timp ce Soarele Mamă apunea în spatele lor. Vei vâsli mai departe și 
îți vei lăsa trecutul plin de durere aici, pe docuri, așa-i? Îți urez mult 
noroc! 


- Nu prea cred în noroc. 
Thorn își trase nasul și scuipă în apă. Insă nu plecă. 
- Mai ieri am aflat ceva demn de ţinut minte. 


- Că nasul meu se rupe la fel de ușor ca al tuturor? 


- Că sunt o persoană căreia mai trebuie să i se spună și „nu“ din când 
în când, răspunse ea aruncându-i o privire piezișă. Asta înseamnă că 
sunt o persoană care are nevoie în preajma ei de cineva care să aibă 
suficient curaj încât să-i spună „nu“. Și nu sunt prea mulți care să 
îndrăznească. 


Raith ridică din sprâncene. 
- Sunt mai puţini decât erau odată. 


- Voi avea întotdeauna nevoie de un ticălos setos de sânge și mai am o 
vâslă liberă, rosti Thorn Bathu ridicându-se în picioare și oferindu-i 
mâna pentru a-l ajuta să se ridice. Vii? 


Raith clipi nedumerit auzind-o. 


— Vrei să mă alătur unui echipaj condus de cineva pe care l-am urât 
mereu din toată inima, de cineva care aproape că m-a omorât acum 
vreo două zile și să navighez jumătate de lume, departe de tot ce-am 
cunoscut şi mi-am dorit vreodată, pe baza unei promisiuni ce nu îmi 
va aduce nimic altceva decât muncă grea și vreme câinoasă? 


- Mda, cam așa ceva, spuse ea hlizindu-se. De ce, ai primit alte oferte, 
mult mai generoase? 


Raith deschise pumnul și privi în jos, la fiola goală. După care, 
întorcând palma, îi dădu drumul în apă. 


— Nu prea. 


O apucă pe Thorn de mână și-o lăsă să-l ajute să se ridice în picioare. 


Începutul 


— Acolo! răcni Koll arătând cu palma deschisă către văcar pentru a 
opri cei doisprezece boi ce se opinteau sub greutatea lanțului întins la 
maximum. Urmă un zgomot de frecare, apoi o izbitură asurzitoare 
atunci când frontonul enorm căzu în suporturile sale cioplite în piatră. 


- Fixaţi-l! strigă Rin şi echipe de tâmplari care până nu demult 
fuseseră războinici și, nu cu prea mult timp înainte de a deveni 
războinici, fuseseră fermieri, începură să bată piloni în pământ cu 
baroasele, ridicând și întinzând o reţea de funii care să împiedice acel 
acoperiș uriaș să se prăbușească. 


Skara privea uimită în sus, cu gâtul atât de întins încât începuse să o 
doară, la acoperișul ce se ridica acum deasupra treptelor distruse din 
marmură de diferite culori, unde odată Mama Kyre îi primea pe 
vizitatori. Noul fronton luase locul celui vechi care împodobise 
impunătorul palat al bunicului său, cel pe care îl văzuse prăbușindu-se 
în noaptea venirii lui Yilling cel Strălucitor. Oare totul chiar se 
petrecuse cu numai câteva luni în urmă? Părea că mai degrabă 
trecuseră câteva sute de ani. I se părea că o cu totul altă fată, dintr-o 
altă lume, urmărise totul, iar Skara doar auzise această poveste. 


Jenner cel Albastru scoase la iveală șirul de dinţi plin de găuri în timp 
ce privea și el în sus. 


- Stă în exact același loc ca înainte. 

- Însă acum e mai înalt, mai lat și mai grațios, spuse Skara. 

Cei doi piloni și cei doi căpriori suplimentari fuseseră ciopliți din 
trunchiul unui pin drept ca o suliță, adus cu pluta pe râu de pe 
dealurile înalte ale Throvenlandului, acolo unde creșteau cei mai înalți 
şi mai bătrâni copaci, apoi descojit și făcut bucăţi pentru a fi croiți 
pilonii și căpriorii. 


- O lucrare minunată, spuse Skara așezându-și mâna înmănușată pe 


umărul lui Rin. Jur că n-aş fi putut găsi un fierar și un sculptor mai 
bun pe tot cuprinsul Mării Sfărâmate. 


Rin privi rânjind peste umăr. 


— Un lucru bine cunoscut, regina mea. Ai noroc că ne-am săturat să tot 
facem săbii. 


- Talentată şi modestă pe deasupra? murmură Mama Owd. 


- Modestia e pentru cei care nu au cu ce să se mândrească, spuse Rin 
netezindu-şi şorțul. 


- Ţineţi-i așa! strigă Koll la văcari, după care prinse lanţul lung ce lega 
jugul de vârful acoperișului și se agăță de el. 


Rin porni spre el. 

— Ce prostie vrei să mai faci, afurisitule? 

- Să urc acolo! strigă el, apoi cuprinse lanţul cu picioarele și, ager și 
neînfricat precum o veveriță, ajunse imediat sus, unde începu să se 
legene odată cu briza. 

Rin se prinse cu ambele mâini de cap, simţindu-și părul lipicios între 
degete, în timp ce cele două chei pe care le ţinea la gât zăngăneau 
lovindu-se una de alta. 


- Dă-te jos de acolo înainte să-ți crăpi capul singur! 


- Ce mai lanţ! răcni Koll în timp ce se cățăra din ce în ce mai sus. Ar 
trebui să fii mândră! 


- Of, zei îndurători! ţipă Rin după el, aproape sărind în sus în timp ce- 
l amenința cu pumnul, după care îi aruncă Skarei o privire 
imploratoare. Nu-i poţi porunci să coboare de-acolo, regina mea? 


- Ba pot. 


Skara îl urmări cocoțându-se în cel mai înalt punct al acoperișului, 
acolo unde se întâlneau cele două bârne masive, când îi veniră în 
minte cuvintele Mamei Kyre, pe care i le spusese exact în același loc. 


- Dar secretul păstrării autorității este să dai doar poruncile de care 
eşti sigură că vor fi ascultate. 


— Îmbinările arată toate bine! strigă Koll în timp ce plesnea cu palma 


locul în care se întâlneau cei doi căpriori. Noile tale piroane ţin foarte 
bine, Rin! 


- Am să-ți bat în pământ cu piroane picioarele alea afurisite când te 
dai jos! 


- Şi-atunci cum am să mai fiu în stare să sculptez grinzile 
acoperișului? ţipă el de sus în timp ce mângâia lemnul deschis la 
culoare. Ție ce ţi-ar plăcea, regina mea? Dragoni? 


- Câini negri! strigă ea la el în timp ce-şi așeza mâna pe umărul lui 
Jenner cel Albastru. La fel ca galionul de la pupa corabiei care m-a 
purtat departe, în siguranță, după care a înfruntat furtuna și m-a adus 
din nou acasă! 


Jenner cel Albastru își așeză mâna peste a ei și-o bătu ușor, în timp ce 
un grup de ţesători de rugăciuni se adunase la baza acoperișului și-și 
îngânau rugile către Cea Care Modelează Lemnul și către Cel Care 
Construieşte Adăposturi și către Cea Care Înaltă Pietrele pentru ca 
acest palat să nu se mai prăbușească niciodată. 


Koll se prinse de una dintre funiile ce rămăseseră atârnând și începu 
să alunece în jos. 


- Câini negri să fie! 


— Oare de ce nu m-am măritat cu un afurisit de fermier? murmură Rin 
în timp ce se scărpina în cap cu unghiile. 


Koll sări de undeva de sus și se îndreptă precaut spre ea. 
— Pentru că n-ai fi găsit niciunul care să te ia? 


— De câte din astea vom avea nevoie? întrebă Mama Owd în timp ce 
privea chiorâș acoperișul impunător. 


- Cincisprezece vor alcătui doar scheletul, spuse Koll privind în sus și 
conturând tâmplăria în aer cu mișcări smucite ale degetelor sale în 
continuă agitaţie. 


Doar zeii știau cum de era în stare, însă reuşi să alcătuiască în minte 
un model de clădire care avea deasupra niște grinzi uriașe, precum și 
spaţiul enorm pe care urmau să-l încadreze, iar Skara se trezi zâmbind 
în timp ce-și imagina semiîntunericul confortabil din interior, glasurile 
barzilor reverberând înăuntru, părul femeilor plin de uleiuri aromate 
și cataramele lustruite de la mantiile bărbaţilor scânteind în lumina 


focului ce urma să nu se stingă niciodată, așa cum se întâmplase și pe 
vremea bunicului ei. 


Mama Owd scoase un fluierat ușor în timp ce măsura cu privirea golul 
de deasupra ei. 


— Am putea petrece ceva timp pe-aici. 


- Pentru construirea Pădurii au fost necesari douăzeci și opt de ani, 
spuse Skara. 


- Sper să fie gata o țâră mai devreme, regina mea, spuse Koll scoțând 
pe gură un fuior de abur când oftă privind în sus, la lucrarea la care 
puseseră umărul cu toții. Dar nimic ce merită a fi construit nu este 
gata repede. 


- Mama Război loveşte iute ca fulgerul, spuse Mama Owd. Tatăl Pace 
crește lent ca un copăcel și are nevoie de tot atâta îngrijire. 


- Yaletoftul crește mai degrabă ca ciupercile, zise Jenner cel Albastru 
privind în josul scărilor, către oraș. Te trezești într-o dimineață după 
ce-a plouat și au și răsărit. 


Era adevărat, noul oraș creștea dintre ruinele celui vechi, în timp ce 
scheletele unor case noi și impunătoare se înălțau de-a lungul străzilor 
largi pe care Mama Owd le trasase între locul amplasării palatului și 
mare, peste toate acestea plutind un cor de strigăte ale tâmplarilor, 
acompaniaţi de fierăstraie şi de bubuituri de ciocane de la răsărit şi 
până la asfințit. 


Din ce în ce mai mulți oameni soseau în fiecare zi. Unii trăiseră și 
înainte în Yaletoft, dar fugiseră atunci când totul arsese, dar alături de 
ei mai erau și gettlanderi, yutmarkeri, inglezi, ba chiar și oameni din 
Ținuturile de Jos. Oameni de pe tot cuprinsul Mării Sfărâmate, veniți 
aici după ce războiul le distrusese viețile. Oameni în căutarea unui 
nou început, care auziseră că Regina Skara are la dispoziţie argint 
câștigat pe căi cinstite, pe care să li-l ofere în schimbul muncii 
prestate. 


- Unele lucruri arse de Yilling cel Strălucitor nu vor mai putea fi 
niciodată înlocuite, murmură Mama Owd. 


- Atunci va trebui să ne aducem aminte de ele cu mândrie și să privim 
către viitor, către gloria ce va să vină. E greu să pierzi ceva, spuse 
Skara răsucindu-se către acoperișul impunător. Însă asta îți oferă 
ocazia să faci ceva mai bun. 


Koll își desena în continuare planurile cu mișcări extravagante ale 
degetelor, urmărit de Rin, care stătea cu braţele încrucișate și-l privea 
cu neîncredere. 


- Sper să avem cinci acoperișuri ca acesta ridicate înainte ca iarna să 
dea năvală peste noi. Restul vor trebui să aștepte până la primăvară. 
Mai întâi, va trebui totuși să dau o fugă până pe dealuri și să caut 
copacii potriviți. 


Îți scărpină ceafa nevinovat, apropiindu-se linguşitor de ea. 


- Poate că va veni cu mine şi soția mea, ca să-mi țină de cald când va 
cădea zăpada? 


— Zăpada va avea o grosime cât trei staturi de om acolo! Vom rămâne 
blocaţi până la primăvară. 


- Exact, zise el privind brățara din aur a elfilor de la încheietura ei și 
desfăcându-i braţele cu blândeţe. 


- Eşti nebun. 


- Încerc să fiu un bărbat cinstit şi onest, zise el apucându-i lanţul cu 
mâna și strecurându-se pe sub el cu abilitate, astfel încât rămăseseră 
prinși sub el amândoi. Care doar încearcă să stea în lumină. 


Ea începu să râdă când el o cuprinse în braţe și-o strânse cu putere la 
piept în timp ce se roteau unul în jurul celuilalt. Curând ajunseră să se 
sărute fără a se feri, cu ochii închiși, el cu degetele în părul ei, ea cu 
mâna lipită de obrazul lui, în timp ce-și vedeau în continuare de 
treabă. Fără să le pese că erau priviți, sărutul lor putea fi auzit de la 
câțiva pași distanță, aşa că vreo câţiva muncitori își aruncară sculele 
pe jos și plecară de-acolo, clătinând din cap. 


Mama Owd își dădu ochii peste cap. 
- Singurul vostru defect în calitate de fierar și de sculptor. 
- Cu toții avem lipsurile noastre. 


Skara se bucura pentru ei, dar când îi privea, se întrista. Iși întoarse 
privirea către mare și se trezi că se gândește la Raith. 


Acum, dacă Vântul din Sud reușise să învingă gheața de pe Râul Divin, 
vâslea în jos pe Râul Interzis. Spera că e fericit, deşi nu i se păruse 
niciodată omul care își găsește cu ușurință fericirea. Deși nu avuseseră 


prea multe lucruri în comun, acesta fusese unul dintre ele. Își aduse 
aminte de chipul lui, cu fruntea plină de cute adânci și cu buzele 
strânse, așa cum obișnuia el să și le țină aproape tot timpul. Își aduse 
aminte de căldura oferită de trupul lui. Se întrebă dacă el se mai 
gândea la ea. Se întrebă dacă... 


- A sosit un șoim cu un mesaj de la Bunicul Yarvi, spuse Mama Owd 
trezind-o din visare. 


Gata, nu mai era timp de planuri imaginare. 
- Veşti bune? 


- Vanstermanii au un nou rege. Mama Scaer a organizat o întrecere și 
un bărbat şi-a învins toți oponenții în luptă. Se numeşte Yurn-gil-Ram. 


- Numele lui nu-mi spune nimic, zise Jenner scărpinându-se prin părul 
rar. 


- E un șef de trib din nordul îndepărtat, de acolo de unde gheţurile nu 
se topesc niciodată, şi-l numesc Berbecul, pentru că-și înfrânge 
oponenții lovindu-i cu capul. 


- Încântător, zise Skara oftând. 


- S-a numit singur cel mai mare războinic din jurul Mării Sfărâmate şi- 
a anunțat că va ucide pe oricine va îndrăzni să-l provoace. 


- Am doar optsprezece ani și-am văzut deja prea mulți războinici 
împăunându-se în felul ăsta. 


- Se spune că amestecă sânge în berea pe care o bea și că își face un 
lanţ din oasele degetelor vrăjmașilor săi. 


- Pare soțul ideal, regina mea, zise Jenner cel Albastru făcându-i cu 
ochiul, ceea ce-o făcu să pufnească. 


- Trimite-i o pasăre şi spune-i că Jenner cel Albastru acceptă cu mare 
bucurie să-i poarte cheia la gât. 


— Căsătoria e ultimul său gând, zise Mama Owd încrucișându-și 
braţele. Bunicul Yarvi deja se teme că are de gând să organizeze 
atacuri peste granița cu Gettlandul. 


Jenner clătină dezgustat din cap. 


— Oare vanstermanilor nu le-au ajuns bătăliile de până acum? Nu s-au 


speriat de magia elfilor? 


- La fel cum un arc are un număr limitat de săgeți, spuse Owd, se pare 
că şi acele arme ale elfilor pot trimite Moartea tot de un număr limitat 
de ori. Și, din moment ce vrăjitoarea Skifr a plecat din nou spre sud, 
Strokomul a devenit din nou un teritoriu interzis. 


Jenner cel Albastru își cuprinse fața în mâinile sale bătătorite și scoase 
un geamăt. 


— Se pare că lumea nu s-a schimbat chiar atât de mult pe cât ne-am fi 
imaginat. 


- În rămășițele fumegânde ale fiecărui război, zac ascunse semințele 
rădăcinilor celui care urmează, murmură Skara. 


Simţea vechea neliniște și își duse mâna la pântec, încercând să-și 
înghită greața. 


- Trimite o pasăre către Mama Scaer și felicit-o și una către Regina 
Laithlin pentru a-i spune că suntem alături de ea. 


- Şi apoi? întrebă Mama Owd. 

- Observăm totul cu atenţie, vorbim cu grijă, zâmbim amabil, ne 
ținem prietenii aproape, ne rugăm calmi la Tatăl Pace și ne ţinem 
săbiile la îndemână. 

- Porunci care sunt potrivite oricărei situații. 


- Ar fi înţelept din partea noastră să reconstruim și zidurile Fortăreţei 
lui Bail, zise Jenner, și să le facem mai puternice decât oricând. 


- Regina mea! 


Un băiat alerga grăbit dinspre docuri, împroșcând cu noroi în toate 
părțile când cizmele i se înfigeau în pământul moale. 


— De noi se apropie trei corăbii! Pe pânzele lor e pictat calul alb al 
Kalyivului! 


— Emisarii Ducelui Varoslaf, zise Jenner. Vrei să îi întâmpinăm la 
docuri? 


Skara se gândi la mesajul pe care l-ar fi transmis. 


- Nu trebuie să părem prea grăbiţi. Așezaţi un jilț aici, sub fronton. S- 


ar cuveni ca ei să vină la mine. 

Mama Owd surâse. 

- Întotdeauna trebuie să ne gândim la ceea ce se cuvine. 

- Trebuie. Apoi, când e necesar, să ignorăm ceea ce se cuvine. 


- Am să-ți sculptez unul nou când vom avea mai mult timp, regina 
mea, spuse Koll lovind cu degetul unul dintre scaunele lipsite de 
formă pe care ședeau tâmplarii când mâncau. Dar, deocamdată, ăsta 
va trebui să-ți servească drept jilt. 


Apoi îndepărtă o crustă de noroi de pe el cu muchia palmei. 


Era un obiect simplu, vechi și niţel cam ponosit, cu lemnul înnegrit ici 
şi colo de foc. 


- Nu scaunul o face pe regină, spuse Mama Owd. Ci regina face 
scaunul. 


- Probabil că a fost martor al venirii lui Yilling cel Strălucitor în acea 
noapte, murmură Jenner cel Albastru, și a supraviețuit. 


- Da, spuse Skara surâzând în timp ce-i mângâia braţele. Dar la fel s-a 
întâmplat și cu Throvenlandul. Și cu mine. 


Rămase așa, cu fața spre mare, având-o în stânga pe Mama Owd și în 
dreapta, pe Jenner cel Albastru. Cu pieptul scos înainte, cu umerii 
traşi în spate, cu bărbia ridicată în sus, așa cum o învățase Mama 
Kyre. Ciudat cum ceea ce i se păruse stânjenitor odată i se părea acum 
firesc. 


- Anunţă-i pe emisari că palatul meu nu e gata încă, spuse Skara. Insă 
Regina Throvenlandului e pregătită să-i primească. 

vând cărţile, oriunde s-ar afla în lumea largă, dar, mai ales: pentru 
Natasha Bardon, Emma Coode, Ben North, Jaime Frost, Tricia 
Narwani, Jonathan Lyons și Ginger Clark. 


Artiștilor care au făcut posibilă imposibila provocare de a mă face să 
arăt elegant: lui Nicolette și Terence Caven, Mike Bryan și Dominic 


Forbes. 


Pentru entuziasmul și pentru susținerea inepuizabile, indiferent de 
vreme: lui Gillian Redfearn. 


Şi tuturor scriitorilor cu care m-am întâlnit pe internet, la bar sau 
chiar, de câteva ori, în paginile scrise ale cărților, care mi-au fost de 
ajutor, care mi-au dat sfaturi, care m-au făcut să râd și care mi-au 
furnizat o mulțime de idei demne de a fi furate. 


Vă știți voi care sunteți... 


Note 


1 - Fâșii de lemn sau de tablă care se aplică pe osatură și, îmbinate 
între ele, formează bordajul, fundul sau punţile unui vas (n. tr.). 


